
PRELIMINARII 


Câteva chestiuni metodologice se cuvin clarificate din capul 
locului în aceste pagini preliminare. Cum se ştie, marile curente 
literare europene (clasicism, romantism, realism, naturalism, 
simbolism, expresionism etc.) nu s-au constituit în jurul unei 
unice dominante estetice, iar aceasta, indiferent de structura ei 
germinativă, a coabitat cu destule valori eteronome. Procesul de 
afirmare, impunere sau expiere a oricăruia dintre aceste curente 
s-a datorat, adesea hotărâtor, unor factori din afara artei şi 
literaturii. De aceea, analiştii specializaţi ai fenomenului 
demoustrează că realitatea acestor curente nu e numai literară 
sau estetică!. La noi lucrurile sunt şi mai complicate, încât a 
considera marile curente din epoca modernă a culturii româneşti 
drept realităţi exclusiv literar-estetice apare drept o opţiune 
metodologică puerilă, care nu se verifică defel. Într-adevăr, care 
cunoscător din interior al chestiunii ar putea spune că 
paşoptismul, junimismui, direcţia de la Contemporanul, 
poporanismul, sămănătorismul, gândirismul au fost numai 
curente literare, şi nu orientări cu o fizionomie complexă ? Este 
incontestabil că în secolul al XIX-lea şi primele decenii ale 


l Vezi şi Adrian Marino, Dicţionar de idei literare, articolul 
Curentul literar, Editura Eminescu, 1973. 


secolului al XX-lea conştiinţa românească a fost înainte de toate 
absorbant preocupată de procesul devenirii noastre istorice, de 
înfăptuirea unor hotărâtoare deziderate naţionale: crearea şi 
desăvârşirea unităţii statale. calea cea mai potrivită de evoluţie 
pentru integrarea în circuitul civilizaţiei moderne, modalitatea 
constituirii aşezămintelor infrastructurale şi suprastructurale 
specifice noului tip de civilizaţie. 

Oricâte obiecţii ar invoca partizanii esteticului pur, de-a 
lungul unui secol întreg problemele amintite mai sus au fost 
cele de importanţă hotărâtoare. Și. în consecinţă, ele au 
direcționat preocupările majore ale tuturor marilor noastre 
curente. De aici tocmai fizionomia lor mozaicată. în sfera 
acestora intrând, în proporţii necesare, valori varii şi distincte: 
ideologice, politice, sociologice, estetice, culturale. Toate 
conjugându-se într-o direcţie unitară, propunând — în funcţie de 
orientarea socială a respectivului curent — o cale şi un drum de 
urmat. Altfel spus, un model socotit eficient şi necesar pentru 
evoluţia României moderne. Marile personalităţi care au 
reprezentat aceste curente s-au constituit ca directori de 
conştiinţe, adevărate spirite patronale, preocupate nu de o 
singură dimensiune a fenomenului românesc, ci de ansamblu. nu 
de o latură, ci de întregul proces. Aşa se explică. acel „spirit de 
renaştere“ care le era propriu. Profesionalizarea strictă era 
atunci. până târziu, în anii dintre războaie, de neimaginat. Erau, 
deopotrivă, ideologi, scriitori, esteticieni, oameni politici, 
profesori, istoriografi, animatori culturali, dăruindu-se total 
pentru împlinirea unui ideal în care credeau şi căruia i se 
jertfeau. Kogălniceanu şi Eliade Rădulescu, T. Maiorescu, P. 
Carp şi Eminescu, Dobrogeanu-Gherea, C. Stere şi G. Ibrăiicanu, 
Nicolae Iorga, adică marile spirite tutelare ale acestor curente au 
fost asemenea personalităţi plurivalente care au înţeles înaltele 
comandamente ale epocii şi au reprezentat-o în diferite momente 
ale ciclului ei evolutiv. 


Nu vrem să spunem că esteticul a ocupat în sfera acestor 
curente o poziţie subalternă, având, în comparaţie cu alţi factori 
consubstanţiali, un statut diminuat ca însemnătate, şi nici să 
negăm condiţia autonomă a artei în ansamblul edificiului. Dar 
nu e mai puţin adevărat că esteticul a funcţionat, chiar şi în 
cadrele junimismului, împreună cu alte valori cel puţin egale ca 
însemnătate, iar autonomia artei s-a supus condiţiei ei 
întotdeauna relativă. Viziunea cuprinzătoare asupra ansamblului 
fenomenului românesc în diferitele stadii ale dezvoltării sale şi-a 
prelungit undele şi în concepţia literar-estetică a acestor curente. 
Se poate aşadar spune că această viziune de ansamblu asupra 
existenţei sau a conştiinţei sociale şi-a impus rigorile chiar 
într-un compartiment (ca literatura) cu ştiut statut relativ 
autonom. 

Junimea şi junimismul păstrează perfect însemnele caracte- 
ristice ale fizionomie: tuturor curentelor româneşti. Pare ciudat 
ca orientarea care a postulat, în planul estetic, antisincretismul şi 
autonomismul să fie considerată ca un curent cu o viziune 
integratoare. Ciudăţenia e numai aparentă. Deşi a statuat 
principiul esteticului în actele apreciatoare, junimismul nu a 
izolat dimensiunea literar-estetică din ansamblul structural în care 
se integra. Cum ne vom strădui să evidenţiem, aceleaşi puncte 
de vedere cu care a operat junimismul în planul estetico-literar 
au funcţionat şi în celelalte compartimente. Iar între planul 
socio-politic şi cel literar-estetic, graniţele nu sunt chiar atât de 
zăvorâte cum ne-au obişnuit prejudecățile să credem. Comunitatea 
ideologică le-a apropiat mult, liantul creându-l unitatea de ţel, 
de atitudine şi, mai presus de toate, concepţia (viziunea) 
atotcuprinzătoare asupra întregului fenomen românesc. La urma 
urmei, se ştie, creaţia literară favorizează conştientizarea 
colectivă, facilitând unui grup social distinct să devină conştient 
de problemele şi aspiraţiile sale. Universul coerent al operei lui 
Caragiale, de pildă, nu ne dezvăluie semnificaţiile unor motive 


ideologico-politice junimiste mai acut chiar decât unele 
manifestări programatice ale liderilor politici ai grupării ? Şi nu 
se poate spune acelaşi lucru, cel puţin parţial, despre unele 
scrieri ale lui Slavici. Duiliu Zamfirescu sau Eminescu ? 

Pornind de la acest punct de vedere, care nu e numai 
metodologic, am studiat junimismul în dubla sa ipostază, de 
curent şi stare de spirit. Structura cărţii (altfel spus capitolele ei) 
s-a supus acestei raţiuni metodologice. Am consacrat fiecărui 
compartiment al complexului structural care este junimismul 
(ideologic, politic, estetic, literar) câte un capitol, neuitând că 
pentru fixarea în epocă e necesară urmărirea istoricului curentului 
(la urma urmei junimismul a fost o structură dinamică) şi a 
polemicilor angajate cu orientările adversare. Nu ni s-a părut 
utilă studierea separată (într-un capitol distinct) a junimismului 
ca stare de spirit pentru bunul motiv că această ipostază e 
infuzată şi difuzată peste tot, fiind detectată lesne (sperăm ca şi 
în cartea noastră) în orice luare de atitudine a junimiştilor. A 
consacra un capitol special junimismului ca stare de spirit ne-ar 
fi condus, inevitabil, la repetiții supărătoare pe care ne-am 
străduit să le evităm. 


x 


Junimismul este aşadar mai întâi, după opinia noastră, un 
curent de idei complex (literar, ideologic, cultural. politic) care 
a inaugurat o nouă orientare nu numai în literatura şi cultura 
epocii, dar şi în spiritul public. Junimismul nu este deci numai 
un curent literar şi opiniile pornind de la această premisă 
procedează prin ignorarea (uneori deliberată) a complexităţii 
fenomenului. Într-adevăr, se poate vorbi la junimism de o 
dominantă estetică sau literară care ar fi coordonat ansamblul, 
conferindu-i o coerenţă unificatoare ? E adevărat că un 
asemenea factor predominant nu poate fi detectat la nici un 


curent literar sau şcoală de la noi sau aiurea. Dar junimismul 
probează până la evidenţă că nici una dintre valorile care i-au 
alcătuit ansamblul nu s-a putut constitui în „idee forță“, nu a 
izbutit să ocupe poziţii de comandă. Au fost toate aproape egal 
de importante, contribuind, fiecare în domeniul său, la impunerea 
curentului ca o orientare autoritară în viaţa publică pentru a o 
reevalua şi redimensiona. Presupune însă această viziune de 
ansamblu (care a fost reală) perfecta armonie de atitudini şi 
opţiuni ideologice, estetice, filozofice, politice, de modalităţi 
literare ? Junimismul. ca orice curent, a pivotat în jurul unui 
punct de vedere programatic recunoscut de toţi adepţii. Dar 
dincolo de acest punct de vedere programatic general constatăm 
tolerarea celor mai variate tendinţe şi semnificaţii, ba chiar 
coabitarea contrariilor. Şi aceasta în toate compartimentele care 
i-au alcătuit structura. În planul literar-estetic distingem lesne 
modalități diverse: romantism, clasicism, realism, realismul 
poporan ce vesteşte sămănătorismul, dimensiunea fantasticului 
oniric (Eminescu, Gane). Adică tot atâtea modalităţi aparent 
imposibil de conciliat sub o formă unificatoare. Planul filozofico- 
ideologic e şi el nu mai puţin diversificat. Revista grupării, ca şi 
cenaclul ei, au tolerat şi au popularizat deopotrivă: idealismul 
obiectiv, cel subiectiv, raționalismul, iraţionalismul (de tip 
schopenhauerian), evoluționismul  darwiniano-spencerian, 
pozitivismul comteian (agreat şi de Maiorescu, P. Carp sau V. 
Pogor, dar mai ales de Panu sau N. Xenopol), materialismul de 
tip Büchner (ne referim, fireşte, la filozofia lui Conta). Un punct 
de vedere perfect unitar nu putem constata nici măcar în opiniile 
socio-politice ale grupării. A. D. Xenopol, G. Panu, Vasile 
Conta, care erau figuri proeminente la Junimea, nu au acceptat 
niciodată opţiunile conservatoare ale liderilor grupului politic 
junimist, sfârşind prin a se alătura altor formaţiuni politice. 
Eminescu, conservator în convingeri, nu a pregetat să afirme 
puncte de vedere esențialmente deosebite de cele ale junimismului 


oficial. Dar chiar în cadrul nucleului fondatorilor se vor manifesta 
uneori opinii divergente (I. Negruzzi are în anii 1878-1879 
opinii deosebite de ale lu: Carp în problema articolului 7 din 
Constituţie, iar N. Gane va părăsi, în 1888, partidul conservator 
pentru a se alătura liberalilor. Ce să mai spunem de divergenţa 
ireconciliabilă — ce-i drept foarte târzie — dintre Carp şi 
Maiorescu în perioada 1912-1917 ?). Dealtfel, cine examinează 
atent şi fără preconcepte publicaţia Junimii constată lesne că 
materialul e în sumare deliberat eterogen. Spiritele ei patronale 
au urmărit, evident, să nu alcătuiască o revistă exclusiv literară, 
îngăduind, chiar stimulând, şi creaţia ştiinţifică (în sfera 
disciplinelor umaniste), cea sociologică, filozofică, general- 
culturală. Iar fizionomia revistei nu o reflectă pe cea a grupării ? 
Aceasta nu înseamnă deloc că Junimea şi junimismul sunt 
constituite din atomi distincţi, cu statut independent, al căror 
impact era producător de explozii. Dimpotrivă, Junimea şi 
junimismul oferă în istoria culturii noastre exemplul unei elevate 
confrerii de spirite care au ştiut să colaboreze în armonie fără a 
renunţa la independenţa în opinie. Liantul l-a creat scopul 
comun („viziunea asupra lumii”) şi spiritul patronal al 
conducătorului care a ştiut, cu tact inegalabil, să armonizeze 
contrariile, să stimuleze şi să utilizeze energiile creatoare spre 
un ţel care era al tuturor. 

E inutil să depunem stăruinţe şi să aglomerăm argumente 
pentru a demonstra evidenţa. Şi de vreme ce evidenţa pledează 
decisiv pentru structura pluriformă a junimismului, de ce am 
perpetua eroarea de a-l considera exclusiv drept un curent 
literar ? Se poate, fără îndoială, elabora un studiu despre 
literatura Junimii, despre estetica, critica sau ideologia ei 
literară. Dar un asemenea studiu nu va fi şi unul despre 
junimism pentru buna rațiune că orientarea junimistă nu se 
limitează la aceste coordonate. Ele sunt numai componente, e 
drept foarte importante, ale unui ansamblu mult mai cuprinzător. 


Şi a confunda o componentă sau două cu întregul e o eroare 
(gravă, nu numai metodologică) care, euristic vorbind, nu poate 
oferi decât rezultate anapoda. 

Dealtfel, îndrăznim să întrebăm, vom putea obţine judecăţi 
viabile despre valoarea, semnificaţia acestor componente, 
ignorând ansamblul din care fac parte, le determină natura şi 
semnificaţia obiectivă ? În stadiul actual al istoriografiei literare, 
al istoriei culturii, după clarificările mai recente ale sociologiei 
literaturii, nu mai este posibilă ignorarea ansamblului de relaţii 
necesare între elementele unei structuri evident organice şi 
unitare. Şi întrucât această înţelegere e valabilă la scara unei 
opere, e cu atât mai recomandabilă investigaţiilor analitice 
despre un curent, o mişcare literară sau cultural-ideologică. A 
nu ţine seama de aceste cuceriri moderne înseamnă a ne 
reîntoarce — obtuzi şi închistaţi — spre procedeele metodologice 
ale istoriografiei pozitiviste, ale diletantismului investigativ, 
considerate peste tot vetuste şi anacronice. 

Dealtminteri, dacă luăm în considerare o singură componentă 
(cea literară sau cea ideologică), apar, insurmontabile, destule 
alte dificultăţi care aşază sub semnul îndoielii chiar orientarea 
junimistă ca o realitate constituită. Să ne amintim că Ibrăileanu, 
studiind numai literatura Junimii şi aceea a epocii, a vorbit 
despre „curentul eminescian“ ca despre o epocă literară şi nu 
despre junimism. Aceeaşi observaţie o făcuse mai înainte şi 
Gherea. Şi acest punct de vedere este, sub raport exclusiv 
literar-estetic, până la un punct, judicios pentru că, fără îndoială, 
geniul lui Eminescu a exprimat de-a lungul unei întregi epoci 
sensibilitatea românească, deopotrivă a creatorilor ca şi a masei 
cititorilor culţi. Iar Iorga, reținând din orientarea Junimii numai 
aspectul ideologic, a propus drept personalitate dominantă a 
epocii pe Xenopol şi nu pe Maiorescu, deşi ştia bine că Xenopol 
nu reprezintă fidel nici Junimea şi nici junimismul. Asemenea 
aprecieri au fost posibile tocmai pentru că junimismul nu a fost 


privit ca un ansamblu complex configurat, luându-se ca premisă 
de cercetare numai o componentă. E un exemplu, din altele 
posibile, care evidențiază aporiile inevitabile datorate 
confundării particularului cu generalul sau a părţii cu întregul. 
Apoi junimismul trebuie considerat, cum spuneam, ca o stare 
de spirit. Ivită şi cristalizată din suma tuturor componentelor 
ansamblului pe care îl studiem, această stare de spirit a creat în 
bună măsură şi orientarea, mişcarea inaugurată de junimism în 
spirit public. Iar această stare de spirit a fost plămădită din 
asemenea trăsături, ca: rigoare, adevăr, luciditate, descurajarea 
megalomaniei şi a mimetismului prin zeflemea şi supunere la 
obiect, stabilirea unui judicios criteriu de valoare în actele 
apreciative, specificitate în domeniile implicate, cenzurarea 
tendinţelor spre o accelerată evoluţie prin elementul frenatoriu 
al conservatorismului, elan creator original, combaterea 
naționalismului patriotard, postulatul evoluţionismului înţeles 
adesea rigid. Pe scurt spus, regândirea şi reevaluarea celor până 
atunci înfăptuite în vederea unei noi etape constructivel. 
Contemporanii au asimilat (cei mai mulţi) spiritul critic junimist 
cu criticismul şi acesta, la rândul său, cu negația. Dar criticismul 
junimist, atunci cu adevărat necesar — Vianu l-a numit „o trezire 
la lumină“ —, nu înseamnă negaţiune, după cum junimism nu se 
reduce la criticism. A admite asemenea simplificări înseamnă a 
ignora tendinţa constructivă din structurile spiritului junimist, 


1! Un cercetător al chestiunii a observat cândva: „«Spiritul Junimii» 
e desigur în primul rând felul de a gândi decisiv ivit în cultura noastră 
acum o sută de ani, orientarea hotărâtoare imprimată unei culturi ce 
ameninţa cu stagnarea; fel de a gândi propriu şi orientarea nouă sunt 
însă realități şi operaţii ce ţin de revizuire, de critică şi astfel «spiritul 
Junimii» e identic, aproape în totalitatea manifestărilor sale, cu 
accepțiunea de «spirit critic junimist»“. (Cornel Regman, Spiritul 
Junimii, |, Familia, 1969, nr. 10.) 


aflată mereu chiar în subtextul criticismului său. Cum ne 
propunem să evidenţiem, nu nihilismul a guvernat spiritul 
junimist, ci un criticism pozitiv ce aspira spre creaţie şi 
consolidare. Este adevărat că acest punct de vedere prea radical 
la începuturi, şi cum a fost cariat constant de conservatorism, a 
ignorat ceea ce era de pe atunci încă trainic construit. Dar care 
curent nu a utilizat, pentru a se impune în conştiinţa timpului, 
radicalitatea şi excesul, războindu-se superb cu toate orientările 
trecutului şi refuzând decis orice conciliere ? 

Junimismul ca stare de spirit are deci în structurile sale 
elemente provenite din toate componentele organismului său, 
coagulate de un principiu director. Dar, deşi Maiorescu a 
îndeplinit aici roluri hotărâtoare, Junimea nu se reduce la 
personalitatea sa, după cum spiritul junimist nu se reduce la 
maiorescianism. Junimismul ca stare de spirit a fost expresia 
unei colectivităţi, cu o logică interioară specifică. Şi această 
colectivitate, patronată de Maiorescu, nu a fost numai reflexul 
personalităţii sale. În multe dintre manifestările sale recunoaştem 
deopotrivă pecetea unor personalități precum Pogor, Carp, 
Negruzzi şi chiar a unor personaje de suprafaţă modestă dar 
care, împreună, reprezentau o forţă şi un punct de vedere audiat, 
creând o atmosferă specifică. 

În sfârşit, o ultimă necesară precizare. 

Junimea şi junimismul reprezintă, pentru autorul acestei cărţi, 
o preocupare mai veche, materializată în 1966 printr-o primă, 
foarte juvenilă, tentativă. (De fapt, lucrarea, începută prin 1957, 
a fost redactată între anii 1959-1962, dar a apărut de-abia peste 
patru ani.) O reluare a chestiunii ni se impunea. Am reluat deci 
totul de la început, refăcând întreaga documentare, am apelat la 
manuscrisele şi documentele recent descoperite (ca, de pildă, 
Jurnalul lui Maiorescu de după 1891, încă inedit) şi, cu 
experienţa îmbogăţită, am scris o carte nouă. Poate că mai 
potrivit ar fi să spunem o altă carte, de vreme ce din studiul 


apărut în 1966 am păstrat numai vreo douăzeci de pagini (şi 
acestea serios amendate) şi acele liniamente de ordin general 
filozofic sau ideologic dinainte clarificate. Scriind-o, de fapt, în 
întregime acum, cu o altă compoziţie şi capitole noi, adeseori 
ignorând realitatea lucrării noastre din 1966, în urma unei 
documentaţii efectuate cu intenţii exhaustive şi nu o dată dintr-o 
nouă perspectivă, e — repetăm — hazardat s-o considerăm nu 
numai o carte nouă, dar şi o altă carte? 

Acestea ne-au fost intenţiile. Dacă am izbutit să le 
materializăm cum se cuvine în corpul cărţii o va stabili, ştim 
bine, numai Cititorul avizat căruia, de fapt, ne încredinţăm şi de 
astă dată. 


Z.0O. 


CAPITOLUL |] 


ISTORIC 


1. Tradițiile nescrise ale Junimii stabiliseră că începuturile 
societăţii trebuie lăsate necercetate. Cum nu au fosi elaborate 
statute şi fiecare dintre fondatori avea versiunea sa despre „actul 
constitutiv“, se adoptase formula hazlie: „originea Junimii se 
pierde în noaptea timpurilor. Formula devenise cumva obligatorie 
în alocuţiunea rostită anual la banchetele aniversare de secretarul 
perpetuu. Şi chiar dacă Pogor, în replica sa, — tot obligatorie — 
contesta „preciziunea“ lui Iacob Negruzzi, voind să propună sau 
să impună versiunea sa, junimiştii respectau regula jocului. 

Un document relativ recent descoperit! vrea să aducă lumină 
în această „noapte a timpurilor“. În 1868, Ministerul Instrucţiei 
Publice (prin adresa nr. 4031) cerea tipografiei Junimii detalii 
despre activitatea sa. În adresa de răspuns semnată de Th. 
Cerchez, în calitatea sa de „administrator al tipografiei societăţii 
Junimea pe anul 1868“, (uzul era ca în fiecare an alt membru al 
societăţii să gireze administraţia tipografiei), sc menţiona că 
„societatea Junimea este fondată în octombrie 1863". Menţiunea 


l |. Cremer, Despre începuturile Junimii, Familia, 1969, m 7, p. 18. 
Acelaşi document a fost „redescopent“ de Augustin Z. N. Pop şi 
publicat ca o inedită în nr. 3, 1977 al revistei ieşene Cosworbiri literare. 
(Vezi despre aceasta intervenţia noastră Precizări în Luceafărul din 23 
iulie 1977.) 

din acest document este confirmată de Negruzzi în aşa-numitul 
Albumul Societății Junimea, întocmit de el în aprilie 1878. Sunt 
înşiruiţi aici toţi junimiştii în ordinea intrării în societate. 
Fondatorii ocupă primele cinci locuri. specificându-se în dreptul 
lor „epoca fondării Junimei în oct. 1863"“!1. Dar tot Negruzzi a 
contestat, net. ce-i drept mai târziu, această precizare. Cu 
autoritatea cunoştinţelor pe care le avea, Negruzzi nota vădit 
polemic în Amintirile sale, uitând probabil ceea ce afirmase în 
1879 şi că. deci. polemiza cu sine însuşi: „mulţi membri ai 
Junimii cred că societatea lor datează din toamna anului 1863. 
însă aceasta nu poate fi, de vreme ce eu, unul din cei cinci 
fondatori, m-am întors din străinătate în laşi, după săvârşirea 
studiilor, în seara de 25 octombrie 1863, iar T. Maiorescu, altul 
dintre fondatori, plecase cu o zi înainte din laşi la Berlin, şi 
amândoi ne-am încrucişat în drum la Botoşani, unde petrecurăm 
noaptea în acelaşi han, fără să ne facem cunoştinţa şi fără măcar 
să ne întrevedem-“?. Obiecţiile lui Negruzzi sunt greu de respins, 
deşi în alte cazuri, cum vom vedea, memoria sa e destul de 
lacunară în spaţiul acestor amintiri, scrise târziu, prin 1919-1920. 
E posibil deci ca Th. Cerchez, intrat în Junimea de-abia în 1865, 
să fi recoltat informaţia comunicată în adresa din 1868 de la 
vreunul dintre fondatori. E de crezut ca acest „informator“ să fi 
fost chiar prietenul său bun Vasile Pogor (Negruzzi mărturiseşte 
că l-a cunoscut pe Pogor în toamna lui 1863, în casa lui 
Cerchez). lar Pogor — se ştie — avea versiunea lui despre 
înfiinţarea Junimu. El pretindea că înaintea Junimii ar fi 
funcționat la laşi, prin 1863, o societate literară, de el patronată, 
formată din I. lanov, N. Negri, Th. şi Gh. Aslan, Iorgu Gane, N. 

|. E Torouţiu, Studii şi documente literare, vol. IV, p. 313. 

2 Iacob Negruzzi, Amintiri din Junimea, Editura Minerva, ediţia 
B.P.T (îngryıtă de Corneliu Simionescu), 1970, p. 7 

3 Art. cit., loc cat, p. 13. 

Scheletti, Al. Papadopol-Calimach, dr. Max. Dar Negruzzi, care 
a consemnat în Dictionarul Junimii şi această mărturie, preciza 
că nici unul dintre aceşti mai vechi societari n-a confirmat 
aserţiunea lui Pogor. Ceea ce nu-l împiedica pe Pogor ca, anual, 
în aşa-numitul „,contradiscurs“ la banchetele aniversare, să 
reclame ca Junimea să se recunoască legatara mai vechii 
societăţi şi, în consecinţă, data întemeierii să fie modificată cu 
aproape un an. Dar tot atât de posibil este ca informaţia să-i fi 
fost oferită lui Cerchez de Iacob Negruzzi (sau de T. Maiorescu. 
cel ce a redactat adresa către Ministerul Instrucțiunii semnată de 
Cerchez). Peste trei ani acelaşi I. Negruzzi preciza fără dubii că 
anul înființării Junimii este 1864. A spus-o în darea de seamă 
(nesemnată) despre Prelecțiunile populare tinute în Iaşi de 
membrii Societății Junimea publicată în primul număr (martie 
1867) al revistei junimiste. Aici, referindu-se la al doilea ciclu al 
prelecţiunilor, începute la 9 februarie 1864. preciza că „în 
intervalul acestor prelecțiuni s-a constituit şi societatea literară 
Junimea despre al cărei început şi activitate vom vorbi într-un 
număr viitor“. Promisiunea aceasta — care ar fi clarificat 
definitiv chestiunea — nu a fost onorată. Dar e neîndoielnic că în 
această datare, menţionată în 1867, se poate pune temei. Să 
adăugăm, pentru a completa dosarul controverselor neîncheiate 
în legătură cu data înfiinţării societăţii, că în al său Dictionar al 
Junimii, redactat târziu, Negruzzi reconfirma ceea ce notase în 
amintitul articol din martie 1867, şi anume că botezul s-a 
petrecut „într-o duminică din primăvara anului 1864, după o 
prelegere populară a lui Maiorescu“. Lămuriri decisive în acest 
sens aduce Epistolarul lui Maiorescu (pentru anul 1864) 
publicat în 1883. Într-o scrisoare a lui Maiorescu către Th. 
Rosetti, datată 20 martie (stil vechi) îl invita la laşi pentru că 
„oricum trebuie să vii urgent încoace, din cauza societăţii 
noastre“. În altă epistolă adresată surorii sale Emilia, datată 26 
martie 1864 (tot stil vechi) în legătură cu tipărirea traducerii ei 

după drama Wallenstein, o întreabă: „ti-ar displăcea dacă 
traducerea ta ar apărea ca publicaţiune a Socierății (încă n-am 
botezat-o% 

În afara controversei este faptul că se poate vorbi de o 
activitate a Junimii înainte de a se fi constituit. Maiorescu îşi 
începuse prelegerile publice încă la începutul anului 1863 şi 
aveau să fie reluate la 9 februarie 1864. De astă dată pe baza 
unui program întocmit de tinerii ce vor fonda Junimea, iar lui 
Maiorescu i se adaugă alți conferenţiari: Carp, Pogor. Th. 
Rosetti. E drept că Maiorescu a ținut zece prelegeri, Carp şi 
Pogor câte două, iar Rosetti. emoţionat, a coborât de la tribună 
fără a izbuti să articuleze în întregime nici formula de 
introducere. În acelaşi început de an 1864, chiar înainte de 
întâlnirea care a stabilit programul prelecţiunilor, a avut loc şi 
prima reuniune aşa-zicând literară a societăţii încă neconstituită. 
E vorba de reuniunea convocată de Maiorescu la locuinţa sa 
pentru a audia traducerea lui Carp după Macbeth. Au fost 
prezenţi: Maiorescu, Carp, Negruzzi, Th. Rosetti şi N. Burghele. 
Pogor, invitat şi el, nu a putut veni. Negruzzi are dreptate să 
considere că această reuniune „a fost întâia şedinţă a Junimii, 
fără ca cei prezenţi să se fi gândit încă la înfiinţarea unei 
societăţi literare“.! Se pare chiar că în etapa aceasta din 
preistoria Junimii s-a inaugurat şi o altă manifestare devenită 
apoi tradiţională: banchetul anual. Negruzzi îşi aminteşte că „din 
timpul când Societatea nu exista încă în forma actuală şi cu 
numele de azi, Maiorescu a introdus obiceiul banchetelor“. 
Primul banchet ar fi avut loc tot în locuinţa lui Maiorescu de la 
Trei Ierarhi la care au luat parte, în afară de cei ce vor fonda 
curând Junimea, câţiva universitari ieşeni. Unii dintre aceşti din 
urmă invitați (P. Suciu, St. Micle, G. Mârzescu, V. A. Urechia) 
vor deveni foarte curând adversari intransigenţi ai Junimii. 


l! Negruzzi, op. cit., p. 13. 

Totul se îndrepta spre o fază a organizării societare, la care 
Maiorescu. ca şi ceilalţi, obişnuiţi cu tradiţiile studenţeşti din 
Germania, trebuie să se fi gândit din capul locului. În iarna şi 
primăvara anului 1864 devenise un obicei ca duminica, după 
prelegerea publică, organizatorii să se întâlnească la unul dintre 
ei ( la Pogor sau la Maiorescu) pentru a discuta. Discuţiile erau 
animate şi degajate. abordându-se cu îndrăzneală juvenilă înalte 
şi complicate chestiuni filosofice şi literare. Politica nu era cu 
totul exclusă din aceste conversații. Dar refuzau să o considere 
cu seriozitate, de teamă, probabil, de a nu se trezi antrenați în 
pragmatica ei, mereu tulbure şi pătimaşă. Preferau să se mențină 
în sfere socotite ideale. La una dintre aceste reuniuni fără 
program, desfăşurate într-o atmosferă relaxantă, s-a ivit ideea 
organizării unei societăţi literare. Era, în fond, instituţionalizarea 
unei stări de fapt, întrucât, practic, societatea literară funcționa 
de câteva luni bune. Negruzzi nu-şi aminteşte cine anume a 
formulat propunerea. Ştie însă că duminici la rând s-au angajat 
controverse în jurul denumirii cu care societatea trebuia să se 
înfăţişeze lumii. Diversele propuneri nu au fost acceptate pentru 
că, molipsite de atmosfera intelectuală ieşeană dominată de 
latinismul profesorimii originare. de peste munţi, erau stridente 
sau pedante. Cum alte propuneri nu veneau, puţin a lipsit să se fi 
adoptat denumirea pompoasă „Ulpia“, rectificată repede cu o 
alta mai completă, „Ulpia traiană“. Uşor de înţeles în ce postură 
ridicolă s-ar fi aflat societatea literară ieşeană, apăsată de o 
asemenea firmă ţipătoare. în luptele viitoare cu dăscălimea 
ieşeană şi cu excesul latinist al Academiei... Dar destinul a fost 
înțelegător cu rosturile societăţii ce atunci se constituia şi Th. 
Rosetti (curios, tocmai greoiul viitor înalt magistrat !) a salvat 
hotărâtor situaţia. Propune „un nume fără pretenţie, care să vă 
placă la toţi, fiindcă nu zice mare lucru“. Junimea păru tuturor 
celor prezenţi o alegere fericită. A fost îmbrăţişată. Probabil şi 
pentru că denominaţia anodină era cu totul neangajantă şi pentru 

că, negreşit, evoca în memoria afectivă a companionilor cine ştie 
ce „Jugend-Bund“ studenţesc sau o altă asociaţie similară. 
Decizia fiind adoptată în unanimitatea sufragiilor, pe dată s-a 
improvizat un ritual de botez. Pogor (fireşte, el !), meşter în 
ritualuri popeşti, intonă nazal formulele de rigoare, după care a 
sondat de trei ori opinia Junimii despre pedantism: „S-a lepădat 
copilul de Satana pedantismului ?* Şi numai după ce tinerii 
răspunseră, în cor, afirmativ, Junimea îşi putea considera semnat 
actul de naştere. Ceremonia aceasta, aparent burlescă, trebuie să 
se fi petrecut prin aprilie sau martie 1864. Ciclul prelecţiunilor 
s-a încheiat o dată cu vacanţa de Paşti, iar de la mijlocul lui iunie 
încolo societarii se răspândeau la băi sau pe la moşii. 
Delimitarea, încă din momentul genezei, de pedantismul latinist 
anunţa urul dintre obiectivele constante ale ostilităţilor junimiste. 

E de mirare, la prima vedere, cum tinerii aceştia, mai toţi 
şcoliţi în Germania (sau ca Th. Rosetti în Austria) unde, în cele 
mai minuscule asociaţii, era la mare cinste organizarea 
protocolară, nu au găsit cu cale de la început să stabilească şi să 
voteze statute, să-şi aleagă ierarhi şi celelalte funcțiuni 
obligatorii (preşedinte, secretar, casier etc.). Am spune că 
repudierea spiritului de sistemă şi a normativelor protocolare 
provenea tot din oroarea faţă de pedantism. Tinerii din Junimea 
contemplau cu umor încrâncenat probele hilare ale spiritului 
scorţos afişat cu morgă gravă de cercurile constituite în capitala 
Moldovei. De aceea, poate, au ezitat dintru început să procedeze 
la elaborarea unor statute. Apoi, foarte curând, în august, a 
intervenit „scandalul“ de la Şcoala Centrală de fete şi procesul 
lui Maiorescu care au întrerupt activitatea de-abia înfiinţatei 
societăţi. În această perioadă, încheiată târziu, în iulie 1865, 
activitatea Junimii a încetat. Negruzzi îi scria la 17 tebruarie 
1865 prietenului său Al. Gregoriade-Bonachi: „Societatea 
Junimea este paralizată de când persecuţiunea lui Maiorescu care 
era capul ei şi aşteaptă momentul învingerii ca să se poată din 

nou deda la lucruri ştiinţifice şi literare, unicul său ţel. Dache va 
ieşi aste Societate învietă, sperăm che vom ave multe membre 
noue“!|. Toţi prietenii lui Maiorescu erau angajaţi necondiţionat 
în ostilitățile procesului. nedemobilizând decât o dată cu 
proclamarea publică a victoriei şi reintegrarea lui Maiorescu în 
toate funcțiunile din care fusese, temporar, suspendat. 

Dar înainte de acest penibil incident şi. mai abitir, după 
aceea, conducătorii Junimii se gândiseră dacă nu la statute cu 
normative rigide, la un program cu obiective precizate. Într-o 
însemnare maioresciană din 5/17 ianuarie 1866 se menţiona că 
la întrunirea din ziua precedentă „eu am citit programul 
societăţii noastre; totul primit şi am stabilit şi prelegerile 
populare““.2 Prezenţa acestei preocupări o aflăm consemnată şi 
în procesele verbale ale Junimii. Ele semnalează că la şedinţa 
din 7 decembrie 1865 au avut loc „„discuţiuni despre scopul şi 
întinderea societății Junimea“. La 28 decembrie s-au desfăşurat 
din nou „dezbateri asupra discursurilor publice şi asupra 
necesităţii unui program al lucrărilor Societăţei“. Se menţionează 
apoi şedinţa în care Maiorescu a citit „programul general al 
lucrărilor“ Junimii, dezbătut şi în proxima întrunire, de la 11 
ianuarie. Procesul-verbal din 11 ianuarie notează chiar în chip 
concluziv că rezultatul acestei şedinţe ar fi fost „programul 
societăţii Junimea“, ceea ce îndrituieşte opinia că programul a 
existat cu adevărat. Din păcate, procesele-verbale se întrerup în 
ianuarie pentru a fi reluate tocmai în octombrie. Dacă nu s-ar fi 
produs acest interstițiu, poate că în vreun proces-verbal s-ar fi 
consemrat integral acest document program. 

Dar neaflându-l aici nu înseamnă că nu avem mărturii despre 
program. Din păcate nu ni s-a păstrat documentul în redaciarea, 


1 I. E. Torouţiu, op. cit., vol. III, p. 343. 
2 T. Maiorescu, Însemnări zilnice, vol. |, p. 121. 

cu siguranţă sobră şi limpede, a lui Maiorescu. Şi aceasta pentru 
că jurnalul lui Maiorescu îşi întrerupe însemnările în 1859 
pentru a le relua tocmai în ianuarie 1866. Altfel Maiorescu ar fi 
transcris aici, cum proceda de obicei, textul aşa-zisului program. 
Acesta fusese însă discutat la reluarea activității Junimii 
(septembrie 1865) în Comitetul restrâns al societăţii. (A 
funcţionat, cel puţin la început, un asemenea Comitet director care 
se confunda cu grupul fondatorilor şi al celor dintâi junimişti.) Va 
fi pus în discuţie la câteva şedinţe din decembrie şi acceptat în 
ianuarie 1866. Programul s-a păstrat însă în transcripţia — să fie 
o întâmplare ? — a secretarului perpetuu. Nu e o copie anume, ci 
o relatare amplă într-o scrisoare din 17/29 septembrie 1865 
adresată aceluiaşi Gregoriade-Bonachi (.„diotul Bonachi“, cum 
avea să-l catalogheze apoi Maiorescu). Scrisoarea aceasta, peste 
care cercetătorii au trecut repede, conţine. credem, cu adevărat 
întregul program al Junimii: „Acuma — ce a hotaritu comitetul 
vechiu societăţei (Maiorescu, Pogor. Carp şi eu): 1) Societatea 
Junimea e constituită; 2) Ea va face apel la toţi cetaţianii care se 
interesează la propasârea civilisaţiunei în România sa facu parte 
din ea; preţiulu participarei este 4 galb. pe anu, adică | pe 
trimestru; 3) Ea va avea unu corespondinte în toate oraşiele cele 
mai însemnate ale României şi în provinţiele Române supuse 
dominaţiunilor străine; 4) Ea va tipări ori ce carte de sciinția sau 
litere iar mai cu seama acele de sciinţia trebuinciose şcolilor 
gratis, după ce înteiu resp. carte se va găsi folositore tierei de o 
comisiune cercetare espresu pentru acesta (intiliegi ?): 5) Ea va 
ave o singură ortografie pentru tote cele eşite de sub tipariulu ei; 
6) Pretiulu eşâtu din vinderea cartilor va servi societatiei pentru 
acoperirea cheltuielilor, iar după ce aceste voru fi acoperite, 
castigulu se va da autorului; 7) pentru acei autori cari voescu a 
tipari cartile lor pe proprie cheltucla pretiulu va fi mai eftinu şi 
tipariulu va fi mai bunu decatu la alte tipografii; 8) Soc. Junimea 
va debuta prin tiparirea tuturor cronicarilor şi isioriografilor 

Romani într-o noua ediţiune cu note explicative şi index. Dnii 
membri Pogor, Carp şi Maiorescu sunt însarcinaţi cu lucrarea la 
asta noua ediţiune (precepi ce lucrare diabolica ?); 9) propunerea 
D-lui Negruzzi de a scoate la lumina o revista lunară (Junimea), 
după exemplulu revistei «des deux mondes», se adopta după 
lungi controverse şi se amana pe unu anu din cause binecuvintate; 
10) Casieru e de o cam data numitu D. V. Pogor, care de şi 
localul pentru tipografie gratis; 11) se voru da somi anuali 
despre cheltuielile veniturilor şi despre tota starea casei 
societatiei, cari somi se vor publica prin tote diariele tierei. 
Celelalte cestiuni se amana pene la sosirea tipografiei care va fi 
de-aici în doe saptemani.”! (Am păstrat intenţionat imposibila 
ortografie a lui Negruzzi ca probă exemplară a opticii sale în 
această chestiune. Avea chiar pretenţia să o impună, dar a fost 
nevoit să se închine înaintea argumentelor maioresciene.) 
Predomină. cum se observă, în aceste puncte de program 
referirile la tipografie şi tipărituri. Cuprinde însă şi alte 
prevederi. de interes mai larg, care îl deosebesc de deciziile 
privind exclusiv activitatea tipografiei Junimii?. Dar şi aceste 
prevederi. aparent tehnice, despre tipografie şi tipărituri 
semnalează, cum vom vedea mai încolo, o bine gândită acţiune 
de valorificare a legatului cultural, ca şi crearea condiţiilor 
pentru promovarea lucrărilor originale ştiinţifice sau literare. 
Aceste prevederi erau. aşadar, elemente semnificative, cu 
pondere şi finalitate într-o directivă programatică bine gândită 
şi structurată. Cum se vede până la urmă, tinerii aceştia care 
dispreţuiau paraponul şi rigoarea formalistă au adoptat totuşi un 
program al societăţii ce stabilea modalitatea înscrierii, cotizaţii 
lunare, normativele obligatorii ale activităţii. Aveau chiar şi un 
Comitet vechi (patru dintre membrii fondatori) şi, probabil, unul 


l I. E. Torouțiu, op. cit., vol. III, p. 348-349. 
2 I. E. Torouţiu, op. cit., vol. IV, p. 430 

nou. Din fericire. până la urmă, a triumfat cu adevărat spiritul 
Junimii. Au fost neglijate, până au dispărut cu totul, normativele 
de ordin formal. dăinuind preciziunile programatice esenţiale. 
Se vede bine din aceste documente că preocupările dintâi ale 
Junimii au fost prelecţiunile şi tipografia. Societatea nou 
înfiinţată dorea nu numai să se facă remarcată, dar şi să-şi 
realizeze misiunea spre care — prin program — năzuia („.propăşirea 
civilizaţiunei în România“). Dealtminteri, prima formă de 
manifestare publică a Junimii a fost prelecţiunea. Stabilit la Iaşi 
în decembrie 1862. în februarie următor Maiorescu. care avea o 
mare predilecție pentru conferințele publice (în 1859 şi 1861 
conferențiase la Bucureşti, şi mai înainte în cercuri de specialişti 
la Paris sau Berlin), îşi începe în localul Băncii Moldovei un 
foarte frecventat ciclu de conferinţe. Ecoul lor e din capul 
locului neobişnuit de mare, conferenţiarul cucerind publicul 
intelectual prin darurile sale oratorice. ca şi prin substanţa celor 
comunicate. Tema acestor conferinţe. „Reflecţiuni filozofice 
populare relative la familie şi educaţiune“, în care se utilizau, cu 
bună metodă, noile cuceriri ştiinţifice în pedagogie, psihologie şi 
estetică au trezit interes într-un oraş în care cultura era, prin 
tradiţie, mult respectată. Hasdeu a comentat aceste conferinţe în 
Lumina Şi, dincolo de tonul incisiv, răzbate consideraţia pentru 
solidele cunoştinţe ale autorului. pentru ..elocinţa şi limpiditatea 
de expunere, cu ajutorul carora dlui ştie a se furişa, aşa-zicând, 
în inimile ascultătorilor“. Trebuie că ecoul acestor conferinţe a 
fost deosebit de mare, de vreme ce Costache Negruzzi a ţinut să 
relateze despre ele fiului său, aflat la studii în străinătate, 
semnalându-le ca un adevărat eveniment cultural în lumea 
laşilor. În anul următor, tot în februarie, Maiorescu organizează 
un nou ciclu de conferințe. Sunt tot zece la număr şi se 
desfăşurau, de regulă, de la începutul lui februarie până în 
preajma Paştilor. Cum la prelecţiunile din 1864 se asociază drept 
conferențiari Carp, Pogor şi Th. Rosetti, ele inaugurează, istoric 

vorbind, ciclul de prelegeri ale Junimii. Ce-i drept, ele nu au 
încă un subiect unitar, cum vor avea din 1866 încolo, iar 
Junimea avea să se constituie, oficial, chiar în timp ce se 
desfăşura această foarte ascultată suită de conferinţe. Se poate 
totuşi vorbi de prima manifestare de prestigiu a Junimii în viaţa 
intelectuală a Iaşilor. După pauza din 1865, impusă de ostilitățile 
procesului în care a fost implicat Maiorescu, anul 1866 aduce 
primul ciclu de prelecţiuni cu program unitar. Subiectul în jurul 
căruia pivotează conferințele: „elementele de viaţă a popoarelor 
manifestate în istorie“. Maiorescu rosteşte „privirea teoretică” 
şi alte patru prelegeri. Debutează I. Negruzzi şi Nicolae 
Mandrea, iar V. Pogor se produce din nou. Alţi conferenţiari 
programați (Leon Negruzzi şi viitorul adversar al junimismului 
politic, Dimitrie Sturdza) nu s-au putut prezenta înaintea 
publicului datorită complicării situaţiei politice. in 1867 
prelecţiunile Junimii au ca obiect „cărţile omenirii”, noul 
conferenţiar fiind I. Caragiani. În 1868 şi 1869 subiectul 
prelecţiunilor, ţinute — se pare — exclusiv de Maiorescu, a fost 
„Cercetări psihologice“. 

Să mai amintim de cea de-a VIl-a stagiune a prelecţiunilor 
(din 1871), „Semnele de cultură în popoare“, de cea de-a VII-a 
(1672), „Elemente de educaţiune“, de a IX-a (1873), „Omul şi 
natura“ (acum aveau să debuteze în postura de conferenţiari: 
Xenopol, Panu. Şt. Vârgolici. Lambrior). În sfârşit. prelegerile 
din 1874, când Maiorescu, ocupat fiind cu înalte îndatoriri 
ministeriale la Bucureşti, sancţionează triumful mai tinerilor 
junimişti care izbândesc o dublă victorie: impunerea unui 
subiect drag lor, „elemente naţionale“, şi modificarea, în 
favoarea lor, a contingentului de conferenţiari. Cu excepţia lui 
Negruzzi, ridicat la rolul de maestru care rosteşte. în locul lui 
Maiorescu, „privirea teoretică“. toţi conferenţiarii erau de rangul 
doi (Burlă, Xenopol, Panu. Lambrior, Vârgolici, G. Roiu, P. 
Verussi). Anul 1875 sancţionează definitiv această victorie a 

eşalonului secund de vreme ce Xenopol debuta la „privirea 
teoretică”, tema fiind tot naţională („Influențe consecutive 
asupra poporului român“). Negruzzi şi Pogor (reprezentanţii 
„bătrânilor““) se mulţumeau, „modest“, să se alinieze la rând cu 
ceilalți. Singurul fapt remarcabil în acest an 1875 e debutul lui 
Eminescu la prelecţiuni cu conferinţa „Germanii“. Dar cu 
siguranţă că prelecţiunile din 1875 (al IX-lea ciclu) marchează 
apăsat degringolada în importanţă a acestei manifestări junimiste. 
Degeaba protesta, de la Bucureşti, T. Maiorescu împotriva 
ascendenţei junimiştilor de rang secund. Practic, aceasta era 
unica posibilitate de a întreţine viaţa prelecţiunilor. În această 
ipostază, adesea improvizată, prelecţiunile au vieţuit până în 
1881. Aşadar nu mai puţin de 17 ani. În epoca lor de glorie au 
contribuit adesea esenţial la afirmarea Junimii şi a junimismului 
ca o direcție respectată în viaţa culturală şi ideologică a 
timpului. 

Nu e exagerat să se spună că prelecţiunile nu au îndeplinit 
numai oficiul de a afirma în exterior Junimea şi junimismul. În 
egală măsură au contribuit la conturarea şi impunerea unor 
opinii comune printre junimişti. lar ceremonialul impus de 
Maiorescu acestor prelecțiuni, febra pregătirii şi rigorile 
desfăşurării lor au creat o atmosferă liant care a solidarizat 
rândurile junimiştilor. A rămas o întreagă literatură care a fixat 
fizionomia prelegerilor publice. Notorii sunt paginile din 
anemorialistica lui Panu şi Iacob Negruzzi. Nu e aici locul 
detalierii „filmului“ acestor desfăşurări, de la etapa preliminară 
a dezbaterilor pentru alegerea subiectului, prepararea conferințelor, 
ceremonialul dezvoltării lor şi, finalmente, discuţiile — cel puţin 
în primii ani —, purtate pe marginea „figurii“ făcute de un 
conferențiar sau altul. Să spunem totuşi că aceste prelecţiuni, 
recomandate a fi populare, erau cu totul departe de o ţinută 
modică. Conferenţiarii erau, cei mai mulţi, distinși intelectuali, 
cu solide cunoştinţe în materie, unii obişnuiţi, prin profesiune, 

cu oratoria aulei universitare sau a sălii de tribunal. Subiectele 
nu erau nici ele oarecare, ci astfel structurate încât îngăduiau 
conferenţiarilor racordarea la ultimele stadii ale dezvoltării 
ştiinţelor umane. Apoi publicul nu era nici el deloc popular. 
Prelegerile Junimii au fost mereu frecventate de lumea bună, 
intelectuală, din capitala Moldovei. E drept că un coeficient 
însemnat din auditori îl constituiau „damele din lumea bună“. 
Dar şi aceste auditoare erau, cu deosebire. intelectuale şi cu 
ştiută influenţă în viaţa culturală. Cât priveşte restul audienţilor 
era, în întregime, format din intelectuali: profesori. avocaţi şi 
magistrați, înalţi funcţionari, studenţi. Panu îşi aminteşte că la 
prima sa conferinţă, o dată ajuns pe tribună, s-a aflat „înaintea 
unui public numeros, a publicului celui mai elegant şi mai cult 
din laşii de acum 30 de ani: mare parte din vechea aristocrație şi 
toată lumea frecventa în toalete splendide conferințele inaugurate 
de dl. Maiorescu“!. Nivelul acestor conferinţe era, orice s-ar 
zice, mult deasupra rigorii universitare, iar publicul, printre care 
unii deosebit de cultivați, se instituia în adevărat examinator. Cu 
siguranță că această exigenţă, de fapt reciprocă, păstra la o 
înălțime ridicată ştacheta valorică a prelecţiunilor. 

Cât priveşte ceremonialul prelecţiunilor, care îl transforma 
pe conferenţiar într-un abstras din contingent, interzicându-i-se 
orice contact cu publicul până târziu după prelegere, cu formule 
fixe de adresare şi încheiere, cu durată cronometrată şi ţinută 
vestimentară de rigoare, ele au conferit culoare şi farmec unei 
manifestări publice de mare prestigiu. Prelecţiunile Junimii au 
fost cu adevărat o instituţie. Şi încă una respectată şi temută. 
Chiar de adversari. A audia cu regularitate prelegerile Junimii 
era un semn de distincţie. Ce să mai spunem de cei ce se 
produceau la tribuna acestor prelecţiuni ? Le aducea un invidiat 


1 G. Panu, Amintiri din Junimea, vol. 1, Editura Minerva, ediţia 
B.P.T. (îngrijită de Z. Ornea), p. 148. 

spor de prestigiu, o aură de necontestată glorie cum nu mai 
cunoscuse viaţa Iaşilor din perioada de renaştere a anilor 
patruzeci. 

În ordinea imediată a preocupărilor Junimii în aceşti primi 
ani ai existenţei sale a fost tipografia. Faptul apare distinct şi în 
aşa-numitul program al Junimii (din redactarea — citată mai sus 
— a lui Negruzzi), în procesele verbale ca şi în anunţul din primul 
număr al Convorbirilor literare. Tinerii constituiți în Junimea 
socoteau că misiunile lor. la care cugetau cu seriozitate, 
presupun obligatoriu o acţiune concentrată de editare. Se 
preconiza mai întâi editarea a ceea ce azi am numi patrimoniul 
cultural naţional („Societatea Junimea va debuta prin tipărirea 
tuturor cronicarilor şi istoriografilor români într-o nouă 
ediţiune“), apoi publicarea unor manuale şcolare competent 
întocmite, beletristică de o oarecare ținută. Nu se neglija nici 
ceea ce se durase în literatură până la 1860. La urma urmei, 
vestita antologie preconizată spre a fi editată — şi care a stârnit 
atâta vrajbă — era o componentă importantă în acest plan de 
reeditare. (De fapt, mai propriu ar fi să spunem de reevaluare). 
În sfârşit, se avea în vedere publicarea unei reviste lunare. Tot 
acest plan îndrăzneț de reevaluare şi promovare a scrisului 
naţional — şi încă în condiţii avantajos stimulative pentru autori 
— presupunea cu necesitate un stabiliment tipografic propriu. 
Junimiştii au luat iniţiative de a-l întemeia. Şi au crezut atât de 
mult în eficienţa planului lor de editare, ca şi în aşezământul 
tipografic, încât au scontat — naivitate ! — să obțină beneficii. Ba 
chiar de beneficii rămase după ce vor fi acordate oarecari 
onorarii autorilor. 

La întemeierea tipografiei, junimiştii au avut de întâmpinat 
destul de puţine dificultăţi. Fortuna era de partea lor. Tipografia 
a fost pusă în funcţiune în 1865, deci practic o dată cu reluarea 
activității Junimii, victorioasă în procesul lui Maiorescu. 
Negruzzi a oferit — şi de astă dată — două versiuni în această 

chestiune. Una în Amintiri... şi una într-o scrisoare din 17/29 
septembrie 1865 către acelaşi Gregoriade-Bonachi. Înclinăm să 
credem în veracitatea celei de a doua versiuni. Un văr al lui 
Pogor, basarabeanul Nicolae Casu, a cumpărat la Paris utilajele 
necesare unei tipografii pe care voia s-o instaleze în urbea sa. 
Cum autorităţile de acolo nu au aprobat această iniţiativă, 
trebuia să caute maşinăriilor şi instrumentajului altă destinaţie. 
Putea să caute un cumpărător, deşi nu prea erau amatori pentru 
un stabiliment tipografic într-o perioadă când se tipărea destul 
de puţin. Se întâmplă însă că tânărul Casu nici nu a căutat 
amatori. Destul de bogat pentru a-şi îngădui gesturi de mecenat 
şi cucerit de entuziasmul junimiştilor care investeau atâtea 
speranţe în foloasele culturale ale tipografiei, a cedat pur şi 
simplu maşinăriile care trebuiau „plătite“ à la longue, în comode 
rate periodice, — niciodată — probabil — atent urmărite. Cum scrie 
Negruzzi în epistola către Bonachi: „el dedică tipografia sa 
societăţii noastre şi-aşa peste câteva săptămâni va funcţiona o 
nouă tipografie în laşi sub numele «tipografia Societăţii 
Junimea». Pricepi ce enorm avantagiu avem posedând o 
tipografie fără a scoate capital din pungă“. Avantajul era 
într-adevăr foarte mare. Dar nu însemna şi învingerea tuturor 
dificultăţilor. Instalaţia tipografică năştea destule cheltuieli de 
funcţionare (hârtie, manoperă, chirie, impozite ş.a.m.d.). Şi cum 
afluenţa de tipărituri nu s-a înregistrat, junimiştii au avut de 
soluţionat din capul locului grele probleme financiare. S-au 
angajat deci să cotizeze „mensual“ de la 1 octombrie 1865, 
pentru acoperirea cheltuielilor (în 1865 adresa semnată de 
Cerchez din care am citat preciza că fondul de rulment anual se 
ridică la suma de 800 de galbeni, recoltată din cotizaţiile 
membrilor şi din beneficiul obţinut din imprimate), au hotărât 
ca anual unul din ei să gireze treburile tipografiei, au numit un 


1 E. Torouţiu, op. cit., vol. III, p. 343. 

administrator (azi s-ar spune un director tehnic), au găsit localul 
şi erau în aşteptarea manuscriselor. Care nu prea veneau. 

Treburile tipografiei nu au mers deloc strălucit. Dimpotrivă. 
Au înlocuit în câteva rânduri administratorul tehnic, au 
intervenit salvator de vreo două ori pentru a evita falimentul, iar 
Iacob Negruzzi, implacabil cu încasarea cotizaţiei promise, 
trebuia să-l tempereze mereu pe Pogor care, cu capul în nori, nu 
a pregetat să complice lucrurile şi mai mult, adăugând tipografiei 
o librărie. (Aprovizionată cu cărţi după indicaţiile lui Pogor, 
librăria era, de fapt, o bibliotecă pe gustul oamenilor subţiri, 
lipsită fiind — din această cauză — cu totul de cumpărători. 
Junimiştii, cu umorul niciodată tocit, spuneau ca Pogor e mai 
singurul cititor, dar nu şi cumpărător, al librăriei; Pogor replica 
râzând că nu e singur de vreme ce şi Neculai Burghele se 
îngrijeşte de cărţile librăriei, supraveghind un nefrecventat 
cabinet de lectură.) Plictisiţi de calculele interminabile pe care 
administratorii le prezentau Junimii, nevoiţi să schimbe mereu 
giranţii care se derobau de o însărcinare ce nu era deloc uşoară 
(Melik, Th. Cerchez, Al. Farra), junimiştii au sfârşit prin a vinde 
tipografia cu deficit. Acelaşi sfârşit avea să-l aibă şi pompos 
intitulata „Librăria Societăţii Junimea“ finanțată de omul tuturor 
proiectelor hazardate, Vasile Pogor. Dar aceste finaluri — 
previzibile — aveau să se producă mai târziu, după 1871. La 13 
octombrie 1871 procesul-verbal al şedinţei: Junimii consemnează: 
„Asupra afacerei vinderei tipografiei de dnii. Pogor şi Maiorescu 
societatea  deliberând încuviinţează vinderea, făcându-se 
oarecare modificări !. La 29 octombrie tipografia era vândută şi 
Pogor se obliga să verse Junimii sumele rămase după ce s-au 
achitat toate datoriile făcute cu tipografia. 

Dar, la urma urmei, aceste iniţiative de întreprinzători 
filantropi nu reprezentau decât partea tehnică a preocupărilor 


1! Torouţiu, op. cit., vol. IV, p. 438. 

Junimii. Ele au avut greutate în planurile Junimii în 1863-1865. 
Foarte curând tinerii din Junimea şi-au dat seama că rostul 
societăţii e cu totul altul şi că înalt culturalizatoarea lor misiune 
se realizează — strălucit — pe alt plan. După cinci-şase ani de 
activitate, — maturaţi în lupte grele — priveau zâmbitori spre 
etapa aceasta juvenilă. Proiectele copilăriei lor erau acum 
depăşite. Îşi găsiseră, definitiv, rostul, îl verificaseră şi 
cunoşteau modalitatea înfăptuirii sale. Dar până să ajungă la 
acest moment, tinereasca înjghebare tipografică şi-a dovedit 
utilitatea. Nu e vorba de cele câteva lucrări publicate. Ci de 
editarea publicaţiei Junimii. Nu e, credem, hazardat să spunem 
că, fără existenţa tipografiei, junimiştii nu ar fi îndrăznit să se 
gândească la o publicaţie periodică. Este chiar posibil ca unul 
dintre motivele pentru care au pornit proiectul înfiinţării 
tipografiei a fost, în secret, revista. De vreme ce revista a apărut, 
se poate spune că tipografia şi-a realizat, pe deplin, menirea. Cu 
stipendii, cotizaţii şi încasări din abonamente, revista putea 
apărea foarte bine şi laro altă tipografie. Se evitau astfel 
complicațiile proprietăţii. Mai ales că aceste complicaţii — 
plictiseli insurmontabile pentru junimişti — nici nu se potriveau 
defel unor tineri ce cultivau boema. 


Cu adevărat, boema le era dragă acestor tineri, cărora astăzi 
li s-ar spune, poate, nonconformişti şi contestatari. Fondatorii 
proveneau — cu excepţia lui Maiorescu — din societatea înaltă a 
Moldovei: Th. Rosetti era cumnatul domnitorului Alexandru 
loan Cuza, Negruzzi, fiul unuia dintre intelectualii iluştri ai țării, 
Carp şi Pogor, fii de boieri bogaţi şi destul de bine plasați în 
ierarhia funcţionărească. Fiecare avea venituri, moşii în 
moştenire şi condiţii de sigură rostuire administrativă. Doar 
Maiorescu, incontestabil conducătorul lor spiritual, provenea 
dintr-un mediu de condiţie mijlocie (ion Maiorescu fusese 

profesor) din. cum avea să spună mai târziu cu mândrie, tiers 
état. Dar era un distins intelectual, avocat, profesor universitar, 
chiar rector în 1864 (la 24 de ani) şi, după desfiinţarea boieriilor, 
aceste funcțiuni constituiau ele însele un titlu de nobleţe. Iar noii 
săi prieteni nu aveau deloc cultul descendenţei, ştiind să 
prețuiască înainte de toate aristocrația spiritului. Erau toţi foarte 
tineri. Numai Pogor depăşise — în 1864 — treizeci de ani (avea 
31), deşi era cel mai... copilăros dintre ei. Cât despre ceilalţi, 
Maiorescu avea 24 de ani, Carp 25, Rosetti 27, iar Negruzzi, 
„tipicarul“”, păstrătorul tuturor sigiliilor şi al formelor nescrise 
era mezinul, neputând revendica, oricât şi-ar fi îngroşat vocea, 
mai mult de 22 de ani. Prietenii care aveau să li se alăture dintru 
început, în 1864 (N. Culianu, Gh. Racoviţă, N. Mandrea, N. 
Burghele, N. Scheletti), erau şi ei de aceeaşi vârstă. Doar N. 
Burghele avea 33 de ani. Şi proveneau mai toţi din acelaşi 
mediu. 

În toamna lui 1865, când începe, de fapt, să activeze 
societatea, grupului celor zece — din care cinci se considerau 
fondatorii — i se alătură un lot masiv de noi aderenţi, şi aceştia 
foarte tineri. Să-i amintim: N. Gane, Ion Melic, I. lanov, M. 
Cerchez, Pavel Paicu, N. Cazimir, Leon Negruzzi, Scarlat Capşa, 
Lascăr Ciurea, M. Cornea, I. Caragiani, Gh. Roiu, Şt. Nei, Alex. 
Farra, Dim. Rosetti, N. Casu, N. Quintescu. Apoi, în 1866, 1867, 
1868 şi 1869 câştigă noi aderenţi în persoana unor Samson 
Bodnărescu, Grigori Buicliu, Th. Cerchez, Const. Lepadat, Victor 
Castano, I. Scipione Bădescu, Th. Şerbănescu, Gh. Bengescu, 
Gh. Negruzzi, loan Pop Florantin, Telemac Ciupercescu, Miron 
Pompiliu. Vasile Burlă, filologul, şi Verussi, pictorul, aveau să 
intre în Junimea în 1870, Xenopol, Şt. Vârgolici, Eminescu în 
1871, Panu, Lambrior, V. Tassu, A. Naum în 1872, Conta şi 
Slavici în 1873, Creangă în 1875, iar Caragiale mai târziu, în 
1878. Cei din 1871 şi, mai cu seamă, cei din 1872 şi 1873 erau 
consideraţi acum a fi ..tineretul“, din a doua generaţie, deşi îi 

despărţeau, ca vârstă, de fondatori doar opt-nouă ani. Dar 
multora dintre cei nou sosiți „bătrânii“ le fuseseră profesori la 
liceu sau la universitate, unii (ca Xenopol, Slavici, Eminescu) 
beneficiaseră de stipendiile Junimii şi priveau spre vechea gardă 
cu infinit respect şi recunoştinţă. V. Alecsandri, notat de 
Negruzzi (în Album) ca intrat în Junimea la 1865, poate fi 
considerat ca „.junimist“* de prin 1867, când a publicat în 
Convorbiri poezia Tânăra creolă sau, mai bine, din martie 1868, 
când a trimis lui Negruzzi primul stoc de Pasteluri. citite la o 
Junime care a rămas memorabilă. Şi, oricum, Alecsandri avea — 
printre junimişti — un statut special. 

Aşadar, în toamna lui 1865, când Junimea a început să 
funcţioneze săptămânal, societatea număra vreo 28 de persoane. 
Spre 1868 efectivul crescuse la 35 pentru ca în 1872 să 
depăşească 50. Întregul Album al lui Negruzzi (un fel de registru 
al stării civile pentru societate) cuprinde 111 persoane, dintre 
care 68 intraţi până în 1875. Nu trebuie să se creadă că 
participarea efectivă la şedinţe era integrală încât aglomeraţia să 
fi creat probleme de spaţiu amfitrionilor. Dacă dăm crezare 
proceselor-verbale, câte au rămas, rare erau şedinţele (în 1865, 
1871-1873) când au fost prezente mai mult de 12-14 persoane. 
Numai la şedinţa din 11 februarie 1872, ţinută la Maiorescu, sunt 
pomeniţi 19 participanţi. De obicei, numărul participanţilor se 
stabilea între 4 şi 8 persoane. Chiar la şedinţa din 25 februarie 
1872, când Alecsandri l-a vestit pe Negruzzi că se deplasează 
special pentru a citi Dumbrava Roşie (iar secretarul a avut grijă 
să se ocupe de... mobilizare), sunt notați prezenţi treisprezece 
junimişti (Maiorescu, Carp, Pogor, Rosetti — atunci deputaţi — 
au lipsit. A lipsit şi Panu care apoi a relatat, totuşi, cu detalii 
colorate desfăşurarea şedinţei !). Faptul nu trebuie să mire şi, 
oricum, nu trebuie interpretat ca o probă de dezinteres, deşi 
cifrele participanţilor consemnate în procesele-verbale nu 
trebuie luate drept certe. Junimiştii erau răspândiţi peste tot unde 

îi reclamau profesiunile lor (mulţi erau avocaţi, magistrați şi 
militari, deci mereu... în deplasare), din 1871 au început să facă 
oficial politică şi asta presupunea timp consumat, chiar dacă nu 
erau deputaţi, nu puţini locuiau la moşiile lor, neputând veni în 
toată săptămâna la laşi. Se considerau însă, cu îndreptăţire, 
junimişti, nu numai prin afiliere şi cotizaţie, ci prin convingeri şi 
afinitate spirituală. Anualele banchete aniversare îi reuneau pe 
mai toţi. Atunci „activul de bază“ al Junimii, cei care duceau 
„greul“ participării la şedinţe, al dezbaterilor şi al bătăliilor 
cotidiene se întâlneau cu... răspândiţii. Dar, la urma urmei, nici 
nu era nevoie de o prezenţă săptămânală compactă. Pentru 
discuţii literare, filozofice, filologice sau ideologice (chiar 
organizatorice !) numărul excesiv ar fi dăunat. Şi aşa, din cei 
prezenţi în mod obişnuit, doar puţini puteau dizerta competent. 
Ceilalţi erau audienţi. Şi încă, adesea, impacienți. 

Amiciţia fondatorilor, repede închegată, nu e rodul unei 
întâmplări. Şi-au descoperit de la primele întâlniri (obişnuite, 
sau, ca să-l cităm pe Negruzzi, „tologiţi“ pe canapele) un fond de 
opinii comune. Aceleaşi convingeri, deziderate şi aprehensiuni. 
Studiaseră mai toţi în Germania (Carp la un liceu francez... din 
Germania), se îmbibaseră binişor de atmosfera ideologică a 
epocii postrevoluţionare şi antirevoluţionare de acolo şi aveau 
opiniile lor — cam aceleaşi — despre fruntaşii vieţii publice 
româneşti, mai toţi agitând tradiţia paşoptului. Preconceptele lor 
conservatoare (să precizăm de pe acum că e vorba de un 
conservatorism luminat) nu alterau defel puritatea elanului 
juvenil, sincer îndreptat spre înălţarea şi asanarea vieţii culturale 
ieşene. Erau, toţi, fondatorii, ca şi aderenţii, spirite cultivate, 
deiaşându-se net în mediul greoi, lânced şi cam stătut sub raport 
cultural-ştiințific din capitala Moldovei. Aici domina o 
dăscălime destul de ignară. Grosul îl formau profesorii ardeleni 
stabiliți aici. Nu erau însă, cu excepţia bătrânului învăţat Simion 
Bărnuţiu, tocmai dintre ardelenii erudiţi care au trecut munţii. 

Cei ajunşi aici ştiau carte destul de puţină şi bruma acumulată 
se subţiase cu timpul şi ea, neîmprospătată. Erau îngrijorător de 
plafonaţi, trezind — prin gafele lor — hazul tinerilor studioşi sau 
al intelectualilor scoliţi peste hotare. De fapt, preocuparea lor de 
bază era politica, căreia i se dăruiseră cu patimă devorantă. Cu 
ajutorul politicii dominau peste tot. Ce-i drept, erau liberali şi 
păstrau cultul paşoptismului. Dar prea erau plafonaţi, prea erau 
impermeabili la nou, iar despre literatură aveau o înţelegere 
aproape primitivă, neizbutind să deosebească între arta şi 
maculatura în proză sau rimata flecăreală grandilocventă. Cu o 
asemenea înţelegere a fenomenului cultural era de aşteptat ca 
viaţa intelectuală ieşeană să fie în cel mai bun caz stagnantă. 
Emergenţa extraordinară a culturii şi a literaturii din anii 
patruzeci era de mult o realitate trecută. Nu-i mai puţin adevărat 
că nici Bucureştiul nu se afla într-o situaţie cu mult mai bună. 
Dar, oricum, acolo parcă lucrurile nu erau atât de descurajatoare. 
În această ambianţă iniţiativa tinerilor constituiți în Junimea 
apărea, cu siguranţă, ca un gest salvator. Era fatal ca primii 
adversari ai Junimii să se recruteze din acest mediu intelectual 
ieşean. Vor fi şi cei mai tenaci, neîmblânzindu-şi ostilitatea nici 
târziu, peste ani, când Junimea şi literatura ei cuceriseră adeziuni 
aproape unanime. Dar tinerii junimişti — care au determinat 
destul de rapid o adevărată împrospătare de mentalitate — nu s-au 
lăsat intimidaţi, continuându-şi acţiunea în cadență alertă. 
Procesul Maiorescu din 1864-1865 a fost primul episod 
spectaculos din această bătălie de durată. Şi junimiştii au ieşit 
victorioși. 

Spiritul care domnea la reuniunile Junimii era jovialitatea (o 
jovialitate care nu excludea — trebuie spus — seriozitatea în 
cugetare), nesupunerea la poncife, reexaminarea critică a tot 
ceea ce era moştenire. Totul cu un aer de zeflemea care îngrozea 
pur şi simplu dăscălimea. „Oamenii ăştia — declarau ei sumbru — 
n-au nimic sfânt.“ Dacă adăugăm că destui junimişti — şi în 

primul rând Maiorescu — erau liber-cugetători, căpătăm imaginea 
„scandalului“ reprezentat de Junimea în ochii dăscălimii. 
Refuzau să accepte convenienţele de orice fel. Le persiflau fără 
milă, atent, prompt şi în detalii, cu sadism. Literatura, gazetăria, 
comportamentul politicienilor, istoria, manualele didactice, 
religia, falsele tradiţii, oratoria tremolată, ortografia, artele, 
organizarea şcolară, morala şi moravurile, totul era trecut prin 
ciurul ironiei. O ironie rece, neiertătoare, care utiliza toate 
mijloacele gamei. Ce-i drept, mai târziu, după 1871, când 
junimiştii — cei notorii — au început să facă politică, utilizând 
recuzita de rigoare, puteau fi surprinşi — uşor — în flagrant delict. 
Unele — ce-i drept numai unele — dintre obiectivele zeflemelilor 
atât de acidulate se adunaseră binişor şi în propria ogradă. Dar 
asta se va produce mai târziu. Deocamdată, acum, la începuturi, 
erau invulnerabili — şi fără menajamente — blasfemiatori. Într-un 
cuvânt erau iconoclaşti. 

Refuzul convenienţelor nu era, cum s-ar părea, numai faţa 
exterioară a Junimii. O păstrau integral, dacă nu chiar mai 
accentuată, în interior. Aici domneau lejeritatea şi boema. O 
boemă care nu cobora niciodată de la o anume altitudine. 
Reuniunile (în argoul societăţii o reuniune săptămânală se 
numea „0 Junime“”) se desfăşurau, de regulă, la Maiorescu (în 
căsuţa din curtea bisericii Trei Ierarhi sau apoi în noua locuinţă 
din casele Catargi) şi Vasile Pogor (casa Pogor s-a păstrat până 
acum şi, restaurată, a fost transformată în 1973 în muzeu). 
Câteodată, rar, beneficia şi lacob Negruzzi de onoarea de a 
găzdui Junimea. (Asta până în 1874, când Maiorescu se mută la 
Bucureşti. De acum încolo Negruzzi alternează cu Pogor 
găzduirea Junimii.) La început şedinţele erau programate vineri, 
Pogor pretinzând că astfel Junimea oficiază cultul Venerei!. 


1 I. Cremer, care a publicat documentul privind înființarea Junimii -- 
citat de no: mai înainte —, a calculat că data de 19 octombrie 1863, 

Apoi. mai târziu, ziua de şedinţă a fost stabilită sâmbăta. 
Şedinţele viitoare nu se anunțau la sfârşitul „.programului“. 
Regula — intrată în tradiţie — era cunoscută. Şi „micile tradiţii“ 
erau la Junimea o instituţie respectată fără crâcnire. Nu exista 
protocol, preşedinte de adunare şi ordine de zi. Recunoşteau 
totuşi cu toţii — tacit — în Maiorescu pe conducător. Era, dacă se 
afla la şedinţă, lectorul poeziilor, ba chiar şi al unor proze. La 
discuţii, lăsate să se desfăşoare în voie, intervenea rar, pentru a 
clarifica o chestiune sau a scoate dezbaterea din punctul mort. 
Ştia să găsească o explicaţie rezonabilă pentru obscurităţile 
filozofarde din poeziile lui Bodnărescu, să-i antreneze pe 
junimişti (inclusiv caracuda şi „cei nouă“) în dezbateri animate 
cu caracter estetic, sociologic. filozofic. Concludea, fără drept 
de apel, despre valoarea unei bucăţi, conducea — cu tact, fără să 
1 se simtă autoritatea — discuţiile, pe care tot el le propunea, le 
anima, având acea rară artă de a-l lăsa pe interlocutor să creadă 
că dezvoltă opinii originale sau de mare interes chiar atunci când 
ele erau un ațos galimatias. Era — nu se îndoia nimeni — spiritus 
rector. Îl contrazicea, rar (pentru că era mai mult lipsă la apel !), 
Petre Carp, orgolios şi casant în decizii. 

Şedinţele începeau spre seară în salonul gazdei. Uzul era ca 
înainte de şedinţă să se citească pasajele pentru „Dosarul 
Junimii“. Era o adevărată emulaţie pentru detectarea „perlelor“ 
din presă. Decupate cu grijă, erau supuse aprobării plenului. Dacă 
enormitatea avea haz autentic era acceptată, şi Pogor — stăpânul 
„Dosarului“ (un terfelog încăpător) — o lipea la locul cuvenit. 
(Negruzzi a citat în Amintiri probe monstruoase din acest perlier 


comunicată, cu semnătura lui Cerchez, ca zi a înființării Junimii — după 
stilul nou —, e joi Dar cum, apreciază comentatorul, hotărârea s-ar fi 
luat târziu după miezul nopţii..., ziua era, de fapt, vineri. Deci Pogor 
avea dreptate să celebreze la banchetele aniversare, cu hazul ştiut, zeița 
Venerei. 

intrat în legendă.) Cum grosul clientelei pentru „Dosar“ îl 
formau publiciştii liberali bucureşteni sau articolele dăscălimii 
ieşene din „Fracţiunea liberă şi independentă“, nu au greşit deloc 
cei ce au considerat „Dosarul Junimii“ o politică deghizată, 
practicată de un cenaclu care îşi interzisese — sub sancțiune — 
orice discuţie cu caracter politic. Să adăugăm că puţini erau acei 
care izbuteau să aducă piese demne de reţinut pentru Dosar. Se 
cerea umor subţire şi pentru detectarea monstruozităţilor. 
Comportarea era degajată şi amicală. Se apelau cu poreclele 
atribuite — mai toate — de Pogor, şi se îndreptau, fondatorii sau 
veteranii, spre canapele. Pogor introdusese sistemul „tologirii pe 
canapele“ chiar din etapa preistoriei societăţii (Rosetti a propus 
numele societăţii întins pe o sofa la Pogor), ca şi bombardamentul 
cu perini. „Caracuda şi cei nouă“ (adică „masa“ tăcută, care 
înţelegea puţin, aşteptând anecdota sau ceaiul) se instala cuminte 
pe scaune. Dezbaterile erau mereu întrerupte de Pogor sau 
Caragiani. Erau suportate poeziile, aforismele, prozele. Cu 
excepţia eseurilor maioresciene, cu greu erau acceptate studiile 
de orice fel. La început, au fost ascultate studiile de juneţe ale 
lui Xenopol (Cultura natională, Istoriile civilizațiunei), Slavici 
(Studii asupra maghiarilor), Th. Rosetti (Despre direcțiunea 
progresului nostru). Apoi Junimea suporta greu, cu vădite semne 
de plictiseală (Pogor dădea semnul căscatului care lua 
instantaneu proporţii molipsitoare), interminabilele studii 
filologice ale lui Burlă, ciclul lui Xenopol Războaiele dintre ruşi 
şi turci, lucrările de filozofie ale lui Conta sau piesele de teatru 
precum cele ale lui Gh. Bengescu sau chiar Rienzi de 
Bodnărescu. Fireşte că mai târziu, piesele lui Caragiale, citite de 
autor, adus la Iaşi la Junimea de Maiorescu, s-au bucurat de alt 
tratament. Negruzzi şi Panu mărturisesc că asemenea studii 
treceau de-a dreptul la tipar, după lectura câtorva pagini. (Panu 
nu a uitat să relateze că studiile sale polemice împotriva Istoriei 
critice a lui Hasdeu au fost citite, ascultate şi aprobate cu 

exclamaţii admirative.) Alteori se discuta o „teză“ (azi am spune 
„O problemă“ anume), ivită ad-hoc sau constituind obiectul unor 
preocupări unanime (aşa a fost la început chestiunea ortografiei 
sau sumarul celebrei antologii). S-a făcut şi propunerea stabilirii 
prealabile a unui subiect anumit („0 chestie pe şedinţă“) pentru 
comentarea căruia toţi să se prepare dinainte, citind bibliografie 
specială. Rezultatele au fost nule pentru că — scria Panu — 
„Junimea era refractară la orice metodă impusă şi la orice 
disciplină bazată pe forme“. 

Orice dezbatere putea fi întreruptă pentru o anecdotă care, 
cum se spunea, „primează“. La acest capitol maestru era 
Caragiani. De fapt, se exagerează. Oricât ar fi avut anecdota 
drepturi prioritare, discuţia serioasă, la obiect, nu era niciodată 
tulburată. După 10-11 noaptea discuţiile încetau şi se servea 
ceaiul (sau cafeaua) cu cozonac, de obicei în alt salon. Valetul 
venea să anunţe momentul şi pe dată caracuda, nerăbdătoare şi 
hămesită, se repezea reclamând deschiderea uşilor (,,Uşile, 
uşile !“). Trataţia era repede sfeterisită. (Negruzzi îşi amintea de 
ceea ce Naum a numit „„clefăiturile“ caracudei delectată cu 
cozonac). Apoi se răspândeau în grup. Nu o dată, când discuţiile 
fuseseră mai încinse, continuau şi pe stradă parlamentările. Pe 
la începuturi, când spiritul de frondă stăpânea nestingherit, „la 
ieşirea de la Junimea ce se ţinea la Maiorescu la Trei Ierarhi, 
tradiţia cerea să se joace Hora Unirii în colț la Petrea Bacalul. 
Acum nu se mai ţine. A rămas însă pentru ieşirea din Junimea 
obiceiul ca junimiştii să se aşeze în linie pentru necesităţi 
neapărate. | 

În această atmosferă degajată, de veselie molipsitoare în care 
anecdotele — şi încă cele corosive — aveau drept de preeminenţă, 
s-ar părea că nu era loc pentru receptarea şi dezvoltarea unor 
dezbateri serioase. E inutil să depunem insistenţțe pentru a 


l I. Negruzzi, op. cit., p. 406. 

demonstra contrariul. Prin factorii ei de aviz, Junimea a fost, de 
fapt, locul ideal pentru receptarea, recunoaşterea şi impunerea 
valorilor autentice. Că pe unii dintre cei cărora li se citea şi 
aprecia producţia îi supăra ambianța de veselie, adesea excesivă 
(printre aceştia a fost şi Eminescu!) şi incomprehensiunea 
caracudei, aceasta e adevărat. Dar tot atât de adevărat e faptul 
că niciodată Junimea n-a bagatelizat şi nu a respins valorile 
autentice. Spre onoarea ei, Junimea nu are la activ negarea unei 
producţii de autentică vibraţie estetică sau de cugetare demnă de 
acest registru. Am spune chiar că hohotele de râs care izbucneau 
instantaneu — la semnalul lui Pogor — când se citeau blagomanii 
în versuri, în proză sau articliere acopereau de ridicol tentativa. 
Era un verdict fără drept de apel, cu efecte curative de lungă 
durată. Tratamentul era aplicat deopotrivă producţiilor celor din 
afară, venite prin „poşta redacţiunei“, ca şi junimiştilor. Pentru 
că Junimea n-a fost — în ciuda unor opinii adversare — o societate 
de admiraţie mutuală. Bodnărescu, lanov, Bengescu, Scheletti, 
Th. Șerbănescu, Negruzzi, I. Pop Florantin, Şt. Vârgolici, A. 
Naum şi atâţia alții au ispăşit, prin chinuri cumplite, îndrăzneala 
de a fi adus spre lectură piese neizbutite. Şi câte stratageme nu 
uzitau (Bodnărescu avea câteva formule cu care cerea — uneori 
obținea — rabat: „e o poezie privată“, „poezia face parte dintr-un 
ciclu“ în curs de finisare) pentru a muia exigenţa Areopagului ! 
Deseori decizia, smulsă greu şi în umilinţă, era obţinută sub 
condiția stilizării bucății de către un junimist anume însărcinat 
(de obicei acest oficiu îl exercita Şt. Vârgolici, fapt pentru care 


! Într-o scrisoare din 1878 îi comunica lui Negruzzi: „Spun drept că 
n-aveam de gând a mai tipări versuri. Această cură radicală de lirism o 
datoram Junimii din laşi, căci desigur că pentru convulsiuni lhrice râsul 
e cel mai bun şi — cel mai rău Atârnă adică totdeauna de valoarea ce 
este-n ele şi de valoarea ce le-o dă autorul.“ I. E. Torouţiu, op. cit., vol. 
IV, p. 134-135. 

primise porecla „lo Spako“, după numele unui dulgher ieşean). 
Cu siguranţă că din această cauză nu oricine putea să se 
acomodeze cu ambianța Junimii. Pogor — tot el — a găsit o 
formulă adecvată, „Entre qui veut, reste qui peut“, care a devenit 
deviza Junimii. Să mai evocăm apoi sagacitatea, competenţa cu 
care au fost discutate studiile lui Maiorescu, Xenopol, Panu, 
Slavici ? Observațiile formulate! dovedesc că exigenţa izvora 
din cunoaştere erudită, sedimentată pe fondul unei ideologii bine 
cristalizate. 

La o privire repede pare ciudată această exigenţă probată de 
o societate extrem de eclectic alcătuită, în care inteligenţele sunt 
puţine, iar erudiţii — poate şi oamenii de gust — chiar mai puţini. 
Într-adevăr, eclectismul este formula definitorie pentru 
structurile interioare ale Junimii. Aflăm aici profesori — dintre 
care destui nu au strălucit cu nimic, deşi erau probi în 
profesiunea lor (Culianu, Melic, Burlă, M. Pompiliu, Vârgolici, 
Caragiani, Negruzzi, Xenopol, Dospinescu, Bodnărescu, Zaharia, 
Naum Quintescu, Paicu, Lambrior), mulţi avocaţi şi magistrați 
(Th. Rosetti, N. Mandrea, Nei, Tassu, Buicliu, Beldiman, 
Burghele, Eraclide, Th. Nica, Gh. Roiu, Dim. Rosetti), militari 
(M. Cerchez, Th. Șerbănescu, Bengescu, Scheletti, Neniţescu), 
oameni politici fără altă profesiune (Carp, Gane, L. Negruzzi 
etc.), câțiva gazetari, mici rentieri, prelați. Dintre aceştia — ca şi 
dintre alţii necitaţi — cei mai mulţi nu au scris deloc sau nimic 
semnificativ. Şi totuşi această societate eteroclită a izbutit 
performanţa de a face epocă în istoria literaturii şi civilizaţiei 
româneşti. Meritul principal — ca diriguitor spiritual — îl are, se 
ştie, Maiorescu. Nu trebuie neglijat nici rolul — excepţional — al 
lui Vasile Pogor. Ironia caustică (cea subțire ca şi aceea mai 


l Ne-au rămas cele formulate pe marginea studiilor de filozofia 
culturii scrise în tinerețe de Xenopol, comunicate pe cale epistolară de 
Negruzzi autorului aflat la Berlin. 

groasă), repudierea convenienţelor, zeflemeaua, sarcasmul şi 
nota boemă, toate aceste elemente care au dat culoare şi pecete 
caracteristică Junimii i se datoresc inegalabilului Pogor. Cultivat 
şi erudit până la extravaganţă, inteligent, spiritual, om de gust, 
sceptic prin temperament, Pogor este creatorul mitologiei 
Junimii, alcătuită din acele mici tradiţii şi habitudini intrate în 
legendă. Fără Pogor fizionomia Junimii ar fi fost alta sau, cine 
ştie ?, nu ar fi fost deloc. Dacă Maiorescu a dat Junimii 
substanţă consistentă, Pogor i-a dat sare, duh, umor şi — element 
esenţial — scepticism, altfel spus, simţ al relativului. Apoi să nu 
nesocotim aportul lui Carp. Nu e vorba numai de faptul că Petre 
Carp a prilejuit prima reuniune cu subiect literar a Junimii: 
lectura traducerii din Macbeth. Aportul său în plămădirea 
spiritului junimist e mult mai mare decât se crede. Aşa 
intermitentă cum a fost prezenţa sa la Junimea (era mereu ocupat 
în funcțiunile sale ministeriale sau înalt politice; convivii îl 
apelau „Excelenţa“”), ea a fost remarcabil de utilă. Cultura sa 
politologică şi sociologică, profundele cunoştinţe literare, 
talentul critic — cam apodictic — (remarcat în puţinele recenzii 
publicate), gustul estetic, au adus clarificări, uneori decisive, mai 
ales în anii de început, când Junimea îşi modula personalitatea. 
Aprobările sau negaţiiie sale, ascultate, întăreau o convingere 
sau spulberau o eroare în embrion. Opinia sa era o autoritate pe 
care te puteai bizui. Stilui deciziilor sale casante a făcut şcoală, 
iar intransigenţa cu care îşi urmărea adversarii a imprimat o 
manieră societăţii. În sfârşit, cum ar putea fi gândită Junimea — 
ca organism viabil — fără secretarul său perpetuu, Iacob Negruzzi ? 
Capacitatea sa organizatorică, dăruirea devotată până la a se 
confunda cu interesele Junimii, veghea neobosită pentru tot ceea 
ce privea statutul societăţii, pentru respectarea în spirit şi în 
literă a tuturor legilor nescrise. De fapt nu e exagerat să se spună 
că talentul său de conservator muzeal şi de maestru de ceremonii 
a creat ceea ce apoi s-a numit tradiţia sacră a Junimii. 

Aceştia au fost factorii hotărâtori din echipa fondatorilor. Dar 
fizionomia Junimii, aşa cum a rămas cunoscută, nu poate 
fi înţeleasă fără ironia răutăcioasă, inteligenţa penetrantă, 
pozitivismul militant, tendinţa dizidentă a lui Gh. Panu, fără elanul 
săritor al lui Xenopol („om la toate“), fără erudiţia sa de pe acum 
manifestată şi de spiritul său opozant, fără intransigenţa „celor trei 
români“ (Tassu, Lambrior, Panu) în apărarea valorilor naţionale. 
Apoi corosivele lui Caragiani şi Creangă, silueta astrală a lui 
Eminescu care stârnea — prin operă şi comportament — admiraţia 
şi contrarietatea junimiştilor, delicateţea de domnişoară mereu 
ruşinată a blândului poet Naum, care a întreţinut cultul, neagreat 
de mulţi, pentru poezia franceză (în special pentru cea clasică), 
obscurităţile chinuitului Bodnărescu, care a creat totuşi, prin 
producţia sa greoaie, un climat pentru receptarea liricii filozofice. 
Chiar caracuda condusă de Gane (lipovenii şi „cei nouă“), 
aparent obtuză la frumos şi ignară, a avut rolul său important, 
nu numai ca masă şi număr, dar şi ca factor de admiraţie pentru 
opiniile maioresciene, ca element aprobator pentru ciudăţeniile 
lui Pogor şi întreţinătoare a bunei dispoziţii, ferind societatea de 
solemnitate şi osificare academică. Toate aceste entităţi, atomi 
adesea în raporturi opozite, au intrat, printr-o chimie secretă, 
nedecantabilă, în structurile interioare ale Junimii, creându-i şi 
fixându-i personalitatea cuceritoare. 

În sfârşit, nu trebuie ignorat statutul de organism politic al 
Junimii sau de organism în structurile căruia militantismul politic 
a pătruns adânc. Vom dedica acestei chestiuni un capitol special, de 
aceea nu stăruim aici asupra semnificației ei. E necesar să spunem 
însă de pe acum că societatea ieşeană, deşi a declarat — pe baza 
principiului separării sferelor de activitate — că Junimea literară nu 
tolerează politica, spiritul partizan de orientare conservatoare e 
vizibil chiar de la începuturi. Apoi, după 1871, când liderii Junimii 
acceptă — toţi — să se angajeze în acţiuni politice militante în 
cadrele partidului conservator, principiul separării sferelor va fi, 

nu o dată, grav primejduit. Deşi între Junimea literară şi cea 
politică se vor practica trainice punți de contact, ar fi o eroare 
gravă să confundăm societatea ieşeană cu un club politic, 
preocupat de strategia de culise. Junimea şi-a păstrat personalitatea 
creată încă în anii hotărâtori ai începutului. Dar efigia sa nu apare 
defel micşorată, iar relieful nu se aplatizează dacă restituim 
adevărului ceea ce i se cuvine şi recunoaştem că porțile Junimii nu 
au rămas zăvorâte pentru preocupările politice. 


2. Junimea o dată constituită (noi acceptăm — repetăm — ca 
dată efectivă a înfiinţării primăvara anului 1864), s-a gândit la 
afirmarea sa printr-o publicaţie periodică. Era un element cu 
pondere în programul transcris de Negruzzi în epistola pe care am 
reprodus-o mai sus. Negruzzi a propus — informaţiile le avem tot 
din această scrisoare — încă de pe acum tipărirea unei reviste după 
modelul celebrei publicaţii pariziene Revue des deux mondes. 
Propunerea entuziastului Negruzzi a fost acceptată, dar s-a decis 
ca înfăptuirea ei să fie amânată cu un an. Motivația acestei decizii 
nu e chiar atât de greu de descifrat. Cu excepţia lui Negruzzi, 
ceilalți junimişti, chibzuind lucrurile, au opinat, cu siguranţă, că 
întreprinderea e deocamdată riscantă. Nici măcar nu ştiau pe ce 
colaborări mai serioase pôt conta, în aşa fel încât să asigure 
materia necesară unei reviste. Şi încă a unei reviste de ținută 
(modelul invocat o dovedeşte !), care să nu aibă o existenţă 
efemeră. Numai pe existenţa materială a tipografiei şi pe elanul 
juvenil nu se poate întemeia o revistă voit modernă şi 
reprezentativă. Amânarea pentru preparativele preliminare era 
unica soluţie rezonabilă. Discuţiile au fost reluate peste un an. Dar 
perioada de aşteptare nu a recoltat zestrea de colaboratori dorită. 
Junimea trebuia să conteze pe forţele ei exclusive. Şi ele erau, 
deocamdată, anemice. Se putea conta pe studiile lui Maiorescu, 
Pogor (traduceri şi anodine poezii originale), pe tălmăcirile lui 
Carp, pe polivalenţa lui I. Negruzzi, pe lirica — modestă — a unor 

Ianov, M. Cornea, Scheletti, pe recenzii şi dări de seamă redactate 
de cutare profesor junimist. Ambiţiile iniţiale au primit deci un 
bine cumpănit bemol, de vreme ce, notează Negruzzi retrospectiv, 
junimiştii s-au decis să publice „o foaie modestă, foarte modestă“. 
Modelul revistei franceze a fost aşadar abandonat. 

În Amintirile sale, Negruzzi, evocând momentul înfiinţării 
revistei, prezintă lucrurile ca şi cum ideea a venit — brusc — în 
1867. Memorialistul relatează despre o şedinţă „pe la începutul lui 
ianuarie 1867“, cu o participare numeroasă, când Maiorescu a 
formulat propunerea „să deschidem un mic jurnal literar în care 
s-ar tipări scrierile cetite şi aprobate de Societate, şi în care să 
putem rezuma o parte din discuţiile noastre, ce prezentau un interes 
general, toată lumea primi fără lungi dezbateri propunerea sa. 
Pogor, entuziast pentru orice inovaţii, proclamă absoluta necesitate 
a unei reviste““l. Negruzzi uita să menţioneze că Maiorescu nu 
făcea, acum, în 1867, decât să reactualizeze o decizie adoptată încă 
în septembrie 1865. Denumirea revistei, ca şi cea a societăţii, a fost 
discutată. Iniţial, în 1865, Negruzzi a propus o soluţie comodă: ca 
revista să poarte pe frontispiciu denumirea societăţii. Dar ideea lui 
Negruzzi nu a fost găsită nimerită. Acum, de fapt, nimeni nu-şi mai 
aducea aminte de mai vechea propunere a lui Negruzzi. Nici măcar 
junimiştii din 1865. Discuţiile au fost deci reluate de la început. 
Au fost formulate mai multe propuneri care au fost — pe rând — 
respinse. Negruzzi, care ştia că în acest domeniu preferinţele 
junimiştilor — mai ales ale liderilor — merg spre denumiri anodine, 
fără panaş programatic, intervine, propunând Convorbiri literare. 
Li s-a părut tuturor acceptabilă tocmai pentru că „cela n'engage a 
rien“. Când a fost să se numească redactorul revistei, Maiorescu — 
care îşi cunoştea bine colegii — a optat pentru Negruzzi, motivând 
că cel ce a botezat-o trebuie s-o şi conducă. Negruzzi, deşi 
întrucâtva speriat de noua îndatorire, a fost mândru şi chiar 


1 I. Negruzzi, op. cit., p. 74-75. 

bucuros că i-a fost încredinţată. Alegerea lui Maiorescu se va 
dovedi curând a fi excelentă. Negruzzi va conduce revista, până 
la identificare cu interesele ei, timp de 28 de ani. cu o energie, o 
stăruinţă şi un devotament egalate, în istoria culturii noastre, 
numai de Ibrăileanu la Viata românească. 

Se cuvine făcută menţiunea că responsabilitatea redactorului 
o dată încredinţată nu a fost doar o uzanţă formală pentru „lumea 
exterioară“. Chiar la început Convorbirile au publicat în 
nr. 8/1867 o precizare: „Redacţiunea Convorbirilor literare se 
crede datoare a declara că foaia sa nu este şi organul societăţii 
Junimea din laşi. Redactorul şi mulţi colaboratori ai ei fac parte 
din aceeaşi societate însă nu ca atari şi lucrările publicate în 
Convorbiri nu stau în legătură necesară cu dânsa. Toate 
publicaţiunile societăţii Junimea poartă titula de «ediţiuni» ale 
ei, titulă care lipseşte la Convorbirile noastre, a căror cuprins 
priveşte dar numai pe autorii subsemnaţi şi pe Redacţiune.“ Să 
admitem că această precizare ascunde şi considerente tactice 
utile poate şi pentru a salva faţa Junimii de eventualele gafe ale 
revistei (vezi viitoarele farse ale lui Hasdeu) sau calitatea uneori 
submediocră a unor lucrări publicate. (Într-adevăr, Negruzzi 
publica nu o dată în Convorbiri, „pe răspunderea sa“, şi ceea ce 
Junimea întreagă — mai exigentă — respinsese). Dar s-au păstrat 
scrisori — nu puţine şi din ani diferiţi — în care Maiorescu, chiar 
el, scriindu-i lui Negruzzi despre Convorbiri, o numeşte „foaia 
ta“ sau „Convorbirile tale“. Nu vom exagera pretinzând că 
Junimea nu se considera responsabilă pentru destinul revistei, 
nu se îngrijea de ea şi nu-i veghea condiţia. Dar responsabilitatea 
redacțională a lui Negruzzi nu era o formalitate, ci o realitațe cu 
drepturi de autonomie funcţională faţă de Junimea şi liderii săi. 
lar Negruzzi a ştiut să menţină intangibilitatea acestui statut, 
păstrând un echilibru inteligent în raporturile dintre „redacţiune“ 
ŞI „societate“. 

Primul număr a apărut la 1 martie 1867. Condiţiile — toate — 
îi erau favorabile. Nu e vorba numai de faptul că nu avea de 
înfruntat probleme de ordin material, ci că acum, la demaraj, nu 
intra mai cu nimeni în competiţie. Spre deosebire de marile 
noastre publicaţii de mai târziu care, pentru a se impune, au avut 
de înfruntat ostilitatea sau numai concurciiţa unor reviste 
adversare (ne gândim la Viata românească, Sămănătorul, Revista 
Fundațiilor Regale, Gândirea), Convorbirile literare apar pe un 
teren rarefiat. Nicăieri în Principatele Unite şi nici peste munţi 
nu exista 0 revistă cultural-literară mai acătării. Dimpotrivă, 
~ Convorbirile beneficiază de statutul extraordinar de a putea 
anunţa apariţia, de.multă vreme aşteptată, a unei reviste. A unei 
reviste moderne ca ţinută, compoziţie şi structură. Conducătorii 
Junimii, oameni de cultură, lectori avizaţi ai publicaţiilor din 
străinătate, au ştiut să asigure revistei pe care o patronau o 
fizionomie adecvată. Convorbirile anunţă o apariţie bilunară (la 
l şi 15 ale fiecărei luni), cuprinzând două coli pe număr (16 
pagini), având formatul in quarto. Era, de fapt, cum se preciza şi 
în introducere, „o revistă în formatul stinsei România literară“, 
păstrat nu mai puţin de 17 ani. Tirajul iniţial fusese fixat la 300 
de exemplare, augmentat curând la 600 şi apoi la 800. (Costul 
abonamentului era fixat în ţară la un galben, iar în provinciile 
româneşti subjugate 4 florini. În anul 1869 şi 1871 costul 
abonamentului a fost modificat.) 

Sumarul primului număr din Convorbiri este, trebuie s-o 
spunem, destul de modest ca înfăţişare şi structură. Dacă Viata 
românească a prezentat de la primul număr o fizionomie 
definitiv fixată, deplin matură, fără nici un tremur de debutant, 
Convorbirile nu se bucură de acest „avantaj“. Nu e vorba de o 
formulă improvizată, ci de o adaptare la real. Vrem să spunem, 
mai precis, că diriguitorii Junimii, adoptând hotărârea de a 
înfiinţa revista, au considerat că vor utiliza producţia 
cultural-literară a membrilor ei. Şi aceasta, deşi importantă în 

aproape numai doi ani de activitate, nu era nici foarte bogată şi, 
mai ales, nu atât de diversificată. Junimea nu s-a gândit să 
creeze în sumar rubrici fixe de informare, critică şi comentare a 
fenomenului social, cultural, ştiinţific, politic, deşi dispunea de 
membri care puteau redacta, la solicitare, asemenea dări de 
seamă. E adevărat că asemenea rubrici nu vor fi programate în 
Convorbiri nici mai târziu, chiar după 1900. Se poate deci 
aprecia că redacţia nu le socotea utile. Şi unde e vorba de 
deliberare nu se prea poate vorbi de improvizație. Fireşte că un 
sumar de revistă, astfel conceput, diminuează calitatea de interes 
pentru publicul intelectual. (Dar, din fericire, prin compensație, 
calitatea deosebită a studiilor maioresciene ca şi fondul lor 
polemic au impus revista din capul locului în centrul de interes 
al conştiinţei publice.) Să observăm apoi că la început Junimea 
nu se prea putea lăuda nici cu valoarea producţiilor pur literare. 
Revirimentul se va produce mai târziu, când sumarul a înscris 
(în martie 1868) pastelurile lui Alecsandri sau — şi mai târziu — 
poeziile lui Eminescu, pentru a nu mai aminti de semnificaţia 
operelor lui Caragiale, Creangă, Slavici, Duiliu Zamfirescu ş.a. 
Dar, deocamdată, în primul an valoarea estetică a literaturii 
Conwvorbirilor e destul de oarecare, neridicându-se mult deasupra 
celor ce se publicau în altă parte. Sumarul primului număr — ca 
şi celelalte din 1867-1868 — o dovedeşte. Se deschide cu 
obişnuitul articol-program (Introducere), urmează prima parte 
(„Condiţiunea materială a poeziei“) din studiul lui Maiorescu 
Despre poesia română, un articol de Negruzzi (Galeria de 
tablouri din laşi), un altul nesemnat (probabil scris de Negruzzi), 
Prelecțiuni populare ținute în laşi de membrii Societăţii 
Junimea. În sfârşit, un Apel la autorii români pentru a trimite 
Junimii manuscrise ce vor fi publicate „pe cheltuiala societăţii“. 
Pe ultima pagină sunt inserate Anunciuri, conţinând scurte, prea 
scurte, prezentări la cărțile publicate de tipografia Junimii. 

Pentru orientarea programatică a Convorbirilor, edificator este, 
fireşte, cuvântul introductiv semnat de redactorul publicaţiei, dar 
scris — cum a mărturisit mai târziu Negruzzi —, de Maiorescu „în 
prezenţa mea la dânsul acasă; eu am adaus numai scurtul aliniat 
final, ş-apoi am hotărât să iscălesc eu întreaga prefaţă în calitate 
de redactor“. Chiar primele propoziţii anunţă direct orientarea 
estetică, devenită curând foarte explicită: „În mijlocul agitaţiunilor 
politice de care fură cuprinse toate spiritele în România, 
mişcarea literară, susţinută înainte cu mult succes de foile 
literare atât de cunoscute şi preţuite de toată societatea, a încetat 
cu totul. Când vorbesc pasiunile politice, arta şi ştiinta îşi 
ascund producerile lor liniştite“ (subl. ns.). Dacă la aceste 
aprecieri programatice iniţiale adăugăm ştiutele propoziţii din 
partea finală a capitolului întâi din studiul maiorescian amintit: 
„Este probabil că politica ne-a surpat mica temelie artistică ce o 
puseseră în ţara noastră poeţii adevăraţi...“, orientarea estetică a 
noii publicaţii e destul de limpede exprimată. Pompiliu Marcea 
are dreptate să considere că „nici o publicaţie din cultura noastră 
n-a izbutit să impună de la primul număr programul său, aşa cum 
au izbutit Convorbirile“!. Numai că o asemenea direcţie de 
principii nu îngăduia deloc revendicarea descendenţei din 
România literară care avusese un scop politic declarat. 
Consideraţiile, privind incompatibilitatea dintre politic şi estetic 
şi invocarea revistei lui Alecsandri, unde militantismul civic era 
la mare preţ, nu se potriveau defel?. Să adăugăm faptul, care se 
cerea poate notat mai înainte, că revista Junimii nu era o 
publicaţie exclusiv literară, după cum nici societatea patronată 
de Maiorescu nu era preocupată numai de literatură. Junimea a 


l Pompiliu Marcea, „Convorbirile literare“ şi spiritul critic, Editura 
Minerva, 1972, p. 19-20. 

2 Vezi şi Rodica Florea, Convorbiri literare, în vol. Reviste literare 
româneşti din secolul al XIX-lea, Editura Minerva, 1970, p. 166. 

fost o societate în care literatura făcea casă bună cu filozofia, 
sociologia, istoria, dreptul, filologia, ştiinţele, cultura în înţelesul 
ei general. Convorbirile au reflectat fizionomia şi preocupările 
Junimii, fiind, în consecinţă, „o foaie literară şi sciinţifică“. 
Sumarul revistei de-a lungul anilor o dovedeşte elocvent. 
Primele 24 de numere din Convorbiri nu aduc, sub raport 
estetic şi chiar cultural-ştiinţific, elemente revelatoare. Studiul 
lui Maiorescu despre poezie continuă până la numărul 8 inclusiv. 
asigurând revistei, prin caracterul deschis polemic, prin noutatea 
punctului de vedere, cu adevărat — atunci — revoluţionar nu 
numai un mare interes, dar şi ostilitatea — aşteptată — a 
adversarilor ştiuţi. E, cu siguranță, punctul forte al revistei, 
determinând în numai patru luni criterii şi motivații pentru 
opţiuni favorabile sau ostile. În nr. 20 Maiorescu revine cu un 
alt studiu ciclic care se anunţă, la început cel puţin prin titlu, ca 
o cuminte recenzie. Dreptul public al românilor şi Școala lui 
Barnutiu. De acum încolo fiecare număr publică, până la 
sfârşitul primului an din existenţa Convorbirilor, câte un capitol 
din acest studiu. Dăscălimea fracţionistă e înverşunată, ura 
urcând spre cotele maxime. Să amintim şi de Critica ortografiei 
dlui. Cipariu, fireşte tot ascuţit polemic, publicat de Maiorescu 
în numerele 11 şi 12 (în corpul revistei articolul apare nesemnat. 
Numele autorului e menționat numai în sumar). Paginile 
dedicate literaturii nu înregistrează piese deosebite: cânticele 
comice de I. lanov, poezii de M. Cornea, Scarlat Capşa (în 
sumare Kapscha), I. Negruzzi (debut liric în nr. 8), T. 
Șerbănescu, V. Gheorghian, M. Cugler (în nr. 11), Şt. Vârgolici 
(în nr. 22), M. Pompiliu, V. Pogor, N. Pruncu, traduceri, 
nuveletele lui N. Gane (Fluierul lui Ştefan, în nr. 21 şi Pearra 
lui Osman în nr. 19), scrierea — în două numere — de Const. 
Negruzzi, Flora română, nuvela lui Bodnărescu, Suferinte (după 
ziarul unui june), două nuvele, dintre care una lungă, de 
Leon Negruzzi (Vântul soartei), comedioare dramatizate de 

I. Negruzzi (O poveste, comedie într-un act). Mai deosebite la 
partea rezervată în sumar literaturii sunt Cânticelele comice ale 
lui Alecsandri pe care redacţia le anunţă, flatată, inserând în 
fruntea sumarului din nr. 16 scrisoarea poetului care vestea 
această colaborare. Primul Cânticel, cu valoarea ştiută, apare în 
nr. 20. Paginile (repetăm, nu se poate vorbi de rubrici) dedicate 
criticii şi informaţiei sunt şi ele modeste. Din când în când câte 
o recenzie precum Despre literatura latină de N. Quintescu. De 
semnalat la acest capitol ar fi cunoscuta recenzie (de fapt un 
eseu) a lui Maiorescu despre volumul lui Alecsandri, Poezii 
populare ale românilor (în nr. 22), recenzia lui Pogor, (în nr. 6) 
la lucrarea lui H. Th. Buckle, Istoria civilizației în Anglia (în 
Englitera, scria Pogor), şi cea a lui Petre Carp, nu mai puţin 
vestită, despre drama lui Hasdeu, Răzvan şi Vidra (nr. 18). Mai 
fiecare număr programa aşa-numitele „Anunţuri literare şi 
ştiinţifice“ şi „Notiţe literare şi ştiinţifice“. „Notiţele“ nu sunt 
dări de seamă. Azi s-ar numi „ecouri“. Se anunţă spectacole 
desfăşurate la Iaşi sau la Bucureşti, sunt semnalate cărți (de 
pildă, antologia populară a lui Alecsandri) sau mici note 
bibliografice. De la nr. 6 se inserează rubrica Corespondenţă. La 
început atonă, va deveni mai încolo acidă şi spirituală, 
provocând hazul cititorilor şi spaima grafomanilor de tot felul. 
Convorbirile izbutesc să se impună spectaculos de la primele 
numere. Tirajul inițial — am mai spus-o — de 300 exemplare, e 
augmentat la 600 şi apoi la 800. Pentru acea epocă era negreşit 
un tiraj apreciabil. În mai 1868 Negruzzi îi scria la Berlin lui 
Xenopol: „Câte au fost, toate s-au vândut, dovadă că 
Convorbirile prind rădăcină. Altă dovadă despre aceasta mai 
este [că] articolele noastre se reproduc de toate foile fără ruşine 
de a se folosi de lucru străin“!. Tirajul se epuizase deşi primele 


l I. E. Torouţiu, op. cit., vol. III, p. 367. 

numere din anul întâi au fost retipărite pentru a fi satisfăcute 
cererile insistente ale noilor abonaţi. În 1869 la Corespondenţă 
revista avertiza mereu solicitatorii că „volumele I şi II nu se mai 
găsesc de mult“. (Vezi nr. 8/1869, p. 14. După obiceiul timpului, 
publicaţiile literare având format carte legau în volum numerele 
unui an, constituind un tom masiv. Dacă tirajul nu se epuiza 
integral, redacţia punea la dispoziţia publicului aceste volume. 
Nu o dată se retipăreau numerele epuizate, procedându-se astfel 
la constituirea volumelor integrale). Unii junimişti propuneau 
chiar sporirea paginilor, semn deopotrivă că interesul pentru 
revistă era real şi că portofoliul redacţional — virtual sau existent 
— era bogat. „Nu pot scoate — se confesa redactorul lui Xenopol 
la 15 octombrie 1869 — la 2 săptămâni câte 3 coli. Nici vremea, 
nici cheltuiala nu-mi permit acest lucru pentru un preţ de 
abonament atât de mic, mai cu seamă în comparaţiune cu 
neînsemnatul număr de abonaţi ce avem. Numărul acestora, ce-i 
drept, a crescut mult, însă cât de puţin este acest mult în 
comparaţie cu ţările culte“!. 

Revista pătrunde masiv şi în Ardeal, fiind expediată gratuit 
unor societăţi culturale din oraşele transilvane?. Făcându-se 
cunoscută în provinciile româneşti subjugate, curând se vor 
recolta aici şi abonamente individuale. În ţară junimiştii erau 
preocupați să colecteze abonamente pentru Convorbiri. Era o 
îndatorire de onoare pe care şi-o respectau cu zel. Oriunde se 
aflau cu slujbele (uneori chiar în staţiunile de vacanţă) junimiştii 
nu uitau să popularizeze revista şi să procure abonamente. 
Revista era realmente citită, comentată, criticată (de adversari) 
Sau elogiată. Alecsandri, căruia Negruzzi a ţinut să-i expedieze 
primul număr, abonându-l şi solicitându-i măgulitor colaborarea, 


1 I. E. Torouţiu, op. cit., III, p. 389. 
2 Vezi şi I. Verbină (1. Pervain) Aspecte din lupta junimistă în 
Transilvania, în revista Studii literare, vol. I, Sibiu, 1943. 


50 


a felicitat Junimea. Nu-i plăcuse în titlul primului studiu 
maiorescian preciziunea „poesia rumână“ (opta pentru română). 
În rest comunica numai elogii şi gratitudine. În scrisoarea din 
nr. 16/1867, menţionată mai sus, bardul aprecia: „Curaj ! 
Începutul este bun. Urmaţi dar înainte, cu încredințarea că faceţi 
un mare serviciu literaturii noastre. Eu sunt atât de încântat 
văzând calea ce aţi apucat că vă promit să vă întovărăşesc pe cât 
îmi va permite slăbirea pasurilor.“ La 28 februarie 1868, poetul, 
colaborator permanent al revistei (se considera şi junimist cu 
statut special, patronal, de vreme ce în noiembrie 1868 în 
Convorbiri se anunţă că la al cincilea banchet anual al Junimii a 
participat şi Alecsandri), îi scria lui Negruzzi aprecieri mai mult 
decât măgulitoare. Ele semnalează ceea ce Maiorescu va numi 
apoi directia nouă: „D. Maiorescu cu studiile sale serioase şi 
interesante; dnii. Pogor, Corne, Scheletti, Pruncu, Şerbănescu 
etc. cu plăcutele lor încercări; dl. Leon Negruzzi, cu talentul său 
de romancier, d. Ianov, cu spiritualele sale cântecele, şi dv. cu 
ingenioasele proverburi teatrale şi cu gingaşele versuri ce aţi 
publicat în foaia Convorbirilor formati o pleiadă nouă (subl. 
ns.) căreia nu-i lipseşte nici inspirarea, nici armonia, nici ştiinţa, 
nici avantajul de a vedea în rândul dumneavoastră o tânără 
muză, dra. Matilda Cugler, care cântă cu multă frăgezime“!. Nu 
sunt deloc cuvinte de convenţională curtoazie, ci transcriu o 
realitate care se impusese în conştiinţa publică. lar faptul că 
veneau de la Alecsandri, incontestabil cel mai mare poet al 
timpului, personalitate culturală şi politică de răsunet care 
condusese şi una din importantele publicaţii literare din deceniul 
trecut, era un atestat şi o recunoaştere de stimă. 

În anii următori Convorbirile parcurg o progresie continuu 
suitoare, consolidându-se şi diversificându-se. Sigur că mai 


1 V. Alecsandri, Scrisori (ediţia II. Chendi, E. Carcalechi), p. 33. 

întâlnim — adeseori — sumare anodine, încropite din materialul 
aflat în portofoliul, niciodată bogat, al redacţiei. Dar nu 
asemenea etape, inevitabile în activitatea oricărei publicaţii, sunt 
caracteristice şi nu ele oferă criteriile în judecăţile de apreciere. 
Pe lângă importantele studii maioresciene — la care ne vom referi 
mai încolo — Convorbirile capătă greutate în toate compartimentele 
sale. Beletristica propriu-zisă îşi sporeşte valoarea în chip 
excepţional. E adevărat că nu toţi contemporanii au această 
impresie. Adversarii Junimii — din raţiuni partizane — contestau 
valoarea literaturii publicată de Convorbiri. luând-o chiar în 
derâdere. Opinia favorabilă e, firesc, înainte de toate a 
junimiştilor şi a celor apropiaţi. Şi. singurul lucru important în 
perspectiva istoriei literare, se dovedeşte că obiectivitatea în 
evaluare a fost aceea exprimată de junimişti şi nu de mulţii — 
adesea şi ponderoşii — ei adversari. Nu ne propunem, fireşte, să 
refacem sau să descriem sumarele anuale ale revistei. E, cu 
siguranță, suficient să notăm momentele mai semnificative 
pentru ca imaginea să dobândească relief şi elocvenţă. 

Poezia se afirmă, la adevărata ei cotă de valoare, prin 
publicarea, din 1868 (nr. 3), a pastelurilor lui Alecsandri. (În 
1872 va publica şi poemul istoric Dumbrava roşie.) Desigur că 
celelalte piese lirice (semnate lanov, M. Cugler, Pogor, 
Bodnărescu, I. Negruzzi, M. D. Cornea, Pruncu, Pertino etc.) îşi 
mențin cota lor mediană. Să nu uităm însă că de-a lungul anilor 
1868-1870 Convorbirile publică destul de des pastelurile lui 
Alecsandri. lar în 1870 (în nr. 4 din 15 aprilie) debutează aici 
Eminescu cu Venere şi Madonă, urmat în nr. 12 de Epigonii, 
pentru ca în 1871 (nr. 1), sumarul să înscrie Mortua est. Lirica 
eminesciană continuă să fie publicată, în cadenţa ştiută, 
asigurând poeziei Convorbirilor valori fără precedent în tânăra 
noastră literatură  lraducerile în versuri (din Lamartine, 
Shakespeare, Heine, Baudelaire, Schiller, Goethe, Hugo, A. 
Chénier, Byron, Th. Gautier, Musset, Coppée, La Fontaine, 

Boileau, Uhland, Ovidiu, Homer, Teocrit) sunt onorabil tălmăcite 
-şi ţintesc vădit să cuprindă zone variate şi modalităţi diverse ale 
liricii umtiversale. 

Proza e, la început, în limitele normalului dezvăluit în primul 
an de apariţie. Nuveliştii Convorbirilor erau, până la apariţia lui 
Slavici, preşedintele caracudei, N. Gane şi cel ce avea să fie 
poreclit „prefectul“ Junimii, Leon Negruzzi. Acesta din urmă cu 
nuvele interminabile (erau romane ?) şi destul de plicticoase 
(vezi Evreica). Productiv între 1869-1871 este şi cu totul 
minorul I. Pop Florantin. Acestora li se alătură din 1869 Jaques 
Negruzzi care se încearcă, intreprid, şi în proză (dealtfel 
izbânzile sale artistice, atâtea câte vor fi, le va obţine în 
domeniul prozei). În 1869 (nr. 1) ale sale Copii de pe natură (va 
debuta cu Politicale) încep să fie publicate în Convorbiri. 
Verismul personajelor şi al situaţiilor, tipicitatea lor, dominanta 
satirică fac din aceste mici schiţe, cu subtext partizan, pagini 
citite şi gustate de public. Tern şi artificios se va dovedi a fi 
romanul Mihai Vereanu, care apare din 1873. Dealtfel, junimiştii 
nu au agreat romanul şi l-au sfătuit pe autor să renunţe. Dar în 
1871 apare Slavici care debutează cu comedia Fata de birău şi 
va publica poveştile şi basmele populare, explicând în 
preambulul la Zâna zorilor concepţia şi metoda sa de prelucrare 
a literaturii populare. De-abia în 1875 va reveni cu proză 
originală (Popa Tanda şi Scormon), iar în 1880 (nr. 3 şi 4) cu 
Budulea Taichii. Dar în 1872 apare Sărmanul Dionis, nuvela lui 
Eminescu, care publicase în 1870 basmul Făt-frumos din 
lacrimă, pentru ca în 1875, fireşte, tot sumarul Convorbirilor să 
insereze Făt-frumos din tei. Literatura populară, mult gustată la 
Junimea, e ospitalier găzduită în Convorbiri (Xenopol va scrie şi 
un mic studiu teoretic, Ceva despre literatura poporană). 
Slavici, Eminescu, Miron Pompiliu, N. Petru (cu Cântece 
populare din Transilvania), Lambrior, apoi G. Dem. Teodorescu, 
Melchisedek, S FI. Marian, Burada vor publica folclor. În 1875 

proza Convorbirilor (pe care o mai alimenta din când în când şi 
Alecsandri — vezi Călătoria în Africa) se fortifică cu poveştile şi 
nuvelele lui Ion Creangă (Capra cu trei iezi, Punguța cu doi 
bani, Dănilă Prepeleac), din păcate insuficient apreciate chiar 
de junimişti, asimilându-le literaturii populare ( de aceea le-am 
şi menţionat aici). Nici când, în 1877, va citi în Junimea şi va 
publica, în Convorbiri, Moş Nichifor Coţcariul (neîndoielnic, o 
nuvelă) şi cele trei poveşti (Povestea lui Harap alb, Povestea lui 
Stan Pătitul, Fata babei şi fata moşneagului), în 1878, Ivan 
Turbincă, Povestea unui om leneş, iar în 1881 Amintiri din 
copilărie sau în 1882 Popa Duhu, opinia Junimii nu se schimbă. 
În sfârşit, în 1880 încep să apară (în nr. 1) vestitele Scrisori către 
V. Alecsandri de Ion Ghica. Vor apărea — în ritmul ştiut — timp de 
6 ani. Indiscutabil, proza Convorbirilor literare e, în această 
perioadă, strălucit reprezentată. Aceasta chiar dacă nici 
junimiştii nu au conştiinţa valorii excepţionale a unor opere (ca 
în cazul Sărmanului Dionis de Eminescu sau a prozei lui 
Creangă). 

Nu s-ar putea spune că dramaturgia este prigonită la 
Convorbiri literare. E cultivată şi publicată deopotrivă prin 
producţii originale ca şi prin traduceri. Dar mai toţi junimiştii, în 
frunte cu Maiorescu (nu e o întâmplare că operele dramatice 
n-au fost menţionate în Direcția nouă), apreciau, pe bună 
dreptate, ca fiind cu totul modeste aceste producţii fără duh şi 
nerv dramatic. Şi totuşi paginile Convorbirilor au fost adesea 
umplute cu lucrări de teatru. Între Cânticelele comice ale lui 
lanov, cele (tot cânticele) ale lui Alecsandri, pieseta într-un act 
a lui Scarlat Capşa, Îndoiala şi Realitatea (1867), scenetele, 
comedioarele de salon sau proverbele .„,dramatizate“ ale lui 
Negruzzi nu se pot stabili deosebiri marcante. Chiar şi Hartă 
răzeşul, comedia iui Alecsandri (1871) sau Boieri şi ciocoi, nu 
reprezintă mare lucru, după cum şi debutul lui Slavici în revista 
Junimea cu comedia Fata de birău nu se ridică peste nivelul 

mediocru al genului. Drama lui S. Bodnărescu, Rienzi, cu alură 
şi pretenţie shakespeareană, nebuloasă, discursivă şi filozofică 
— publicată în 1868 — era şi ea vădit neizbutită ca operă teatrală. 
Nici cealaltă piesă a lui Bodnărescu, din 1878, Lăpușneanu 
Vodă, nu atestă vocaţia de dramaturg. Ce să mai spunem de cele 
trei piese de teatru ale lui Iacob Negruzzi (O alegere la senat — 
1878, Hatmanul Baltag — 1884 în colaborare cu Caragiale, 
Beizadea Epaminonda — 1885) sau de revistele politico-umoristice 
(Ze/lemea, Nazat)? Ele au apărut — nu e nici o exagerare — pentru 
că autorul era redactorul Convorbirilor. După cum slăbiciunea 
redactorului pentru teatru şi, poate, penuria de material au 
determinat publicarea lăbărţatelor piese ale lui G. Bengescu- 
Dabija: O palmă la bal mascat (1871); Cucoana Nastasia 
Hodoronc (1877); Drepturile ovreilor (1878); Pygmelion, regele 
Feniciei (1886). Dar, ca şi în celelalte compartimente ale 
literaturii publicate de Convorbiri, aportul marilor clasici va fi 
hotărâtor, determinând o înnoire estetică fundamentală. În 1879, 
Caragiale, acum membru al Junimii bucureştene, publică O 
noapte furtunoasă, în 1880, Conu Leonida fată cu reacţiunea, 
iar în 1885, O scrisoare pierdută şi D-ale carnavalului. În 1884 
vocaţia de dramaturg a lui Alecsandri se împlineşte durabil prin 
drama Fântâna Blanduziei, urmată peste un an de Ovidiu, după 
ce în 1883 publicase Sânziana şi Pepelea. Fireşte, ele sunt 
publicate în Convorbiri literare. Acum, după 1879, se poate în 
sfârşit cu siguranţă vorbi despre o dramaturgie de valoare. Ba 
chiar se poate vorbi, cu o excepţie fericită (ne referim fireşte la 
Răzvan şi Vidra) — prin Caragiale şi Alecsandri — nu numai de 
apariția literaturii dramatice de valoare în Convorbiri, dar de 
constituirea dramaturgiei naţionale în România. Ca şi în alte 
compartimente ale literaturii, contribuția Junimii şi a Convorbirilor 
e hotărâtoare pentru apariţia şi dezvoltarea literaturii româneşti 
moderne. În sfârşit, merită notat efortul revistei de a da 

tălmăciri româneşti din dramaturgia universală. Se traduce din 
Shakespeare, Schiller, Goethe, Molière, Lope de Vega. 

Dar Convorbirile, spuneam, nu a fost numai o revistă literară. 
Compartimentul, să-i spunem, cultural-ştiințific şi de informare 
ocupă locuri respectabile şi respectate. Din fericire, şi în acest 
domeniu revista junimistă urca în mod constant spre zenit. Mai 
încolo ne vom ocupa în mod special de studiile maioresciene, 
adevărate pietre de hotar în evoluţia Junimii şi în configurarea 
Conwvorbirilor. Dar alături de ele (nu o dată şi datorită lor) 
revista ieşeană face loc masiv studiilor de filozofie, filozofia 
culturii, filologie, istorie, folcloristică. Un loc important îl ocupă 
în unele din aceste discipline studiile lui Xenopol. Considerat 
poligraful Junimii (aşa avea să-l considere depreciator Maiorescu 
mai târziu, când istoricul va „dezerta“ în tabăra liberalilor), 
Xenopol era — de fapt — un erudit excepţional dotat, cu o 
curiozitate neostoită, meditând asupra tuturor problemelor din 
sfera generală a categoriilor. Lector insaţiabil, putea închipui — 
pentru nevoi locale — un studiu pe marginea cutărei sugestii 
filozofice aflată în tomurile gânditorilor epocii. Nu erau eseuri 
de popularizare, ci adesea studii docte în care se încerca — nu o 
dată cu folos netăgăduit — aplicarea unor teorii moderne de 
prestigiu (de pildă, etnopsihologia lui Lazarus şi Steinthal, 
evoluționismul lui Buckle, Draper şi Quinet) la fenomenul 
1omânesc. Xenopol nu era încă istoricul de mai târziu. Se afla 
încă în faza gestaţiei, a meditaţiilor şi a asimilărilor sistematice, 
care îi vor îngădui mai târziu să înalțe, într-un termen relativ 
scurt, edificii ca Istoria românilor din Dacia traiană sau Les 
principes fondamentaux de l’histoire (1899)!. Deocamdată, până 
prin 1880 nu avea un statut precizat într-o disciplină anume, 
îngăduind aprecierea — care adesea oscila între depreciere şi 


1 Vezi N. Gogoneaţă — Z. Ornea, A. D. Xenopol. Concepţia socială 
şi filozofică, Editura Ştiinţifică, 1965. 

zeflemea — de om la toate. În 1868 publică în opt numere din 
Convorbiri studiul Cultura naţională (în sumar numele greşit 
cules: Menopulo) în care se încearcă pentru prima oară 
surprinderea şi fixarea elementelor caracteristice ale spiritualității 
naționale. În 1869 Convorbirile programează studiul amplu 
Istoriile civilizatiunei, analiză critică a teoriilor moderne despre 
conceptul de evoluţie în istorie. În anul următor (şi în 1871) îi 
apar atunci disputatele Studii asupra stării noastre actuale în 
care opiniile junimiste despre formele fără fond, parţial acceptate, 
sunt discutate destul de critic, tânărul Xenopol (era încă student 
la Berlin) îngăduindu-şi atitudini opozite faţă de cele ale 
mentorului Junimii (ultima parte din acest adevărat ciclu avea 
să apară în 1874). După ce a publicat studii de folcloristică şi 
mici „recesiunii“, în 1875 Xenopol îşi găseşte făgaşul vocației de 
istoric, publicând recenzia studiului despre Rumânische Studien 
de Roesler (mai târziu, în 1884, reluând chestiunea va publica 
volumul Teoria lui Roesler. Studii asupra stăruinței românilor 
în Dacia). În sfârşit, în 1879, revista ieşeană îi găzduieşte — cam 
en contre coeur — întinsa lucrare Războaiele dintre ruşi şi turci 
şi înrâurirea lor asupra Ţărilor Române. De acum încolo 
colaborarea sa încetează pentru că în 1878 Xenopol devine 
liberal. (Dealtfel, într-un ziar local, îi apare ciclui Studii 
economice, publicat în volum în 1879.) 

Până la apariţia acestor din urmă studii ale lui Xenopol, cu 
profil „curat“ istoriografic, disciplina aceasta, mult agreată de 
Maiorescu şi dorită de a fi bine reprezentată în revistă e în vădită 
suferință. „Postul“ de istoric la Convorbiri este ocupat de Gh. 
Panu. Şi l-a ocupat mai mult decât onorabil. În Amintirile sale 
Panu a descris, insistent şi în detalii, ce l-a determinat să abordeze 
istoriografia, cum l-au stimulat şi îndemnat întru aceasta 
Maiorescu şi Carp, ecoul studiilor sale în Junimea şi în cercurile 
adversare bucureştene (de sub patronajul lui Hasdeu) sau ieşene. 
Studiile sale sunt îndreptate — se ştie — împotriva unor lucrări 

istoriografice hasdeiene. Debutul de istoriograf al lui Panu se 
produce în 1872, cu Introducere la lucrarea, mai întinsă, Studii 
asupra neatârnării politice a românilor în deosebite secole. 
Studiul — din care au apărut numai cinci capitole — cinci studii ? 
— a rămas neterminat. Direcţia de atac a acestora era îndreptată 
împotriva şcolii romantice istoriografice româneşti. Cu 
deosebire vizaţi erau Hasdeu şi elevii săi întru istoriografie. 
Întreruperea studiilor se datora necunoaşterii limbilor slavone 
fără de care epoca cercetată de Panu nu putea fi examinată cum 
se cuvine. În 1873 Panu recidivează prin ciclul de studii — foarte 
amplu — Istoria critică a românilor care comentează erori — 
unele nu tocmai însemnate — din lucrarea hasdeiană cu acelaşi 
nume. (Studiile lui Panu erau, de fapt, o recenzie critică amplă a 
acestei lucrări. Cum Tocilescu a replicat imediat, Panu şi-a 
prelungit tirul critic şi împotriva elevului savantului Hasdeu.) În 
sfârşit, în 1874 apare un nou ciclu semnat de Panu, Studiul 
istoriei la români, tot polemică îndreptată împotriva operei lui 
Hasdeu. De astă dată comentează lucrarea lui Hasdeu despre Jon 
Vodă cel Cumplit. Studiile lui Panu, mult gustate la Junimea — 
în special de mentorii ei — anunță o carieră posibilă de 
istoriograf, cu condiţia — absolută — a fortificării cunoştinţelor 
sale de specialitate, acum destul de diletante, cu deosebire prin 
stăpânirea limbilor slave. Acesta este şi scopul pentru care 
Maiorescu, de îndată ce a beneficiat de puterea ministerială, l-a 
trimis cu o bursă la studii în străinătate. Speranţa lui Maiorescu 
de a-l vedea pe Panu istoric nu s-a realizat. Putea să-l recunoască 
pe Xenopol. Dar omul politic Maiorescu nu-i putea îngădui sau 
ierta pe dezertori. În consecinţă, lucrările istoriografice ale lui 
Xenopol — monumentale, docte şi informate, sau cele de filozofia 
istoriei, apreciate în cercurile de specialitate din străinătate — erau 
sistematic ignorate sau defăimate în Convorbiri literare. Dorinţa 
conducătorilor Junimii de a crea, prin Convorbiri, o şcoală a lor 
— serioasă, modernă şi pozitivistă — se va realiza foarte târziu 

prin apariţia noii generaţii de istorici, loan Bogdan (debut în 
1885), D. Onciul, N. Ilorga.! Dar atunci, timp de un deceniu şi 
mai bine, istoriografia va fi atât de confortabil reprezentată în 
Convorbiri încât îi devora nesăţios spaţiul întreg, determinându-l 
pe Maiorescu şi tânăra generaţie de junimişti — excedaţi — să 
pună capăt unei situaţii care, prelungită, ameninţa să transforme 
publicaţia într-o greoaie Arhivă... sau Anale... 

Lucrările de filozofie pură, agreate de Maiorescu şi un grup 
foarte restrâns de junimişti, dar negustate de grosul membrilor, 
nu întârzie să-şi anunţe prezenţa. Am pomenit mai sus studiile 
de filozofia culturii elaborate în tinereţe de Xenopol (cele de 
filozofia istoriei nu vor mai apărea în Convorbiri), ca şi de 
studiile lui Maiorescu în care estetica şi filozofia erau adânc 
implicate. Filozofia era, dealtfel, mult cultivată la Junimea. Se 
citea, se dizerta curent despre Schopenhauer, Buckle, Spencer, 
despre consecinţele filozofice ale teoriilor darwiniste, chiar 
despre Feuerbach. Despre aceşti filozofi s-a scris în Convorbiri, 
ba chiar Maiorescu a şi publicat traduceri din Schopenhauer 
(Aforisme) sau Spencer. Lucrările filozofice ale lui Vasile Conta 
apar deci într-un mediu acomodat. În 1875 (începând cu nr. 6) 
Convorbirile publică Teoria fatalismului. Se încheie tocmai în 
numărul 12. În 1876, Conta revine în Junimea cu o nouă lucrare 
de filozofie materialistă, Teoria ondulațiunii universale. Chiar 
dacă nu a fost ascultată în cenaclu, trezind caracudei zâmbete şi 
aprige căscături, Convorbirile publică noua operă a lui Conta în 
opt numere (începând cu numărul 3) din 1876 şi patru numere 
din 1877. De un tratament asemănător s-a „bucurat“ — cu 
siguranţă — şi ultima sa operă, din 1870, Încercări de metafizică. 


! Despre istoriografie în preocupările societăţii ieşene vezi 
substanțiala, atotcuprinzător informata lucrare a lui A. Zub, Junimea, 


implicaţii istoriografice. 1864-1885, Editura Junimea, 1976. 

Cum lucrările lui Conta! constituie un moment de înălţare a 
cugetării filozofice româneşti (egalată în valoare şi semnificaţie 
de opera de filozofia istoriei a lui Xenopol), care va fi continuată 
apoi târziu, mai ales în deceniile interbelice, de cugetătorii 
eminenţi ai acestei epoci (unii foşti elevi ai lui Maiorescu), se 
poate aprecia, fără greş, că în revista Junimii filozofia a fost bine 
reprezentată. 

Ar trebui consemnate aici (pentru apropierea sau înrudirea 
tematică cu anume subramuri ale filozofiei) şi studiile de 
ideologie socio-politică, cu greutatea lor variată în configurarea 
ideologiei junimiste. La locul întâi am pomeni studiile lui 
Theodor Rosetti, Despre directiunea progresului nostru (în 
1874), cel de mai târziu — Mişcarea socială la noi (1885) şi cel 
destul de minor, Scepticismul la noi (1891). Să reamintim, la 
acest capitol, articolul lui Pogor din 1868 despre opera 
filozofului englez H. Th. Buckle (Istoria civilizațiunei în 
Englitera). Cum am spus, de opera lui Buckle se va ocupa pe 
larg, şi Xenopol în amintitul ciclu Istoriile civi/izațiunei, ca şi 
Maiorescu în câteva prelecţiuni. Nu credem că greşim dacă 
integrăm aici şi cunoscuta lucrare a lui Eminescu (la origine o 
conferinţă din ciclul prelecţiunilor pe 1876) Influența austriacă 
asupra românilor din Principate apărută în Convorbiri în 1876, 
prin substanţă şi ideologie, o doctă dezbatere de sociologie 
poiitico-economică. Tot aici ar trebui citat cunoscutul Studii 
asupra maghiarilor publicat de Slavici în Convorbiri, încă din 
1871, lucrare în care elementul politologic se învecinează cu cel 
etnopsihologic şi statistic. 

În sfârşit, trebuie amintite preocupările pentru filozofie în 
Convorbiri, explicabile în revista unei societăţi care se afla 
angajată într-o aprigă bătălie pentru stabilirea unei ortografii 


1 Vezi N. Gogoneaţă, Vasile Conta, Ed. Ştiinţifică, 1965 şi studiul 
introductiv la ediția de Opere filozofice, Editura Academiei, 1972. 

viabile, a menţinerii limbii vorbite şi scrise într-un echilibru 
firesc între fondul tradiţional şi neologisme. Începutul a fost 
făcut (şi în acest caz) de Maiorescu prin cunoscutul său studiu 
din 1866, Despre scrierea limbei române (studiul acesta nu a 
apărut, aşadar, în Convorbiri). Să amintim, de asemenea, studiile 
maioresciene Critica ortografiei d-lui Cipariu (numerele 11-12 
din 1867) şi cel, tot polemic, din 1868, Limba română în 
jurnalele din Austria sau cel din 1873 Despre principiul scrierii 
şi o critică a sistemului fonetic. În 1871 Convorbirile înregistrau 
apariția unor studii de înalt şi aplicat profesionalism. În nr. 1 
filologul Vasile Burlă debutează cu Observări critice asupra 
gramaticei limbei române de Tim. Cipariu (cel vizat era tot 
Cipariu !). În 1872 Burlă, bătăios, revine cu un protest Contra 
ortografiei impuse şcoalelor române din Moldova de Ministerul 
Instructiunii Publice. După un respiro (pregătitor?) de trei ani, 
Burlă reintră în acţiune, în 1875, cu micul articol (metodă deloc 
agreată de filolog) Un exemplu de cunoştinţa filologiei 
comparate a dlui B. P Hasdeu. E, fireşte, tot polemic. De astă 
dată obiectivul de atac e îndreptat, temporar, împotriva lui 
Hasdeu. Cum Hasdeu îi răspunde în revista sa, Burlă, mereu 
prompt în intervenţii, încredinţează Convorbirilor Replica la 
răspunsul d-lui B. P. Hasdeu. După o altă pauză acumulativă, 
filologul ieşean publică în 1870 masivul Studii filologice, 
revenind astfel la vechiul adversar A. Cihac. Dar învățatul 
ardelean, ferm pe redutele sale etimologice, îi răspunde, tot în 
Convorbiri, într-un număr din noiembrie al aceluiaşi an. Iritat, 
Burlă întocmeşte imediat lunga sa replică (în trei numere) D. A. 
Cihac şi studiile mele filologice. Disputa se încinge, cei doi 
înverşunându-se (Convorbirile au mai publicat încă un răspuns 
al lui Cihac) pentru — râdeau junimiştii — originea cuvântului 
rață. În 1890 savantul ieşean publică lucrarea Observațiuni 
filologice. Disputele lui V. Burlă, neînţelese în Junimea decât de 
puținii şi constituind sursa sigură a zeflemelelor în serile de 

cenaclu, au dezvoltat, de fapt, imensă erudiție, clarificând şi 
limpezind spinoase chestiuni de strictă specialitate. La capitolul 
filologie trebuie amintite şi savantele contribuţii ale lui A. 
Lambrior. Intrat în Junimea în 1872. debutează în 1873 cu studiul 
Limba română veche şi nouă. În 1880 revine cu Observări asupra 
ortografiei române, în 1881 publică Cuvinte de reverență la 
români şi un doct Îndreptariu. Nu amintim aici învăţatele sale 
studii de folcloristică, deşi uneori ele îl semnalează pe filolog. Din 
păcate, Lambrior, moldovean aşezat, domol şi sigur pe cunoştinţele 
sale, a murit tânăr (în 1883), curmând o carieră ştiinţifică ce se 
anunţa deosebită. Mai târziu Convorbirile se vor bucura de 
colaborarea unor eminenti filologi ca Al. Philippide, H. Tikin, Sextil 
Puşcariu, I.-A. Candrea, Ov. Densusianu ş.a. Importante rămân însă 
studiile filologice din epoca dintâi (ale lui Maiorescu, Burlă şi 
Lambrior). Ele au dus şi câştigat lupta Junimii, a Convorbirilor 
împotriva latinismului excesiv şi a etimologismului. De aici şi 
caracterul lor necesar polemic, inevitabil într-o bătălie cu un 
inamic foarte puternic. De aceea studiile lui Burlă, sâcâitoare 
adesea pentru masa junimiştilor şi sursă — pentru ei — 
inepuizabilă de ironii, sunt contribuţii extrem de utile în disputele 
Junimii. Şi sunt utile şi revelatoare tocmai, cu siguranţă, pentru 
că au fost neostoit polemice. Nu e o întâmplare că Lovinescu a 
inclus unul dintre studiile lui Burlă în Antologia ideologiei 
junimiste. Deşi de strictă specialitate lingvistică, polemicile lui 
Burlă sunt, într-adevăr, componente de neignorat ale ideologiei 
afirmate de societatea ieşeană. 

Cu siguranţă, cel mai neglijat sector este cel al criticii 
literare. Cu excepţia studiilor maioresciene, care nu sunt însă 
critică în sensul modern al termenului (dealtfel, chiar articolele 
despre Caragiale şi Eminescu sunt elaboraţii târzii, în 1885 şi 
respectiv în 1889), Convorbirile nu prea cultivau această 
îndeletnicire: Din când în când câte o recenzie critică (ca acele 
ale lui Carp; ultima în 1878 despre poemul Radu al lui Ronetti 

Roman; apare în 1882 — nr. 12 — cunoscuta recenzie desfiinţătoare 
a lui P. Missir la vol. Poesii de Macedonski) analiza o operă 
literară. Dar aceasta e o întâmplare în sumarele Convorbirilor, 
recenziile îngăduite — puţine — comentând de obicei lucrări din 
sfera ştiinţelor umane. Prin 1875-1880 Miron Pompiliu deţinea 
rubrica „Bibliografie“, care comenta — în foarte succinte recenzii 
— de obicei manuale didactice. Dacă adăugăm interminabilele şi 
diletant greoaiele studii ale lui Scarlat Vârnav Liteanu despre 
opera lui Alecsandri am epuizat aproape tot ceea ce programau 
Convorbirile în materie de critică. 


x 


Incursiunea noastră în structurile semnificative ale 
Convorbirilor literare într-o perioadă relativ îndelungată care 
s-ar opri, formal, în 1885 (când revista e mutată la București) a 
relevat ici-colo inevitabil şi unele dintre momentele mai 
însemnate care au marcat (în bine sau în rău) existența 
publicației. Câteva referiri speciale se impun, fără, evident, a 
relua elementele de natură strict literară care au conterit, de tapt, 
personalitate revistei. Revenind, în timp, la anii de început ai 
publicației junimiste vom nota mai întâi că, deşi cu un demaraj 
bun şi bucurându-se de o apreciere favorabilă în mediile 
intelectuale capabile de obiectivitate, revista Junimii are de 
înregistrat în 1870 un moment de dificultate. Iar pericolul care 
risca să fie fatal se numea politica. Dintre fruntaşii Junimii 
numai doi făceau politică activă: Petre Carp şi — de necrezut ! — 
năstruşnicul V. Pogor. Acestora li s-au alăturat câţiva dintre 
junimiştii „de rând“. Cum politica iscă pasiuni şi spirit partizan, 
lar junimiştii aveau bune şanse de a face carieră în politică, 
destui se lasă contaminaţi. În primăvara anului 1870 C. A. 
Golescu, însărcinat cu formarea guvernului, îi propune lui Carp 
intrarea în cabinet, care, la rândul său, a cerut cooptarea şi a 
prietenilor săi Pogor şi Maiorescu. E drept, misiunea lui Golescu 

a eşuat. Dar în guvernul constituit în aprilie Carp şi Pogor erau 
reprezentanţi. Probabil că aceste perspective politice i-au 
îndemnat pe unii junimişti să se facă cunoscuţi cu ajutorul unei 
publicaţii politice. Carp avea, dealtfel, o anumită experienţă în 
materie, ca redactor ce era (împreună cu N. Blaremberg şi Aristide 
Pascal) la ziarul bucureştean Țara. Cum acest ziar era antidinastic 
şi prințul ceruse lui Carp renunţarea la coredacţia Ţării (condiţie 
pentru a fi cooptat în minister), nu e exclus ca Petre Carp să se fi 
gândit la crearea unui ziar ieşean care, printre altele, să 
dovedească şi lealitatea dinastică a sa şi a prietenilor. Şi cum 
Convorbirile erau o publicaţie de prestigiu, încercată în lupte, cu 
o neîndoielnică ideologie de orientare conservatoare, utilizarea ei 
pentru scopuri militant politice părea a fi o soluţie ideală. 
Probabil că atunci s-a ivit şi propunerea, la o şedinţă a 
Junimii, ca revista să-şi schimbe profilul. (Negruzzi, care a notat 
acest episod, nu i-a precizat data. A menţionat vag că s-ar fi 
petrecut „vro doi ani după apariţia“ Convorbirilor. Probabil că 
nici de astă dată memoria n-a funcţionat ireproşabil. Credem că 
episodul s-a petrecut, probabil, în primăvara lui 1870, în 
martie-aprilie. Deci trei ani după apariţia revistei. Din păcate, 
pentru anul 1869 lipsesc şi însemnările în Jurnalul lui Maiorescu 
şi procesele-verbale ale Junimii, încât verificarea — cu ajutorul 
acestor documente — nu e cu putinţă.) Fapt este că junimiştii 
câştigaţi pentru politică au propus societăţii să transforme 
condiția Convorbirilor. Primele două pagini ar fi fost dedicate 
comentării evenimentelor politice, restul continuând să fie 
consacrate literaiurii. Ar fi fost vorba, aşadar, de un statut mixtat 
care nu anula — se argumenta — vocaţia literar-culturală a 
Conwvorbirilor. Dezbaterile au fost aprinse, chiar violente. S-a 
amânat decizia cu o săptămână, cênd votul a relevat paritate de 
opinii. Totul depindea de cuvântul lui Maiorescu care, deşi 
la început oscilant, a optat pentru menţinerea statutului 
Conwvorbirilor. A triumfat astfel raţiunea, prin cumpăna înţeleaptă 

a lui Maiorescu. Nu e greu de prevăzut că, dacă decizia ar fi fost 
alta, destinul Conwvorbirilor s-ar fi frânt, penibil, devreme, pe la 
începuturi. 

leşite bine din acest impas, Convorbirile şi-au continuat 
activitatea în cadrele atât de bine consolidate. La sfârşitul anului 
1871 (în nr. 22) Negruzzi, într-un anunţ „Cătră cititori“, după ce 
face un bilanţ succint al celor cinci ani de apariţie, vesteşte că 
pe viitor revista nu va mai apărea lunar, ci bilunar, fiecare număr 
având 5 coli (se adaugă deci o coală), şi, în cazuri speciale, chiar 
cu şase coli, prețul rămânând acelaşi. Se vor putea astfel publica 
— nefragmentate, argumentează redactorul — romane, nuvele, 
piese de teatru, descrieri de călătorie, fără a se lăsa la o parte 
studiile ştiinţifice (istorie, filologie, jurisprudenţă, economie 
politică). Cititorii erau asiguraţi că pe viitor se va păstra un 
echilibru mai atent între partea ştiinţifică şi cea literară, 
mărindu-se spaţiul pentru „articolele beletristice“. Anunţul lui 
Negruzzi, reprodus şi în primul număr din 1872, a fost, se pare, 
o iniţiativă personală a redactorului. La 21 ianuarie 1872, 
Junimea ia în discuţie schimbările anunţate în Convorbiri. „Se 
admite — consemnează procesul-verbal — anunciul publicat de I. 
Negruzzi în Convorbiri literare pentru schimbarea formatului 
foaei, însă numai pe un an până la 1 martie 1873 când are a se 
pune în discuţie acest lucru“.! De fapt, Maiorescu şi Pogor 
ceruseră — din raţiuni financiare — să se revină la 4 coli. Dar 
decizia anunţată de Negruzzi a rămas definitivă. Din 1872 
revista, lunară, are 40 de pagini pe număr. lar formatul ei 
(21x27) s-a păstrat până în 1885, când, mutată la Bucureşti, s-a 
tipărit la o nouă tipografie, la Socec. Ar mai fi de semnalat că 
Junimea consideră atunci necesară instituirea unui colegiu de 
redacţie care să asigure calitatea publicaţiei. E drept că 
Negruzzi, ca redactor, avea o anumită autonomie recunoscută şi 


lI. E. Torouţiu, op. cit., vol. IV, p. 344. 

acceptată. Dar în 1871 (nr. 10 din 15 iulie) Convorbirile, 
surprinse, s-au lăsat înşelate publicând acea faimoasă poezie Eu 
şi Ea iscălită de Hasdeu cu numele unui inventat poet german. 
Această farsă a lui Hasdeu (cum se ştie, nu a fost singura!) a 
iritat Junimea şi, oricâte explicaţii de scuză ar fi oferit Negruzzi, 
junimiştii erau decişi să adopte măsuri prevenitoare. Aşa credem 
că trebuie interpretată inițiativa Junimii — atât de tardivă — de a 
institui, tot în şedinţa din 21 ianuarie 1872, un „comitet de 
redacţiune pentru primirea articolelor“. Comitetul numit pe un 
an de zile era format din Negruzzi, Maiorescu, Pogor. Dar, 
ciudat, misiunea acestui triumvirat era să vegheze numai pentru 
articole şi studii. Ceea ce înseamnă că beletristica rămânea mai 
departe în responsabilitatea exclusivă a lui Negruzzi cu 
amendamentul precizat. Dar valabilitatea deciziei din ianuarie a 
fost neaşteptat de scurtă. La şedinţa din 5 mai Maiorescu şi 
Pogor „se desistă de a mai face parte din comitetul de 
redacțiune“ întrucât în nr. 2/1872 Negruzzi ar fi introdus lucrări 
fără a-i consulta în prealabil. (Să fie vorba de articolul — 
nesemnat — Mişcarea literară în România ? Posibil. Mai greu de 
crezut e că incidentul ar fi fost provocat de articolul lui Şt. 
Vârgolici care recenza negator revista Tranzactiuni literare şi 
ştiintifice. În acelaşi număr era inserat şi poemul lui Alecsandri 
Dumbrava roşie). Dată fiind demisia celor doi membri, 
Comitetul dispare „hotărându-se ca să rămână redacţia asupra 
lui I. Negruzzi ca şi mai înainte“!. Stăpân pe soarta Convorbirilor 
(ceea ce nu însemna că cenaclul nu continua să avizeze — prin 
discuţiile pe marginea lucrărilor citite la reuniunile săptămânale — 
materia diversificată ce intra în paginile revistei), Negruzzi a 
vegheat, devotat şi responsabil, îngrijindu-se de tot şi de toate 
(alcătuirea sumarelor, corespondențe cu colaboratorii şi abonaţii, 
colectarea de abonamente, tipografie, corectură, acoperirea 


1]. E. Torouţiu, op. cit., vol. IV, p. 454. 

deficitului financiar ş.a.m.d. — pe care nu o dată le acoperea de 
unul singur). Din când în când, în timpul vacanţelor de vară sau 
când redactorul era indisponibil (cum s-a întâmplat în 1880), 
Miron Pompiliu îl ajuta (sau îl înlocuia temporar) pe Negruzzi în 
complicatele treburi redacţionale. Apoi lucrurile reintrau în 
normal. Negruzzi purtându-şi mândru, sigur pe sine şi fără să se 
tânguie, povara redacțională a celei mai importante publicații din 
ţară. Nimic deosebit de semnalat în ciclul evolutiv al existenței 
Convorbirilor până în 1885. A doua farsă a lui Hasdeu — 
petrecută în 1875 —, deşi usturătoare, nu a putut compromite o 
revistă care îşi cucerise un prestigiu binemeritat. În Convorbiri 
literare se publica, indiscutabil, tot ceea ce aveau mai distins 
literatura şi cultura românească. Se îndreptau spre revista 
ieşeană chiar şi foştii adversari — ca Hasdeu, Şt. C. Mihăilescu, 
D. A. Laurian, V. A. Urechia, T. Cipariu etc. Convorbirile nu 
mai erau de mult o revistă moldoveană, ci una naţională, având 
sediul la Iaşi. 


x 


Dar în 1885 această din urmă inadvertenţă dintre... formă şi 
fond avea să ia sfârşit, revista mutându-şi sediul la Bucureşti. 
Numit profesor la Universitatea bucureşteană, la catedra rămasă 
vacantă prin moartea lui Vasile Boerescu, Negruzzi ia revista cu 
el. Junimiştii ieşeni, într-o neaşteptată ieşire de „proprietari“, 
stăruie ca revista să rămână la laşi (cel mai vehement a fost N. 
Gane, care se şi vedea redactorul Convorbirilor). Dar Negruzzi, 
care se ştia, el, unicul proprietar şi director, nu acordă mare 
atenţie pretenţiei colegilor de cenaclu, iar Maiorescu (ca şi 
ceilalți corifei) ratifică decizia prietenului său. Dealtfel, cum 
vom arăta mai încolo, chiar Junimea ieşeană încetase de mult să 
mai fie cea de odinioară. Principalii combatanți (cei cu greutate 
în creaţie şi dezbateri) dispăruseră, fie prin mutare, fie prin 
deces, fie prin dezertare sau dezinteres, iar la Bucureşti 

funcţiona — datorită invitaţiei şi stăruinţei lui Maiorescu, stabilit 
în capitală, încă din 1874 — o filială a Junimii care tindea să ia 
locul celei din laşi. Ajuns cu revista la Bucureşti, Negruzzi 
înţelege să se despovăreze de corvoada administraţiei. Depăşise 
de mult stadiul entuziasmului tineresc, era obosit şi nici nu putea 
transplanta în capitală habitudinile patriarhale din urbea Iaşilor, 
unde totul putea fi înfăptuit de unul singur. Stabileşte deci prin 
contractul încheiat cu tipografia-editură „Socec şi Teclu“ 
Că aceasta se va ocupa de tot ceea ce reprezintă partea 
administrativă a revistei (imprimare, expediere la abonaţi, 
difuzarea pe piaţă), el rezervându-şi responsabilitatea ..regaliană“ 
de redactor. Redacţia e la locuinţa lui Negruzzi din Str. Romană 
nr. 25, iar administraţia la sediul tipografiei, pe Berzei 96. 
Editura modifică, potrivit dimensiunilor tipografice aici uzitate, 
formatul revistei şi Convorbirile îşi continuă existenţa în acest 
nou cadru. 

Nu se poate însă spune că nu se constată o schimbare. Nu e 
vorba numai de ţinuta grafică — mai îngrijită şi beneficiind, 
pentru prima oară, de material iconografic (în alb-negru) destul 
de bine executat. Se produce şi o modificare, însemnată, de 
structură. Treptat, dar decis, în sumare ocupă un loc preponderent 
rubricile ştiinţifice, cu deosebire istoriografice. Se publică masiv 
lucrări compacte de istorie semnate de Ion Bogdan. D. Onciul, 
V. A. Urechia, Al. Papadopol-Calimach, Şt. Emilian, G. Popovici. 
Acestora li se asociază nelipsitele studii de estetică şi filozofie — 
pedante, îmbâcsite, stufoase şi înfricoşător de lungi — semnate 
de C. Leonardescu şi Mihai Strajanu. Sunt inserate chiar şi studii 
de economie politică cum e, de pildă, cel al lui Th. Nica despre 
problema agiului sau al lui P. Missir (din 1886), despre 
„noţiunea valorii“, după cum N. Mandrea publică (tot în 1886) 
docte şi ample studii juridice (Magistratura în statul român). 
Vin la rând studiile de filologie şi folcloristică (Odobescu, Th. 
Burada, Şăineanu, G. I. Lahovari, Papadopol-Calimach). Ce-i 

drept, ele erau găzduite şi înainte. Numai că atunci ele se 
echilibrau altminteri în sumare cu paginile acordate literaturii şi, 
oricum, epoca luptelor pentru ortografie era de mult încheiată 
victorios. 

Literatura cedează tot mai mult spaţiul în favoarea acestor 
discipline ştiinţifice, uneori destul de îndepărtate. Mai grav e 
faptul că şi în compartimentul dedicat literaturii, tot atât de treptat 
şi decis, terenul e ocupat de grafomani, debutanţi fără har sau 
chiar de mai vechi semnatari a căror lipsă de vocaţie fusese de 
mult stabilită (Volenti, Virgil Oniţiu, T. Robeanu, Ollănescu- 
Ascanio, A. C. Cuza, Bengescu-Dabija, Gregoriade-Bonachi, Ciru 
Oeconomu, Xenofon Gheorghiu, I. N. Roman, Kotzebue ş.a.m.d.). 
E drept că, din când în când, se inserau poezii de Eminescu (în 
1885 Sara pe deal), iar în 1885 s-a publicat Ovidiu de 
Alecsandri şi D-ale Carnavalului de Caragiale, că în 1889 s-a 
publicat O făclie de Paşti şi Grand-Hâtel Victoria română sau 
două postume eminesciene. Să adăugăm apoi debuturile 
remarcate ale lui Vlahuţă, Duiliu Zamfirescu (cu poezie şi apoi 
nuvelistică), ceea ce confirmă opinia că vechiul prestigiu al 
Convorbirilor nu s-a pierdut încă. 

Dar cine citeşte azi atent colecţia revistei de după 1885 nu-şi 
poate reprima impresia justificată că lucrurile se îndreaptă spre 
degringoladă. Pentru că de acum încolo literatura adevărată se 
împuţinează treptat, îughesuită între studiile ştiinţifice şi 
producţia manufacturierilor. Tonul în numere de-a rândul îl dau 
aceştia din urmă şi nu paginile aurite ale valorilor autentice. Dacă 
ne este îngăduit un uşurel joc de cuvinte am spune că literatura de 
excepţie tinde să devină o excepţie în Convorbiri literare. S-ar 
putea obiecta că vina nu este a redacției, ci a epocii care, spre 
sfârşitul deceniului al optulea, începe să cunoască ştiuta perioadă 
de interregn ce avea să dureze destul, cam (cu excepţiile 
cunoscute) până după primul război mondial. Aşadar, redacţia nu 
a avut de ales. A trebust să publice literatura timpului, altfel spus 


69 


producţia literară ce i se oferea. Aceasta este foarte adevărat. Dar 
tot atât de adevărat este că, indiferent de cauze şi motivaţie, după 
1885 Convorbirile pălesc progresiv, pierzând din importanţa pe 
care o deţinuseră autoritar două decenii hotărâtoare pentru 
evoluţia literaturii. Lovinescu apreciase că din 1885 ciclul 
Junimii şi al Convorbirilor trebuie considerat „ca definitiv 
încheiat“. Aprecierea e profund adevărată. Ciclul se încheiase 
într-adevăr definitiv pentru că literatura şi cultura română intrau 
într-o altă, deosebită, etapă pe care Convorbirile n-o mai controlau. 
Şi nu o mai puteau controla pentru că nu o mai reprezentau. Numai 
că aprecierii lui Lovinescu trebuie să i se aducă dacă nu un corectiv, 
cel puţin o preciziune. Definitivul vestit de Lovinescu ca petrecut 
în 1885 e, de fapt, numai începutul sfârşitului. Criza avea să fie 
lungă, dureroasă şi, adesea, penibilă. Sfârşitul era însă inevitabil. 


3. Acest tablou de ansamblu presupune relevarea detaliilor 
fără de care imaginea rămâne dacă nu tulbure, oricum insuficient 
eclerată. Nu e vorba, ne grăbim să adăugăm, de creionarea unor 
medalioane sau portrete ale personalităţilor Junimii, operaţiune 
dealtminteri inutilă. E, credem, pur şi simplu necesar să ne oprim 
la câteva dintre momentele cheie care au marcat evoluţia Junimii 
şi au constituit-o ca organism unitar, până a devenit o direcţie 
precizată în spiritul public: junimismul. Pentru că, într-adevăr, 

ceste momente cheie au creat liantul necesar sudării unei 
societăţi cu o structură eclectică. lar Junimea avea, indiscutabil, 
nevoia unei asemenea substanţe liante cu ajutorul căreia s-a putut 
înfățişa lumii, în numai câțiva ani de la constituire, ca o societate 
cu înţelegere ideologică comună asupra tuturor aspectelor 
fenomenului românesc. Acest proces, atât de rapid dezvoltat, a 
creat ceea ce apoi s-a numit spiritul junimist. 

Cu siguranţă că primul dintre aceste „momente cheie“ a fost 
discuţia în problema ortografiei. Să precizăm din capul locului — 
fie şi chiar prin repetiție — ceea ce am notat, în treacăt, mai sus. 

Dezbaterile din Junimea în problema ortografiei, ca şi polemicile 
viitoare în jurul acestei chestiuni, depăşesc zona de interes strict 
filologic. E, de fapt, o componentă — cea dintâi — afirmată în 
bătălia angajată de societatea ieşeană pentru reevaluarea, din altă 
perspectivă, a fenomenului cultural-ideologic românesc. Cum se 
întâmplă adesea, acest înalt comandament nu a apărut limpede 
dintru început. Discuţiile în problema ortografiei au pornit din 
raţiuni strict pragmatice. Cum Junimea avea ambiţioase intenţii 
editoriale, stabilirea unei ortografii — într-o perioadă în care se 
bâjbâia în căutarea unei soluţii judicioase — era un act absolut 
necesar. Negruzzi îşi amintea că încă în vara lui 1864, când după 
terminarea primului ciclu de prelecţiuni junimiştii au plecat care 
încotro în vacanţă, unii dintre ei au primit însărcinarea de a medita 
la problemele ortografiei. Printre aceştia a fost şi secretarul 
Junimii, încă nedeclarat perpetuu. Ar fi preparat un întreg proiect, 
probabil fără nici o sistemă, de vreme ce în septembrie 1865 (cu 
puţină vreme deci înaintea clarificărilor Junimii în această 
chestiune) corespondenţa lui Negruzzi era scrisă cu o ortografie 
bizară (ca în citata epistolă către Gregoriade-Bonachi). La 
sfârşitul toamnei lui 1865, mai precis la şedinţa din 5 noiembrie, 
„S€ încep discuţiile asupra ortografiei române“. Discuţia debutează 
cu lectura amintitului proiect (procesul-verbal al şedinţei îl înalță 
la demnitatea de „tractat“ întocmit în 1864 de Negruzzi. 
Obiecţiile se ivesc pe dată, controversele se încing până târziu „la 
1⁄2 după miezul nopţei“. Duelul verbal — pentru că nu s-a trecut de 
acest stadiu primar — a fost nul în rezultate, încât, consemna 
procesul-verbal, „ne separăm convingându-ne că nici unul nu 
ne-am lămurit chestiunea în toată întinderea ei. Se amână 
dezbaterile — nota optimist secretarul şedinţei — până la vreo 
şedinţă viitoare cu speranţa că atunci se vor afla mai multe punturi 
de conciliaţiune“!. De-abia peste două săptămâni, la reuniunea 


1 I. E. Torouţiu, op. cit., vol. IV, p. 433. 

de la 19 noiembrie, aşteptatele concilieri şi clarificări încep să se 
profileze. Maiorescu aduse spre lectură prima parte din lucrarea 
sa Despre scrierea limbei române. Era — au trebuit să recunoască 
junimiştii — „o temelie solidă pe care se putu ridica o sistemă 
națională“. Chiar dacă au mai avut loc controverse pe marginea 
capitolelor aduse săptămânal spre lectură de Maiorescu, de astă 
dată era un schimb de opinii în jurul unui proiect temeinic 
cugetat. „Trebuie însă notat că, de la o vreme, orice îndărătnicie 
dispăru — şi în faţa unei serioase argumentări toți se uneau.“! 
Vraja artei maioresciene de convingere şi seriozitatea argumentului 
propus, o dată intrate în acţiune, nu au întârziat să-şi dezvăluie 
eficienţa. Că Maiorescu a izbutit în câteva săptămâni ceea ce nu 
reuşise nu numai Junimea, dar mai toate orientările lingvistice 
româneşti (etimologismul lauriano-ciparian şi fonetismul 
pumnist) nu trebuie să surprindă. În anii studiilor sale vieneze 
sau la Berlin, Maiorescu fusese mult preocupat de problemele 
filologice. În ianuarie 1900, în aşa-numitul de el „examen de 
biografie intelectuală“, în dreptul întrebării: ce cărți au exercitat 
cea mai mare influenţă asupra dvs. în anii formaţiei spirituale, 
nota — printre cele şase cărţi citate — lucrarea lui Max Miller, 
Vorlessungen über die Wiessenschaft der Sprache, vol. 1.2 


l I. Negruzzi, op. cit., p. 44. 

2 Cf. T. Maiorescu, Jurnal, nr. 21, B.C.S., Mss. 11 389. Vezi şi 
articolul nostru O autobiografie intelectuală a lui T. Maiorescu, 
Luceafărul, 21 iulie 1973. Ne grăbim să precizăm că pe Max Müller se 
pare că l-a citit totuşi, la o lună după ce a terminat redactarea studiului 
său despre ortografie. O dovedeşte însemnarea din Jurnal de la 5 ianuarie 
1866 când, preocupat de elaborarea manualului de logică la care de mult 
năzuia, ajunge la concluzia că „adevărata carte de logică ar fi «Logică şi 
gramatică», altfel spus că logica trebuie „scoasă din limbă“. Se decide, 
în consecință, pentru lectun sistematice pe această direcție de el stabilită: 
Max Miller, Steinthal, Heyse, Iacob Grimm. Cu siguranţă că unele dintre 

Studiase, mai înainte, alte lucrări de lingvistică. Solidele sale 
cunoştinţe în materie, bunul-simţ şi raționalismul formaţiei sale 
intelectuale l-au ajutat (deşi nu era „un specialist“) să taie nodul 
gordian, postulând la 1865-1866 principii care au învins treptat 
pentru a rămâne, cele esenţiale, valabile şi astăzi. A fost primul 
succes al Junimii (recoltat, ce-i drept, nu imediat, dar destul de 
repede), în ciuda opoziţiei cercurilor conservatoare din acest 
domeniu. 

Aproape simultan cu discuţiile despre sistemul ortografic se 
desfăşoară şi cele pentru alcătuirea unei antologii a poeziei de 
până la 1865. (De fapt discuţiile pentru antologie au început mai 
devreme, încă din octombrie, dar apoi au continuat şi după 
începerea discuţiilor pe marginea studiului elaborat de 
Maiorescu.) Cum se vede, şi această dezbatere care avea să 
producă prima piesă junimistă de răsunet în procesul de evaluare 
a culturii epocii a pornit de la nevoi strict pragmatice. Ideea 
critică a evaluării nu a fost deci deliberată. S-a vit pe parcurs 
în urma opiniilor exprimate în Junimea. Societatea îşi propusese 
ca una dintre primele cărți pe care urma să le editeze tipografia 
ei să fie o antologie a poeziei româneşti de până atunci pentru a 
satisface ştiute utilităţi didactice (dealtfel, mai toate proiectele 
de editare urmăreau asemenea scopuri). Totul se anunţa foarte 
simplu. Junimiştii mai pricepuți în ale literaturii au primit 
însărcinarea de a citi opera unui poet pentru a selecta ceea ce i se 


lucrările acestor autori, pe care le avea în biblioteca sa, le-a consultat şi 
mai înainte. Dar acum le studiază cu un scop mai precis: „Ieri ca şi astă 
seară am înghițit pe nerăsuflate Prelegerile despre ştiinţa limbii de Max 
Miller. Excelentă carte. Cea dintâi prelegere, cam searbădă, nu te-ar face 
să bănmeşti deloc această efervescenţă de cunoştinţe ştiinţifice şi această 
căldură. A doua prelegere — excelentă. Am ajuns acum la a şaptea. După 
aceea o voi studia complet cum trebuie şi voi face excerpte“ (Însemnări 
zilnice, p. 122). 

pare viabil. Propunerile urmau să fie supuse aprobării societăţii, 
după care să fie integrate în sumarul general. La sorocul stabilit, 
fiecare a venit cu piesele alese. A început lectura. Maiorescu din 
Bolintineanu, Negruzzi din Donici, Scheletti din Alecsandri, 
Pogor din Văcărescu. Se pare că — aşa îşi aduce aminte Negruzzi 
— primul a intervenit Maiorescu care a început să citească o 
poezie din Bolintineanu (în procesul-verbal al şedinţei din 26 
octombrie întocmit de secretar se notează că s-a început cu 
lectura din Donici. Dar e posibil ca Negruzzi, care a redactat a 
doua zi procesul-verbal, să se fi trecut — cu de la sine putere — pe 
dânsul ca fiind cel dintâi lector). Pogor respinge râzând poezia 
lui Bolintineanu, ceea ce îi indignă pe Gane, Scheletti şi 
Negruzzi, obişnuiţi să acorde consideraţie autorului legendelor 
istorice. Apelară la magistratura lui Maiorescu care — stupoare ! 
- în loc să-l pună la punct pe Pogor, îi dădu integral dreptate. 
Începură discuţiile în contradictoriu, încinse ca totdeauna în 
chestiuni litigioase, când — fatal — căzu întrebarea ce este o 
poezie rea, ba chiar Pogor, căruia îi plăcea să meargă la originea 
lucrurilor, interogă conclavul, cu o naivitate disimulată, „ce este 
poezia“. Evident, o asemenea „lesnicioasă“ problemă de estetică 
generală nu a putut fi exprimată cum se cuvine în atmosfera 
încărcată de iritare. Opera lui Donici şi cea a lui Alecsandri nu 
au avut în seara aceea o soartă mai bună. Au fost totuşi reţinute 
(consemnează procesul-verbal) trei fabule ale lui Donici, cinci 
poezii din Alecsandri (printre care Groza, Ceasul rău, Pescarul 
Bosforului) şi şase din Bolintineanu. Văcărescu a fost respins cu 
totul „rămânându-i însă meritul — precizează acelaşi proces-verbal 
— de a fi produs cea mai memorabilă ilaritate în toţi ascultătorii“. 
Lecturile au continuat în următoarele două şedinţe pe marginea 
operei lui Gr. Alexandrescu, Nicoleanu, V. Alecsandri, C. A. 
Rosetti, G. Creţeanu, A. Mureşanu, Tăutu, Heliade, Grandea şi 
Aricescu (opera ultimilor trei „se espune râsului tuturor“). 
Pentru sumarul proiectatei antologii s-a reţinut în continuare 

neaşteptat de puţin. De unde la început se credea că sumarul va 
fi atât de bogat încât va depăşi dimensiunea unui volum, se 
constată că, de fapt, materialul de reţinut e atât de subţiratic 
încât proiectata antologie nici nu poate fi realizată. 

Proiectul şi dezbaterile — după trei furtunoase reuniuni — au fost 
abandonate în favoarea altei chestiuni, socotită mai utilă. Din 5 
noiembrie au început discuţiile despre ortografie care au ţinut 
„afişul“ până la 3 decembrie, când e consemnată „terminarea 
tractatului despre scrierea rumână“. De la 7 decembrie la 5 ianuarie 
1866 se discută exclusiv probleme organizatorice (programul 
Junimii, subiectul prelecţiunilor pe 1866). Apoi spaţiu alb în 
procesele-verbale tocmai până în octombrie 1871, când treburile 
secretariatului sunt încredințate lui Xenopol. Întrebarea e când 
anume a intrat în dezbaterea Junimii vestitul studiu maiorescian 
despre poezia la 1867. În Amintiri Negruzzi lasă a se înţelege că 
aceasta s-a petrecut imediat, în toiul discuţiilor. (Lovinescu în 
monografia sa despre Maiorescu acceptă şi el această ipoteză cu 
totul improbabilă.) Dar procesele-verbale contrazic pe Negruzzi 
şi Lovinescu. Dacă Maiorescu ar fi adus cu sine la a doua 
reuniune — cum susţine Negruzzi şi acceptă Lovinescu — prima 
parte din studiul său asupra poeziei, cu siguranţă că 
procesul-verbal ar fi consemnat evenimentul. De ce ar fi ignorai 
procesul-verbal al şedinţei lectura primei părţi din acest foarte 
important (pentru Junimea) studiu şi a găsit cu cale să 
menţioneze, la 19 noiembrie, „lectura tratatului de scrierea 
română de Maiorescu (partea I principiul general)“ ? E însă 
indiscutabil posibil ca la această reuniune, când s-au continuat 
lecturile pentru antologie, Maiorescu să fi dezvoltat oral oarecari 
consideraţii estetice clarificatoare dintre care unele vor fi fost 
înglobate în partea întâi a studiului din 1867. Dacă l-ar fi scris 
integral în 1866 îl publica de îndată, aşa cum a procedat şi cu 
cel despre ortografie. În Jurnalul său, incomplet pentru această 
perioadă, există însemnări pentru lunile ianuarie-februaric. 

Nimic despre noua scriere care, dacă ar fi fost concepută, era 
menţionată. Dimpotrivă, Maiorescu era acum preocupat — cum 
am subliniat mai sus — de elaborarea manualului său de logică, 
după o nouă metodologie, în care scop se dedică unui studiu 
sistematic al operei unor autorităţi în materie de filologie. Apoi, 
în februarie, s-a petrecut evenimentul detronării lui Al. I. Cuza. 
Junimiştii au fost preocupaţi de acest eveniment care, la laşi, a 
avut consecinţe politice grave. Deşi Maiorescu, ca mulţi alţi 
junimişti, era acum cu totul departe de activitatea militantă, 
gravitatea faptului politic în laşi, cu periculoasele acţiuni 
separatiste, l-a implicat. Junimiştii au editat şi un ziar 
antiseparatist local. Cu siguranţă că Junimea, de nu şi-o fi sistat 
o vreme cu totul reuniunile, nu avea dispoziţia necesară 
dezbaterii unor aride probleme de estetică. 

Să admitem deci că elaborarea primului studiu maiorescian 
de critică literară a fost scris în vara şi toamna lui 1866 pentru a 
apărea în 1867 în Convorbiri (chiar — cum se ştie — de la primul 
număr). Indiscutabil e însă faptul că imboldul pentru a-l scrie, 
ca şi problemele pe care urma să le abordeze, l-a primit de la 
dezbaterile Junimii din octombrie-noiembrie 1865. Atunci i s-a 
revelat calitatea mediocră a liricii româneşti, ca şi faptul că 
degradarea ei s-ar datora în cea mai mare măsură pătrunderii 
politicii în teritoriile, voite eterate, ale poeziei. Pentru 
constituirea ideologiei literare a junimismului, discuţiile pentru 
antologie, ca şi lectura mai târzie a studiului conducătorului ei 
spiritual, au fost negreşit hotărâtoare: „De acolo — se confesează 
Negruzzi — prinserăm a ne preschimba ideile despre condiţiile 
pe care poezia în general trebuie să le întrunească pentru a 
corespunde scopului ei, despre ce poate şi ce nu poate fi obiectul 
unei poezii. care este forma în care subiectul trebuie tratat, ce 
rol joacă imaginaţia şi talentul, de ce ajutor este învăţătura şi 
ştiinţa şi alte multe“. Să transcriem apoi şi această mărturisire: 
„Scrierea lui Maiorescu deschide. la cei mai mulţi dintre noi, 

orizonturi nouă. Până atunci noi judecam valoarea unei poezii 
numai după un instinct natural, fără a cerca să analizăm cauzele 
pentru care cutare poezie ne place, iar cutare alta ne pare rea. 
De atunci încoace lucrurile se schimbară, încetul cu încetul 
critica îşi făcu loc în Societate, şi după un şir de ani, aşa ne 
deprinseserăm cu oarecare idei fundamentale comune, încât 
adesea ne înţelegeam prin simple semne fără multă vorbă“!. lar 
ideologia literară a ocupat — cum se ştie — funcțiuni hotărâtoare 
în procesul (destul de rapid) de constituire a iunimismului ca o 
direcţie criticistă în cultura românească a epocii. Se poate spune, 
aşadar, fără a greşi, că anii 1865 şi 1866 au fost hotărâtori pentru 
constituirea junim ismului. Îşi apropiase câteva principii estetice 
(de fapt de ideologie literară) fundamentale care vor conduce nu 
numai ostilitățile junimismului până târziu spre sfârşitul 
veacului XIX, dar şi cele de impunere a noilor valori selectate de 
Junimea. Opiniile sale antipaşoptiste, ca şi, mai ales, blamarea 
violentă a postpaşoptismului (caricatură hilară a tradiţiei 
paşoptiste), altfel spus a liberalismului de acum, în 1866 au 
început să se configureze. 

Anul 1867 avea să întregească junimismul cu una dintre 
dimensiunile sale fundamentale. Şi tot datorită lui Maiorescu. Este 
vorba, fireşte, de nu mai puţin vestitul studiu cunoscut apoi sub 
denumirea Contra şcoalei Bărnuţiu la care am adăuga eseul din 
1868 În contra direcţiei de astăzi în cultura română. Cu aceste 
contribuţii maioresciene din 1867 şi 1868 junimismul îşi 
precizează şi programul său ideologic. De ideologie — precizăm — 
socio-politică fundată pe un netăinuit Weltanschauung filozofic, 
sociologic (de filozofie socială) şi politic. Ne vom ocupa într-un 
capitol special de ceea ce considerăm a fi ideologia junimistă. 
Aici vom spune numai că mai toate ale sale motive ideologice 


l |. Negruzzi, op. cit., p. 68. 

esenţiale le aflăm în aceste două studii din 1867 şi 1868: critica 
paşoptismului din perspectivă conservatoare, evoluționismul 
utilizat pentru demonstrarea necesităţii înghețării stărilor 
socio-politice, atitudinea faţă de instituţiile liberale statuate prin 
constituția de la 1866, conservatorismul luminat pe plan politic şi 
— mai ales — critica formelor fără fond, formulă criticistă care 
exprima sintetic şi expresiv întreaga ideologie junimistă. „„Viţiul 
radical în ele şi, prin urmare, în toată direcţia de astăzi a culturei 
noastre — scria Maiorescu în eseul din 1868 — este neadevărul, 
pentru a nu întrebuința un cuvânt mai colorat, neadevăr în politică, 
neadevăr în poezie, în aspirări, neadevăr în gramatică, neadevăr 
în toate formele de manifestare a spiritului public“. Să adăugăm 
că aceste puncte de vedere ideologice nu-l exprimau numai pe 
Maiorescu şi pe ceilalţi fondatori ai Junimii. Erau opinii unanim 
acceptate de întreaga societate (atitudinea opozantă a lui Xenopol 
se va produce de-abia în 1870) care a ajuns la acest consens în 
urma lecturilor colective sau numai a prezentării unor opere 
fundamentale pentru această concepţie (de pildă opera lui H. Th. 
Buckle, a lui Spencer), a dezbaterilor şi explicitărilor îndelungate. 
Apoi, chiar cele două studii ale lui Maiorescu au fost, înainte de a 
fi publicate, citite, discutate şi aprobate de conclavul junimist. Ele 
au găsit desigur în Junimea o atmosferă preparată pentru a fi 
receptate cum se cuvine de cei ce aveau însuşirile intelectuale 
necesare unor asemenea operaţii de evaluare. Cât priveşte 
autorităţile Junimii în această materie, cei ce creau opinia în 
cenaclu — Pogor, Carp, Th. Rosetti — erau în perfectă consonanţă 
cu concepţia lui Maiorescu. Ba s-ar putea spune că Maiorescu a 
dat expresie scrisă unei concepţii deja configurate în Junimea, la 
constituirea căreia Carp şi Pogor au îndeplinit roluri de primă 
insemnătate. Nu greşim dacă, ducându-ne gândul până la capăt, 


1 T. Maiorescu, În contra direcţiei de astăzi în cultura română, în 
Critice (ediţie de Domnica Filimon), E.P.L., 1967, vol. I, p. 147. 

afirmăm — ceea ce vom demonstra în alt capitol — că în planul 
ideologiei junimiste (ca şi în cel al politicii) vioara întâi a fost Carp 
şi nu Maiorescu. Oricum, prin studiile din 1867 şi 1868 ideologia 
junimistă se afirmă public în obişnuita, de acum, ţinută a sa 
polemică. Şi nu se poate spune că între criticismul din sfera 
ideologiei literar-culturale şi cel din planul ideologiei socio-politice 
nu se stabilise un consens perfect. Se întregeau lămuritor, 
împrumutându-şi motivele, în esenţă aceleaşi. Junimismul îşi 
cristalizase osatura doctrinară şi o afirma public cu o consecvență 
intransigentă izvorâtă din conştiinţa că structurile moderne ale 
României au fost înălțate pripit cu material împrumutat de aiurea, 
dar nepotrivit postamentelor durate de veacuri. Totul trebuia 
reevaluat şi edificiul reconstruit lent şi metodic, după legi şi 
necesităţi proprii. Şi cum se putea ajunge la realizarea acestui 
superior scop moral dacă nu prin negaţie ? Prin negația hotărâtă 
nu atât a edificiului înălţat, cât a principiilor ce i-au guvernat 
geneza şi — mai ales — dezvoltarea. 

Se ştie că cele două studii la care ne-am referit au declanşat 
riposta cercurilor politice liberale ca şi a transilvănenilor, după 
cum studiul despre poezie a ridicat protestul literaţilor care se 
vedeau coborâţi de pe soclu. Fireşte că protestul nu se limita la 
cercurile strict şi nemijlocit interesate. Acestora li se asocia 
opinia publică obişnuită cu un anume registru de valori, acum 
brusc supus unei operaţii justificate de năruire cu forţa. O vreme, 
junimismul a fost în conflict cu majoritatea opiniei publice. 
Concilierea avea să se producă peste un deceniu şi mai bine. Şi 
a fost durabilă. Se cuvine spus că de obicei se fac referiri la 
polemicile angajate între junimism şi mulţii săi adversari. Se 
neglijează însă că din 1868, după ce direcţia sa ideologică 
devenise cunoscută, junimismul nu a recoltat numai reacţii 
dezaprobatoare. Nu au lipsit nici comprehensiunea şi chiar 
acordul deschis exprimat. Aceste atitudini aprobatoare au venit 
acum din tabăra partidului conservator. (Din 1878 încolo se vor 

crea punți şi cu anumite cercuri din partidul liberal.) Fără a intra 
deocamdată în detalii, vom menţiona numai faptul nud că 
invitarea junimiştilor în 1870-1871 de „a face“ politică militantă 
în cadrele organizate ale partidului conservator nu este deloc o 
întâmplare. Dimpotrivă, e consecinţa perfect motivată a 
concepţiei afirmate cu atâta forţă polemică de junimism. Şi cum 
spiritul conservator, sau cel puţin antiliberalist, a fost nota 
caracteristică a direcţiei junimiste, era firească invitaţia 
partidului conservator. În 1870 junimiştii, prin Carp şi Pogor, 
intră în guvern, iar din 1871 dau primul contingent — apreciabil 
ca număr — de parlamentari. Am adăuga chiar faptul că opiniile 
junimiste nu şi-au oprit ecoul în tabăra conservatoare. De ele a 
luat cunoştinţă şi principele Carol, înconjurându-le cu simpatie. 
Aşa se explică, printre altele, atenţia principelui faţă de 
Maiorescu cu ocazia vizitei efectuate la Iaşi în aprilie 1871. Am 
socotit aşadar necesar să relevăm că ideologia junimistă a creat 
nu atât terenul, cât rațiunea afilierii grupării în cadrele partidului 
conservator. 


Pay w A 


Până în 1871 junimismul îşi dezvoltase şi afirmase ideologia. 
O ideologie care pentru a se impune trebuia să procedeze prin 
negarea direcţiei (sau direcțiilor) existente. Numai pe terenul 
curăţat prin demolare se va putea dura o nouă orientare. Sigur 
că dezideratele juvenile ale acestei pleiade de iconoclaşti nu s-au 
realizat cum au dorit şi au fost nevoiţi să anunţe şi să militeze 
pentru impunerea orientării lor într-un climat încă bine îmbibat 
de prestigiul celor vechi. (Izbânda direcţiei junimiste se va 
înfăptui mai târziu, cu o lentoare neaşteptată. Şi nu va fi 
niciodată deplină.) Dar în primii ani era firesc să se procedeze 
numai prin negaţie. Că elemente ale direcţiei junimiste le aflăm 
implicate (şi le putem determina pe cale deductivă) chiar în 

atitudinile negatoare din primii cinci-şase ani de activitate a 
Junimii este foarte adevărat. Ceea ce a fost însă prevalat acum a 
fost, cu siguranţă, spiritul negator. Momentul afirmativ, după 
atâta negaţie vehementă, nu mai putea întârzia. Mai ales că 
junimismul nu se voia numai o orientare care oferea exclusiv 
instrumentele ideologice necesare analizei critice a civilizaţiei 
moderne pripit edificate, ci vădea neascunse intenţii constructive. 
În consecinţă, după şapte-opt ani de atitudine criticistă, 
junimismul se decide pentru afirmarea direcţiei sale. Momentul 
acesta afirmativ e marcat, fireşte, tot de Maiorescu prin neuitatul 
său studiu din 1871, Direcţia nouă în poezia şi proza română. 
(Studiul apare în numerele 6 şi 14 din Convorbiri pe anul 1871 
şi în numerele 6, 7 din 1872.) 

Evităm cu bună ştiinţă detalierile analitice în acest capitol 
consacrat exclusiv reconstituirii istoricului junimismului. Vom 
nota numai că Junimea a considerat terminată etapa acumulărilor 
şi prin ceea ce publicase în cei patru ani de când apăreau 
Convorbirile. Putea deci anunţa noua direcţie. Şi poate că, cel 
puţin parţial, nu e hazardată opinia unor cercetători potrivit 
cărora fără apariţia lui Eminescu în paginile Convorbirilor 
Maiorescu nu s-ar fi încumetat să anunţe direcţia sa. lar Eminescu 
apare în Convorbiri — se ştie — în 1870. Chiar dacă această opinie 
se hrăneşte în bună măsură din perspectiva istoricului literar de 
astăzi care ştie ce a reprezentat Eminescu după 1885 în lirica 
noastră, e incontestabil că de-ar fi lipsit autorul FEpigonilor 
Maiorescu nu ar fi avut la îndemână o dimensiune esenţială 
pentru a construi noul edificiu. Apoi la proză apăruse Xenopol 
cu substanţialele sale studii de filozofie a culturii, Panu cu 
studiile de istoriografie care dezvăluiau mari virtuţi de polemist, 
studiile filologice ale lui Burlă şi Lambrior. ciclul „studiilor 
asupra maghiarilor“ de Slavici. (În epocă nu se prea făceau 
deosebiri între proza beletristică şi cea cultural-filozofică. Aşa se 
explică de ce a vorbit şi Maiorescu în studiul său despre „proza 

ştiinţifică“. Dealtfel, unii nu vor accepta această „discriminare“ 
nici mai târziu, după 1900. Iorga, de pildă, îngloba senin cultura 
în sfera artei, convins fiind că procedeul e perfect justificat.) 
Pare paradoxal (şi nu este), dar tocmai existenţa acestui capitol 
masiv — mult comentat pentru ecoul stârnit în epocă — de proză 
ştiinţifică a îngăduit lui Maiorescu să poată închipui capitolul 
despre proză din Direcția nouă. Aceste proze ştiinţifice nu au 
fost adăugate cu îngăduinţă, nu au îndeplinit o funcţiune 
complementară prozei estetice. Dimpotrivă, au îndeplinit rolul 
de pivot. Cu nuvelele lui Gane, cu Copiile de pe natură ale lui 
Negruzzi (Odobescu era — orice s-ar zice — oricum asociat aici, 
cum să spunem ?, cam cu anasâna), nu se putea releva „juna 
direcţie“ în proză. 

Să spvnem apoi că studiul din 1871-1872, deşi marca o etapă 
nouă în evoluţia junimismului, relua motive şi modalităţi din 
mai vechile studii. Nu e vorba numai de faptul că şi aici aflăm 
instalate în locul de onoare principiile — scumpe junimismului — 
ale autenticităţii, ale adevărului în evaluarea artistică, a separării 
sferelor, altfel spus ale afirmării esteticului în actele de evaluare. 
În egală măsură putem detecta aici şi criticismul din studiile 
precedente (de pildă din O cercetare critică...). Apelul la 
metodologia criticistă era rodul unei strategii diplomatice de 
mare fineţe. Era greu, dacă nu imposibil de documentat calitatea 
estetică autonomă a liricii unor T. Șerbănescu, Matilda Cugler, 
D. Petrino, S. Bodnărescu. Cum evaluarea se stabileşte însă prin 
comparaţie, Maiorescu a refăcut din nou peisajul poeziei de până 
la 1867 citând masiv şi comentând, cum se cuvenea, producţia 
unor versificatori ca Pătârlăgeanu, P. Grădişteanu, Justin Popfiu, 
Iosif Vulcan, I. C. Drăgescu, Ciru Oeconomu, Costache 
Ghimpeanu. Pe acest fond al „mijlocului literar în care le 
aflăm“, lirica poeţilor modeşti din Convorbiri îşi dezvăluia cu 
adevărat valoarea. Procedeul îl reîntâlnim utilizat şi la capitolul 
proză cu aceleaşi mijloace şi scop. 

Furtuna de proteste care s-a declanşat instantaneu, încă după 
apariţia primei părți din studiul lui Maiorescu, şicanările 
adversarilor care se vedeau nu numai negaţi ca până acum, dar li 
se anunțau înlocuitorii !, au umplut paginile — multe — ale 
publicaţiilor inamice. Dar deasupra înverşunării adversarilor — 
omeneşte explicabilă — a rămas triumful justificat al direcţiei 
junimiste. O direcţie cu adevărat înnoitoare, care a deschis un 
drum aurit evoluţiei culturii româneşti. Epoca de glorie, marea 
epocă a clasicilor literaturii române din secolul XIX a fost, 
incontestabil, vestită prin Directia nouă. 


x 


Cu un an înainte de ivirea acestui moment constructiv- 
afirmativ, junimismul îşi adăugase o dimensiune a sa, egal de 
importantă. E vorba de angajarea fruntaşilor Junimii în politica 
militantă. Spuneam mai sus că ideologia junimistă de coloratură 
esențialmente conservativă a creat motivaţia cooptării grupării 
ieşene în cadrele partidului conservator. „Juna dreaptă“, 
denumirea sub care se prezenta în viaţa politică grupul din laşi, 
va încerca o vreme să păstreze o distanţă impusă între 
preocupările literare ale cenaclului şi cele strict militante. 
Efortul, utilizat şi la început mai mult spre salvarea aparenţelor 
pentru lumea din afară, a slăbit cu vremea în intensitate. Era, 
dealtfel, greu, dacă nu imposibil de menţinut, mereu în picioare, 
un zid despărțitor din capul locului destul de fragil. Panu şi 
Negruzzi au evocat cu culoare această strădanie. Totul se 
reducea la faptul că societatea continua să păstreze cu sfinţenie 
interdicţia abordării şi comentării evenimentelor politice la 
reuniunile săptămânale. Fără îndoială, respectarea acestui 
principiu era vitală chiar pentru existenţa societăţii care de ar fi 
făcut loc, pe ordinea de zi, pasionatelor dezbateri politice — 
întotdeauna absorbante — condamna fără drept de apel discuţiile 

pe teme literar-ştiinţifice. Or Junimea ţinea să se înfăţişeze lumii 
în ipostaza agreabilă şi prestigioasă de societate literară. Dar, să 
fim drepţi, Junimea a eşuat în această strădanie neaşteptat de 
repede. Reuniunile, e adevărat, şi-au menţinut profilul lor inițial 
destulă vreme. Dar politica şi politicianismul erodau din interior 
structura societăţii. Nu interesează aici dacă opţiunile politice 
ale Junimii i-au adus avantaje sau numai prejudicii. Se poate 
spune că Maiorescu şi prietenii săi au înţeles destul de repede 
că la noi, cu moravurile de atunci, plasamentul din ierarhia 
politică era singurul criteriu de evaluare şi promovare chiar a 
personalităților autentice. Dacă Junimea s-ar fi putut menţine o 
vreme fără a se angaja politic, junimismul ca direcţie şi orientare 
ar fi fost cu siguranţă sufocat şi anulat de forţele adversare. E 
apoi inutil să ne întrebăm care ar fi fost fizionomia junimismului 
fără dimensiunea politică. Şi aceasta nu numai pentru că ne 
aflăm înaintea unei realități constituite, cu destinul definitiv 
încheiat pe care îl acceptăm şi îl studiem ca atare. Oricum, 
Maiorescu şi ceilalţi lideri ai Junimii erau, poate cu excepţia lui 
Pogor, naturi structural politice, înzestrate cu toate însuşirile 
necesare angajării în viaţa publică. Tocmai aceste daruri 
caracterologice au îngăduit lui Maiorescu să organizeze durabil 
într-o societate literară unitară persoane (ba chiar personalităţi !) 
atât de diferenţiate. Nu e greu de înţeles cât tact, diplomaţie, 
persuasiune, iniţiativă, îndrăzneală, calcule tactice şi strategice, 
delicateţe împăciuitoare, spirit de promovare şi ierarhizare a 
capacităților după valoare sau importanţă au fost cheltuite, 
atunci, de Maiorescu şi ceilalţi fondatori. G. Călinescu avea 
dreptate să observe o dată că „viața politică întăreşte legăturile 
între oameni şi corectează asperităţile literatului, de aceea şi cele 
mai izbutite cercuri literare au fost acelea organizate de oameni 
politici ca Maiorescu, Dobrogeanu-Gherea, Ibrăileanu“.! 


| G. Călinescu, Rememorări, Națiunea, an. II, nr. 529, p. 5. 

Dar, cum spuneam, dincolo de imensele avantaje potenţiale 
datorate angajării politice, Junimea — ca organism — a avut de 
suferit mult. Semnele acestui pericol s-au vădit din capul 
locului, adică din primăvara anului 1870. Negruzzi i se confesa 
lui Xenopol la 30 aprilie 1870: „Aşa politica ne cam sparge 
cercul literar. Păcat de Dumnezeu ! Îţi poţi închipui cu ce 
melancolie privesc eu mersul lucrurilor acestora, cu atât mai 
mult că are să fie un lucru provizoriu pe două sau trei luni cel 
mult“. Răspunzându-i, Xenopol comentează şi el dezaprobator: 
„Spui că cercul Junimei se mai răreşte şi din cauza politicei, că 
aţi fost nevoiţi a suspenda câteva din şedinţi pentru a curma 
vizitele clienţilor voştri de când «sunteţi la putere»... Nu ştiu 
dacă aţi făcut bine suspendând şedinţele. Să nu se creadă că 
într-adevăr sunteţi societate politică. 2 Fără îndoială, apoi 
şedinţele vor fi reluate. Dar niciodată nu vor mai fi ceea ce au 
fost în primii şase ani de activitate (când, de fapt, s-au plămădit 
Junimea şi junimismul). Forţele ei cele mai active şi elementele 
ei diriguitoare absentează cu lunile sau dispar cu totul. Carp 
devine o apariţie meteorică, Pogor lipseşte şi el. Maiorescu e 
plecat luni de-a rândul la Bucureşti şi, în sfârşit, chiar Negruzzi 
când devine deputat — din 1871 — va fi nevoit să neglijeze 
Junimea. Apoi să nu uităm că politica va fi aceea care va 
administra Junimii o grea lovitură: mutarea lui Maiorescu, în 
1874, la Bucureşti. Junimea şi-a continuat, fireşte, activitatea. 
Numai Că, înțelege oricine, ce mai reprezenta Junimea ieşeană 
fără Maiorescu şi fără Carp, cu Negruzzi, Gane, Pogor mereu 
absenţi din cauza ocupaţiilor parlamentare. Panu a evocat chiar 
indignarea lui Eminescu când, într-o seară, junimiştii au fost 
încunoştințţaţi că datorită lipsei din localitate a celor doi 
amfitrioni principali (Maiorescu şi Pogor), ca şi a celui de-al 


l I. E. Torouţiu, op. cit., vol. III, p. 409 
2 Idem, vol. II, p. 79. 

treilea, de curând acceptat (Negruzzi), viitoarea reuniune va 
avea loc la N. Gane. Eminescu a văzut în această concesie 
impusă proba irefutabilă a degradării societăţii datorită politicii. 
Închipuită sau reală, scena descrisă de Panu surprinde o stare de 
fapt: neliniştea junimiştilor conştienţi de iminenta disoluţie a 
cenaclului. Lucrurile nu se vor îmbunătăţi nici după 1876 când, 
căzând guvernul conservator şi începând lunga guvernare a 
liberalilor, junimiştii intră fatal în opoziţie. Politica îi acaparează 
în continuare, preocupările literare trec şi acum pe planul 
secund, iar Maiorescu — sufletul Junimii — se stabilise definitiv 
la Bucureşti. Apoi, în 1877-1878, tot politica este aceea care 
administrează Junimii ieşene lovitura poate cea mai dură. 
Intervin disensiunile de opinii determinate de poziţia adoptată 
faţă de acel vestit articol 7 din Constituţia supusă revizuirii. Doi 
dintre membrii cei mai înzestrați ai societății, Xenopol şi Conta, 
adoptă alte puncte de vedere decât conducătorii Junimii politice. 
Se înscriu într-o grupare liberală dizidentă, stârnind astfel mânia 
neiertătoare a lui Maiorescu. Duşmăniţi de Maiorescu şi Carp, 
vor sfârşi prin a nu mai frecventa societatea, unde, de fapt, nici 
nu prea erau doriţi. Mai rău e că aceste disensiuni, chiar în faza 
lor latentă, erau cunoscute de unii junimişti ca şi — treptat — de 
cei din afară. „Tu trebuie să ştii, îi scria Eminescu — rămas încă 
la laşi — lui Slavici, la 22 septembrie 1877, că Maiorescu are 
duşmani în Junimea ieşeană: Conta, de pildă, Verussi proteguitul 
şi spionul lui Cozmuţă — Ureche şi alți câţiva“!. Vrajba politică 
pătrunsese şi aici, expulzând spiritul de înţelegere şi camaraderie 
boemă. Junimea, veselă şi neangajată, de altădată, dispăruse 
chiar dacă uneori, întâmplător, la o şedinţă apărea Maiorescu 
(venit la laşi cu treburi avocăţeşti) sau — şi mai rar — Carp. 
Principiul separării sferelor — deviză sfântă odinioară — n-a putut 
fi menţinut mai mult de un deceniu. 


l I. E. Torouţiu, op. cit., vol. III, p. 127. 

4. Situaţia aceasta de activitate inerţială s-a prelungit mult. 
Din inerție, de fapt, Junimea ieşeană n-a mai ieşit defel. E drept 
că au mai fost reuniuni animate până la plecarea lui Eminescu 
la Bucureşti, unde a preluat redacţia Timpului (octombrie 1877), 
când şi-a citit Creangă poveştile sau amintirile —, în preajma 
banchetelor anuale, când se adunau răspândiţii. Reuniunile din 
seara banchetului mai aminteau câteodată (cum a fost aceea din 
septembrie 1878, când, aduşi de Maiorescu, Slavici a citit Gura 
satului, iar Caragiale O noapte furtunoasă) de vechea Junime. 

Flacăra stinsă la laşi avea să fie cu grijă aclimatizată la 
Bucureşti, unde Maiorescu îşi propune să reanime tăciunii încă 
pâlpâind. Deputat din mai 1871, Maiorescu e tot mai des în 
capitală. Prin 1872-1873 Bucureştiul îl acaparează tot mai mult 
(la aceasta a contribuit — enorm — şi legătura sentimentală. atunci 
înfiripată, cu Mite Kremnitz). În 1874, devenit ministru, se mută 
cu totul la Bucureşti. Până la căderea guvernului L. Catargi, 
Maiorescu nu-şi îngăduie aici luxul unor preocupațţii literare cu 
program. Dar nici în lunile imediat următoare, pentru că de la 
sfârşitul lu: martie până în iulie e plecat din ţară ca ambasador la 
Berlin, iar în iunile de vară a fost plictisit cu ancheta legată de 
darea în judecată a foştilor miniştri din guvernul Catargi. 
De-abia la sfârşitul lui septembrie, învingându-şi decepţiile şi 
disperarea, Maiorescu se decide pentru reluarea vechilor sale 
preocupări în climatul bucureştean. „Eu — nota la 22 septembrie 
1876 în Jurnal — trebuie să-mi câştig terenul în tinerimea din 
Bucureşti, întocmai ca atunci în Junimea de la laşi. Acesta e un 
drum de ocol de 3-4 ani, dar după aceea minunat de sigur “|. E 
adevărat că Maiorescu încercase încă din 1874 să-şi adune din 
când în când prietenii ieşeni aflaţi la Bucureşti. La 13 mai 1874 
Gane îi scria lui Negruzzi: „Duminică seara am avut o Junime la 
Maiorescu la care am asistat Cal. (imach) Catargi, Pogor şi eu. 


1 T. Maiorescu, Însemnări zilnice, vol. 1, p. 266. 

Joi viitoare vom mai avea una la care, pe lângă cei de mai sus, 
sunt invitați: Mandrea, Cornea, Carp şi Nica. Seratele literare 
însă sunt seci, căci nimene n-are nimic de eribat. În lipsa 
producţiunilor literare, ne mângâiem cu ceaiul ministerial a 
Excelenței sale, ministrul de culte“. Dar e evident că aceste 
„Ceaiuri“ amicale au primit doar denumirea tradiţională de 
„Junime“. În fond erau întâlniri prietenești pentru relaxarea unor 
oameni politici, trăind cotidian în agitația disputelor. Numai 
amfitrionul şi invitaţii evocau Junimea. 

Hotărârea o dată luată, Maiorescu trece de îndată la realizarea 
ei. Primii tineri recrutaţi sunt — paradoxal — doi foşti adversari. 
E vorba de D. A. Laurian şi Ştefan C. Mihăilescu, cei care în 
1872-1873 tipăreau Tranzactiuni literare şi ştiinţifice, revistă 
aflată sub zona de influenţă a grupării lui Hasdeu. Cultivaţi, 
talentaţi, distinşi profesori secundari, cei doi foşti redactori ai 
revistei adversare (în nr. 2/1872 din Convorbiri St. Vârgolici 
recenzase distrugător primul număr din Zranzacțiuni) aveau şi 
un cerc al lor de prieteni, printre care Anghel Demetrescu. 
Maiorescu spera, cu siguranţă, să-şi apropie întreg cercul fostei 
reviste şi, treptat, pe mulţi alţii. Prima reuniune a avut loc la 28 
septembrie (stil vechi) 1876. „Marţi seara au fost la mine domnii 
Anghel Demetrescu, D. Aug. Laurian şi Ştefan C. Mihăilescu cu 
Nica şi a fost una din cele mai animate convorbiri până la 12 1⁄2 
noaptea. Despre creierul mare şi cel mic (à propos de excitaţii 
ale poeziei şi Eminescu), apoi despre politica democrată şi 
liberală. Pare a fi un început de Junime bucureşteană“?. La 3 
octombrie invitaţilor din 28 septembrie li se adaugă Şt. 
Vârgolici, Bodnărescu, Verussi (aflaţi cu treburi în Bucureşti) şi 
Slavici. S-a discutat despre „ce este personal şi ceea ce e 


l I. E. Torouţiu, op. cit., vol. I, p. 124. 
2 T. Maiorescu, Însemnări zilnice, vol. I, p. 226. 

impersonal în artă“ (ideea pe care o va dezbate polemic 
Maiorescu în 1892 era deci o preocupare mai veche). La 
propunerea lui Maiorescu „s-a hotărât să ne întrunim o dată pe 
săptămână la mine şi anume vineri seara“. Succesul iniţiativei 
pare să-l fi bucurat mult pe Maiorescu de vreme ce se grăbeşte 
să-l comunice Emiliei Humpel, sora sa, ca o dovadă a ieşirii din 
impas: „Cât despre mine, sunt pe cale de a întemeia aici un fel 
de Junime nouă «atât cât mai arde candela» 2. Lucrurile au 
evoluat normal în 1877 şi în prima jumătate a lui 1878. Pentru a 
lărgi cercul şi a le mări prestigiul, Maiorescu acceptă propunerea 
de a spori numărul amfitrionilor. Din primăvara lui 1877 
Odobescu şi Gr. Păucescu (om politic conservator cu ştiute 
aplecări culturale) devin şi ei amfitrioni, încât la 5 iulie, la 
sfârşit de sezon, Maiorescu putea face un bilanţ încurajator: 
„Junimea adunată la mine, Păucescu şi la Odobescu în toate 
vinerile sara, până la 1 iulie regulat. Acum vacanţa. A fost 
bine“. 

După vacanţă, târziu, tocmai în noiembrie, reuniunile — 
reluate — se bucură acum de o largă şi apreciată participare. Erau 
oaspeţi obişnuiţi: Caragiale, Eminescu, Slavici, I. A. (Zizin) 
Cantacuzino,  Ollănescu-Ascanio,  Ronetti Roman, Mite 
Kremnitz, N. Mandrea, M. Gaster. Element inedit e participarea 
doamnelor din înalta societate, conferind acestor reuniuni o 
convenţională atmosferă de salon. Din când în când câte un 
junimist din cei rămaşi „acasă“, la laşi, poposea la o şedinţă. 
Privea stânjenit şi nu se putea adapta defel. Slavici, care era 
departe de a ti un boem, a simțit totuşi deosebirea, tânjind tăcut 
după ceea ce a fost şi nu mai putea fi. A izbutit să caracterizeze 
exact atmosfera ce domnea în Junimea bucureşteană într-o 


l Ibidem. 


2 I. E. Torouțiu, op. cit., vol. V, p. 12. 
3 T. Maiorescu, Însemnări zilnice, vol. I, p. 277. 

scrisoare din 14 decembrie 1877: „Întrunirile literare de aici 
merg, mai bine decât în anul trecut şi lumea începe a le da o 
oareşcare importanţă. Se înţelege, ele nici pe departe nu sunt 
ceea ce este Junimea. Lipseşte inima şi eu cred că în Bucureşti 
ea va lipsi întotdeauna. E rea atmosfera“!. Se citeau fie lucrări 
ale membrilor cenaclului din Bucureşti, fie ale junimiştilor ieşeni 
insistent cerute de Maiorescu. În mai 1878, la o reuniune mai 
mult mondenă decât literară, a participat şi Alecsandri, proaspăt 
premiat la Montpellier. A citit în faţa unui numeros public 
simandicos (23 de persoane) câteva strofe din Gintea latină. Au 
citit apoi Eminescu, Gane, Th. Șerbănescu, Ollănescu (traduceri 
din Horaţiu). Amfitrionul notează că a fost „o seară splendidă“. 
Din toamnă, gazdă a Junimii devine şi ambiţioasa Mite 
Kremnitz. Climatul reuniunilor era aici şi mai îngheţat, încât şi 
Maiorescu se vede nevoit să noteze la 11 septembrie despre 
„atmosfera grea, apăsătoare“ a unei şedinţe la care au participat, 
totuşi, Eminescu, Caragiale, Slavici, Ronetti Roman, iar 
Caragiale a povestit cu haz păţanii despre „revoluţia“ de la 
Ploieşti şi efemerul său ziar apărut în perioada războiului din 
1877. („La 9 %4 eu am dat semnalul de plecare. Nu merge cu 
germanii, sau nu merge cu alde Kremnitz ? În orice caz, aşa nu 
merge“ 2.) 

Reluate, după o pauză îndelungată, tocmai în toamna anului 
1879, reuniunile au continuat în acelaşi ritm şi — mai ales — în 
aceeaşi atmosferă. Şi totuşi la aceste reuniuni mondene au citit 
Eminescu, Caragiale (Conu Leonida), Slavici (Budulea taichii), 
iar în 1880 chiar Creangă venit de la laşi. Maiorescu nu mai 
vorbeşte de şedinţele Junimii bucureştene, ci de „întruniri 
literare“ sau de „seri literare“. Schimbarea denominativă e 


1 I. E. Torouţiu, op. cit., vol. II, p. 235. 
2 T. Maiorescu, Însemnări zilnice, vol. 1, p. 311. 

departe de a fi lipsită de semnificaţie. Modificarea exprima noua 
realitate fizionomică a acestor reuniuni care erau fie „intim 
familiare“ (invitaţii la cină ascultau, după desert şi cafele, 
lectura unei bucăţi ori discutau cutare chestiune literară sau 
ştiinţifică), fie populate cu persoane fără nici o afinitate cu 
convingerile estetice şi ideologice ale Junimii. Ilustrativă pentru 
această din urmă ipostază este reuniunea de la 5 mai 1882, când 
a participat şi Macedonski. „Seară literară la mine; vro 26 de 
persoane: Alecsandri, Stirbey, Hasdeu, Bariț, (Al.) Roman, 
(Simion) Fl. Marian de la Cernăuţi, I. Cerchez, Th. Rossetti, 
Negruzzi, Burghelea, Laurian, A. Dimitrescu. (Ştefan) Mihăilescu, 
Zizin Cantacuzene, tânărul Rosetti (Max Rcsetti, viitorul cumnat 
al lui Maiorescu, n.n.), Jipescu, Baican. 2minescu, Nica, Slavici, 
Chibici, Frollo, Macedonski, Al. A. Curp“!. Arareori o Junime 
ca altădată, cum este aceasta din 28 octombrie 1882: „Aseară 
Junimea cu Alecsandri. Zizin, Gane, Beldimanu, Anette, dna. 
Rosetti, Mite, Alduleanu (stud. jur. din Pesta), Caloianu, 
Hermes-Popescu, I. Cerchez. Jipescu, Nica, Chibici, Eminescu, 
Slavici, Păucescu, Burghele, Neniţescu, în total 23 de persoane. 
O frumoasă nouă nuvelă a lui Gane, pt. Almanahul studenţilor 
de la Viena, 4 poezii drăguţe de Neniţescu, scrisoarea lui Slavici 
din Italia, frumosul Luceafăr al lui Eminescu, şlefuit. Apoi 
Alecsandri povestit din viaţa sa, în special din Montpellier. Până 
la ora 1 noaptea. Încântătoare seară.“2 De obicei reuniunile erau 
dominate de doamne din lumea bună sau persoane fără nici un 
raport cu Junimea şi junimismul. Amfitrionul — de acum şi până 
în 1885 — e numai Maiorescu care, obişnuit să aprecieze 
„temperatura“ şedinţelor, a oscilat mereu între „politicos“ şi 
„suportabil“. Şi veneau mereu noi invitaţi. Din 1882 Hasdeu, 
Const. Exarcu, G. Creţeanu, Candiano Popescu, Duiliu Zamfirescu 
l Ibidem, vol. II, p. 46. 
2 Ibidem, vol. II, p. 132-133. 

şi Vlahuţă (din 1883), Delavrancea (din 1884), Dim. Racoviţă 
(cel care semna la România liberă Sfinx), George Lahovary, V. 
Tasu şi P. Missir (de la Iaşi), V. A. Urechia, Al. Balş, Scarlat 
Ghica (fiul lui lon Ghica), Jean Miclescu, Gr. Ventura, Al. 
Davila (din 1884), Al. Marghiloman, C. Arion, I. Bianu, Take 
Ionescu ş.a.m.d. Dar despre aceste reuniuni, totdeauna foarte 
frecventate, Maiorescu nota aproape invariabil „mai totdeauna 
cam plicticos“. 

Vechii junimişti, ca şi adevărații junimişti mai noi, nu se 
simțeau deloc bine la aceste serate care erau ale tuturor, dar nu şi 
ale lor. Tânjeau, aşteptând o schimbare care nu mai venea pentru 
că nu avea de unde să vină. Peste câţiva ani Duiliu Zamfirescu i-a 
mărturisit lui Negruzzi, într-o scrisoare din 14 martie 1891, 
sentimentele încercate la aceste reuniuni bălțate: „Eu eram crescut 
de copil în citania Convorbirilor. Şi regulat ieşeam (de la şedinţe 
n.n.) cu tristeţe ascunsă în suflet, fiindcă mi se părea că ce n est 
pas ca. În adevăr, pe acele vremuri «convorbelnicii» de la 
Bucureşti erau grozav de împestriţaţi. Se întâlneau la un loc d-nii 
Ureche, Hâjdeu, Pecus, Macedonski, B. Ştefănescu (Delavrancea 
n.n.), Vlahuţă, Baican (E. Baican, umorist, n.n.), autori cu articol 
indefinit ca d-nii Antonescu-Lupul şi Găvănescu, fratele Scipione 
Bădescu; Scrob; un biet nenorocit (Ansănescu sau aşa ceva) cu o 
pacoste de poemă, fără număr de cânturi, despre care răposatul 
Alecsandri zicea că «e o lucrare de talent» etc. etc. — toţi aceşti 
d-ni, persoane foarte onorabile, şi unii, oameni cu dar, dar făcuţi 
din fire să nu se înțeleagă niciodată cu Convorbirile. Când mai 
venea şi epoca Academiei, apăi dă doamne bine: Marieneşti, 
Burieneşti, Vulcani şi alte cataclisme schimbau cu desăvârşire 
caractenui vechilor Convorbiri. Toate aceste naturi eterogene au 
avut o înrâurire secretă asupra literaturii Junimei, fie prin 
strecurarea unui articol în revistă, fie prin viu grai !. Nu alta era 


l I. E. Torouţiu, op. cit., vol. I, p. 72. 

şi opinia lui Negruzzi care frecventa destul de des reuniunile 
literare din casa lui Maiorescu (în str. Mercur nr. 1 s-a mutat în 
ianuarie 1879). A lăsat şi el, în Amintiri. un tablou cenușiu, 
lucrat repede dintr-o singură culoare: „Sfiala domnea — scria el 
— în aceste întruniri şi sentimente de adevărată colegialitate nu 
erau posibile. De aceea toate încercările făcute de Maiorescu şi 
de mine n-au produs roadele dorite... Critica literară cu care ne 
deprinsesem în laşi era neplăcută tuturora şi chiar imposibilă. 
Afară de aceasta, Maiorescu — înțelegând tot mai puţin, cu cât 
înaintează în vârstă, o petrecere de orice soi fără prezenţa 
femeilor — făcea tot felul de încercări de adunări literare. la care 
asistau şi doamne tinere, frumoase şi inteligente, dar aceste 
întruniri nu erau de nici un folos pentru literatură... Eram în 
parte aceiaşi oameni ca la Junimea din laşi ce ne întruneam: Th. 
Rosetti, Maiorescu, Caragiale, Burghele, chiar Eminescu 
înaintea boalei lui, şi totuşi era altceva. În locul unui aer uşor 
liber ne găseam într-o atmosferă grea şi apăsătoare.“! Hotărât 
lucru, reuniunile Junimii erau lipsite de spiritul ei cenaclier. 

Să admitem, cel puţin ca ipoteză de lucru, că tabloul lui 
Negruzzi e părtinitor (deşi nu era deloc !) întrucât încercase, la 
1885, să organizeze şi el reuniuni, neizbutind să anihileze 
habitudinile stabilite de Maiorescu. Într-adevăr, îndată ce s-a 
mutat la Bucureşti (îi succedă lui Carp, care şi el părăsise Iaşul 
în 1880) la începutul anului 1885 luând şi Convorbirile cu el, 
Negruzzi, repede orientat în mediile bucureştene, s-a străduit să 
obțină de la Maiorescu onoarea de a fi amfitrion al seratelor 
literare (noua denominaţie exprimă poate cel mai bine caracterul 
acestor întâlniri).2 Maiorescu i-a cedat o parte din drepturile sale 


l I. Negruzzi, Amintiri din Junimea, ed. cit., p. 240-241. 

2 România liberă, an. IX, nr. 249 (29 noiembrie) 1885 anunţă: 
„Seratele literare ale Junimii vor începe în Bucureşti sâmbăta asta la 
Maiorescu“. 

regalienc şi redactorul Convorbirilor s-a grăbit să organizeze 
Junimea într-un nou spirit. La sfârşitul toamnei, târziu, după 
câteva reuniuni desfăşurate în casa din strada Mercur nr. 1, 
„musafirii“ au fost anunţaţi şi invitaţi să se deplaseze în 
saloanele lui Negruzzi. La începutul lui noiembrie Negruzzi a 
fost onorat pentru prima oară: „Ieri sara — îi scria lui Naum la 3 
noiembrie 1885 — a avut loc întâia întrunire a Junimii la mine, 
nu la Maiorescu, pentru ca să cercăm a introduce un alt spirit în 
adunările aceste ce degenerase la Maiorescu cu totul. Acolo 
ajunsese treaba a fi mai mult o amestecătură de jurnalişti, 
doritori de veşti, oameni ai politicii etc. decât a unor membri 
dintr-o societate literară. Erau următorii: Th. Rosetti, Maiorescu, 
Mandrea, eu, Hasdeu, I. P. Cerchez, Nica, Chibici, George 
Lahovary, A. Balş tânărul, Zizin Cantacuzino. Cumnatul meu 
Dim. Rosetti n-a vrut să vie din delicateţă, fiind colaborator la 
Românul. iar Caragiale fuge de noi în mod ostentativ — se vede 
după sfaturile lui N. Xenopol etc. făgăduindu-i-se un post. N-am 
nevoie să-ţi spun ce bine am petrecut şi ce veseli am fost. Pentru 
sâmbăta viitoare la Maiorescu s-a hotărât, din diferite motive, a 
se chema şi Urechia et voila tout....! Să reținem din această 
scrisoare un fapt care ar semnala că intenţia modificatoare a lui 
Negruzzi tindea spre realizare. Anume că reuniunea sa a fost 
exclusiv masculină, eliminându-se astfel, cel puţin în parte, 
pecetea mondenă din salonul lui Maiorescu. Numai că „seratele“ 
ținute la Negruzzi au fost destul de rare, deşi în octombrie 1887 
România liberă anunta că în sezonul acelui an (să spunem 
stagiune ?) şedinţele de sâmbătă seara vor avea loc, alternativ, la 
Maiorescu şi I. Negruzzi?. lar atunci când aveau loc erau notate 
de Maiorescu cu aprecierea lipsită de echivoc: „plixis“. Ba chiar, 
sastisiţi de atâta „plixis“, amfitrionii preocupaţi şi de precipitarea 


l I. E. Torouţiu, op. cit., vol. V, p. 130. 
2 Cf. România liberă. an. XI, 3046, (23 octombrie) 1887. 

evenimentelor politice care aveau să aducă la 23 martie 1888 
(până la 7 decembrie 1889) guvernul junimist Th. Rosetti, — au 
renunțat, fireşte, prin martie 1888 la seratele lor literare. De-abia 
la 20 noiembrie 1889 e consemnată „hotărâre asupra continuării 
Junimei la Bucureşti“. Într-adevăr, la 17 decembrie Maiorescu 
notează: „deseară la noi mare societate pentru lectura nouei 
drame în 2 acte a lui Caragiale, Năpasta. Am stat sara până după 
1 din noapte cu Caragiale. Era Nicu Filipescu cu soţia sa... 
Davila, Carp (dna. Carp absentă din cauza «influenţa» copiilor). 
Zizin încântați de piesă, Pogor. Buiucliu, Volenti, M. Cerchez, 
dna. Olimpia Borănescu..., Sander şi Marie Brăiloiu, Bico (Lili 
influenţa), Seveştii, mai ales studenţii: Robin, Săvescu. 
Anastasescu, Calmuscki, Artur Stavri, Pompiiie Eliad, Griguţă 
Sevescu. Soirce reussie“. Peste o săptămână Caragiale citeşte 
din nou, la Maiorescu, Năpasta în prezenţa lui G. Coşbuc şi a 
lui Negruzzi. Coşbuc va reveni şi la 24 ianuarie 1890 citind 
Nunta Zamfirii („eminenta sa poezie“). Urmează o pauză de un 
an de zile, când e notată o singură soarea literară, dar şi aceea 
calificată „cam fleacuri“. Serile literare vor fi reluate în celebra 
locuinţă din str. Mercur în primăvara lui 1891. Dar cu o altă 
participare — întinerită — şi cu un alt scop. 


x 


Până atunci e necesar un mic ocol, înapoindu-ne în timp, 
pentru a consemna degringolada şi sfârşitul Junimei ieşene după 
mutarea lui Negruzzi la Bucureşti. A fost, din păcate, un sfârşit 
lent şi penibil, cei rămaşi ambiționând să continue o activitate 
pentru care nu mai aveau, evident, forțe. Gane, care a protestat 
la mutarea Convorbirilor, şi-a luat în serios rolul de gazdă şi 
conducător, voind să demonstreze bucureştenilor că matca 
trăieşte şi conservă tradiţiile grupării, pierdute cu totul dincolo. 
În mai 1885, deci la câteva luni după transferarea Convorbirilor 
şi a redactorului, Gane i se confesa cu mândrie: „Ti-am scris mai 

deunăzi că am avut o Junime splendidă la mine. Într-adevăr, au 
fost vreo 26 de membri. Pogor, contra obiceiului, s-a purtat mai 
cum se cade. S-a cetit o poezie a lui Naum, un fel de imn 
cantabil, pregătit pentru aniversarea înființării Academiei 
Mihăilene, apoi două poezii lirice a lui Cuza, alta asemenea 
lirică a lui Volenti şi o mică epistolă a mea, adresată lui 
Costache Rosetti, nu răposatul, ci celui viu din Drezda... Toate 
aceste poezioare ce s-au cetit şi aprobat de Junimea ieşeană, în 
lipsă de altele mai bune (subl. n.n.), am onoare, în calitatea mea 
de secretar, a ţi le testimarisi spre publicare când vei crede de 
cuviinţă“!. Pentru Gane — ca pentru mulţi alţii — calitatea 
lecturilor nu prea interesa. Importantă părea a fi oficierea în 
sine. Dar foarte curând Volenti devine şi el gazdă a Junimii 
ieşene, pretinzând chiar rolul de preeminenţă (cei din Bucureşti 
îl încurajează pentru că în vara lui 1885 Gane, ademenit de 
Brătianu, trece la liberali. Iar în situaţia de dezertor politic...). 
Mare lucru nu avea să realizeze însă, evident, nici Volenti. ÎI 
ținea mereu la curent pe Negruzzi cu mersul lucrurilor. Dar nu 
putea comunica veşti bune: „Cu părere de rău trebuie să însemn 
că nu s-a cetit nimic nici într-o şedinţă. Nu ştiu ce să fie cauza'2. 
În decembrie 1885 tonul e plângăcios cu totul, semnalând un final 
care trebuia acceptat bărbăteşte (dar nu voiau sau nu puteau 7: 
„ce să-ți mai spun cucoane lacovache ? ! Tânjeşte Junimea şi 
pace. Ba că-i una, ba că-i alta, lae ori bălae, destul că nu-i teafără. 
Ne adunăm, când ne adunăm, câte doi, trei, până la patru, cinci, 
de-o bucată de vreme, şi nici nu se ceteşte nimic, nici nu se 
spune nimic. Oh ! Durere ! Nici chiar nu se mai râde. Pogor nu 
ştiu pe unde-i strălucesc ochii, Caragiani, Vârgolici, Creangă, 
Xenopol, lanov şi c.l. nici nu se ştie dacă or mai fi existând 
pentru biata Junime. Într-un cuvânt rău de tot. Credincroşii se 


l I. E. Torouţiu, op. cit., vol. I, p. 129. 
2 I. E. Torouţiu, op. cit., vol I, p. 289. 

pot număra pe degete... Povestire jalnică.“! În 1886 situaţia era 
neschimbată. A. C. Cuza îi scrie lui A. Naum: „Sâmbăta trecută 
a fost un fel de Junime la Volenti. Ce cădere ! Abia eram vreo 
cinci-şase. Nu s-a cetit nimic, fiindcă nimeni n-avea un rând 
măcar...““2 

Deteriorarea era atât de evidentă încât în octombrie 1887 
Gane, fiind solicitat de Maiorescu să organizeze (ca în 18853 şi 
1886) banchetul anual, îi comunica de astă dată decis o opinie 
negativă: „Mă întrebi cum rămâne cu aniversarea Junimii în anul 
acesta. Răspund cu francheţă că eu, unul, nu găsesc nimerit a se 
mai ţinea în laşi, pentru rezonul că aici abia de mai există o 
fărămătură din vechea Junime literară, s-au împrăştiat toţi ca 
puii de potârniche din cauză că Junimea, de un timp încoace şi-a 
pierdut cu totul caracterul ei literar, vârându-se prea din 
cale-afară în politică, o politică de care cu sau fără cuvânt mulţi 
din noi s-au despărțit (repetăm, Gane trecuse în partidul liberal 


l Ibidem, vol. I, p. 291 

2 A. C. Cuza, Amintiri de la Junimea din laşi, Convorbiri literare, 
1937, p. 29. 

3 S-a păstrat textul invitaţiei pentru convocarea banchetului pe anul 
1885. Îl reproducem pentru hazul lui, amintind de umorul de altădată 
al societății; 

Societatea Junimea 
Intră cine vrea. Rămâne cine poate. 

Ctaţiune 

Membrii tuturor Societăţii Junimea: fondatori, lipoveni, caracudă şi 
cei nouă, sunt citați ca în ziua de 26 octombrie curent să se afle la 
scaunul societății în laşi, unde se va da cu mult chef şi cu puţine parale, 
în Otelul Binder oarele 6 seara, al 22-lea praznic tradițional. Mâncarea 
va fi fudulie, iar băutura temelie. 


laşi, 1885 octombrie 15 
Noul secretar tot perpetuu 


N. Gane ni À 
P. S. Spiritul nu este de rigoare. 

în 1885, n.n.), şi care a adus ruina Societăţii din Iassi chiar şi ca 
grup literar. Astăzi nimene nu mai scrie în lassi, nu se mai țin 
sâmbetele întruniri, nu mai avem Convorbirile, care erau 
cheagul ce ne lega, prin urmare a face aniversarea în Iassi ar fi 
a căuta de a se aprinde o candelă a cărei untdelemn a ars.“! Se 
pare că opinia lui Gane a fost luată în seamă. Jurnalul lui 
Maiorescu nu mai consemnează plecarea sa la banchetul aniversar 
(în 1886, la 6 noiembrie, aniversarea fusese menţionată). Probabil 
că în noiembrie 1886 laşul a găzduit, tot la hotelul Binder, 
ultima aniversare. Era la număr cea de a 23-a. 

Ar fi trebuit să fie sfârşitul. Dar grupul junimist bucureştean 
era interesat (credem că mai mult din raţiuni politice) ca filiala 
ieşeană să nu fie cu totul lichidată. Şi în 1895 Maiorescu îl 
îndeamnă pe N. Volenti să reorganizeze cenaclul. Măgulit foarte, 
Volenti îi răspunde cu un fel de scrisoare angajament: „Vă 
mulţumesc de a vă fi gândit la mine pentru alegerea amfitrionului 
Junimii ... Îndemnul dvs. şi încurajarea ce ne trimeteţi sunt 
menite să închege iarăşi elementele astăzi cam răzlețe din 
vechea Junime cu «rădăcinile» la Iaşi, unde deşi s-a împrăştiat şi 
s-a desfăcut ceata fruntaşilor însă tot au rămas urmele activității 
lor, brazda vie a muncei lor sănătoase şi spornice. Sâmbătă, 
astăzi, după tradiţie, vom avea cea dintâi convocare a statelor 
generale.“ În ciuda optimismului modestului amfitrion, 
rezultatele au fost nule. Miron Pompiliu îi comunica lui 
Maiorescu în acelaşi an că şedinţele, mereu convocate, nu au 
putut avea loc pentru că „poftiţii nu prea au tragere de inimă“. 

Misiunea acordată lui N. Volenti avea un rost bine gândit. La 
laşi se aflau acum, ca profesori la Universitate, tinerii junimişti P. 
P. Negulescu, Teohari Antonescu, Al. Philippide şi, o vreme, 


l Documente, ediţie coordonată de Gh. Ungureanu, Editura Minerva, 
1973, p. 394. 
2]. E Torouţiu, op. cit., vol. XI, p. 78. 

Simion Mehedinţi (acesta din urmă era profesor de liceu). 
Maiorescu spera să reanime, cu ajutorul acestora, Junimea 
ieşeană. Dacă nu cea literară, măcar aceea politică, şi ea acum 
foarte suferindă. Diplomat, Maiorescu nu a încredinţat aceste 
misiuni de amfitrion unuia dintre „aleşii“ săi nou-veniţi în capitala 
Moldovei. ci unui localnic, chiar dacă acesta era o biată nulitate 
de nimeni considerată. Şi era normal să procedeze astfel. Noii 
veniţi erau, formal, antrenați într-o activitate iniţiată de factorii 
locali. Dar Maiorescu avea convingerea că greul activităţii îl vor 
desfăşura „aleşii“ săi care se vor distinge astfel în lumea culturală 
şi politică a Iaşilor. Tinerii profesori junimişti s-au străduit să nu-l 
dezamăgească pe mentorul lor spiritual. Dar mare lucru nu au 
izbutit să facă. Negulescu era sincer cu profesorul său, într-o 
scrisoare din 16 februarie 1895. când îi relata sistematic ..ordinea 
de zi“ şi ambianța şedinţelor din casa lui N. Volenti. Se referea la 
trei asemenea serate, toate eşecuri caricaturale în care nu se citea 
nimic demn de interes şi se înjghebau discuţii care erau, mai 
degrabă, „o conferinţă dialogată pe-alocurea“. De aceea întrebarea 
lui Negulescu din finalul scrisorii e mai mult retorică, pentru că 
profesorul Maiorescu nu putea oferi un leac inexistent: „Acum, 
care credeți D-voastră să fie cauza părăsirii cercului ? Să fie 
indiferența — de acum înainte — pentru orice viaţă literară ? Ar fi 
de disperat. Sau, să fie numai o nemulțumire de moment cu lipsa 
de hrană literară propriu-zisă a cercului ? Mai probabil. Şi într-un 
caz şi înțr-altul, ce trebuie neapărat este să pregătim câteva seri 
frumoase, -pline de activitate, cu mult material, pentru ca să 
înlăturăm nemulţumirea sau să înviorăm indiferența oamenilor. Pe 
urmă — vom vedea. E deci neapărat să ne trimiteţi materialul 
D-voastră de la redacţie“!. Soluţia lui Negulescu, mai mult 
stimulativă, era de fapt o recunoaştere a incapacității celor rămaşi 

în Junimea de a crea. Pentru că, negreşit, ce temei se putea pune 
pe un cenaclu care ia în discuţie producţia altora. Nu ştiam dacă 
acest „împrumut“ de „material redacţional“ (şi el destul de 
anemic) s-a realizat. Oricum, înviorarea aşteptată nu s-a produs, 
chiar dacă întrunirile continuau să aibă loc din când în când. Din 
1889 amfitrionul devenise Teohari Antonescu (era de acum bine 
instalat prin căsătoria cu fiica lui Şt. Vârgolici)!. Şi acesta era 
hotărât să reînvie un trecut care apusese, totuşi, fără putinţa 
renaşterii. Al. Philippide, lucid şi fără menajamente, îi descrie lui 
Maiorescu la 12 decembrie 1898 ambianța nefericită a acestor 
întruniri literare: „Şedinţele literare din saloanele lui Teohari au 
fost însă curioase prin exagerarea calităţilor Junimei: gluma 
devenea bufonerie, spiritul nebunie, libertatea anarhie. În aer nici 
o idee, nici o noţiune, cum ziceţi D-voastră psihologiei de astăzi. 
Aţi văzut vreodată un trandafir de cei bătuţi ce fel de flori dă, 
dacă nu-i îngrijit ? Nişte flori strâmbe şi creţe, seamănă cu 
curechiul de Bruxelles. Chiar aşa degenerase în saloanele lui 
Teohari vechea Junime, care n-a murit de marasm senil ci pentru 
că n-a fost îngrijită...“ Verdictul era dur, dar, cu siguranţă, corect. 
Neputându-se manifesta cu producţii de oarecare merit, cei 
prezenţi credeau că reanimă Junimea prin comportamentul ei 
degajat de odinioară. Dar pastişa e întotdeauna departe de model, 
trădându-i esenţa. Până la urmă (ce-i drept cam târziu) şi noul 
amfitrion a înţeles că nu trebuie să continue o „activitate“ fără nici 
o semnificaţie. Renunţarea îi este comunicată epistolar, la 23 
august 1901, lui Mihail Dragomirescu: „La laşi, cu toate 
încercările mele de a face ceva în sensul unor întruniri literare, 
nimic nu e îndeplinit. Nu învie morţii, e în zadar, iubite... De 
astă dată, sfârşitul venise. Şi definitiv. Junimea ieşeană, ca 

organism, nu mai exista de mult. Faptul a fost — în sfârşit — 
acceptat, ca un fenomen ireversibil, de localnici, ca şi de 
conducătorii stabiliţi la Bucureşti. 


* 


O epocă se încheiase. Dar ar fi o eroare să reducem 
semnificația Junimii din această perioadă la letargia aproape 
defunctului grup ieşean sau la plixisul încercat de Maiorescu la 
seratele organizate în locuința sa şi a lui Negruzzi. Că Junimea nu 
mai era ceea ce a fost odată, până prin 1875, este incontestabil. Dar 
chiar acum, cu fizionomia modificată (uneori structural), Junimea 
bucureşteană (împreună cu filiala ei ieşeană) continua să fie 
principala societate literară a țării. Şi aceasta nu pentru că era cea 
mai veche şi cu o tradiţie recunoscută. Înainte de toate pentru că 
era frecventată de cei mai mari scriitori ai țării şi aici se citeau şi 
se comentau cele mai notorii producţii literare ale timpului. Faptul 
e valabil nu numai pentru perioada de până ia 1883 când 
Eminescu se îmbolnăveşte, ci şi în deceniul următor (1883-1891), 
când reuniunile din Salonul lui Maiorescu sunt frecventate (ca să 
nu-i pomenim decât pe cei mai importanţi) de Caragiale, Slavici, 
Creangă, Odobescu, Alecsandri, Hasdeu, Duiliu Zamfirescu, 
Coşbuc, Vlahuţă, Delavrancea. Nu a fost operă literară importantă 
creată în această perioadă care să nu fi fost citită, înainte de a fi 
publicată sau jucată, la reuniunile Junimii. Cu excepţia lui 
Macedonski şi a micului său grup (încercarea poetului de a se 
împăca cu Junimea a eşuat în 1883), a grupului ieşean din jurul 
Contemporanului (importanţa în epocă a acestei grupări se va 
profila, mai târziu, după 1887), tot ceea ce aveau literatura şi 
cultura românească a epocii mai distins frecventa Junimea. 

Aşa se explică de ce au venit, până la urmă, la seratele lui 
Maiorescu grupul lui Hasdeu (aproape complet), oamenii de 
cultură ardeleni (de obicei în perioada şedinţelor anuale ale 

Academiei) sau din Bucovina aflată sub dominaţia austriacă. Că 
Maiorescu, voind să risipească duşmănia bucureştenilor împotriva 
Junimii, va fi depus şi el stăruinţe pentru a-l hotărî pe Hasdeu 
să-i calce pragul, e incontestabil. Hasdeu, cu savanta sa erudiție, 
se bucura de un prestigiu naţional imens şi Maiorescu înţelegea 
să şi-l apropie, curmând o duşmănie acum lipsită de obiect. Dar, 
cu siguranță, şi Hasdeu a înţeles că Junimea nu era deloc o 
grupare antinaţională, cum o prezentase el în deceniul trecut, că 
prestigiul ei este nu mai puţin mare şi a frecventa reuniunile lui 
Maiorescu era o treabă cu folos. Astfel se va realiza şi împăcarea 
dintre publicaţiile celor două grupări. Hasdeu a îngăduit 
junimiştilor colaborarea la publicaţia sa pe care o întemeiase în 
1887 (Revista nouă), iar bucureştenii publică în Convorbiri. Nu 
vrem să spunem că frecventarea cenaclului din strada Mercur a 
dus la junimizarea lui Hasdeu şi a apropiaților săi. Rezervele, ca 
şi deosebirile — mari —, rămân. Dar se poate, fără îndoială, 
afirma că participarea grupului Hasdeu, a celor mai proeminenţi 
oameni de cultură din provinciile româneşti dominate de 
Austro-Ungaria subliniază prestigiul cu adevărat naţional al 
Junimii bucureştene. Că aceasta s-a realizat prin alienarea 
spiritului vechii Junimi este adevărat. Dar întrebarea e: mai 
fiinţa acum (sau, mai bine, putea vieţui) undeva ambianța, 
spiritul Junimii şi al junimismului de altădată ? Din tot ceea ce 
fusese odinioară mai rămăsese, ca element constant cu valoare 
perenă, starea de spirit junimistă bine întreținută de conducător. 
Dar despre aceasta la locul potrivit. 


5. Spuneam mai sus că pentru Junimea venise — şi încă 
definitiv — sfârşitul. Era şi opinia lui Maiorescu, care scria, nu 
fără strângere de inimă, în 1890, în necrologul la moartea lui 
Leon Negruzzi: „Junimea din laşi a fost - şi acum putem vorbi 
de ea ca de un lucru trecut — o adunare privată de iubitori ai 

literaturii şi ştiinţei, de iubitori sinceri“! (s.n.). Dar Maiorescu 
înţelegea să accepte numai sfârşitul vechii Junimi de la care nu 
mai era de aşteptat, într-adevăr, nimic. Se.gândea deci — mai 
mult — să ridice pe postamentele apusei societăți şi a permanenţelor 
junimiste o altă, o nouă Junime. Au contribuit la aceasta şi rațiuni 
de ordin literar-estetic, dar şi, dacă nu în primul rând, 
comandamente interesat politice. (Să nu uităm că grupul politic 
junimist şi-a recrutat personalităţile politice din lumea 
tineretului intelectual, cu aplecări vădite pentru artă şi ştiinţă.) 
Încă în 1884 Maiorescu îi scria lui Carp, şeful grupului politic 
junimist, că ar dori să perfecteze cu Brătianu reîntoarcerea la 
catedră pentru că „influenţa asupra tinerimei studioase îmi apare 
mereu foarte importantă“2. Reintrat în învățământ, Maiorescu îşi 
urmăreşte, cu statornicia sistematică proprie lui, realizarea 
dezideratului propus. În noiembrie 1891 îi mărturisea lui Duiliu 
Zamfirescu că printre preocupările sale intelectuale „întâi e 
cursul universitar. Mare lucru pentru mine; cursul totdeauna din 
nou rumegat, ţinut la curent, sugestiv pentru tinerime. De aici o 
alipire a celor mai inteligenţi absolvenţi ai facultății de litere de 
mine care acum chiar e pe cale de a se traduce în colaborarea lor 
regulată la Convorbiri, poate peste 1 an în încredințarea revistei 
pe numele lor“. Că interesul politic al acestei îndelung pregătite 
acţiuni de recrutare era mereu prezent în calculele lui Maiorescu 
o dovedeşte, printre altele, şi însemnarea sa din 18 octombrie 
1892, când, în Consiliul profesoral al Universităţii bucureştene 
întrunit pentru desemnarea — prin vot secret — a rectorului, 
obţine numărul cel mai mare (26) de voturi (C. Dimitrescu — laşi 
se afla pe locul doi, iar Hasdeu pe al treilea loc): „Politiceşte e 


| T. Maiorescu, Critice, ed. cit., vol. II, p. 357 
2 T. Maiorescu, Însemnări zilnice, vol. Il, p. 249. 


3 E. Bucuţa, Duiliu Zamfirescu şi T. Maiorescu în scrisori, Ed. 
Fundațiilor, 1937, p. 328. 

semnificativ pentru noi; şi în momentul de faţă, când Hăşdeu 
crede că e slăbită «direcţia nouă» şi creşte revista lui (Revista 
nouă, n.n.) faţă cu mine la alegere vine bine. Dealtminteri pentru 
mine aproape indiferent, numai ceva muncă mai mult. Diurna 
mensuală 185 fr. voi întrebuinţa-o pentru studenți fireşte“!. 

Din primii ani ai reintrării în profesorat Maiorescu începe 
acţiunea de recrutare printre studenţii mai dotați. Până în 1890 
prezenţa lor la seratele Junimii e consemnată. Numai că aceştia 
se pierdeau, fără glas şi personalitate, în mediul bălţat al 
seratelor din strada Mercur. Din 1891, norocul ajutându-l să 
găsească un grup de studioşi remarcabil înzestrați Maiorescu 
organizează, în locuinţa sa, reuniuni speciale bilunare cu 
studenţii. La 23 martie 1891 Jurnalul lui Maiorescu, consemnează 
„Sara 8 !4 studenţii P. Eliad, Dragomirescu, Mehedinţi, Săveanu, 
Robin, Negulescu, Giurescu, Rădulescu, Basilescu la mine 
(literatură %2 Sultănica lui De la Vrancea. Cetită de 
Dragomirescu)“. Apoi, înaintea vacanței mari, la 1 iunie a 
aceluiaşi an, mulţumit, profesorul nota din nou: „Sara ultima 
întrunire a studenţilor pentru literatură (P. Eliad, Mehedinţi, 
Dragomirescu, Negulescu, Giurescu). Cetit poezii prea fantastice 
şi obscure de Dragomirescu şi 2 părţi din Amintirile lui Creangă. 
Vesel. Până la miezul nopții.“ În ianuarie 1892 la reuniunea cu 
studenţii participă şi Duiliu Zamfirescu care citeşte din articolul 
despre L. Tolstoi, iar unii tineri (Dragomirescu şi Brătescu- 
Voineşti) citesc din producţia lor poetică, „Totdeauna plăcut“, 
exclamă satisfăcut profesorul. Peste o săptămână, tot în prezenţa 
scriitorului-diplomat, studenţii ascultă lectura articolului 
maiorescian Contraziceri, după care se încinge o „discuție 


1 T. Maiorescu, Jurnal, Caiet 15, B.A.R., Mss. 3 656, foaia 10. 
2 T. Maiorescu, Însemnări zilnice, vol. III, p. 297. 
3 T. Maiorescu, Însemnări zilnice, vol. III, p. 317. 

asupra frumosului absolut“!. Întrunirile cu studenţii aveau loc 
de obicei miercuri seara, rareori fiind programate în alte zile. 
Erau discuţii animate, Maiorescu ştiind, cu tactul său didactic 
neîntrecut, să le stimuleze cugetarea şi creaţia. (În 1892 
Negulescu, la îndemnul profesorului său, elaborează studiul 
Psihologia stilului publicat în trei numere din Convorbiri. 
Studiul a devenit pe dată o piesă importantă în polemica 
antigheristă, fiind, de fapt, o prelungire — din altă perspectivă — 
a unor idei, lăsate în penumbră, din studiul lui Maiorescu 
Contraziceri.) 

Se poate aprecia că, spre sfârşitul anului 1891 — începutul lui 
1892, noua grupare literară junimistă era constituită. Misiunea 
pe care şi-a asumat-o Maiorescu a fost îndeplinită, neaşteptat de 
repede: un an. Mijloacele utilizate de marele tactician ce a fost 
Maiorescu erau dintre cele mai adecvate şi nu puteau da greş: 
invitaţii la dejun şi la cină, discuţii literare, încurajarea producției 
proprii publicate pe dată în cea mai importantă revistă a vremii, 
îndrumarea lecturilor prin bibliografii şi discuţii răbdătoare, 
promisiuni pentru carieră mai totdeauna respectate, obţinerea de 
burse în străinătate, călătorii de vacanţă peste hotare împreună 
cu profesorul şi suportate de el, perspectiva de a prelua 
conducerea încă prestigioasei deşi foarte îmbătrânitei Convorbiri 
literare. Măguliţi (nu era un lucru oarecare în epocă să fii „ales“ 
şi apreciat de profesorul Maiorescu, să fii reţinut la masă şi să te 
poţi bizui în promisiunea atât de înaltă pentru asigurarea unei 
cariere universitare şi... politice), studenţii au fost prompţi, ba 
chiar zeloşi în îndeplinirea nu numai a dispoziţiilor, ci şi a 
sugestiilor profesorului lor. 

Nimeni dintre cei „aleşi“ să frecventeze aceste reuniuni nu a 
uitat farmecul şi lumina lor inegalabile. În ianuarie 1905 


l T. Maiorescu, Jurnal, caiet 14, B.A.R., Mss. 3 655, foaia 33. 

Pompiliu Eliade, acum dizident, îi scrie cu emoție reculeasă 
fostului său profesor despre rolul acestor reuniuni pentru 
formaţia lor intelectuală. E o scrisoare evocatoare, mişcător 
compusă la persoana a treia: „Maestrul avea obiceiul de a se 
strânge de două ori pe lună (miercurea seara la 9) cu studenţii 
săi de anii al II-lea şi al III-lea (pe atunci cursurile universitare 
nu durau decât trei ani)... Întrunirile bilunare de miercurea erau 
nesfârşit gustate de dânşii. Seriosul şi intimitatea acestor 
întruniri urmăresc încă pe cei ce au luat parte la dânsele. 
Maestrul ni se arăta atunci sub o lumină nouă. Mai mult decât 
la cursurile lui, mai mult decât în articolele-i de critică, părea 
seducător şi folositor. Ne vorbea literatură, ne vorbea filozofie, 
ne vorbea ştiinţă, ne povestea scene din viaţa lui inteligent 
condusă... La prima dintre serate am avut fericirea să fiu 
remarcat de dânsul... A treia zi primeam o invitare pentru 
şedinţele literare ale Convorbirilor, al căror suflet era maestrul, 
— şedinţe cari aveau loc de două ori pe lună, în miercurile lăsate 
libere de conferințele cu studenţii. La mijlocul anului şcolar, 
aveam astfel trei zile de fericire pe săptămână: joia seara, la 
cursul de logică, sâmbătă seara la cursul de filozofie 
contemporană, miercurea seara, la întrunirile, odată filozofice, 
odată literare, din strada Mercur nr. 1⁄1. Efectul, pentru toți aceşti 
tineri „aleşi“, a fost copleşitor, iar pedagogia stimulativă a 
profesorului efectiv hotărâtoare pentru formaţia lor intelectuală. 

Darurile profesorului de a crea opinii comune într-o 
colectivitate de el modelată şi-au dat, din nou, în mod strălucit 
măsura. A fost, cu siguranţă, mai lesne decât în 1864-1868 
pentru că acum nu-şi mai exercita vocaţia asupra unui mediu 
eteroclit, ci asupra unuia omogen, selectat cu grijă tocmai pe 
baza unor verificate predispoziţii intelectuale. Lucrurile au 

evoluat astfel atât de bine şi de repede încât în martie 1893 
profesorul îi putea comunica lui Duiliu Zamfirescu: „Cercul 
literar cu studenţii (acum licenţiaţi în litere) merge din ce în ce 
mai bine, cald şi bine. De la 1 mai (anul 27) băieţii intră în 
redacţia Convorbirilor“. Şi în februarie 1894: „Mişcarea literară, 
infiripată cu foştii mei şcolari universitari, creşte. Remarcă în 
Convorbiri de la februarie... Floru e aici, dar acest Antonescu 
(Teohari Antonescu, n.n.) şi acel Evolceanu au fost (Evolceanu 
este încă) împreună cu Dragomirescu şi Negulescu primăvara 
aceasta la Berlin şi au format acolo Junimea generaţiei a doua, 
prin entuziasmul lor de bună credinţă pentru tot ce este aspirație 
curată, nematerialistă (în deosebire de Vlahuţă, Slavici, 
Caragiale care asupra acestei note caracteristice s-au dezbinat 
de noi) în căutarea şi iubirea adevărului şi frumosului“!. 

Cu această a doua generaţie de junimişti (sau, cum a numit-o 
Lovinescu, mai potrivit, prima generaţie postmaioresciană) 
începea o nouă epocă. Nu — este necesar să precizăm — pentru 
Junimea, care nu mai putea fi reînviată, ci pentru maiorescianism 
şi — mai ales — pentru Convorbiri literare. Revista vieţuia inerţial, 
fără forță şi strălucire. Era palidă şi lipsită de vlagă, alimentată 
fiind de cine şi cum se putea. Prin 1891-1892 în anumite cercuri 
se răspândise chiar zvonul că revista îşi încetează apariţia. D. 
Onciul îi scria lui Negruzzi la 1 februarie 1892: .....Sunt surprins 
prin anunţul Dvs. din Convorbiri că nr. viitor va fi cel jubiliar... 
De altă parte, nu dezminţiţi zvonul că cu nr. jubiliar Convorbirile 
au să înceteze, ceea ce dacă s-ar adeveri în marea pagubă a 
literaturei noastre, aş regreta foarte mult“?. Situaţia revistei, 
chiar dacă nu au fost adevărate zvonurile auzite şi de Onciul, era 
dintre cele mai proaste. Negruzzi era şi el obosit, nu mai putea 


1! E. Bucuţa, Duiliu Zamfirescu şi Titu Maiorescu în scrisori, Ed. 
Fundațiilor, 1937, p. 334 şi 342. 
2 I. E. Torouţiu, op. cit., vol. I, p. 221. 

duce povara redacțională a unei reviste lipsite de colaboratori. 
(Cum Revista nouă mergea bine, Maiorescu şi Negruzzi spuneau 
că Socec îndrumă colaboratorii spre revista lui Hasdeu.) Se 
căuta soluţia salvatoare care, când a fost găsită, nu putea fi 
imediat aplicată. Că cercul Convorbirilor era dezamăgit şi 
neliniştit o dovedeşte printre altele şi această scrisoare a lui 
Duiliu Zamfirescu trimisă lui Negruzzi la 14 octombrie 1892: 
„Cum stau Convorbirile ? Când am plecat din Bucureşti eraţi 
cam descurajat, şi înţeleg: după 26 de ani de muncă să fii redus 
a inventa scriitori ca să poţi alimenta revista mai departe, e trist. 
D-le Negruzzi, aci se pune o întrebare nedreaptă, dar se impune: 
acesta să fie rezultatul muncei şi şcoalei Convorbirilor ?...“1 
Soluţia de care vorbeam era asocierea noii generaţii la 
conducerea revistei. În numărul din decembrie (12) al anului 
1892 se anunţă, în sfârşit, evenimentul, printr-o notă a directorului 
Către cetitori? care fusese în prealabil citită la o reuniune literară 
la Maiorescu. Această treptată cesiune de responsabilitate fusese 
atent preparată de Maiorescu la începutul anului 1893. În 8 
martie nota în Jurnal: „Mult ocupat şi interesat de câteva 
săptămâni prin întrunirile literare de sâmbătă, când la mine, când 
la I. Negruzzi, la care iau parte foştii mei studenţi (acum licenţiaţi 
în litere şi în funcţii) din Bucureşti: Mihail Dragomirescu, I. A. 
Brătescu, I. A. Rădulescu, P. P. Negulescu. N. Basilescu. Robin, 
Floru, din când în când N. Săveanu şi Stavri Predescu. Atât. E 


1 Ibidem, p. 80. 

2 „Cu începerea anului XXVII al Convorbirilor literare mi-am 
asociat la direcțiunea şi redacțiunea revistei un număr de autori din 
generația tânără, despre care cred că au şi focul sacru şi statornicia 
muncei şi dragostea pentru adevăr şi frumos. Am încredințarea că prin 
o lucrare comună ei se vor pregăti şi deprinde să conducă cu succes în 
viitor ceea ce am făcut noi un timp îndelungat în trecut.“ (Convorbiri 
literare, an. XXVI, 1892, nr. 12, p. 994.) 

vorba să treacă de la 1 mai 1893 (al 27-lea an) Convorbirile sub 
redacţia lor, deocamdată rămânând pe un an director încă 
Jacques Negruzzi din tradiţie, dar acum prea prins de alte 
interese pentru a mai fi bun de literatură“!. Acest comitet asociat 
nu putea să treacă imediat la acţiune. Dintre ei Dragomirescu, P. 
P. Negulescu, Mehedinţi pleacă pentru specializare în străinătate. 
De corvoadă rămân N. Basilescu, Brătescu-Voineşti şi |. A. 
Rădulescu (nedevenit încă Pogoneanu) şi Fr. Robin. Greul a 
apăsat asupra lui Rădulescu. Basilescu şi: o vreme Brătescu. 
Rezultatele — chiar dacă nu cele aşteptate — încep să se vadă. Se 
publică mai întâi câteva din studiile generaţiei tinere în polemică 
cu direcţia estetică şi sociologică reprezentată de Dobrogeanu- 
Gherea. Amintim: P. P. Negulescu, Personalitatea şi morala în 
artă (nr. 2/1893); Religiunea şi arta (nr. 9/1893), Socialismul şi 
arta (nr. 7-8/1894 şi 1/1895), M. Dragomirescu. Criticele d-lui 
Titu Maiorescu (nr. 1 şi 3 pe 1893), Critica şi Eminescu (nr. 7.8 
din 1894. E începutul lucrării sale Critica ştiintifică şi Eminescu, 
terminată în 1895). Debutează promiţător Rădulescu-Motru 
(Cauzalitatea mecanică şi fenomenele psihice), Mehedinţi (Locul 
geografiei între ştiinte. Clasificarea lui Aug. Comte), Teohari 
Antonescu (O scrisoare cu coprins antiguaric). Literatura 
continuă să ocupe locuri secunde. Dintre cei nou-veniţi publică 
versuri Dragomirescu, N. Basilescu, Brătescu- Voineşti (în nr. 6 
din 1893 va debuta şi ca prozator cu Pană Trăsnea Sfântul). 
Singurul fapt de semnalat este începerea publicării romanului 
Viata la tară de Duiliu Zamfirescu (în nr. 6/1894). Spre critică 


1 T. Maiorescu, Jurnal, caiet 15, B.A.R., mss. 3 656, f. 31 verso. 
Dealtfel, în această perioadă Maiorescu îl judeca foarte aspru pe 
Negruzzi, nemaiagreându-l deloc: „Îmi este neplăcută - nota la 27 
februarie 1891 — situația cu Negruzzeştii. El ipohondru, zgârcit şi 
vanitos, pierde orice interes literar sau în genere mai înalt...“ (Însemnări 
zilnice, vol. III, p. 293.) 

singurul care se îndreaptă este D. Evolceanu (descoperit în 
străinătate de P. P. Negulescu) căruia i se întrevedea o mare 
carieră. Va debuta în octombrie 1893 cu articolul Baladele şi 
idilele d-lui G. Coşbuc în care lua apărarea poetului de acuzaţiile 
de plagiat aduse de N. Lazu. Reîntors în ţară, Evolceanu va 
deveni — cum vom arăta — pentru câţiva ani buni criticul en titre 
al revistei. 

Convorbirile trec în 1894 prin mari dificultăţi materiale, deşi 
revista nu mai era tipărită la Socec, ci la Robin. Pentru a ieşi din 
impas (noul tipograf, frate cu Robin, fusese declarat falit), 
Maiorescu intervine salutar achitând datoriile restante. În sfârşit, 
reîntorcându-se tinerii din călătoria din străinătate. se decide 
transferarea direcţiei în mâna noii echipe. Jurnalul profesorului 
consemnează evenimentul: „Vineri 16/28 decembrie 1894 sara 
la mine acasă prezenţi lacob Negruzzi, C. Rădulescu-Motru, F. 
Robin, D. Evolceanu, I. Floru, Dragomirescu, I. A. Rădulescu, 
Dim. Dan, Nic. Basilescu hotărât (după ce vorbisem cu tipogr. 
Göbl şi librarul Müller) că de la 1 ian. 95 I. Negruzzi îşi ia ziua 
bună de la redacţia Conwvorbirilor care trece în redacţia celorlalți 
citați mai sus; se editează de librarul Müller, fiul lui Müller- 
Pieptenarul, care s-a angajat pe un an de încercare şi dă în pasaj 
şi o odaie la dispoziţia administraţiei şi redacţiei. Astfel 
Convorbirile, după 28 de ani, trecute la generaţia nouă.“! În 
numărul l din 1895 Negruzzi vesteşte cititorilor retragerea („Cu 
satisfacția datoriei împlinite, căreia nu-i lipseşte un vag 
sentiment de melancolie, îmi pare că a venit momentul când e 
bine să las altora ducerea mai departe a unei lucrări începute de 
generaţia mea.“) şi îi recomandă călduros pe tinerii care preiau 
ştafeta. Maiorescu, care participă, în noul local, la o şedinţă a 
redacţiei, are sentimentul că asistă la un „început de renaştere a 


l T. Maiorescu, Jurnal, Caiet 16, B.A.R., mss. rom. 3657, f. 28. 

revistei sub noul Comitet“!. Adevărul e că renaşterea întrezărită 
de profesor e iluzorie. În tânăra echipă conducătoare sunt mari 
disensiuni (Dragomirescu îl duşmănea feroce pe Motru în care 
vedea un concurent la ocuparea unei catedre universitare de 
filozofie şi nu se înţelegea nici cu Rădulescu-Pogoneanu şi Robin. 
La sfârşitul anului se va declanşa ostilitatea între Negulescu şi 
Motru, amândoi concurenţi la concursul pentru catedra de 
filozofie din laşi. Cum Negulescu era protejatul lui Maiorescu 
şi Motru nu a înţeles că trebuie să se retragă, viitorul psiholog şi 
filozof devine un indezirabil). La 11 noiembrie Evolceanu îi 
scria lui Mehedinţi (care, aflat la studii în Germania, nu făcea 
parte din noul comitet al Convorbirilor), descriindu-i situaţia: 
„Noi şi ai noştri n-o ducem tocmai faimos; mai mai că cercul 
nostru s-a dizolvat. Întruniri nu se mai fac, fiindcă am rămas 
numai Dragomirescu, Dan şi cu mine. De scris nu se scrie şi eu 
în special m-am ramolit cât trebuic...“2 Între timp plecase la 
studii în Germania şi I. A. Rădulescu-Pogoneanu, Negulescu şi 
Antonescu erau la laşi, Brătescu- Voineşti voiaja prin diverse 
oraşe ca tânăr magistrat, Motru se afla bine pus la index şi foarte 
supărat, alţii alergau după rosturi, încât din toată echipa 
redacțională rămăseseră doar doi. Dar dintre aceştia Evolceanu 
era din fire boem şi zeflemist, incapabil de travaliu sistematic, 
greul apăsând asupra lui Dragomirescu care „face corecturi la 
Convorbiri... — mărturisea Evolceanu într-o scrisoare către 
Mehedinţi — şi munceşte ca un nenorocit fiindcă parazitul de 
Dan, pe care-l ținem de pomană de mai bine de un an, nu 
se-ndură să corijeze o pagină ori să facă trei paşi pentru 


1 Ibidem, f. 35 verso. Componenţa acestui comitet, aşa cum a fost 
anunţată pe coperta revistei, era următoarea: T. Antonescu, I. Al. 
Brătescu- Voineşti, M. Dragomirescu, C Rădulescu-Motru, |. A. 
Rădulescu, I. S. Floru, P. P. Negulescu, D. Evolceanu. 

2 I. E. Torouţiu, op. cit., vol. IX, p. 112. 

Convorbiri literare“. Situația precară se va menţine şi în anii 
următori. 

Nu se poate spune că revista nu dă semne de înnoire. O 
vioiciune căutată (adesea efortul se simte stânjenitor) şi o 
atmosferă de campanie domină cele 110 pagini ale fiecărui 
număr. Rubrica „Revista publicaţiunilor“ devine mai acidă, 
Evolceanu ţine o cronică literară în care hazul îi reuşeşte 
câteodată (latinistul trecea atunci drept un ironist). Cronica lui 
Evolceanu e de obicei prea lungă, descriptivă şi rezumativă, 
judecata de valoare ocupând locuri modeste. Şi se ocupă cu 
precădere de scriitorii din orbita direcţiei gheriste (Gheorghe din 
Moldova, Artur Stavri, C. Bacalbaşa, Sofia Nădejde). Dealtfel, 
din 1896 dă semne de oboseală până renunţă cu totul la cronică 
(îl înlocuiesc pedanţii M. Strajanu, Litzica, Ghiţă Pop, St. 
Orăşanu). Sumarele sunt aglomerate cu stufoase studii arheologice, 
estetice, filozofice, istorice, pedagogice, între care sunt inserate 
poezii insignifiante, traduceri şi, din când în când, câte o bucată 
de proză. Cu excepţia schițelor lui Brătescu- Voineşti nu poate fi 
semnalat decât noul roman al lui Duiliu Zamfirescu, Zănase 
Scatiu, care începe să apară în penultimul număr din 1895. 
Din păcate, în ciuda speranţelor şi a eforturilor depuse de 
Dragomirescu, revista nu izbuteşte să crească în valoare şi 
ținută. Apropiaţii revistei murmură nemulţumiţi, iar alții 
protestează iritaţi, cum va face Duiliu Zamfirescu în februarie 
1896 într-o scrisoare către Maiorescu: „....Vă exprim mirarea 
mea faţă cu calea pe zare se îndrumează bătrâna revistă a 
Junimii. Ce e asta ? Revista lui Stoenescu ? Literatorul ? Ce este 
corespondenţa de la finele revistei cu strângeri de mână în care 
dl. Dragomirescu pontifică la persoana a doua din singular... Ce 
sunt astea, domnule Maiorescu ? Mie-mi pare că visez... Încep să 
regret vremea când Convorbirile apăreau cu 70 pagini în loc de 


1! Ibidem, p. 116. 

150, cu un uşor miros de vechitură, dar cu demnitate... În 
general, tonul revistei e antipatic, c’est burgeois et plat. O 
intimitate cu publicul. invadantă, supărătoare, de mitocan 
boierit, care nu are nimic comun cu tradiţiile Junimii şi cu 
caracterul de pere noble al Convorbirilor din trecut. Recunosc 
că există oarecare vigoare sau mai bine oarecare violenţă de 
viaţă tânără în noua direcţie a revistei, însă pentru noi, cari am 
trecut peste pragul violențelor, cari ştim cât e de largă şi 
încăpătoare lumea pentru toţi. veleităţile acestea de combativitate 
au ceva donchişotesc şi vulgar, mai cu seamă vulgar, ceea ce nu 
poate şi nu trebuie să se tolereze într-o revistă literară serioasă“!. 
Am reprodus această amplă apreciere pentru că, din păcate, e un 
diagnostic destul de exact al fizionomiei publicaţiei. Maiorescu, 
răspunzându-i, îi ia apărarea lui Dragomirescu, recunoscând însă 
adevărul aprecierii: „„Dealtminteri e adevărat, şi după părerea 
mea, ceea ce zici despre actualele Convorbiri...“2 

În această înfăţişare nu tocmai atrăgătoare revista îşi continuă 
o existenţă monotonă. Are tot 150 de pagini. Dar literatura 
deţine locuri subalterne (de semnalat semnăturile lui Bassarabescu, 
St. O. Iosif, Antemireanu, Brătescu- Voineşti, Tutoveanu, Florian 
I. Becescu, Lucreția Suciu, I. Adam). Spaţiul e devorat de întinse 
studii istorice, filozofice, estetice, chiar statistice. Cronica 
literară îşi schimbă mereu denumirea, păstrându-şi, din păcate, 
condiţia submediocră. Din „cronica literară“ devine în 1896 
„cronice literare“ pentru ca în 1897 să adopte titulatura „Analize 
critice“. (Era însă tot atât de eteroclită.) Singura deosebire — 
semnificativă — e că aceste analize — otova şi scurt rezumative — 
apar acum fără semnătură responsabilă. Se introduc pseudonime 
paravan (Pollux, Lisandros, Demeter, Pas, Seraficus), îndărătul 


1 E. Bucuţa, op. cit., p. 165-167. 
2 Ibidem, p. 354. 

cărora se ascundeau, vitejeşte, Antemireanu, Panait Sevescu, 
Evolceanu şi Dragomirescu. În 1898 dispare şi această rubrică, 
înlocuită fiind cu altele: „Revista critică“ (unde Dragomirescu 
se războieşte cu publicaţiile adversare) şi „„Reflecţii bibliografice“ 
(scurte comentarii despre apariţiile recente). În sfârşit. în 1899 
rubricile acestea îşi schimbă din nou denumirea. Împrumutând 
câte un cuvânt de la predecesoare devine „Bibliografie critică“ 
(un fel de catalog analitic al cărților mai importante, fiecare titlu 
„fiind însoţit — cum se precizează — de o scurtă apreciere care să 
îndrume pe cei ce n-au citit încă opera în chestiune“). Reapare — 
intermitent — „Revista critică“, corpolentă (ocupă 20 pagini) şi o 
vioiciune silită. Din toate aceste modificări şi căutări se vede 
strădania după o formulă adecvată care să asigure Convorbirilor 
posibilitatea unei intervenţii active în toate problemele curente. 
Greul î! ducea — continuu — Dragomirescu care se ocupa de 
toate: alcătuire de sumar, corvoada corecturilor, tratativele cu 
colavoratorii, corespondenţă, întreținerea acestei proteice rubrici 
de comentare a fenomenului literar. (Între timp, în 1899 a fost 
schimbată şi tipografia, apelându-se din nou la serviciile lui 
Socec.) Efortul era însă fără prea mult folos.! Convorbirile erau, 
ca Şi în anii trecuți, o publicaţie vetustă şi greoaie. 


1 În iulie 1899 încunoştiințţându-l pe Maiorescu despre profilul 
sumarului pe luna august, Dragomirescu se felicită că a izbutit să capete 
o bucată de la Duiliu Zamfirescu. „Bine cel puţin că avem şi atâta 
literatură, căci încolo istorie şi numai istorie... Hotărât, activitatea 
istorică devine copleşitoare, precum altădată devenise cea estetico- 
filozofică Acest fapt se datoreşte, cred, în primul rând activităţii asidue 
a tinerilor istorici, a căror dragoste de adevăr le indică un loc în jurul 
Convorbirilor. Nu vorbesc numai de Onciul şi Bogdan, dar, şi mai cu 
seamă, de Iorga.“ La sfârşitul scrisorii Dragomirescu îl ruga pe profesor 
ca în toamnă să ia măsuri pentru reorganizarea colectivului de redacție 
şi fixarea caracterului viitor al revistei. (B.A.R., fond Maiorescu, 
s 8( 15)) 

XII 

De fapt situaţia revistei — şi a maiorescianismului în general — 
e acum mult mai dificilă decât la începutul deceniului. Treptat, 
viaţa literară, cea ideologică şi spiritul public, sunt dominate de 
alte orientări decât cea junimistă. Oricâte eforturi depun tinerii 
noi junimişti în campania lor antigheristă (1893-1896), tineretul 
intelectual, dăruit elanurilor generoase, optează pentru orientarea 
estetică deterministă. În pofida tuturor strădaniilor depuse de 
tinerii junimişti, în polemica de atunci nu tocmai fericit 
cunoscută sub numele „arta pentru artă sau artă cu tendință“, 
majoritatea înclina vădit spre tendenţionism. Mutaţiile petrecute 
în estetica europeană cu accentul pus pe scientism şi pozitivism 
istorist măreşte numărul opozanților faţă de junimism, dând 
câştig, de cauză tendenţionismului. Fie din motive personal- 
subiective, fie pentru că realmente agreau tendenţionismul, 
scriitorii reprezentativi ai epocii erau ostili, spre sfârşitul 
veacului, Junimii şi, mai ales, junimismului. Caragiale, 
Delavrancea, Vlahuţă, Coşbuc, Slavici sunt acum adversari ai 
ideologiei literare junimiste sau ai junimismului politic. 
Publicaţiile de orientare socialistă (Literatură şi ştiință — 1893- 
1894, Evenimentul literar — 1893-1894, Lumea nouă literară şi 
ştiinţifică — 1894-1896 ş.a.), vii, polemice, chiar bătăioase — cu 
un mare ecou în epocă — concentrează simpatii, adeziuni şi 
colaborarea unui contingent important de tineri scriitori. Apoi 
din 1896 apare publicaţia lui N. Petraşcu, Literatură şi artă 
română. Fostul convorbirist, o vreme criticul revistei junimiste 
(sub pseudonimul I. Costin), autorul studiului despre Eminescu, 
se depărtează de cercul Junimii (în autobiografia sa a motivat 
despărţirea prin aceea că el înclina spre noile orientări în estetica 
ŞI critica europeană pe care Maiorescu le nega tranşant), fundând 
o publicaţie a sa. Era ajutat de D. C. Ollănescu — şi el junimist 
sau fost junimist — şi colaborau Duiliu Zamfirescu (motiv de 
încordare în relaţiile cu Maiorescu), Vlahuţă, G. Dem. 
Teodorescu, Coşbuc, Anghel, Iosif, Şt. Petică, N. Lecca, Gr. 

Pişculescu (Gala Galaction) ş.a. Oricâte fulgere mânioase vor 
îndrepta împotriva revistei lui Petraşcu redactorii Convorbirilor 
(Dragomirescu, P. P. Negulescu, Evolceanu), ea a continuat să 
existe. Şi chiar dacă nu izbutise să fie o publicaţie interesantă, 
dăuna Convorbirilor, luându-i colaboratorii. În sfârşit, din a 
doua jumătate a acestui deceniu care încheia veacul începe să se 
profileze orientarea presămănătoristă. Revistele Vieata (1893- 
1896), Vatra (1894-1898). Gazeta săteanului (ne referim la anti 
1897-1900 din existenţa mai îndelungată a publicaţiei). Albina 
(1897), Floare albastră (1898-1899) au concentrat majoritatea 
tinerilor scriitori. bucurându-se — unele — şi de colaborarea 
scriitorilor mari ai epocii (când nu erau chiar conduse — ca Vieata 
sau Vatra — de aceştia), Slavici. Vlahuţă, Caragiale. Preocupate de 
cele două mari probleme ale epocii (cea rurală şi cea națională), 
revistele presămănătoriste erau, prin program şi orientare, vădit 
antijunimiste, apropiate fiind — sub raport estetic — mai curând de 
publicaţiile socialiste!. 

În acest peisaj complicat de atâtea orientări contradictorii, 
îmbătrânitei reviste junimiste îi era greu să urmeze un drum 
stabilit tocmai la 1867. În zadar clama Dragomirescu în 1899 că 
„acest curent trăieşte viu şi se dezvoltă cu putere, dând la o parte 
toate veleităţile de literatură superficială şi nesănătoasă“? 
(polemiza cu un articol din Floare albastră, asigurându-şi 


l Despre publicaţiile literare din această perioadă vezi: Adnana 
Iliescu, Revistele literare la sfârşitul secolului al XIX-lea, Editura 
Minerva 1972, Ion Vitner, Literatura în publicaţiile socialiste şi 
muncitoreşti (1880-1900), E P.L., 1966, Teodor Vârgolici, Retrospective 
literare, E.P.L., 1970, Comentarii literare, Editura Eminescu, 1971; 
Z. Ornea, Sămănătorismul, Editura Minerva, 1971. Idem, Poporanismul, 
Editura Minerva, 1972 Curentul cultural de la „Contemporanul “, 
Editura Minerva, 1977. 

2 Convorbiri literare, Revista critică, an. XXIII, 1899, nr. 5, p. 471. 

cititorii că „puterea societăţii Junimea, al căreia efect social s-a 
impus încetul cu încetul. e departe de a fi săvârşit“!. Junimea şi 
junimismul erau acum bine eclipsate. Şi cum refuza să considere. 
necum să accepte, înnoirile în estetica şi critica modernă, şansele 
junimismului de a recuceri supremaţia în viaţa literară erau nule. 
Eforturi de acomodare se fac faţă de orientarea care după 1900 se 
va numi sămănătoristă. Sunt publicaţi scriitorii de această 
orientare, regăţeni dar şi destui ardeleni (Lucreția Suciu, Virgil 
Oniţiu, Victor Vlad Delamarina, Ion Popovici-Bănăţeanu), fără 
ca în planul direcţiei estetice să se renunţe la rigoarea 
principiilor maioresciene. Numai că în condiţiile de acum nici 
această rigoare nu poate fi menţinută în stare pură, de vreme ce 
se publică din producţia unor scriitori în care autonomismul 
estetic nu prea avea mare preţuire. lar după 1900 — se va vedea 
— junimismul şi Convorbirile vor face casă destul de bună cu 
sămănătorismul. Junimismul şi Convorbirile nu au izbutit să 
mențină acum fermitatea principială de altădată. Dar această 
slăbiciune în faţa asaltului noii orientări sămănătoriste cu 
pendularea oscilantă în zonele vidului median au ştirbit mult din 
prestigiul Convorbirilor (cât mai rămăsese) în lumea literară. 
Dealtfel, Maiorescu a găsit, ca în atâtea alte rânduri, o explicaţie 
care oferea şi cheia unei direcţii. Nu fără dreptate. criticul a 
declarat că asistăm la o secetă literară şi în consecinţă e normal 
ca paginile Convorbirilor să fie consacrate altor domenii de 
preocupare. „În curiosul ritm de urcare şi coborâre — scria 
criticul în 1898 — prin care se manifestă la popoare mişcarea 
artistică, ca şi cea religioasă, societatea română, cu unicul ei 
interes literar, a ajuns astăzi mai jos de nivelul mijlociu, e in 
cadente domo, cum se zicea în astrologia medievală“. lar mai 
încolo diagnostica în termeni şi mai riguroşi că „dincoace de 


! Ibidem, nr. 4, p. 368. 

Carpaţi par a se fi sleit puterile literare după producerea relativ 
mare din anii 1870-1890“. 

Dincolo de motivații şi explicitări, dăinuia condiţia precară a 
Conwvorbirilor. Se repeta aidoma situaţia din preajma anului 1895. 
O soluţie rapidă trebuia necondiţionat găsită. După tatonări şi 
conciliabule, s-a optat pentru modificări în Comitetul de redacţie 
ca şi în structura Convorbirilor. „De la 1 ianuarie e vorba — îi 
scria Dragomirescu lui Duiliu Zamfirescu — să mai lărgim cadrul 
revistei, adăugându-i o secţie istorico-filologică şi una ştiinţifică, 
şi, în acelaşi timp, de se va putea (s.n.), întărind şi partea literară. 
E vorba dar să mai intre în redacţie mai întâi câţiva profesori 
universitari — Onciul, Bogdan, Pangratti, Philippide, Voinov, 
Naum etc. — apoi câţiva tineri culți ca Volenti, Orăşanu, Antipa, 
Litzica şi posibil (şi în această privinţă am dori să auzim şi 
părerea dvs.) Caragiale care s-a săturat de peregrinagii prin locuri 
streine de firea lui originară?. Cu această întărire se vor produce 
negreşit şi schimbări apreciabile în Convorbiri, iar noi, cei mai 
vechi, vom părăsi rolul preponderent — pe care cel puţin de formă 
l-am avut în aceşti din urmă cinci ani“. Cum Maiorescu era decis 


1! T. Maiorescu, Poetul dialectal Victor Vlad Delamarina, Critice, 
ed. cit., vol. II, p. 381. 

2 Intenţia lui Caragiale de a intra în comitetul Convorbirilor a fost 
reală. Despre ea scria, tot în acest noiembrie 1905, şi P. P. Negulescu 
într-o epistolă către Mehedinţi. Ba chiar, cum Negulescu avea mai multă 
trecere pe lângă Maiorescu, tinerii junimişti l-au convins să stăruie el pe 
lângă fostul lor profesor „să-l fac să înțeleagă că e în interesul 
prestigiului de critic «impersonal» să uite tot ce are de împărțit cu 
Caragiale, ca om“. Dar Maiorescu a rămas neînduplecat. Îl accepta pe 
dramaturg la serate când avea de citit ceva. Altfel de relaţii nu au fost 
îngăduite. Şi Caragiale a trebuit să suporte, mânios, refuzul. (Cf. I. E. 
Torouţiu, op. cit., vol. IX, p. 297.) 

3 Al. Săndulescu, Duiliu Zamfirescu, Scrisori inedite, Editura 
Academiei, 1967, p. 79. 

să acorde capitolului ştiinţă poziţii dominante în revistă, cei noi 
au cerut schimbări structurale şi chiar poziţii de comandă. „În 
adunarea pe care am ţinut-o la Maiorescu (îi scria Negulescu lui 
Mehedinţi la 18 noiembrie 1899) —, cu toţii, când am hotărât 
compunerea noului comitet, Bogdan a luat cuvântul şi a propus 
nici mai mult nici mai puţin decât schimbarea titlului 
Convorbiri. «Fiindcă de acum înainte istoria va avea parte 
preponderentă în revistă, ar fi bine ca şi titlul să arate acest 
lucru: să se zică de pildă Convorbiri istorice şi literare». lacă 
textual propunerea lui Bogdan. Maiorescu, şiret cum e, a început 
să apere propunerea. Negruzzi a criticat-o, Dragomirescu a 
sfâşiat-o ca un căţel necăjit care când apucă cu dinţii de o cârpă 
n-o lasă până n-o face bucăţi — am zis şi eu două vorbe — şi 
Convorbirile au rămas literare sadea. Decât, vezi cu ce dispoziţii 
de spirit vin membrii cei noi. Ce-o fi om vedea“. 

Cu formula şi ţinuta remaniate, Convorbirile se înfăţişează 
publicului la începutul noului veac. Primul număr pe 1900 are 
pe copertă menţiunea: „Apare sub conducerea d-lor: Gr. Antipa, 
T. Antonescu, Dr. V. Babeş, N. I. Basilescu, I. Bogdan, I. A. 
Bassarabescu, D. Bungeţianu, M. Dragomirescu, D. Evolceanu, 
I. S. Floru, C. Litzica, S. Mehedinţi, P. Missir, L. Mrazec, A. 
Naum, P. P. Negulescu, D. Onciul, Şt. Orăşanu, E. Pangratti, I. 
Paul, A. Philippide, I. A. Rădulescu, F. Robin, M. Săulescu, D. 
Voinov, N. Volenti“. (Funcționau, cel puțin la început, şi doi 
coordonatori. Dragomirescu pentru partea literară, iar lon Bogdan 
pentru cea ştiinţifică.?2) Cu acest comitet mamut, eterogen ca 
orientare şi preocupări, în care oamenii de ştiinţă predomină, se 


1 I, E. Torouţiu, op. cit., vol. IX, p. 298. 
2 Cf. scrisoarea lui M. Dragomirescu către I. A. Rădulescu- 
Pogoneanu din 23 decembne 1899, B.A.R., fond M. Dragomirescu, 

mărturisea, implicit, intenţia de a transforma revista într-o 
publicaţie ştiinţifică. Propunerea lui Bogdan, amintită mai sus, 
era perfect întemeiată. Numai rezistenţa latentă a vechilor 
convorbirişti a împiedicat recunoaşterea în titlu a noii stări de 
fapt. Noua formaţie conducătoare nici nu mai era integral 
devotată junimismului şi spiritului său. (A fost acceptat, de 
pildă, socialistul D. Voinov sau liberalul Gr. Antipa.) Fie şi 
numai această concesie — altădată de neimaginat — dovedeşte 
dificultatea în care se afla vechea revistă a Junimii. Numerele 
pe 1901 şi 1902 legalizează modificarea imtervenită. Dominau. 
prin masivitate, studiile de istorie (un studiu al lui N. Iorga, Cum 
se predă istoria în şcoalele noastre, ocupă trei numere la rând 
câte treizeci de pagini) şi ştiinţă. Se disting, prin proporţii şi 
frecvenţă, studiile lui Iorga, Bogdan, Giurescu, Ilie Bărbulescu, 
Şeineanu, Onciul, T. Antonescu, Mehedinţi (cu studii geografice). 
Voinov (Teoria fagocitozei). Se publică şi literatură (Iosif, 
Bassarabescu, Duiliu Zamfirescu — Lyda, Furfanto — Bonifaciu 
Hetrat, debutul lui Cerna cu traducerea A/batrosului baudelairian, 
Volenti, Naum, Becescu-Sylvan, traducerea lui Murnu din Jliada 
ş.a.), sufocată însă de corpolentele studii de specialitate. Critica 
literară e o vreme cu totul exclusă (rubrica „Critică şi 
bibliografie“, semnată o vreme de Iorga şi I. Valaori, se ocupă 
şi ea numai de cărți ştiinţifice, cu precădere de cele de istorie). 
De-abia în nr. 2 din 1901 se publică cronica lui Evolceanu (Doi 
poeți dramatici: H. C. Lecca şi R. D. Rosetti), continuată şi în 
nr. 3, iar Gh. Bogdan-Duică — o recenzie tot kilometrică (18 
pagini), la manualul lui Gh. Pop, Istoria literaturii germane. 
De-abia în nr. 6 pe 1901 izbuteşte şi Dragomirescu (a fost 
complet absent până acum) să publice o cronică, Două tinere 
talente: N. D. Locusteanu şi Lică Brânduşel (pseudonimul lui 
Ionescu Gion). Cronica lui Dragomirescu are proporţii 
rezonabile (cum rezonabilă în dimensiuni va fi şi cronica la 
Patriarhalele lui Iosif, din nr. 7, în care recomandă în autor pe 

„poetul liric cu adevărat talent.) În schimb, în acelaşi număr, 
Șt. Orăşanu, şi el istoric (a murit tânăr, în noiembrie 1903, 
neizbutind să se realizeze), recenzând lucrarea lui Pompiliu 
Eliade Filozofia lui La Fontaine, are nevoie numai de... 31 
pagini, anunțând şi o continuare pentru numărul 7 care va 
însuma alte 32 de pagini. Recenziile lui I. Bogdan (de pildă 
aceea despre Istoria Bucureştiului de Gion) erau şi ele lungi şi 
cu continuare. Recenzenţii se iau parcă la întrecere cu autorii de 
studii. Şi ies victorioşi. Aproape totul în revistă e corpolent, 
flasc şi interminabil, făcând lectura aproape imposibilă. E adesea 
nu o corvoadă, ci un supliciu. Duiliu Zamfirescu, departe de 
țară, tot chinuindu-se să biruiască „substanţa“ revistei, constată 
cu ironie amară: „Au ajuns, îi scria lui Maiorescu la 8 august 
1900, Convorbirile la adânci bătrâneţe cu tineretul de astăzi. 
Tuberculoza d-lui Babeş, Influenta lui Şeineanu şi mai cu seamă 
grozăviile de poezele ale lui Volenti, din nr. din urmă, sunt o 
dovadă de senilitate... În asemenea vremuri grele socotesc că la 
vieille garde trebuie să intervină“!. 

Fireşte că acest adevărat corpus de membri ai Comitetului 
redacțional nu putea supraveghea. cu responsabilităţi egale, 
soarta revistei. Dintre aceştia, veleităţi conducătoare manifestă I. 
Bogdan (având, probabil, şi agrementul lui Maiorescu). În 1901 
(nr. 2) o notă a redacţiei care exprima rezerve faţă de un studiu 
al lui Pompiliu Eliade despre — fireşte — Filozofia lui La 
Fontaine e semnată J.B. Situaţia se oficializează în 1902 când 
pe copertă apare mențiunea „director: loan Bogdan“, ceilalți 
fiind grupaţi sub titulatura „Comitet de redacţie“. Şi pentru că 
tot era prea mare numărul membrilor acestui comitet, sunt 
incluşi încă trei, ce-i drept literați: Gh. Bogdan-Duică, G. 
Murnu, A. C. Cuza (în 1904 în comitet va fi cooptat din nou şi 


! E. Bucuţa, op. cit., p. 235. 


121 


C. Rădulescu-Motru). Dar noii membri din comitet nu pot 
modifica structurile, bine fixate, ale revistei. Ştiinţele, şi mai 
ales istoria, sunt suverane. Aceasta din urmă e atât de 
importantă, încât la sumarul general anual i se rezervă o rubrică 
specială. 

O nouă schimbare (a câta ?) e considerată necesară spre 
sfârşitul anului 19051. De fapt, cel ce dorea și această modificare 


1 Dealtfel, o vreme, Maiorescu pare să se fi dezinteresat de 
Convorbiri. Era, prin 1902, mai mult preocupat să înființeze o „revistă 
doctrinară a politicei noastre, un fel de Convorbiri politice pe lângă 
Convorbiri literare“ (însemnare din 3/16 ianuarie 1902, Jurnal, B.C.S., 
nr. 22, mss. 11 390). Profesorii junimişti plus Marghiloman, Filipescu şi 
P. Missir trebuiau să asigure conducerea proiectatei publicaţii şi chiar 
s-o scrie. Se hotărăşte ca de la 1 februarie Noua Revistă Română a lui 
Rădulescu să devină publicaţia clubului conservator. Dar la 19 noiembrie 
— „Hotărârea de a face să înceteze Revista Română din anemie“ 
(Ibidem). Toată atenţia e acum îndreptată spre Epoca, devenită din 
noiembrie 1903 organ al clubului central junimist, pusă sub directoratul 
lui Al. G. Florescu. Din comitet făcea parte şi Maiorescu. Cum 
colaboratorii Epocii se întâlneau de două on pe săptămână pentru 
discutarea materialului, Maiorescu era foarte ocupat. Practic, prin 
1903-1905, Maiorescu se ocupa mai mult de Epoca, decât de 
Convorbiri. O şi recunoaşte la 28 decembrie 1903, scriind în Jurnal: 
„Câtă nouă şi inteligentă muncă s-a deşteptat prin noua Epocă. 
Articolele lui Mehedinţi, criticile teatrale Dragomirescu (pe care le va 
dezavua în 1905, n.n.), cronicile economice Robin, cronica critică 
Tzigara Samurcaş, articolele şcolare Litzica şi I. A. Rădulescu, satirele 
politice Cyrano-Ranetti etc. ...toate acestea au răsărit timp de o lună. 
Apoi articolele politice C. C. Arion, Delavrancea, Em. Antonescu, Stavri 
Predescu, Krupenski, A. G. Florescu etc. Toate aceste izvoare erau, dar 
se pierdeau în nisip. Acum sunt captate şi se pot folosi spre însănătoşirea 
spiritelor. Dar îmi ia mult timp noua formă a Epocii.“ (Idem, caiet 23, 
B.C.S. mss. 11 393, f. I.) În 1904, datorită dificultăţilor financiare, Epoca 
îşi reia, din decembrie, vechea formulă, Pisani redevenind director. 

era Maiorescu, care mai spera în revigorarea publicaţiei de care 
îşi legase tinereţea şi prestigiul. Ceilalţi se blazaseră de mult, 
considerând fie (unii) că situaţia e foarte bună, fie (alţii) că aici 
nu se mai poate spera într-o revitalizare. În noiembrie şi 
decembrie 1905 au avut loc câteva întâlniri ale comitetului sub 
conducerea lui Maiorescu (notate scrupulos în Jurnal). 
Discuţiile au fost îndelungate şi controversate. Până la urmă s-a 
optat pentru o formulă care, de fapt, o păstra, uşor remaniată, pe 
cea de până acum. Pentru interesul ei (nu numai documentar) o 
transcriem după Jurnalul lui Maiorescu: „Azi între 4 şi 7 ore (la 
11/24 decembrie n.n.) la mine redactorii Convorbirilor literare 
pentru a continua discuţia începută marțea trecută. Erau de faţă 
în ordinea alfabetică: 1 Ion Bogdea, 2 Dragomirescu, 3 
Evolceanu D., 4 Floru I. 5 Litzica Const., 6 Onciul, 7 Pangratti 
Ermil, 8 Rădulescu-Motru C., 9 Rădulescu-Pogoneanu I. A., 10 
Voinov D., 11 T. Maiorescu. Din întâmplare a venit, spre sfârşit, 
şi Teohari Antonescu de la Iaşi. Hotărât: I. Pe lângă Bogdan, 
care rămâne director. se alătură pentru partea literară şi 
ştiinţifică un Comitet compus din Dragomirescu, Litzica, Motru 
şi Pangratti. II. Aceşti 5 se adună o dată pe săptămână, la 
vreunul din ei şi cetesc şi discută toate chestiunile de redacţie, se 
îngrijesc de materiale de corectură, cetesc toate articolele ce sunt 
a se publica şi reprezenta Convorbirile faţă de tipograf. III. Pe 
coperta Convorbirilor la pag. 1 nu se va face nici o schimbare; 
la pag. 2 se adaugă printre membrii Comitetului de redacţie N. 
Iorga, care va figura astfel în aceeaşi listă cu d. Dragomirescu, 
având a da material istoric şi punând (...cuvânt ilizibil, n.n.) 
condiţia ca să nu se atace în Convorbiri direcţia Sămănătorului 
condus de el, rămânând însă liberă critica în Convorbiri asupra 
scriitorilor de la Sămănătorul. Aceste după declarările d-lor 
Bogdan şi Pangratti. Se va mai zice pe copertă că Convorbirile 
apar „în fiecare lună“ (nu numaidecât la zi 1) în cel puţin 5 coale 

(nu 6 ca până acum). IV. Prima întrunire a Comitetului va fi 
sâmbăta viitoare 17 decembrie 4 ore p.m. la dl. Bogdan“!. 

În primul număr din 1906 la locul indicat, revista (mutată din 
nou de la Socec — acum takist împătimit, deci antijunimist — la 
G6bl) se fac cuvenitele modificări. Fireşte că nu s-a modificat 
nimic în ţinuta Conwvorbirilor. Singurul fapt relevabil din această 
hotărâre, notată de Maiorescu, e realitatea disensiunilor dintre 
Dragomirescu şi Iorga, altfel zicând dintre direcţia estetică 
maioresciană şi cea sămănătoristă. Probabil că Dragomirescu va 
fi încercat în 1904-1905 să comenteze critic în Convorbiri 
sămănătorismul. Dar, atent, Bogdan a jugulat orice tentativă de 
acest fel. Iorga, prin interpuşii săi, voia să-şi extindă supremaţia 
şi asupra Convorbirilor, ceea ce Dragomirescu — singurul critic 
şi estetician în această formaţie redacțională — nu putea accepta. 
Dar cum putea Dragomirescu — numai el — să obstacoleze un 
inamic atât de puternic, de vreme ce Maiorescu, chiar el !, era 
atât de conciliant? lar Mehedinţi, mult agreat acum de 
Maiorescu, era prin predispoziţie un filosămănătorist, semnând 
în februarie 1905 vestitul său eseu Primăvara literară, act de 
adeziune la noua mişcare literară. Simptomatică pentru poziţia 
de acum a Convorbirilor (acceptată de Maiorescu) este, desigur, 
înţelegerea perfectată la această întrunire prezidată de Maiorescu. 
Revista nu putea combate direcţia sămănătoristă, având numai 
libertatea de a critica opera unor scriitori sămănătorişti. În fapt, 
nici această libertate îngăduită nu va fi exercitată, Dragomirescu 
îşi va putea realiza magistratura critică, din perspectivă exclusiv 
estetică, în Epoca, unde a publicat ciclul de foiletoane despre 
Manasse al lui Ronetti Roman. (Opiniile sale foarte favorabile 
piesei au stârnit mânia lui lorga, sfârşind prin a-l sastisi şi pe 
Maiorescu.) Tocmai această atitudine a lui Dragomirescu, 
revendicată din principiile estetice maioresciene de odinioară, 


1 T. Maiorescu, Jurnal, caiet 25 bis, B.C.S., mss. 11 370, foaia 54. 

i-au slăbit poziţia în Comitetul de redacţie al Convorbirilor (a 
şi fost suspendat — pedepsitor — câteva luni din anul 1905), 
neputând înfrunta intransigent o direcţie agreată sau numai 
tolerată de maestru. 

Se cuvine adăugată observaţia că spiritul conciliant al lui 
Maiorescu nu se datoreşte numai unei modulări sau adaptări a 
concepţiei estetice la orientările epocii. Interveneau — şi încă în 
proporţii deloc minore — interesate calcule politice. N. Iorga era, 
prin convingeri, un conservator, colaborase la revista Epoca 
(unde sperase să obţină chiar directoratul), îi ura pe liberali şi le 
era ostil liberalilor Tocilescu, Hasdeu, Xenopol. Argumente — 
deci — prea suficiente pentru ca semnătura lui lorga la Convorbiri 
să fie solicitată şi proteguită prevenitor. Apoi, chiar orientarea 
culturală şi literară a sămănătorismului, dirijat din 1903 de N. Iorga, 
aducea, prin antiliberalismul manifest, destul capital politic 
conservatorismului. Noua mişcare nu trebuia deci combătută, ba 
dimpotrivă — cu rezerve, diplomaţie şi prudenţă —, încurajată. 
Dealtfel, acum se făceau tentative prin N. Filipescu pentru integrarea 
lui Iorga în partidul conservator. Nu a fost N. Iorga unul dintre 
oratorii aplaudaţi la marea întrunire conservatoare de la Teatrul 
Liric din 19 februarie 1906 ? Iar Epoca, satisfăcută, consemnând 
evenimentul, nu a notat în reportajul său despre întrunire că „adânc 
cugetătorul profesor universitar N. Iorga... s-a grăbit să vie între 
rândurile noastre ca să lupte pentru sfintele şi marile interese ale 
țării şi ale neamului“ ?! Că înregimentarea lui Iorga nu s-a realizat 
datorită unor factori imponderabili-şi a pretențiilor sale exagerate, 
aceasta e o altă chestiune. Deocamdată, Iorga nu trebuia supărat, 
ci menajat, chiar dacă Maiorescu nu-l suferea defel pe tumultuosul 
savant. Dealtfel, mai târziu, când înţelegerea politică nu s-a 
putut perfecta şi Iorga a luat — după evenimentele din 13 martie 
1906 — iniţiativa organizării unui partid al său, Maiorescu s-a 


1! Epoca, nr. 49, 21 februarie 1906. 

debarasat de grupul Bogdan din formaţia redacțională a 
Convorbirilor. Menajamentele politice față de Iorga (plecat, 
dealtfel, în octombrie 1906, de la conducerea Sămănătorului, dar 
continuând să domine spiritual mişcarea antisămănătoristă) 
deveniseră inutile. Numai că o reacţie antisămănătoristă nu mai 
era în 1907 nici posibilă şi, cumva, nici necesară. Sămănătorismul 
depăşise apogeul, cedând locul poporanismului. Dar infestarea 
atât de puternică a politicului în opţiunile junimismului de după 
1900 e o probă a structurii sale mai noi. Nu ar fi chiar exagerat 
să se considere că din întreg junimismul de altădată mai 
rămăsese validă numai dimensiunea politică, susţinută pe 
conceptele ideologice ştiute. Valenţele literar-estetice păliseră cu 
totul şi, de fapt, puţini mai cugetau la utilitatea reanimării lor. 
Oricum, o asemenea pactizare cu o mişcare literară funciarmente 
antijunimistă, cum a fost sămănătorismul, din raţiuni de strictă 
oportunitate politică, ar fi fost de neimaginat în anii şaptezeci ai 
secolului trecut. Numai ideea de a-l fi integrat în redacţia 
Convorbirilor pe, să spunem, Hasdeu sau fracţionistul N. 
Ionescu, ba chiar să stipulezi — ca într-o oportună alianţă 
electorală — că în revista Junimii nu va fi criticată direcţia unei 
orientări adversare ar fi fost pe dată calificată ca o monstruozitate 
logică şi o renunțare de la sacralitatea slujirii adevărului. Dar, 
ştim bine, maiorescianismul din 1906 nu semăna, nici pe departe, 
cu junimismul. 

Terne ca şi în anii trecuţi, numerele din 1906 ale Convorbirilor 
nu au de semnalat decât frecvenţa mai accentuată în sumare a 
sămănătoriştilor (Iorga, Sadoveanu, Iosif, S. Puşcariu; se 
condamnă în numărul pe ianuarie articolul antisadovenian al lui 
Sanielevici din Curentul nou). Singura atitudine demnă de 
menţionat e aceea adoptată de Dragomirescu — tot de el — în 
numărul jubiliar. Pentru a patruzecea aniversare a revistei 
junimiste, Dragomirescu îşi ia libertatea de a scrie un articol 
jubiliar. Comitetul d2 direcţie nu e însă de acord ca el să 

semneze articolul din fruntea numărului festiv. Va apărea în 
acelaşi număr (1-3/1906), dar nu în capul sumarului (aici e 
plasat un fragment din Amintirile din Junimea ale lui Negruzzi), 
ci undeva în zonele mediane, între un articol de economie 
politică al lui Robin şi o poezie de Bonifaciu Hetrat. Adică într-o 
zonă anodină, pentru a i se anula astfel orice semnificaţie, 
sugrum ând veleităţi ştiute. Desigur, e posibil ca întregul comitet 
să fi respins articolul pentru că inserarea lui în fruntea numărului 
jubiliar, într-o perioadă când se pregătea — cu înverşunate lupte 
de culise — schimbarea directorului, putea însemna cucerirea de 
către Dragomirescu a unei ascendenţe (nedorită de grupul 
Mehedinţi). Se pare însă că nici Maiorescu n-a fost de acord ca 
articolul lui Dragomirescu să „angajeze“ Junimea. Dar e foarte 
posibil ca articolul să nu fi convenit pentru că aici, deşi destul de 
învăluit, era respinsă direcţia sămănătoristă şi reafirmate ` 
principiile estetice maioresciene, acum intrate într-o perioadă de 
surdinizare acceptată. 

Articolul purta semnificativul titlu Direcția noastră literară 
şi începea printr-un apel pentru revenirea revistei la fizionomia 
de odinioară: „E momentul ca Convorbirile literare să-şi 
amintească de trecutul lor, să ia cunoştinţă de momentele lor 
cele mai însemnate şi, cu gândul drept şi dezinteresat, să decidă 
dacă temeiul lor de atunci a fost sau nu permanent“. După un 
scurt excurs în istoria luptelor desfăşurate de revistă, în numele 
criteriului estetic în actele apreciatoare, Dragomirescu se 
întreba: ,....Oare principiul care le-a călăuzit totdeauna şi care a 
fost atât de fecund în trecut nu are el aceeaşi importanţă şi 
pentru astăzi şi pentru viitor ? Oare producţia literară — aşa de 
aparent bogată de astăzi — nu e ţinută ea azi. ca şi atunci, ca să 
nu-l calce ? Oare el, prin natura lui, nu este superior oricărui alt 
principiu conducător care s-ar încerca să-i ia rolul, pe care 
totdeauna el a putut şi a fost în drept să-l îndeplinească ? Oare 
astăzi, sub lauda ieftină, nu trec atâtea scrieri, care n-au alt merit 

decât acela al unui conţinut de modă ? (...) Oare predominarea 
frazei împănate cu adjective — adjectivismul cerut mai mult de 
spaţiu decât de concepţie — abuzul de descripţie, lipsa de 
simetrie, neîngrijirea stilului scuzată prin puritatea limbii, 
entuziasmul convenţional pentru anume tipuri nu sunt tot atâtea 
defecte, care trebuiesc combătute cu stăruință spre realizarea 
unui ideal de frumuseţe, care să nu aibă a face nici cu moda, nici 
cu interesele de moment ?“ Inflexibil în convingerile sale 
estetice, Dragomirescu propunea o reformulare a vechiului 
principiu al valorificării artistice, care să nu se depărteze — în 
substanţă — de vechiul înţeles, niciodată pieritor: „Poezia nu e 
chestiune de conţinut — ci de formă, bineînţeles în limitele unui 
sentiment, totdeauna adevărat. Poetul poate alege orice materie 
de inspiraţie; ceea ce, însă, i se cere — după ce a fost absolut 
liber în alegerea materiei — este de a realiza într-însa frumosul, 
adică a-i da o formă, prin care să se exprime cu claritate 
sentimentul, ce se leagă în mod natural de acea materie. Tăran şi 
orăşean, din viața de sus sau cea de jos — din mijlocul naturii — 
sau din mijlocul vieţii sociale — din sferele nobile ale simtțirii 
sau din cele vulgare — una ti se cere, poetule: să fii artist 
adevărat“ (s.n.)!. Şi chiar dacă acest articol care voia să fie de 
directivă nu pomenea nicăieri de Sămănătorul şi mişcarea sa, 
fapt este că alarma era trasă tocmai împotriva acestuia, 
semnalând necesitatea imperioasă de a se reveni la vechiul 
principiu al separării sferelor. 

În sfârşit, în 1907 se produce ultima schimbare în echipa 
conducătoare a Convorbirilor. Maiorescu se arată plictisit de 
grupul istoricilor şi se decide să redea conducerea tinerei generaţii 
de junimişti. Ca de obicei în pragul unor asemenea reforme, 
experienţa politică a lui Maiorescu, expert în tratative de culise, 


1 M. Dragomirescu, Direcţia noastră literară, în Critică, 1, 1927, 
p. 62, 68-70. 

a intrat în acţiune. Conciliabulele au început încă din septembrie 
1906. Ca mai totdeauna, profesorul avea soluţia pregătită. Uzul 
cerea însă discutarea ei în petite comite pentru ca decizia să 
apară ca o emanaţie a grupului interesat. Jurnalul lui Maiorescu 
din a doua jumătate a anului 1906 e aglomerat de notații despre 
schimbarea preconizată în conducerea revistei. Dragomirescu — 
acum neagreat nici de Maiorescu, după incidentul cu Manasse, 
şi nici de grupul Mehedinţi — a fost sacrificat. Deşi singurul care 
mai putea salva ceva din prestigiul Convorbirilor, prin 
experienţă critică şi formaţie estetică, era viitorul autor al 
Științei literaturii. Dar Maiorescu era de altă părere! şi nu-l 
găsea potrivit pe Dragomirescu pentru funcțiunea directorială 


l Transcriem câteva dintre însemnările Jurnalului în această 
chestiune. „Ieri la ceai la mine Ermil Pangratti şi Simion Mehedinţi ca să 
se sfătuiască cum să se facă de la 1 I. 1907 trecerea Convorbirilor de sub 
direcţia lui Ion Bogdan sub direcția lor“ (însemnarea din 1/14 noiembrie 
1906). „... Vreau să asigur Convorbirile literare de la 1 ianuarie 1907 
înainte, când se retrage lon Bogdan, cu toată braşovenia, frate-său Duică, 
Muşoiu (n.n.) etc. şi e vorba să ia direcția Ermil Pangratti şi Simion 
Mehedinți, cu munca de corectură a lui Gh. Teodorescu-Kirileanu, 
excelentul folclonst. Aş vrea să iese revista din mitocănie şi să se 
intereseze de ea Em. Miclescu, Al. G. Florescu, C. C. Arion, C. Hiott, C. 
Krupenschi, Victor Miclescu (dar Guţă Olănescu ?), Mişu Săulescu, Petre 
Missir, Emanoil Antonescu; dar Nicu Filipescu ? Să-i invit la un ceai 
literar în săptămâna viitoare“ (însemnare 20 noiembrie/3 decembrie 
1906). „,... Seara la masă la noi (urmează lista invitaţilor, n.n.)... Cu d-nii, 
vorbă despre animarea socială a Conv. lit. de 1 ianuarie înainte. 
Povestirea scenei de bădărănie făcută de Dragomirescu lui Mehedinţi luni 
seara la întrunirea lor de la Bogdan, scrisoare de scuze trimisă a doua zi 
lui Mehedinţi din partea lui Dragomirescu, dar, ca rezultat final, 
excluderea oricărei colaborări cu Dragomirescu la Conv. lit.“ (însemnare 
24 noiembrie 1906). Şi, în sfârşit „,... După Voinov, Carp, Jean Miclescu 
vine între 11 1/2 şi 12 3/4 dim. şi Mih. Dragomirescu la mine, bădăran, 
închipuit (suma ideilor lui originale), ura contra lui Mehedinţi care ia 

întrucât — culmea paradoxului ! — nu era suficient de conciliant, 
ducând intransigenţa până la ultimele consecinţe. Se vede bine 
că ceea ce odată era considerată o mare calitate devenise o 
deficiență inadmisibilă. După ce lucrurile au fost decise în 
salonul din strada Mercur, a fost programată, la 27 noiembrie, o 
întrunire acasă la directorul încă în funcţiune, Ion Bogdan. A 
fost, fireşte, ratificată decizia lui Maiorescu. Dragomirescu 
afectat foarte, a relatat după trei decenii, cu o durere nerisipită 
de vreme, în Jurnalul său, desfăşurarea acestei şedinţe furtunoase 
care a însemnat şi excluderea sa din cercul Convorbirilor 
literare!. Alegerea geografului S. Mehedinţi, autorul Primăverii 
literare (deci sămănătorist prin simpatie), în fruntea revistei avea 


Conv. lit., că şi el vrea să scoată Conv. lit., că e «sentimental», datoreşte 
«recunoştinţă» şi mie, şi lui Haret, şi lui M. Vlădescu etc., că între noi e 
acum «divorţ», că va să zică motive politice determină alegerea lui 
Mehedinţi; am contestat absolut, dar el tot de capul Im bădăran...“ 
(însemnare din 28 noiembne 1906, cf. Jurnal, caiet nr. 26, B.C.S., mss. 
11 376, f. 41, 42, 45, 49-50.) 

l Iată pasajul din însemnările lui Dragomirescu: „Până a nu deschide 
şedinţa, şi Mehedinţi şi Pangratti circulau printre «convorbirişti» 
întrebuinţând formula «Cum o zice Iancu aşa să fie». Dar Iancu habar 
n-avea de gândurile lor politice. Cu gândul simplu şi sincer, el 1a la 
începutul şedinţei cuvântul şi, după ce arată pe larg mentele mele în 
chestiile literare, sfârşeşte spre stupefacția lui Mehedinţi şi Pangratti — cu 
vorbele: «Eu propui ca director al Convorbirilor pe Dragomirescu». 
Mehedinţi se schimbă la faţă şi-şi scoate ceasornicul. «Eu am o treabă», 
zice el, «şi trebuie să plec». «Şi eu tot aşa» zise Pangratti. Atunci, fireşte, 
— eram în cauză —, m-am indignat şi, îndârjit, l-am apostrofat pe 
Mehedinţi care se vedea a fi conducătorul intrigii, şi i-am zis «Când ai 
fost veridic ? Când făceai propagandă să ascultăm ce-o zice lancu on 
acum, când, auzind ce-a zis el, vrei să spargi întrunirea ?» Şi am adăugat 
cu glas tare: «Taler cu două fețe». A urmat o învălmăşeală, care s-a 
potolit repede la vorbele mele: «Spunându-i ce i-am spus v-am dat 
argumentul cel mai puternic ca să treceţi revista lui Mehedinţi !» Şi m-am 

să-i fie fatală. Sigur şi rapid Convorbirile ies din uz şi decad 
total din importanţă. De fapt, aceasta a fost singura consecinţă a 
modificării directoriale din 1907. Iar cauza opțiunii lui Maiorescu 
pentru geograf a fost atitudinea politică a competiţionarilor. 
Mehedinţi era atunci una dintre speranţele grupării politice 
junimiste, iar Dragomirescu un dizident care, pentru a-şi rezolva 
situaţia catedrei universitare, a făcut promisiuni de afiliere 
ministrului takist Mihai Vlădescu. Politica a înfrânt — pentru a 
câta oară ? — vocația, umilind-o. 

Lovitura primită de Convorbiri prin instalarea în fotoliul 
directorial a lui Mehedinţi a fost, într-adevăr, de o duritate 
aşteptată. În noul peisaj literar (prin apariţia în februarie 1905 a 
Vieţii noi, în martie 1906 a Vietii româneşti şi, din spirit 
răzbunător, în ianuarie 1907 a Convorbirilor, din 1908 
Convorbiri critice ale lui M. Dragomirescu) Convorbirile literare 
nu aveau nici forţa, nici fermitatea principială şi nici creditul 
moral pentru a intra în competiţie. Fără îndoială că acum nu mai 
puteau fi apărate integral principiile estetice de la 1870, 
Maiorescu însuşi mlădiindu-şi-le rezonabil, recunoscând — în 
faţa valorii — opera lui Goga şi Sadoveanu. S-a spus că din acest 
punct de vedere Dragomirescu nu era potrivit ca director al 
Convorbirilor, fiind un dogmatic partizan al esteticului pur. Că 


despărțit pentru totdeauna. A doua zi m-am dus la Maiorescu şi i-am 
imputat că a luat drumuri piezişe ca să scape de mine (vez scena relatată 
de Maiorescu în pagina precedentă, n.n.) Neavând ce să-mi impute decât 
şoaptele lui Mehedinţi şi Pangratti că m-aş fi înscris la conservatorii puri 
şi de aceea am fost numit profesor de Vlădescu, îngăimă meritele lui 
Mehedinţi şi neputința mea de a mai colabora la Convorbiri literare. Şi 
m-am despărțit cu lacrimi în gât zicându-i: « După o convieţuire de 16 am, 
văd că nu se poate face căsătona între mine şi dumneavoastră». Şi am 
plecat. Cu Maiorescu, de atunci, n-am mai avut propriu-zis relații“. 
(M. Dragomirescu — Jurnal de lucru, 1937, p. 99.) 

era partizan al criteriului estetic în actele de evaluare este perfect 
adevărat. Dar în ciuda dogmatismului său (mult mai târziu 
relevat), în 1907 a ştiut să se adapteze realităţii vieţii literare, 
adunând în jurul revistei grupul de scriitori de la Făt-Frumos, 
l-a publicat pe Minulescu, l-a cultivat pe bietul Dragoslav şi i-a 
descoperit pe Sorbul şi Rebreanu. Adaptările sale nu au depăşit 
însă marginile posibilului şi nu i-au diminuat forţa combativă 
antisămănătoristă şi antipoporanistă. Pe când Mehedinţi, chiar 
când anunţa în articolul său program că va respecta principiul 
separării sferelor dintre estetic şi politic, mai curând viza Viata 
românească decât angaja, programatic, Convorbirile literare 
încredințate lui. Oricât tuna Mehedinţi împotriva „americanismului 
literar“ al Viehi româneşti, acuza „decadenţa“ Vietii noi şi vocifera 
împotriva noii reviste a lui Dragomirescu, scriitorii s-au 
îndreptat masiv spre publicaţia lui Ibrăileanu şi spre cea a 
profesorului de estetică şi literatură din Bucureşti. De o bună 
primire se bucură Viata literară a lui Chendi şi Gorun, care 
publica scriitori de toate orientările estetice, remunerează 
colaboratorii şi — important — avea, pentru acea vreme, un tiraj 
foarte mare (revista apărea în formatul unei gazete cotidiene). 
Apoi nu trebuie uitat că până în iunie 1910 a mai apărut, chiar 
dacă într-o penibilă degringoladă, Sămănătorul, care şi el capta 
o parte (e drept, tot mai mică) din producţia literară. Pentru a 
putea dacă nu învinge, cel puţin să intre, cu şanse egale, în 
competiţie, Convorbirile lui Mehedinţi aveau nevoie de o altă 
fizionomie. Aşa cum au fost concepute de geograf, academice, 
scorţoase, cu sumare alcătuite din ce se nimerea şi agreând cu 
precădere literatura mediocră, Convorbirile decad. Cu timpul 
intră în uitare, deşi continuau, băţos, să apară, angajându-se 
chiar în polemici cu toate celelalte reviste. Dar apusul, întrezărit 
mai de mult, se profilează acum limpede şi fără echivoc. Iar 
Mehedinţi a domnit aici 16 ani — până în 1923 —, timp berechet 
să stabilizeze decăderea revistei. Publicaţia stimată a epocii este, 

fără îndoială, Viața românească. Convorbirile devin o prăfuită 
revistă ocolită de oamenii de litere. Interesa mai ales, când şi 
când, pentru a consulta temperatura politică a grupării junimiste 
(se introdusese, din 1907, o cronică politică, una economică). 
Maiorescu, acaparat de politică, abandonează total cârma 
revistei în mâinile lui Mehedinţi. Schimbările se dovediseră — 
oricum şi oricâte — fără de folos. 

Ceea ce a urmat după 1907 iese, de fapt, din raza obiectivului 
nostru. Junimismul încetează să existe, chiar şi sub raport 
politic, ca orientare cu statut politic independent, prin unificarea 
partidului conservator sub şefia lui Petre Carp. Nu vrem să 
spunem că spiritul junimist a dispărut cu totul. Va continua să 
trăiască mocnit, acoperit fiind de valurile triumfătoare ale 
orientărilor şi curentelor timpului. Şi, oricât ar părea de 
paradoxal, legatarii spiritului junimist pe plan estetic nu sunt 
exponenţii generaţiei în care investise Maiorescu speranţe şi le 
proteguise ascensiunea. Ei dovediseră zel — numai hagiografic — 
atâta vreme cât Maiorescu avea puterea. Apoi l-au părăsit (nu 
numai ca oameni politici), amintindu-şi aproape exclusiv la 
ocazii aniversare de trecutul lor junimist. În fond, între cele două 
războaie, junimismul va fi reprezentat de antijunimistul Lovinescu 
(în planul sociologic) şi nu de contingentul discipolilor „botezați“ 
de Maiorescu (Mehedinţi, P. P. Negulescu, I. A. Rădulescu- 
Pogoneanu, D. Evolceanu). Uitat destulă vreme, hulit mereu de 
orientările agresiv tradiţionaliste, junimismul avea să fie invocat 
şi reanimat târziu, în anii grei ai fascizării ţării de liberalul şi 
liberalistul Lovinescu, ca şi de marii critici raţionalişti ai epocii 
(Călinescu, Pompiliu Constantinescu, Şerban Cioculescu, 
Vladimir Streinu). Cu detaşare şi cu rigoare critică (adică 
respectând adevărul spiritului junimist), Lovinescu a făcut 
pentru junimism mai mult decât toată „literatura“ omagial- 
admirativă a foştilor discipoli maiorescieni (dintre care destui 
şi-au trădat legatul). În 1940, la aniversarea centenarului naşterii 

lui Maiorescu, când extrema dreaptă s-a năpustit agresiv 
împotriva statuii care oricum nu putea fi dărâmată, iar Iorga a 
găsit cu cale, din păcate, să-şi ia revanşa împotriva celui ce nu-l 
agrease în anii tinereţii, Lovinescu — antijunimistul — a ridicat 
steagul maiorescianismului. A utilizat, inteligent şi oportun, 
principiile autonomiei esteticului împotriva tendinţelor dreptei 
de a-l sugruma prin arborarea factorilor alogeni. Separarea 
sferelor de activitate proclamată de Maiorescu în 1867 a devenit 
un principiu util în 1940. Folosit în 1867 împotriva tradiţiei 
paşoptiste în literatură, şi-a dovedit utilitatea în 1937-1940 
împotriva celor mai întunecate tendințe care năzuiau să 
instaureze în literatură o feroce intoleranţă. 

Paradoxul a însoţit adesea destinul junimismului. S-a situat, 
prin ceea ce a reprezentat, mereu la dreapta spiritului public, 
datorită viziunii sale conservatoare. Dar vocaţia toleranţei i-a 
îmblânzit conservatorismul funciar chiar dacă nu i-a anulat 
rigoarea în problemele esenţiale — sociale şi politice — privind 
evoluţia structurilor româneşti. Aşa se face că junimismul, care 
a debutat prin a blama intoleranţa şi xenofobia fracţioniştilor 
ieşeni, avea să fie utilizat, de spirite liberal-democratice, în 
1937-1940, împotriva intoleranţei extremei drepte. E o simetrie 
legitimă, care merită să fie relevată. Se demonstra încă o dată că 
nu linearitatea simplificată i-a fost proprie junimismului, ci 
complexitatea contradictorie. 


CAPITOLUL 2 


IDEOLOGIA JUNIMISTĂ 


Nu puţini comentatori sunt ispitiţi să reducă junimismul la 
ideologia sa. Procedeul e, fireşte, o exageraţie, confundându-se o 
componentă cu întregul. Chiar dacă această componentă e adesea 
esenţială pentru descifrarea semnificaţiilor curentului, ea nu 
epuizează ansamblul, mult mai diversificat decât se crede. Chiar 
dacă am îngloba în sfera acestei componente şi ideologia literară 
(ceea ce — nu numai metodologic — nu este tocmai indicat) şi încă 
nu am putea reduce junimismul la ideologia sa. Fireşte că 
ideologia este în ansamblul junimismului (ca, dealtfel, şi în cazul 
altor curente) un element pivot, nutrind şi configurând structura 
celorlalte compartimente. O încercare de a studia doctrina politică 
junimistă, acţiunea politică propriu-zisă, estetica sa (sau ideologia 
sa literară), literatura sau marile înfruntări polemice fără 
clarificarea prealabilă a ideologiei s-ar solda, cu siguranță, cu un 
eşec. Dar, repetăm, calitatea de factor pivot (sau de placă turnantă) 
a ideologiei nu o poate transforma în ipostaza de mamut 
atotcuprinzător. Fiecare dintre compartimentele (componentele) 
junimismului are o bine precizată autonomie relativă, putându-se 
chiar evidenția raporturi opozite cu determinanta ideologică. 
Tocmai de aceea nu credem că rezistă nici acele opinii care reduc 
ideologia junimistă la doctrina politică a grupării ieşene. Şi 
aceasta nu numai pentru că junimismul ideologic s-a constituit cu 
câțiva ani buni (şase-şapte ani) înaintea angajării fruntaşilor 
junimişti în activitatea politică militantă. Dar şi pentru că, ulterior, 
raţiuni tactice şi strategice au determinat abateri (uneori nu tocmai 
minore) de la directivele principiilor ideologice. Nu vrem să 

spunem (şi cu aceasta ne propunem să încheiem ceea ce pare a fi 
aici o clarificare anticipativă) că ideologia junimistă a fost 
rigidă, perfect consecventă cu sine şi atât de solid construită din 
capul locului încât dezvoltările ulterioare — mereu ortodoxe — nu 
au mai adus nimic nou. Că lucrurile nu stau astfel o va 
demonstra — sperăm — exegeza noastră. 


1. S-a spus adesea că junimismul n-a formulat în planul 
ideologiei sale puncte de vedere originale. Incontestabil, 
aprecierea se verifică. Surprinzător e însă faptul că adevărul 
acestei observaţii a căpătat nu o dată un caracter acuzator, deşi 
nici unul dintre exponenţii junimismului nu a revendicat calitatea 
deplinei originalităţi. Ca în mai toate compartimentele sale, 
junimismul a reluat, a prelucrat şi a adaptat puncte de vedere de 
largă circulaţie filozofică europeană la realitățile româneşti. 
Încât distincţia originalității, de nu poate fi „brevetată“ în istoria 
filozofiei sociale europene, poate fi, cu siguranţă, considerată ca 
atare în istoria mişcării de idei din România. Chiar dacă unele 
dintre principiile ideologiei junimiste pot fi detectate in nuce la 
antecesori, sigur e că pentru prima oară junimismul le prezintă şi 
le impune în ansamblul unor structuri închegate. Meritul e, deci, 
din acest punct de vedere, aproape integral al junimismului. 

Încă din etapele pretimpurii, indecise şi tulburi ale 
junimismului, unii contemporani — evident mai întâi adversarii — 
au intuit că grupul tinerilor intelectuali, în frunte cu Maiorescu 
şi Carp, şi-a propus să impună o nouă orientare în spiritul public, 
deosebită şi contrară celei sau celor existente. Într-o ţară în care 
toate zonele culturii şi ştiinţei erau filogalice, cultura franceză 
bucurându-se de stimă unanimă, orientarea germană a Junimii a 
surprins şi a nemulțumit. Într-adevăr, printre altele, poate că 
primul element din noua orientare propusă de Junimea care a 
şocat opinia publică a fost filogermanismul. Şi nu era vorba de 
o opţiune individuală, ci de aceea a unei întregi grupări. Ba chiar 

această nouă direcţie nu se limita să dezvolte pledoarii în 
favoarea punctului său de vedere, ci se înverşuna, în polemici 
cu mare ecou, împotriva curentelor de idei de formaţie franceză. 
Schimbarea de mentalitate ideologică pe care îşi propuneau s-o 
impună tinerii intelectuali constituiți în Junimea este deplin 
explicabilă. Îşi făcuseră mai toţi studiile în Germania, într-o 
perioadă dominată de spiritul net antirevoluţionar în filozofie 
reprezentat de Schopenhauer şi adepţii săi. La bătrâneţe, în 
1906, Maiorescu, într-o scrisoare către elevul său I. Petrovici, 
dădea indicaţii semnificative pentru atmosfera spirituală în care 
s-a format: „Curentul filozofic în timpul studierii mele la Berlin 
(...) era, pe de o parte, combaterea hegelianismului prin 
profesorul chemat pentru aceasta şi influent la guvern, A. 
Trendelenburg; alături de acesta, un rest de hegelianism expiind 
prin bunul orator Karl Werder (...) şi prin superficialul frazeolog 
Michelet, profesor extraordinar. La plecarea mea din Berlin 
pentru a veni în ţară, în 1861, însuşi profesorul Werder m-a 
sfătuit să mă ocup de Schopenhauer, pentru a ajunge prin el la 
Kant, Critica rațiunii pure, ca un izvor ce va trebui din nou 
desfundat.“! 

Pe lângă mărturisirile acestea foarte preţioase privind 
ambianța filozofică a studenţiei lui Maiorescu, din care e de 
reținut în mod special faptul că viitorul întemeietor al 
junimismului fusese sfătuit să se ocupe de Schopenhauer, pentru 
ca, prin intermediul acestuia, să ajungă „înapoi la Kant“, trebuie 
luate în considerare şi direcţiile social-politice specifice 
Germaniei din acea vreme. Sociologia germană de acum nu 
depăşeşte limitele apologeticii directe a ordinii existente. 
Formaţi sub raport spiritual în acest cadru, viitorii junimişti se 
vor strădui să imprime culturii româneşti direcţia socotită de ei 


1 I. E. Torouţiu, Studii şi documente literare, vol. V, p. 27. 

drept cea mai potrivită pentru România: anume, descătuşarea de 
sub influenţa ideologico-politică a Franţei şi apropierea de aceea 
a Germaniei. Ţara revoluţiei din 1789, de mare prestigiu la noi, 
era socotită un ferment periculos şi un exemplu cu totul 
dăunător, demonstrându-se superioritatea culturii germane, mai 
pe potriva „necesităţii“ noastre. Th. Rosetti declarase deschis 
acest lucru când spunea că „dintre toate ţările culte, Franţa era 
pe la mijlocul veacului nostru aceea al cărei contact era poate 
mai primejdios pentru dezvoltarea noastră intelectuală şi 
socială“. Şi aceasta pentru că era „ieşită de curând din 
zvârcolirile revoluţiei celei mari“!. În această acţiune dirijată de 
revizuire a orientării de până acum, junimiştii au avut de 
întâmpinat, cum spuneam, rezistenţa lumii culturale românești, 
crescută în spiritul valorilor franceze, chiar dacă depreciate la 
noi şi diluate prin principii liberale. Pentru triumful cauzei, 
junimismul a pornit o ofensivă pe un front larg, care a cuprins 
toate aspectele culturii româneşti. S-a popularizat cu insistenţă 
cultura germană: filozofia, literatura, sociologia, estetica, 
lingvistica, dreptul, economia politică, fără a neglija problemele 
de ordin strict politic. Valorile culturii naţionale erau supuse 
unei operaţii de revizuire structurală, opiniile critice afirmate 
ducând deschis la concluzia că singurul drum pe care trebuie să 
evolueze cultura românească este cel indicat de mişcarea de idei 
din Germania. B. Kanner, în monografia despre Junimea, 
publicată la Paris în 1906, observa câteva lucruri adevărate 
despre ideologia junimistă. Ar trebui menţionată în primul rând 
observaţia potrivit căreia anumite cercuri româneşti „vedeau cu 
plăcere în această tendinţă de urmare a civilizaţiei germane un 
fel de reacțiune contra ideilor marii Revoluții franceze... 
întorc ându-şi privirea spre Germania, considerată atunci ca ţara 


1 Th. Rosetti, Mişcarea socială la noi, în Antologia scriitorilor 
ocazionali, p. 41. 

evoluţiei lente, spre deosebire de Franţa, patria revoluțiilor“. 
Ibrăileanu subliniase şi el acest fapt, insistând asupra cauzelor 
sociale care au determinat acţiunea de blamare şi compromitere 
a spiritului şi influenţei franceze la noi. Într-o formulă cu 
intenţie de definire, Ibrăileanu spunea că „junimismul (...) este 
neîncrederea în utilitatea transformării ţării într-o ţară cu 
caracter curat european (...) şi mai ales după asemănarea Franţei, 
care, ea, a zguduit din temelie aşezările politice şi sociale din 
Europa“. Dezvoltându-şi ideea, lbrăiieanu preciza şi mai clar 
intenţia junimiştilor, subliniind că „lor nu le-a plăcut ca de 
aceste achiziţii (ale Revoluţiei franceze, n.n.) să se folosească 
masa cea mare a poporului român“2. Observaţie îndreptăţită, 
care cuprindea una din principalele determinări sociale ale 
junimismului. 

Cu aceasta pătrundem într-unul din capitolele de bază ale 
ideologiei junimiste — pe care îl vom comenta mai încolo —, cel 
privitor la antinomia dintre fond şi formele de civilizaţie 
importate de aiurea. Vom spune deocamdată că teza aceasta era 
statuată pe norme şi principii ale curentului istorismului organic, 
de importanță fundamentală în concepţia despre lume şi societate 
a junimismului. Originea acestei convingeri evoluționiste, pe 
baza căreia se făcea asprul rechizitoriu al stării de lucruri din 
România acelei vremi şi se indicau soluţii de redresare pe 
drumul „mersului firesc“, trebuie căutată în teoriile istoriste 
specifice filozofiei romantice germane, la care ulterior s-a adăugat 
evoluționismul de tip spencerian. Cum se ştie, întreaga ideologie 
junimistă era clădită pe principii evoluționiste, demonstrându-se 
mereu că tot răul constatat pe tărâm social-economic, politic- 


! Benedict Kanner, La société littéraire Junimea, Paris, 1906, p. 55. 
2 G. Ibrăileanu, Spiritul critic în cultura românească, 1909, p. 97-98. 

cultural-ştiinţific de care suferă România se datora tocmai 
încălcării brutale a principiului dezvoltării organice. 

Principiile istorismului prezintă un destin aparent paradoxal. 
Au fost mai totdeauna invocate pentru a demonstra necesitatea 
progresului social, ilegitimitatea menţinerii ordinii anacronice în 
organizarea vieții social-politice, constituind argumentul filozofic, 
ideologic şi sociologic al militantismului generos al celor ce 
năzuiau să înlăture sau numai să amelioreze structurile revolute. 
Dar tot aceleaşi principii ale istorismului şi evoluţionismului 
organic a nutrit şi orientarea net opusă, aceea a restauraţiei 
postrevoluţionare. Opera lui Hegel e un exemplu mereu la 
îndemână. Se poate negreşit constata, la un examen avizat, că în 
spaţiul junimismului aflăm bine cristalizate aceste amândouă 
concepţii ale utilizării principiilor istoriste. Pentru că, e un fapt 
incontestabil, credo-ul junimist despre evoluţie provine din 
romantismul filozofic german în atmosfera căruia s-au format 
viitorii fondatori ai societăţii ieşene. 

E notoriu că ideologia restauraţiei a apărut în Europa ca o 
reacție împotriva Revoluţiei franceze din 1789 şi a doctrinarilor 
care au precedat-o. Ea s-a constituit mai întâi în Franţa ca o 
încercare de a argumenta teoretic revenirea la privilegiile 
vechiului regim, contestând iritat filozofia materialistă şi atee a 
secolului al XVIII-lea. Transfugii de la Koblenz, Ioseph de 
Maistre şi Louis de Bonaldi, ideologi en titre ai restauraţiei, au 
prezentat revoluţia în general şi cea franceză în particular ca un 
fenomen distrugător, negând pentru aceasta întreaga filozofie a 
secolului al XVIII-lea. S-a căutat insistent un principiu pozitiv, 


l E probabil că junimiştii de frunte citiseră opera celor doi ideologi 
francezi aı restauraţiei În studiul lui I. Pătrăşcoiu, M. Eminescus 
pessimistische Weltanschauung mit besonderer Bezieung auf den 
Pesssimismus Schopenhauers (Tg. Jiu, 1905), se demonstrează, de 
pildă, că şi Eminescu în citise pe cei doi ideologi francezi. 

constructiv, capabil să refacă o societate altădată puternică. 
Filozofia secolului luminilor nu a fost numai combătută, dar i 
s-a contestat şi caracterul istoric determinat, ignorându-se cu 
totul condiţionarea socială a unei concepţii filozofice reclamate 
de epocă. Raționalismul secolului al XVIII-lea era prezentat 
drept o reacţie arbitrară, de provenienţă pur intelectuală, care a 
întrerupt .nefiresc linia evolutivă în gândirea filozofică şi 
socio-politică. (Să notăm de pe acum că această înţelegere 
filozofică o regăsim în criticismul cultural junimist.) 

S-a opinat că filozofia restauraţiei în Germania îşi datoreşte 
impulsurile modeştilor gânditori ai grupului de exilați de la 
Koblenz. Alţi comentatori contestă acest izvor, optând pentru 
calea pur germanică a constituirii acestei orientări. Dar indiferent 
de modalitatea constituirii, rămâne faptul că în Germania se 
configurează în prima jumătate a secolului XIX un puternic curent 
retrograd romantic, în care şi-au găsit reflectarea deopotrivă 
interesele iunkerimii ca şi ale burgheziei. Dincolo de aspectele 
pozitive ale chiar aripei retrograde a romantismului german 
(Tieck, Schlegel, Schleiermacher, Novalis), acesta a servit ca 
instrument util prin idealizarea evului mediu şi a formelor 
revolute ca un climat ideal pentru viaţa spirituală. 

Repetăm, fondatorii Junimii s-au format spiritual în Germania 
sau Austria acelei perioade (deceniile cinci-şase) (Th. Rosetti a 
urmat liceul şi universitatea la Viena). Singurul care a studiat în 
Franţa a fost V. Pogor. Dar şi el — semnificativ — nu într-un liceu 
francez, ci într-un pension german din Franţa, după cum Carp a 
fost înscris la „Französisches Gymnasium“* din Berlin, pentru a 
deveni apoi student la Bonn. Vor asimila de acolo principiile 
ideologice ale restauraţiei care erau, fără îndoială, dominante. 
Se făceau auzite, fireşte, şi sonurile unor idealuri progresiste. 
Dar acestea aveau o arie de circulaţie restrânsă. Atotputernice 
erau tendinţele acestea reactive care urmăreau fundamentarea 
teoretică a Restauraţiei şi răfuiala cu o filozofie care generase 

spiritul revoluţionar. Să mai spunem că această adevărată 
ofensivă antirevoluţionară se nutrea în Germania cu o înţelegere 
evoluționistă a mersului societăţii. E adevărat că, la un moment 
dat, ideea de revoluţie fusese elogiată de marii filozofi germani 
(Fichte, Schelling. mai înainte Kant), Hegel văzând în Revoluţia 
franceză „un minunat răsărit de soare“, apreciind că „toate 
fiinţele raționale au serbat această epocă. O emoție sublimă a 
domnit în acel timp, un entuziasm al spiritului a cutremurat 
lumea.“! Dar, treptat, ba chiar destul de repede curentul de 
opinie antirevoluţionar cucereşte teren, devenind dominant. A 
contribuit la aceasta şi particularitatea socială a Germaniei, cu 
o burghezie anemică şi o iunkerime agrară atotputernică (să nu 
uităm că industrializarea masivă a Germaniei se va produce abia 
după 1870) şi că dezamăgirea produsă de ceea ce se considera a 
fi eşecul Revoluţiei franceze, dar şi tradiţia şcolii istorice a 
dreptului, extrem de influentă în spiritul public ca şi în cercurile 
oficiale politice şi filozofice. Aşa se face că şi în opera lui Hegel 
(şi el — orice s-ar spune — filozof oficial) se statuează ideea că 
dezvoltarea istorică a Germaniei (şi nu numai a ei!) trebuie să 
parcurgă un drum lent „abia vizibil“, de la inferior la superior, 
revoluţia fiind calificată „o formă inferioară“ a spiritului 
subiectiv. 

Adevărul este că în viaţa spirituală a Germaniei se bucura de 
mare trecere aşa-numita şcoală istorică a dreptului. Apăruse la 
sfârşitul secolului al XVIII-lea, tot ca o reacţie împotriva 
ideologiei iluminismului francez. Era legată de romantismul 
filozofic şi literar german (fireşte, de direcţia retrogradă a 
romantismului), contesta ideea burgheză, iluministă, a dreptului 
ca expresie a „drepturilor naturale“ ale omului şi stăruia asupra 
specificităţii principiilor de drept la fiecare popor, determinată 


1 Hegel, Prelegeri de filozofie a istoriei, Editura Academiei, 1968, 
p. 413. 

de procesul organic al evoluţiei sale istorice. Ideile dreptului 
natural al fiinţei umane şi al raţionalităţii organizării sociale, 
proclamate de filozofii luminilor, au fost combătute cu o 
vehemenţă partizană. Gustav Hugo, dar mai ales Friedrich Karl 
von Savigny au fost promotorii şcolii istorice a dreptului, cu un 
ecou, repetăm, extraordinar care, de fapt, legitima — prin apel la 
tradiţie, istoricitate, sentiment naţional — statu-quo-ul în 
Germania secolului la XIX-lea. Cartea lui Savigny Despre 
vocația epocii noastre pentru legislație şi jurisprudentă 
(Heidelberg, 1814) s-a bucurat de un imens succes în cercurile 
filistine, fiind şi azi considerată de specialişti ca fundamentală 
pentru şcoala romantică germană.! Un reputat cunoscător al 
mişcării politice şi ideologice germane din secolul al XIX-lea 
apreciază că datorită lui Savigny „revoluția desăvârşită în 
concepţia despre istorie constituie fără îndoială principalul aport 
al romantismului la ştiinţele umane.“2 Să adăugăm că Savigny 
nu era numai un profesor-teoretician, ci şi un legislator activ, om 
politic cu ştiute opinii retrograde care a fost numit (tocmai de 
aceea!) în 1842 ca ministru al departamentului nou creat, pentru 
revizuirea legislaţiei. Şcoala istorică a dreptului a dominat 
efectiv decenii de-a rândul universitățile germane şi opinia 
publică, întreținând cultul pentru spiritul evolutiv şi blamul 
antirevoluţionar, pentru cale specifică, organică a definirii 
structurilor politico-legislative ale fiecărui popor’, împotriva 


1! Vezi şi Jamna lanoşi, Optimism şi pesimism istoric, Editura 
Științifică, 1972. 

2 Jacques Droz, Le romantisme allemand et l’état, Ed. Payot, 1966, 
p. 35. 

3 „Dreptul — spunea Savigny — nu este un produs al arbitrarului, ci 
unul al întregului trecut al națiunii, el nu se formează într-un mod 
întâmplător, ci într-unul natural. Dreptul frebuie să fie astfel precum este 
şi nu altfel; el este adică rezultatul necesar al organizării interne a naţiunii 

tendinţelor cercurilor progresiste care cereau universalizarea 
(altfel spus transplantarea şi în Germania) a principiilor de drept 
Şi organizare social-politică statuate de filozofii francezi ai 
secolului luminilor. Până la urmă şi Hegel, care elogiase 
iluminismul secolului XVIII, Revoluţia franceză, nu va pregeta 
să se alinieze, postulând şi el în spiritul şcolii istorice a 
dreptului, deşi divergent în unele importante chestiuni cu 
Savigny. Respingând, de pildă, interdicţia acestuia privind 
dreptul la o codificare cu valoare universală, se va supune 
spiritului pe care îl oficializase juristul şi — mai ales — şcoala sa. 
„Întrucât spiritul — va declara Hegel — este în realitate ceea ce el 
se cunoaşte a fi, şi întrucât statul, ca spirit al unui popor, este 
legea care pătrunde suma tuturor relaţiilor sale de viaţă, 
moralitatea şi conştiinţa indivizilor care îl compun, urmează că 
constituția unui popor anumit atârnă de particularităţile şi 
formaţia conştiinţei sale de sine. În aceasta stă libertatea sa 
subiectivă şi o dată cu ea realitatea conştiinţei sale. Apoi să dai 
apriori unui popor o constituţie care, prin conţinutul ei, ar putea 
fi mai mult sau mai puţin rațională înseamnă a trece cu vederea 
tocmai momentul prin care o constituţie este ceva mai mult decât 
un simplu obiect al cugetării. Orice popor are, deci, constituţia 
care i se potriveşte şi care îi aparține.“ 

Mai e necesar să stăruim asupra influenţei exercitate de acest 
climat spiritual filozofico-politico-juridic asupra studenţilor 
români din Germania sau Austria acelei perioade, în care 
ecourile şcolii hegeliene şi ale celei istorice a dreptului nu se 
stinseseră defel ? Şi, amănunt semnificativ, mai toţi tinerii români 


şi al istoriei sale. Fiecare epocă are îndatonrea să-şi desfăşoare activitatea 
sa specială întru cuprinderea, întinenirea şi reînsuflețirea acestei materii 
date.“ Apud Tudor Vianu, Influența lui Hegel în cultura română, în 
Opere, vol. III, Editura Minerva, 1973, p. 385-386. 

1 Hegel, Filozofia dreptului, p. 236. 

care vor fonda Junimea erau studenţi la drept, unde spiritul şcolii 
istorice era atotputernic. Principiile filozofiei restauraţiei, cu 
clasicile postulate antirevoluţionare, cu sublinierea ideii tradiţiei 
istorice, a specificităţii în organizarea legislativ-constituţională, 
cu elogierea căii evolutiv graduale în dezvoltarea socială le vom 
regăsi — acomodate — în ideologia junimistă. Tudor Vianu avea 
de aceea dreptate să considere: „Se poate spune că gândirea 
socială a lui Maiorescu este un moment al restauraţiei europene, 
ajunsă pe tărâmurile noastre după ce îşi îndeplinise rolul său în 
Occident.“ Am adăuga la această dreaptă caracterizare a unui 
cunoscător de statura intelectuală a lui Vianu câteva precizări. 
Mai întâi că nu e vorba de o ideologie a restauraţiei à outrance, 
junimismul — cum vom vedea — modulând-o şi acomodând-o 
până la o îmblânzire oportună. Era, de fapt, un liberalism de tip 
prusac, reprezentând nu interesele unei societăţi noi împotriva 
uneia vechi, ci interese înnoite în cadrul unei societăţi învechite. 
Sau, altfel spus, junimismul va opune legatului revoluţionar 
paşoptist (acum abandonat tacit şi de exponenţii liberalismului) 
o înţelegere evolutivă a progresului social, de temperare a 
elanului reformator, apelând pentru aceasta la corpul de idei al 
ideologilor restauraţiei. Apoi se cuvine menţionat faptul că 
posibilitatea asimilării ideologiei restauraţiei de către ctitorii 
junimişti şi posibilitatea afirmării ei în ţara noastră se datoreşte 
faptului că — schimbând ceea ce e de schimbat — realităţile 
social-economice şi politice din Germania deceniului al cincilea 
al secolului trecut se asemănau binişor cu cele din România. 
Fără această asemănare de climat nu numai că transplantul 
ideologic nu ar fi fost posibil, dar junimismul aşa cum s-a făcut 
cunoscut nu s-ar fi putut constitui şi impune. În sfârşit, nu 
trebuie ignorat faptul că principiile şcolii istorice germane a 


| T. Vianu, Influenţa lui Hegel în cultura română, 1933, p. 37. 

dreptului, cele ale filozofiei hegeliene nu vor fi afirmate în ţara 
noastră pentru prima oară de junimişti. Ele vor pătrunde mai 
înainte datorită unor intelectuali ardeleni (mai toţi de formaţie 
germană) şi chiar lui Kogălniceanu care l-a evocat pe Savigny 
ca dascăl venerat!. La locul cuvenit vom releva, prin examen 
comparat, circulaţia unor motive ideologice de la predecesori la 
junimişti. Aici am vrut numai să notăm că junimismul a impus o 
ideologie care avea precedente. Ce-i drept, timide şi lipsite de 
capacitate de iradiere sistematică. Dar, oricum, au preexistat. 
Pe acest fond al romantismului retrograd se înscrie în 
Germania apariţia fenomenului schopenhauerismului care — se 
ştie — a exercitat şi el o influenţă colosală asupra junimismului. 
Sfatul primit în 1861 de Maiorescu — după mărturisirea lui din 
scrisoarea către I. Petrovici, citată mai sus — de a-l studia pe 
Schopenhauer? pentru a ajunge pe această cale „înapoi la Kant“, 
reflecta o stare de fapt în Germania de după 1848. Întreaga 
atmosferă politico-socială, evocată sumar mai înainte, determina 
pe plan filozofic răfuiala necruțătoare cu hegelianismul, care — 
prin elementele sale iluminist-raționaliste — amintea de suflul 
generos al filozofiei franceze a secolului al XVIII-lea. 
Schopenhauer, care-şi elaborase principalele lucrări în primele 
decenii ale veacului, fără a izbuti să recolteze un succes, doar 
o minimă atenţie, a ajuns deodată, după 1848, în mare vogă, 
citit, citat şi prețuit. Înfrângerea revoluţiei burgheze crease o 
stare de deznădejde generală printre cei ce aşteptaseră triumful 


l Vezi serioasa monografie a lui Al. Zub, Kogăl/niceanu-istoric, Ed. 
Junimea, 1974, p. 103-108. 

2 De altfel, în aşa-numita „biografie intelectuală“ din 1900, Maiorescu 
amintea printre cărțile care au exercitat cea mai mare influenţă asupra sa 
lucrarea lui Schopenhauer Welt drept Kantianism şi Estetică (Jurnal nr. 
21, B.C.S. mss. 11382). Vezi şi prefața lui N. Tertulian la vol. A. 
Schopenhauer. Studii de estetică, Editura Ştiinţifică, 1974. 

ei, de pesimism accentuat, favorabil răspândirii concepţiei 
despre viaţă a lui Schopenhauer. Autorul neluatei în seamă, la 
vremea apariţiei, a Lumii ca voinţă şi reprezentare (prima ediţie a 
fost vândută ca hârtie de împachetat), devine peste noapte unul 
dintre conducătorii spirituali ai naţiunii, dar nu prin operele sale 
reprezentative, ci prin culegerile de dizertaţii populare (Parerga şi 
Paralipomena), amuzante şi spirituale, un fel de agreabilă filozofie 
diluată. La aceasta contribuise şi sciziunea intervenită, cam în 
aceeaşi vreme, în şcoala hegeliană şi, de asemenea, strălucirea 
stilistică a lucrărilor lui Schopenhauer, opusă cu totul abstractului, 
ermeticului, pedantului limbaj filozofic, specific filozofiei clasice 
germane şi unora dintre bătrânii şi tinerii hegelieni. Şi, nu în 
ultimul rând, popularitatea schopenhauerismului se datorează 
acelei fronde antifilistine şi anticonformiste pe care o afirma 
filozoful german, dezvăluirea fără reticenţe a mecanismului 
forțelor existente, spiritul laic şi anticreştin, biciuirea falsei 
idealizări a relaţiilor umane în lumea burgheză, prezentate fără 
fard ca determinate de omniprezentul şi omnipotentul egoism. 
Un comentator recent al operei lui Schopenhauer — N. 
Tertulian! - evocă opinia şcolii de la Frankfurt (Max Horkheimer, 
F. Adorno) despre opera celebrului filozof care relevă efortul 
acestuia de a desacraliza lumea, de a o demistifica, de a critica 
interesele egoiste şi tendinţa filozofilor de a explica inegalitatea 
socială prin intervenţia unor factori suprareali (ideea absolută, 
Dumnezeu). În acest fel, opera lui Schopenhauer ar dezvălui, 
prin aceste motive ideologice antifilistine, şi anume relaţii de 
continuitate cu tradiţia criticii iluminismului. Pentru destui 
intelectuali scârbiți de spectacolul lumii burgheze, opera lui 
Schopenhauer apărea ca o expresie a nonconformismului într-un 
fel mai radicală decât filozofia oficială (Schelling, Fichte, 


! Ibidem. 

Hegel) care sfârşise prin a elogia raționalitatea statului prusac. 
Doctrina lui Schopenhauer, accesibilă prin modalitatea expunerii 
unui cerc larg de lectori, apărea ca o adevărată salvare, singura 
filozofie potrivită şi acceptabilă. 

Nu e locul aici şi nici nu e necesară o detaliată prezentare a 
filozofiei lui Schopenhauer, care se considera adevăratul moştenitor 
al lui Kant, prin rezolvarea contradicţiilor kantianismului. Fapt este 
că în modalitatea rezolvării problemei existenţei, Schopenhauer 
se aşază pe terenul romantismului. El va continua opoziţia 
romantică împotriva raționalismului, a iluminismului. Se 
întâlneşte, de pildă, cu romantismul în căutarea spiritului oriental 
— medievalizant — care ar fi pesimist în raport cu optimismul 
occidental. Dar ceea ce este definitoriu pentru doctrina 
schopenhaueriană e pesimismul de structură — ontologic — fundat 
pe nete principii antiraţionaliste. Aşa se explică şi înverşunarea 
lui Schopenhauer împotriva filozofiei clasice germane. Pentru 
că ura la adresa „„şarlatanului“ (cum îl numea el) Hegel, a lui 
Fichte şi Schelling nu e pornită numai din resentimente 
personale (eşecul didactic al lui Schopenhauer se datorase, 
printre altele, marii popularităţi şi prestigiului lui Hegel şi 
Fichte, studenţii refuzând efectiv să-i frecventeze cursurile, 
organizând chiar demonstraţii potrivnice filozofului durerii 
universale), ci mai ales din motivații ideologice şi filozofice 
principiale. Ura aceasta neîmpăcată era şi expresia împotrivirii 
faţă de tendinţele cu adevărat iluministe din filozofia acestor 
gânditori, a accentelor antifeudale, favorabile Revoluţiei franceze 
din perioadele când „împăcarea“ cu statul prusac nu se realizase 
încă. Nimic nu a detestat mai mult Schopenhauer decât idealurile 
revoluţiei de la 1848, îmbrăţişate de popor. Iar interpretările 
unor comentatori ai filozofului, după care antipaşoptismul 
schopenhauerian s-ar datora faptului că tendinţele acestui spirit 
subversiv apăreau în lucrările unora dintre tinerii hegelieni, nu 

rezistă analizei la obiecti. O astfel de interpretare a fenomenului 
mută discuţia pe terenul neconcludent al disputelor personale, 
care — în ultimă analiză — au şi ele în fond o deteminare 
principială, de natură socială. Schopenhauer, teoreticianul opiniei 
după care „răul“ — „voința oarbă“ de a trăi — fiind de natură strict 
metafizică, e anistoric, a combătut cu nedezminţită consecvență 
liberalismul, democraţia, a demonstrat necesitatea unei structuri 
aristocratice a societăţii şi guvernarea ei monarhică, iar averea a 
lăsat-o prin testament, nu fără semnificaţie, celor care au 
înăbuşit revoluţia din 1848 la Frankfurt pe Main. 

Ceea ce au preluat viitorii junimişti de la Schopenhauer nu e 
numai sistemul său filozofic spiritualist, fronda antipedantă, 
discreditarea didacticismului pretenţios, ci şi tendinţa pe care o 
degajă acel Weltanschauung particular al filozofului german, 
antirevoluționarismul, acel evoluţionism cu o apăsată tentă 
pesimistă asupra vieţii, disprețul pentru vulg şi democraţie. Altfel 
spus, îndeosebi concepția social-politică a filozofului iraţionalist. 
(Nici Maiorescu şi nici ceilalţi mentori ai junimismului nu au 
împărtăşit vederi filozofice antiraţionaliste.) La aceasta trebuie 
adăugat crezul estetic schopenhauerian — de certă importanţă în 
arhitectonica sistemului său filozofic — pe care Maiorescu şi alți 
junimişti l-au îmbrăţişat şi popularizat la noi, ridicându-l la 
rangul de şcoală estetică aproape unică, de valoare absolută. 
Adus în România prin canalele junimismului, schopenhauerismul 
s-a bucurat de un adevărat cult. Opera de bază a filozofului nu a 
fost tradusă în româneşte, ci — la îndemnul stăruitor al lui 
Maiorescu — în franceză, de către J. Cantacuzino-Zizin la o 
editură din Lipsca de către un editor german şi românul Socec, 
aceasta fiind de fapt prima traducere a lucrării lui Schopenhauer 


1 Vezi, de pildă, ampla monografie a lui A. Fauconnet, L 'estetique 
de Schopenhauer, şi lucrarea lui Harald Hâffding, Histoire de la 
philosophie moderne. 

în limba franceză!. În România au apătut — în traducerea lui 
Maiorescu — lucrările de vulgarizare: Aforismele asupra 
înțelepciunii în viată, Viaţa, amorul şi moartea etc., accesibile 
tuturor. Cultul pentru opera lui Schopenhauer, implantat cu 
metodă de către primii junimişti şi de generaţiile postjunimiste, 
însemna de fapt popularizarea — pe această cale — a unora dintre 
principiile directoare ale ideologiei sociale de tip germanic. 


x 


Este ştiut că unul dintre principiile esențiale pe care s-a clădit 
filozofia socială paseist romantică, asimilată de viitorii junimişti, 
a fost ideea evoluționismului istoric. Iluminismul, altfel spus, 
romantismul revoluționar, de tip francez (nu şi iluminismul de 
nuanță iozefinistă), s-a ridicat împotriva feudalismului agrar, cu 
întreaga sa suprastructură istoric constituită, urmărind (şi în 
numeroase țări a izbutit) să înalțe, în locul lumii vechi, o alta 
nouă, dedusă din rigorile principiilor rațiunii. În replică, 
romantismul paseist dezvolta ideea potrivit căreia revoluția (cea 
franceză în mod special) reprezintă un act arbitrar care curmă 
nefiresc mersul lin al istoriei după formule ideologice abstracte, 
construite rațional, dar fără a ține seama de determinările 
organismului natural al istoriei. Fr. Schlegel avea să spună că 
„revoluțiile sunt... mişcări anorganice“, care întrerup brutal 
evoluţia graduală a istoriei unui fenomen social cu legi proprii, 
organice, care nu suportă intervenţia din afară a unor convulsii 
impuse de preceptele unei doctrine artificiale. În planul 
suprastucturii, instituţiile sociale — demonstrau exponenții 
romantismului conservator — nu pot fi creaţii ideologice, ci, ca şi 


1 Vezi Le monde comme volonté et comme représentation, Traduit 
pour la premiere fois en français par J. A. Cantacuzene, Leipzig, f. a., 
vol. I-II. 

în istoria naturală, produsul unei dezvoltări îndelungate. În 
societate, ca şi în natură, acţionează conceptul de devenire, nu 
cel de creare. Istoria nu suportă brutalizări. 

Romantismul conservator se va erija astfel în apărătorul 
istoriei lăsate — pretindeau exponenţii acestui curent — să-şi 
urmeze evoluţia de nimic şi de nimeni abătută. Un autor englez, 
lordul Acton, într-un studiu asupra istorismului, avea să 
numească romantismul. cu o formulă fericită, „o răzvrătire a 
istoriei maltratate“. Istorismul evoluționist a fost formulat mai 
întâi în Anglia. Se citează curent ca reprezentativă lucrarea lui 
Burke din 1790 Reflections on the Revolution in France, 
întemeiată, aşadar, — şi ea — pe reflecţii sugerate de fenomenul 
Revoluţiei franceze. Ideile evoluționiste au pătruns în Germania 
sau au fost enunțate simultan şi independent şi aici, primind, 
cum spuneam, o sistematizare doctrinală. Ar trebui adăugat 
faptul cu totul semnificativ că în Germania ideea de organism a 
fost extrapolată din sfera filozofiei culturii (Herder, Goethe) în 
teoriile sociologice despre stat. Ideea despre opera de artă ca 
organism autonom a fost extinsă asupra vieţii naturale şi sociale 
(Schelling), postulându-se teza despre stat ca organism autonom, 
viu, un întreg, ce se dezvoltă treptat, în faze succesive, după legi 
proprii. Meditând asupra problemelor specifice romantismului 
conservator german, filozoful şi sociologul Ştefan Zeletin a 
observat cu dreptate, într-un studiu remarcabil, că „ideea de 
organism şi evoluţie organică este măduva romantismului 
german. De fapt, gândirea romantică germană nu e decât 
generalizarea acestei idei care a făcut în acest chip o carieră 
triumfală în toate ţinuturile ştiinţei“ !. Zeletin se referă la 
conceptul de devenire, de istorie, descoperire pozitivă, 


| Şt. Zeletin, Romantismul german şi cultura critică română, în 
„Minerva“, an. II, 1929, nr. 3, p. 72. 

incontestabilă a filozofiei romantice germane, trecând de la Kant 
şi îndeosebi Schelling la Hegel şi de la Hegel la Marx. 

Acestui fond filozofico-sociologic al evoluţionismului istorist 
i s-au adăugat mai târziu teoriile evoluționiste spenceriene. 
Cercetări recente despre Spencer subliniază că filozofia acestuia 
a îndeplinit — ca mai toate concepţiile evoluţionismului istoric — 
în epocă o funcţie contradictorie. În timp ce în ţările anglo- 
saxone şi pe continentul Europei occidentale ea a fost stindardul 
teoriilor contrarevoluţionare, antidialectice, în ţările care au păşit 
de-abia la sfârşitul secolului al XIX-lea pe calea dezvoltării 
capitaliste, doctrina lui Spencer a servit, pe de o parte, ca mijloc 
de luptă pentru apărarea ştiinţei, pentru afirmarea evoluţiei în 
natură şi societate, iar pe de altă parte, ca argument teoretic 
împotriva oricăror idei şi mişcări cu caracter progresist. 
Caracterul acesta contradictoriu al spencerianismului se vădeşte 
şi în influenţele exercitate în ţara noastră, de pildă, asupra 
Junimii şi a curentului de idei din jurul revistei Contemporanul. 
Delimitările se datoresc, în primul rând şi hotărâtor, poziţiilor 
radical diferite ale celor două grupări şi curente ideologice. La 
Junimea, opera filozofului englez servea, pe de o parte, ca 
fundament teoretic în afirmarea unei concepții scientiste despre 
natură şi pentru demonstrarea necesităţii evoluţiei organice; pe 
de altă parte, însă, ea servea împotriva progresului social. La 
Contemporanul, atât în perioada 1881-1885, cât şi după aceea, 
Spencer a fost de asemenea folosit pentru promovarea noilor 
teorii ştiinţifice despre natură, respingându-se însă în întregime 
sociologia sa retrogradă. 

Privind faptele din acest unghi de vedere, evoluționismul 
spencerian folosit de junimişti îndeplinea, pe de o parte, o 
funcţie pozitivă, mai ales pe linia popularizării ştiinţei, ca 
argument în sprijinul convingerilor liber-cugetătoare, a 
recunoaşterii existenţei unei legităţi în natură. Aceasta contribuia 
la cucerirea tineretului intelectual, conferind societăţii ieşene 

prestigiul unui organism la curent cu ultimele cuceriri ale ştiinţei, 
care-şi fundamenta punctele de vedere pe aceste solide adevăruri 
ştiinţifice. Pe de altă parte, nu e mai puţin adevărat că, luând 
cunoştinţă de concepţiile evoluționiste engleze prin surse 
occidentale, mai ales prelucrători germani, junimiştii au reţinut, 
sub raport sociologic. foarte mult din ceea ce e retrograd în 
concepția acestuia. În lupta împotriva socialismului pe care a dus-o 
junimismul, Spencer a fost pe larg utilizat, Maiorescu traducând 
chiar expres o lucrare a acestuia, cu obiect precis antisocialist (În 
contra socialismului). Junimismul a selectat din spencerianism 
ideea despre progresul treptat, despre „evoluționismul lin“, despre 
noţiunea de evoluţie înţeleasă antidialectic. Din această cauză, 
deşi în comparaţie cu punctul de vedere al conservatorilor „puri“ 
junimiştii erau superiori, recunoscând necesitatea evoluţiei 
sociale, ei apărau şi promovau opinii ostile progresului efectiv, 
atâta vreme cât îl concepeau ca o continuitate la nesfârşit, 
nicăieri supusă unui moment de transformare. 

Pe linia aceasta a cultivării evoluţionismului se încadrează şi 
îmbrăţişarea concepţiei sociologului englez Henry Thomas 
Buckle. În principala sa operă, Istoria civilizației în Anglia, 
scrisă de pe poziţiile geografismului în sociologie, Buckle 
considera toate fenomenele sociale şi economice drept rezultatul 
exclusiv al condiţiilor geografice (climă, sol şi alţi asemenea 
factori naturali). Totodată, Th. Buckle explica însuşirile psihicului 
omenesc ca fiind determinate de mediul geografic şi că acesta 
dintâi ar genera formele economice corespunzătoare. Într-un 
cuvânt, după el, dezvoltarea şi caracterul întregii civilizaţii sunt 
rezultatul factorilor naturali. Pe parcursul demonstraţiei, unele 
dintre concluziile lui capătă însă formulări spiritualiste, 
progresul politic şi moral, bunăoară, fiind considerat ca datorat 
exclusiv inteligenţei. Nu trebuie ignorat însă faptul că Buckle a 
recunoscut caracterul obiectiv necesar al progresului istoric. 

Altfel spus, el a recunoscut necesitatea evoluţiei istorice, dar n-a 
izbutit să indice cauzele care o determină. 

Datorită tendinţelor spiritului evoluționist, lucrarea lui 
Buckle, aceea a lui Draper (Istoria dezvoltării intelectuale în 
Europa), cele ale lui John Stuart Mill erau mult citite şi preţuite 
de cercurile intelectuale liberale ale tineretului din Europa. 
Mărturii edificatoare în acest sens aflăm de pildă în Amintirile 
lui Kropotkin. Cercurile progresiste erau deci adepte ale 
evoluţionismului. Evoluţionişti şi ei, junimiştii apăreau în această 
ipostază atrăgătoare, cucerind simpatia, îndreptăţită, a tineretului 
studios. Se întâmplă însă că evoluționismul lor era cu deosebire 
aplicat în ştiinţele naturii (erau darwinişti), demonstrând eroarea 
anacronică a punctelor de vedere imobiliste în planul legilor 
naturii. Nu s-ar putea spune că în viaţa socială junimismul pleda 
pentru inobilism sau pentru o reîntoarcere în timpurile revolute. 
Dar, oricum, nici progresia prescrisă de legile istoriei moderne nu 
o apg“eau. Sau nu o înțelegeau. Junimismul transformase 
evoluționismul social într-o pârghie menită să corecteze cadențele 
accelerate. Dintr-un factor motor, evoluționismul a devenit, astfel, 
o frână temporizatoare. Situaţia paradoxală a evoluționismului îşi 
dezvăluia încă o dată fizionomia contradictorie. 

Jun imiştii au ţinut la mare cinste celebra lucrare a lui Buckle, 
acceptând unele dintre punctele sale de vedere. Memorialiştii 
Junimii au evocat interesul membrilor societăţii pentru Buckle. 
Iacob Negruzzi îşi amintea că „aşa, pe la început, ne 
procurasem toți Istoria civilizației în Inglitera a lui H. Th. 
Buckle şi o ceteam cu mare hărnicie“!. lar Gh. Panu, mai 
explicit, precizează că „cel care răspândise gustul citirei 
uvrajelor lui Buckle fu d. Maiorescu. D-sa, nu numai că a făcut 
prelegeri populare pe tema învățatului englez, dar a făcut chiar 
un curs la Universitate asupra lucrărilor lui Buckle, deşi era 


l Negruzzi, Amintiri din Junimea, ed. cit., p. 151. 

profesor de logică şi psihologie. Cursul, cu oarecare bunăvoință, 
intra în istoria filozofiei“!. Citită de toţi junimiştii mai cultivați. 
cartea lui Buckle a fost discutată şi în Convorbiri literare. Mai 
întâi o recenzase V. Pogor elogios, declarându-se de acord cu 
tezele autorului. În 1869, discuţia asupra Istoriei civilizației 
în Anglia e reluată, şi Xenopol publică de-a lungul câtorva 
numere ampla recenzie — de fapt un studiu de mare adâncime 
analitică — în care, printre altele, respinge unele dintre tezele 
principale ale lui Buckle. Există şi o mărturisire a lui Maiorescu 
despre influenţa nu numai a lui Buckle, dar şi a lui J. St. Mill 
(pomenit în amintita „autobiografie intelectuală“ din 1900) şi 
Schopenhauer asupra Junimii. Ba chiar se poate spune că din 
mărturisirea lui Maiorescu (ca şi din aceea, reprodusă mai sus, a 
lui Negruzzi) reiese funcţia ideologică formativă a acestor 
gânditori. „După ce în anii precedenţi citiserăm şi criticaserăm 
împreună — îşi va aminti Maiorescu în 1895 — o mare parte a 
literaturii române, tocmai în acel an 1871 (când junimiştii au 
fost invitaţi să se înregimenteze în politica militantă, n.n.) erau 
din întâmplare la ordinea zilei studii istorice şi sociale. Istoria 
civilizațiunei de Buckle, în legătură cu cercetări asupra vechilor 
culturi indice (Budhaismul) şi egiptene, părerea lui Schopenhauer 
asupra istoriei, noua carte a lui John Stuart Mill în contra 
subjugării femeilor, erau mult comentate în Junimea. Discuţiile, 
totdeauna vesele în formă şi adeseori serioase în fond, ajungeau, 
de regulă, la o înţelegere asupra principiilor după care să se 
judece materia literară şi istorică şi deprindeau pe toţi la un fel 
de privire mai sistematică a chestiilor dezbătute.“? 

Evident că evoluționismul Junimii era o expresie a unui 
Weltanschauung raţionalist niciodată dezminţit. Fondatorii, ca şi 
cei din grosul Junimii, erau liber-cugetători, afirmau postulatele 


1 Gh. Panu, Amintiri de la Junimea din laşi, vol. Il, p. 147. 
2 T. Maiorescu, Istoria contimporană a României, 1925, p. 40. 

ştiinţei, se declarau adepţii darwinismului (pe care îl popularizau 
în scris, la catedră sau în prelecţiuni), apelau frecvent — ca la 
izvoare de referinţă — la Lamarck, Haeckel, John Stuart Mill, 
Spencer, Feuerbach, nu repudiau pozitivismul ca disciplină de 
gândire şi, unii, chiar ca metodologie epistemologică. Fireşte că 
în spaţiul acestor opinii comune nu au lipsit punctele de vedere 
deosebitoare. Raţionalist, evoluționist, darwinist, ateist (Maiorescu 
îl citise pe Feuerbach, iar Junimea s-a angajat în 1872 să 
cotizeze pentru constituirea unui fond de ajutorare .„în favoarea 
nenorocitului filozof Feuerbach“) şi chiar scientist, conducătorul 
Junimii este totuşi în filozofie un filokantian şi în prelungire — 
schopenhauerian, iar în estetică îmbrăţişează opinii eclectice din 
fondul comun al epocii în care se recunosc idei şi teze ale unor 
gânditori ca Herbart, Schiller, Kant, Hegel, Schopenhauer. 
Aşadar, în ordinea generală a problemelor metafizicii, Maiorescu 
împărtăşeşte concepţii care (oricâte spaime ar produce asemenea 
aprecieri la unii comentatori nepreveniţi) îl relevă ca un partizan 
al unor sisteme filozofice deopotrivă ale idealismului obiectiv ca şi 
ale celui subiectiv.! Dar aceste puncte de vedere nu au devitalizat 
— repetăm — vigoarea concepţiei sale raţionalist-evoluţioniste. după 
cum nu au dus la repudierea unor opinii filozofice pozitiviste sau 
curat materialiste profesate chiar de unii membri ai Junimii. 

E ştiut că în ambianța unui Weltanschauung general comun, 
Junimea a îngăduit — cu toleranţa-i caracteristică — puncte de 
vedere filozofice de orice fel. Deşi scientistul Maiorescu 
considera că pozitivismul nu e filozofie, Gh. Panu, un pozitivist 
integral, l-a susținut în Junimea, aplicându-l chiar — cu rezultate 
hilare — în estetică (vezi judecăţile sale despre Sărmanul Dionis). 
Apoi Xenopol se formează din anii când frecventa Junimea ca 


l Vezi şi capitolul despre Maiorescu datorat lui Simion Ghiţă în 
Istoria filozofiei româneşti, vol. I, Editura Academiei, 1973 şi lucrarea 
Titu Maiorescu, Editura Științifică, 1974. 

un gânditor care în destule probleme va da soluţii materialiste, 
iar Vasile Conta se afirmă deschis ca materialist, al cărui sistem 
filozofic îl apropie de Biichner. Ce-i drept, Maiorescu nu agrea 
materialismul lui Büchner (îl considera — întemeiat — prea limitat) 
şi nici Eminescu nu era, se ştie bine, adept al materialismului. 
Aceasta nu l-a împiedicat pe Conta să citească în Junimea 
fragmente din lucrările sale filozofice, iar factorii de decizie ai 
societăţii (printre care Maiorescu în primul rând) să admită 
publicarea lor integrală în Convorbiri. După cum dezaprobarea 
materialismului de către Eminescu nu l-a împiedicat să 
recomande, în 1877, cititorilor Teoria fatalismului.! De altminteri, 
posibilitatea expunerii în Junimea a lucrărilor lui Conta, girul ce 
le-a fost acordat de societate prin publicarea lor în revistă nu 
este un fenomen inexplicabil şi nici nu vine tocmai în 
contradicţie cu atmosfera ideologico-filozofică a grupării 
ieşene. Raționalismul, darwinismul, evoluționismul în general, 
libera-cugetare şi scientismul, predominatoare în Junimea, au 
creat un mediu favorabil receptării şi „tolerării“ filozofiei lui 
Conta. Se poate, aşadar, spune că oricâte divergențe de principiu 
s-au stabilit între lucrările lui Conta şi opiniile unor junimişti de 
frunte, filozofia materialistului român nu e chiar atât de străină 
de credo-ul general al Junimii. Incontestabil. junimisimul 
dezvolta convingeri înaintate, cucerind lumea intelectuală 
dornică de a purifica atmosfera impregnată de teorii şi concepte 
vetuste. Junimea şi junimismul erau până la 1881, la apariţia 


! „Poate să fie cineva pentru sau contră teoriilor matenalste, aceasta 
nu împiedică însă ca să recunoaştem mentul personal al autorului de a 
fi spus sincer şi fără încungiur părerile pe care le crede adevărate“. (Un 
materialist român, Curierul de laşi, nr. 47 (4 ma) 1877. Apud. 
Eminescu, Articole şi traduceri (ediție de Aurelia Rusu, introducere de 
Aurel Martin, Editura Minerva, 1974, p. 52). 

Contemporanului, un factor de propagare a teoriilor ştiinţifice 
moderne. 


x 


Izvoarele ideologico-filozofice ale junimismului îşi adună 
substanța şi din motive comune ale filozofiei culturii. Sau, mai 
bine, dintr-o zonă a ei particulară, dar cu largi rezonanţe şi 
implicaţii. E vorba de raportul dintre conceptele cultură şi 
civilizaţie, aşezate — în ecuaţie — opozit sau chiar în ireductibilă 
antinomie. Filozofia culturii, ca şi sociologia culturii, ca ramură 
cu statut autonom, s-a constituit destul de târziu, spre sfârşitul 
veacului XIX — începutul secolului nostru. Dar, surprinzător, 
despre conceptele cultură şi civilizaţie şi raporturile lor de 
contrarietate sau antinomice se discuta în filozofia modernă cu 
multă vreme înainte, încă în secolul al XVIII-lea. Termenul de 
civilizaţie, chiar în accepţia lui actuală, îl vom găsi la raţionaliştii 
secolului al XVIII-lea (într-un fel, a fost creat de aceşti gânditori). 
Să spunem, însă, că la raţionaliştii care au preparat climatul 
necesar mişcării revoluţionare din preajma anului 1789, 
termenul de civilizaţie, cu o coloratură apăsat iluministă, desemna 
un stadiu pe scara evoluţiei sociale, opus funciarmente 
feudalismului. Termenul de civilizaţie era, aşadar, aşezat tot 
într-o ecuaţie antitetică, numai că acum nu era opus stării 
culturale, iar semnificaţia raportului opozit era profund 
progresistă. La Rousseau găsim, de asemenea, mult folosit, 
conceptul de civilizație. Dar, spre deosebire de Voltaire şi ceilalți 
enciclopedişti, la Rousseau termenul de civilizaţie este însoţit de 
un dens şi variat efort criticist. Partizan al stării naturale, spre care 
şi-a îndreptat cu stărvinţă elogiile, Rousseau avea să privească în 
mod critic alcătuirile sociale de tip contractual, convenţional, 
adică întreaga societate- apărută nu ca o consecinţă a unui proces 
istoric natural, ci pe cale conştientă. Pentru ca lucrurile să se 
limpezească, ar trebui adăugat că Rousseau nu a fost un adversar 

neîmpăcat al civilizaţiei, năzuind la întoarcerea în vremurile 
stării naturale. El a relevat doar neajunsurile mutilante ale 
civilizaţiei pentru personalitatea umană, aşezată sub însemnele — 
fatale — ale inegalităţii. Idealul său năzuia spre un egalitarism 
total, evidențiind, deopotrivă, silniciile, nedreptăţile unei ierarhii 
care era fie a „naşterii“, fie a banului. (Critica civilizaţiei de tip 
rousseauist, ca şi elogiul stării naturale, le vom regăsi mai târziu 
la noi în opera lui Eminescu — capitol special în ideologia 
junimistă.) 

Termenul de cultură, în înţelesul său modern, a apărut mai 
târziu, la începutul secolului XIX. Istoricii filozofiei şi specialiştii 
în filozofia culturii semnalează la Fichte utilizarea acestui 
termen atunci când relevă divorţul, în Franţa, între viaţă şi 
cultură. S-a apreciat că, pus astfel, raportul acesta era exprimarea, 
într-o ipostază primară, a antinomici de mai târziu dintre cultură 
şi civilizaţie. În literatura filozofică şi sociologică germană, 
termenul apare apoi destul de frecvent, fără a avea o determinare 
semantică foarte precizată, adesea confundându-se, în fapt, cu 
civilizaţia (la Schiller, de pildă). Evident, va căpăta valoare 
subliniată o dată cu opera lui Herder, la care preocupările de 
filozofia culturii ocupă un spaţiu însemnat. Herder a utilizat, 
deci, frecvent, conceptul de cultură (die Kultur), prin care 
înțelegea însă deopotrivă progresul intelectual, ca şi cel de ordin 
material. De o antinomie între cele două ipostaze ale culturii, 
sau de o înţelegere polară a culturii şi a civilizaţiei (în sens de 
cultură materială) nu se poate încă vorbi. Fenomenul avea să se 
producă o dată cu romantismul (nu numai în filozofie), îndeosebi 
în cel german, care opunea deschis cultura — civilizaţiei, exaltând-o 
pe cea dintâi şi blamând-o încruntat şi cumva dispreţuitor pe cea 
de a doua. 

Treptat, devenise aproape un loc comun faptul că civilizaţia 
în care sunt implicate ştiinţa, progresul tehnic, maşinismul e, 
prin natura ei, reflexivă, artificială, mecanică, imitativă şi fatal 

supusă, periodic, degradării şi uzurii morale, pe când cultura ar 
exprima fondul originar al disponibilităţilor creatoare spirituale, 
realizându-se istoric prin acumulări intelective, ce reflectă 
specificitatea sufletească a unui popor, valorile sale. În sfera 
culturii, imitaţiile şi împrumuturile de orice fel nu sunt necesare şi 
nici posibile, orice transplant mai însemnat de acest fel 
primejduindu-i grav structurile originare, prin definiţie ireductibile. 
E necesar să adăugăm că, încă din capul locului. problema 
aceasta a antinomiei cultură-civilizaţie a căpătat o semnificaţie 
explicit socială. Gânditorii de orientare romantică aveau privirile 
îndreptate spre epocile revolute, cu modalitățile lor anacronice 
de organizare socio-politică. Iar în optica acestor gânditori 
cultura sau starea culturală exprima epocile revolute, cu tot ceea 
ce statornicise un trecut de tradiţii şi habitudini, civilizaţia fiind 
un produs recent, neavenit şi necesar de înlăturat ca o excrescenţă 
neorganică. Romantismul german, cel de orientare retrogradă, 
refractar progresului înregistrat o dată cu triumful idealurilor 
revoluţionare ale raționalismului francez, s-a distins în epocă 
prin frecvenţa tânguirilor elegiace -despre dezastrul vremurilor 
noi, prin afirmarea stăruitoare a dezideratelor privind necesitatea 
reîntoarcerii la „puritatea“ trecutului liniştit şi patriarhal. 
Întreaga filozofie a Restauraţiei s-a ridicat împotriva 
„legitimităţii“ înnoirilor social-economice, pe care le reducea 
arbitrar la prefaceri de natură suprastructurală, ignorând 
cauzalitatea materială care le-a determinat. Caracterizarea de mai 
sus, despre spiritul medievalizant paseist al restauraţiei se referă 
la acele opinii care au servit ca argumente utile iunkerimii prin 
idealizarea feudalităţii, prin îndemnul la întoarcerea spre trecut, 
conceput ca un climat ideal pentru viaţa spirituală. Acest climat 
ideologic, continuat mai târziu de Schopenhauer, prezintă 
neîndoielnice înrudiri de structură cu concepţiile sociologico- 
filozofice pe care le vor afirma un Tönnies, un Chamberlain, un 
A. Weber, O. Spengler etc. Un bun cunoscător al filozofiei şi 

sociologiei germane moderne, M. Tazerout, traducătorul francez al 
lui Oswald Spengler, observa, în prefața lucrării pe care o tălmăcise, 
faptul că „orice speculație germană după marea revoluţie din 1789 
este închisă în aceste două antiteze, care nu au putut fi depăşite; 
Orient-Occident, cultură şi civilizație“. Dealtfel, mai toţi romantici 
germani (Chiar cei de „orientare progresistă) exaltau conceptul de 
Kultur, socotit un atribut al naţiunii şi al statului ca expresie a 
sufletului comunităţii, opus conceptului de Zivilisation, care implica 
ştiinţă, progres tehnic, maşinism. A sublinia superioritatea 
conceptului de Kultur faţă de cel de Zivilisation semnifica 
recunoaşterea superiorității națiunii şi a misiunii sale, deosebitoare, 
în ordinea culturii.2 Nu e aici locul unei analize detaliate a 
exponenţilor sociologiei germane (Fr. Tönnies, A. Weber, 
Chamberlain, Spengler) cărora li se datorează, de fapt, — printre 
altele — constituirea mai închegată a acestei ramuri din filozofia 
culturii”. 

Ar trebui însă menţionat că această concepţie asupra culturii şi 
civilizaţie: moderne era retrogradă şi ostilă spiritului revoluţionar, 
în special Revoluţiei franceze din secolul XVIII, considerată ca o 
expresie a trecerii de la starea de cultură la cea de civilizaţie, a 
triumfului oraşului asupra satului. Aceste puncte de vedere, 
considerate ca extremiste, au fost mereu contestate. În realitate, 
civilizaţia nu poate fi disociată arbitrar de ansamblul culturii, în 
sfera căreia intră deopotrivă elemente ale civilizaţiei (tehnica etc.), 
după cum cultura trebuie considerată ca o componentă a unui 
anumit tip de formaţiune socio-economică. Cultura spirituală 


l Oswald Spengler, Le Declin de 1'Occident, prefaţă de M. Tazerout, 
Ed. Gallhmard, p. 9. 

2 Veni şi Al. Tănase, Introducere în filozofia culturii, Editura 
Stințifică, 1968, p. 149-150. 

3 Vezi studiul nostru Cultură şi civilizație în curentele de idei de 
orientare tradiționalistă, în vol. Studii şi cercetări, Editura Eminescu, 
1971, p. 13-43. 

(cultura), ca şi cea materială (civilizaţia), sunt determinate istoric 
de gradul de dezvoltare a societăţii. Antinomia dintre cele două 
concepte e artificială. S-a observat adeseori că între civilizație şi 
cultură există o deosebire, dar niciodată o antinomie. Orice cultură 
ar fi luată ca exemplu, se va constata lesne că ea se sprijină 
totdeauna pe o anumită treaptă de civilizație. Civilizaţia nu poate 
fi de aceea nici apogeul, dar nici declinul culturii, ci întotdeauna 
baza ei materială. Tudor Vianu avea dreptate să afirme în lucrarea 
sa Filozofia culturii: „Mărturisesc că nu înţeleg destul de bine 
atitudinea polemică faţă de civilizaţie, pe care o afişază unii dintre 
gânditorii care se disting între cultură şi civilizaţie. Civilizaţia nu 
este o entitate care s-ar opune culturii, este numai unul din 
aspectele ei. Nu trebuie să dorim distrugerea civilizației pentru a 
obţine cultura, trebuie cel mult să dorim completarea ei.“ 
Ecourile acestei direcţii din sociologia germană modernă — 
evidenţiate aici, cum spuneam, succint — s-au prelungit sensibil 
în filozofia şi sociologia românească. Un examen atent dezvăluie 
cu claritate existenţa unei orientări bine conturate în filozofia 
românească, în care blamul la adresa oraşului industrializat şi 
apologia idealizantă a satului patriarhal sunt fundate pe vădite 
împrumuturi din fondul comun al sociologiei germane, cu 
distincţia când expres mărturisită, când implicită, între comunitate 
şi societate, între cultură şi civilizaţie. Aplecarea spre paseism 
şi formele tradiţionaliste poate fi detectată în istoria filozofiei 
româneşti de la junimism până la gândirism şi naeionescianism, 
motivele, în esenţă aceleaşi, circulând cu o frecvenţă precisă 
de-a lungul unui întreg secol. Desigur, în ideologia junimistă nu 
găsim forma spengleriană a filozofiei culturii şi nici aceea a 
filozofilor germani ai culturii de la începutul veacului. Dar 
principiile elementare ale concepției după care între cultură şi 


| Tudor Vianu, Filozofia culturii, Ed. „Pubhcom“, Bucureşti, 1945, 
p. 29. 

formele civilizaţiei sălăşluieşte o prăpastie şi că evoluţia celei 
de a doua se realizează întotdeauna prin împrumuturi din afară, 
minează fondul primar, statornic şi conservator al culturii, le 
găsim — destul de bine instalate — în ansamblul junimismului. 
Dealtfel, faptul va deveni şi mai limpede, apropierile şi mai 
clare, o dată cu apariţia — târzie — a lucrării lui C. Rădulescu- 
Motru, Cultura română şi politicianismul (1904). 

Ideea laitmotiv a formelor fără conţinut corespunzător, care 
nu ar fi fost chemate la existenţă de evoluţia organică a fondului, 
nu a nutrit substanţa celebrei teze a formelor fără fond? Şi nu a 
fost această teză de o însemnătate cardinală în ideologia 
junimistă? 

Am spune că filozofia schopenhaueriană, atât de preţuită de 
junimişti, a contribuit apreciabil la configurarea acestui punct de 
vedere. Faptul a fost evidenţiat de Ion Petrovici, în cunoscutul 
lui studiu despre Schopenhauer. Se arăta acolo, de pildă, că 
Maiorescu ar fi aflat, în predilecţia filozofiei schopenhaueriene 
pentru factorul irațional şi al valorii afectelor, un sprijin de 
prestigiu pentru tendinţele sale conservatoare. De vreme ce 
fundamentale sunt elementele instinctuale, spontane, vii şi 
afective, era firesc să se respingă posibilitatea unei reformări 
sociale după criteriile raţiunii, care ar fi ignorat fatal tradiţii şi 
datini, adică tot ceea ce alcătuieşte viaţa organică şi inconştientă 
a unui popor.! Să adăugăm, la această observaţie a lui Ion 
Petrovici, destul de exagerată (Maiorescu a fost totuşi un 
raţionalist !), că descendența schopenhaueriană nu e, în cazul 
filozofiei sociale a lui Maiorescu. exclusivă. Ideea e, cum 
spuneam, comună unei întregi familii de gânditori germani sau 
englezi. l-am putea cita pe Hegel, dar şi pe H. Th. Buckle sau 
pe Spencer. 


l Ion Petrovici, Schopenhauer, B.P.T., f. a., p. 233. 

2. Cu o astfel de zestre filozofică şi ideologică pe care viitorii 
junimişti nu numai că au cercetat-o ca nişte veritabil studioşi ce 
erau, ci au şi împărtăşit-o, era de aşteptat să se declare adepţii 
integrali ai evoluţionismului istoric, militând pentru calea 
evolutivă în dezvoltarea structurilor rom âneşti spre o civilizaţie 
modernă. Ideea de revoluţie, de depăşire bruscată, convulsivă, 
de la o etapă la alta, li se părea nerecomandabilă în principiu şi 
nepracticabilă, în particular, pentru ţara noastră. „„Vorbă lămurită 
— scria Maiorescu într-un articol din 1887, atunci mult comentat 
— noi junimiştii nu suntem revoluționari. Nu doară că revoluţia 
nu ar fi una din căile pe care, în general vorbind, s-a văzut 
uneori silită Istoria popoarelor a merge spre progres. Dar pentru 
tara noastră, o ţară mică, intercalată între două mari puteri şi 
cotropitoare, o revoluţie este întotdeauna o calamitate. Cine 
începe ştie pentru ce o începe, dar nu stie niciodată în a cui folos 
o sfârşeşte.“! Soluţiile radicale de orice fel trebuie, de aceea, 
respinse ca neîngăduite şi intolerabile orideunde (şi oricum) ar fi 
venit. Când Panu a preconizat idealurile sale radicale, Maiorescu 
a replicat de la tribuna parlamentului: „Dar ceea ce ştiu şi de ce 
sunt convins este că pentru starea noastră de astăzi şi în 
timpurile apreciabile ale activităţii noastre politice, acest 
radicalism democratic trebuieşte combătut ca ceva periculos şi 
în orice caz prematur; şi nu este mai mare greşeală în politica 
practică decât ignorarea fazelor treptate, prin care trebuie să 
treacă evoluțiunea unui popor “.? (s.n.) Carp preciza şi el, cu un 
deceniu mai înainte, tot într-o cuvântare parlamentară, acelaşi 
punct de vedere: „La noi revoluţiunea socială (prin acest termen 
liderul grupului politic junimist înţelegea procesul de înnoire 


1 T. Maorescu, Asupra discursului parlamentar al d-lui Alex. 
Djuvara, România liberă, nr. 3079 (3 decembrie 1887) 

2 Idem, Discurs parlamentar rostit la 13 febr. în Discursuri 
parlamentare, vol. IV, 1904. p 525. 

constituţională statuat la 1866, n.n.) s-a făcut fără sânge, fără 
zguduiri, pentru că noi, ca oameni cu minte, am voit o transformare 
treptată... Nouă revoluţiunile radicale nu ne sunt permise.“ 
(s.n.) Într-un ciclu de articole — de un interes doctrinar 
excepţional — publicat în 1889 în ziarul junimist Consfifutionalul, 
cu semnătura abreviată M. (noi credem că ar putea aparţine lui 
Maiorescu, dar, oricum, reprezintă punctul de vedere al grupării 
politice junimiste). punându-se din nou problema capitală a căii 
mai potrivite pentru România de a înainta pe drumul civilizaţie 
moderne, se spunea tot atât de limpede şi de apăsat: „Ce trebuie 
să facem pentru a ne apropia mai mult de calea progresului ? Să 
ne preocupăm de a lărgi libertăţile constituţionale şi drepturile 
politice, ori de a înmulți şi întări condițiunile de vitalitate ale 
societăţei, dând activităţei sale toate înlesnirile materiale şi 
morale ce-i pot fi de folos ? Noi nu suntem în situaţiunea 
naţiunilor mari cari pot suporta orice experienţă. Noi avem tot 
interesul de a vedea ţara cârmuită pe drumul ce duce mai repede 
şi mai sigur spre progres... Ştiinţa de azi (e vorba, evident, 
despre doctrinele evoluţionismului istorist. n.n.) ne învață în mod 
categoric că revoluţiunea este un mijloc primitiv de îndreptare 
necesar societăţilor care nu sunt complect organizate politiceşte 
spre a respecta drepturile tuturora şi a subveni nevoile lor 
comune... Îndată ce societatea are mijloacele ei normale spre 
a-şi regenera organismul după nevoile curente, dispare 
necesitatea revolutiunei şi progresul se realizează pe calea 
evoluţiei.“ Pogor şi-a spus şi el cuvântul în această chestiune 
cardinală pentru ideologia junimistă în recenzia sa la cartea lui 
Buckle. Nu-l vom transforma, fireşte, pe Pogor într-un doctrinar 


1 P P, Discurs parlamentar rostit la 14 martie 1882, în vol I, 1907, 
p. 302 

2 M (aiorescu?), Ref/lecţiuni asupra vieţii noastre politice, IV, 
Constituţionalul, an. I, nr. 24 (13/25 iulie 1889). 

şi nici nu vom acorda recenziei sale valoarea unui text ideologic. 
Ni se pare însă că aici se exprimă opinii simptomatice pentru 
fondul comun de opţiuni ideologice junimiste: „Tendința 
legislaţiei moderne este de a aduce toate lucrurile pe calea lor 
naturală, cale de la care ele au fost abătute prin ignoranţa 
legislaţiei precedente. Din aceasta rezultă că dacă oamenii 
politici nu s-ar fi amestecat spre a împiedica şirul natural al 
lucrurilor, progresul ar fi urmat cu o mai mare repeziciune...“! 
Plasat irevocabil în spaţiul doctrinar şi politic al 
conservatorismului, junimismul va profesa de la începuturi 
(vrem să spunem cu mult înainte de „a intra“ în politică) şi până 
târziu, când gruparea politică junimistă se va risipi în cadrele 
amorfe ale partidului conservator, aceleaşi convingeri. Le putem 
oricând detecta, aceleaşi, în nucleul lor esenţial. indiferent de 
tacticile oportune (alianţe, dizidenţe, pactizări) adoptate într-o 
activitate politică de aproape jumătate de secol. Teza ideologică 
de substanţă conservatoare era consecvent opusă celor liberale, 
socotite revoluţionare, afirmate de grupul liberal C. A. Rosetti 
sau, în prelungirea acestora, de gruparea radicală a lui Gh. Panu. 
(Atitudinea ostilă faţă de socialism va fi motivată cu aceleaşi 
argumente, hotărât favorabile ideii de evoluţie lentă.) Sub raport 
ideologic, junimismul nu s-a abătut niciodată de la principiile 
conservatoare, slujite rectiliniu. „Ideea conservatoare — spunea 
Carp în 1892 — pretutindeni e că nici un progres, nici un lucru 
bun sub punctul de vedere liberal nu dă roade decât atunci când 
primeşte consacrarea timpului... Istoria ne arată că acele țări care 
n-au ştiut să se lecuiască singure de această boală a reformelor 
care se succed prea repede una după alta, au fost lecuite de alţii, 
dar odată cu lecuirea au pierdut individualitatea lor, au dispărut 


1! Convorbiri literare, |, 15 mai 1867 Apud Antologia ideologiei 
junimiste (Ediție de E. Lovinescu), p. 110. 

ca naţiuni libere“.! Dealtfel, Carp se va ridica vehement polemic 
împotriva exponenţilor ideilor revoluţionare încă de la 
începuturile activităţii sale parlamentare, condamnându-i pe acei 
„oameni cari, neputând face propria lor fericire, se cred apți a 
face fericirea unui popor întreg şi vor veni cu utopii, cu idei vagi 
şi generale, să aplice în numele libertăţii, egalităţii şi fraternității 
idei răsturnătoare de orice dezvoltate naţională.'? Epoca, 
publicaţie apropiată junimismului, afirma în numele doctrinei pe 
care o servea credincios: ,....Noi, conservatorii, vom susține că 
progresul trebuie realizat în mod treptat, ţinându-se seamă de 
experienţă... Partidul conservator crede că pentru urmărirea 
acelei ţinte, statul trebuie să se dezvolte treptat şi potrivit firei şi 
tradiţiunilor sale“3. Eminescu, adept şi el — cum se ştie — al 
doctrinei conservatoare, a stăruit, nu o dată, asupra ideii de 
progres lent şi evolutiv, prezentată ca unică modalitate a 
înaintării structurilor româneşti. „Căci cine zice progres — scria 
el în 1880 într-un articol apărut a doua zi după publicarea 
programului partidului conservator — nu-l poate admite decât cu 
legile lui naturale, cu continuitatea lui treptată. A îmbătrâni în 
mod artificial pe un copil, a răsădi plante fără rădăcină pentru a 
avea grădina gata în două ceasuri, nu e progres, ci devastare. 
Precum creşterea unui organism se face încet prin superpunerea 
continuă şi perpetuă de noue materii organice, precum 
inteligenţa nu creşte şi nu se întăreşte decât prin asimilarea lentă 
a muncii intelectuale din secolii trecuţi şi prin întărirea 
principiului înnăscut al judecății, precum orice moment al 


| P P. Carp, Discurs în Senat rostit la 10 martie 1892, Constituţionalul, 
an II, nr 795 (13 martie), 1892 

2 Idem, Discurs rostit la 5 februarie 1876, Discursuri, 1907, vol. I, 
p. 99. 

3 Doctrina conservatoare (nesemnat), Epoca, an. III, nr. 829, (31 
august), 1888. 

creşterii e o conservare a celor câştigate în trecut şi o adăugire a 
elementelor, cucerite din nou, astfel adevăratul progres nu se 
poate opera decât conservând pe de o parte, adăogind pe de alta: 
o vie legătură între prezent şi viitor, nu însă o serie de sărituri 
fără rânduială. Deci progresul adevărat, fiind o legătură naturală 
între trecut şi viitor. se inspiră din tradiţiunile trecutului, înlătură 
însă inovaţiunile şi aventurile hazardoase.”! 

Declarându-se partizan al căi eminamente evolutive. 
junimismul nu s-a limitat să afirme punctul său de vedere la o 
scăzută şi sobră temperatură doctorală. Ca în mai toate 
compartimentele, şi în cel ideologic fondul polemic era 
fundamental. Nu — se ştie — implicit, ci explicit. Ostilitățile erau 
duse cu exponenţii punctului de vedere adversar. reprezentat de 
anumite cercuri liberale încât se poate spunc că, de fapt, cu 
câteva excepţii, mai toate consideraţiile junimiste în jurul 
acestor chestiuni au fost exprimate în toiul înfruntărilor 
polemice, procedându-se prin delimitare. lar delimitarea privea 
întreg, procesul creării României moderne. Aprecierile sunt, din 
perspectiva amintită, nete, având mereu alura de rechizitoriu. Şi, 
să precizăm de pe acum, nu era vorba numai de rechizitoriul 
hberalismului postpaşoptist. de după 1870. S-a procedat cu o 
anume sistemă. aducându-se la bară însăşi principiile de bază ale 
programului pașoptist, ale ideologiei sale de sorginte 
revoluționară. Pe lângă contestarea căii revoluționare în dinamica 
socială, a fost adusă în discuţie — şi, fireşte, negată — teza 
statului contractual, pe care se sprijinea. cum se ştie, întreaga 
filozofie socială raţionalistă a secolului XVIII. În articolul lui 
Maiorescu din 1889 la care ne-am referit mai sus se preciza că 
ideea de revoluţie ar putea fi acceptată „ca un drept social numai 
în ipoteza că societatea în origine şi în orice formă ulterioară 


| M. Eminescu, Studii asupra situaţiei. | (articolul apărut nesemnat), 
Timpul, an. V, nr 38 (17 tebruane) 1880. 

este produsul unei învoieli comune între oameni, aşa încât 
revoluţia ar reprezenta dreptul societăței faţă cu acei ce nu se ţin de 
contract. Dar când însăşi ipoteza aceasta a contractului social se 
dovedeşte că este o imaginaţie puerilă, nu mai poate fi vorba de un 
asemenea drept.“ Tezei statului contractual, decretată o abstracţie 
stabilită artificial pe cale raționalistă, i se opunea, fireşte, aceea a 
statului ca organism natural. Într-un discurs din 1872 Maiorescu 
elogia statul vecin, Serbia, pentru că „s-a dezvoltat natural, şi o 
spun cu invidie, mai natural decât noi, fiindcă s-au scos 
instituțiunile din inima şi înţelegerea poporului său şi nu s-au 
improvizat, ca la noi, din idei şi din compromise teoretice.“2 Vom 
comenta la locul potrivit opinia junimistă a civilizaţiei importate, cu 
importanţa ei primordială în arhitectonica întregii construcţii 
ideologice. Deocamdată, am menţiona, la acest capitol al distincţiei 
antinomice — pe care o evidenția junimismul — între statul 
contractual şi cel natural, că şi Th. Rosetti. într-una din cele trei 
intervenții publicistice ale sale, a ţinut să-şi spună opinia. „Product 
natural, ca şi societatea, al istoriei şi al vieţei, menirea statului e 
de a fi păzitorul, scutul, atât al societăţii, cât şi al individului... 
Aşezat nu pe bazele şubrede ale unei concepţiuni abstracte, ci pe o 
temelie largă şi adâncă a vieţii unui întreg popor, statul cuprinde 
nu numai interesele momentane şi parţiale ale membrilor unei 
societăţi actuale, ci şi interesele unui şir îndelungat de generaţiuni 
viitoare; în el se întrupează individualitatea istorică a acelui popor. 
Fiinţă organică, ca şi societatea din care s-a născut, el are un 
organism distins de acel social. Cu un deceniu şi mai bine 


1 M.(aiorescu?), Reflecțiuni asupra vieții noastre politice, IV, 
Constituţionalul, an. I, nr. 24 (13/25 iulie) 1889. 

2T Maiorescu, Discurs la 12 martie 1872, Discursuri parlamentare, 
vol. 1, 1897, p. 145. 

3 Th. Rosetti, Mișcarea socială la noi, 7, Epoca, an. III, nr. 798 (22 
iulie) 1888. (Se reproduce în Epoca după textul studiului — uşor 
modificat — apărut în Convorbiri literare din noembrie 1885.) 

înainte, în 1874, acelaşi Th. Rosetti, destul de familiarizat în 
problemele teoriei statului şi dreptului, expedia, în primul său 
studiu din Convorbiri, o filipică directă împotriva tezelor 
statului contractual: „Teoria contractului social e o teorie 
învechită şi a voi astăzi a explica societatea prin acel contract 
sinalagmatic ar fi o erezie ştiinţifică tot aşa de mare, ca de a 
admite că lumea fizică se compune numai din patru elemente.“ 

Nu e, desigur, necesar să insistăm pentru a descifra semnificaţia 
respingerii ideii statului contractual şi elogiul adus principiului 
statului ca organism natural. Să notăm numai că întreaga 
demonstraţie se păstra în cadrele şcolii istorice a dreptului şi a 
evoluţionismului istorist. Dacă ideea statului contractual era 
infirmată ca o „ipoteză puerilă“, se contesta, implicit, şi 
posibilitatea adaptării unui model socio-politic propus de 
gânditorii sociali care au pregătit revoluţia de la 1789. Iar 
modelul social-politic preconizat de aceşti gânditori propunea 
necesitatea eliminării pe cale revoluţionară a structurilor feudale 
Şi crearea unei noi organizaţii statale bazate pe principiile triadei 
proclamate la 1789. În locul acestui model se proclamau, fireşte, 
valoarea şi legitimitatea absolută a instituţiilor trecutului, deduse 
din evoluţia istoriei specifice a poporului. Altfel spus, statul — 
creaţie naturală (cel contractual era considerat artificial pentru 
că a fost o deducție raţională), organism crescut din tradiţii şi 
care — fireşte — trebuie menţinut pe fundamentele ei. 

Partizan al ideii statului natural a fost — se ştie? — şi Eminescu. 
Numeroase articole din Timpul au fost special consacrate 
acestei chestiuni. Desigur, concepţia lui Eminescu despre statul 
natural, la care ne vom referi mai jos — e mult apropiată celei 


1! Idem, Despre direcţiunea progresului nostru, în Antologia 
ideologiei junimiste(ed de E. Lovinescu), Casa Şcoalelor, 1943, p. 120. 

2 Vezi şi G. Călinescu, Opera lui Mihai Eminescu (2), în ediţia 
Opere (îngrijită de Andra Rusu), vol. 13, Editura Minerva, 1970. 

junimiste. Pe anume incidente se integrează chiar în sfera 
ideologiei junimiste. Se cuvine semnalată o disociere a cărei 
însemnătate este în afara oricărei discuţii. Ca în întreaga sa 
concepţie socio-politică (G. Călinescu a denumit-o „filozofia 
practică), Eminescu a exprimat, şi în această chestiune, după o 
preciziune inteligentă propusă în 1908 de Ibrăileanu, năzuinţele 
răzeşimii şi nu ale marilor proprietari. Fapt este că până târziu în 
capitalism interesele clasei moşiereşti şi ale păturilor mijlocii 
din lumea satului au coincis pe anumite fragmente ale 
dispozitivului social. Se considerau amenințate — deşi din motive 
distincte — de evoluţia capitalismului care eroda, fatal. vechile 
structuri agrare. Moşierimea voia să-şi mențină privilegiile de 
natură feudală, iar micul agricultor spera, romantic, că-şi va 
putea conserva mica sa proprietate, trainică şi stabilă. Că legile 
sociale, cu dinamica lor necesară, au determinat abolirea (ce-i 
drept, la noi destul de târziu !) privilegiilor feudale, diminuarea 
atotputerniciei proprietății moşiereşti, iar mica proprietate, 
supusă presiunii relaţiilor capitaliste, nu a putut prospera, astăzi 
o ştim. Dar, repetăm, decenii (dacă nu secole!) de-a rândul 
interesele moşierimii şi ale păturii micii proprietăţi rurale au 
coincis, parțial, în înfruntarea cu relaţiile capitaliste. Eminescu, 
deşi a vorbit expres — şi nu o dată — în numele răzeşinuii, nu a 
făcut deloc  disocierile necesare, lăsând deschisă calea 
interpretărilor potrivit cărora s-ar fi situat, fără nici o rezervă, 
pe poziţiile conservatorismului. Fenomenul se verifică şi în 
cazul opiniilor despre statul natural. deşi o lectură atentă şi 
avizată a articolelor eminesciene ce comentează această 
chestiune poate semnala distincţii şi delimitări. Doctrinarismul 
conservator se revendica exclusiv din fiziocratismul lui 
Quesnay, pe când Eminescu îl invoca pe Montesquieu, dar şi pe 
Quesnay cu ale sale teorii despre starea naturală denaturată de 
instituţiile civilizaţiei. Iar întreaga concepţie sociologică (sau de 
filozofie socială) este o expresie a dezideratelor păturilor 

mijlocii. Dar deşi atât de diferită — faţă de conservatorismul 
moşierilor — în motivaţie socială şi chiar în finalitate, concepţia 
lui Eminescu despre stat a fost afirmată în organul partidului 
conservator, ca un punct de vedere doctrinar oficial, şi nimeni 
în epocă nu făcea deosebirea (totuşi atât de necesară !) pe care 
azi o putem lesne stabili. „În zadar — scria poetul în 1879 — ar 
încerca cineva să dovedească că statul e un rezultat al 
convențiunii şi al punerii la cale prin teorii; el este şi rămâne un 
product al naturii, un organ al societăţii şi precum omul nu-i 
liber de a-şi schimba inima, sau creierul sau plămânii după plac, 
asemenea nici societatea, într-o stare anumită de lucruri 
economice şi de cultură, nu poate să schimbe după plac forma 
şi funcțiunile statului...! Sau în acelaşi an: „,... Pentru noi statul 
e un obiect al naturii care trebuie studiat în mod individual, cu 
istoria, cu obiceiurile, cu rasa, cu natura teritoriului său, toate 
acestea deosebite şi neatârnând câtuşi de puţin de liberul arbitru 
al indivizilor din cari, într-un moment dat, se compune 
societatea...“? Exemple de acest fel ar mai putea fi (destul de 
multe!) citate. Ele nu ar contribui decât la confirmarea acestui 
punct de vedere în convingerea căruia Eminescu a rămas 
statornic, ca o rocă granitică. 

Am evitat cu bună-ştiinţă în citaţiile de mai sus imprecaţiile 
sau numai referirile critice la adresa liberalismului legatar al 
paşoptismului, adevăratul creator al României moderne. Dar ele 
se află peste tot (nu numai în violentele articole eminesciene), 
liberalii şi liberalismul fiind stigmatizaţi de a fi comis sacrilegiul 
sacrificării statului natural în favoarea artificialei şi interesatei 
înjghebări a civilizaţiei statale de sorginte raționalistă. Deşi 
aceste luări de atitudine critică sunt târzii (fireşte, toate, după 


l Timpul, an. IV, nr. 23 (30 ianuarie), 1879. 
2 Idem, nr. 180 (17 august) 1879. 

1870 !), rechizitoriul nu se limita la fenomenul atunci în curs. I 
se căuta geneza. Şi. fatal, se ajungea la începuturile procesului 
de trecere a ţării spre epoca modernă. Generaţia paşoptistă cu 
programul ei revoluţionar de reformare era invocată, judecată şi 
— se putea altfel ? — acuzată. 

Înainte de a comenta opiniile criticiste ale junimismului faţă 
de gestul (teoretic şi practic) al paşoptismului se cuvine să 
evidenţiem aproprierile, chiar filiaţiile dintre cele două curente. 
Fireşte, nu vom forţa interpretările în acest succint examen 
comparatist pentru a nu eşua în eroarea ridicolă de a considera 
junimismul drept continuator, dacă nu chiar legatar al 
paşoptismului. Eroarea, din păcate, s-a făcut în ultimul deceniu 
cu rezultate atât de exagerate, încât — ca în atâtea cazuri similare 
— s-au autoanulat. Fără îndoială, se poate vorbi de reluarea de 
către junimism a unor principii din legatul paşoptist. Problema e 
însă din ce zonă a acestui legat ? Sunt cunoscute unele deosebiri 
dintre paşoptismul moldovean şi cel muntean. Privite lucrurile 
astfel se poate spune că programul paşoptist se prezintă cu o 
sferă atât de cuprinzătoare încât o mişcare de idei favorabilă 
unei evoluţii moderatoare (cum a fost junimismul) putea afla 
acolo unele principii şi motive din care să se revendice. Să mai 
invocăm şi să dezvoltăm argumente pentru a demonstra că 
apropierile (uneori se poate spune chiar filiaţie) între junimism 
şi mişcarea de la 1848 privesc programul paşoptiştilor 
moldoveni ? 

Lucrurile se prezintă atât de clar încât e lesne de înțeles că 
singurul factor de legătură între junimism şi predecesori îl 
constituie unele prevederi (şi mai ales terminologia sub care erau 
înfăţişate) ale programului reformator elaborat de Kogălniceanu 
şi prietenii săi. Doar Kogălniceanu a fost şi el student al lui 
Savigny, despre care a vorbit cu venerație, a împărtăşit destule 
din opiniile comune ale şcolii istorice a dreptului ! Nu a semnat 
Kogălniceanu în 1852 acest text edificator pentru convingerile 

sale ideologice: „ţara noastră nu prin grabnice şi zgomotoase 
schimbări se poate ridica. Reformele blânde şi graduale, 
îmbunătățirile serioase, răspândirea instrucției publice, egala 
îndrituire a tuturor claselor naţiunii, îndreptarea moravurilor în 
familie, întărirea, statornicirea şi respectarea puterii ocârmuitoare, 
ca organ al legii, acestea sunt singurele elemente de regeneraţie 
pentru noi. Orice schimbare silnică, orice prefacere năprasnică 
nu pot să ne fie decât fatale. Când revoluțiile încep, civilizaţia 
încetează...?! Iar în acel lucid document politic din august 1848 
care este Dorințele partidei nationale din Moldova, combătând — 
cu dreptate — Regulamentul organic, a menţionat că „0 lege 
fundamentală a ţării trebuie însă să fie o plantă indigenă, 
expresia năravurilor şi a nevoinţelor nației“, precizând 
programatic: „vroim a ne întoarce la acele instituţii a cărora 
origine este din pământul nostru. care în timp de cinci veacuri 
le-am avut, şi pe care nu mai voim a le adopta după luminile şi 
trebuinţele epocii.“2 Să nu se creadă de aici, ne grăbim să 
adăugăm, că Kogălnicenu voia o reîntoarcere la trecut. Textul 
din urmă este reprodus, cum spuneam, din chiar programul 
reformator al revoluționarilor moldoveni şi ar fi de neimaginat 
ca tocmai în spaţiul acestuia să se reclame reîntoarcerea la 
vechile rânduieli. Dreptate, credem, are Lovinescu, care 
observase că, de fapt, propunerile reformatoare ale lui 
Kogălniceanu erau tot atât de ferme ca cele ale colegilor din 
Muntenia. Deosebirea e că fruntaşul moldovean învăluia 
cerinţele sale reformatoare în cuvinte cu iz tradiţional, 


1 M Kogălniceanu, Prefaţă la Letopiseţele Țării Moldovei, în Opere 
alese (ediția G Drăgan), Ed. Georgescu-Delafras, f.a., p. 179. 

2 Idem, Dorinţele partidei naţionale din Moldova, în Opere alese, 
ed. cit., p. 94-95. 

3 E. Lovinescu, Istoria civilizației române moderne (ediţie de 
Z. Ornea), Editura Ştiinţifică, 1972, p 130. 

invocând trecutul şi istoria, iar muntenii uzau de o terminologie 
revoluţionară, de provenienţă franceză. Dealtfel, în acelaşi 
document Kogălniceanu prevenea că propunerile sale sunt 
reformatoare, menite să creeze un cadru instituţional modern, 
„ele au oareşicare asemănări cu constituţiile altor popoare, să nu 
socoată cineva că sunt imitații şi împrumuturi... Să nu se ice 
după formă şi după termini. Instituţiile ce le vroim sunt curate 
ale ţării noastre. în cea mai mare parte şi aceasta o dovedesc 
istoria şi actele publice ale românilor.“!. Iar cele 34 de „dorinţe“ 
înscrise în program erau profund înnoitoare, rezumând aproape 
cele 22 de puncte ale programului de la Izlaz. 

Dar, fără îndoială, limbajul tradiţionalist, apelul la ideologia 
evoluționistă şi la conceptele istorismului pot constitui o punte 
de legătură între paşoptismul moldovean şi junimism. Apoi 
junimismul nu exprima o ideologie a restauraţiei extremiste, nu 
predica reîntoarcerea la tradiţii voievodale. Accepta faptul 
împlinit al înnoirilor înfăptuite, chiar dacă demonstra polemic 
că drumul parcurs nu a fost cel indicat, transformarea — prea 
forţată, iar eficienţa actului reformator — neînsemnată. Liberalul 
democrat Kogălniceanu putea fi invocat de moderaţii liberali 
care au fost, de fapt, junimiştii. Apoi, destule revendicări din 
programul Daciei literare au fost reluate de junimism: în 
problemele limbii, ale cultivării literaturii populare, ale creaţiei 
culte şi — în planul ideologiei literare — ideea specificului 
naţional. Altfel spus, aproape tot ce considerăm a fi stratul 
romantic al esteticii junimiste poate fi invocat ca descinzând din 
idealurile culturale paşoptiste. Dealtfel, junimiştii, în activitatea 
lor politică, au concedat, din motive tactice, să exprime opinii 
favorabile despre generaţia luptătorilor de la 1848. E drept că 
întotdeauna aceste aprecieri pozitive erau oportune, urmărind să 


1! M. Kogălniceanu, op. cit., în ed. cit., p. 98-99. 

înfăţişeze degradarea liberalilor de după 1870 în comparaţie cu 
ipostaza luminoasă a vechii generaţii de la 1848. Dar, oricum, 
se pot semnala asemenea aprecieri favorabile actelor celor ce 
s-au distins la 1848. „Consimțim cu toţii a zice — declara 
Maiorescu în 1879 — că este ceva în acei oameni de la 48, este 
un foc, dacă-mi permiteţi expresia, candid, care îi face să fie 
admiraţi de mulţi dintre noi, este o vigoare juvenilă, cu care 
merg înainte şi au mers totdeauna înainte, este o bărbăţie care la 
mulţi dintre cei mai tineri dintre noi le lipseşte. Aceasta o 
mărturisim liber. Însă. domnilor, toată opera lor de la 48 nu 
poate sta decât sub o condiţie, ca să se continue în generaţiile 
care vin după ei; şi o nefericire ar fi...“! (urma obişnuita 
comparaţie cu fizionomia bicisnică a descendenților). Altă dată, 
în eseul despre Neologisme, referindu-se la rolul pozitiv şi 
necesar al fenomenului introducerii, în perioada 1848-1857, a 
neo!ogismelor, Maiorescu constata: „Aşa de puternică a fost raza 
de lu.nină ce s-a revărsat atunci asupra ţărilor române, încât nu 
a existat un singur om din clasele de sus care să nu se fi 
deşteptat la atingerea ei. Cu focul tinereţei s-au aruncat cu toţii 
pe calea cea nou deschisă, şi mai ales de la sora noastră franceză 
am primit, împreună cu impulsul mişcării politice, şi o întreagă 
comoară de cuvinte latine, şi deodată ne-am deprins cu toţii să 
vorbim de libertate, să ne gândim la constituțiune, să sperăm în 
viitor, să ne credem capabili de orice reforme. Cu inima deschisă 
tinerimea a primit cuvintele cele nouă din gura conducătorilor 
naţionali, şi toată societatea română cea cultă a fost pe atunci ca 
o singură şcoală de învățământ mutual pentru limba neolatină. 
În această mişcare vedem noi ca element esenţial emoţiunea 
puternică lăţită într-o parte întinsă a poporului român... Acest 
izvor de viaţă însă, întrucât curgea din revoluţiunea socială şi 


1 T. Maiorescu, Discurs rostit la 11 decembrie 1879, Discursuri 
parlamentare, vol. II, 1897, p. 411. 

politică de la 1848 până după 1857, a secat astăzi de mult, 
entuziasmul s-a răcit, şi s-a răcit aşa de tare, încât o mare parte 
a societăţii noastre este cuprinsă de un fel de lăncezime sceptică 
pentru tot ce se mai numeşte reformă politică şi socială.“! În 
aceeaşi manieră comparatistă. cu luminile şi umbrele deliberat 
distribuite, a creionat şi Carp silueta paşoptiştilor: „„Generaţiunea 
de la 1848, cu idealurile ei de libertate înlăuntru şi de neatârnare 
în afară, ea, care a prezidat la renaşterea naţională a acestei ţări, 
a împlinit misiunea ei şi nu noi îi vom târgui sincera noastră 
admiraţie. După munca glorioasă a creării, vine însă munca mai 
modestă a consolidării.“ 

Dar dincolo de apropierile semnalate şi oportunele aprecieri 
favorabile, între paşoptism şi junimism nu se pot stabili raporturi 
de filiaţie. Dimpotrivă, demarcaţia se deschide larg, fără putinţă de 
conciliere. Nu e vorba numai de o nepotrivire temperamentală 
dintre o orientare entuziast-mesianică, îndrăgostită de fraze mari, 
generoasă până la uitare de sine în idealuri, şi una lucidă, 
sceptică, disprețuind vorba umflată, având despre idealurile 
sociale sau naţionale alte convingeri, chiar dacă tot atât de 
înalte. Divergenţa era înainte de toate principială. Iar principiile 
acestea divergente erau de natură ideologică şi filozofică (de 
filozofie socială). Era, într-adevăr, greu de practicat o punte 
durabilă între ideologia revoluţionară şi cea a restauraţiei. 
Repetăm. junimismul nu era expresia, la noi, a ideologiei 
extrem ist-restauratoare, nu preconiza pironirea ţării în trecutele 
alcătuiri şi nu era ostil progresului, după cum paşoptismul nu 
preconiza nici el o ideologie revoluţionară rigidă, neîmblânzită 
de oportunitatea concesiei. Dar, dincolo de aceste mlădieri 
reciproce se înfruntau două înţelegeri distincte în opoziţia lor 


i T. Maiorescu, Neologismele, în Critice, vol. II (ed. cit ), p. 150. 
2 P P. Carp, Discurs rostit la 9 mai 1891 la deschiderea Clubului 
constituțional. Apud. Const. Gane, P. P. Carp .., vol. II, 1936, p. 18 

privind calea evoluţiei ţării spre progres şi civilizaţie modernă. 
Disputa era mai veche în ţara noastră. Cam de la începutul 
veacului XIX spiritele erau neliniştite, înfruntându-se încrâncenat 
în jurul ideii: pe ce cale evoluăm. Periodic, dar cu o constanţă 
obsesivă, câte un cugetător izolat, exponentul unui curent, un 
gazetar sau om politic. revenea, ca Th. Rosetti în 1886, cu 
întrebarea: „unde mergem şi ce voim ?“ Ce alta, la urma urmei, 
au reprezentat apoi sămănătorismul sau poporanismul, decât 
întrebări pe aceeaşi temă, indicându-se şi soluțiile rezolvării 
dificultăţilor, mereu acute ? ( Paradoxal e faptul că târziu, între 
cele două războaie mondiale, când apele păreau a se fi aşezat şi 
făgaşul ţării îndreptat pe firul evoluţiei capitaliste, disputa nu se 
stinsese. Dimpotrivă au izbucnit şi mai înverşunat curentele 
tradiționaliste — brusc învigorate — cerând zgomotos (gândirismul, 
naeionescianismul, ncosămănătorismul) redeschiderea dosarului 
şi refacerea căii de evoluţie. De parcă legile sociologice puteau 
fi suspendate, amânate sau negate ! În această înfruntare în jurul 
unui motiv ideologic cu adevărat obsesiv, paşoptismul şi 
junimismul se instalau, fiecare, în altă tabără şi pe o altă, 
diferită, direcţie. Paşoptismul continua şi încununa, printr-un act 
decis şi o ideologie corespunzătoare, concepţia şi militarismul 
spiritelor înaintate care descindeau din ecoul „„nesupunerii 
franţozeşti“, iar junimismul se instala în prelungirea convingerilor, 
dacă nu declarat retrograde, oricum ponderatoare. Într-o parte 
se utilizau principiile mişcării ideologice-politice de la 1789 şi 
cele comune tuturor revoluționarilor europeni de la mijlocul 
veacului trecut, de cealaltă parte tezele şcolii istorice a 
dreptului, evoluționismul istoric. La aceste deosebiri de vederi 
s-au adăugat inevitabilele conflicte politice dintre două partide 
în care unul se revendica continuatorul paşoptismului, iar 
celălalt din tradiţia rolului istoric al marii boierimi. De o parte 
se vorbea (şi cât de înfierbântat !) de reforme, revoluţie, 
burghezie, industrie, „suvrage“ universal, libertatea presei, iar 

de cealaltă parte de tradiţie, funcţia culturală şi politică a 
boierimii, dreptul ginţilor, aristocrația spiritului, iar Carp (nu şi 
T. Maiorescu) afişa, sfidător, un dispreţ suveran pentru vulg şi 
agitația străzii. 

Aşa stând lucrurile, era normal ca Maiorescu, atunci când 
avea să examineze retrospectiv (în 1895) rolul şi caracterul 
mişcării de la 1848!, să întocmească acel cunoscut rechizitoriu 
aspru care a făcut epocă. „În ce direcţie — scria el — era 
îndreptată România de conducătorii ei cei mai luminaţi ? De 
când şi unde începea acea îndreptare ? Puteam noi merge spre 
republică ? Cu modul de judecată istorică ce predomnea între 
noi (junimiştii, n.n.), mai mult englezeşte evoluţionar, decât 
franțuzeşte revoluţionar, aşa-numita regenerare de la 1848 nu ne 
părea să aibă gradul de importanţă ce i-l atribuiau liberalii din 
Muntenia. Fără îndoială, mişcarea de la 1848 avusese însemnătatea 
ei, întrucât manifestase, cu oarecare răsunet în Europa, 
deşteptarea conştiinţei naţionale în românii din Principate şi 
voinţa lor de a se dezvolta în conexitate cu civilizaţia 
occidentală. Dar ca organizare politică, înlăuntrul acestei 
tendenţe generale, oamenii de la 48 nu au lăsat şi nu au avut nici 
o concepţie reală. Constituţiunea din 15 iunie 1848 de pe 
«câmpul libertăţii» de la Filaret, cu cele 22 articole ale ei, era o 
operă de fantasie, fără valoare practică...; (se înşirau, cu scurte 


l Opinia aceasta a lui Maiorescu despre 1848 a fost o convingere mai 
veche, stratificată din anii tinereții. La 17 ani, într-o scrisoare de la 18 
noiembrie 1857 către sora sa Emilia, comentând critic fenomenul 
pregătirii Unirii, Maiorescu vorbea de „smintiţii de la 1848“ şi, 
referindu-se la cerinţele partidului unionist pe care le socotea necugetate, 
îi blama din nou pe paşoptişti ca iniţiatori: „a fost — credea tânărul 
Maiorescu - o blestemat de iscusită indulgență din partea Porții de a lăsa 
să revină în ţară capetele de copil de la «48»“ (Epistolarium, Caiet 9. 
Traducere de Georgeta Rădulescu-Dulgheru). 


181 


comentarii critice, câteva dintre articolele principale ale 
Proclamaţiei de la Izlaz, n.n.)... toate aceste erau numai naivă 
aşternere pe hârtie a unui amalgam de idei nebuloase, cum 
mişuiau pe atunci în broşurele frazeologilor din alte ţări. Şi în 
contra frazeologiei era mare dispreţ în Junimea... Nu. aici nu 
putea fi izvorul politicei române...“! P. P. Carp, mai pragmatic, 
nu reexamina, dintr-o perspectivă ideologică, programul 
revoluţiei de la 1848. El îi contesta valoarea practică, ținând să 
documenteze că nu poate constitui un program din ale cărui 
indicaţii constituționale să se stabilească norme utile de 
guvernământ. „Nu se mai poate guverna pe baza principiilor 
liberale de la 1848. Aceste au fost îmbrăţişate şi aplicate de toate 
statele moderne... De aceea zic, oamenii de la 1848 nu mai au 
absolut nici o valoare, poate o valoare istorică, dar o valoare 
pentru luptele politice de astăzi, nici una.“2 

Junimismul, căruia îi repugnau cu o sinceritate profundă 
spiritul şi practica ideologiei revoluţionare:, contesta valoarea 
programului de la 1848. Propunea, în schimb. valoarea de 


| T. Maiorescu, Istoria contimporană a României, 1925, p. 40 - 41. 
După Maiorescu şi ceilalți junimişti, spiritul revoluționar era, fireşte, 
sinonim cu anarhia. Într-un articol publicat în Zimpul din 24 ianuarie, 
pe vremea când Maiorescu era directorul ziarului (nu e exclus ca 
articolul să-i aparțină lui Maiorescu), se scria: „Anarhia are deosebite 
gânduri. Adevărata ei şcoală e nenorocita Franciă, unde d-nii Rosetti, 
Brătianu şi adepţii lor, ca d. Stătescu, au supt Binefăcătorul lapte ce 
devarsă astăzi asupra fericitei Românie. Acolo anarhia a lăsat nişte 
urme uriaşe pe care d-lor pot să le admire în toată odihna, dar la 
suvenirul cărora omenirea întreagă se cutremură: 93, iuniu 1848, 
Comuna din 1871, în o țară unde ea a putut săpa temeliele societăţei şi 
a le înlocui prin revoltă, prin ghilotină şi prin incendii“. (Unde începe 
anarhia, loc. cit.) 

2 Constituţionalul, |, nr. 140 (15 decembrie), 1889. 

3 T. Maiorescu, Discurs parlamentar rostit la 3 dec. 1881. 

îndrumar a hotărârilor programatice ale Divanurilor ad-hoc de la 
1857. „Adevăratul îndreptar al dezvoltărei interne şi externe, în 
direcţia căruia începuse regenerarea noastră şi care trebuia acum 
urmat până la sfârşit, erau cele 5 puncte fundamentale, formulate 
de Diavnurile ad-hoc din laşi şi Bucureşti la 7 şi 9 octombrie 
1857: respectarea capitulaţiunilor, unirea, dinastia hereditară 
dintr-o familie suverană a Europei, neutralitatea garantată de 
Puteri şi sistemul constituţional. Aici era expresia reală a 
cerinţelor ţării, conform cu faza vremelnică a evoluţiunii sale 
istorice, programul izvorât din toată experienţa trecutului şi care 
trebuia păstrat cu sfinţenie până la deplina lui înfăptuire, după 
care venea apoi timpul unei noi hotărâri şi formulări pentru 
regularea mersului în viitor.“ Observaţia o găsim — mai laconic 
exprimată — şi într-un discurs din decembrie 1881. „Dacă 
mişcarea de la 1848 a fost impulsiune patriotică mai mult 
instinctivă decât o afirmare precisă de idei, mişcarea naţională 
de la 1857 a fost o impulsiune patriotică cu un program foarte 
precis.“! 

Preferinţa junimismului pentru programul Divanurilor ad-hoc 
are, desigur, rațiunea ei. Printre cele cinci puncte esenţiale ale 
programului din 1857 nu figurează, de pildă, nici o cerinţă privind 
calea de soluţionare a problemei ţărăneşti, Or, cum se ştie, 
articolul 13 din programul revoluţionar muntean?, atât de blamat 
de junimism, cerea emanciparea clăcaşilor şi împroprietărirea lor 
prin despăgubire. lar Bălcescu nu a scris mai târziu că „revoluţia 
din 1848 se cuprinde pe de-a întregul în acest articol al 13-lea“ ? 
Dealtfel, şi în documentul (program) al revoluţiei moldovene 
redactat de Kogălniceanu (Dorintele partidei naționale) se cerea 


! T Maiorescu, Istoria contimporană a României, 1925, p. 42 
Timpul, an. VI, nr. 266 (5 decembrie) 1881. 

2 Vezi studiul lui Paul Cornea: Titu Maiorescu şi paşoptismul, în vol. 
De la Alexandrescu la Eminescu, E.P.L., 1966, p. 325-368. 

rezolvarea problemei ţărăneşti prin desfiinţarea boierescului şi 
împroprietărirea ţăranilor prin răscumpărare. (E drept că, în 
programul de la Braşov din mai 1848, mai radicalul Printipiile 
noastre pentru reformarea patriei, se cerea împroprietărirea fără 
răscumpărare.) Divanurile ad-hoc au renunţat la problema 
țărănească, deşi delegaţii ţăranilor au cerut imperios măsuri 
radicale pentru îmbunătăţirea condiţiei lor de viaţă. Dar opoziția 
moşierimii a fost atât de înverşunată, încât foştii revoluționari 
de la 1848 (reîntorşi din exil) au acceptat să redacteze un 
document în care să fie prevăzute numai revendicări politice, 
cele sociale fiind ocolite. Se argumenta că în acest fel se salva 
ideea Unirii, altfel în primejdie datorită împotrivirii marilor 
proprietari. Documentul Divanurilor prevedea, într-adevăr, vitale 
cerinţe de ordin politic (intern şi extern), exprimând opinia ţării 
întregi înaintea marilor puteri europene. Dar interesele ţărănimii, 
fără de care nu se putea asigura evoluţia reală a structurilor 
sociale şi politice româneşti, au fost sacrificate. Era prima probă 
elocventă a involuţiei liberalismului muntean care se plia 
pragmatic la conjunctură. (La una din şedinţele Divanului 
ad-hoc muntean I. C. Brătianu a cerut delegaților ţărani să 
renunţe la cererile lor, dând „pildă de dezinteresare“, jertfind 
„„păsurile lor personale pentru ale ţării““.) E adevărat că în joc era 
destinul politic naţional al ţării. Dar acesta nu trebuia apărat prin 
abandonarea totală a dezideratelor sociale. Unii dintre fruntașii 
hberali, moldoveni şi munteni, foşti participanţi la mişcarea din 
1848, au acceptat această temporară punere între paranteze a 
principalului deziderat social, socotind că după Unire se vor 
putea întreprinde măsurile necesare pentru readucerea chestiunii 
pe tapet. Kogălniceanu şi unii liberali munteni au acceptat 
această stratagemă, pentru ca la 2 mai 1864 să înfăptuiască, în 
condiţiile ştiute şi în forma ciuntită cunoscută, reforma agrară. 
În ordinea temei noastre, semnificativ e faptul că junimismul 
nu a considerat necesar să comenteze în vreun fel absenţa 

problemelor sociale din programul Divanurilor din 1857. După 
cum nu e o întâmplare faptul că în comentariul lui Maiorescu 
despre proclamația Constituţiei din 1848 a omis orice referire la 
articolul 13, deşi a calificat-o „o operă de fantasie“. În realitate, 
deşi blamată şi apreciată atât de tranşant negativ, Constituţia din 
1848 nu era deloc „.aşternere pe hârtie a unui amalgam de idei 
nebuloase“. Era, dimpotrivă, expresia necesară a reformării 
tuturor structurilor româneşti pentru a o impune în circuitul 
modern al evoluţiei capitaliste. Lovinescu avea dreptate să 
aprecieze, combătând opinia lui Maiorescu transcrisă mai sus: 
„„... Cu tot caracterul ei teoretic şi imitativ, Constituţia din 9 
iunie 1848 rămâne adevăratul punct de plecare al unei noi 
orientări a poporului nostru; ea reprezintă gestul simbolic prin 
care axa vieţii noastre politice şi culturale s-a schimbat din 
Răsărit în Apus; de ea se leagă viitoarea formaţie revoluţionară a 
civilizaţiei româneşti — dealtfel, sociologic, singura cu putinţă.” 
Acuzaţi de a nu fi avut simţ istoric, din care cauză s-au lăsat 
seduşi de formulele politice la modă în Franţa revoluţionară, 
încercând să le aplice otova la gurile Dunării, de fapt paşoptiştii 
au demonstrat că au înţeles dinamica procesului istoric. Gestul, 
acțiunea şi concepţia lor despre societate şi evoluţia ei o 
demonstrează elocvent. lar strădania lor militantă nu e deloc o 
arbitrară transplantare a unor formule culese de ici. colo şi mult 
mai mult decât — cum credea Lovinescu — un gest simbolic. 
Ţările româneşti, cu toată lentoarea în dezvoltare, cunoşteau, la 
1848, un stadiu incontestabil în evoluţia spre capitalism. Încât 
eliminarea atotputerniciei feudalităţii în plan social şi politic — 
năzuită de paşoptişti — era un act sociologic necesar, reclamat 
imperios de realitatea socio-economică. Gherea a ridiculizat, cu 
temei, acele opinii (exprimate şi de junimism) care reduceau pueril 


! E. Lownescu, /storia civilizaţiei, ed. cit , p 144. 

întreaga mişcare paşoptistă la ipostaza adolescentină a unui grup 
de tineri intelectuali fermecați de formule cuceritoare adunate de 
aiurea. În realitate, a demonstrat sociologul Gherea, „.tinerimea 
liberală de la 48 a fost numai exprimătoarea şi mijlocitoarea 
acestor forţe... sociale care au impus transformarea.“ 


3. Nu ne oprim acum să comentăm opiniile junimiste despre 
Constituţia de la 1866 şi, în general, despre întreg sistemul 
legislativ creat rapid (poate prea rapid) pentru configurarea 
cadrului suprastructural al României moderne. O vom face mai 
încolo. Mai întâi se cuvine să comentăm teza formelor fără fond 
care, se ştie, ocupă un loc cardinal în ideologia junimistă. O teză 
care, beneficiind de o formulare fericit găsită, a făcut o 
extraordinară carieră în toate zonele culturii şi, de aici, poate prin 
puterea de sugestie a literaturii, în politică, sociologie, ideologie 
şi chiar în anumite despărţăminte ale filozofiei. O întrebare i se 
pune din capul locului cercetătorului care examinează acest 
esenţial compartiment al ideologiei junimiste. Care este sfera şi 
obiectul celor două concepte (formă şi fond) sau (mai bine ?) 
cei doi termeni ai acestei relaţii antinomice ? Operația nu e 
impusă numai de raţiuni logice (precizarea termenilor e totuşi 
de rigoare în orice examen analitic !). Pentru că examinând 
chestiunea mai atent constatăm, nu fără surprindere, că termenii 
nu au deloc o sferă şi un obiect bine precizate. Şi e de mirare ca 
un logician de valoarea lui Maiorescu să fi lăsat în obscuritate 
tocmai aceşti doi termeni, vehiculaţi atât de mult ! Într-adevăr, 
ne întrebăm din nou, care să fie sfera categorială a celor doi 
termeni ? Obişnuiţi cu rigoarea terminologică de azi şi cu 
încărcătura semantică pe care au câştigat-o cele două concepte 


1! C Dobrogeanu-Gherea, Neoiobăgia, ediția a II-a, 1920, Editura 
„Viața românească“, p. 34 — 35. 

de-a lungul unui secol de istorie culturală, cercetătorul actual e 
ispitit să confere preciziune unor concepte lăsate de fondatori 
neclarificate. Astfel unii cercetători au asimilat dualitatea fond- 
formă bazei şi suprastructurii, înțelegând prin fond structura socio- 
economică şi prin formă palierele suprastructurale (cultură, cadrul 
politic instituţional, legislaţie, arte, ştiinţă, morală, moravuri 
etc.). Fireşte că anumite corespondențe verifică această asimilare 
poate prea temerară (încercată şi de noi în cartea despre junimism 
din 1966). Dar nu o epuizează defel. Tudor Vianu emitea ipoteza 
că în înțelesul maiorescian fondul semnifica, de fapt, numai 
„Cultura interioară“, iar forma, „regimul constituţional“ liberal în 
vigoare după 1866. Dar tot Vianu, clarificând sensul categorial 
al fondului, propunea o explicitare care ne apropie de ipoteza 
sociologică întrevăzută de unii cercetători. „Acest fond, scria T. 
Vianu, îl întrevede Maiorescu în spiritul unei burghezii naţionale 
productive, în stare a fi determinat pe calea orientării tineretului 
către profesiuni dependente de învăţământul ştiinţific.”! 
Călinescu atribuia categoriei fond o semnificaţie culturală, 
subsumată şi aceasta ponderii sufleteşti. „Ce înseamnă — se 
interoghează criticul — în general fond sub raportul manifestărilor 
culturale ? Evidenţa unei mari tensiuni a spiritului sub întreită 
înfăţişare: intelectuală, pasională şi politică. Fond vrea să zică 
proces, 1 se opune placiditatea: incuriozitatea, apatia, inerția. 
Întrebarea firească este dacă oamenii de la 1848 pe care îi 
ironizează Maiorescu sunt lipsiţi de acest fond care i-ar face, în 
sens filozofic, aculturali. Ei, dimpotrivă, au un exces de fond. 
Maiorescu confundă fondul sufletesc cu depozitul obiectiv al 
cunoştinţelor, cu instrucţia.“?2 Lovinescu a optat şi el pentru 


l Vezi T. Vianu, Influența lui Hegel în cultura română, în ed. cit., 
p. 400. 

2 G. Călinescu, Domina bona, în Principii de estetică (ed. Geo 
Şerban şi Andrei Rusu), E.P.L., 1968, p. 253. 

semnificaţia culturală a antinomiei dintre cele două concepte (în 
Istoria civilizației, ca şi în T. Maiorescu), fără a ignora sensul 
sociologic mai general al implicaţiei criticismului ideologic 
conţinut în teoria formelor fără fond. Gherea s-a referit adesea la 
teoria formelor fără fond. Ba chiar a şi acceptat-o, conferindu-i 
însă o altă perspectivă şi prescriindu-i alte soluţii de rezolvare. 
Evident că, sociolog, prin formaţie, Gherea a conferit celor două 
concepte un înţeles sociologic, mai precis de sociologie economică 
şi politologică. Fondul era, în general, considerat a fi baza socio- 
economico-politică (exprimată prin formula „condiţiile obiective 
şi cele subiective pentru întocmirea politico-socială a capitalismu- 
lui), iar forma, o suprastructură („instituţiile occidentale ce am 
introdus“, „instituţiile caracteristice capitalismului“, „întocmirea 
politico-socială burgheză“). 

Opri.n aici incursiunea noastră pentru a conchide că fiecare 
dintre aceste ipoteze conţine, fără îndoială, un element de 
veracitate. Semnificaţia celor două concepte trebuie stabilită 
(sau restabilită) printr-o operaţie de contopire, într-un ansamblu 
teoretic funcţional al opiniilor din ipotezele menţionate. Şi am 
adăuga că această retopire nu e deloc convenţională. Celebra 
formulă junimistă a fost un instrument polemic antiliberalist. Cei 
ce s-au oprit cu precădere la accepţia culturală a celor două 
concepte au avut, în felul lor, incontestabil, dreptate. Actul de 
naştere al teoriei formelor fără fond s-a consumat în spaţiul 
vestitului eseu maiorescian din 1868 În contra directiei de astăzi 
în cultura română. Şi aici se abordau, în mod special, probleme de 
filozofia culturii şi de politică a culturii. Dar înţelesul teoretic al 
teoriei formelor fără fond era mult mai general. Sfera culturii era 
utilizată numai ca element cadru, cu funcţiune exemplificatoare. 
Prin acest intermediar — mai bine sesizabil de orice lector cât de 
cât informat — se ţintea însă departe, spre sfera largă a întregului 
organism al structurilor româneşti din deceniul al şaptelea. Şi 
apoi chiar conceptul de cultură avea, atunci, pentru junimism un 

înţeles diferit de cel utilizat azi în filozofia culturii. Era şi mai 
cuprinzător dar şi (nu e nici un paradox) mai limitativ. Uneori se 
contopea cu civilizaţia, pentru ca altundeva (adesea pe aceeaşi 
pagină) să se opună ei; aici se confunda cu întreaga suprastructură, 
pentru ca în altă parte să reţină din sfera acesteia numai anumite 
compartimente. Revenind la cele două concepte antinomice de 
bază, vom spune că forma are totuşi la junimism înţelesul de 
cadru exterior al civilizaţiei importate, fondul cuprinzând în sfera 
sa moravurile, conţinutul sufletesc şi starea social-economică. Şi, 
se ştie, sfera acestei alte denominaţii pentru conceptul de formă 
„Civilizație importată“ sau „noua civilizaţie“ era atât de largă, 
încât cuprindea, de fapt, totul: legislaţie şi sistem legislativ — 
inclusiv Constituţia — sistemul politic, artele şi cultura, instituțiile 
de învăţământ. Cu o terminologie din filozofia culturii, forma 
semnifică, de fapt, civilizaţia, posibilă de împrumutat oricând şi 
de oriunde, pentru că se opreşte la straturile exterioare. Fondul 
era, potrivit aceleiaşi terminologii, cultura sufletească, straturile 
profunde ale psihologiei unui popor, trăsăturile sale caracteristice 
ancestrale, moravurile şi caracterologia configurate lent în secole 
şi milenii de evoluţie. Adoptarea unor norme civilizatoare din 
sfera formelor nu putea rodi decât dacă erau o expresie a fondului 
milenar stratificat sau dacă era reclamat necesar de acesta. 
Principiu care, constata — cum vom arăta — alarmat junimismul, a 
fost brutal încălcat de la 1840 la 1870, anulându-se (scandal !) şi 
ideea absolută a necesităţii evoluţiei de la inferior la superior, de 
la bază la straturile de sus. 

Am adăuga că în ideologia junimistă nu numai cele două 
concepte au fost aşezate polar în ecuaţie. Contradicţia era 
semnalată şi în sfera categorială a formei, de vreme ce s-a 
denunțat faptul că formele adoptate prin import arbitrar nu au, 
ele însele, fondul corespunzător (academii fără oameni de ştiinţă, 
universităţi fără profesori, teatre fără dramaturgie şi actori, sistem 
legislativ şi politic modern implantat pe o conştiinţă politică 

arhaică etc., etc.). Tocmai din această cauză unii comentatori ai 
fenomenului junimist s-au oprit aproape exclusiv la semnificaţia 
culturală a celebrei teorii criticiste. Dar textul de bază al acestei 
teorii (n contra direcției de astăzi...), ca şi multe altele semnate 
de Carp, Rosetti, Eminescu, oferă destule indicii pentru a afirma că, 
de fapt, conceptul fondului înglobează în sfera sa şi elemente din 
structurile mai generale, ale complexului socio-economic. Nu s-au 
referit Maiorescu şi Carp, în nenumărate rânduri, la păturile 
mijlocii (ei le spuneau, fireşte, clase), care erau singurele chemate 
să reclame însuşirile adoptate şi a căror inexistenţă ar fi conferit 
artificialitate întregului proces civilizator ? Aşa stând lucrurile, 
credem că se verifică acele ipoteze care lărgesc obiectul 
categorial al fondului, incluzând aici şi elemente din sfera mai 
generală a cadrului socio-economic. 

S-a contestat adesea junimismului paternitatea teoriei 
formelor fără fond, citându-se elocvente opinii ale unor 
antecesori. Lovinescu i-a amintit pe Gh. Asachi, Ion Ghica, I. 
Eliade-Rădulescu, C. Negruzzi, M. Kogălniceanu. Înainte de a 
ne referi la opiniile celor citați de Lovinescu (pe unii dintre ei 
i-a pomenit şi Ibrăileanu în 1908, deci cu mult înaintea lui 
Lovinescu), am aminti că formula junimistă care poartă, 
indiscutabil, pecetea maioresciană, are ca înaintemergător pe 
nimeni altul decât părintele lui... Titu Maiorescu. Într-o scrisoare 
trimisă din Craiova lui G. Bariț la 27 august 1838, examinând 
critic moravurile din Ţara Românească, opina: „la noi toate sunt 
de-a-ndărătelea. Slăbiciunile la care au venit alte neamuri, mai la 
urmă, din îmbielşugare, noi le avem la început, în cea mai mare 
sărăcie. Unde o să iasă asta, nu ştiu. Mie-mi(1) e teamă. De la 
generaţia ce este acum. în mâinile noastre nu ştiu ce o să 
aşteptăm. Eu însă nu poci aştepta bine, din cele ce sunt până 
acum. Fălească-se cui îi place în civilizaţia noastră, laude 
înaintările în literatură, pe mine, căruia îm(i) place a cerceta 
lucrul mai la rădăcină şi a privi în viitor, nu mă va înşela forma 


190 


din afară niciodată. Mai încolo vorbea de „silinţele ce se văd 
aici țintite tot la lucruri uşoare, despre urmatul acelor silințe, 
care este o spoitură din afară... Apucăm lucrurile de vârf, 
neîngrijind de rădăcină.”! Cum se vede, şi profesorul Ion 
Maiorescu, om de cultură germanică, trăit o vreme la Viena, 
dorea o evoluţie temeinică de la inferior la superior. sau, cum se 
exprima el, de la rădăcină spre vârf, nelăsându-se înşelat de ceea 
ce constata a fi „forma din afară“. După cum era firesc ca omul 
politic Gh. Asachi, oscilând între moderație şi spirit retrograd (a 
îndeplinit funcțiuni importante în Comisia de redactare a 
Regulamentului organic, a fost potrivnic mişcării politice 
revoluţionare de la 1848 şi chiar anti-unionist) să fi scris această 
propoziţie cu fond sociologic implicit ce premerge tezei 
junimiste: „cultura şi fericirea unui popor nu stă în schimbarea 
portului, în mania de a se lepăda în vechime şi de a lua orice 
lucru străin şi nou, ci în respectul aducerii aminte a strămoşilor. 2 
Eliade Rădulescu scria, desigur în Echilibru între antiteze: „Cu 
legi şi doctrine eterogene aduse sau imitate din afară se pierde 
România, pentru că ridicându-i-se elementele ei vitale i se 
impun altele ce nu le pot respira plămânii ei. Se îneacă animalul 
de uscat în fundul apelor; moare peştele scos şi ținut a răsufla 
aerul. Dă românului legi române, legi biblice şi creştincşti, lasă-i 
datinele străbune, dacă vrei să trăiască ca nație." Costache 
Negruzzi îi scria la 1859 lui Ion Ionescu de la Brad: „Precum 
vezi, de la fiecare am luat câte ceva; atâta că n-am luat ceva bun. 
Ce ne pasă ! Ni se pare că prin asta intrăm busna în civilizaţie...“ 
Cât priveşte apropierile dintre opiniile evoluţionist-istorice ale 
lui Kogălniceanu şi junimism, ne-am ocupat de ele mai înainte 


| George Bariț şi contemporanii săi (ediţie coordonată de I. Pervain 
şi St Pascu), vol. I, Editura Minerva, 1973, p. 218. 
2 Albina românească, 1843. 

încât nu mai e necesar să revenim. Le amintim însă în acest 
dosar al predecesorilor. 

Incontestabil că unul sau altul dintre aceşti cugetători au 
formulat opinii care premerg, teza junimistă. Adevărul este însă 
că ele nu au anunţat junimismul şi ideologia grupării ieşene nu a 
preluat, fraudulos, o moştenire fără să o mărturisească. Negreşit, 
elemente din articulațiile de bază ale ideologiei junimiste 
pluteau în atmosfera românească a epocii, saturând mediile 
conservatoare. Dar junimismul are meritul de a le fi coagulat 
sistematic, a le fi dat osatură doctrinală, trimiţându-le în lume 
sub o înfăţişare izbutită, care a cucerit adeziune în unele cercuri, 
interes (chiar dacă polemic) în altele. Se poate deci spune fără 
greş că originalitatea junimismului, în formularea acestei teze 
ideologice, rămâne astfel integrală. Chiar detectarea cugetărilor 
prejunimiste se datoreşte junimismului. Junimismul, impunându-se 
ca o orientare ideologică de mare autoritate, a determinat efortul 
de a căuta antecesori. Şi, paradoxal, fără existenţa junimismului 
‘opiniile „precursorilor“ s-ar fi pierdut cu totul sau nu ar fi 
căpătat valoarea ce li s-a atribuit. Junimismul nu numai că nu 
i-a frustrat pe predecesori, dar a valorizat opiniile care nu erau, 
de fapt, cum precizase şi Lovinescu, decât „simple observaţii 
fără consistenţă ale unor stări de fapt pornite dintr-un spirit critic 
la îndemâna oricui.“! De altfel, acelaşi lucru se poate spune 
despre destinul articolului în care teza formelor fără fond a fost 
pentru prima oară formulată. Dacă nu ar fi existat decât eseul 
maiorescian din 1868 (În contra directiei de astăzi...) şi nu i s-ar 
fi adâugat celelalte studii ale profesorului, cele ale lui Rosetti, 
Panu, Xenopol, Burlă, discursurile lui Carp şi Maiorescu, 
activitatea politică a grupului junimist, gazetele grupării, 
Convorbirile literare şi autoritatea lor excepţională, expresia 
ideologică junimistă în literatura unor străluciți membri ai 


1E Lovinescu, op. cit., p 197. 

cenaclului atunci, cu siguranţă, s-ar fi risipit şi importanţa 
intervenţiei maioresciene din 1868. 


x 


Cu o decizie izvorâtă dintr-o convingere clădită temeinic, în 
anii formației intelectuale, junimismul a inițiat, aşadar, un adevărat 
rechizitoriu de contestare a procesului civilizației româneşti. Nu 
era vorba, am mai spus-o, de contestarea fenomenului civilizatoriu, 
ci de modalitatea înfăptuirii sale. S-ar fi comis o gravă eroare. 
O dată cu abrogarea (prin tratatul de la Adrianopole) a monopolului 
turcesc asupra comerțului românesc şi intrarea noastră în 
circuitul economic european, cele două principate ar fi deschis 
prea larg porţile înnoirilor. În câteva decenii, adepţii înnoirilor 
cu orice preţ au adoptat şi au împrumutat fără rigoare, măsură şi 
spirit selectiv. S-ar fi ignorat esenţialul: nu s-au adoptat doar 
acele forme care s-ar fi potrivit specificului local şi nici nu s-a 
controlat ritmul acestui proces înnoitor. Să trecem (pentru că 
vom reveni mai încolo asupra chestiunii) peste acuzaţia privind 
lipsa spiritului selectiv în procesul acesta necesar de reformare. 
Important e că, după un atent tur de orizont, ideologii Junimii 
au ajuns la concluzia că tot ceea ce s-a construit în câteva 
decenii e fals şi fragil. Împotriva acestei realităţi îngrijorătoare, 
cu care conştiinţa publică s-a obişnuit, trebuie iniţiat un atac 
concentrat şi dur pentru a produce o radicală mutație de 
mentalitate. „Această rătăcire totală a Judecăței“ — scria 
Maiorescu în eseul din 1868 — este fenomenul cel mai însemnat 
în situațiunea noastră intelectuală, un fenomen aşa de grav, încât 
ne pare că este datoria fiecărei inteligenţi oneste de a-l studia, 
de a-l urmări de la prima sa arătare în cultura română şi a-l 
denunța pretutindenea spiritelor mai june, pentru ca acestea să 
înţeleagă şi să primească sarcina de a-l combate şi nimici fără 
nici o cruţare...“ Viciul cel mare constă în aceea că România 


193 


şi-a adăugat, în contact cu formele civilizaţiei apusene, numai un 
„lustru din afară“, lipsit de bază şi de fond propriu. Şi aceasta 
pentru că „nepregătiţi precum erau şi sunt tinerii noştri, uimiți de 
fenomenele măreţe ale culturei moderne, ei se pătrunseră numai 
de efecte, dar nu pătrunseră până la cauze, văzură numai formele 
de deasupra ale civilizaţiunii, dar nu întrevăzuseră fundamentele 
istorice mai adânci care au produs cu necesitate acele forme şi 
fără a căror preexistenţă ele nici nu ar fi putut exista.“ În marele 
său discurs, rostit în parlament la 28 martie 1879 în problema 
articolului 7 din Constituţie, Carp spunea cam acelaşi lucru: 
„Când România, cam virgină de orice cultură, s-a găsit deodată 
faţă cu civilizaţia occidentală, era firesc să nu se înțeleagă întregul 
mecanism şi întregul mers al acestei civilizaţiuni; era firesc (să 
reținem, pentru clarificări ulterioare, acest justificativ «era 
firesc», n.n.) ca de multe ori să confunde cauza cu efectul şi să 
creadă că imitând în mod superficial efectele, luând pur şi simplu 
formele cari le-a luat civilizaţiunea occidentului, noi aveam să 
ajungem la acelaşi rezultat la care a ajuns Europa, şi a uitat că 
ceea ce ne impune nouă în străinătate... nu era decât rezultatul 
unei munci anterioare pe care noi nu am făcut-o şi fără care, cu 
toată imitaţiunea noastră servilă, nu putem ajunge la nici o 
înflorire.“ Nu astfel cugeta şi Theodor Rosetti în studiul din 1886, 
la care ne-am mai referit, când afirmă: ..... Voind a ne asimila, cu 
o singură lovitură şi fără muncă, cu popoarele a căror cultură e 
rezultatul unei lupte şi unei munci seculare, am izbutit numai a 
produce caricatura unei civilizaţiuni. Aceasta o simțim cu toţii şi 
de aceea adânca nemulţumire care ne cuprinde.‘ Sau în studiul 


! T. Maiorescu, În contra direcţiei de astăzi în cultura română, ed. 
cit., p. 148 — 149. 

2 P P. Carp, Discursuri, vol I, 1907, p. 201 — 202. 

3 Th. Rosetti, Mişcarea socială la noi, Epoca, an. III, nr. 792, 
(14 iulie) 1886 

din 1874, constatând alarmat că s-a făcut fabula rasa din 
sistemul vechilor întocmiri, socotea că vina o poartă „formele 
de cultură străină transplantate fără spiritul care le-a creat şi pe 
care la noi aceste forme nici nu-l pot avea.“ 

Aşadar, prin aceste brutale şi necugetate acţiuni de import 
civilizatoriu s-a produs o alcătuire hibridă caracterizată, pe scurt 
spus, prin crearea unor forme lipsite de fondul lor propriu. Nu 
vom relua discuţia de mai înainte despre impreciziunea celor 
două concepte în terminologia ideologiei junimiste. Ne limităm 
să le consemnăm aşa cum au fost exprimate, cu speranţa că 
preciziunile noastre de mai sus au introdus în analiză un 
oarecare spor de clarificare. „„Viţiul radical... în toată direcţia de 
astăzi a culturei noastre — considera Maiorescu în 1868, este 
neadevărul, pentru a nu întrebuința un cuvânt mai colorat, 
neadevăr în aspirări, neadevăr în poezie, neadevăr până în 
gramatică, neadevăr în toate formele de manifestare a spiritului 
public“. Şi mai departe: „Forma fără fond nu numai că nu aduce 
nici un folos, dar este de-a dreptul stricăcioasă, fiindcă nimiceşte 
un mijloc puternic de cultură...“ Şi Carp declara în discursul din 
1879, din care am mai citat: „Când am venit noi şi am luat 
organizaţiunea întreagă a popoarelor culte, fără să avem noi 
elementele necesarii, am trebuit să ne zicem că nu facem decât a 
pune bazele unei clădiri pe nisip care trebuie să se prăbuşească 
la cea întâi furtună." Junimismul constata deci acuzator „lipsa 
de orice fundament solid pentru formele din afară ce le tot 
primim. 

Acest adevăr, cu valoare de axiomă, a fost elementul pivot al 
ideologiei junimiste. Şi el avea prin excelenţă un caracter 
rechizitorial, detectat fiind în toate compartimentele organismului 


l Idem. Despre direcţiunea progresului nostru, ed. cit., p. 126. 
2 T. Maiorescu, art. cit., ed. cit., p. 147, 152. 
3 P, P Carp, Discursuri, vol. 1, 1907, p. 202. 


195 


românesc. Ne grăbim să adăugăm că defecţiunea atât de gravă 
era limitată la ceea ce noi obişnuim azi să numim palierele 
suprastructurii. O întrebare (sugerată de comentariul nostru de 
mai sus) ni se pune azi când examinăm acest încărcat dosar de 
culpe şi acuze. Ce anume se urmărea ? Sau, mai bine, ce rost 
avea ? Se judeca doar o realitate înfăptuită, cu stagiu recunoscut 
de trei-patru decenii, care, oricâte rechizitorii s-ar fi rostit, nu 
mai putea fi abolită. Maiorescu ştia prea bine că tot ceea ce e 
real este raţional, altfel spus, necesar. lar necesitatea este cumva 
în afara aprecierii acuzatoare, critica exercitându-se, de obicei, 
în sfera de acţiune a liberului arbitru. Dacă n-am şti că 
junimismul avea programul său constructiv, tot acest rechizitoriu 
aspru şi pamfletar ni s-ar părea fără sens. Dar el era un moment 
necesar presupus cu obligativitate pentru a se propune programul 
reformator junimist. Era, parafrazând raţionamentul hegelian, 
momentul negaţiei, căruia îi va urma cel afirmativ. Dar dincolo 
de această dispunere hegeliană a momentelor cheie din planul 
ideologiei junimiste (care nu e deloc o presupoziţie a noastră), 
rămânând tot în planul acestei terminologii filozofice, important 
e de precizat că Maiorescu şi prietenii săi nici nu considerau 
înnoirile produse drept un fenomen real. Din perspectiva 
aceleiaşi înţelegeri hegeliene nu recunoşteau ca reală noua 
întocmire pentru că nu ar fi produsul unei evoluţii normale. 
Artificialul, creaţia socială anorganică, prin voinţă impusă, 
spiritul imitator şi autoritatea de stat, nu se pot nicicând întrupa 
în real. Că modernizarea civilizaţiei româneşti era o necesitate, 
janimismul o ştia şi o recunoştea. Dar, repetăm, trebuiau — se 
postula — descifrate indicațiile tezaurizate în specificitatea locală 
şi acestea — care anume ? — supuse (cum ?) unui lent proces de 
adaptare şi reformare. 

Eroarea principală a modalităţii de înfăptuire a procesului de 
modernizare trebuie deci căutată în faptul că a fost desconsiderat 
nu numai ritmul unei „dezvoltări reorganizatoare normale“, dar 

s-a şi anulat principiul esenţial al însăşi legii evoluţiei după care 
„orice progres să fie făcut de jos în sus“, de la inferior la 
superior, de la simplu la complex. Nu este aceasta semnificaţia 
teribilului tablou din 1868 prin care Maiorescu înfăţişa, în tonuri 
crude, caricatura civilizaţiei româneşti de atunci ? „Înainte de a 
avea partid politic care să simţă trebuinţa unui organ, şi public 
iubitor de ştiinţă, care să aibă nevoie de lectură, noi am fundat 
jurnale politice şi reviste literare şi am falsificat şi disprețuit 
jurnalistica. Înainte de a avea învăţători săteşti, am făcut şcoli 
prin sate, şi înainte de a avea o cultură curentă peste marginile 
şcoalelor, am făcut atenee române şi asociaţiuni de cultură şi am 
despreţiat spiritul de societăţi literare. Înainte de a avea o umbră 
măcar de activitate ştiinţifică originală, am făcut Societatea 
academică română, cu secţiunea filologică, cu secţiunea 
istorico-arheologică şi cu secţiunea ştiinţelor naturale, şi am 
falsificat ideea academiei. Înainte de a avea artiştii trebuincioşi, 
am făcut conservatorul de muzică; înainte de a avea un singur 
pictor de valoare, am făcut şcoala de bele-arte; înainte de a avea 
o singură piesă dramatică de merit, am fundat teatrul naţional — 
şi am depreţiat şi falsificat toate aceste forme de cultură. În 
aparenţă, după statistica formelor din afară, românii posed astăzi 
aproape întreaga civilizare occidentală. Avem politică şi ştiinţă, 
avem jurnale şi academii, avem teatru, avem chiar o 
constituţiune. Dar, în realitate, toate aceste sunt producțiuni 
moarte, pretenţii fără fundament, stafii fără trup, iluzii fără 
adevăr şi astfel cultura claselor mai înalte ale românilor este nulă 
şi fără valoare...“! În 1875 inteligenţa sobră şi scorţoasă a lui Th. 
Rosetti a tălmăcit — cum să spunem ? — atât de fidel ideile 
maioresciene încât e greu să eviți cuvântul plagiat.?2 Nu e mai 


1! T. Maiorescu, art. cit., ed. cit., p. 150-151. 
2 „Pe când în şcolile noastre de mijloc şi superioare, limba națională 
nici nu mai formează obiectul vreunui curs, o academie compusă din 

puţin adevărat că tezele expuse de Maiorescu în 1868 (sau în 
deceniile următoare) s-au cristalizat în urma unor discuţii 
îndelungate şi aceste precedate sau verificate cu lectura atentă a 
aceloraşi gânditori autorizaţi pentru sfera de preocupări 
interesate, încât Carp, Rosetti sau alţii, exprimându-le, utilizau 
un bun comun. Junimismul pornea de la o teză ideală pe care 
regreta că nu o poate înfăptui. Ar fi dorit să se găsească pe un 
teren virgin, unde totul putea fi înălţat de la început, pe cale 
evolutivă, după un bine cugetat program. Din păcate, starea 
aceasta ideală nu o putea obţine. Se arăta iritat însă, cu o 
sinceritate ce nu i-o putem contesta, că principiile teoretice ale 
evoluţionismului social, la îndemână în orice lucrare respectabilă 
de specialitate, era nesocotit. „Faceţi mai întâi — scria Maiorescu 
în acelaşi an 1868 — pe poporul român mai cult şi mai activ, 
daţi-i prin şcoli bune şi prin o bună dezvoltare economică 
lumina şi independenţa de caracter a adevăratului cetăţean, şi 
apoi forma juridică, după care îşi va întocmi el relaţiunile sale 
publice şi private, va veni de la sine şi va fi acomodată stării sale 
de cultură. Dar nu începeţi cu regulamentarea administrativă şi 


somitățile literare se sileşte, printr-un dicționar al limbii, a consemna pentru 
generațiile viitoare faptul straniu, dar interesant că românii pe la sfârşitul 
secolului al 19-lea nu ştiau româneşte. Pe când întreţinem cu grele sarcini 
numeroase cadre de literatură, izvorul poeziei naționale, care acum 30 de 
ani începuse a curge atât de viu, a secat aproape cu desăvârşire. Pe când 
avem o şcoală de bele-arte şi o artă rațională de stat ale cărei producții 
le-am văzut la expoziția din Viena (din norocire ascunse după clăile de 
grâu), puținele monumente istorice, care au o însemnătate estetică oarecare, 
cad în ruină. Pe când avem catedre de logică, până şi bunul simţ, această 
calitate tradițională a poporului român, începe a dispare... Creând catedre 
pentru care nu avem profeson şi academii pentru care nu avem învăţaţi, el 
(statul, n.n.) a discreditat ştiinţa şi a făcut ceea ce e menit pentru aflarea 
absolută şi necondiționată a adevărului, un simbol al minciunii. Tolerând ca 
învățătorii poporului să considere posturile lor ca un fel de sinecură a... 
etc. etc. etc.“ (Despre direcțiunea progresului nostru, ed. cit., p. 153-154.) 

cu constituţie. căci de când lumea nu s-a regenerat nici un popor 
prin legi şi guverne, ci legile şi guvernele au fost numai expresia 
incidentală, rezultatul extern al culturii interioare a unui popor, 
şi a aştepta cultura de la jurisprudenţă şi de la un guvern vrea să 
zică a răsturna ordinea naturală.“ Deci. din nou se invoca 
încălcarea „ordinii naturale“, altfel spus a evoluţiei organice care 
numai ea ar fi putut asigura ţării o propăşire normală. 

Acesta e deci viciul care a guvernat — după junimism — 
procesul de adaptare necesară a organismului românesc la 
registrul civilizaţiei europene. Să admitem că este cel adevărat şi 
că tabloul zugrăvit de Maiorescu este veridic. Nu ne mai 
întrebăm, din nou, dacă rechizitoriul junimist are sens într-un 
domeniu al necesităţii sociale pentru că se impune a fi formulată 
o altă întrebare. Şi ea priveşte însăşi legitimitatea adaptării unui 
model socio-politic-cultural o dată constituit. Sau, altfel exprimat, 
valoarea universală a modelării în planul social. Mai toţi 
sociologii sunt de acord că în sfera categorială a formei e fatal 
procesul de adoptare (de adaptare) a unor modele (principii şi 
norme legislative, cadre şi sisteme culturale sau de învățământ, 
instituţii etc.) din afară, verificate peste tot. Şi aceasta pentru 
simplul motiv că alcătuirile normative suprastructurale ale unui 
tip de societate sunt — în linii mari — peste tot aceleaşi şi e absurd 
să inventezi altele decât cele unanim practicate. Sistemul de 
drept roman a fost, la vremea lui, adoptat în toată Europa de 
apus şi de centru, constituţionalismul englez a influenţat multe 
tări, iar Codul napoleonean (care îşi trage rădăcinile din 
principiile revoluționare ale drepturilor omului) a cucerit ţările 
europene. Adoptarea lor nu a primejduit nimic din etnicitatea 
popoarelor care au acceptat modelele respective pentru bunul 
motiv că procesul de „imitație“ era expresia unei necesităţi 


| T. Maiorescu, Contra şcoalei Bărnuţiu, ed. cit., vol. II, p 204. 

sociologice inexorabile. Ţările care au păşit într-o cadență 
normală spre capitalism, de pildă, au trebuit să accepte legislaţia 
burgheză (exprimată în Codul napoleonean) pentru că, fatal, nu 
mai puteau funcționa, juridic şi instituţional, după norme, legi 
şi instituţii cu caracter feudal. Ce să mai spunem de cadrul 
cultural propriu-zis în care circulaţia motivelor, a modelelor, 
într-un cuvânt al influențelor, e un fenomen fără de care cultura 
nici nu poate fi înţeleasă. Care culturi naţionale, chiar cele cu 
tradiție îndelungată, nu-şi datoresc dezvoltarea, într-un anume 
moment al ciclului evolutiv, impulsului primit din contactul cu o 
cultură apropiată sau mai îndepărtată, pentru ca apoi să 
influenţeze fericit ascendenţa altora. Fără acest contact permanent, 
orice cultură, oricât de mare, ar sfârşi prin a se scleroza, 
stingându-se lent şi chinuitor. Cât priveşte învăţământul, toate 
tările europene au adoptat, cu diferenţe ştiute, acelaşi sistem 
modern, străduindu-se să-i asigure condiţii de dezvoltare şi 
eficienţă. Şi fenomenul s-a produs aproximativ în acelaşi timp, 
determinat de evoluţia spre capitalism. lar evoluţia spre 
capitalism a fost un proces cu valabilitate universală spre care 
s-au îndreptat toate ţările (chiar cele care un timp au ales datorită 
forţei economice, multă vreme menţinută, a claselor legate de 
relațiile de tip feudal) antrenate, tot fatal, în circuitul economic 
internaţional capitalist. Chiar ţările Europei de răsărit sau unele 
țări din Europa centrală în care forţe interesate au propus 
ocolirea realităţii capitaliste, încercând practicarea unor soluții 
deosebitoare au sfârşit prin a se supune, inevitabil, presiunii 
fenomenului capitalist. Iar realitatea fenomenului capitalist, 
indiferent de stadiul atins de o ţară sau alta în acest proces, nu 
putea funcţiona fără adoptarea modelului politic suprastructural 
burghez. 

Nostim e că târziu, în 1895, Petre Carp, acum despovărat de 
mai vechile preconcepte ideologice, apărându-şi în parlament 
legea minelor de el propusă spre legiferare, polemizând cu D. 

Sturdza, făcea declaraţii pe care la 1868 le-ar fi dezavuat. „....la să 
aruncăm noi o ochire retrospectivă asupra mersului civilizaţiei şi 
v-aş ruga să-mi arătaţi în care parte din istorie aţi văzut dvs. că 
un popor a ajuns să fie tare, a ajuns a fi cult, rămânând redus 
numai la propriile lui forţe ? Nicăieri nu veţi găsi un asemenea 
popor... Toate celelalte civilizaţiuni au început cu înrâuriri 
străine. Cine a educat pe greci dacă nu egiptenii, asirienii, 
fenicienii ? Cine a educat pe romani, dacă nu grecii ? Cine pe 
italieni, după luarea Bizanțului, dacă nu fanarioţii aceia urâţi de 
dvs. ? Cine a produs explozia cea frumoasă a renaşterii franceze ? 
A produs-o Italia. Dacă este aşa. dvs. vroiţi că ceea ce nicio 
naţiune din lume nu a făcut, să facem no: ?... Popor nou, suntem 
în perioada de asimilare. Şi până nu se va termina acest proces 
de asimilare al ştiinţei, al experienţei altora, de la noi şi prin noi 
nu va ieşi nimic serios... Odată ce am intrat în conceptul 
european, în vârtejul de cultură modernă, ori avem să ne punem 
cât de iute la nivelul acestei culturi, ori avem să dispărem.“! E 
adevărat că această declaraţie de principiu e foarte tardivă şi că 
era determinată de oportune interese politice. Dar însuşi faptul că 
P. P. Carp a găsit cu cale să argumenteze utilitatea legii sale cu 
asemenea pledoarii e simptomatic pentru destinul şi durabilitatea 
conceptelor ideologice junimiste în chiar forul interior al celor 
care le elaborează. Dar nu uităm să precizăm că indiferent de 
aceste retractări târzii, ideologia junimistă exista, se impusese 
cu autoritate — şi încă definitiv — în istoria mişcării de idei. Ea 
trebuie deci analizată ca un fapt ideologic cu statutul său istoric 
de stabilitate şi autoritate. 

Criticismul junimist se exercita pe registrul unor litanii 
vehemente, fără a propune mare lucru. Se constata alarmant că 


| P P. Carp, Discurs parlamentar rostit la 7 februarie 1895. Apud C. 
Gane, P. P. Carp şi rolul său în istoria politică a ţării, vol. Il, 
p. 124-126, 129. 

tradiţiile noastre legislative, cadrele autohtone ale articulaţiilor 
statale, sistemul reprezentării constituționale ar fi fost brutal 
nesocotite. Incontestabil, constatarea era adevărată. Problema e 
însă dacă România, care păşea spre capitalism, mai putea 
funcţiona după aceste vechi, foarte vechi obiceiuri ale pământului, 
toate de sorginte feudală. Unii ideologi junimişti hrăneau iluzia 
că aceste anacronice norme şi instituţii puteau fi într-un fel 
menținute, supuse fiind numai unui proces de modernizare. lată 
opinia în acest sens elocventă a lui Th. Rosetti. „În dorul 
nemărginit şi nesocotit de a ne însuşi formele civilizației înaintate, 
de a introduce în viaţa noastră publică instituţiile popoarelor celor 
mai culte, ni s-a rupt cu o mână sacrilejă toate tradiţiile vechi, tot 
şirul dezvoltării istorice. În loc de a dezvolta în sens modern 
datinile şi instituţiile strămoşeşti, în loc de a căuta şi găsi 
formele sub care ideea modernă a statului s-ar fi putut introduce 
în conştiinţa poporului, noi am găsit mai lesne de a împlânta «en 
bloc» şi fără cea mai mică cugetare critică formele prelucrate de 
alte ginţi, care oricât de perfecte ar putea fi, nu corespund nici 
trebuinţelor, nici trecutului, nici simțimintelor intime ale 
poporului nostru.“ Mirare produce faptul că un bun cunoscător 
al problemei legislative, cum a fost Th Rosetti, s-a limitat la 
enunţarea acestor jelanii criticiste, fără a preciza, în vreun fel 
oarecare, măsuri şi căi de urmat. Pentru că, într-adevăr, care erau 
acele „datini şi instituţii strămoşeşti“ ce ar fi suportat un proces 
de modernizare, devenind — în noua înfăţişare —, şi practicabile, 
şi eficiente ? 

În noiembrie 1885, reluându-şi ideea într-un alt studiu, 
explicita, cumva sociologic, cauzele fenomenului de modernizare. 
Dar nici de astă dată, după formularea imprecaţiilor criticiste de 
rigoare, nu propunea nimic. Socotea doar că, pe lângă vechile 
instituţii care trebuiau, fatal, înlăturate, ar mai fi existat altele 


| Th. Rosetti, Despre direcțiunea progresului nostru, ed. cit., p. 132. 

care „erau de căutat, de îngrijit. Care anume erau aceste, cum le 
numea Rosetti, „odrasle“ ce puteau fi revitalizate, nu spunea, 
lăsând deschisă poarta presupunerilor de tot felul. Deloc mai precis 
s-a dovedit a fi Maiorescu într-un discurs ţinut încă în 1876: 
„Ca om care judecă asupra lucrurilor petrecute în ţara sa, vă spun 
sincer că eu regret că s-a făcut schimbarea Regulamentului organic 
aşa de grăbită, aşa de bruscă, şi nu s-au modificat numai acele 
principii vătămătoare, care nu puteau să existe alăturea cu 
cerințele unui stat modern, dar lăsând ţărei obiceiurile ei, 
lăsându-i-se beneficiul schimbărilor treptate şi timpul de a se 
deprinde cu libertatea.“ Care erau acele obiceiuri ce trebuiau 
păstrate şi supuse unei modificări treptate nu spunea nici 
Maiorescu. lar preciziunea (dacă aşa poate fi numită !) că prin 
schimbarea grăbită „ne-am dezbrăcat de vestmântul public de 
mai înainte... şi ca să nu rămânem goi, am luat alta de împrumut, 
vestmântul constituţional“ nu clarifică deloc chestiunea.! Ceva 
mai aplicat la obiect a fost A. D. Xenopol. Student la Berlin, 
exprimând într-o scrisoare către I. Negruzzi din 1868, devenită 
azi celebră, opinia sa net divergentă faţă de criticismul 
maiorescian din În contra direcției de astăzi..., tânărul gânditor 
accepta din rechizitoriul fostului profesor ideea formelor fără 
fond. Într-o scrisoare către Negruzzi din 31 mai 1871 scria: 
„Cauza de căpetenie a relelor ce ne bântuie este că introducerea 
aşezămintelor străine s-a făcut în mod năprasnic, fără o cugetare 
înceată şi serioasă, fără o conştiinţă a stărei noastre şi a 
necesităţilor ce aveam“. Dar cum îi parvenise, prin gazete, ştirea 
că junimiştii ar fi acceptat reformatoarea „Petiţie de la laşi“, 
inițiată de grupul local conservator, se grăbea să-i atragă atenţia 
lui Negruzzi ca nu cumva să se repete eroarea: „Oare nu va fi 
tot astfel şi cu reforma acestor aşezăminte ?... Oare nu va fi şi 


l T. Maiorescu, Discurs parlamentar rostit la 21 ianuarie 1876, 
Discursuri parlamentare, vol. |, 1895, p. 413. 

modificarea ce se va propune ceva pripit... ?* Apoi se explică: 
„...De se va începe prin reformarea unor aşezăminte speciale d.e. 
legea electorală, sistemul de două camere şi juriul pentru a 
merge apoi aşa mai departe în fiecare an reformând câte ceva 
amăsurat cu lucrurile răspândite acelui lucru prin studii 
ştiinţifice, de se va începe astfel, va fi spre bine. Dacă însă se 
vor mărgini la alungarea unor principii prea liberale proclamate 
la noi, nu se va face pentru mersul lucrurilor nici cel mai mic 
pas. Vom avea numai o altă teorie a aşezămintelor noastre; 
practica va fi aceeaşi...“ 

În acelaşi an 1871, în cel de-al treilea capitol din ciclul Studii 
asupra stării noastre actuale, relua ideea (cu unele elemente în 
plus) din scrisoarea de mai sus. Deci: „„Greşeala fundamentală a 
vieţii noastre politice, păcatul de moarte a oamenilor noştri de 
stat a fost că nu au introdus numai spiritul aşezămintelor străine, 
ci însăşi aşezămintele în toate amănunţimile lor, astfel precum 
ele erau întocmite pentru starea de cultură politică şi socială a 
popoarelor cu care ne-am atins mai de aproape. Nu s-a introdus 
numai sistemul constituţional, adică principiul general că trebuie 
să participeze la legiuirea ţării şi să privegheze ocârmuirea ei, ci 
s-a introdus şi legile străine care orânduiesc modul cum are să se 
proceadă pentru a se căpăta o reprezentaţiune a ţării, între altele 
legile electorale. Pasul întâi a fost un bine, al doilea un rău. Răul 
deci stă în împrumutarea legilor speciale şi nu în acea a 
principiilor generale de viaţă publică... scăparea noastră de el 
(de răul ce s-a instaurat, n.n.) nu trebuie căutată în o mişcare 
înapoi, în o reacțiune... În reforma legilor noastre, după starea 
noastră, păstrându-se neatinse principiile generale proclamate la 
noi, stă îndreptarea mersului lucrurilor.“ Din păcate, tânărul 
Xenopol nu intra nici de astă dată în detalii (pentru aceasta, se 
scuza, „trebuie studii speciale“), ci se limita să facă propuneri 


! În I. E. Torouţiu, op. cit., vol. II, p. 110-112. 

despre modificarea instituţiei juraţților, prin reformarea 
mecanismului alegerii acestora şi restrângerea sferei lor de 
competenţe!. Ce-i drept, după o relatare de Jurnal a lui 
Maiorescu din martie 1870, Th. Rosetti avea un plan al său de 
reformă totală: „Eu pricep să dai peste cap, în felul lui Theodor 
Rosetti, întreaga constituţie şi să încerci a guverna o ţară aşa de 
necultivată, cum e a noastră, după metoda absolutistă, strâns, cu 
echitate şi cinstit.“2 Dar Rosetti nu a găsit cu cale să împărtăşească 
public aceste proiecte absolutist-bismarckiene (nu a făcut-o nici 
în studiul din 1874 din care am tot citat). rămase cunoscute 
numai cercului restrâns de prieteni politici. E posibil ca 
vehemenţa criticistă a lu: Maiorescu din 1868 să fie o expresie a 
acestor convingeri ideologice comune ale cercului junimist. 
Alte propuneri la obiect, privind reformarea instituţiilor 
existente nu s-au auzit?. (Cât priveşte propunerile retrograd 


1 A. D. Xenopol, Studii asupra stării noastre actuale, III, Convorbiri 
literare, an. V, (15 iunie) 1871, p. 120, 122, 127. 

2T Maiorescu, Însemnări zilnice, vol. I, p. 131. 

3 Să adăugăm aici că penuria aceasta nu a fost specifică numai 
junimismului. O constatăm la toate curentele tradiționaliste, de la 
sămănătonsm la gândinsm. Dincolo de fraze generale, imprecaţu şi jelanii 
ecnticiste nu s-a trecut. Carenţa a fost atât de generală la acest capitol — 
totuşi fundamental pentru orientările tradiponaliste — încât Lovinescu, în 
al treilea volum din Istoria civilizației, constatând-o şi el, reclama sastasat: 
„Aşteptăm deci de la toți cunoscătoni trecutului nostru să ne dea un 
adevărat corpus al veche: culturi româneşti îmbrățişate sub toate formele. 
Nu ne ma: mulțumim cu învinuirea că opera veacului al XIX-lea n-a ţinut 
seamă de elaboraha lentă a veacurilor revolute, voim să cunoaştem 
denominativ elementele viabile, de care nu s-a ţinut seamă în construcția 
noue: organizăn; într-un cuvânt, voim fapte precise şi nu critice 
sentimentale sau pasionale, care susțin că în constituția de la 1866 nu s-a 
tinut seamă de experiența noastră constituțională !* (Op. cir, p 158.) Dar 
nici de la 1926 încolo acest corpus reclamat de Lovinescu nu a fost 
constituit, totul plutind în continuare în vagul lamentaţiilor prea generale. 

reformatoare formulate în 1871 în aşa-numita „Petiţie de la Iaşi“ 
ele nu trebuie să intre aici în discuţie pentru că — vom 
documenta în capitolul următor — ele nu sunt o emanațţie 
junimistă, ci a clubului conservator ieşean, în care junimiştii, 
proaspăt intraţi în politică, nu aveau cuvânt şi ascultare.) Şi nu 
s-au auzit pentru bunul motiv că nu au fost vreodată formulate 
de junimişti. Cu excepţia iniţiativelor de reorganizare a 
învăţăm ântului datorate — se ştie — lui Maiorescu, junimismul nu 
a făcut cunoscut, până în 1881, alte propuneri reformatoare. Se 
pare că a existat — potrivit unei scrisori a lui Maiorescu adresată 
lui Carp în 1872 (o vom cita în capitolul următor), bine 
conceput, un întreg plan junimist de reformare a organismelor 
suprastucturale. Dar el a fost conceput în epoca de juneţe, când 
gruparea ieşeană se angajase în politică. O dată intraţi în vârtej, 
după lecţia usturătoare primită cu prilejul „Petiţiei de la Iaşi“, 
junimiştii, care urmăreau prevăzător cucerirea unor posturi de 
comandă în partidul conservator, şi-au supravegheat atent 
declaraţiile publice. Mai ales că gruparea junimistă ţinea să-şi 
păstreze, consolidându-l, statutul de conservatori luminaţi, altfel 
spus, de aripă stângă a partidului conservator. Ideologia junimistă 
a reflectat această opţiune, sau mai potrivit ar fi să spunem că 
poziţia politică a exprimat directivele ideologice mai de mult 
fixate. De fapt, junimismul nici nu năzuia, retrograd, la o abolire a 
alcătuirilor moderne pentru a le revitaliza pe cele revolute. Dorea 
doar statu-quo-ul, curăţat de ceea ce considera a fi exageraţie. 
Dar la început imprecaţia junimistă a fost în firea lucrurilor, 
de vreme ce noua grupare voia să se impună ca o nouă orientare 
în spiritul public. Tonusul, chiar dacă mult domolit, avea să se 
menţină pentru că avea de înfruntat tendinţele mereu favorabile 
reformărilor (de la stânga) afirmate de gruparea radicală 
rosettistă din partidul liberal. Teza formelor fără fond îşi păstra, 
aşadar, mereu învigorată, viabilitatea, utilizată continuu şi nu 
numai din raţiuni oportune. Reflecta o realitate, bine surprinsă 

şi magistral exprimată de junimism. Contrastul dintre formă şi 
fond se impunea oricărui cercetător. Contrast între structura 
social-economică, marcată de puternice lesturi feudale. şi 
suprastructura burgheză; contrast între formele suprastructurale 
şi vidul lor interior; contrast între formele culturii şi lipsa lor de 
fundament real. Ceea ce a refuzat să se întrebe cu seriozitate 
junimismul este dacă acest contrast, prea evident, putea fi evitat. 
Singurul răspuns e că fenomenul era de domeniul necesităţii 
sociologice. Introducerea formelor suprastructurale a fost 
necesar reclamată de evoluţia relaţiilor capitaliste şi era 
imposibil să se fi stabilit un echilibru mereu egal cu fondul (de 
orice natură ar fi fost). Aceasta nu numai în etapele de început. 
Dezechilibrul dintre cei doi termeni se menţine continuu şi e 
lesne detectabil în orice ţară, indiferent de stadiul în evoluţie. 
Cu atât mai abitir era inevitabil în România, la câţiva ani după 
introducerea Constituţiei din 1866 şi înzestrarea ţării cu acel 
corp necesar de legiuiri şi instituţii noi. 

Privite lucrurile din această perspectivă, criticismul junimist 
(inclusiv cel exprimat în pamfletele pasionale ale lui Eminescu 
din Timpul) era fără obiect şi eficienţă. Un sociolog de valoarea 
lui Ştefan Zeletin a văzut de aceea cu dreptate în criticismul 
junimist un paradox sociologic, socotind că „reacţiunea Junimii 
s-a format pe alăturea de cercetarea faptelor. Ea se dezvăluie la 
lumina analizei ca un simplu gest logic, o indignare intelectuală 
a unor capete abstracte care socot că evoluţia socială a României 
a fost îndrumată împotriva adevărului ştiinţific. ! Ibrăileanu, 
care a dedicat multe pagini, în Spiritul critic, pentru a demonstra 
inconsistenţa criticismului junimist, scria, la capătul unui şir 
complicat de analize disociative: ,....lar în atacurile pătimaşe 
aduse reprezentanților formelor nouă, ei n-au avut dreptate 


l Şt. Zeletin, Burghezia română. Origina şi rolul ei istoric, 1925, 
p. 225. 

deplină pentru că nu şi-au dat seamă de fatalitatea lucrurilor“. 
Or, fatalitatea faptului, altfel spus, necesitatea sociologică, 
anulează critica. „Căci, dacă a fost fatal să fie cum a fost, atunci 
clasa roşilor (e vorba de liberali şi mai ales de aripa rosettistă 
din partidul liberal, n.n.) n-a fost vinovată: relele criticate au 
fost, cum s-ar zice, datorite unui caz de «forţă majoră». ...Apoi, 
dacă în Apus, într-o societate cultă şi unde păturile populare 
puteau opune o mai mare rezistenţă conştientă, formele nouă 
dăduseră atâtea rele, de unde pretenţia ca la noi aceleaşi forme 
să dea roade mai bune decât în Apus ? Era fatal ca la noi formele 
acelea să dea roade şi mai rele, din atâtea pricini pe care nu e 
locul să le înşirăm aici, pricini care, în mare parte, rezultă din 
însăşi acea lipsă de «condiţii istorice» şi autohtone pentru 
formele nouă burgheze...“!. Nu mai facem referiri ample la 
opinia lui Lovinescu despre inadecvarea criticismului junimist. 
E formulată de atâtea ori în Istoria civilizației... E suficient să 
amintim că i-a reproşat lui Maiorescu faptul important că „a 
combătut forma, fără a o înţelege ca pe o necesitate sociologică“. 
Şi în altă parte, după ce semnalează că junimismul a surprins în 
contradicţia dintre forme şi fond o realitate incontestabilă, 
preciza: „critica junimistă a fost justă, numai rezistenţa ei a fost 
inutilă şi potrivnică unui determinism social şi unui proces de 
formaţiune a popoarelor tinere...“2 Dar poate că înaintea acestor 
opinii antijunimiste ar fi trebuit să le pomenim pe cele ale lui 
Xenopol. Ele veneau lin partea unui bursier al Junimii şi, 
surprinzător, contestau valoarea criticismului junimist din 
perspectiva aceluiaşi principiu evoluționist. Studiul lui Maiorescu 


1! G. Ibrăileanu, Spiritul critic în cultura românească, în Opere, vol. 
I (ediție de Rodica Rotaru şi Al. Piru), Editura Minerva, 1974, p. 
385-386. 

2 E. Lovinescu, Viața românească şi Istoria civilizaţiei, în 
Sburătorul, an. IV, nr. 1, serie nouă, martie 1926, p. 11-18. 

din 1868 l-a răscolit pe Xenopol pentru a nu mai putea să păstreze 
tăcerea („Efectul ce mi-a făcut articolul lui Maiorescu a fost prea 
mare pentru ca reacţiunea în contra lui să nu fie tot atât de 
puternică“). Xenopol a comunicat dezaprobarea într-o scrisoare 
către Negruzzi care — se ştie — îşi făcuse o tradiţie din a comunica 
Junimii opiniile corespondenţilor, mai ales ale celor afiliați 
societăţii. Şi, oricum, avem de înregistrat aici o opinie divergentă 
venită din partea unui viitor filozof al istoriei care la data emiterii 
scrisorii era mult preocupat de problemele dinamicii civilizaţiei. 
„Întregul articol — exclama Xenopol în scrisoarea din ianuarie 
1869 — este pornit din adânca convicţiune că ţara noastră este 
incapabilă de progres, că progresul aparent cu care ne rălim este 
neadevărat, ca unul ce nu e pornit din impulsul poporului, ci vine 
de la influenţe exterioare (...). Toate cele spuse sunt consecvente 
logice a principiului că progresul la noi e din capul locului fals.“ 
Or, în realitate, demonstra viitorul istoric, lucrurile nu se 
prezentau deloc astfel. România realizase de pe atunci multe în 
variate domenii, numai aşa explicându-se „acel progres enorm ce 
l-am făcut de cincizeci de ani încoace.“ Delimitându-se de opiniile 
profesorului său, Xenopol ţinea să precizeze: „Nu neg că suntem 
în o stare care nu e de dorit ca să rămână astfel, neg însăcăo 
astfel de stare ar fi efectul unui progres greşit şi că, prin urmare, 
ar trebui să aibă de consecvență pieirea noastră. Starea noastră 
este foarte legitimă, cu toate că prezintă multe nelegitimităţi. Răul 
care există va trece, întrucât aceasta este posibil. Ceea ce trebuie 
unui popor pentru a se dezvolta, impulsul spre viaţă, acela 
l-avem.“ Trecând la analiza argumentaţiei folosite de conducătorul 
Junimii în cuprinsul esecului din 1868, Xenopol o respingea, cu 
argumente greu de infirmat: „„A pretinde ca un popor din 
momentul chiar când începe a se dezvolta să nu producă decât 
lucruri bune, instituţiuni bune, libertate adevărată, arte cari 
dovedesc un gust estetic este a transporta la început rezultatul 
final al dezvoltării.“ Ceea ce este perfect întemeiat, în buna logică 

a însuşi principiului evoluționismului istorist. „„A cere — continuă 
Xenopol — ca acel popor să nu aibă şcoli pentru că nu poate avea 
decât şcoli rele, să nu aibă pinacoteci pentru că nu poate pune în 
ele decât monumente de artă străină, a nu avea libertate pentru că 
aceasta este des călcată în picioare, a nu face poezii pentru că face 
poezii rele, a nu scrie istorie pentru că ştiinţa şi mijloacele necesare 
pentru aceasta sunt încă slabe şi că, prin urmare, nu se poate ajunge 
la adevăr... a pretinde aceste, zic, este a ucide chiar posibilitatea 
progresului, a cărui natură este de a merge de la rău la bine, de la 
neştiinţă la ştiinţă“! Repetăm, Xenopol a realizat performanţa de 
a respinge tezele maioresciene din chiar perspectiva evoluţionis- 
mului, demonstrând — în 1869 ! — legitimitatea şi necesitatea 
procesului de adaptare a modelului modern occidental. 

Critica junimistă a civilizaţiei moderne a fost, indubitabil, 
elabora.ă şi afirmată din perspectiva ideologică a Restauraţiei. 
Era, paradoxal, critica formelor moderne realizată de un exponent, 
cum 1 fost Maiorescu, al spiritului european la începutul culturii 
române moderne. Dar spiritul Restauraţiei de care e animat 
junimismul e şi el modificat, fără a avea intransigenţa celui 
originar. Vianu avea dreptate să considere, repetăm, că Maiorescu 
aducea la noi ecoul Restauraţiei după ce aceasta îşi îndeplinise 
oficiul în Europa de apus. De aici tendinţa tranzacţională cu 
formele noi ce avea să triumfe finalmente (pentru a deveni 
caracteristică, de fapt), a criticismului junimist. Cu toate acestea, 
junimismul s-a constituit ca orientarea ideologică cea mai 
ascultată şi cea mai autorizată a criticismului, cu un ecou şi o 
posteritate considerabile. Caracterizarea lui Lovinescu e în 
întregime valabilă: „În faţa revoluţiei liberale, junimismul s-a 
ridicat ca singura forţă organizată a reacţiunii; de n-a împiedicat 


1 A. D. Xenopol, Scrisoare către I. Negruzzi, în I. E. Torouţiu, op. cit., 
vol. III, p. 18-27 şi în A. D. Xenopol, Scrieri sociale şi filozofice (ediţie 
de N. Gogoneaţă şi Z. Ornea, Editura Ştiinţifică, 1967, p. 146-156). 

procesul grăbit al dezvoltării noastre politice şi culturale, a 
exercitat, totuşi, o influenţă asupra sufletelor, felurit apreciată, 
dar reală, cu care aproape se confundă istoria culturii şi literaturii 
noastre de după 1866.*! Influenţa criticismului junimist a fost 
într-adevăr imensă, cucerind adeziuni şi simpatii. Până târziu, în 
perioada dintre cele două războaie mondiale, ecoul criticismului 
junimist a întreţinut polemicile de idei, dezbaterile parlamentare, 
lucrările de filozofie sau sociologia culturii, pătrunzând de aici 
în literatura beletristică pentru a se revărsa apoi în gazetărie ca 
un potop ce nu mai putea fi controlat. 

Deşi vehement, la început. în declaraţii programatice, 
junimismul avea să se adapteze cu timpul binişor la real. E 
adevărat că în 1868, intratabil, Maiorescu propunea hotărât: 
„...ŞI prin urmare vom zice: este mai bine să nu facem o şcoală 
deloc decât să facem o şcoală rea, mai bine să nu facem o 
pinacotecă deloc decât să o facem lipsită de artă frumoasă; mai 
bine să nu facem deloc statutele, organizarea, membrii onorarii 
şi neonorați ai unei asociaţiuni decât să le facem fără ca spiritul 
propriu de asociere să se fi manifestat cu o siguranţă în 
persoanele ce o compun; mai bine să nu facem deloc academii, 
cu secțiunile lor, cu sedințele solemne, cu discursurile de 
recepţiune, cu analele pentru elaborate decât să le facem toate 
aceste fără maturitatea ştiinţifică ce singură le dă raţiunea de a 
fi.“2 Dar destul de repede, înfruntându-se cu realitatea socială, 
junimismul şi-a domolit intransigenţa. Treptat, vehemenţa 
iniţială lasă loc concesiei. Acum nu se mai respinge total forma 


! E. Lovinescu, Istoria civilizaţiei, ed. cit., p. 292. 

2 T. Maiorescu, În contra direcției de astăzi..., ed. cit., vol. I, 
p. 152-153. În aprilie 1870, întocmindu-şi un plan de acţiune în vederea 
unei posibile misiuni ministeriale, nota intransigent: „Să nu deschid nici 
o şcoală primară până ce nu am învățătorul care-i trebuie“. Urmau apoi 
un şir de alte măsuri restrictive. (Însemnări zilnice, vol. 1, p. 136.) 

dacă e lipsită de fondul corespunzător, ci — idee nouă — se cere 
consolidarea formelor pentru a le transforma în organisme 
valide. „Tot ce este astăzi formă goală, concede Maiorescu în 
finalul studiului său din 1871-1872 despre Directia nouă — în 
mişcarea noastră publică trebuie prefăcut într-o realitate simțită, 
şi fiindcă am introdus un grad prea înalt din viaţa dinafară a 
statelor europene, trebuie să înălţăm poporul nostru din toate 
puterile până la înţelegerea acelui grad şi a unei organizări 
politice potrivită cu el.“ Ba chiar, adaugă împăcat criticul, 
„fiindcă a da înapoi e cu neputinţă, nouă nu ne rămâne pentru 
existenţa noastră naţională altă alternativă decât de a cere de la 
clasele noastre culte atâta conştiinţă câtă trebuie să o aibă şi 
atâta ştiinţă cât o pot avea.“! Şi în 1875 conducătorul Junimii se 
împăcase cu ideea că ostilitatea împotriva formelor noi e, acum, 
inutilă. Energia militantă trebuia cheltuită pentru asanarea lor. 
„Poporul român, de câteva decenii. se află inundat sub formele 
nenumărate ale civilizaţiei apusene. Pentru el este astăzi o 
condiţie de existenţă de a resorbi din această inundare tot ce 
poate fi folositor spre înrodirea pământului său.“ 2 Ba chiar, în 
1884, într-o cuvântare parlamentară elogia cu o mândrie justificată 
rezultatele contactului tinerei generaţii cu cultura occidentală, 
proces început, în mod necesar, pe la 1830 şi continuat într-un 
ritm accelerat şi într-o proporţie masivă. Acolo, tinerii 
intelectuali s-au deprins „cu ceea ce se numeşte civilizaţia 
modernă şi aşa se explică cum am putut, spre mirarea Europei, să 
ajungem în aşa scurt timp la o dezvoltare aşa de energică a 
vieţei publice în multe manifestări ale ei...“ Iar în 1885 P. P. Carp 


l T Maiorescu, Direcţia nouă, ed cit., p. 212-213. 

2 Idem, Răspunsurile Revistei contimporane, Critice, ed. cit., vol. |, 
p. 269. 

3 Idem, Discurs parlamentar rostit la 5 iume 1884, în Discursuri 
parlamentare, vol. II, 1899, p. 314. 

găsea că exageraţiile produse de fenomenul adaptării noilor 
forme civilizatorii au fost normale. „Că acest fenomen a produs 
în mod logic, pe ici, pe colo, oarecari rezultate exagerate, este 
că s-au găsit oameni cari... Acesta a fost rezultatul logic al acelei 
mişcări care ne-a împins şi ne împinge, spre fericirea ţărei, să 
aducem din străinătate cultura pe care o avem.“! Până şi Th. 
Rosetti, cel cu vederi restrictive, care ar fi voit în 1870 să 
anuleze pur şi simplu Constituţia din 1866 în favoarea unei 
conduceri luminat absolutiste, ajunsese în 1885 la concluzia 
resemnată că „puterea vitală a vechei societăţi era sleită. 
Rădăcina instituţiunilor şi a datinilor strămoşeşti care umbriseră 
ţara în timpurile trecute se vestejise... Ruină a timpului, vechiul 
arbore devenise inutil. ba chiar stricăcios... El trebuia dar 
înlăturat pentru ca noua cultură să devie cu putinţă. 2 Credea, în 
stilul său metaforic, că pe vechiul trunchi mai rămăseseră ramuri 
viabile, care, îngrijite, puteau rodi. Dar ori nu le cunoştea. ori 
nu găsea că e necesar să le definească, le păstra sub pecetea 
tainei. Din jeremiada lui Th. Rosetti se înălța corectă şi 
justificativă ideea legitimităţii şi chiar a necesităţii faptului 
împlinit. Ceea ce din partea lui era mult. Chiar foarte mult. Să 
adăugăm că nici planurile maioresciene de reformare totală a 
învăţământului nu vor fi puse vreodată în aplicare. Nici primul 
său proiect de reorganizare a învăţământului (1876), nici cel 
de-al doilea (1891), nu ating radicalitatea (de dreapta) anunţată 
în 1868 sau 1870. 

De fapt, se poate spune că această poziţie mai concesivă a 
junimismului este cea caracteristică şi nu aceea intransigentă, 
retrograd criticistă. E adevărat că în mişcarea de idei s-a păstrat 


l P. P. Carp, Discurs parlamentar rostit la 8 februarie 1885, 
Discursuri, vol. I, 1907, p. 360. 

2 Th. Rosetti, Mişcarea socială la noi, Epoca, an. IIl, nr. 796, 
(19 iulie) 1886. 


213 


mai ales această faţă întunecată a junimismului, negatoare şi 
crispat criticistă. Nu vom spune că această ipostază e falsă. Dar 
e necesar să se menţioneze că destui comentatori ai fenomenului 
junimist, prozeliţi sau negatori. au reţinut mai cu seamă latura 
aceasta excesiv criticistă. E ipostaza de început pe care am 
denumit-o logic-abstractă sau romantic-integral contestatară, 
când ideologia îşi era suficientă sieşi, exprim ându-se trufaş şi 
autohton, fără a ţine seama de complexul realului. Când din 
galaxiile logico-abstracte sau din superbia integralist-contestatară 
ideologia a coborât în for şi s-a confruntat cu viaţa politico- 
socială, a renunţat la mult din tăişul intransigenţei. Şi-a menţinut, 
ce-i drept, rolul de curent criticist, opus orientării liberaliste. 
Dar la un registru mai echilibrat, în care ponderea o aveau 
tonurile mediane nu cele de sus. A continuat deci să se situeze la 
dreapta tabloului ideologic. Dar niciodată la extrema dreaptă, ci 
dacă ne e îngăduit un alt termen, în centru-dreapta. Preciziunea 
ni se pare importantă şi se verifică, credem, prin atitudinea 
adoptată de junimism de la 1872 încoace. Ceea ce a urmărit cu o 
consecvență tenace a fost, am mai spus-o, să stăvilească 
tendinţele mereu reformatoare (de la stânga) ale liberalismului, 
pentru a îngheţa statu-quo-ul la nivelul atins în 1866!. Din 


l E o opinie care a fost reafirmată de Alexandru George într-un eseu 
în care forţa polemică se armomzează excelent cu sagacitatea ştiunțifică a 
punctului de vedere: „Este drept — notează criticul — că Maiorescu avea să 
revină asupra acestei chestiuni (respingerea violentă a formelor noi — 
n a.), dar aceasta pentru că teoria sa a fost infirmată de timp. Revizuirea 
propriei sale poziţii s-a făcut cu greu şi a privit în primul rând aspectul 
politic, constituțional, al formelor De teama unor noi reforme, de fapt şi 
el şi junimiştii s-au agăţat de constituţia de la 1866, pe care o ironizaseră 
crud la vremea respectivă, şi pe care Th. Rosetti voia s-a abroge. În acest 
sens, radicalismul Junimu a fost obligat să se estompeze,;, dar nu 
recunoscându-şi înfrângerea de ordin principal, ci resemnându-se să 
recunoască o situație de fapt.“ (In jurul unei polemici. Viaţa românească, 
1977, nr. 6, p 25.) 

această cauză undele reci ale criticismului junimist vor continua 
să tempereze agitația înfierbântată a liberalismului. Motiv 
suficient ca junimismul să fie receptat continuu ca o orientare 
ideologică conservatoare. 

Credem că poziţia ideologică reală a junimismului e cel mai 
bine precizată în atitudinea adoptată faţă de Constituţie. Maiorescu, 
care în 1868 exclama ironic, la capătul ştiutei imprecații pamfletare 
despre formele fără fond, „avem chiar o Constituţiune“, ajunge 
curând în situația de a o apăra. Ba chiar reflectează util la rolul 
ei formativ şi educativ. Într-o însemnare de jurnal din aprilie 
1870 (la care ne-am mai referit), consemna: „„Dealtminteri 
trebuie să concepi constituția şi ca o şcoală de exerciţiu pentru 
popor. Întrebare: Este ea acum nepotrivită şi rea pentru noi ? 
Răspuns: Da. Dar (altă) întrebare; Dar, cu toate astea, sileşte ea, 
cu timpul, poporul să reflecteze asupra sa însuşi, deoarece, 
încolo, gândeşte aşa de puţin — şi îngăduie ea apoi, mai mult 
decât o altă constituţie, poporului devenit mai matur să se înalțe 
prin propriile sale puteri ? Eu cred că tot da. Şi, întru atâta e 
bună. Şi plebiscitul francez a apărut timp de 18 ani ca un mijloc 
despotic. Acum însă s-a adeverit deodată ca un mijloc de progres. 
Il y a une force éducatrice dans la masse.“| Aproape în aceiaşi 
termeni se rostea şi într-un articol de fond din 1877 publicat în 
Timpul: „Că noi avem instituţii prea înalte pentru cultura noastră, 
că nu eram destul de maturi pentru a ne da o Constituţie ca cea de 
la 1866 şi pentru a ne folosi în bine de toate libertăţile publice, 
aceasta şi-au dat seama toţi oamenii noştri politici de orice 
culoare... Dar cei mai mulți răspundeau aci că pasul, odată făcut, 
trebuieşte să menţinem ceea ce am dobândit şi că libertăţile 
publice au binele de a uşura şi de a grăbi creşterea politică şi 
morală a unei societăţi încă prea puţin înaintată.“? În 1879 Carp 


1 T. Maiorescu, Însemnări zilnice, vol. 1, p. 132. 
2 Timpul, an. II, nr. 66, (22 martie) 1877. 

spunea cam acelaşi lucru, stăruind că tendinţa reformării, de la 
stânga, a Constituţiei e condamnabilă. „Noi credem... că, cu 
toate defectele, Constituţiunea noastră de astăzi, ea fiind opera a 
unui compromis, opera tuturor partidelor din ţară cari au cules 
din constituţiunile celorlalte ţări mierea ce trebuie să ne 
hrănească, noi credem că orice atingere astăzi nu poate să fie 
decât unilaterală, şi astfel nu poate decât zdruncina acel 
echilibru ce a fost câştigat prin coalizarea tutulor partidelor la 
1866... Şi că ce zic de adversari (liberalii, n.n.) trebuie să o 
recunosc şi pentru mine; şi precum lor nu le dau dreptul să o 
modifice în sens mai liberal decât este astăzi, tot asemenea şi 
mie-mi 1€fuz dreptul să o modific în sens mai: restrictiv.“ Ideea 
o regăsim formulată aproape aidoma în 1881 în vestitul său 
discurs pe marginea bugetului, embrionul programului junimist 
cunoscut sub numele Era nouă. Carp, în numele grupului politic 
junimist, ia apărarea legii fundamentale: „Constituţiunea ? Unii 
au voit-o mai largă, alţii mai restrânsă, dar ea este, în fine, 
rezultatul unui compromis la care toţi am consimţit în mod onest 
şi nu admit să se atingă cineva de dânsa nici ca s-o lărgească, 
nici ca s-o restrângă. Ea este baza politică pe care toate partidele 
trebuie să stea.“ 2 Comentând şi el această din urmă declaraţie de 
principiu formulată de Carp, prin care fruntaşul grupului politic 
junimist se erija în apărătorul constituţiei burgheze, E. Lovinescu 
nota maliţios că ironia lucrurilor e mai cruntă decât ironia 
oamenilor. Avea dreptate. Această ipostază sub care se înfăţişa 
acum junimismul era binişor ridicolă, de vreme ce aceia care 
erau ştiuţi drept critici ai formelor importate apăreau ca 
apărătorii lor. Intransigenţa critică de altă dată se metamorfozase 
până la a căpăta expresia unei pledoarii aproape zelatoare. 


1 P, P. Carp, Discurs rostit la 28 februarie 1879, Discursuri, I, 1907, 
p. 182. 
2 Ibidem, p. 260. 

Conservatorismul nu fusese abandonat. El continua să 
funcţioneze ca o frână în calea liberalismului. Numai că, adaptat, 
tindea să cenzureze tendinţele novatoare ale oricăror măsuri cu 
caracter radical. Că aşa stau lucrurile o dovedeşte şi atitudinea 
junimiştilor faţă de proiectul liberal din 1883-1884 privind 
revizuirea constituţiei. Junimiştii perfectaseră, încă la sfârşitul 
anului 1882, o înţelegere cu liberalii şi acum li se reproşa că nu 
sprijină această iniţiativă reformatoare guvernamentală. La un 
reproş al lui Dim. Sturdza, P. Carp i-a răspuns, într-o scrisoare la 
20 martie 1884, expediată de la Viena unde Carp îndeplinea 
funcţia de ambasador ce i-o încredinţase guvernul lui Ion 
Brătianu: „Te plângi. scrie Carp, că amicii mei nu vor să 
primească nimic Şi că unii dintr-înşii fac politică prea personală. 
Presupun că cuvintele «nu primesc nimic» se referă la revizuirea 
constituţiunei şi în această privire nu pot decât să-i aprob, cum 
m-am pronunţat totdeauna faţă cu amici şi cu adversari în contra 
revizuirii. Regele şi Brătiano o ştiu foarte bine...“ Junimiştii nu 
pot sprijini revizuirea chiar cu riscul de a încălca anumite 
prevederi ale înţelegerii cu guvernul. Şi aceasta din raţiuni 
ideologice principale: „Îmi pasă mult şi iată pentru ce. Lumea 
se deprinde a crede că prin modificări constituţionale putem 
realiza progrese sociale şi auzind că noua modificare nu a produs 
nici un bine ea nu are să zică că a făcut o experienţă greşită şi că 
trebuie să avizeze la alte mijloace ci ar da... (cuvânt indescifrabil 
— n.n.) că noastră (cuvânt indescifrabil — n.n.) are să vie apă la 
moară oamenilor de şcoala lui Rosetti.“ Carp nu pregetă să-i 
comunice lui Sturdza că în materie politico-ideologică e adeptul 
convingerilor lui Bismarck, reafirmate într-un recent discurs. 
Carp postulează deci, asemenea modelului său, cancelarul 
german, că României nu îi este necesară o revizuire a 
Constituţiei (şi aşa, după opinia sa, prea liberală), ci cu totul alte 
reforme: „Trebuie să introducem în spirite o disciplină morală 
ce astăzi nu există nicăieri la noi... Ei, bine, disciplina morală 

nu se introduce prin concesiuni zilnice ce se fac capetelor leneşe 
ce nu sunt decât prea dispuse a pune teoria abstractă mai presus 
decât studiul serios a nevoilor morale şi sociale ale unei ţări. Cât 
e de uşor a striga că legea electorală e de vină şi a traduce la 10 
ani odată legi străine de ţară dar cât e de greu de a şti ce ai de 
făcut faţă cu ţăranul, faţă cu meseriaşul, faţă cu organizaţiunea 
comunală, faţă cu neatârnarea dărilor dar nerealizarea încă a 
justiției faţă, în fine, cu atare probleme sociale ce nu au nimic a 
face cu constituţiunea pentru că sunt aceleaşi oricare ar fi forma 
unei organizaţiuni politice“! O mai limpede convingere 
frenatorie în calea iniţiativelor reformatoare de structură era, 
într-adevăr, greu de formulat. Şi faptul că o aflăm exprimată 
într-o scrisoare particulară nu îi diminuează semnificaţia. Mai 
ales că (am văzut) a fost exprimată şi public în luările de 
atitudine ale exponenţilor politicii junimiste. 

Să adăugăm că ideea junimistă despre funcțiunea educativă a 
Constituţiei e valabilă şi în spațiul altor compartimente suprastruc- 
turale. Şcolile, universităţile, academia, pinacotecile, ziarele şi 
publicaţiile, chiar dacă la început au funcţionat fără „fondul lor 
propriu“, au preparat climatul necesar pentru apariţia lui. S-a creat, 
cu ajutorul acestor organisme, un spirit de emulaţie creatoare şi un 
public capabil să le recepteze şi să le aprecieze. De s-ar fi practicat 
corpul de măsuri propus iniţial de junimism ar fi fost necesare 
secole de evoluţie înceată pentru a se ajunge la conduţia dobândită 
în numai câteva decenii. Faptul a fost, dealtminteri, apoi recunoscut 
şi de factorii autorizaţi ai junimismului. Măsurile preconizate la 
început de junimism nu erau practicabile tocmai pentru că nu erau 
realiste şi, paradoxal, ignorau raportul necesar dintre formă şi fond. 
Forma trebuie, nu o dată, să preceadă fondului, contribuind la 

maturizarea condiţiilor pentru dezvoltarea lui. Echilibrul necesar 
între cele două categorii nu presupune cu obligativitate că forma 
e întotdeauna o expresie a unui conţinut consolidat definitiv. 
Aceste raporturi sunt în viaţa socială mult mai complicate şi 
aserţiunile dogmatice ale junimismului nu ofereau deloc cheia 
dezlegării problemelor. Dreptate au avut deci nu spirituali 
blasfematori ai „direcţiei false“ şi ai „formelor deşarte“, ci acei 
— poate mai puţin înzestrați, poate mai puţin şcoliţi — care au 
înţeles să transplanteze la gurile Dunării formele de cultură 
occidentală necesare propăşirii moderne a ţării. Cu timpul s-a 
dovedit că aceste forme fără fond nu numai că nu au fost 
„stricăcioase“, nu numai Că nu s-au discreditat în opinia publică, 
nu numai că nu au ucis ideea pe care o reprezentau, dar au 
contribuit hotărâtor la crearea României moderne. În lupta sa 
împotriva formelor fără fond, junimismul a lăsat în planul 
ideologiei testimoniul unei formule strălucitoare, cu ecou şi 
prestigiu în istoria luptei de idei care a nutrit rezistenţa 
împotriva radicalismului. Dar nu a fost şi o formulă practicată 
şi practicabilă. N-am spune că nu a prezentat o anume utilitate 
reală, mai ales ca factor cenzurativ împotriva exceselor de arice 
fel, propunând o măsură ordonatoare în orice iniţiativă. 
Utilitatea formulei ideologice junimiste — atâta cât a fost — 
negatoare prin excelenţă, s-a exercitat deci prin pozitivarea ei 
constructivă. Nu e aici nici un paradox. În măsura în care 
această metamorfoză a fost posibilă (şi a fost !), direcţia 
frenatorie a ideologiei junimiste s-a constituit în ceea ce 
Ibrăileanu avea să numească spirit critic (evident, la 
conducătorul Vieții româneşti fenomenul nu era limitat numai la 
junimism), acţionând — adesea — nu direct, ci prin opinia pe care 
o crease iniţial, ca forţă selectivă în calea iniţiativelor de tot 
felul, aducând peste tot rigoarea echilibrului şi a măsurii. 
Utilitatea pozitiv-constructivă aici trebuie căutată şi rolul său e 
de la un punct încolo de certă necesitate în orice corp, social 

constituit. (A existat, desigur, şi un program pozitiv de reforme 
social-politice propus de junimism în celebrul discurs al lui Carp 
din 1881. Cum scopul acestui program era strict pragmatic, 
ideologicul fiind aici numai implicat, îl reținem pentru capitolul 
următor al lucrării noastre.) Cu atât mai mult era necesar într-o 
epocă de formare şi început, când în toate domeniile se clădea în 
sens modern — şi încă repede ! — pe fundamentele, adesea destul 
de şubrede, puse mai înainte. Factorii frenatori deveneau necesari, 
pentru a tempera entuziasmele prea exagerate, instalând o 
cumpănă fără de care dezvoltarea însăşi era primejduită. 
Dincolo de sorgintea şi de mobilurile sociale ale ideologiei 
junimiste, cu rolul şi funcțiunea lor restrictivă relevată mai înainte, 
criticismul grupării ieşene a îndeplinit această funcţiune pozitivă 
într-un moment de renaştere şi avânt. Ceea ce T. Vianu identifica în 
gestul Junimii „o trezire în lumina clară a conştiinţei“ e valabil nu 
numai pentru literatură, ci pentru toate domeniile culturii şi ale 
spir tului public. Criticismul junimist a ridicat bariere necesare în 
calea grandomaniei, a frazeologiei, a imposturii, a inconsistenţei, a 
înjghebărilor potemkiniste. Că negația a fost globală, ignorându-se 
capitole importante din ceea ce era de atunci durabil în cultura 
românească e prea adevărat şi N. lorga sau G. Ibrăileanu au 
demonstrat-o convingător, valorificând ceea ce junimismul 
desconsiderase. Dar, repetăm, funcțiunea junimismului a fost 
cenzurativă şi criticistă. Era poate fatal ca exercitarea acestei 
funcțiuni să se desfăşoare sub semnul negaţiei absolute, prescrisă, 
de altfel, de rigorile principiilor Restauraţiei, antiliberalist. Pentru 
că Maiorescu şi prietenii săi întru junimism nu au fost deloc ostili 
civilizaţiei. Ei au opus doar celei create de mişcarea revoluţionară 
o altă imagine normativă despre structurile ei, desprinsă ideal din 
principiile Restauraţiei şi ale evoluţionismului istorist. În fond 
voiau şi ei, dar altminteri înfăptuită, racordarea civilizaţiei 
româneşti la dimensiunile europenismului, pregătind condiţiile 
necesare stabilirii unui raport de comuniune între fond şi formă. 

Că punctul lor de vedere ideal normativ s-a dovedit a fi 
insuficient şi deficitar şi că dreptatea, sociologic şi ideologic 
demonstrată, era de partea liberalismului, este adevărat. Dar 
nicicând nu se vor putea legitima acele opinii ale curentelor 
tradiţionaliste după care izolaţionismul total, ostilitatea mohorâtă 
faţă de înnoire şi civilizaţia europeană (astfel spus suprastructurile 
capitalismului) pe care l-au preconizat în deceniile interbelice ar 
descinde pe linie directă din junimism. Că destule propoziţii 
ideologice junimiste pot fi — pe bună dreptate — revendicate (şi 
au fost !) de curentele tradiționaliste este un fapt incontestabil. 
Între junimism şi curentele tradiţionaliste se aşază la antipozi 
raționalismul, spiritul european, aspiraţia spre evoluţie şi 
modernizare pe care Maiorescu le-a profesat cu distincţie şi 
vocaţie, iar retrograzii interbelici le-au acoperit cu injurii şi 
oprobiu. Maiorescu era un spirit cu adevărat european, raţionalist 
Şi liber cugetător, milita pentru evoluție — chiar dacă înceată şi 
normativă. Tradiţionaliştii erau potrivnici raționalismului, 
elogiau vechile alcătuiri, urau înnoirea şi modernizarea, 
predicând deschis regresiunea socială. Ca în orice examen 
comparatist, filiațiile şi apropierile, chiar dacă sunt reale, nu 
urmează o linie continuă. Linia este adesea zigzagată, pentru a se 
frânge într-un punct fără putinţa reînnodării. 


4. Se crede adesea că ideologia junimistă nu a înglobat în 
rechizitoriile sale criticiste decât zonele suprastructurale, 
ignorând relaţiile socio-economice. Un examen atent nu verifică 
în întregime această opinie. E adevărat că ponderea în structurile 
ideologice ale junimismului o deţinea critica negatoare a 
formelor suprastructurale. Dar aspectele socio-economice nu au 
fost deloc ocolite. Ele au intervenit în dezbateri nu numai pentru 
a sprijini — ca argument — cutare propoziţie ideologică, dar 
uneori şi cu vădite funcțiuni autonome. De altfel, ideologia 
junimistă nu trebuie redusă la dimensiunile ei negatoare. 

Junimismul a avut din capul locului un program de reforme 
socio-politice şi culturale, precizat apoi şi definitivat în 1881 în 
discursul lui Carp cunoscut sub numele de „Era nouă“. Or, liniile 
esenţiale ale acestui program de măsuri şi reforme (e latura 
pozitiv-constructivă a ideologiei junimiste) vizau compartimente- 
cheie ale structurilor sociale, ale relaţiilor economice sau 
politice. Evident, totul dezvoltat din perspectiva socială şi 
politică a „„conservatorismului luminat“. | 

Oricât ar părea de ciudat celor ce s-au obişnuit cu o anume 
imagine clişeu a junimismului, el a fost realmente preocupat de 
ceea ce, cu o terminologie actuală, s-ar putea numi structura 
socială a societăţii româneşti din secolul XIX. E adevărat că la 
început, dar şi mai târziu, după 1872 sau chiar 1881, preocuparea 
aceasta nu e una de sociolog (în sensul că nu s-au întreprins 
investigaţii sau studii speciale cu caracter sociologic). Era mai 
curând expresia unor sondări sociologice pentru a demonstra 
veracitatea unor teze ideologice. Dar indiferent de modalitatea 
devenirii acestei preocupări, important e acum faptul că s-a 
manifestat, semnalând încă o dată raportul liant dintre ideologie 
şi fondul ei social. Şi poate nu e inutil să subliniem faptul, prin 
el însuşi semnificativ, că junimismul a socotit că e necesar să-şi 
probeze aserţiunile ideologice cu demonstraţii sociologice, ba 
chiar să formuleze programe de asanare a vieţii sociale. 

În concepţia junimistă structura socială a societăţii româneşti 
din acea vreme era formată exclusiv din două clase: moşierimea şi 
țărănimea. Existenţa celei de a treia stări, burghezia, era negată cu 
o străşnicie care nu tolera replica. Adeseori teza formelor fără fond 
sau, mai bine, inconsistenţa la noi a unor forme instituţionale 
adoptate de aiurea a beneficiat nu numai de o dezbatere strict 
ideologico-culturală. I-a fost asociată şi una de ordin sociologic. 
S-a argumentat astfel că importul de forme suprastructurale a fost 
impropriu nu numai pentru că venea în contradicţie cu habitudinile 
ancestrale şi fondul sufletesc al poporului (cu „cultura sa“, în 

sensul atribuit de junimism acestui concept), dar şi pentru că nu 
corespundea structurii sociale din România timpului. Demonstrația 
a fost făcută, desigur, ă propos de sistemul constituţional introdus 
la 1866. Într-unul din discursurile ţinute de Maiorescu în 1876 
pentru a-şi apăra, în calitatea ministeriabilă pe care o deţinea, a 
sa lege a învăţământului, a ţinut să observe că în ţările apusene 
regimurile constituționale moderne sunt expresia unor mutații 
sociale intervenite la sfârşitul secolului XVIII — prin apariţia 
burgheziei — şi care au reclamat modificări în structurile politice. 
„La noi însă, d-lor, s-au copiat, s-au introdus reforme 
constituționale în viaţa publică fără să se întrebe, fără să se dea 
bine seama dacă la noi există un adevărat fiers erat, care să simtă 
necesitatea unei asemenea reforme şi să aibe preponderența 
meritată în stat. Dacă sunt unele lucruri în reformele acelor state 
care s-ar putea aplica şi la noi, nu e mai puţin adevărat că nouă 
ne lipseşte încă de tot acea clasă a comercianților avuţi şi 
luminaţi, a industriaşilor independenţi, a fabricanţilor celor mari, 
a căror preponderență să fie simțită în societate şi a căror avere, 
prudent agonisită, să fie o garanţie a stabilității neapărat 
trebuincioase unui stat.“ Aşadar, ficțiunea sistemului nostru 
constituţional provine din aceea că îi lipseşte raţiunea de a fi: 
inexistenţa burgheziei. E drept că în propoziţia reprodusă negația 
nu era chiar tranşantă de vreme ce se oscila între insuficienţa 
cantitativă a burgheziei („nouă ne lipseşte în numărul suficient“) 
ŞI inexistenţa ei totală („ba în parte ne lipseşte încă de tot”). Să 
admitem însă că înapoia acestei oscilaţii de diagnostic s-ar afla 
opinia că forţa burgheziei româneşti era atât de neînsemnată 
încât mutaţia de ordin politic a fost lipsită de acoperire. Carp a 
fost poate chiar şi mai vehement în judecăţile sale. A negat 
dreptul la existenţă a partidului liberal, considera: „un ce facticiu“ 


1 T. Maiorescu, Discurs rostit la 21 ianuarie 1876, Discursuri 
parlamentare, vol. I, 1895, p. 415. 

pentru că nu reprezintă interesele sociale ale unei clase 
distincte. „Nu înţeleg partid liberal — declara ritos liderul 
grupului politic junimist — decât în acele ţări unde munca 
poporului a avut de rezultat naşterea a noi elemente, cu noi 
interese, cari cer la rândul lor locul legitim în stat. Dar nu poate 
exista partid liberal acolo unde sunt numai nişte fraze create în 
alte ţări pentru situaţiuni ce nu există la noi şi în numele lor se 
pretinde că există un element a cărui existenţă reală nu se vede 
nicăieri. i Un om politic conservator, nejunimist, cu ştiute 
disponibilități spre studiul de doctrină, C. N. Brăiloiu, decidea şi 
el în 1877 într-un ciclu de articole publicate, sub semnătură 
(procedeu neuzitat în presa vremii), în Timpul: „Burghezia în 
starea societăţii noastre, nici nu poate forma o clasă şi nu este o 
clasă, nu este un partid politic distinct. Burghezia este la noi mai 
mult un strat. o treaptă a societăţii, o stare de oameni...“. 
Doctrinarul conservator voia să spună că burghezia la noi nu are 
stabilitate, aici intrând varii categorii, de la intelectuali la 
întreprinzători capitalişti. „Nu este — argumenta publicistul — o 
clasă stagnantă, despărțită de restul naţiunei prin drepturi şi 
datorii speciale, cu poziţiune civilă particolară. 2 

Junimiştii aveau despre structura de clasă a burgheziei o 
schemă rigidă cu care operau nu mai puţin rigid. Era o schemă, 
preluată de la istoricii francezi ai secolului XVIII, deloc 
sociologică, în care funcțiunea economică şi relaţiile economice 
nu prezentau nici o semnificaţie. Se vorbea, de altfel, rar de 
burghezie, şi frecvent de starea a treia sau starea mijlocie. În 
discursul lui Maiorescu din care am citat se spunea chiar că 
„Acest fiers état se compune din comercianţi, din mari fabricanți, 


| P P. Carp, Discurs rostit la 1 februarie 1875, Discursuri, vol. |, 
p. 67. 

2 C N. Brăiloiu, Ghicitori parlamentare, V, Timpul, II, nr. 51, 
(4 martie) 1877. 

manufacturieri, din industriali, din literați...“ Fireşte că 
Maiorescu se referea la structura stării a treia în ţările dezvoltate 
din apusul Europei. La noi schema aceasta nu s-ar verifica defel. 
Întreprinzătorii capitalişti (în industrie, comerţ, sistemul de 
credit) ar fi minori ca însemnătate numerică şi ca forță 
economică. Forţa în spaţiul acestei categorii sociale ar deţine-o 
avocaţii şi funcţionarii care ar fi şi beneficiarii procesului de 
ruinare a averilor boiereşti. „Clasa cea mai favorizată a actualei 
stări de lucruri — spunea Maiorescu în aceeaşi furtunoasă lună 
ianuarie 1876 — clasa care a prosperat pe seama ţărei întregi, 
clasă a cărei avere a crescut într-o proporţie surprinzătoare în 
câţiva ani, este clasa advocaţilor.“ Funcțiunea economică şi chiar 
socială a acestei categorii este nulă. Nu numai că nu îndeplineşte 
roluri pozitiv-producătoare, dar este — prin parazitismul ei funciar 
— dăunătoare. „Ce au făcut aceşti oameni... au înfiinţat faimoasa, 
iertaţi-mi expresia, fabrică de legi care numai în decursul unui 
an de zile, de la 1864 la 1865, ne-a inundat cu codul civil, cu 
procedura civilă, cu codul penal, cu procedura penală şi cu o 
sumă de alte legi.“! Să adăugăm că în categoria avocaţilor 
Maiorescu îngloba toată pletora de funcţionari, dăscălime şi 
oameni politici, cu apetituri bugetivore niciodată ostoite. 
Eminescu, se ştie, a scris şi el — cu sincere accente pamfletare — 
despre plaga acestei faune a avocăţimii şi a funcţionărimii, 
postulanți perpetuu la slujbe şi chiverniseli. Eminescu a numit 
această categorie pătură superpusă (, pătura de paraziți de 
deasupra“, „clasă de consumatori improductivi) în care a 
înglobat şi „„plebea de sus“ (proletarii intelectuali) şi elementele 
alogene. „Nefiind vrednici ca să construiască clasa de mijloc, 
le-au umplut caraghioşii şi haimanalele, oameni a căror muncă şi 
inteligenţă nu plăteşte un ban roşu, stârpiturile, plebea intelectuală 


1! T. Maiorescu, Discurs rostit la 22 ianuarie 1876, Discursuri 
parlamentare, vol. I, 1895, p. 434. 

şi morală, Arionii de tot soiul, oameni care riscă tot, pentru că 
n-au ce pierde, tot ce-i mai de rând şi mai înjosit în oraşele 
poporului românesc...“! Printre aceştia, avocaţii erau cei mai 
desconsideraţi pentru că ar fi „inteligenţele cele mai stricate din 
lume“, lipsiţi de convingeri cum sunt, de vreme ce chiar 
profesiunea îi obligă „să dovedească că negru-i alb şi albu-i 
negru“. Desigur că Eminescu, ca toţi junimiştii de frunte, a avut 
despre burghezie şi rosturile ei sociale o perspectivă ideologică 
conservatoare, cu ecouri din fiziocraţi. Sigur că la noi 
funcţionărimea de tot soiul era prea numeroasă, încărcând enorm 
bugetul ţării. Dar utilitatea acestor funcțiuni (fireşte, nu atât de 
inflaţionist concepută, cum au creat-o liberalii) este indiscutabilă 
într-un stat modern. Apoi burghezia sau clasa mijlocie nu se 
reducea deloc la funcţionărime, cum postulau conservatorii. 
Exista, după şase-şapte decenii de evoluţie spre capitalism, o 
pătură distinctă de burghezie cu raţiunea ei în economia ţării. 
Ţările româneşti au parcurs, într-o cadență normală, procesul de 
dezvoltare de la capitalul comercial şi de camătă la cel 
industrial. În lucrarea sa Un veac de frământări sociale, Lucrețiu 
Pătrăşcanu a analizat proporţiile acestui proces (desigur 
modeste, dar incontestabile). „Străin sau pământean, economisit 
înlăuntrul ţării sau venit de peste hotare, fapt este că după 1866 
capitalul industrial este în creştere. Pentru dezvoltarea capitalistă 
a României, existenţa şi activitatea acestui fel de capital 
interesează în primul rând. Din punct de vedere al rezultatelor 
pe care această activitate le dă în ceea ce priveşte opera de 
transformare a forțelor de producţie, cu toate consecințele ei 
economice şi sociale — originea capitalului industrial este 
indiferentă. 2 


1 M. Eminescu, Opere (ed. Ion Creţu), vol. II, p. 167. 


2 Lucrețiu Pătrăşcanu, Un veac de frământări sociale, Editura 
Politică, 1969, p. 292. 

Fenomenul surprins de Pătrăşcanu după 1866 are, fireşte, 
istoria şi evoluţia sa. De aceea e normal să se aprecieze că 
burghezia românească era — deşi relativ puţin fortificată — o 
realitate incontestabilă, făcând necesar şi posibil procesul de 
adoptare a modelului suprastructural modern. Singura apreciere 
defavorabilă burgheziei româneşti, în examenul comparativ — 
atât de uzitat de junimism — cu structurile socio-economice 
apusene, priveşte stadiul şi gradul de evoluţie într-un proces de 
creştere. Dar din faptul ponderii relativ mai mici a burgheziei în 
raport cu preponderența relaţiilor economice de tip feudal nu se 
poate conchide inexistenţa burgheziei ca atare. Apoi trebuie să 
se ţină seama de realitatea pătrunderii capitalismului în 
agricultură, fenomen de regulă ignorat de junimism. Apariţia şi 
dezvoltarea arendaşilor (adevăraţi întreprinzători capitalişti), 
pătrunderea masivă a relaţiilor marfă-bani. procesul de fărâmiţare 
a proprietăţilor ţărăneşti, altfel spus, diferenţierea din lumea 
satului a schimbat oarecum fizionomia satului românesc care nu 
mai era, deloc, cel din vechime. Iar agricultura continua să deţină 
locuri prioritare în economia românească a timpului. Ideologia 
junimistă, deformantă ca orice ideologie, substituia realului 
social o schemă a sa, construită din preconcepte şi spirit partizan. 


x 


Negând existența burgheziei sau reducând-o la pletora de 
funcționărime a păturii suprapuse, junimismul a considerat, cum 
spuneam, că singurele clase reale, cu statut şi fizionomie 
precizate, sunt țărănimea şi moşierii. Să spunem din capul 
locului că această schemă e tipic conservatoare, regăsind-o lesne 
în orice lucrare doctrinară elaborată din perspectiva ideologicà 
conservatoristă. Ne vom referi mai încolo la opinia junimismului 
despre clasa marilor proprietari. (De altfel, ea apare prin opoziția 
ce se evidențiază din optica despre condiția şi structura 

țărănimii.) Fireşte că, pentru a înfăţişa situaţia ţărănimii, 
junimiştii nu au întreprins nu ştiu ce docte şi aride investigaţii 
sociologice. O cunoşteau însă foarte bine, ca moşieri ce erau (cei 
mai mulţi). De-abia mai târziu, după 1881, proiectele de 
program ale grupului politic junimist au înscris şi prevederi 
pentru îmbunătăţirea condiţiei ţărăneşti. La început însă nu 
aflăm în textele junimiste de bază decât aprecicri compasive 
despre soarta grea a lumii rurale. „Singura clasă reală la noi — 
exclama Maiorescu în eseul din 1868 — este ţăranul român şi 
realitatea lui este suferinţa, sub care suspină de fantasmagoriile 
claselor superioare.“ Cam acelaşi lucru spunea şi în 1882 când, 
într-un discurs parlamentar, replicând unui adversar politic, 
observa: „Domnilor, tot zicem: ţara, ţara ! Abstracţia aceasta, 
«ţară», în realitate este compusă în cea mai mare parte din 
ţărani, din aşa-numiţii oameni de rând, din mulţime. Ce are a 
face mulţimea cu discuţiile noastre publice ? Cea mai mare parte 
din ei, din nenorocire, nici nu ştiu încă să citească şi să scrie. Vă 
puteţi închipui dacă toată vorbăria noastră cea lungă de aci îi 
atinge pe ei acolo !“! (Recunoaştem aici unul dintre motivele 
mult uzitate de junimism despre enormul abis dintre masa 
țărănimii şi treburile publice de care se dezinteresează.) 
Negreşit, imaginea condiţiei ţărăneşti era veridică, iar suferinţa 
ei — o realitate tragică. A recunoaşte această tristă stare de fapt 
era un lucru pozitiv (alţii au minimalizat-o sau au ignorat-o). 
Important era însă ce anume măsuri se preconizau pentru 
asanarea acestei condiţii. De eficienţa acestui program asanator 
depindea totul, chiar şi coeficientul de participare şi sinceritate 
a compasiunii pentru condiţia ţăranului. 

Formulată de pe poziţii conservatoare, în ideologia junimistă 
țărănimea şi moşierimea formau un bloc unitar. Liantul era 


1 T. Maiorescu, Discurs rostit la 12 noiembrie 1882, Discursuri 
parlamentare, vol. III, 1899, p. 138. 

proprietatea. Nu intra în calcule dimensiunea proprietăţii deţinute 
de fiecare dintre cele două clase sociale. Important era că 
amândouă erau legate de pământ şi de proprietate, fiind de aceea 
— se spunea — forţe sociale conservatoare, opuse, prin structură şi 
interese, oricărei înnoiri. Elementul de stabilitate şi conservaţiune, 
de frână în calea pătrunderii schimbărilor bruscate sau 
revoluţionare vine din aceste zone tradiţionale şi tradiționaliste. 
De aceea proprietatea ţărănească sau cea moşierească trebuie 
apărate şi ferite de procesul deposedării şi fărâmiţării. Nu e deci 
de mirare că, spre deosebire de opiniile fondatorului doctrinei 
conservatoare din ţara noastră, Barbu Catargi, junimiştii au elogiat 
actul reformei agrare de la 2 mai 1864. „Singurul pas decisiv de la 
59 încoace — scria Th. Rosetti în 1874 — a fost emanciparea 
muncii locuitorilor prin legea rurală. Ridicând piedica cea mai 
importantă ce se opunea la dezvoltarea economică şi inteiectuală 
a maselor, eliberând pe agricultorul nostru de lanţurile seculare, 
recunoscându-i, în sfârşit, un drept asupra unei părticele din acel 
pământ, pe care numai munca sa îl făcuse să reprezinte o valoare 
economică, statul părea că a înţeles toată importanţa ce are pentru 
dânsul organizarea pe nişte baze reale a părţii celei mai 
numeroase a locuitorilor săi...“ Dar reforma a avut şi destule 
neajunsuri, dintre care unul era mai important: „Prin putinţa dată 
noilor proprietari de a împărți în nesfârşit moşiile lor, legiuitorul 
a nimicit de la început speranţa constituirii unei clase numeroase 
şi prospere de proprietari mici, acest stâlp al oricărei ţări 
agricole.“ Ideea aceasta enunțată de Th. Rosetti a fost un 
adevărat laitmotiv în toate consideraţiile junimiste despre 
țărănime. Se poate semnala chiar o preocupare reală la junimişti 
pentru garantarea proprietăţii ţărăneşti pe care o vreme o voiau 
pironită la dimensiunile statuate prin reforma de la 1864. La 11 


1! Th. Rosetti, Despre direcțiunea progresului nostru, în Antologia 
ideologiei junimiste, 1943, p. 135-137. 

decembrie 1879 Carp a prezentat, în numele unui grup junimist- 
conservator, un proiect de lege privind inalienabilitatea şi 
indivizibilitatea pământurilor rurale mici. Expunerea de motive 
semnala că micile proprietăţi ţărăneşti ar fi înghiţite de la 1864 
încoace nu de moşieri, ci de proprietatea mijlocie (de burghezia 
satelor), lucru devenit posibil datorită legii moştenirii, stabilită 
de legiuitorul din 1864. Cum fărâmițarea proprietăţii ţărăneşti 
era considerată un pericol de o mare gravitate, se cerea — prin 
legea propusă — pironirea micii proprietăţi. Să notăm că articolul 
2 al proiectului de lege relevă ce înţelegea Carp prin proprietate 
ţărănească: „Prin pământuri ţărăneşti se înţeleg acele proprietăţi 
rurale cari nu fac peste 30 pogoane în Valahia şi peste 10 fălci în 
Moldova şi cari sunt astăzi stăpânite sau de răzeşi (moşneni), 
sau de foştii clăcaşi. 1 Evident, proiectul de lege al lui Carp nu 
a fost acceptat de parlamentul liberal. Important e de menţionat 
că în această tentativă legislativă, ca şi cu alte prilejuri, Carp — 
ca lider al grupului politic junimist — solicita imperios: „Un 
lucru vă cer: să-mi garantați că aveţi să pironiţi proprietatea în 
mâinile ţăranului.“? 

Repetăm ceea ce am notat mai sus, importantă era opinia 
junimistă despre modalitatea asigurării ţărănimii cu pământ în 
proprietate, de vreme ce procesul de deposedare a împroprietă- 
riților de la 1864 avea o dinamică ireversibilă ca o consecinţă, 
printre altele, şi a pătrunderii relaţiilor capitaliste în lumea 
rurală. În 1881 în discursul lui Carp „Era nouă“ — la care ne-am 
referit şi ne vom mai referi de multe ori — se prevedeau şi măsuri 
pentru țărănime. „Printre ţărani, eu sunt convins că noi, care ne 
dăm aerul de a-i iubi atât de mult, în van venim aci cu petiţiuni 
ca să le dăm mereu la pământuri, în van vom căuta a ie acorda 
orice soi de favoruri dacă nu vom căuta ca favorurile pe care le 


| P, P. Carp, Discursuri, 1907, p. 211. 
2 Idem, p. 331. 

acordăm să fie permanente. De nu vom face aceasta ne vom găsi 
peste 30 de ani în o situaţiune mai tristă decât astăzi, adică fără 
clasă de ţărani proprietari şi fără moşii ca să procedăm la o nouă 
împărţire. Voind să înlătur o asemenea adevărată nenorocire am 
avut onoare de-a prezenta o lege care garantează proprietatea 
mică în mâinile ţăranilor. Nu mă opun de-a se face cât voiţi de 
mulți țărani în ţara aceasta, de-a împărți toate moşiile statului la 
țărani, însă cu o condiţiune ca, o dată împărţite acele moşii, să 
mă asiguraţi că ele au să rămână pentru totdeauna în mâinile 
ţăranilor, căci altfel nu veţi fi decât nişte falşi umanitari şi nişte 
risipitori ai averei statului pentru că nu veţi avea în stat niciodată 
o clasă țărănească în mâna căreia să fie asigurată proprietatea 
cea mică.“ Se preconiza o lege a cârciumilor, o reformă a legii 
comunale rurale prin crearea unui sistem adecvat de 
autoadministrare şi o nouă reglementare a tocmelilor agricole. 
Proiectele lui Carp din 1881 aveau să devină legiuiri în 1888 
când s-a constituit guvernul junimist Th. Rosetti. Printre 
proiectele de legi publicate în septembrie 1888 în Monitorul 
oficial, cel dintâi a fost „Legea pentru înstrăinarea unor părţi din 
bunurile statului şi răscumpărarea embaticurilor“. Legea aceasta 
corecta câteva prevederi ale celei asemănătoare adoptată înainte 
de liberali, prevăzând printre altele vânzarea moşiilor din 
proprietatea statului numai în loturi mici (5 şi 10 ha) unor 
gospodării ţărăneşti, schimbarea unor condițiuni de plată şi 
posibilitatea răscumpărării bunurilor statului supuse la embatic 
(arendare). O altă lege, tot pentru lumea rurală, a fost „legea 
modificatoare legei pentru tocmeli de lucrări agricole.“ În 
această din urmă chestiune Carp formulase opinia în 1882 când 
a fost dezbătută legea liberală a învoielilor agricole. Carp cerea 
atunci ca proprietarul să dispună de posibilitatea de a executa 
brațul ţăranului şi nu averea lui în cazul nerespectării 


l Timpul, an. VI, nr. 73, (2 aprilie) 1881. 

contractului. („Executarea braţului sau executarea averei ? Eu 
sunt pentru executarea braţului.“*) 

Să observăm că toate măsurile junimiste de îmbunătăţire a 
situaţiei ţărănimii (inclusiv cele din 1888) ocoleau, prudent, 
ideea unei reevaluări serioase a regimului proprietăţii rurale, 
printr-o nouă împroprietărire. Carp era foarte elocvent, chiar 
patetic, când evoca pericolul excesivei diviziuni a micii proprietăți 
ţărăneşti (îi cita în sprijin pe Tocqueville, Le Play), dar măsurile 
sale legislative nu treceau nici cu un milimetru de ideea 
menţinerii integrale a proprietăţii moşiereşti. Se admitea sporirea 
proprietăţilor ţărăneşti pe seama moşiilor statului. Nici un 
moment nu era luată în considerare posibilitatea diminuării 
proprietăţii moşiereşti, deşi numai o astfel de măsură putea 
soluţiona chestiunea a cărei cronicitate devenise extrem de 
acută. Ce rezultate putea să dea legea lui Carp din 1888 se vede 
din Apelul către alegători din 4 ianuarie 1892 semnat de grupul 
politic junimist. Acolo se spunea că legile din 1888, aplicate, 
„vor face din 180 000 agricultori, atâţia gospodari“. Deci nici 
două sute de mii — calcul ideal — de noi împroprietăriți. Dar în 
1894 constata că, în ciuda pronosticurilor sale, fuseseră 
împroprietărite 51 000 de familii şi că în trei ani ar mai putea 
beneficia de avantajele legii alte 80 000 gospodării. Chiar dacă 
pronosticurile lui Carp s-ar fi realizat integral, câte decenii 
trebuiau să treacă pentru ca problema agrară să-şi poată afla o 
dreaptă rezolvare ? După datele unui economist agrar, C.D. 
Creangă, în 1905, din totalul gospodăriilor ţărăneşti, 23,86 % 
(300 000) nu aveau deloc pământ, 33,86 % (423 401) aveau 
numai 4 — 3 ha şi numai 25,5 % (321 163) aveau între 3-5 hal. 
Deci în 1905 aproape 60 % din totalul gospodăriilor ţărăneşti nu 
puteau trăi din exploatarea proprietăţii sale pentru că — se ştie — 
| G. D. Creangă, Proprietatea rurală în România, 1907, tabeta 6 
recapitulativă 

cu o suprafaţă între %2 ha şi 3 ha nu se putea constitui o 
gospodărie familială independentă (după 1918 economiştii 
demonstrau că nici gospodăriile care deţineau între 3-5 ha nu o 
puteau duce cum se cuvine, fiind nevoite să consume din 
substanţa exploatării, altfel spus să vândă din pământ sau vite 
de muncă). Dar, poate că aceasta chiar dorea legiuitorul 
conservator. Să asigure — în timp — ţăranului un petic de pământ 
în proprietate care să-l lege de loc. Pentru a se putea nutri 
trebuia să depindă nemijlocit de proprietatea moşierească al 
cărei instrument viu de muncă era. Nimeni nu contesta, de 
asemenea, sinceritatea sentimentului compasiv încercat de 
Maiorescu în faţa spectacolului cu adevărat dramatic al vieţii 
ţărănimii. Dar măsurile preconizate de critic, deopotrivă cele 
economice ca şi cele administrative sau educative, nu puteau 
soluţiona drama. Numai cu o administraţie cinstită, ferită de 
plaga politicianismului (cerinţă mereu reclamată de conservatorii 
junimişti), cu şcoli săteşti (tot timpul insuficiente şi nefrecventate 
de majoritatea copiilor de ţărani), cu măsuri pentru anihilarea 
procesului de fărâmițare a proprietăţilor ţărăneşti (de fapt, 
imposibil de realizat), cu tocmeli agricole care oricum ar fi fost 
îl lăsau pe ţăran la discreţia moşierului, cu posibilitatea 
achiziţionării unor mici loturi din moşiile statului (de care 
majoritatea ţăranilor nu puteau beneficia pentru că îi lipseau 
fondurile necesare) nu se putea soluţiona cu adevărat problema 
rurală. Se prelungea, chiar dacă uşor îmbunătăţită, o stare de fapt 
pe care teoretic şi junimismul o condamna. 

Țăranul avea nevoie de pământ în proprietate şi pentru asta se 
impuneau fatal sacrificarea, în proporţie apreciabilă, a 
domeniilor moşierilor. Dar o asemenea soluţie era cu indignare 
exclusă de junimişti (ce-i drept, o excludeau şi liberalii până prin 
1900, când grupul Ionel Brătianu anunţă că preconizează o 
reformă agrară). În 1868, în studiul său Contra şcoalei Barnutiu, 
Maiorescu, demonstrând marele pericol al opiniilor bărnuţiene, 

nota: „A doua consecinţă a şcoalei Barnuţiu împărţirea 
proprietăţii fonciare de astăzi nu este dreaptă. Românii au 
dreptul să ia proprietarilor cea mai mare parte din stăpânirile lor 
actuale, pentru a le împărţi în mod egal între toţi românii, şi de 
aici înainte să fie oprit fiecărui individ de a avea o mai mare 
proprietate fonciară decât ceilalţi din comună. Şi această idee 
este prea extraordinară şi prea revoluţionară.” Opinia bărnuţiană 
i se pare scandaloasă lui Maiorescu pentru că tinde „a anula 
validitatea proprietăţilor bazate pe moştenire, pe contracte sau 
pe prescripţie, dacă aceste proprietăţi par naţiunii prea mari."! 
Maiorescu a ţinut să utilizeze ..ereziile“” bărnuţiene într-un 
discurs polemic din 1871 îndreptat împotriva Fracţiunii libere şi 
independente din laşi. Era debutul parlamentar al criticului şi a 
căutat să administreze o lovitură adversarilor politici din urbea 
pe care o reprezenta în Cameră. De fapt. discursul comenta 
bugetul şcoalelor pe 1872, dar cum fracțoniştii ieşeni erau, mai 
toţi. dascăli şi se revendicau din şcoala bărnuţiană, a găsit un 
prilej nimerit să reia idei din programul său ideologic. Fapt este 
că în această cuvântare de debut parlamentar T. Maiorescu s-a 
arătat scandalizat că fracționiştii introduc la Universitatea 
ieşeană „teorii a căror tendenţă manifestă este surparea oricării 
ordine de iucruri constituite în stat şi provocarea cestiunilor 
sociale într-un mod cum nu a venit încă timpul şi cum poate nu 
va veni niciodată a se rezolvi.“ (s.n.) Şi exemplifica erezia prin 
teza bărnuţiană care considera că „proprietățile actuale sunt rău 
împărţite, că statul român nu va face nici un pas de cultură 
înainte până când nu va lua toate moşiile din mâna proprietarilor 
actuali şi va institui tribuni plebeiani traianenzi care să facă 
împărţirea pământului între toţi locuitorii; şi devenind astfel 
fiecare iocuitor român proprietar, să fie el oprit de a transmite 


1 T. Maiorescu, Contra şcoalei Barnuţiu, Critice, ed. cit., vol. |, 
p. 164-166. 

sau a vinde mai departe proprietatea. Vedeţi, domnii mei, că 
aceasta este o teorie comunistă sui-generis, pusă înainte ca o 
idee de regenerare a României.“! 

De fapt, junimismul aplica şi în problema agrară principiul 
dezvoltării încete, preconizând că mutaţiile în regimul 
proprietăţii trebuie să parcurgă o progresie lentă, „normală“, 
ferită cu străşnicie de orice precipitare convulsivă. Nu spunea 
Maiorescu în acest discurs parlamentar din iunie 1871 că ideile 
bărnuţiene sunt nocive pentru că „„prejudecă într-un mod 
nefericit soarta viitorului care poate niciodată sau abia peste 200 
ani ne-ar aduce acolo !“ ? Între „niciodată“ şi termenul „200 de 
ani“ să optăm pentru acesta din urmă pentru că deşi prelungea 
imens calvarul, îi fixa, chiar dacă erodat de scepticism, un sfârşit 
posibil. Dar, nu e inutilă întrebarea: termenul „200 de ani“ nu 
însemna, de fapt, poate „niciodată“ ? Junimiştii vor combate 
statornic şi îndărătnic teza diminuării proprietăţii moşiereşti. În 
1906, când grupul tinerilor liberali agita ideea unei reforme 
agrare, Carp replica: „Se crede, nedrept după mine, că singura 
cauză a mizeriei este lipsa de pământ... Domnii mei, legea rurală 
a lui Cuza din 1864 a dat pământ..., legea însurăţeilor a lui 
Brătianu a acordat pământ, legea noastră din 1888 a împroprietărit 
180 000 famiiii ţărăneşti. S-a îmbunătăţit starea ţăranului ? Nu... 
Cauzele sunt deci aiurea. Cauzele sunt: starea culturală în care se 
află ţăranul şi rezultatul lipsei de administraţie pe care o avem în 
ţară la noi. 2 Să trecem peste sofisma pe care e construită această 
apreciere (se eluda dimensiunea suprafeţelor deţinute de 
împroprietăriți, ca şi cauza socială a stării culturale înapoiate a 


A 


ţărănimii) pentru a spune că nici în martie 1907, în toiul 


1 T. Maiorescu, Discurs rostit la 27 iunie 1871, Discursuri 
parlamentare, vol. I, 1897, p. 75, 78. 

2 P, P. Carp, Discurs rostit în sala Eforie la 22 mai 1906, apud Const. 
Gane, op. cit., vol. II, p. 328. 

răscoalelor ţărăneşti, opinia junimiştilor nu avea să se încovoaie. 
Carp rămânea fixat pe poziţia sa, considerând că răscoala e 
rezultatul instigaţiilor liberale. Proprietarul moşiei de la 
TȚibăneşti refuza orice program de schimbare a regimului agrar: 
„Chestiunea de care .voiesc să vorbesc, de o gravitate 
excepţională, declara la 10 martie 1907, este chestiunea 
proprietăţii celei mari. Şi se pune întrebarea: Proprietatea mare 
este ea un bine sau un rău ? Este ea o necesitate sau o cauză de 
împilare a populaţiunii de jos ? Eu cred că este un bine, eu cred 
că este o necesitate nu numai pentru clasele conducătoare ale 
unei ţări, dar o necesitate chiar pentru pătura ţărănească... Eu am 
susţinut şi susţin că săteanul trebuie să fie puternic, pentru că el 
are într-însul o vlagă tinerească, de care profită societatea, cu 
condiţiunea însă ca cel de Jos numai încetul să se ridice, prin 
muncă, şi să ajungă atunci a fi clasă conducătoare (s.n.). Dacă 
dvs. distrugeţi clasa diriguitoare, menţinând numai populaţiunea 
fără posibilitate de a deveni prin economii clasă conducătoare, 
veţi nimici progresul social.“ Sprijinea programul agrar de 
durată, fireşte ineficace, prezentat, în numele conservatorilor, de 
N. Filipescu. Cât priveşte vâlvătaia răscoalelor ţărăneşti, Carp 
prescria cinic soluţia sa: „În aşteptare, nu este decât un singur 
lucru de făcut: nu este decât represiunea. Vom aviza pe urmă.“ 
Maiorescu a acceptat opinia carpistă în problema agrară, de 
vreme ce în Jurnalul său a notat la 10/23 martie 1907: „Excelent 
discurs agrar al lui Carp azi în Cameră, aplaudat de majoritate 
(guvernul era condus încă de Gh. Gr. Cantacuzino, majoritatea 
deputaţilor fiind deci conservatori, n.n.), contra măsurilor 
propuse şi agitărilor iscate de liberali.“2 


l Idem, Discurs rostit la 10 martie 1907, apud Const. Gane, op. cit., 
vol. II. p. 340-342. 
2 T. Maiorescu, Jurnal, Caiet 26, B C.S., mss. 11 376, foaia 78. 

Este evident că principiul evoluţiei încete nu putea rodi... în 
agricultură, de vreme ce prelungea la infinit o stare de fapt care 
reclama imperios o rezolvare grabnică şi cu adevărat eficientă. 
Nu vrem să spunem că de vreme ce principiul esenţial al 
ideologiei junimiste (evoluţia înceată) se dovedise a fi un eşec în 
compartimentul principal (de fapt junimismul îl considera unicul 
cu o existenţă într-adevăr reală) al economiei româneşti, întreaga 
arhitectură era viciată şi clădită pe nisip. Destule puncte de 
vedere rămân — cum s-a văzut — valide, deşi cele mai multe 
dovedesc o incapacitate funciară de a se întrupa în real. Am 
îndrăzni să spunem însă că definiția de structură a ideologiei 
junimiste, relevată şi în concepţia sa despre destinul regimului 
agrar, dezvăluie drama contradicţie: junimismului. Cum am mai 
spus, junimismul nu era ostil evoluţiei României (fireşte, încete !) 
spre o civilizație modernă, de tip occidental. Avea, ca mai târziu 
poporanismul, modelul său de evoluţie, preconizând o cale 
socotită practicabilă. Dar considera — iluzoriu — că această 
evoluţie se putea realiza numai prin moralitate, organizare şi 
forme constituite care să fiinţeze datorită fondului propriu, 
menținând însă aproape intacte structurile semifeudale într-un 
compartiment vital pentru România. Cum se putea realiza 
occidentalizarea României (incontestabil, visul îndrăgit al lui 
Maiorescu, Carp, Rosetti, Pogor şi alții !) prin menţinerea 
atotputerniciei moşierimii în agricultură şi, din această cauză, 
condamnarea la mizerie şi analfabetism a imensei majorităţi 
(90 %) a populaţiei ţării ? E o întrebare totuşi esenţială la care 
junimismul nu a meditat cu seriozitate şi realism, preferând să 
o eludeze sau să hrănească iluzia că inversând termenii ecuaţiei 
(întâi şcolaritate, apoi ridicarea stării materiale) se poate 
soluţiona o chestiune care solicita măsuri ferme, radicale şi 
repezi. Cei care arborau ca portdrapel al ideologiei teza formelor 
fără fond (de ei formulată) au ignorat esenţa aceste: contradicții, 
singura cu adevărat importantă şi semnificativă. Adevărata 

contradicţie a României de după Unirea din 1859 era determinată 
de faptul că suprastructura capitalistă a fost creată pe fondul 
neîndeplinirii îndatoririlor principale ale revoluţiei burgheze 
(problema ţărănească şi intrarea cu drepturi egale, a tuturor 
locuitorilor țării în viaţa publică). E drept că junimiştii au socotit 
aceste forme drept implantări imature acceptându-le numai ca 
un fapt împlinit de la care nu se mai poate reveni. Dar nici nu 
şi-au pus vreodată cu seriozitate problema adoptării unor măsuri 
socio-politice care să desăvârşească un proces ce începuse la 
1848 şi trebuia totuşi încheiat. Cu „modul de a vedea englezeşte, 
evoluţionar“, practicat ca principiu ideologic călăuzitor de 
junimism, nu puteau fi soluționate problemele-cheie ale 
României moderne. 


x 


Pentru ca tabloul structurilor social-economice româneşti în 
concepţia junimistă să fie complet, ar trebui să evocăm şi opinia 
despre statutul industriei. Pare ciudat să se vorbească de opinia 
despre sectorul industrial al economiei în concepţia unui curent 
de idei preocupat — se credea — aproape exclusiv de chestiunile 
cultural-artistice şi care ar fi negat, din principiu, posibilitatea 
creării unei industrii în România. Lucrurile nu stau deloc astfel, 
încât schema ideologiei junimiste, aşa cum ne-a lăsat-o 
posteritatea, trebuie serios reevaluată şi la acest capitol. În fapt, 
junimismul a fost preocupat — şi încă mult — de problemele 
speciale ale industriei şi de mijloacele creării şi dezvoltării ei. 
Nu numai junimiştii angajaţi cu roluri conducătoare în politică şi 
care — se presupune — trebuiau, în această calitate, să se ocupe de 
dezvoltarea şi organizarea unor sectoare economice. De chestiune 
s-a ocupat şi un critic sau estetician ca Maiorescu, literatul 
Negruzzi şi Chiar un poet ca Eminescu. 

Negând existenţa burgheziei româneşti sau reducând sfera 
acesteia la funcționărimea bugetivoră sau cohorta de avocaţi, 

junimismul a considerat industria (ca şi comerțul) practic 
inexistente. Unele opinii din chiar spaţiul Junimii acceptau 
realitatea unor întreprinderi industriale, dar le negau caracterul 
naţional întrucât ar fi fost întemeiate de alogeni sau numai cu 
ajutorul capitalului străin. Dar dincolo de realitatea şi 
dimensiunile fenomenului, fapt este că de la începuturile sale 
Junimea a fost preocupată de acest lucru. Memorialiştii Junimii 
au relatat despre dezbaterile încinse care se purtau în cenaclu în 
jurul acestor chestiuni. Carp, Maiorescu, Rosetti, Eminescu, 
Negruzzi, Xenopol, Panu aveau despre aceasta opiniile lor şi 
înțelegeau să le apere. Simptomatic ni se pare şi faptul că Junimea 
discuta nu numai despre realitatea programatică a fenomenului, 
dar şi despre doctrinele economice care, îmbrăţişate, pot contribui 
la dezvoltarea sectorului industrial. Altfel spus, se discuta în 
jurul unor chestiuni de doctrină şi politică economică, 
manifestându-se, nu tocmai liniştit, opţiuni. Negruzzi îşi 
aminteşte că „în timpurile dintâi ideile de liber schimb erau cele 
predominatoare, pe când după lungi dezbateri, la urmă mai toţi 
junimiştii au devenit protecţionişti.““! Aşadar, la început Junimea 
accepta doctrina liber-schimbistă (Say. Rosi, Chevallier, Bastiat 
etc.) care cerea libera circulare a produselor, pledoarie în fapt 
pentru pătrunderea nestingherită a producţiei industriale a unor 
țări dezvoltate dincolo de graniţele altora în curs de dezvoltare. 
În opoziţie cu aceste opinii, în ţările (Germania, Statele Unite 
ale Americii) aflate pe treptele dintâi ale dezvoltării industriale, 
se constituie doctrina protecţionistă care reclama statului 
adoptarea unor ferme măsuri de încurajare a producţiei industriale 
Şi practicarea unor severe taxe prohibitive în calea pătrunderii 
fabricatelor străine. Doctrina economică protecţionistă apărută în 
Germania la sfârşitul primei jumătăţi a veacului XIX prin 
lucrarea lui Friedrich List, Sistemul național (opiniile sale vor 


l |. Negruzzi, Amintiri din Junimea, ed. cit., vol. I, p. 151. 

fi apoi reluate de doctrinarul american Carey) urmărea să apere 
industria germană născândă de concurenţa puternicelor industrii 
ale Franţei şi Angliei. 

Junimismul va opta deci, după înfruntări şi dispute interne, 
pentru protecționism. deşi — s-o spunem de pe acum — cu destulă 
inconsecvenţă. Pe lângă alte considerente de ordin principial sau 
sociologic, junimismul nu putea să joace cartea liber- 
schimbismului deoarece în acest fel se recunoştea tributar 
culturii franceze (liberul schimb era atunci considerat o doctrină 
franceză). Mai toți fracţioniştii ieşeni se considerau adepţi ai 
„Şcolii france“, iar liberalii, deopotrivă cei moldoveni ca şi cei 
munteni, care işi făcuseră studiile în Franţa (unde adepţii şcolii 
economice liberaliste dominau universităţile), erau partizanii 
acestei doctrine. de care făceau mare caz. Or junimiştii îşi 
făcuseră studiile în Germania. unde doctrina lui List era la mare 
cinste (ca şi a lui Carey, popularizat asiduu de profesorul Eugen 
Diihring) şi vocile autorizate în materie se ridicau împotriva 
liber-schimbismului franco-englez, elogiind importanţa „şcolii 
economici naționale“. Universitățile germane şi cele austriece 
erau dominate de protecţionismul şcolii economice naţionale. 
Fondatorii, ca şi junimiştii mai tineri (Xenopol, Eminescu) s-au 
format în această atmosferă. Întorşi în ţară, împărtăşeau alte 
opinii decât cele îndeobşte. Unii, intrați în politică, îşi vor 
m lădia opiniile. Alţii (Eminescu, Xenopol) le vor păstra integral, 
propagându-le cu o neascunsă participare pasională. Într-un 
articol din Timpul în 1881 Eminescu îl numea pe List „cel mai 
genial dintre economiştii germani |, iar Xenopol în 1870 omagia 
pe List şi Carey, „două rari genii economice care au deschis o 
perspectivă în această ştiinţă 2. Oricum junimismul. care se 


1! Timpul, an. VII, nr. 10 (15 ianuarie) 1881. 


2 A. D. Xenopol, recenzie la Tractat complet de economie politică 
de Ion Strat, Convorbiri literare, IV, nr. 17, 1870, p. 274. 

revendica din cultura germană, după o mică ezitare de început, 
se va orienta spre antiliberalism, chiar dacă protecţionismul pe 
care îl afişa era uneori doar declarativ. Să adăugăm că România 
se afla atunci într-o perioadă când dezvoltarea economică 
impunea propensiunea spre industrie şi industrialism. Şi fără 
măsuri prohibitive în calea produselor străine şi încurajarea 
întreprinzătorilor interni se putea dura serios în născândul nostru 
sector industrial ? 

Caracteristic pentru pendularea de opinie între liber- 
schimbism şi protecţionism agreată de junimism ni se pare a fi 
un fapt aparent minor dar — credem — nu lipsit de semnificaţie. În 
Direcția nouă, la capitolul proză (paragraful „proza ştiinţifică“), 
Maiorescu îi cita deopotrivă pe Dionisie Pop Martian, — într-un 
fel părintele protecţionismului românesc — şi pe Ion Strat, 
profesor de economie politică, cunoscut pentru vederile sale 
liber-schimbiste. „Şi înaintea lor (adică imediat după Odobescu, 
dar înaintea lui Slavici, Xenopol, Burlă, Strat, n.n.) pe neuitatul 
Dionisie Marţian.“! Dar în 1874 la apariţia primului volum din 
Critice numele lui Marțian e eliminat. Strat rămâne şi i se 
elogiază prefața la tratatul aspru criticat (în Convorbiri) de 
Xenopol tocmai pentru că „autorul se ţine în sistemul său întreg de 
şcoala anglo-franceză“ în timp ce „teoria sistemului protectionist (e) 
respinsă cu totul de d-l Strat“. De fapt, îndrăznim să credem, 
opiniile protecţioniste au fost introduse la Junimea de Xenopol 
şi Eminescu, buni cunoscători ai chestiunii, care îi citau de 
regulă şi admirativ pe List, Carey?, Eugen Diihring. Cursurile 


1! Convorbiri literare, VI, 1872, nr. 6, p. 216. 

2 Într-o însemnare eminesciană aflăm următoarea menţiune despre 
modalitatea studierii operei celor doi economişti: „...Pe Carey îl cumpăr 
în ediția mare — îl leg cu hârtie intercalată. Șterg toate pasagiile 
netrebnice din el, traduc justa lime tot ce e sănătos ca idee. Tot aşa fac 
şi cu List şi cu alți economişti ce-mi convin“ (mss. 2264, p. 359 v.). 

acestuia din urmă le-au audiat la universitatea din Berlin — şi se 
declarau în scris sau în prelegeri adepţi ai „şcolii moderne a 
economiei politice“. Eminescu a scris despre „„liber-schimbismul 
superficial şi ruinător care istoveşte puterile tuturor popoarelor 
din Valea Dunării de jos“, iar Xenopol considera că „pentru noi, 
românii, acest sistem şi teoriile lui List, din care au pornit şi 
eminentele scrieri ale dlui Diihring, au o însemnătate deosebită 2. 
Aduse mereu în dezbaterile Junimii de aceşti prozeliți admiraţi 
în cenaclu pentru erudiţia lor recunoscută, teoriile protecţioniste 
— familiare de altfel multor junimişti —, au sfârşit prin a cuceri 
adeziunea plenului, deşi rezervele de ordin tactic continuau să fie 
păstrate. (Să notăm, fie şi în grabă, că în timp ce la Xenopol 
protecţionismul se armoniza perfect cu filoindustrialismul 
manifest, Eminescu prezintă ciudăţenia de a nu investi mari 
speranțe în calea industrială, reținând din doctrina protecţionistă 
teoriile despre statul naţional, despre tendinţele spoliatoare ale 
țărilor dezvoltate, despre virtuțile organizării breslaşilor din Evul 
de mijloc etc. etc.) Nu uităm că o dată, în ciclul Icoane vechi şi 
icoane nouă, în al doilea articol publicat la 13 decembrie 1877, 
Eminescu scria: „„Neapărat că nu trebuie să rămânem popor 
agricol, ci trebuie să devenim şi noi nație industrială măcar 
pentru trebuinţele noastre; dar vezi... trebuie mai întâi să fii nație 
industrială şi după aceea abia să ai legile şi instituţiile naţiilor 
industriale.““3 Dar există multe, foarte multe alte texte în care 
agrarianismul conservator este atât de copleşitor încât e greu să 
se mai poată detecta, chiar în subtext, opinii filoindustrialiste. 
Semnificativ pentru poziţia oscilantă a factorilor reprezentativi 
ai Junimii în chestiunea liber-schimbism-protecţionism ni se pare 
atitudinea adoptată faţă de Convenţia comercială cu Austro- 


| M. Eminescu, Scrieri politice (ed. I. Scurtu), p. 230. 
2 Xenopol, art. cit., loc. cit. 
3 M. Eminescu, Opere, vol. II, ed. I. Creţu, p. 174. 

Ungaria din 1875. Convenţia a fost iniţiată şi votată sub 
guvernul conservator prezidat de Lascăr Catargi — în componenţa 
căruia au fost şi Carp, Th. Rosetti, Maiorescu. Acordând 
produselor austriece drept de liberă trecere în ţara noastră, 
Convenţia a lovit puternic industria românească în dezvoltare. 
Cum observa C. Băicoianu, un specialist în această chestiune, 
„consecinţa acestei convenţiuni este că România se condamnă 
singură să rămână pe veci o ţară agricolă, adică pe totdeauna 
dependentă de străinătate în materie economică“!. Guvernul a 
argumentat însă că la încheierea acestei convenţii au prevalat 
importante raţiuni politice. Cum actul de la 1875 a constituit 
obiect de acuzaţie, mereu repetată, la adresa grupului politic 
junimist, liderii săi au replicat că importanţă esenţială prezenta 
atunci nu aspectul economic, ci cel politic. Şi acesta din urmă a 
triumfat, România obţinând din partea unei mari puteri europene 
drept de a trata ca stat suveran, deşi, formal, Turca se pretindea 
suzerana ţării noastre. În 1897, în prefața la al doilea volum din 
Discursuri parlamentare, Maiorescu, referindu-se la actul de la 
1875, se explica: „Oricare ar fi fost valoarea economică a acestei 
convenţii, de altminteri limitată la 10 ani şi denunţată înlăuntrul 
acestui termen, valoarea ei politică a fost din cele mai 
semnificative... O mare putere occidentală, sub inspirarea unui 
adevărat om de stat, recunoştea în mod ostentativ emanciparea 
economică a României de sub suzeranitatea Porții şi prevestea 
recunoaşterea deplinei independenţe. 2 Negreşit, valoarea 
argumentului produs la 1875 şi mai târziu nu poate fi contestată. 
Ea este reală şi importantă. S-a întâmplat însă că semnificaţia 
politică a Convenţiei avea să pălească destul de repede, de 
vreme ce după doi ani victoria noastră în războiul din 1877 ne 


l C. Băicoianu, Istoria politicii noastre vamale şi comerciale, 1904, 
vol. I, p. 146-147. 
2 T. Maiorescu, Discursuri parlamentare, vol. II, 1897, p. 4. 

aduce independenţa. Ceea ce a rămas a fost deci consecinţa 
economică a Convenţiei. cu adevărat ruinătoare, mai ales că nu 
a putut fi denunţată decât târziu, în 1885, după ce puterile 
europene au recunoscut independenţa ţării, iar România s-a 
proclamat regat. Pentru dezvoltarea industriei româneşti s-a 
pierdut un deceniu întreg. în care vreme nu numai că eforturile 
au fost sistate, dar s-au ruinat şi industriile până acum existente. 

Ceea ce însă ni se pare cu deosebire semnificativ este că la 
adoptarea Convenţiei au prezidat principii liber-schimbiste. Ion 
Strat (chiar profesorul de economie politică despre a cărui 
lucrare a scris Xenopol). conservator şi apropiat cercurilor 
junimiste (Maiorescu îl trecea în 1870 pe lista persoanelor 
utilizabile într-o eventuală guvernare junimistă, cu menţiunea: 
„Strat-finanţe“ şi îl cita, în 1872, la capitolul proză din Directia 
nouă), a fost desemnat de Camera conservatoare drept reportor 
al secțiunilor ce au dezbătut Convenţia. Şi Strat argumenta 
utilitatea Convenţiei prin apel la principii liber-schimbiste. În 
introducerea raportului a declarat: „Pe tărâm economic, 
principiul admis de marea majoritate a tuturor oamenilor de 
ştiinţă şi competinţi în materie e că cel mai salutariu pentru 
dezvoltarea comerciului şi industriei. prin urmare şi pentru 
creşterea avuţiei publice a unui stat, este principiul liberului- 
schimb. O consecinţă logică a acestui principiu este că din punct 
de vedere al intereselor economice trebuie să considerăm ca un 
progres orice pas făcut înainte pentru a ne apropia o stare de 
libertate absolută a comerciului internaţional şi de o reformă a 
sistemului vamal astăzi în vigoare în sensul ideilor moderne." 
Să menționăm, de asemenea, că atât Strat, cât şi o circulară a 
ministerului de interne (portofoliul era deţinut de primul 
ministru, Lascăr Catargi) către toți prefecţii de judeţe stăruia că 
încheierea Convenţiei este folositoare pentru „toţi agricultorii 


! Monitorul oficial, 8/20 iulie 1875, p 3321. 

noştri. toţi proprietarii şi arendaşii. toţi comercianții de grâne.“ 
Când, în parlament, adversarii — unii legaţi prin interese de 
exponenţii burgheziei industriale — au combătut Convenţia, 
invocând utilitatea pentru noi a doctrinei protecţioniste, nimeni 
altul decât Carp a replicat: „Să nu uităm că şi sistemul 
protecţionist are marginile lui. Să nu credeţi că prin protecţiune, 
chiar mare, puteţi în fiecare ţară şi în toate împrejurările să creaţi 
o industrie.“ Şi aceasta întrucât „„capitalurile au în agricultură un 
câmp de activitate şi cu risc mai mic decât în industrie...“ 
Protecționismul — demonstra Carp — nu trebuia respins, ci limitat 
la nevoile imediate. „Ceea ce trebuie protejat cu deosebire sunt 
productele acelea care se află strâns legate cu starea momentană, 
adică, la noi, agricultura.“! Dintre multele luări de atitudine ale 
adversarilor Convenţiei, ne-am referi numai la opinia lui 
Kogălniceanu. „Omul de la 2 mai“, după ce aprecia că semnificaţia 
politică a Convenţiei e departe de a avea importanţa ce i se 
atribuie, considera că, prin adoptarea ei, „vom sacrifica pentru o 


! P, P. Carp, op. cit., p. 139. Acelaşi Carp peste numai 9 luni susţinea 
senin, tot în parlament, opinii opuse, declarându-se partizan al 
protecționismului. Hotărât lucru, consecvenţa în această chestiune îl 
interesa destul de puțin pe omul politic Petre Carp: „....Economiştii sunt 
împărțiți în două: liber-schimbişti şi protecţiomşti. Acum, d-lor, toate 
aceste teorii, ca unele ce nu sunt decât rezumatul unor fapte reale, pot fi 
folositoare sau vătămătoare, după starea în care ne găsim. Este evident 
că Anglia, care produce, cere liberul schimb; pentru ce ? Pentru a impune 
producțiunea ei celorlalte țări... Ei bine, d-lor, dacă liberul schimb e bun 
pentru țările cari produc, este ucigător pentru ţările cari nu produc. 

Să admitem acum că avem un profesor care este lber-schimbist; să 
admitem, mai departe, că avem un corp legiuitor care este compus numai 
de lhber-schimbişti, de şcolari acestui profesor. Ei bine, ştiţi care are să 
fie rezultatul practic ? Că acest învăţământ ar condamna ţara aceasta a 
rămâne o ţară agricolă, adică, după mine, o ţară săracă.“ (Discurs rostit la 
7 febr. 1876, în Discursuri, I, 1907, p. 106.) 


concesiune de formă interesele materiale ale naţiunii, adică 
comerţul şi industria noastră prezentă şi viitoare“, pentru că „noi 
nu vom putea avea niciodată o industrie naţională fără o ocrotire 
serioasă a el." 

Fireşte că junimismul nu a fost partizanul integral al 
dezvoltării industriale. Din perspectiva socială pe care nu s-a 
sfiit să spună că o reprezintă a considerat că trebuie înfiinţate 
sau dezvoltate — prin adecvate măsuri protectoare — numai acele 
industrii legate de prelucrarea produselor agrare. Un articol din 
România liberă (24 iulie 1885) le numea industrii primitive. 
(...Să ne convingem că numai industriele mai primitive le putem 
acum avea şi pe acestea să căutăm în toate modurile a le 
întemeia.) Şi. totuşi, de numele lui P. P. Carp şi al junimismului 
este legată legea minelor din 1895, moment de mare importanţă 
în evoluţia industriei româneşti. De fapt, prin această lege (Carp 
deţinea portofoliul domeniilor) s-au pus bazele industriei 
extractive în ţara noastră. Au trebuit învinse piedici de tot felul, 
printre care opoziţia dârză a proprietarilor de terenuri nu a fost 
tocmai printre cele mai puţin importante. De altfel, se pare că 
această împotrivire a marilor proprietari a împiedicat intrarea 
sub incidenţa legii din 1895 a exploatării petrolului (G. Gr. 
Cantacuzino. fruntaş al partidului conservator, deținea în 
proprietate imense terenuri în care se aflau mine şi zăcăminte 
petrolifere), deşi biografii lui Carp au argumentat această 
„omisiune“ prin aceea că atunci, la 1895, „viitoarea însemnătate 
industrială (a acestui produs. n.n.) nu putea fi prevăzută.“ 2 
Trecem peste detaliile de specialitate (utile într-o investigație de 
pură istorie economică) privind procedeele stabilite de această 
lege pentru exploatarea terenurilor aflate în proprietatea unor 


particulari (mari sau mici) peniru a spune că în discursurile 


l Monitorul oficial, 5/17 aprilie 1875, p. 1890-1891. 
2 C. Gane, op. cit., vol. II, p. 119-120. 

ținute cu acest prilej (nelipsitele polemici cu opoziţia) Carp s-a 
declarat favorabil dezvoltării industriale în România: ,....Şi când 
va veni acea vreme, fericită, când legea minelor îşi va da toate 
roadele sale..., când vom da acestei populaţiuni, pe lângă 
activitatea ei agricolă şi activitatea ei industrială, atunci ţara va 
binecuvânta pe acei care au făcut legea şi pe acei care au 
votat-o.“ Fireşte, capitalul străin a căpătat, prin această lege, 
libertate — controlată — de acţiune, creându-i-se facilităţi de 
pătrundere, plasament şi exploatare. De altfel, Carp şi ceilalți 
fruntaşi politici junimişti nu au făcut niciodată o taină din opinia 
favorabilă pătrunderii nestingherite a capitalului străin. Era — 
argumentau junimiştii nu fără dreptate — o soluţie lucidă şi 
pragmatică, determinată de inexistenţa capitalului autohton 
suficient pentru valorificarea bogățiilor ţării. „Domnilor, aud din 
multe părţi diatribe violente — declara Carp în martie 1904 — 
contra capitalului străin... Voiţi un ce imposibil... Cu toate 
diatribele noastre nu vom putea face, vă afirm, nici un progres 
fără capitaluri străine.“! Desigur, aceste opinii au fost combătute 
de unele cercuri filoindustrialiste liberale care de pe atunci se 
declarau pentru politica „prin noi înşine“. A fost o dispută de 
mare importanţă şi semnificaţie a cărei evocare şi analiză ies din 
cadrele circumscrise ale lucrării noastre. 

Interesant pentru noi a fost să evidenţiem unele opinii 
specifice junimismului în problema industriei şi industrializării, 
ca şi — desigur — oscilaţiile, compromisurile sau revenirile în 
jurul unor puncte de vedere (motive) definitorii. Şi aceasta în 
limitele precizate ale ideologiei junimiste. Pentru că e fără 
îndoială de mare interes să confruntăm o orientare ideologică 
formulată şi dezvoltată iniţial din perspectiva conceptelor 
Restauraţiei cu opiniile sale în jurul unor concepte şi probleme 
esenţiale — desigur economice — pentru progresul României 


! Ibidem, p. 310. 

moderne. Şi cine ar putea spune că asemenea probleme ca 
profilul social şi de clasă al societăţii româneşti, dinamica şi 
structura proprietăţii agrare, locul industriei în ansamblul 
socio-economic pot fi eliminate sau numai eludate — fără riscul 
unor grave desfigurări — din ansamblul ideologiei junimiste ? 


CAPITOLUL 3 


JUNIMISMUL ÎN VIAȚA POLITICĂ 


1. Societatea Junimea a debutat ca un organism ce nu agrea 
defel politica. Într-adevăr, dacă o îndeletnicire era privită cu 
dispreț la Junimea, aceasta era, cu siguranţă, activitatea politică. 
Dar numai la început. Pentru că, treptat, tinerii grupaţi în Junimea 
realizează ceva din atuul puterii reprezentat de activitatea 
politică. Îşi domolesc, în consecinţă, intransigenţa, îşi înfrâng 
sentimentele de silă şi dispreţ pentru a cobori din înaltele sfere 
ale artei şi filozofiei pe terenul vieţii publice, unde zeitățile, şi 
ele cu o existenţă ccnjuncturală, privegheau cotidianul şi 
oportunitatea, fatal schimbătoare. Ba chiar, de vreme ce decizia 
fusese totuşi luată, au găsit şi.raţiunile actului angajării, 
convingându-se reciproc de utilitatea activităţii militante. Îşi 
spuneau că înseşi programul şi direcţia ideologică ce o 
reprezentau vor avea mai multe şanse de afirmare. Şi apoi — 
argumentau — tezaurul de cultură, inteligenţă şi onestitate pe care 
îl deţineau ar putea infuza valori noi într-un teritoriu care până 
atunci nu prea le agrea sau cultiva. A refuza cu obstinaţie 
activitatea publică, abandonând-o total celor pe care îi 
disprețuiau nu era tocmai calea perpetuării unei stări de fapt ce 
o condamnau ? Dislocarea acestei mentalități, schimbarea ei nu 
se puteau produce decât din interior. 

De obicei, când se evocă activitatea politică a Junimii. 
începuturile sunt fixate în 1871. Corectarea acestui moment de 

debut e necesară. Nu vom muta debutul tocmai în 1865-1866 
când în complotul urzit pentru detronarea lui Cuza Vodă fuseseră 
implicaţi doi dintre fondatorii Junimii: Carp la Bucureşti unde 
era funcţionar (ca auditor la Consiliul de Stat) şi Pogor la Iaşi. 
După detronarea lui Cuza, la 11 februarie 1866, locotenenţa 
domnească îi încredinţează lui Carp funcţia de secretar intim, 
primind curând şi o delicată misiune diplomatică: de a sonda 
opinia anturajului lui Napoleon al III-lea în legătură cu o 
eventuală chemare pe tronul României a unui Hohenzollern. 
Pogor a devenit, după detronarea lui Cuza, prefect de Iaşi. 
Fatalmente, datorită angajării în complot a celor doi membri 
fondatori, Junimea întreagă fu considerată — pe nedrept — ca 
amestecată în conspirație, deşi Maiorescu, fraţii Negruzzi, Gh. 
Racoviţă. Mandrea refuzaseră orice participare (li s-a propus), 
iar Th. Posetti era partizanul lui Cuza nu numai în calitatea sa de 
cumnat al domnitorului. Nici acţiunea junimiştilor împotriva 
cercurilor separatiste ieşene — în aprilie 1866 —, când au publicat 
şi o efemeră foaie politică unionistă, Vocea națională (opt 
numere), nu credem că poâte fi considerată ca debut al activității 
politice junimiste. De îndată ce pericolul mişcării separatiste 
ieşene a trecut şi Carol de Hohenzollern a fost adus pe tronul 
României (mai 1866), junimiştii şi-au reluat preocupările 
obişnuite care nu erau deloc politice. Dar un precedent — şi încă 
serios — se crease. 

După patru ani, în aprilie 1870, Junimea este atât de cunoscută 
şi apreciată în anumite cercuri conservatoare încât fruntaşii ei 
candidează cu succes pentru importante portofolii ministeriale. 
Într-adevăr, Junimea devenise cunoscută datorită Convorbirilor 
şi a prelecţiunilor populare. Eseurile maioresciene din 1867- 
1868, prelecţiunile au dezvăiuit lămuritor ideologia societății. 
Dar opoziţia ei faţă de liberalism şi regimul constituţional nou 
creat nu erau singurele acte de recomandare înaintea cercurilor 
conservatoare. Inamicul principal al Junimii la Iaşi era „.Fracţiunea 

liberă şi independentă“, de orientare vag liberală şi pe care 
partidul liberal condus de Brătianu — lipsit de aderenţi şi 
aderenţe în Moldova — se străduia să şi-o apropie. Junimea a fost 
deci considerată de orientare conservatoare, începându-se 
stăruinţele pentru cooptarea ei în structurile grupării ieşene a 
partidului condus de Lascăr Catargi. Exista însă o altă carte de 
recomandare pentru simpatiile conservatoare ale junimiştilor: 
înregimentarea în loja masonică ieşeană „l Etoile de Roumanie“, 
condusă de George Şuţu. Or, loja masonică ieşeană, înfiinţată la 
18 august 1866, a fost gândită — cum menţionează Maiorescu 
după o convorbire cu C. Şuţu (fratele lui George) din 7 mai 1870 
— Ca „0 pepinieră pentru partidul conservator“!. 

Chiar de la înfiinţare, au devenit membri mai toţi junimiştii 
importanţi şi chiar cei din caracudă?. Apartenenta junimiştilor 
de frunte la loja masonică era, repetăm, o clară recomandare 
oficială şi oficioasă pentru atitudinea lor filoconservatoare. 
Fracţioniştii ieşeni (Carp i-a numit o dată, în parlament, „aceşti 
tauri sălbatici“) care îi duşmăneau de moarte pe junimişti, 
cunoscându-le calitatea de francmasoni, le-au atribuit, pe lângă 
alte epitete voit descalificante, şi pe cele de „anticrişti“ şi, mai 
ales, „cosmopolişti“. Nu e greu de presupus că unele dintre 
atitudinile politice ale junimiştilor se datoresc acestei apartenenţe. 
Dincolo de concepţia lor despre drepturile şi libertăţile omului, 
este probabil că spiritul lor de toleranţă, vehementa condamnare 
a xenofobiei fracționiştilor (ca, de pildă, în evenimentele ieşene 
de la 1868) să se datoreze şi situaţiei lor de membri ai filialei 
lui „l Etoile de Roumanie“. 


1 T. Maiorescu, Însemnări zilnice, vol. I, p. 146. 

2 Arhiva Bibliotecii Naţionale din Paris, F. M., Roumanie nr. 860. 
Loja „l Etoile de Roumanie“ — laşi. Informațiile au fost culese de 
cercetătorul arhivist Gh. Ungureanu care a avut amabilitatea (pentru 
care îi rămânem recunoscător) de a ni le pune la dispoziție. 

Dar să revenim la momentul 1870. În urma agitaţiilor 
antidinastice (conduse de liberali) prilejuite de războiul franco- 
german, guvernul Al. Golescu este demis. Principele Carol 
însărcinează cu formarea guvernului pe Manolache Kostaki 
Jepureanu care era, formal, şeful conservatorilor ieşeni. Acesta, 
sfătuit de principe, a constituit un guvern omogen conservator. 
format, în majoritate, cu oameni politici tineri (din această cauză 
gazetele au denumit cabinetul lui Manolache Kostaki lepureanu 
„Cloşca cu pui“). În acest guvern au intrat pentru prima oară doi 
junimişti: Carp la externe şi Pogor la culte. Candidat fusese 
şi Maiorescu. Pentru portofoliul cultelor, Pogor trebuia să 
primească, dacă acest aranjament reuşea, ministerul justiţiei. 
Până la urmă, Pogor - mereu indecis — demisionează după o lună, 
fără a-şi fi exercitat, de fapt, mandatul ministerial. (Maiorescu a 
fost — se ştie — atunci foarte afectat nu numai pentru cănu a 
ajuns ministru, dar şi pentru că, şi-a dat seama bine, el conta ca 
un personaj din a doua garnitură, numirea sa fiind posibilă iniţial 
numai dacă Pogor ar fi refuzat. Dar Pogor. întotdeauna 
extravagant, a dat răspunsuri în doi peri, barând astfel numirea 
lui Maiorescu şi lipsind grupul lor de un portofoliu ministerial.) 
Pe lângă cele două portofolii junimiştii mai primesc prefectura 
de laşi (Gane) şi postul de prefect al poliţiei ieşene (Leon 
Negruzzi). Aşadar, junimiştii — cunoscuţi în cercurile politice 
bucureştene sub titulatura semnificativă „„Juna dreaptă“ — erau 
încă din primăvara anului 1870 ştiuţi ca un grup politic destul 
de organizat. E drept că erau încă „independenţi“, adică 
neînregimentaţi formal într-un partid. Dar opţiunile lor politice 
deveniseră de multă vreme publice şi oficializarea nu era decât 
o chestiune de scurtă durată. Important e că se considerau de pe 
acum constituiți în grup politic, cu ambiţii — chiar — de 
guvernare. Maiorescu a notat în jurnalul său la 18 aprilie această 
mărturisire revelatoare: „La plecarea lui la Bucureşti, Carp a stat 
de vorbă cu Pogor şi cu mine. Carp socoteşte că micul nostru 

partid trebuie să vină îndată complet la guvern (El externe, 
Pogor justiţie, Strat finanţe, eu culte, Blaremberg interne (7); 
mai bine noi singuri, dar poate şi sub prezidenţia lui John 
Ghica“! (subl. ns.). Iar Pogor, în perioada indeciziilor sale pentru 
acceptarea portofoliului cultelor, ştia şi el că însuşi „Principele, 
vezi bine, se adresează nouă ca la o forţă“ pe care — aprecia el — 
minuscula lor grupare nu o deţinea încă. Micul lor partid nu era 
însă, cum s-ar putea crede, o înjghebare rapidă, negândită şi 
temporară. Cugetaseră totul în detalii şi îndelung, stabilindu-şi, 
cu maturitate, chiar un program de reforme şi guvernământ. O 
ştim din scrisoarea de la 29 aprilie 1870 trimisă de Maiorescu 
lui Carp: „Dacă e ca Junimea să nu apară ca un neînsemnat 
minister de tranziţie şi să nu se uzeze, ea trebuie să înfățişeze 
tării acea operă unitară de reforme de care tu vorbeai mereu. 
Într-asta e a sa raison d'etre şi anume cea mai esenţială. Cum 
rămâne cu asta ?“2 (s.n.) 

Aşa stând lucrurile, era normal ca ministrul Costaforu (din 
cabinetul lui Lascăr Catargi) să-i propună lui Maiorescu, în 
aprilie 1871, ca junimiştii să intre oficial în partidul conservator. 
Degeaba lasă a se înţelege Maiorescu (în prefața la vol. I din 
Discursuri parlamentare) că propunerea lui Costaforu i-a 
surprins pe junimişti (trezind chiar ilaritate) la şedinţa în care 
le-a adus-o la cunoştinţă. Toţi, de fapt, ştiau de episodul 
guvernului „Cloşca cu pui“, când şefii societății Junimea au 
optat pentru partidul conservator. Maiorescu. ce-i drept, nu 
fusese ministru. Dar a fost, cu siguranță, un secret „à la 
Polichinelle“ că Maiorescu trebuia să ajungă pe lista acclui 
guvern Şi că eşecul nu se datora defel refuzului său. Dimpotrivă, 
făcuse tot ceea ce-i sta în putinţă pentru a ajunge ministru. 


1 T Maiorescu, Însemnări zilnice, vol. 1, p. 129. 
2 Ibidem, p. 157. 

(Asemenea „secrete“ devin întotdeauna — şi încă destul de 
repede — publice.) Apoi, când a devenit limpede că portofoliul 
ministerial e deocamdată ratat, nu a acceptat Maiorescu în mai 
1870 să candideze ca deputat (de Fălticeni sau Vaslui) pe listele 
conservatoare ? (Probabil că trebuiau să mai candideze şi alţi 
junimişti.) Că între timp tot planul a căzut pentru că guvernul a 
fost demis şi alegerile nu au mai avut loc este cu totul altceva. 
Dar, din nou. junimiştii de vază trebuie să fi fost la curent cu 
toate aceste preparative de culise, încât propunerea lui Costaforu 
nu avea de ce să-i surprindă. „Juna dreaptă“ era o grupare 
politică cu un statut precizat şi membrii Junimii ocupau acolo 
locuri de prim plan. Şi junimiştii — mai toţi — ştiau prea bine 
acest lucru. 

Dacă discuţiile din Junimea, după comunicarea propunerii lui 
Costaforu. au avut într-adevăr loc (nu ne îndoim că faptul — 
relatat de Maiorescu — s-a petrecut astfel !) o întrebare trebuie 
să fi concentrat, cu siguranţă, atenţia adunării. Şi anume statutul 
junimiştilor în partidul conservator. S-a clarificat, probabil, cu 
acest prilej poziţia politică particulară a junimiştilor în cadrele 
unui partid cu care nu înțelegeau să se confunde cu totul. 
Maiorescu, rezumând în 1897 discuţiile din 1871, se întreba 
retoric: „Eram no: deodată conservatori ? Noi eram în prima 
Jinie susţiitorii programului hărăzit de la divanul ad-hoc. Şi 
fiindcă politica liberalilor din primăvara anului 1871 (agitaţiile 
antidin astice care l-au adus pe principele Carol în pragul abdicării, 
n.n.) periclita realizarea lui, iar guvernul conservatorului Lascăr 
Catargi lucra în sensul acestei realizări, noi eram datori din 
princip să susţinem guvernul conservator. Ce avea să se întâmple 
după îndeplinirea cerinţelor de la 1857, rămânea o chestie 
deschisă şi nu avea interes pentru moment.“! Preciziunea este 


l T. Maiorescu, Istoria contimporană a României, p. 45. 

exactă, cu corectivul necesar că opțiunea pentru conservatorism 
fusese adoptată mai înainte — şi nu acum, „deodată“. Junimiştii 
nu-i agreau pe ruginiții din partidul conservator care voiau pur şi 
simplu revizuirea sistemului constituţional din 1866, prin 
anularea prevederilor mai înaintate. Clubul conservator ieşean 
avea parte de un asemenea grup pe care Maiorescu, în Jurnal, 
l-a blamat, caracterizându-l drept „arhiconservator“ şi stupid. 
(De altfel, foarte curând aveau să fie confruntaţi cu acest punct 
de vedere.) Hotărâţi să se angajeze în politică, junimiştii nu se 
puteau alătura nici fracţioniştilor ieşeni şi nici liberalilor 
munteni. Singurul partid de care se puteau ataşa era cel 
conservator „ai cărui membri erau fireşte mai deprinşi cel puţin 
cu suprafaţa elegantă a culturei occidentale.“ Asta vrea să spună 
că, mai lustruiţi sub raport cultural, conservatorii — dinastici 
constanţi şi „„cumpăniţi“ în cele politice — puteau fi parteneri 
acceptabili. Dar şi faţă de ei junimiştii înțelegeau să păstreze o 
distanţă strategică, pentru a nu fi confundați cu un aliat spre care 
priveau totuşi cu neascunsă superioritate. Pentru că, s-o spunem 
de pe acum, junimiştii nu erau conservatori de categoria Lascăr 
Catargi, Manolache Kostaki lepureanu, Gh. Gr. Cantacuzino, Al. 
Lahovary, generalii Manu sau I. Em. Florescu. Condiţia lor 
ideologică şi politică era cu totul alta. După o expresie potrivită 
a lui Vladimir Streinu junimismul ar fi reprezentat un „liberalism 
moderat bătând spre conservatori şi un conservatorism însufleţit 
de noile vremi bătând în spre liberali, adică un centrism luminat 
susţinut din amândouă părţile de convingeri teoretice şi nu de 
interese practice.“ (s.n.) Şi această condiţie particulară (din care 
ambițiile şi interesele practice n-au lipsit totuşi), fixată din capul 
locului, au înțeles să şi-o păstreze constant, rezistând superb la 
1! Ibidem, p. 45. 


2 VI. Streinu, Titu Maiorescu, în Clasicii noştri, Editura Tineretului, 
1969, p. 42. 

injuriile care au venit potop deopotrivă de la conservatori ca şi 
de la liberali. 

Acceptând propunerea lui Costaforu, junimiştii au candidat 
în alegeri. În Camera din 1871 şi-au ocupat locurile de deputaţi, 
pe băncile majorităţii conservatoare, junimiştii: V. Pogor, T. 
Maiorescu, I. Negruzzi, N. Gane, G. Racoviţă. Mai târziu (1874) 
acestora li s-au alăturat P. Carp şi Th. Rosetti. Era un grup 
compact şi, prin valoarea intelectuală. important. Până a se 
reîntoarce Carp din misiunea diplomatică la Viena şi Roma şi a 
deveni deputat, grupul junimist nu avea lider. Apoi Carp a preluat 
conducerea. Nimeni nu a contestat drepturile conducătoare ale lui 
Carp. Era om politic cu experienţă. Fusese ministru, ambasador, 
deputat şi avea vocaţie de politician în sensul superior al 
termenului. Pentru Maiorescu politica era o preocupare de ordin 
secundar. Pe când la Carp era chiar sensul existenţei. 


x 


Înainte de a comenta situația parlamentarilor junimişti din 
Camera din 1871-1876 se cuvine să ne întoarcem cu câteva luni 
în timp pentru a evoca un moment din debutul politic al grupului 
junimist. Un moment — de ce am ascunde-o ? — penibil, apoi 
mereu exploatat de adversari pentru că îi aşeza — nedrept — pe 
luminaţii europenizanți care erau, incontestabil, junimiştii alături 
de cei mai mărginiți şi mai retrograzi dintre conservatori. E 
vorba, fireşte, de episodul aşa-numitei „„Petiţii de la Iaşi“. De 
îndată ce au acceptat să se alăture partidului conservator şi să 
participe la alegeri pe listele acestuia, junimiştii au fost invitați 
să frecventeze şedinţele clubului ieşean. Lideri aici erau prințul 
Grigore Sturdza (om cu o mentalitate obstinat feudală) şi 
versatilul Manolache Kostaki lepureanu. Or, beizadea Sturdza, 
sprijinit de afinii săi, pregătise tocmâi atunci un proiect de 
adresă pentru revizuirea Constituţiei în sens restrictiv pe care voiau 
să-l supună spre discuţii şi aprobare Camerelor conservatoare 

alcătuite după alegerile atunci în desfăşurare. Junimiştii, 
debutanţi în ale politicii, lipsiţi şi de sfatul mai experimentatului 
Carp. s-au trezit — brusc — amestecați într-o afacere din care nu 
au ştiut cum să se descurce. Proiectul de revizuire întocmit de 
beizadea Gr. Sturdza cerea modificarea sistemului electoral prin 
mărirea censului la toate colegiile şi mărirea prerogativelor 
marilor proprietari din colegiul întâi, învestirea domnitorului cu 
dreptul de a numi direct 16 senatori, trecerea delictelor de presă 
în competenţa tribunalelor ordinare, pedeapsa cu moartea pentru 
criminali, creşterea rolului marilor proprietari în consiliile 
comunale rurale, aducerea masivă a unor colonişti germani etc. 
Dezbaterile au fost animate şi contradictorii, prelungindu-se — 
din cauza divergenţelor de opinii — până la sfârşitul lui mai 
1871. 

Junimiştii (mai ales Pogor, Negruzzi, Maiorescu), nu puteau 
accepta unele dintre prevederile Petitiei (mai ales ideea 
reintroducerii pedepsei cu moartea, colonizarea străinilor), alţii 
se împotriveau altor puncte de vedere. Sturdza, îndărătnic (nu 
degeaba era poreclit beizadea „„viţel'"), cerea semnarea in 
corpore a Petiției de el redactate. Atunci Maiorescu a propus o 
soluţie împăciuitoare (procedeul va deveni apoi o caracteristică 
în activitatea sa politică). Cei ce acceptă integral stipulaţiile 
Petiţiei să o semneze ca atare. Ceilalţi deputaţi conservatori care 
nu erau de acord cu toate articolele menţionate în proiectul lui 
Sturdza să-şi puie semnătura după menţiunea delimitatoare că se 
declară numai „uniți cu tendenţa ei generală“, însărcinându-se 
să o prezinte Camerei. Deputaţii junimişti au fost semnatari ai 
Petiţiei de a doua categorie. Au acceptat deci numai tendinţa ei 
generală. Carp. de îndată ce a luat cunoştinţă de conţinutul 
Petiției, a dezaprobat-o, mustrându-i, probabil, pe prietenii săi 
pentru gafa făcută. Dar nu pentru că nu ar fi fost de acord cu 
„tendenţa ei generală“, ci pentru că nu avea. în general. 
încredere în capacitatea curativă a reformelor constituţionale. 

Dealtfel, Petitia, o dată depusă pe biroul Camerei deputaţilor, 
nu a avut nici o urmare. Lascăr Catargi a refuzat s-o înregistreze 
cu seriozitate, declarând — ca un pragmatic ce era — că lumea e 
sătulă de frazeologie, de orice culoare, dorind bună gospodărire 
a ţării, în linişte, şi nu zavistie pe teme doctrinare. Şi dacă 
aceasta a fost decizia şefului... Apoi Camera a fost atunci cu 
totul absorbită de complicata afacere Strousberg. Nici unui 
factor responsabil nu-i convenea să deschidă un nou front de 
luptă. Şi încă pe motive restrictiv conservatoare, cerând 
revizuirea unei Constituţii pe care Catargi se angajase, de îndată 
ce luase puterea, că o va apăra. 

Incontestabil, junimiştii nu s-au solidarizat integral cu optica 
revizionistă a lui beizadea Sturdza. Dar şi-au pus totuşi 
semnătura — după preciziunea propusă de Maiorescu — pe acest 
document despre care lon Brătianu a spus, într-un discurs din 16 
mai 1878: „Apoi, domnilor, acea petițiune ne întorcea la 
regulamentul organic.“! lar semnătura junimiştilor pe acest 
document a constituit decenii de-a rândul obiect de acuzaţii, 
unele cu totul năstruşnice (s-a ajuns până acolo încât unii au 
pretins că junimiştii au inițiat Petitia, redactată fiind de Carp). 
Dar dincolo de bizarele exageraţii, rămâne faptul că junimiştii au 
fost de acord cu unele din reformele cerute în documentul lui Gr. 
Sturdza şi, din păcate, cu cele de certă tendinţă conservatoare care 
urmăreau să întărească rolul marilor proprietari în viaţa politică. 
Şi aceasta o ştim nu numai din lectura „„Petiţiei“ (reprodusă de 
Maiorescu în prefața la vol. I din Discursuri parlamentare), ci şi 
din discursurile de mai târziu când s-au apărat de acuzaţiile ce li 
s-au adus în legătură cu acest neplăcut episod. Nu spunea 
Maiorescu la 1 aprilie 1889: „Între propunerile Petiției de la Iaşi. 
concepută şi scrisă de principele Gr. Sturdza, era o tendenţă de 


1 Cf. Timpul, III, (20 ma) 1878. 

acțiune conservatoare ce o aprobau cu toţii... Principele Gr. 
Sturdza cerea să se modifice legea electorală, să se modifice 
legea comunală în sens conservator; eram de acord.“?! Iar la 31 
ianuarie 1874, într-un discurs în care se pronunţa pentru reforma 
legii comunale, Maiorescu dezvolta opinii care amintesc clar de 
unele dintre prevederile Petitiei lui Gr. Sturdza. Constatând 
unele neajunsuri în organizarea comunelor rurale, cel ce va 
deveni în aprilie 1874 ministru în cabinetul conservator opina 
decis pentru „schimbarea sistemului“, fireşte, în sens restrictiv: 
„În locul voturilor mulţimii să primim o preponderență a 
voturilor celuilalt element pe care ni-l dă constituţiunea, stabilind 
colegiile după cens; să primim pe proprietatea cea mare, să 
sporim pentru o parte a voturilor condiţiunea censului atât încât 
să avem speranţă că se vor îndrepta lucrurile şi că vom găsi în 
proprietarii mari mai multă îngrijire şi inteligenţă decât am 
găsit-o în mulţimea ignorantă“. Cum în parlament, chiar cu 
prilejul acestor dezbateri, s-au auzit voci care semnalau 
caracterul retrograd al unor asemenea cerințe, Maiorescu a 
replicat sigur — ca întotdeauna — pe opiniile sale: „Şi de mi se 
va zice, ceea ce s-a mai zis de unii din oratorii ce m-au precedat, 
că ar fi ceva feudal de a da proprietarilor autoritate şi chiar drept 
de delegaţiune, voi răspunde că prin orice cuvinte s-ar califica 
aceasta, lucrul nu se schimbă în sine şi cuvântul rămâne 
indiferent; căci cu cuvintele frumoase de egalitate, democraţie, 
pe care le-aţi aplaudat acum 10 ani, au ajuns comunele unde 
sunt... 2 Pe marginea aceluiaşi proiect de lege conservator care 
postula reformarea legii comunale din 1864 a luat cuvântul şi 
Carp. A sprijinit proiectul cerând, precum în 1871 „„Petiţia de la 
laşi“, ca primarii să nu fie aleşi, ci numiţi de guvern. E adevărat 


| T. Maiorescu, Discurs parlamentar rostit la 1 aprilie 1889, 
Discursuri parlamentare, vol. LV, p. 1904, p. 291-292. 
2 T Maiorescu, Discursuri parlamentare, vol. |, p. 221-227. 


că „„Petiţia... lui Gr. Sturdza nu era un document de elaboraţie 
junimistă şi tinerii oameni politici din cenaclul ieşean au avut 
prevederea, de ultimă oră, de a se delimita în vreun fel de 
spiritul său totalitar. Dar admiterea ei numai în „tendenţa” 
generală nu era un act gratuit. Credeau efectiv în posibilitatea şi 
necesitatea revizuirii sistemului constituţional electoral în 
folosul marilor proprietari rurali, altfel spus, al „elementului 
inteligent“. lar această convingere descindea din structurile 
intime ale ideologiei junimiste care blama tocmai prea rapida 
adaptare a sistemului constituţional de aiurea, cu totul nepotrivit 
la noi. (Carp şi-a argumentat, dealtfel, punctul de vedere faţă de 
reforma legii comunale pe clare teze junimiste despre natura şi 
valoarea sistemului constituţional importat.) Nu vrem, desigur, 
să aşezăm semnul egalităţii între opiniile lui Gr. Sturdza şi cele 
ale junimiştilor de la 1871. Deosebirile au fost mari şi bine 
marcate. Dar e imposibil de negat că unele puncte de vedere au 
coincis. Şi coincidența aceasta nu privea chestiuni tocmai 
minore. 


x 


Grupul de deputaţi junimişti a adoptat din capul locului o 
poziție cel puțin ambiguă. Lider era Maiorescu. Dar nu pentru 
capacitatea şi experiența sa politică, ci în virtutea rolului său 
conducător din Junimea. Ambiguitatea (deliberată ?) provenea 
din aceea că, deşi deputați conservatori, nu adoptă o atitudine 
docil guvernamentală. Prevăzători (din instinct sau din rațiuni 
bine stabilite ?), îşi păstrau o ținută detaşată, creându-şi, prin 
aceasta, un comod spaţiu de manevră, oricând util. Portofoliile 
ministeriale de la distribuirea cărora fuseseră deocamdată 
excluşi constituiau o țintă precisă care, ştiau de pe acum. nu 
putea fi obţinută numai prin supunere docilă. Ma: ales că în 
aprilie, când familia domnitoare a vizitat Iaşul, prinţul Carol l-a 
înconjurat pe Maiorescu cu atenţii semnificative. dându-i 

certitudinea că viitorul său politic era asigurat. Totul depindea 
acum (era vorba, fireşte, de situaţia lui Maiorescu) de atitudinea 
în parlament care trebuia să fixeze un prestigiu cucerit 
până acum în alt plan decât cel politic. Primele intervenţii 
parlamentare ale lui Maiorescu (primul discurs la 27 iunie 1871) 
au avut ca obiect de atac, bineînţeles, „„Fracţiunea liberă şi 
independentă“ din laşi. Şi comentau critic aspecte ale sistemului 
de învățământ. A denunţat procedeele fracţioniştilor de a 
transforma universitatea într-un câmp al agitaţiilor politice, a 
cerut reducerea subvenţiilor acordate unor instituţii culturale (în 
special Academia), mai toate dominate de liberalii munteni sau 
de fracţionişti, a reclamat suprimarca unor catedre (de economie 
politică şi de drept constituțional) ale universităţii din Iaşi 
ocupate, desigur, de profesori fracționişti, s-a împotrivit sporirii 
salariilor unor profesori universitari. În sfârşit, a militat pentru 
dezvoltarea învățământului primar. pentru restabilirea locului ce 
trebuiau să-l ocupe, în sistemul de învățământ, şcolile normale. 
Cum se vede, se continuau de la tribuna parlamentului: bătăliile 
ideologice ale Junimii. Primul discurs remarcat al lui Maiorescu 
a fost cel rostit la 12 martie 1872. Era vorba de o chestiune dragă 
criticului (şcolile normale) şi punctul său de vedere (îngrijirea, 
înainte de toate, a treptelor de bază ale învățământului: şcolile 
primare, reale, de meserii), prezentat ca ivit din convingeri 
conservatoare amenințate de măsurile ciudate ale unui ministru 
conservator (Chr. Tell) care, mutând alocaţiile bugetare spre 
învăţăm ântul superior sau licee, acceptă tacit puncte de vedere 
liberale. A fost un discurs ascultat, notează Maiorescu în Jurnal, 
într-o tăcere înţelegătoare, aplaudat şi aprobat. Cu acest discurs, 
Maiorescu nu numai Că s-a impus ca o competenţă în materie de 
învățământ (l-au felicitat miniştrii Costaforu, Mavrogheni, 
Manolache Kostaki lepureanu, chiar Tell), dar l-a înfrânt ca 
orator pe adversarul său, profesorul fracţionist ieşean Nicolae 
Ionescu, considerat până atunci un maestru al elocinţei 

parlamentare. Impresia acestui discurs a fost atât de puternică 
încât Maiorescu, zgârcit de obicei în autoaprecieri, crede că are 
drept să se considere a fi devenit deodată „pentru câteva zile 
omul popular al Bucureştilor“.! 

Ţinta portofoliului cultelor părea acum mult mai aproape. 
Probabil că şi din această cauză Maiorescu şi prietenii săi i-au 
făcut generalului Tell, ministrul cultelor şi instrucţiunii, o 
opoziție constantă. A condamnat vehement nu numai măsura 
generalului de a-i demite din învăţământ pe profesorii care se 
deplasau la Bucureşti pentru a-şi exercita mandatul de deputat. 
(Măsura aceasta, luată pentru a-l îndepărta din Cameră pe 
opozantul Nicolae Ionescu, l-a lovit şi pe Maiorescu, ţinându-l în 
afara învăţământului până la 1884.) A denunţat inițiativa lui Tell 
de a-i utiliza pe preoţii rurali ca învăţători la şcolile săteşti. 
Chiar amintitul discurs din martie 1872 combătea diletantele 
opinii despre învăţământ ale ministrului Tell. Dar independenţa 
deputaţilor junimişti nu se manifesta numai în departamentul 
condus de Tell. În ianuarie 1873 junimiştii Maiorescu şi M. 
Kornea propun un amendament la proiectul de lege întocmit de 
Costaforu ca ad-interim la justiţie (era ministru de externe) care 
îngăduia judecătorilor de instrucţie de a sechestra ziarele şi zaţul 
din tipografie — în caz de delict — şi a-i aresta pe gazetarii găsiți 
vinovaţi. Cei doi deputaţi junimişti găsesc că această măsură 
violează libertatea presei, garantată prin Constituţie („Pentru 
aceste cuvinte, domnilor, conservator constituţional fiind, n-am 
putut să iau asupră-mi de a mă uni cu propunerea făcută de guvern 
în această privinţă, fiindcă o cred pernicioasă pentru oricare 
guvern Şi, prin urmare, şi pentru un guvern conservator 2). 
Amendamentul junimiştilor e primit de parlament, votat fiind mai 


! Însemnări zilnice, vol. I, p. 188. 
2 T. Maiorescu, Discursuri parlamentare, vol. I, 1897, p. 184. 

ales de deputaţii opoziţiei liberale. (A fost, dealtfel, singurul 
proiect elaborat de junimişti care a fost acceptat. Celelalte au 
fost, toate, respinse.) 

Această atitudine independentă care oscila inteligent între 
Jealitate faţă de guvern şi opoziţie a consolidat grupul junimist. 
La prima remaniere ministerială promovarea lor în guvern era — 
se spunea în cercurile informate — asigurată. O ştia toată lumea. 
Zvonurile ajunseseră şi la laşi, în rândurile junimiştilor de rând 
care rămăseseră acasă şi urmăreau cu atenţie interesată evoluţia 
evenimentelor. De la Iaşi profesorul junimist Gh. Roiu îi scria 
la 17 decembrie 1873, într-un limbaj descusut, prietenului său 
Const. Meissner aflat în străinătate: „DI Maiorescu uniblă cu 
limba scoasă să se facă Ministru (m-a rugat mult şi pe mine ca să 
stăruiesc — să mă gândesc... poate...) Curierul lui Balassan 
anunţase astă noutate şi care din nefericire... s-au dezminţit...“! 
Prilejul aşteptat s-a ivit curând. În ianuarie 1874 Tell 
demisionează. Maiorescu primeşte asigurarea că îi va succeda. 
În aprilie (după ce a fost neutralizată rezistenţa lui V. Boerescu), 
Maiorescu depune jurământ ca ministru al cultelor. În 1875 intră 
în guvern, la departamentul lucrărilor publice, şi Th. Rosetti. 
(Panu a acreditat ipoteza că numirea lui Rosetti se datora 
articolului Despre direcțiunea progresului nostru, apărut în 
Convorbiri în 1874.) La demisia lui Maiorescu (ianuarie 1876) 
portofoliul cultelor e încredinţat tot unui junimist, lui P. P. Carp. 
Tot atunci a intrat în guvern şi Ion Strat, om politic apropiat 
cercului junimist (la finanţe în locul lui Gh. Gr. Cantacuzino). 

Junimiştii au intrat în guvern spre sfârşitul teoretic al 
legislaturii conservatoare. În 1875 se împlinea perioada de patru 
ani când ar fi trebuit să cedeze locul liberalilor. În iulie 
parlamentul a luat până în noiembrie vacanţa legiuită. Maiorescu, 


! În vol Junimea şi junimiştii (ediţie de I. Arhip şi D. Văcariu), 
Editura Junimea, 1973, p. 60. 

ca ministru, e prudent şi controlat în manifestări. În parlament 
nu se mai distinge decât prin tăcere în tot anul 1874. De-abia în 
decembrie mai ia de două ori cuvântul pentru a-şi apăra proiectul 
de buget rectificat pentru desfiinţarea internatelor şcolare. Va 
reveni în ianuarie 1875 pentru a-l apăra pe colegul său de la finanţe 
Petre Mavrogheni, acuzat de corupţie (era o înscenare a liberalilor 
care îşi începuseră astfel campania pentru compromiterea şi 
demiterea guvernului). În aceeaşi chestiune s-a pronunțat patetic 
şi Carp. Dar Mavrogheni — om de caracter — a demisionat. Cum 
Lascăr Catargi a lăsat să se înţeleagă încă în toamna lui 1874 că 
nu voieşte să cedeze puterea, liberalii pornesc, concentric, la atac. 
Guvernul se angajează într-o bătălie neîmpăcată. Alegerile din 
primăvara lui 1875 — conduse autoritar de L. Catargi — aduc 
guvernului, nu fără dificultăţi, obişnuita majoritate. Brătianu cere 
regelui demiterea guvernului. Cum propunerea sa ultimativă nu e 
acceptată, Brătianu, activ, îşi aliază câţiva fruntaşi conservatori 
(printre care şi Manolache Kostaki lepureanu. apoi şi Vasile 
Boerescu) şi alcătuieşte ceea ce s-a numit „coaliția de la Mazar 
Paşa“ (după numele proprietarului casei în care s-a perfectat 
înţelegerea). Opoziția a folosit tot ceea ce îi era util în această 
bătălie: afacerea Sirousberg, falsificarea alegerilor, convenţia 
comercială cu Austro-Ungaria, dezvoltând şi făţişe atitudini 
antidinastice. Guvernul rezistă, deşi era limpede tuturor că nu 
peste multă vreme va trebui să cedeze puterea. Maiorescu e destul 
de activ în conducerea ministerului său (vezi raportul său către 
domnitor din 15 noiembrie 1875), pregătind metodic proiectul de 
lege pentru reorganizarea învățământului. Proiectul a fost prezentat 
în ianuarie 1876 şi apărat, cu argumente hotărâtoare, în două 
celebre discursuri în aceeaşi lună. Era, în mare, întruparea 
programului său în materie de învăţământ pregătit încă în 1870.. 
Întărirea şi dezvoltarea învățământului primar, reînfiinţarea şi 


1 Cf Însemnări zilnice, vol I, p. 136-139. 

consolidarea şcolilor normale pentru învățători, crearea unor 
gimnazii reale (de fapt şcoli de meserii) în locul celor umanistice, 
sursa pernicioasă a unor viitori pretendenți bugetivori 
(funcţionărime). desfiinţarea facultăţii de litere şi filozofie de la 
universitatea ieşeană şi dezvoltarea, prin compensație, a celei de 
ştiinţe etc. Întregul proiect e străbătut de ideea maioresciană a 
reîntoarcerii la realităţi, pentru a se pune, metodic, bazele unui 
învăţământ serios, eforturile principale fiind îndreptate spre 
treptele inferioare şi mijlocii (învăţământul elementar şi 
secundar) şi acestea întărite şi orientate spre cunoştinţe practice, 
capabile să ofere tinerilor elementele necesare însuşirii unei 
meserii utile. Proiectul său de lege a fost luat în considerare de 
Cameră!. La Senat lucrurile se complică. Nici nu a apucat să 
intre în discuţie, când Maiorescu capătă un vot de blam datorită 
încercării ministrului de a suprima unele catedre (fireşte de drept 
şi economie politică) la cele două universităţi. Maiorescu nu a 
avut altă soluţie decât demisia (la 28 ianuarie 1876) înainte de a 
fi obținut ratificarea proiectului său de lege. Carp, care a preluat 
portofoliul cultelor, a avut eleganța de a declara că se consideră 
numai succesorul prietenului său Maiorescu. Dar legea lui 
Maiorescu a rămas neratificată (cu excepţia unor prevederi care 
au trecut la discuţia proiectului pe articole) pentru că la 3 aprilie 


l Că Maiorescu era convins de pericol, că se simţea literalmente 
încolțit de opoziție şi avea conştiinta importanţei proiectului său o 
dovedeşte şi o scrisoare a sa către Gane şi Pogor care deşi deputaţi îşi 
făceau, nepăsători, veacul în Iaşi, aşteptând calmi şi sceptici evoluţia 
unor evenimente pe care oricum nu le puteau controla: „Ganea şi Pogor 
să vie imediat la Bucureşti ! Facem politică sau nu ? Este o solidaritate 
între voi din laşi şi între mine ? Trebuie să facem faţă în contra 
atitudinei gheşeftarilor Boerescu, Aslan etc. ? Atunci trebuie să vie în 
Cameră şi ei, căci singura lege importantă unde, prin mine, vor să ne 
atace pe toţi e, în sesiunea prezentă, legea Instrucţiei.“ (În I. E. 
Torouţiu, Documente, vol. I, p. 3.) 

1876 cabinetul lui Lascăr Catargi a fost silit să-şi prezinte 
demisia. 

Cu toate realizările incontestabile ale guvernului Catargi (mai 
ales asigurarea ordinii şi stabilităţii interne), căderea sa, a avut 
dreptate Maiorescu, nu s-a datorat agitațiilor coaliţiei de la Mazar 
Paşa. Eşecul final oricum trebuia să se producă pentru că cei 
patru ani „normali“ de guvernare se împliniseră în primăvara lui 
1875. Dar conservatorii visau la o guvernare lungă pentru a-şi 
împlini programul. Cum se ştie, această îndelungată stabilitate 
ministerială o vor obţine însă liberalii conduşi de I. C. Brătianu. 
Eşecul guvernării conservatoare în 1876 se datorează incapacității 
de a adopta decizii ferme în complicatele probleme de politică 
externă (diferendul cu Germania în chestia răscumpărării 
creanţelor drumului de fier şi exploziva „chestiune orientală“ 
care impunea României o atitudine clară în iminentul război 
ruso-turc ce avea să se producă în 1877). Poziţia grupului politic 
junimist a ieşit însă cu adevărat întărită din această guvernare. 
Deşi au intrat în guvern în a doua sa perioadă, când undele ciclice 
începeau să coboare binişor spre apus, junimiştii s-au demonstrat 
personalități cu reală capacitate conducătoare. Ba se poate spune 
că în acest guvern alcătuit din oameni politici cu nume 
rezonante, sau spirite pragmatice (ca şeful cabinetului însuşi), 
junimiştii au adus, pe lângă reală competenţă în departamentele 
încredințate, necesarul aport doctrinar. În discursurile lor, Carp 
şi Maiorescu au adus clarificări ideologice şi sociologice care 
nu numai Că justificau teoretic cutare inițiativă guvernamentală, 
dar au aşezat întregul program pe bazele (ce-i drept cam a 
posteriori create) unei înţelegeri doctrinare conservatoare. Fără 
îndoială, conservatorismul luminat pe care îl propuneau şi îl 
afirmau  junimiştii era destul de departe de vederile 
rigid-gospodăreşti ale moşierului de la Golăşei (Catargi). ale 
generalilor Manu, Florescu, nababului Cantacuzino sau chiar Al. 
Lahovari. Dar cum din altă parte nu veneau asemenea elaborări 

doctrinare, ele au fost primite cu îngăduință. Aşa se face că prin 
tot ceea ce reprezentau, junimiştii au ajuns rapid. în numai câţiva 
ani, în locurile de comandă ale partidului conservator. Prin 
plecarea lui Manolache Kostaki lepureanu, a lui Vasile Boerescu şi 
a lui Christian Tell, prin impusa retragere a lui Petre Mavrogheni, 
junimiştii au devenit cu adevărat personalităţile fruntaşe în partidul 
conservator. Generalii Manu şi Florescu şi. mai ales, Lascăr 
Catargi erau personalităţi cu renume ale căror vanităţi şi 
susceptibilităţi trebuiau menajate (din păcate. junimiştii nu s-au 
priceput la acest concesiv joc diplomatic). Dar forţe şi 
competenţe politice nu reprezentau. Singurul rivâ: serios pentru 
junimişti era Alex. Lahovari, personalitate politică proeminentă, 
căruia îi urma Gh. Gr. Cantacuzino, a cărui forţă nu stătea în 
capacitate sau inteligenţă, cât în averea cu adevărat de nabab. 
Dincolo de aceste complicate strategii de culise (pe care 
junimiştii, lipsiţi de supleţe, nu vor şti să le stăpânească), grupul 
politic junimist a ieşit din guvernarea care s-a încheiat în aprilie 
1876 cu oarecare prestigiu şi forţă câştigate. Lipsită de partid şi 
de aderenţi numeroşi (ce să mai spunem de simpatizanți !), 
gruparea politică junimistă a devenit totuşi. în numai doi-trei 
ani, un nucleu de personalităţi. De personalităţi apreciate, 
disputate, urâte, dar necontestate. 


2. După demisia guvernului Catargi urmează o scurtă 
perioadă de interimat conservator (guvernul I Em. Florescu ce 
avea la finanţe pe inamicul lui Maiorescu, generalul Tell, iar la 
culte pe prof. Şt. Orăscu care revocă multe dinire legiuirile 
obţinute de Maiorescu), iar legea, vestita lege a instrucţiunii, 
elaborată de Maiorescu, e retrasă din dezbaterea Camerei. Pentru 
scurtă vreme i-a succedat un guvern unitar al opoziţiei în frunte 
cu Manolache Kostaki lepureanu în care I. Brătianu deţinea 
numai portofoliul finanţelor. În sfârşit. la 24 iulie 1876, liberalii, 
după alegerile din iunie care le-au adus o majoritate zdrobitoare, 


269 


obțin guvernul, Ion C. Brătianu devenind premier. Liberalii, 
porniţi pe răfuială, hotărăsc darea în judecată a foştilor miniştri 
conservatori, incident lung şi penibil care spunea destule despre 
viaţa politică a epocii. (Maiorescu, care acceptase la 31 mai 
demnitatea de ambasador al României la Berlin, îşi dă demisia, 
la aflarea veştii despre darea sa în judecată.) 

Conservatorii se pregătesc pentru lupta în opoziţie. Ceea ce 
nu era tocmai lesne pentru că, la început, fruntaşii partidului nici 
nu izbutiseră să intre în parlament. De-abia în alegerile din 
aprilie 1877 „se aleg“ L. Catargi, P. Carp, Gh. Cantacuzino, V. 
Boerescu (reintrat în rândurile conservatorilor), iar în ianuarie 
1878 Titu Maiorescu şi generalul I. Em. Florescu (acesta din 
urmă e însă invalidat de Cameră). Aşadar de la începutul anului 
1878 (când încetează şi acţiunea cu darea în judecată a foştilor 
miniştri conservatori), cei doi fruntaşi ai grupului junimist (Th. 
Rosetti n-a candidat pentru că încă la 31 martie 1876 devenise 
consilier la Curtea de Casaţie) sunt din nou deputaţi, căpătând 
un câmp de acţiune mai larg. Dar dificultatea campaniei de 
opoziție a conservatorilor e o vreme întreruptă (poate nici 
organizată) datorită marelui eveniment politic care a fost 
războiul de independenţă. Importanţa actului ce se pregătea a fi 
desăvârşit era prea mare pentru ca opoziţia să-şi îngăduie 
puternice campanii ostile. Mai ales că principele Carol luase o 
decizie şi a o blama însemna pierderea pentru multă vreme a 
bunăvoinţei factorului constituţional de care depindea, 
întotdeauna hotărâtor, orice guvernare. Ce-i drept, atât unii 
liberali (Kogălniceanu, D. A. Sturdza, lon Ghica), cât şi unii 
conservatori (mai ales, vehement, Petre Carp) erau pentru 
menţinerea neutralității ţării noastre în criza orientală. (Această 
atitudine a lui Carp avea să-i aducă, pentru destulă vreme, 
antipatia principelui Carol.) Dar deciziile finale au fost cele 
ştiute şi sacrificiul de sânge al ostaşilor români victorioşi în 
lupte memorabile a adus ţării realizarea unui vis secular: 

independenţa. În asemenea clipe de răscruce conservatorii au 
înțeles să suspende orice campanii antiguvernamentale.! 
Disputele cu guvernul au fost reluate după februarie 1878, 
când victoria în război era o realitate triumfătoare şi au urmat 
complicatele tratative de pace (nouă defavorabile). Fireşte că în 
aceste noi împrejurări au fost abil utilizate toate punctele 
nevralgice ale situaţiei externe a ţării (de unele, fireşte, guvernul 
lui Brătianu nu era răspunzător, fiind nevoit să se supună unor 
decizii dictate de marile puteri europene la congresul de la 
Berlin din iulie 1878). Timpul, mai ales prin verbul incandescent 
al lui Eminescu, a desfăşurat adevărate bătălii împotriva 
guvernului Brătianu şi a fruntaşilor partidului liberal. Campania 
a durat mult, tocmai până în martie 1881, datorită unor articole 
ale tratatului de la Berlin. Evident, obiectul multor acuzaţii îl 
constituia prevederea tratatului de la Berlin, potrivit căreia ni se 
recunoştea independenţa sub condiţia revizuirii articolului 7 din 
Constituţia adoptată la 1866 (modalitatea împământenirii 
rezidenţilor străini în România). Chestiunea articolului 7 din 
Constituţie a constituit tema absorbantă timp de peste trei ani, 
determinând campanii de presă şi parlamentare neobişnuit de 
violente, provocând disensiuni, regrupări şi reevaluări de poziţie 
în mai toate grupurile politice. Conservatorii au cunoscut şi ei 
astfel de frământări interne. după cum ele s-au manifestat şi în 
cercul mai restrâns al grupării politice junimiste. Oricum, 
Maiorescu şi Carp au fost partizanii revizuirii articolului 7 (spre 
1881 Maiorescu a renunţat din rațiuni politice la intransigenţa 


1! Un comunicat al partidului, publicat în Timpul din 26 aprilie 1877, 
preciza: „În fața acestor fapte împlinite, în faţa unor împregiuiri de la 
care poate atârna viitorul statului nostru, noi, conservatorii, credem că 
ar fi şi nepatriotic şi inoportun de a crea guvernului, căruia evenimentele 
i-au încredinţat soarta ţării, dificultăţi în chestiile exterioare“. (În T. 
Maiorescu, /storia contimporană a României, 1925, p. 121). 

acestui punct de vedere, afirmând că întreaga chestiune trebuie 
tratată cu un „„limbagiu însuflețit de înalte idei de toleranţă şi de 
civilizaţie modernă”!). 

Disensiunile de care aminteam ca fiind aproape caracteristice 
tuturor formațiunilor politice s-au manifestat catastrofal în 
partidul conservator. Cum am mai spus, trei dintre fruntaşii 
partidului (lepureanu, V. Boerescu şi Chr. Tell) l-au părăsit încă 
în timpul guvernării lui Catargi (Boerescu a reintrat în partid în 
1876 pentru a-l părăsi definitiv în 1879, devenind ministru de 
externe în guvernul condus de I. C. Brătianu). Din păcate, 
Catargi, om de modă veche, lipsit de iniţiativă şi supletea tactică 
fără de care un șef de partid nu-şi poate exercita funciiunile, nu 
a ştiut să acţioneze inteligent după deviza consacrată „un partid 
slăbeşte în anii guvernării şi se întăreşte în opoziţie“. Rigid şi 
protocolar. Catargi s-a simțit jignit de decizia principelui Carol 
de a-i retrage mandatul prezidenţial. Jignirea a fost mult 
accentuată când Camera liberală l-a pus sub acuzare (împreună 
cu cei ll miniştri din cabinetul său), socotind că afrontul acesta 
putea fi evitat dacă factorul constituţional ar fi intervenit ferm 
pe lângă Brătianu. Cum acţiunea punerii sub acuzare a durat 
aproape doi ani, Catargi, supărat foarte, s-a hotărât pentru 
atitudinea cea mai puţin eficientă. S-a retras mohorât şi taciturn 
pe domeniul său de la Golăşei, refuzând de prin iulie 1876 orice 
contact cu Palatul. La sfârşitul lui ianuarie 1878, când acuzarea 
împotriva foştilor min'ştri conservatori a fost retrasă, toţi cei 
implicaţi — cu excepţia lui Catargi — au cerut audienţă 
protocolară la Palat. Catargi a refuzat să facă acest gest necesar, 
trimițând în schimb o scrisoare în care se declara nemulţumit cu 
simpla retragere a acuzării, cerând principelui ca acuzaţiile 
aduse cabinetului său să fie supuse Curţii de Casaţie pentru ca 


l T. Maiorescu, Discurs rostit la 5 septembrie 1879, Discursuri 
parlamentare, vol. Il, 1897, p. 337. 

aceasta să decidă nevinovăția împricinaţilor. Domnitorul nu a 
putut răspunde favorabil cererii fostului său prim sfetnic 
deoarece el fusese din capul locului împotriva punerii sub 
acuzare. A accepta propunerea lui Catargi însemna deschiderea 
procesului. Fireşte că acest refuz al domnitorului a mărit 
supărarea lui Catargi care nu uita să-i amintească lui Carol I că, 
în 1871, ela salvat tronul. În acest fel, partidul conservator nu a 
putut acționa rapid şi eficient pentru recâştigarea situaţiei 
pierdute chiar atunci când, temporar, sorții îi erau favorabili. 
Dealtfel, de un partid conservator organizat la nivel central şi în 
judeţe nu se poate vorbi. El se va înfiinţa în 1880. Dar şi atunci 
va fi vorba de dizidenţe conservatoare constituite pe diverse 
paliere ale structurilor. O organizare serioasă, cum avea partidul 
liberal, nu s-a putut constata însă la conservatori niciodată. 
Catargi socotea acest efort inutil, considerând că alegerile, 
conduse „tare“ (la acest capitol era, într-adevăr, un mare 
maestru) pot oricum asigura guvernului majorităţi comode. Iar 
însărcinarea formării guvernului nu o acorda — ştia bine — 
electoratul sau partizanii politici, ci factorul constituţional. Totul 
depindea de bunăvoința Palatului şi, credea bătrânul om politic, 
de existenţa unei echipe de competenţe capabile să conducă 
ministerele cheie. Aceeaşi convingere o avea şi Petre Carp. Era 
poate singura chestiune în care Carp şi Catargi împărtăşeau 
acelaşi punct de vedere. Aşa se face că, repetăm, conservatorii 
nu se puteau lăuda cu un partid modern organizat (în diversele 
capitale de judeţ existau câteva personalităţi locale care se 
activizau în scurtele perioade preelectorale, după care reintrau... 
în aşteptare). În schimb, liberalii dispuneau de un organism de 
partid perfect pus la punct, cu stat major şi cu trupă, care acţiona 
prompt la deciziile centrului. 

Aşa stând lucrurile, conservatorii au avut surpriza de a 
constata destul de repede după cedarea puterii că sunt lipsiţi nu 
numai de trupă, dar şi de o conducere unitară, bine sudată. Un 

grup conservator dizident în frunte cu V. Boerescu fundează la 
Bucureşti ziarul Presa. Cu publicaţia lui V. Boerescu Timpul se 
află în necontenită polemică, chiar dacă tonul nu e atât de 
violent ca cel utilizat în disputele cu Românul. Cadrele 
conducătoare ale partidului au acţionat, de fapt, — în timpul 
războiului şi al furtunoasei perioade a dezbaterilor din jurul 
articolului 7 din Constituţie —, dezmembrat. Nu ne referim numai 
la plecarea în partidul liberal a unor fruntaşi ca N. Kreţulescu sau 
V. Boerescu. Dar şi cei rămaşi credincioşi partidului împărtăşeau 
deschis opinii deosebite, pe care le afirmau public. Dezbinarea 
s-a produs chiar şi în gruparea politică restrânsă a junimiştilor. 
În chestiunea articoluiui 7 opiniile lui Carp şi Maiorescu nu erau 
împărtăşite de Negruzzi, Gane, Burghele, Eminescu şi ceilalți. 
Chiar Ju imea literară se divide din această cauză. Conta, 
Xenopo: şi alţii mai puţin reprezentativi formează o grupare 
politică independentă filoliberală care acţionează de conivenţă 
cu pa tidul liberal, Conta intrând — la sfârşitul anului 1880 — şi 
în guvernul condus de I. C. Brătianu, căpătând portofoliul 
cultelor. (Cum grupul din care a făcut parte V. Conta era format 
din 9 intelectuali ieşeni în frunte cu profesorul Brândză, 
gazetarii cu umor l-au botezat „grupul lui opt şi cu al brânzei 
nouă “.) De-abia la 3 februarie 1880 se încearcă o reorganizare a 
partidului conservator prin constituirea la Bucureşti a Clubului 
conservator. După statut, comitetul acestui club bucureştean era 
şi comitetul conducător al întregului partid. Cum Lascăr Catargi 
se autoexilase îmbufnat la Golăşei (din când în când, Timpul 
anunţa sosirea sa în Bucureşti sau reîntoarcerea la castel), 
preşedinte al clubului conservator bucureştean a fost ales 
Manolache Kostaki lepureanu. În semn de protest pentru 
alegerea lui lepureanu, priţul Gr. Sturdza (chiar iniţiatorul 
„„Petiţiei de la laşi“ !), care se deosebea în opinii de majoritatea 
fruntaşilor conservatori prin brusca sa atitudine filoţaristă, 
fundează, tot la începutul anului 1880, o minusculă grupare 

politică, pompos intitulată „Partidul naţional-democratic“. Acest 
grupuscul la care aderase şi generalul Chr. Tell avea ca organ 
Democrația națională. Dar pe lepureanu nu-l agreau defel nici 
fruntaşii junimişti. Nu numai pentru părăsirea temporară a 
partidului şi participarea sa în coaliția de la Mazar Paşa, dar şi 
pentru că îl considerau un exponent al vechii generaţii 
conservatoare, depăşită acum de noile realităţi. Maiorescu a 
refuzat orice colaborare cu lepureanu şi nu a frecventat deloc 
clubul conservator bucureştean câtă vreme lepureanu s-a aflat la 
prezidenţia acestuia. Rezerve serioase faţă de noua organizare a 
partidului aveau şi Petre Carp şi chiar Gh. Gr. Cantacuzino. Dar 
junimistul Th. Rosetti este ales vicepreşedinte al comitetului. 
Timpul devine organ conservator „pus sub direcţiunea comitetului 
ales de acest partid“. Apăreau acum trei ziare conservatoare. 
Numai că divergenţa de opinii era atât de mare, încât Românul 
jubila, înteţind polemica între conservatori, care şi aşa era destul 
de accentuată. 

Noul comitet conservator a ţinut să redacteze nu numai un 
statut, dar şi un program (semn voit al stabilităţii), pe care Timpul 
l-a publicat. Din păcate, programul abundă în generalităţi, fără a 
anunța un ansamblu de măsuri şi reforme necesare noului ciclu 
în care intrase România de după independență. Întâlnim, desigur, 
aprecieri specific conservatoare (cu care junimismul nu putea să 
nu fie de acord) despre condiţia modernă a suprastructurii. 
Liberalii sunt acuzaţi că au ignorat necesitatea „conservării 
individualităţii naţionale şi conformarea legilor organice cu 
gradul de cultură şi cu mijloacele de producţiune ale fiecărui 
popor“. Se vorbeşte acuzator de „teoriile abstracte de 
cosmopolitism importate de aiurea“ şi se deploră că noile instituţii 
create, prea liberale, „au devenit pentru marea majoritate a 
populaţiunilor de o parte o armă de exploatare în mânele celor 
mai abili şi mai puţin scrupuloşi, de alta un mijloc de aţâţări şi 
de discordie între proprietari şi muncitori, cei doi factori 

principali ai avuţiei naţionale“. Dar dincolo de acest verbiaj 
oportun nu se propune mare lucru chiar dacă se explică pe 
îndelete „„ce vrea să zică a fi conservator“. Când se ajunge la 
partea afirmativă a programului (..iacă acum ceea ce credem 
necesar deocanidată”). lucrurile nu coboară din aburul 
generalităților. Se proclamă necesitatea aplicării instrucției 
obligatorii şi îndreptarea ei spre o „direcţiune reală“, protejarea 
„claselor de jos prin măsuri priincioasc“ (nu se spune însă care 
anume ar trebui să fie aceste măsuri protectoare), şi restabilirea 
„armoniei între proprietari şi muncitorii agricoli“, să se protejeze 
prin legi speciale proprietatea agricolă mică (fireşte că nu se 
precizează nimic despre natura acestor legi speciale !), se 
reclamă simplificarea aparatului administrativ şi întărirea 
armatei.! Evident. toate aceste măsuri erau necesare. chiar dacă 
ordinea de urgenţe era vizibil încălcată. Numai că, din nou, totul 
plutea în sferele generalităţilor. Programul acesta, apărut la cinci 
zile după proclamarea Independenţei. nu putea fi şi un program 
de guvernământ, dovadă sigură că nici noul comitet nu credea 
în posibilitatea revenirii partidului în fruntea treburilor statului, 
deşi ciclul de patru ani se cam terminase şi conservatorii ar fi 
trebuit să reclame succesiunea. Maiorescu avea dreptate să vadă 
în acest program un concentrat de .fraze anodine, lipsite de orice 
preciziune şi pe care le puteau subscrie şi membrii partidului 
opus“?. Cu un asemenea program nu se putea forţa succesiunea 
guvernării pe care, abil, Brătianu izbutea s-o menţină (în pofida 
unor ştiute disensiuni în organismele conducătoare ale partidului 
său), operând mereu remanieri în cabinetul pe care îl conducea 
(în 1880 Timpul scria despre cele 36 cabinete Brătianu). Între 
bătrânii conservatori şi cei noi (printre care mari şi legitime 


| Cf. Timpul, V, nr 37 (16 februane), 1880 
2 Istoria contimporană a României, p. 177 

aspirații aveau junimiştii) prăpastia era mare, adâncindu-se 
amenințător. 

Dar preşedinţia lui Manolache Kostaki lepureanu nu durează 
mult. În septembrie 1880 moare! şi, după un scurt interregn (în 
care culisele au fost cu deosebire active), Lascăr Catargi acceptă, 
la 20 decembrie, să fie ales preşedinte al Clubului conservator. 
Din noul comitet conducător al partidului conservator, aşezat sub 
preşedinţia lui Catargi, fac parte generalii Manu şi Florescu, Al. 
Lahovari, Th. Rosetti, T. Maiorescu, Al. Ştirbei, financiarul 
Menelas Ghermani, Gr. Triandafil. Gr. Păucescu şi P. Teulescu 
(mai târziu intră în Club şi Christian Tell). Fruntaşi conservatori 
şi foşti miniştri ca P. Mavrogheni sau Gh. Gr. Cantacuzino şi 
Petre Carp refuză să intre în Comitet, neparticipând nici la 
activitatea clubului. Se credea că acest nou comitet conducător 
în frunte cu Lascăr Catargi avea să relanseze lupta partidului 
conservator pentru succesiune sau măcar ca o forţă de opoziţie 
puternică şi eficientă. Aşteptare zadarnică. Bătrânii conservatori, 
în frunte cu Catargi, aveau manierele şi obiceiurile lor, bine 
precizate. E drept că Timpul, sub redacţia specială a lui Eminescu, 
începe o nouă campanie, mai violentă (dacă se mai putea |) 
împotriva guvernului Brătianu. Dar numai cu imprecaţii 
pamfletare nu se putea recâştiga o situaţie pe care Brătianu şi ai 
lui o vegheau cu chibzuinţă. Alarmant era însă faptul că partidul 
condus de L. Catargi nu acţiona unitar, fiind şi acum destul de 
dezmembrat. Calitatea de membri în comitetul dirigent 
conservator a lui Maiorescu, Rosetti şi Ghermani nu semnifica 
deloc perfecta comuniune de opinii între junimişti (cunoscuţi şi 
acum sub titulatura de „juna dreaptă“) şi vechii conservatori. 


l Junimiştii au răsuflat uşuraţi. Maiorescu îi scria lui Gane la 22 
septembrie 1880. „T. Rosetti pleacă deseară la Bârlad ca să ţină 
speechiul pentru lepureanu. Fie-i țărâna uşoară, dar bine că am scăpat 
de el.“ (I. E. Torouţiu, op. cit., vol II, p. 183.) 

Petre Carp, indiscutabilul lor şef, avea programul său (expus în 
liniile sale principale într-un discurs parlamentar din septembrie 
1879), reflectând acum, liniştit şi tăcut, la închegarea şi 
concretizarea lui. Aştepta, în mod vădit, momentul prielnic pentru 
anunţarea acestui program. Prima fisură, ireparabilă, provocată de 
junimişti în cadrele conducătoare ale conservatorilor, avea să o 
provoace Maiorescu prin articolul său — vestit atunci — publicat 
la 1 ianuarie 1881 în Deutsche Revue. 

Articolul, redactat de Maiorescu, dar discutat şi aprobat de 
prietenii săi junimişti, pleda, în spiritul cunoscutelor principii 
progermanice ale întregii ideologii junimiste, pentru apropierea 
României, în politica externă, de Germania şi puterile Europei 
centrale, cerând ruperea vechilor tradiţii filofranceze. Era un 
gest care anunţa — avant la lettre — politica Triplei Alianțe 
(perfectată la 1883). Maiorescu, ca şi ceilalţi junimişti, ştia bine 
că o asemenea politică nu putea fi decât agreabilă regelui Carol. 
Dar articolul lui Maiorescu a stârnit o mare rumoare, ridicând 
protestul furibund nu numai al Românului sau al filoţaristei 
Democrația natională a beizadelei Gr. M. Sturdza, dar şi al 
colegilor din comitetul dirigent conservator. Militarii partidului, 
generalii Manu şi Florescu, ca şi Al. Lahovari (care se voia 
succesor al lui Catargi) îi reproşează lui Maiorescu nu numai 
publicarea articolului fără autorizarea prealabilă a comitetului, dar 
şi opiniile exprimate acolo. Junimiştii sunt gata să demisioneze 
din comitet, pentru a se alătura, disciplinati, autorităţii lui Petre 
Carp, şeful lor recunoscut. Decizia aceasta, cunoscută în 
cercurile politice bucureştene, tocmai când era pe cale de a fi 
pusă în fapt a fost, temporar, amânată datorită unui eveniment 
neaşteptat. Vodă Carol voia ca proclamarea regatului, acum 
posibilă şi necesară, să fie opera unui guvern de concentrare. În 
acest scop, Brătianu (la indicaţia Palatului) l-a convocat pe Carp, 
propunându-i intrarea a trei-patru conservatori într-un guvern 
condus de el (erau vizaţi Carp, Al. Lahovari, generalul Manu şi 

Gh. Gr. Cantacuzino). Carp, ca unul ce nu făcea parte din 
comitetul dirigent, a adus la cunoştinţă această propunere 
câtorva membri ai comitetului, special invitaţi: Maiorescu, Th. 
Rosetti, Al. Lahovari, Gr. Păucescu şi — suplimentar — N. Gane. 
Aceştia, la rândul lor, o comunică lui Catargi care se arată 
profund jignit că Palatul sau Brătianu nu i s-au adresat direct lui 
ca şef oficial al partidului conservator. Propunerea, fiind supusă 
discuţiei comitetului, întruneşte adeziunea majorității (s-au 
împotrivit generalii Manu şi Florescu, Al. Lahovari, Gr. 
Păucescu). Oficial i s-a comunicat lui Brătianu o decizie ce 
părea dilatorie („Propunerea lui Carp se poate pune în discuţie, 
când se va adresa întregului partid conservator, aşa cum este 
reprezentat prin comitetul său“), dar care a fost de toţi 
interpretată ca un refuz. A doua intervenţie a lui Brătianu pe 
lângă Carp (la 26 februarie) primeşte următorul răspuns: „Lascăr 
Catargi e gata să ceară o audienţă la palat, dacă Domnitorul îşi 
va manifesta dorinţa“. Carp aduce la cunoştinţa principelui 
hotărârea, dar acesta se fereşte de un răspuns rezolut, declarând 
numai că se va consulta cu preşedintele guvernului. Dat fiind 
refuzul conservatorilor, proclamarea regatului (14 martie 1881) 
a fost o solemnitate patronată numai de liberali. Junimiştii erau 
furioşi, considerând decizia bătrânilor o gafă de neiertat care, 
crede Maiorescu, a consolidat poziţia liberalilor, menţinuţi la 
putere încă şapte ani. 

Despărțirea dintre junimişti şi bătrânii conservatori nu mai 
era decât o chestiune de timp. Toţi oamenii politici ştiau că este 
iminentă. Junimiştii cereau un nou program „de idei practice şi 
de acțiune“ imposibil de formulat în cadrele osificatului partid 
conservator, dominat de politicieni cu deprinderi învechite. În 
consecinţă, junimiştii pregătesc, numai ei, noul program pe 
scheletul principiilor formulate de Carp la 1879. Carp şi-a 
definitivat programul care — precizase Maiorescu în 1899 în 
prefața la cel de al treilea volum din Discursuri parlamentare — 

„în cercul mai restrâns al junimiştilor fusese de multe ori 
dezbătut, nu numai ca teorie, ci şi cu privire la amănuntele 
aplicării“. În vara şi toamna lui 1881 acest program junimust a 
fost din nou pus pe tapet, şi în mai multe întruniri, ţinute la 
autorul scrierii de faţă, între Carp, general Manu, Al. Lahovari, 
Theodor Rosetti, prinţul Al. Ştirbei, Gr. Păucescu şi Gr. 
Triandafil“!. Cum se vede, junimiştii vor mai întâi să-i convingă 
pe unii dintre colegii lor conservatori să accepte programul 
elaborat de Carp. Ba chiar să convină împreună că în noile 
condiţii e necesar nu numai un nou program, dar şi o altă echipă 
conducătoare capabilă să se adapteze, suplu, noilor realități şi 
noilor directive programatice. Junimiştii, după 12 ani de 
activitate politică, credeau că au dreptul să aspire la supremație 
în partidul lor, cerând — mai pe faţă, mai indirect — locul de 
preşedinte după moartea lui lepureanu. Evident, liderul trebuia 
să fie Petre Carp. Jignit de această pretenţie, Catargi uzează de 
o stratagemă abilă. Demisionează şi se retrage în sihăstria de la 
Golăşei, oferind partidului posibilitatea alegerii unui nou lider. 
Cel desemnat nu e, fireşte, Carp, ci prinţul Al. Ştirbei. Dar foarte 
curând majoritatea membrilor comitetului respinge demisia lui 
Lascăr Cartagi şi o şedinţă a comitetului, special convocată la 
sfârşitul lui noiembrie 1881, îl reinstalează pe solitarul de la 
Golăşei în fruntea partidului conservator, iar Păucescu devine 
(de la 1 ianuarie 1882) directorul Timpului. Ruptura e acum 
inevitabilă. Maiorescu şi Th. Rosetti demisionează din comitet 
şi, o dată cu ei, ies din clubul conservator ieşean toţi junimiştii. 
Conservatorii primesc în cadrele lor grupul liberal dizident Gh. 
Vernescu, iar junimiştii se constituie în gruparea politică 
conservator-constituţională. 

Aşadar, la începutul anului 1882 junimiştii constituiți într-o 
grupare autonomă trăiesc febra organizării. Mare lucru însă la 


! Op. cit, p. 14, 16 

acest capitol nu aveau de făcut pentru că le lipsea un grup 
compact de aderenţi şi simpatizanți, iar Carp nici nu concepea 
ideea unor asemenea operaţii masive de recrutare, dealtm interi 
fără şanse de realizare. Lucid, a acceptat situaţia dată, conştient 
că el conduce un grup de personalităţi politice, importante prin 
competenţa şi poziția ce o reprezentau. Junimiştii ţin să-şi facă 
publică noua lor situaţie autonomă. Cum dispuneau de patru 
locuri în parlament. Carp ia cuvântul la discuţiile pe marginea 
mesajului regal (3 decembrie 1881) şi propune un contra-proiect 
de adresă (al lor) în care schiţează liniile principale ale 
programului junimist ..Era nouă“. În aceeaşi şedinţă Maiorescu 
se alătură programului anunţat de Carp, îl comentează şi îl 
sprijină. Noua grupare politică are deci un program, şi încă 
destul de bine articulat. Rămânea însă deschisă o întrebare în 
felul ei esenţială: modalitatea aplicării acestui program. Plecaţi 
din cadrele unui partid de guvernământ, junimiştii, ca grupare 
independenti, nu prea aveau şansa obţinerii rapide a unei 
guvernări pentru a-şi înfăptui programul. A intervenit însă 
complicatul joc al luptelor politice, ostilitatea pe de o parte 
dintre conservatori şi liberali, pe de altă parte disensiunile dintre 
grupările liberale dizidente şi cea a lui Brătianu. toate acestea 
confruntate de acute litigii interne şi externe. Prin manevre abile, 
junimiştii puteau demonstra utilitatea grupului lor politic 
potenţând la maximum o forţă care altminteri era destul de 
modestă. Iar orientarea lor filogermană, devenită publică după 
articolul lui Maiorescu din Deutsche Revue. atunci destul de 
singulară, era un atu deloc neglijabil nu numai pentru raţiuni de 
politică internaţională. dar şi pentru că venea în întâmpinarea 
dezideratelor regale care pregăteau, în taină, apropierea 
României de puterile Europei centrale. Şansele junimiştilor, 
fireşte nu de a guverna imediat, dar de a se impune ca un grup 
politic important, nu erau, aşadar, minore. Mai ales că tocmai 
atunci era pendinte complicata chestiune a Dunării, care a 

înrăutățit agravant relaţiile noastre cu Austria. Pentru a restabili 
lucrurile era necesar ca guvernul să apeleze la personalități 
cunoscute pentru orientarea lor progermanică. O apropiere de 
liberali devenea imperioasă. 

Oricât ar părea de ciudat, o asemenea tentativă de apropiere 
a junimiştilor de liberali nu presupunea nici o abjurare de 
principii din partea ambelor tabere. Ba chiar, cel care urmărea 
mai abitir apropierea era I. C. Brătianu. Mereu încolţit de dificile 
probleme interne şi externe, devenit un pragmatic acum vizibil 
stânjenit de mai vechile principii liberaliste (de care îi amintea 
mereu grupul radical al lui C. A. Rosetti), Brătianu, orientat spre 
tineret, dorea să coopteze grupul junei drepte. Cele două 
tentative ale lui Brătianu din 1881 nu vizau (Catargi a înţeles 
bine lucrurile) întregul partid conservator, ci numai grupul 
junimist. Peste tot era notoriu, încă înainte de ieşirea junimișştilor 
din partidul conservator, că tratează cu liberalii.! Dealtfel, 
junimiştii îşi pregătiseră din vreme platforma de principii pentru 
asemenea iminente colaborări, susținând că după proclamarea 
independenţei şi a regatului cerinţele din 1857 ale Divanurilor 
ad-hoc au fost înfăptuite şi, în consecinţă, vechile deosebiri 
programatice dintre conservatori şi liberali s-au risipit. Nu scria 
Maiorescu la 21 martie 1881 în articolul din Timpul această 
propoziţie cu totul semnificativă: „O întrebare rămâne acum de 
dezlegat: care mai este deosebirea de principii între partidul 


i La 18 august 1881 Maiorescu îi scrie lui Negruzzi: „În urma 
înroşirii (trecerea la liberali, n.n.) lui Mavrogheni era plin Bucureştii de 
numirea mea la Berlin sau la Ministerul Cultelor etc... Nu este şi nu 
poate fi vorba de intrarea mea izolată în vreo relațiune mai deaproape 
cu guvernul (s.n.). Dar grupul nostru al celor mai tineri cred că trebuie 
să ia o altă poziție în urma pierderii lui Mavrogheni şi a căderii în 
alegerile din laşi. Ce poziție, aceasta o vom hotărî cu toţii“ (|. E. 
Torouțiu, op. cit., vol. I, p. 14). 

numit liberal, astăzi la guvern, şi partidul numit conservator, 
astăzi în opoziţie ?“ lar Carp. în aceeaşi lună martie 1881, în 
discursul său pe marginea bugetului liberal (când a expus din 
nou programul „Erei noi“), a declarat opinii asemănătoare: 
„Întrucât dar partidele de astăzi înainte trebuie să se reformeze, 
constituindu-se din nou pe tărâmul ideilor organizatoare, 
numească-se ele Stângă sau Dreaptă, eu voi fi alăturea cu acei 
ce vor procede la reorganizarea noastră socială, în sensul în care 
am avut onoarea a vorbi.“|! Apoi junimiştii s-au considerat 
totdeauna aripa stângă a conservatorilor, apropiaţi. prin tot ceea 
ce năzuiau politic şi ideologic, de aripa moderată a liberalilor. 
Dacă liberalii ar fi renunţat la „excesele“ radicale, colaborarea ar 
fi fost cu adevărat posibilă. Or acum, în 1882-1883, Brătianu, 
devenit tot mai conservator în politica sa liberală, jugula ferm 
ieşirile radicale ale grupului rosettist. Legile lui Brătianu din 
1881-1882 (tocmelile agricole mai ales) veneau, destul de mult, 
în întâmpinarea vederilor lui Carp din programul „Era nouă“. 
(Carp le va apăra de aceea în parlament.) 

Colaborarea era deci perfect posibilă. Prilejul s-a ivit curând, 
determinat de litigiul cu Austria în amintita problemă a Dunării. 
Brătianu, care a ţinut tot anul 1882 legături apropiate cu 
junimiştii, îi propune lui Carp, în octombrie, să accepte 
demnitatea de ambasador la Viena. Carp a fost de acord (îi ceruse 
în schimb lui Brătianu prefectura de laşi pentru un junimist; şeful 
liberal, scuzându-se, i-a explicat că nu poate accepta). După o 
consultare cu ceilalţi fruntaşi junimişti?, Carp comunică acceptul 
şi în noiembrie depune scrisorile de acreditare. Brătianu obținuse 
acum colaborarea câtorva personalităţi conservatoare: Kreţulescu 
ambasador la Petersburg, Mavrogheni la Constantinopol. Carp la 
Viena. Th. Rosetti, care căpătase, încă în 1876, postul de 


l P. P. Carp, Discursuri, 1907, p. 267. 
2 Cf. T. Maiorescu, Însemnări zilnice, vol. Il, p. 128. 

consilier la Curtea de Casaţie, şi-l menţine, iar lui Maiorescu i se 
fac propuneri pe care nu le acceptă. I se par mai potrivite (şi mai 
profitabile !) procesele în care e angajat ca un fel de avocat al 
statului (a reprezentat în 1882-1883 ministerul Domeniilor în 
procesul cu legatul bucovinean, un altul — în 1883-1884 — 
încredinţat de Eugen Carada, în care a reprezentat Banca 
Naţională; tot în 1882 Sturdza! îi vorbea de recăpătarea catedrei 
universitare etc. etc.) Timpul lui Păucescu (Eminescu a 
demisionat oficial de la Timpul la 16 februarie 1883. Dar nu-şi 
mai exercita acolo funcţiile redacţionale de la instalarea lui 
Păucescu) se întreba indignat la începutul anului 1883: „Ce 
caută în partidul lor (al liberalilor, n.n.) Mavrogheni, Carp, 
Boerescu, Theodor Rosetti ?“2 lar peste câteva zile revenea, 
spunând că Maiorescu a fost nevoit să dezmintă în parlament 
zvonuri'e potrivit cărora „sirena de la Florica l-a atras deja în 
braţele sale“.3 Peste tot lumea politică era motivat încredinţată 
că junimiştii colaborează cu Brătianu şi unii credeau a şti că se 
tratează chiar intrarea grupului junimist în partidul liberal. Ceea 
ce nu era adevărat. Dealtfel, nici Brătianu nu îşi putea îngădui 
o asemenea pactizare politică, nedorită de cercuri ştiute din 
propriul său partid (Fleva, V.A. Urechia, A. Stolojan etc.). Şeful 
liberalilor înţelegea să-şi întărească partidul (şi grupul său din 
partid) prin cooptarea junimiştilor. Dar nu înţelegea, fireşte, ca 
prin această combinaţie (care ar fi lovit — ce-i drept — şi în 
partidul conservator) să primejduiască poziţia sa şi a partidului 
pe care îl conducea (s-ar fi creat dizidenţe noi). Destui fruntaşi 
liberali, repetăm, nu vedeau cu ochi buni apropierea junimiştilor, 
virtuali concurenţi primejdioşi în echipe guvernamentale sau în 
diferite posturi înalte. Şi această împotrivire îl obliga pe 


| Cf. T. Maiorescu, op. cit., p. 131. 
2 Timpul, VIII, nr. 4 (6 ianuarie), 1883. 
3 Ibidem, nr. 7 (12 ianuarie), 1883. 

Brătianu la prudenţă. Deocamdată amândouă părţile erau mai 
curând interesate să-şi menţină autonomia, asigurându-şi însă 
sprijinul reciproc. Mai ales acum, când conservatorii lui Lascăr 
Catargi pactizează cu dizidenţii liberali Gh. Vernescu şi N. 
Blaremberg creând aşa-numita „opoziţie unită“ (devenită apoi 
partidul conservator-liberal), iar în partidul liberal Brătianu avea 
de înfruntat împotrivirea organizată a grupului Dim. Brătianu, 
Kogălniceanu şi, chiar, nu peste multă vreme, a lui C.A. Rossetti. 
Despre posibilitatea unei fuziuni sau cel puţin de intrarea 
junimiştilor în guvernul I.C. Brătianu va fi totuşi vorba. Dar mai 
târziu, în 1884. Acum urgenţele erau altele şi pentru înfruntarea 
lor colaborarea trebuia să se păstreze într-o altă ipostază, aceea 
a independenţei formale. 

La sfârşitul anului 1882 problema care preocupa întreaga 
opinie publică era aceea a revizuirii Constituţiei. Rosetti voia 
să-şi realizeze programul său de reforme democratice (desfiinţarea 
celor patru colegii electorale şi crearea unui colegiu unic, 
eligibilitatea în magistratură pentru a o scoate de sub autoritatea 
guvernului, libertatea presei şi reorganizarea administraţiei prin 
diminuarea atotputerniciei subprefecţilor — zapciii ! — care ar fi 
trebuit să fie, pentru a fi numiţi, titraţi etc., etc.). Sistemul 
electoral în vigoare, potrivit Constituţiei din 1866, era 
într-adevăr o adevărată calamitate. Primul colegiu era al marilor 
moşieri (venit funciar de la 300 galbeni în sus), al doilea al 
proprietarilor mijlocii (venit funciar de la 100 la 300 galbeni). 
al treilea colegiu era al oraşelor (comercianţi, industriaşi care 
plăteau statului o dare anuală de 80 lei). Profesiunile libere. 
ofiţerii în retragere, profesorii şi pensionarii de stat votau în cele 
trei colegii, fiind scutiţi de cens. În sfârşit, al patrulea colegiu 
era format din cei ce plăteau statului o dare cât de mică (aici 
vota şi mica intelectualitate rurală, dacă nu se încadra în vreuna 
din primele trei categorii). Acesta era mai ales colegiul satelor, 
unde 50 de alegători desemnau un delegat care se deplasa în 

capitala judeţului pentru a vota. Pentru Senat funcționau numai 
două colegii în care erau repartizaţi alegătorii cu venituri între 
100 şi 300 galbeni anual. Înţelege oricine că acest sistem 
electoral discriminatoriu nu avea nimic democratic, deşi 
conservatorii nu oboseau să tot spună că România dispune de 
cea mai liberală constituţie din Europa. Alegerile nu exprimau 
şi nu puteau exprima voinţa ţării în primul rând pentru că 
numărul alegătorilor era infim în raport cu procentul populaţiei 
mature. Ţărănimea, în imensa ei majoritate, era practic exclusă 
de la vot, neştiind nici carte şi neavând nici cuantumul de venit 
minimal necesar. Cât priveşte delegaţii ţărani aduşi la vot, ei 
nu-şi puteau exprima liber opţiunile fiind, de regulă, fondul de 
rezervă al guvernului. Cu excepţia marilor moşieri din colegiul 
I, baza electoratului îl formau păturile orăşeneşti mijlocii şi 
mari. Edificator e faptul că mai mult de trei sferturi din numărul 
deputaţilor erau aleşi numai de cca 20 000 alegători. Din cele 
cinci milioane de locuitori existenţi, colegiul I dispunea de 3 388 
alegători, colegiul al II-lea de 4 814 alegători, colegiul al III-lea 
de 15 382 alegători pentru ca cel de al IV-lea să dispună de 
370 000 alegători (din care vota 1 alegător din 50). Primele trei 
colegii trimiteau în Cameră 118 deputaţi, iar cel de-al patrulea 
numai 30 de deputaţi. Apoi censul era extrem de ridicat (chiar 
mai ridicat decât în Anglia)!. 

În 1889 Maiorescu spunea că electoratul acesta „se compune 
din acei zece sau douăzeci de mii de oameni, de prin oraşe, care 
fac în statul nostru ceea ce se numeşte politică. Ei duc lupta 
electorală, ei sunt adevărații alegători şi tot din ei se compun şi 
aleşii care vin apoi aici în parlament ca reprezentanţi ai ţării... 2 


1! Vezi Matei Dogan, Analiza statistică a „democraţiei parlamentare “ 
din România, 1946, p. 9. 

2 T. Maiorescu, Discurs rostit la 19 mai 1889, Discursuri 
parlamentare, vol. IV, 1904, p. 300. 

lar Timpul, în 1878, referindu-se la aceeaşi situaţie, o fixa critic 
într-un tablou care era întristător de adevărat: „Sunt o mulţime 
de oameni în ţara aceasta cari n-au nici o meserie certă, nici o 
avere şi nici o ştiinţă, cari aşteaptă îndreptarea sorții lor de la 
schimbarea guvernului. Aceşti oameni, cari fac să semene 
oraşele noastre cu Roma din vremea lui Pompei, sunt asemenea 
alegători şi candidaţi la alegeri, ba ei sunt aceia care-şi fac din 
politică o meserie pentru ca să se ridice deasupra tuturor prin 
mizerie comună pe care se laudă c-o vor îndrepta.”! Ion Brătianu 
spunea şi el în parlamentul din 1881 că nu mai poate suporta şi 
administra „acele cerşetorii ale acelor cari sunt aleşi prin 
cerşetorii”. 

Într-adevăr, oraşele erau, electoral vorbind, stăpânite de o 
masă de postulanţi în funcţie sau pretendenți care îşi negociau 
hrăpăreţ voturile, constituind baza de manevre a unui clientelat 
electoral lipsit de scrupule. Maiorescu a fost informat în 1871 
că în România existau 64 000 funcţionari ai statului (consumând 
din buget 32 milioane franci), de care guvernanţii nu se puteau 
atinge pentru că riscau să-i transforme în adversari la alegeri. 
Dimpotrivă, aceştia se bucurau de un adevărat sistem de 
protecţie şi masa lor era în continuă creştere. Se spunea că, de 
fapt existau două armate de amploiaţi ai statului: cei în funcţiune 
şi cei în aşteptare. Ba chiar, alții adăugau şi o a treia categorie, 
cei concediaţi şi care aspirau la bugetul statului (Maiorescu a 
denumit o dată cele trei categorii de funcţionari astfel: efectivi, 
candidaţi şi pretendenți). Orice guvern de îndată ce se instala şi 
obținea revocarea parlamentului (adică noi alegeri) proceda la 
înlocuirea sistematică a tuturor funcţionarilor de la ierarhiile 
superioare până la cele mai umile, plasându-şi peste tot oamenii 
săi. Dar niciodată nu putea satisface întreaga clientelă, destui 
pretendenți rămânând fără slujbele promise. În aceste condiţii 


! Timpul, III, nr. 251 (15 noiembrie), 1878. 


287 


nu se putea vorbi (cu excepţia, poate, a primului colegiu) de un 
electorat constant. Alegerile le decideau ministerul de interne şi 
prefecţii de judeţ. Numai o situaţie extraordinară putea să ducă 
la înfrângerea candidatului guvernamental. Unanimităţile 
guvernului erau înfricoşătoare realităţi. Liberalii, dispunând de o 
excelentă organizare a partidului, decideau discreţionar soarta 
alegerilor, prin satrapii judeţelor. Nici o opoziţie nu era 
îngăduită. C.A. Rosetti, care a fost şi ministru de interne în 
guvernele liberale, a relatat la 2 mai 1884 în parlament că de 
obicei, în preajma alegerilor, candidaţii mai puţin siguri de 
situaţia lor veneau la ministru şi-i cereau „domnule ministru, te 
rog scrie-i prefectului să nu mă susţină, nici să mă combată“. 
Satrapul local (prefectul, preşedintele sau un membru al 
comitetului electoral permanent) putea să-şi îndeplinească destul 
de lesne misiunea pentru ca numărul alegătorilor unui colegiu 
(mai ales la colegiile unu şi doi) era foarte mic (mai puţin de una 
sută sau, cel mult, până la două sute). Potenţatul local ştia bine 
ceea ce doreşte fiecare alegător, îi cunoştea slăbiciunile, 
defectele, nevoile. Apoi existau cele trei categorii de funcţionari 
(după clasificarea lui Maiorescu mai sus citată) şi suplinitorii 
din învăţământ, mai toţi cu drept de vot. S-a arătat nu o dată că 
dificultăţile aproape deliberat create la examenele de definitivare 
acestor oameni (suplinitorii constituiau şi ei masa de manevră a 
guvernului) urmăreau menţinerea lor în situaţia de dependenţi ai 
guvernului. Un senator se alegea cu 50-70 de voturi (în 1890, la 
nişte alegeri parţiale, D. Sturdza s-a ales senator la Tecuci — 
colegiul I — cu 49 de voturi), iar un deputat cu două-trei sute de 
voturi. Şi astfel deveneau „aleşii națiunii“. 

Junimiştii s-au adaptat binişor acestor moravuri. În 1883, de 
pildă, Maiorescu e numit, după înţelegeri stabilite cu liberalii, 


l Înțelegerea cu liberalu e un fapt cert, lesne verificabil nu numai 
din lapidarele însemnări de jurnal ale lui Maiorescu sau din colportănle 

candidat la Colegiul I de Vaslui (contra lui Dim. G. Rossetti, 
fratele lui Theodor Rosetti). Vizitează o dată Vasluiul cu care 
ocazie se întreţine cu unii alegători. Apoi, reîntors la Bucureşti, 
tipăreşte o „Scrisoare către alegătorii din...“ pe care o trimite lui 
Th. Rosetti (vasluian). În totul expediază „40 exemplare, de 
împărţit la toţi alegătorii“ (s.n.), cantitate socotită arhisuficientă. 
Calculul era realist. A fost ales cu 23 voturi. La alegeri nu a fost 
prezent. Rezultatul i-a fost comunicat telegrafic la Bucureşti. 
Dar iată şi un episod care aminteşte scena cu care se deschide 
actul al doilea din O scrisoare pierdută. La 8 aprilie 1891 
Maiorescu, în vizită electorală la Tg. Jiu unde era candidat la 
deputăţie, se întâlneşte cu „Comitetul meu electoral“. După 
conciliabule şi pertractări, pentru mai multă siguranţă „discutat 
nume cu nume pe lista electorală, hotărât vizitele etc.“2 Apoi Carp 


gazetarilor vremii. Faptul e confirmat de corespondenţa intimă 
dintre Petre Carp şi Dimitrie Sturdza pe care am descoperit-o la 
Biblioteca Academiei. Din Viena, unde îşi îndeplinea funcțiunea de 
ambasador, P. Carp îi scria — la 7 aprilie 1883 — lui Dimitrie Sturdza, 
cerându-i să ia măsuri pentru reuşita lui Maiorescu în alegeri: „T. 
Rosetti care a fost la Vaslui — îl anunţa Carp, liderul junimist pe 
cumnatul său, D. Sturdza (al doilea personaj ca importanţă în ierarhia 
liberală) — zice că alegerea lui Maiorescu întâmpină greutăţi; nu ştiu 
întrucât aceasta corespunde cu fapta sau numai cu natura pesimistă a 
lui Teodor, dar fiindcă Lupaşcu este la Bucureşti te rog vorbeşte cu 
dânsul şi vezi ce qui en cet. Eu am scris lui Lupaşcu acum vreo două 
săptămâni dar nu am primit nici un răspuns.“ Ba chiar, în aceeaşi 
scrisoare intervenea şi pentru alți candidaţi junimişti care trebuiau aleşi 
cu sprijinul liberalilor: „Ştefan Mihăilescu (România liberă) îşi pune 
candidatura la Focşani şi e sprijinit de comitetul Voinov. Dacă ai prilejul 
de-a pune un cuvânt pentru dânsul, cred că ar ieşi în interesul tuturor“ 


12(1) 
(CL, BAR SSC VII) 


2 T. Maiorescu, Însemnări zilnice, vol. III p. 302. 

şi Maiorescu au cerut ani îndelungaţi o lege a inamovibilităţii în 
magistratură şi o lege a admisibilităţii în funcțiunile administraţiei 
de stat, printre altele pentru a le asigura acestor funcţionari 
independenţa în atitudine şi a desfiinţa sistemul prin care întreaga 
administraţie de stat era un imens aparat electoral. Aceasta însă 
când erau în opoziţie şi puteau denunța liberalii ca inițiatorii 
acestui nociv procedeu. La guvern însă Carp era de părere că 
funcţionarii publici trebuie să voteze întotdeauna cu guvernul 
„Căci ei sunt în afară de politică... au cariera lor şi trebuie să 
servească interesele permanente ale statului, iar nu interesele 
trecătoare ale politicei... Impiegatul care vrea să facă politică, 
n-are decât să binevoiască să părăsească serviciul statului. Dar 
să nu am eu impiegaţi supuşi ordinelor mele fără să am încredere 
în ei ? Care este ministrul acela care ar tolera să încredinţeze o 
parte din puterea publică a cărei răspundere o are, ştiind că acel 
om are să facă ceva înadins, care ar putea să compromită 
răspunderea ministrului față de parlament.“! 

Situaţia aceasta a instituţiei electorale, definitorie pentru 
condiţia democraţiei româneşti din acea vreme, voia Rosetti să o 
modifice. Ideea de la care pornea era, cum spuneam, desființarea 
colegiilor existente pentru a se crea un colegiu unic. Brătianu nu 
putea accepta această cerinţă socotită prea radicală. Dar o 
reformare a sistemului electoral în vigoare i se părea şi lui 
necesară (dar din motive apreciabil diferite). Reformele lui C. A. 
Rosetti din 1882 (mai ales legea tocmelilor agricole, sprijinită, 
cum am relevat, de junimişti) au stârnit împotrivirea marilor 
proprietari, deveniți acum potrivnici liberalilor. În aceste condiţii 
colegiul I se transformase într-un teritoriu pierdut pentru liberali. 
Soluția întrevăzută de Brătianu a fost înecarea acestui colegiu în 


l P, Carp, Discurs rostit la 16 martie 1893, Apud C. Gane, op. cit., 
vol. II, p. 64. 

masa alegătorilor colegiului al doilea.! Cu acest corectiv 
important (care nu modifica mare lucru din structura 
nedemocratică a sistemului electoral în vigoare), Brătianu a 
admis necesitatea revizuirii Constituţiei. Discuţiile despre 
revizuirea Constituţiei au început în parlament încă din octombrie 
1882 (Rosetti demisionase din guvern şi din parlament pentru că 
majoritatea partidului, orientat spre dreapta, nu accepta spiritul 
integral democratic al reformelor preconizate). Se decide, la 
sfârşitul anului 1882, organizarea unor noi alegeri pentru 
revizuirea Constituţiei. Junimiştii resping ideea revizuirii, dar 
opoziţia pe care înţeleg s-o facă guvernului e destul de blândă? 
în comparaţie cu atitudinea decis potrivnică adoptată de 
„opoziţia unitară“ Catargi-Vernescu (din care făceau parte şi M. 
Kogălniceanu, Gh. Mârzescu, grupul fracţioniştilor ieşeni). Când 
Carp a perfectat cu Brătianu plecarea sa în misiunea diplomatică 
la Viena, s-a stabilit şi regimul de care se vor bucura junimiştii 
în alegerile din 1883. „„Nouă — nota Maiorescu ceea ce îi relatase 
Carp — însă nu ne va face în alegeri nici o opoziţie. Eu am spus 
însă lui Carp că noi în nici un caz nu trebuie să devenim 
candidaţi ai guvernului. Fireşte, aşa şi este înţeles lucrul, mi-a 


l Vezi Const. Bacalbaşa, Bucureștii de altădată, vol. I, 1927, p. 288. 
2 În scrisoarea lui Carp către D. Sturdza din 20 martie 1884, din care 
am mai citat, se spunea că opoziția moderată pe care o făceau junimiştii 
proiectului de revizuire a Constituţiei serveşte de fapt şefului partidului 
liberal. „Am crezut şi cred încă că Brătiano e singurul dintre bătrâni 
care înţelege lucrul şi că odată revizuirea făcută, el are să caute a 
organiza şi a administra serios.“ Atunci când va începe munca de 
organizare şi construcție efectivă, liderul liberal va intra în conflict fatal 
cu parlamentarii de profesie, inclusiv partizanii săi politici. „Brătiano 
va avea atunci nevoie nu de mine, dar de oameni cari gândesc ca mine 
şi este bine să-i păstreze aşa intacți pentru momentul oportun“. (B.A.R. 
s 15 (7) ) 
DCCCLXVII 

spus el.“! Junimiştii duc tratative cu guvernul pentru a obţine 
locuri de deputaţi în Camerele de revizuire. Lupta în alegeri 
(aprilie 1883; acestea sunt alegerile fixate în O scrisoare 
pierdută), este de o violenţă neobişnuită (conservatorii ştiau bine 
că dispariţia colegiului I va da o grea lovitură marilor proprietari 
şi implicit partidului conservator). Parlamentul revizionist se 
întruneşte la 10 mai 1883. Opoziția, cu toată furibunda agitaţie, 
nu izbuteşte să aducă în parlament mai mult de 12 deputaţi. 
Junimiştii obţin patru locuri de deputaţi, printre care se alege şi 
Maiorescu (cum relatam mai sus, la Vaslui cu... 23 voturi). În 
comparaţie cu numărul de deputaţi îngăduit întregii opoziții 
unite, cel acordat junimiştilor este realmente mare. Zadarnic 
încerca Maiorescu să explice — scuzându-se — bunăvoința 
guvernului („Era şi greu guvernului să combată pe toţi junimiştii 
în momentul în care Carp îl reprezenta la Viena“), precizând că 
a fost vorba numai de o „indirectă susţinere a guvernului 
liberal“? acordată junimiştilor. Toată lumea politică ştia de 
înţelegerea dintre Brătianu şi junimişti. Faptul devine şi mai 
evident la deschiderea parlamentului când deputaţii opoziţiei 
unite demisionează în semn de protest (incorectitudinea 
alegerilor) iar junimiştii rămân. Timpul lui Gr. Păucescu nu s-a 
sfiit să califice atitudinea junimiştilor ca fiind „prostituție“, iar 
Al. Lahovari a propus o denumire, deloc rău găsită pentru 
comportamentul junimiştilor: „opoziţia miluită“ (o expresie, 
aprecia Maiorescu, „pe cât de literariceşte fericită, pe atât de 
politiceşte neîntemeiată'). Grupul junimist, deşi îşi păstrează 
vechile puncte de vedere, acordă guvernului sprijin. Dealtm interi, 
simpla sa prezenţă la lucrările parlamentului e un sprijin tacit 
pentru că, în condiţiile retragerii deputaţilor „opoziţiei unite“, 
opoziţia în Cameră era reprezentată de junimişti. Or, fără 


1 T. Maiorescu, Însemnări zilnice, vol. II, p. 128. 
2 Idem, Discursuri parlamentare, vol. III, 1899, p. 46. 

opoziţie Camerele nu prea puteau funcţiona. Dezbaterile 
parlamentului au fost îndelungate, până la 8 iunie 1884 (trebuiau 
modificate 25 articole din Constituţie), iar în sânul liberalilor 
divergenţele de opinii dintre brătieni şi rosettişti erau prea mari 
pentru a se putea ajunge lesne la o conciliere. Finalmente, 
rosettiştii au fost parţial înfrânți, iar brătienii au făcut unele 
concesii. În locul celor patru colegii au apărut... trei, sistemul 
electoral nedemocratic rămânând în vigoare. 

Junimiştii au o situaţie politică privilegiată. Se bucură de 
protecţia guvernului, iar conservatorii depun stăruinţe pentru a-i 
smulge din pactizarea cu Brătianu. Urmăreau înfrângerea 
guvernului Brătianu în favoarea unui guvern conservator-junim ist. 
Maiorescu (care a tratat cu Al. Lahovari această propunere) a 
răspuns dilatoriu ştiind că, de fapt, Brătianu e de neclintit. În 
septembrie 1883, la Gastein, Brătianu a perfectat cu Bismarck 
aderarea României la Tripla Alianţă (tratatul s-a parafat în 
octombrie 1883). Acordul acesta, păstrat în mare taină, era 
cunoscut oficial numai de primul ministru Brătianu, D.A. 
Sturdza (ministru de externe), Carp (ambasador la Viena) şi Al. 
Beldiman (ambasador la Berlin). Carp i-a comunicat taina şi lui 
Maiorescu (de-abia la 22 martie 1884), precizându-i că în noile 
condiţii regele Carol nu-l va demite sub nici un motiv pe actualul 
său prim-ministrul. Junimiştii se bucurau de încrederea oficialităţii, 
cunoscută fiind (şi din partea regelui) constanta lor orientare 
progermanică. Brătianu, părăsit de gruparea lui C.A. Rosetti, 
de cea a lui Dimitrie Brătianu, de fracţioniştii ieşeni, de 
Kogălniceanu, voia să şi-i apropie total pe junimişti, propunându-le 
intrarea în guvern?. Propuneri similare îi făcea lui Maiorescu şi Al. 


l La 1 ianuanie 1884 Maiorescu nota în Jurnal: „Convorbire cu Carp. 
Brătianu de neînlocuit din cauza Gastein-ului (de care înţelegere mai ştiu 
2-3, Sturdza, Carp).“ Cf. Însemnări zilnice, vol. II, p. 226-227. 

2 Pnma propunere i-a fost făcută lui Maiorescu de Dim. Sturdza. La 

Lahovori în numele partidului conservator-liberal (nou creat) de 
sub conducerea lui L. Catargi-Gh. Vernescu. Grupul junimist 
ajunsese un fel de arbitru al situaţiei, înclinând sprijinul — deschis 
— spre guvernul lui I. C. Brătianu.! Faptul a fost prea evident cu 


26 februarie 1884 aflăm următoarea însemnare: „De la 12 2 până 
aproape de 3 convorbire cu Dimitrie Sturdza la mine... Mi-a dat să înțeleg 
(că mi s-ar oferi) ministerul (instrucţiunii publice şi al) cultelor deoarece 
Aurelian (a devenit) imposibil. I-am răspuns că eu văd utilitatea mea în 
aducerea elementelor conservatoare moderate, Dimitrie Rosetti, 
Constantin Şuţu, Pogor, prinţul Ştirbei, Ghermani, Triandafil, chiar 
Lahovari şi general Manu la o mărturisire pe față pentru politica 
occidentală a lui Sturdza, chiar subt conducerea lui Brătianu şi că singur 
nu pot intra în minister. A rămas până la întoarcerea lui Carp de la Viena, 
îndată după revizuirea (Constituţiei.) Dar Sturdza vădit dezamăgit.“ 
(Însemnări zilnice, vol. II, p. 233-234.) De fapt, lui Maiorescu i se 
propusese şi în toamna lui 1883 intrarea în guvern ca ministru al cultelor 
şi instrucţiunii. O ştim din scrisoarea sa către Emilia Humpel la 4 
octombrie 1883: „Din umbra proiectată a figurii mele politice observ că 
am crescut mai mult decât bănuiam. Ar trebui să fiu prea naiv ca să 
primesc portofoliul ce mi se oferă. În prezent pentru acest minister sunt 
prea bun, de aceea refuz, şi din calcul. Sunt însă şi multe împrejurări 
potrivnice... Căci însemnătatea pe care ei mi-o dau astăzi este într-adevăr 
comică. De ce tocmai acum să fiu ministru al Instrucție: şi Cultelor ? 
Pentru că acum se înclină şi ei spre alianța austro-germană pe care am 
prezis-o totdeauna ?... Dacă însemn într-adevăr ceva, trebuie să şi fim 
utilizați în spiritul întregii noastre direcții. Şi atunci nu intru în haita 
roşiilor ca o aţâţătoare între tauri, ci trebuie să dispun în consiliul de 
miniştri de o majoritate de prieteni ca să am o influenţă imediat sensibilă 
în întreaga atmosferă administrativă a țării. Dacă nu se poate, renunţ. Pot 
aştepta cu atât mai mult cu cât politica nu mă interesează prea tare.“ (|. E. 
Torouţiu, op. cit., vol. IV, p. 42-44.) 

l Junimiştii ştiau bine cât de divizat e partidul liberal şi nevoia 
liderului de cadre pentru funcțiunile înalte. De aceea înțelegeau să 
conducă jocul alianțelor cu guvernul în aşa fel încât să obțină maximum 

ocazia discutării în parlament a proiectului guvernamental pentru 
dotaţia domeniilor Coroanei, când — cu excepţia deputaţilor 
credincioşi guvernului — toţi ceilalţi s-au împotrivit cu o violenţă 
extraordinară, la care s-a asociat mişcarea maselor populare, 
manifestând public. Discursul lui Maiorescu, favorabil 
proiectului de lege, rostit la 4 iunie 1884, a fost considerat de toţi 
drept salvator pentru guvern. (Legea a fost votată cu 77 de voturi 
contra 76.) Brătianu l-a sărutat pe Maiorescu, asigurându-l că „aş 
fi salvat chestiunea“. Maiorescu, după acest discurs. a ştiut că 
situaţia sa şi a grupului său politic e acum la zenit („am avut 
sentimentul precis: acum vine ceva important politiceşte“). 
Intuiţia lui Maiorescu — dealtminteri previzibilă — se verifică de 
îndată. La 14 iunie, în camera lui Carp de la hotelul Broft, a avut 
loc consfătuirea dintre I. C. Brătianu, Carp şi Maiorescu (relatată 
de Maiorescu pe larg în Jurnal şi, succint, în prefața la vol. III 
din Discursuri parlamentare). S-a pertractat intrarea junimiştilor 
în guvernul Brătianu dorită şi de regele Carol. Junimiştii, prea 
siguri de forţa şi prestigiul dobândite, au pus condiţii grele 
(stârpirea agio-ului, desfiinţarea satrapiilor liberale judeţene, 
înlăturarea unor înalţi funcționari brătienişti prea compromişi. 
depline puteri miniştrilor junimişti care ar fi intrat în guvern, 
acordul junimiştilor la numirea miniştrilor liberali din noul 


de avantaje posibil. Şi nu făceau din această convingere o taină, de 
vreme ce Carp i-a comunicat franc lu D. Sturdza în martie 1884: 
„Maiorescu crede şi cu drept cuvânt — seria Carp de la Viena lui Sturdza 
— că cu vremea Brătianu şi cu tine nu veți putea merge singuri şi că are 
să vă trebuiască oameni capabil — căci cu Voinov, Dabija, Aureliano, 
Cămpineano, Kiţu, nu se guvernează à la longue. Când vă veţi convinge 
de acest adevăr, şi trebuie să vă convingeți dacă vă este dragă ţara 
noastră, aveți să vă adresaţi la dânsul sau la alţii ca dânsul şi poate că 
17 (3) 
) 


atuncia să recunoşti cât de nedrept ai fost“ (BAR S DCCCLXVII 

guvern, transformarea Iaşilor într-un fief junmist prin numirea 
ca prefect a lui Leon Negruzzi sau N. Gane. intrarea în guvern a 
trei junimişti: Carp, Maiorescu, Th. Rosetti etc.) Tratativele au 
continuat câteva zile, fără a se ajunge la o înţelegere rezolută. 
Brătianu ar fi răspuns că nu poate primi atâtea condiţii prealabile 
şi, mai ales, cea a desființării agio-ului. 

Maiorescu nu a divulgat (nici în Jurnal şi, mai ales, nici în 
prefața vol. III din Discursuri) totul. De fapt, junimiştii nu se 
mulțumeau cu cele trei ministere promise (externe, interne şi 
război sau cel al finanţelor dorit de Carp). Ei ar fi voit 
acapararea partidului liberal, pe când Brătianu nu urmărea decât 
întărirea guvernului său cu personalități piestigioase şi 
competente, satisfăcând astfel şi dorinţa regelui. În nici un caz 
nu putea accepta să cedeze partidul şi guvernul în mâna 
junimiştilor, chiar dacă acum, după revizuirea constituției, nu 
mai existau deosebiri de principii (teoretice sau pragmatice) 
între partidul condus de el şi junimişti. Când şi-a dat seama de 
intenţiile junimiştilor, a renunţat la coaliţie. Nepotul influentului 
Eugen Carada (M. Theodorian Carada, fratele prozatorului Caton 
Theodorian) a relatat în amintirile sale un „amănunt“ care vrea 
să explice eşecul fuziunii. „De cum s-au rupt în 1884 tratativele 
pentru formarea unui cabinet liberal-junimist, ştiu de la 
unchiu-meu că Brătianu le încheiase. Rămâneau în guvern patru 
liberali şi intrau trei junimişti. Cabinetul, astfel remaniat, avea 
să depună jurământ a doua zi. Seara a venit însă Sturdza la 
Brătianu şi a mărturisit cum că fusese la el Carp (Sturdza şi 
Carp erau cumnați, căsătoriţi fiind cu două surori Cantacuzino, 
n.n.) şi-i zisese că s-a mulţumit cu trei portofolii pentru că se 
bizuie pe cumnatul său să se unească cu ei, să facă majoritatea 
ca să răstoarne pe Brătianu şi să-l înlocuiască în fruntea 
guvernului. Dacă a auzit aşa, Brătianu n-a mai făcut nici o 
remaniere şi colaborarea cu junimiştii a căzut baltă. Acest 
incident şi nimic altceva a împiedicat intrarea junimiştilor în 

cabinetul Brătianu“! (Desigur, informaţiile lui Carada Theodorian 
trebuiesc luate sub beneficiu de inventar. Le menţionăm, deci, 
numai ca o ipoteză posibilă.) Vor fi intervenit şi destule alte 
intrigi de culise (intimii lui Brătianu nu puteau tolera 
ascensiunea grupului Carp în propriul lor partid şi în simpatiile 
seniorului de la Florica) care au influenţat hotărâtor eşecul 
tratativelor. Rămâne însă faptul esenţial că programatic 
colaborarea dintre junimişti şi liberalii lui I. C. Brătianu era 
atunci o realitate. Şi chiar dacă nu s-a perfectat intrarea 
junimiştilor în guvern, colaborarea a continuat câţiva ani buni, 
junimiştii obținând câteva avantaje nu tocmai de neglijat. Printre 
altele, atunci — în tratativele din camera hotelului Broft şi la 
întâlnirile din 1 şi 10 octombrie cu Brătianu pentru perfectarea 
condiţiilor de participare în alegeri — s-a decis reintegrarea lui 
Maiorescu în învăţământ?, mutarea lui Negruzzi la Universitatea 
din Bucureşti la prima ocazie favorabilă (mutarea se va produce 
în 1885, la moartea lui Vasile Boerescu), menţinerea lui Th. 
Rosetti la preşedinţia Curţii de Casaţie, asigurarea pentru noile 
alegeri, din noiembrie 1884, a unui important lot de deputaţi 


1 M. Theodorian Carada, Efemeride, 1930, p. 90. 

2 În 1897 Maiorescu oferea o explicaţie lui favorabilă şi cu totul 
nevinovată a reintegrării sale în învăţământ: „....În octombrie 1884 
ministrul cultelor de atunci, d. G. Chițu, găsind în dosarele ministerului 
acela o deciziune a generalului Tell (din 1871, n.n.), a revocat-o ca 
nelegală şi a rechemat şi totodată transferat pe vechiul profesor de 
filosofie din laşi la Universitatea din Bucureşti“. (Discursuri..., vol. I, 
p. 123.) Aceeaşi versiune trandafine o prezintă şi Soveja (S. Mehedinţi) 
în biografia sa despre Maiorescu care e, de fapt, o autobiografie a 
criticului, lăsată să apară însă, din rațiuni tactice, sub semnătura 
geografului. (Am demonstrat aceasta în vol. I din cartea noastră Viaţa 
lui Titu Maiorescu, vol. 2, 1987). Ciudat — nu ? — că ministrul Gh. 
Chițu a găsit tocmai acum, în 1884, vechea hotărâre de suspendare din 
1871 şi a revocat-o ca nelegală ! 

junimişti! ş.a. Cartelul electoral a dat rezultate. În noul 
parlament junimiştii dispun de nouă locuri în Cameră (Carp, 
Maiorescu, I. Negruzzi, Pogor. D. A. Laurian, I. Melik, I. lanov, 


1 Un document, descoperit de noi atestă în termeni clari realitatea 
acestei înţelegeri electorale. O scrisoare a lui P. Carp către D. Sturdza 
expediată din laşi la 2 septembrie 1884 (Carp îşi luase pentru aceasta 
o scurtă vacanţă din misiunea sa ministerială la Viena) formula 
pretenţiile junimiste pentru Moldova: „Dragă Miticus, Ieri am sosit şi 
am început a studia terenul pe care l-am găsit favorabil ideilor noastre. 
Chiar Pogor, care se dase cu opozițiunea întrunită, s-a săturat de 
partidele lor şi ar merge cu noi (liberalii şi junimiştii coalizați n.n.)... 
Deocamdată cred de interes să-ţi comunic cine din amicii mei şi mine 
pun candidaturile: 

laşi — deputaţi: B. Pogor, J. Negruzzi, I. lanov, G. Crupensky, I. 
Melik; senator L. Negruzzi 

Vaslui — P. Carp, T. Maiorescu 

Roman — A. Naum 

Dorohoi - Bossy (ginerele lui Catargi) 

Folticeni - N. Gane şi Georg. Racoviţă 

Huşi — C. Negruzzi şi Culiano 

Galaţi — Ghiţă 

Piatra — Vârgolici 

Bârlad — doi candidaţi care încă nu sunt hotărâți, aşteptând 
răspunsuri. 

Cum vezi pentru Moldova un total de 19 care să nu poate (ajunge ? 
text indescifrabil n.n.) la 21 sau 22. Pentru Valahia vor f117-8 dar nu ştiu 
cine până ce nu voi vorbi cu Maioresco. Eu cred că toţi sus-numiții au 


f ezti c 2 0 (8) ze 
şanse pentru localităţile lor“. (BAR S BEceLXVII ? 


Apoi, la 1 noiembrie, când evenimentele electorale se precipitaseră, 
Carp îi comunica lui Sturdza obstacolele întâmpinate de unii dintre 
candidaţii junimişti conveniţi, cerând imperios măsuri care să asigure 
victoria lor în alegeri. Era vorba, e limpede, de termenii unui cartel 
electoral în limitele căruia „înaltele părţi contractante“ aveau drept să 
ceară îndeplinirea lor scrupuloasă. 

Th. Nica, Vasile Bossy) şi trei locuri în Senat (D. G. Rosetti, 
Leon Negruzzi, I. Diamandi). Acestor 12 parlamentari li se vor 
alătura doi noi aderenţi: Al. Marghiloman şi Toma Cămărăşescu. 
Maiorescu a fost ales la Huşi ca „independent“ cu voturile 
electoratului liberal şi, practic, pe lista liberală. Pogor, Negruzzi, 
lanov. Melik au fost aleşi la laşi. La începutul campaniei 
electorale figurau chiar pe lista naţional-liberală. La insistența 
lui Pogor au fost retraşi de pe listă, fiind aleşi de liberali ca 
„independenţi“. Lui Carp. care a candidat la Vaslui, i s-a propus 
să intre în comitetul electoral naţional-liberal. A refuzat şi a fost 
ales, fireşte, ca „independent“. Tot în situaţia de „independent“ 
s-a ales şi Al. Marghiloman. Situaţia miluită a deputaţilor 
junimişti era atât de cunoscută tuturor încât /'Independance 
Roumaine — filoliberal — îi numea, de câte ori le pomenea 
numele, „„depute collectiviste“. Cu un grup compact de 14 
parlamentari, junimiştii erau acum o formaţiune politică importantă. 
Chiar cea mai importantă grupare din opoziţie, de vreme ce 
„opoziţia unită“ s-a abținut de la alegeri, motivând că revizuirea 
Constituţiei a fost ilegală, anulând „pactul fundamental“ dintre 
națiune şi Coroană. 

Junimiştii (care dispuneau de la 16 ianuarie 1885 şi de un 
organ de presă, România liberă sub direcţia lui Dim. A. Laurian) 
acționează în parlament ca o grupare independentă, făcând 
guvernului „opoziţie leală“, stârnind furia injurioasă a 
conservatorilor care din „„miluiţi” nu-i mai scoteau. Carp a 
motivat, în noiembrie 1884, poziţia grupării sale în parlament: 
„Aparţin unui grup de oameni cari cred că distincţiunea de partid 
de până acuma nu mai are absolut nici o rațiune de a fi. Cred că 
principiile cari le-au avut şi unii, şi alții, sau nu mai sunt 
posibile, sau au fost realizate şi că, prin urmare, pe bazele 
trecutului nu mai poate fi luptă de principii, ci numai o luptă 
pentru putere, luptă cu atât mai înverşunată, cu cât natura, 
neadmiţând golul, pretutindeni unde au lipsit ideile, s-au pus în 

locul lor apetituri personale. Vechea stângă şi vechea dreaptă 
şi-au făcut vremea lor. Să căutăm dacă în organizarea acestei țări 
nu găsim un tărâm nu atât de luptă, cât de emulaţiune pentru 
binele ţării... În această privinţă neapărat că vor trebui să se 
nască deosebiri de idei... dar aceste deosebiri n-au să aibă 
rădăcinile lor în trecut...“! România liberă, organ junimist, 
declara şi ea într-un articol de fond semnificativ: „Destul 
cu luptele constituționale. Pactul nostru constituţional, cu 
principiile cuprinse într-însul, poate servi ca bază pentru munca 
mai multor generaţiuni 2, pentru ca în aprilie să se precizeze că 
„din punct de vedere constituţional nu ştim unde ar fi linia de 
deosebire între liberali şi conservatori...“3. De fapt, junuiiniştii au 
aşteptat după alegeri să fie integrați în guvernul lui Brătianu 
primind trei portofolii (sau două şi Th. Rosetti guvernator al 
Băncii Naţionale) şi renunțând la cerința schimbării unor 
prefecţi. Dar Brătianu a format ministerul fără a-i coopta pe 
junimişti. Maiorescu a fost profund afectat (sentiment încercat 
de mai toţi junimiştii fruntaşi). Aveau convingerea că, în ciuda 
tuturor concesiilor făcute, au fost înşelaţi. Notaţia de la 25 
noiembrie 1884 din Jurnal, deşi eliptică, este destul de 
lămuritoare în acest sens: „Una din cele mai triste zile, nimic nu 
mi-a izbutit... Istoria de la Craiova, lăsarea pe dinafară în 
politică a grupei noastre din partea lui Br.[ătianu] la formarea de 
azi a Cabinetului. "“4 

Deziluzia a fost, se pare, egală în amândouă taberele. 
Junimiştii şi-au constituit repede grupul lor independent, hotărâți 
să adopte o atitudine cu adevărat opoziţionistă activă. Atacul a 


1 P, P. Carp, Discurs rostit la 29 noiembrie 1884, Discursuri, vol. |, 
1907, p. 316. 

2 România liberă, IX, nr. 2259 (5 ianuarie), 1885 

3 Idem, nr. 2321 (13 aprilie), 1885. 

4 T. Maiorescu, Însemnări zilnice, vol. Il, p. 277. 

fost deschis destul de târziu, tocmai la un an de la data 
alegerilor. Probabil că până atunci se aştepta o retranşare a lui 
Brătianu pe poziţiile mai vechilor înţelegeri. Când junimiştii au 
înţeles că totul e pierdut şi soarta guvernului pecetluită, Carp şi 
Maiorescu au pornit ostilitățile. La 19 noiembrie 1885 grupul 
politic junimist se întruneşte la Maiorescu şi, se pare, pune la 
punct un adevărat plan de bătaie. Maiorescu publică în România 
liberă ciclul de articole Precedentele constituționale create de 
ministeriul Brătianu. La 27 noiembrie Maiorescu îşi rosteşte 
obişnuitul discurs la adresă în care atacă deschis guvernul. Cere 
legiferarea inamovibilității magistraturii amânată de un guvern 
care a instaurat în magistratură, dia interesc politicianiste, 
favoritismul, lichidarea corupţiei, denunţând sistemul „încurajării 
influențelor personale nelegitime în mai toată sfera intereselor 
publice şi private“. Şi încheia patetic: ,....Ne credem datori a 
aduce la cunoştinţa Coroanei că nemulţumirile în ţară au crescut, 
nemulțumirile în ţară cresc, şi a venit momentul să ne întrebăm: 
până unde vor creşte ? Am zis.“ ! Eug. Stătescu a reacţionat 
violent. I-a răspuns printr-o scrisoare deschisă publicată în 
Vointa națională. Ceea ce l-a determinat pe Maiorescu să-l 
provoace la duel. Chiar a doua zi, la 28 noiembrie, intervine şi 
Carp care acuză guvernul că tolerează în jurul său corupţia. 
(„„„„.ceea ce se lăţeşte este corupţiunea. Nu voieşte d. Brătianu 
de corupţiune, dar corupţiunea vrea de d-sa şi cu braţe nevăzute, 
dar numeroase, ca braţele unui imens polip, îl strânge şi-l va 
strânge până îl va năbuşi. 2) Liberalii i-au răspuns iritat 
(„cuvântul meu, a revenit Carp în chestiune personală, a avut 
nenorocirea de a deştepta o adevărată furtună în această 
Adunare“) cu injurii, altminteri destul de obişnuite în parlament. 
Nimic nu a fost cruțat, utilizându-se limbajul curent în asemenea 


l Idem, Discursuri, p. 391. 
2 P, P. Carp, op. cit. p. 388. 


301 


dispute: „fiinţe bugetare“, „oameni fără principii care merg cu 
cine e mai tare“, „„şoareci care părăsesc corabia ameninţată de 
naufragiu“. Carp s-a apărat, în replică. tot atât de dur, respingând 
— argumentat — acuzaţiile ce i-au fost aduse lui şi prietenilor săi 
politici. Maiorescu, în aceeaşi zi de 28 noiembrie 1885, numea 
într-un articol din ciclul notat mai sus (semnat „Un craiovean“) 
guvernarea liberală de atunci „absolutism deghizat sub formă 
constituțională“, acuzându-l pe Brătianu că procedează ca în 
vremurile  anteconstituționale, dictând autocratic mersul 
treburilor statului. Dulcea perioadă de coabitare între liberali şi 
junimişti e o realitate apusă. Venise, fără întoarcere, vremea 
înfruntărilor şi a polemicilor neîmpăcate. 


x 


Înainte de a le surprinde traiectoria, o chestiune ar trebui mai 
întâi clarificată. Au fost junimiştii, într-adevăr, în toți aceşti şase 
ani un grup de arivişti urmărind să se rostuiască şi să acapareze 
puterea indiferent de modalitatea cuceririi ei ? Sau, altfel spus, 
au avut dreptate adversarii conservatori sau cei liberali care au 
pretins că junimiştii s-au aliat, după un barometru de ei descifrat, 
mereu cu cei mai puternici pentru a se instala, privilegiat, în 
fruntea ierarhiei politice ? Sau, în sfârşit, au sacrificat junimiştii 
principiile anunţate cu atâta sobrietate, în folosul avantajelor 
oportune ? Toate aceste întrebări (care se reduc, de fapt, la una 
singură), examinate atent, nu pot primi un răspuns integral 
pozitiv sau negativ. Fără îndoială, au utilizat recuzita de rigoare, 
nesfiindu-se să practice elemente (adesea esenţiale) ale jocului 
politicianist, cu intriga de culise, răspunsul dilatoriu, alianţa 
oportună cu politicieni pe care îi dispreţuiau, nesocotirea unor 


1! Precedentele constituționale create de ministeriul Brătianu (Il), 
România liberă, IX, nr 2502 (28 noiembrie), 1885. 

angajamente anterioare şi câte altele ale acestei îndeletniciri. Dar 
şi la acest capitol al imundei recuzite politicianiste junim iştii 
s-au distins în aceşti ani ca şi în cei următori printr-un efort de 
corectitudine şi respingere a tentativelor de a folosi situaţia 
politică drept mijloc de înavuţire. Principiile pe care le enunta, 
cu înaltă şi responsabilă pedagogie, Maiorescu în octombrie 
1875, într-o scrisoare către junimistul St. Vârgolici, au fost 
aplicate!. Că situaţia sa politică i-a folosit destul de mult pentru 
bănoasa avocatură este adevărat. (Nu numai pentru procesele în 
care pleda ca un fel de avocat al statului, dar şi în cele private în 


1 Reproşându-i că are prea multe catedre în şcolile ieşene, 
Maiorescu întreba retoric: „Oare nu se apropie prea mult de interesele 
materiale şi — cel puţin — nu se depărtează prea mult de la acea lucrare 
mai ideală, care este meritul Junimii şi singurul titlu de onoare ce ni 
se cuvine a contribui la regenerarea morală a României ? D-ta ştii că, 
din parte-mi, sunt un adevărat şi sincer inimic al frazelor celor mari, şi 
dacă totuşi vorbesc de neapărata trebuință a idealismului, este din 
convingerea înrădăcinată că altfel nu ne putem susține şi nu merităm a 
ne susține în lupta pentru existenţă — luptă, tot aşa de energică în lumea 
morală, ca în cea materială. D-ra ești tânăr şi pentru tinerețea d-tale ai 
câştigat destul şi câştigi destul... Prin ce ne deosebim noi de belferi ? 
Care e rațiunea, temelia existenţei noastre ? Jertfa ideală, şi nimic alta. 
Este vederat că jertfa ideală nu poate să meargă până a n:mici cu totul 
substratul material fără care nu poate trăi nimic într-un stat. Dar est 
modus in rebus. Jertfa trebuie să fie totuşi o jertfă, şi trebuie să se simtă 
din viaţa, din toată activitatea cuiva că ceea ce aduce pe altarul patnei 
este o emanaţie curată a sufletului său. A lucra numai pe bani, aceasta 
ştie şi dr. Fătu cu 2800 franci de la grădina botanică, cu tot atâta de la 
Societatea Academiei, cu mult mai mult de la Sf. Spiridon etc. şi apoi 
cu titlu de mare patriot. A lucra degeaba, uneori chiar cu o pierdere 
materială este lucrul care înalță inima şi se simte în popor. Căci degeaba 
e numai material, dar moral este mult. Şi măsura mărimei fiecăruia din 
noi este suma de sacrificii ce a adus şi ce este gata a mai aduce. (|. E. 
Torouţiu, op. cit., vol. V, p. 2-3.) 

care era nu o dată solicitat pentru că toată lumea ştia că este 
„omul guvernului.) Dar nu şi-a creat beneficii materiale din 
multele privilegii la îndemâna unui ministru sau a unui protejat 
al guvernului. Ce să mai spunem de Petre P. Carp a cărui deviză 
după care politică nu poate face în România timpului său decât 
cel ce are un venit anual de 40 000 lei asigurat ? Junimiştii au 
refuzat să uzeze de procedeul „.chiverniselei confraţilor“, unanim 
practicat, şi cu ajutorul căruia ar fi izbutit să-şi recruteze 
simpatizanți şi clientelă electorală. (Aşa se şi explică, în bună 
măsură, de ce nu a putut deveni grupul junimist un partid politic 
puternic numericeşte.) Aceleaşi scrupule morale pot fi detectate 
şi în comportamentul junimiştilor din anii colaborării cu 
liberalii. Au fost, fără îndoială, destule calcule şi interese. Dar 
cele mai multe urmăreau nu atât scopuri meschin personale cât 
dezideratul consolidării grupării într-o formaţiune politică destul 
de considerată şi fortificată pentru a-şi putea înfăptui programul. 

Pentru că, într-adevăr, junimiştii au avut din 1879-1880 un 
program al lor politico-social cu care credeau că se putea asigura 
dezvoltarea României. Nu interesează aici eficienţa şi motivaţia 
de clasă a acestui program denumit al „Erei noi“ (comentat în 
capitolul precedent). Important e faptul că a existat realmente 
un asemenea program. Cum îşi ştiau gruparea lipsită de şansele 
unei guvernări independente, au înţeles să pactizeze cu orice 
partid care le accepta programul şi se angaja să-l aplice. Dacă 
conservatorii le-ar fi acceptat programul şi s-ar fi supus 
consiliilor lui Carp (negreşit, una dintre capacităţile politice ale 
conservatorilor din acea vreme), junimiştii nu ar fi părăsit 
cadrele organizate ale partidului conservator. Dar rutinaţi şi 
închistați cum erau, conservatorii au refuzat să considere cu 
seriozitate programul „Era nouă“ în care nu au văzut decât un 
instrument al lui Carp şi ai săi pentru a acapara puterea în partid. 
Dimpotrivă, I. C. Brătianu a fost mai înţelegător, acceptând 
destule dintre punctele programatice expuse de Carp (deopotrivă 

în politica internă ca şi în cea externă) pe care le-a socotit utile 
şi rezonabile. Cum avea şi puterea, pe care a ştiut s-o menţină, 
de ce ar fi refuzat junimiştii o colaborare de principii cu 
guvernul lui ion C. Brătianu ? Nu vom spune ca un biograf 
(foarte informat, dar excesiv hagiografic) al lui Petre Carp! care 
a afirmat că, de fapt, Brătianu nu a făcut de prin 1880 încolo 
decât să aplice, pas cu pas, programul elaborat de şeful grupării 
junimiste. Dar fără îndoială că în destule chestiuni între opiniile 
lui Brătianu (care într-un moment de sinceritate a exclamat în 
parlament, de pe banca ministerială: „şi eu sunt conservator“) şi 
cele ale fruntaşilor junimişti a existat o consonanţă reală, 
exprimată în legiuiri reciproc apărate. Când această consonanţă 
s-a subţiat (de prin 1885 încolo) şi când procedeele autocrate ale 
viziratului au devenit prea şocante, ruptura avea să se producă 
ireparabil. S-ar putea replica faptul că această ruptură a urmat 
prea rapid momentului eşuării, în 1884, a tratativelor dintre 
Brătianu şi junimişti, încât nu principiile au prevalat în 
înfruntarea din 1885 încolo, ci tactica oportunismului politic. 
Incontestabil, eşuarea tratativelor din 1884 a fost un motiv 
important al declanşării acestor ostilităţi. Dar de vreme ce nu 
mai exista, din 1885, presupunerea că guvernul Brătianu avea să 
realizeze măcar unele din prevederile programatice ale 
junimiştilor, de ce să-i mai fi acordat sprijin ? Logica elementară 
a comportamentului politic dicta detaşarea fermă de vechile 
alianţe (iar detaşarea nu presupune polemică ?) pentru a căuta 
alte soluţii convenabile. Că la adoptarea deciziei din 1885 au 
contribuit şi calculele politicianiste (printre care convingerea că 
guvernarea lui Brătianu nu mai poate dura multă vreme), că au 
practicat şi ei recuzita politicianistă a vremii, cine ar putea să 
nege ? Dar aceasta nu diminuează registrul etic al oamenilor 


l Este vorba de Const. Gane, autorul lucrării în două volume P. P. 
Carp şi locul său în istoria politică a ţării, 1937, 1938. 

politici junimişti, incontestabil superiori — sub raport moral — 
multor politicieni burghezi sau moşieri din acea vreme. 


x 


Revenind la ostilitățile desfăşurate de gruparea politică 
dirijată de Petre Carp, să observăm că în 1886 în lumea politică 
era notorie înfruntarea deschisă dintre guvern şi gruparea 
junimistă. Cu toate acestea, junimiştii au tactul politic necesar 
de a nu pactiza cu „opoziția unită“, deşi în martie Al. Lahovari 
(ca emisar al partidului conservator-liberal) îi făcuse formal lui 
Maiorescu propunerea (reînnoită şi în toamnă). Junimiştii 
înțelegeau să reziste singuri pe frontul deschis de ei, notând 
atent toate simptomele inevitabilei degringolade a guvernului şi 
atacându-l decis ori de câte ori aveau prilejul. Şi prilejuri au 
fost, din păcate, prea multe. Toate determinate de tendințele tot 
mai Jictatoriale adoptate de I. C. Brătianu care numea şi revoca 
miniştri după bunul său plac, refuza să participe la şedinţele 
parlamentului, desconsiderând fără menajamente opoziţia, 
adopta măsuri insuficient cugetate pe care la protestul opoziţiei 
era silit să le retragă (convenţia consulară cu Germania din mai 
1886), tolera (când nu încuraja direct) atacul redacţiilor unor 
ziare ale adversarilor de către grupe de bătăuşi supranumiţi în 
deriziune „cetăţenii indignaţi“. Carp a denunţat, la 27 noiembrie 
1886, partidul guvernamental pentru „acel absolutism care nu 


l! Dealtfel, aceasta a fost şi opinia lui Gherea, care a constatat — cu 
obiectivitate — în 1910. „P. P. Carp e o excepţie printre oamenii noştri 
politici. Om cult, inteligent, minte corectă, căreia îi repugnă minciuna şi 
demagogia sub orice formă, d. Carp e şi un om de stat în adevărata 
accepţie a cuvântului, adică un om care, mai presus de interesele 
momentane proprii, de rudenie sau chiar de clasă, urmăreşte interesele 
permanente ale clasei dominante şi, deci, şi ale organizării statului care în 
mare parte reprezintă tocmai acele interese...“ (Neoiobăgia, 1920, p. 141). 

mai bagă nimic în seamă“. Două zile mai târziu Carp înfierează, 
din nou, „omnipotenţa absolută cu toate relele sale consecinţe“, 
prevestind că „vine o vreme când omnipotenţa aduce în cădere 
pe cel ce o întrebuinţează, dar e trist de a gândi că relele 
consecinţe cad nu numai asupra celui vinovat, dar şi asupra ţării, 
care nu este vinovată“!. Maiorescu evidenția şi el critic în iunie 
1886 procedeele primului ministru care „are o mare, o foarte 
mare, după părerea mea o prea mare autoritate, prea mare atât 
pentru binele său cât şi pentru o bună dezvoltare a sistemului 
parlamentar 2. lar la 2 decembrie 1887 vorbea de omul „cu 
apucături vizirale“ care „vrea să reducă sistemul constituţional la 
absurd şi mascat sub o formă străină de convingerea lui şi de 
inteligenţa multora din ţară, profită de mecanismul constituțional 
ca să-şi puie voinţa sa în locul voinţei tuturor, să facă să atârne 
toate de la bunul plac al său, fără să se simtă dator să dea seamă 
ţării despre actele sale publice“. Şi conchidea ca o sentinţă fără 
drept de apel: „„Adevărul pentru mine este acesta: numărul 
aderenţilor domnului Brătianu descreşte, nemulţumirea în ţară 
creşte“ 3. 

În 1887 junimiştii devin, mai abitir decât în 1886, nerăbdători 
să-l vadă plecat pe Brătianu cu guvernul său. În ianuarie 
România liberă publică un ciclu de articole bilanţ pe anul 1886 
în care se face pomelnicul greşelilor guvernului, prevestind 
convins debarcarea: „Un guvern de espeduirea lucrărilor, obosit 
şi fără prestigiu, căutând câteodată, printr-o iritaţie isterică, a 
dovedi că voieşte ceva... O răsturnare violentă, cu toate urmările 
ei, are să aştepte colectivitatea. Noi am spus bătrânului de la 
guvern Că cine nu ştie să părăsească de voie puterea se expune a 
fi rostogolit cu violenţa şi copleşit de toate excesele răzbunării. 


1 P.P. Carp, Discursuri, p. 426. 
2 T. Maiorescu, op. cit., vol. III, p. 417. 
3 Ibidem, p. 435, 448. 

Într-un asemenea moment suntem ajunşi. Stăpânirea lor (a 
„colectiviştilor“, n.n.) trebuie să înceteze pentru a putea spera 
începutul unei ere noi. Altfel, avem luptă şi luptă violentă care 
într-un moment se poate dezlănțui cu o vijelie înfricoşată“l. 
Acelaşi ton, niciodată domolit, va folosi organul de presă al 
junimiştilor şi în comentarea episodului devastării unor redacţii 
de ziare adversare de către bande năimite de guvern 
(„zvârcolirile furibunde ale colectiviştilor al căror venin le va 
mistui singur ultimele posibilităţi ale unei acţiuni inteligente“). 
Greul campaniei împotriva guvernului îl ducea, de fapt, opoziţia 
unită în afara parlamentului, organizând manifestații şi mişcări 
de stradă de o rară violenţă. La toate invitaţiile — mereu 
reînnoite — făcute junimiştilor de a se asocia acestor mişcări de 
stradă, Carp şi Maiorescu răspundeau cu un refuz categoric. 
Înţelegeau - replicau ei — să se păstreze în legalitate, utilizând 
exclusiv tribuna parlamentului la care „opoziţia unită“, 
abţinându-se de la alegerile din 1883, nu avea acces. Au 
preferat, în 1887, o alianță temporară cu grupul lui Nicolae 
Fleva („tribunul Fleva“) cu care au constituit aşa-numita 
„opoziţie unită din parlament“. Dar la sfârşitul anului, 
pregătindu-se noile alegeri, Fleva îi părăseşte alăturându-se 
opoziţiei unite care, de astă dată, a înţeles că e momentul să ia 
parte pentru a-şi trimite exponenţii în parlament. Dar în toamna 
anului 1887 în grupul politic junimist se produce o gravă 
defecţiune. Nu toţi deputaţii junimişti acceptă tactica adoptată 
de liderii lor, cerând alăturarea la „opoziția unită“. Din toamnă 
(septembrie-octombrie) un grup de deputaţi junimişti ieşeni 
(Pogor, Leon şi Iacob Negruzzi, Dim. G. Rosetti, I. Diamandi) 
trece peste consemnul lui Carp şi se alătură opoziţiei unite. (Să 
amintim că, în 1885, din grupul de deputaţi junimişti aleşi la 


l România liberă, XI, nr. 2820 (9 ianuarie), 1887. 
2 Idem, nr. 2825 (15 ianuarie), 1887. 

alegerile din 1884 Gane şi Bossy trecuseră la liberali.) Cum şefii 
opoziției unite fac presiuni asupra lui Carp să li se alăture în 
eforturile de a-l debarca pe Brătianu, acesta îşi reînnoieşte 
refuzul şi la 17 noiembrie declară în parlament, cu francheţea sa 
obişnuită, că în condiţiile date, când unii dintre parlamentarii 
junimişti au dezavuat tactica şi strategia de el adoptată, nu se 
mai consideră şef de grupare politică. În jurul său rămân 
credincioşi Maiorescu, Laurian, Stroici, Nica şi Al. Marghiloman 
(în martie 1888 şi acest din urmă deputat se va alătura opoziţiei 
unite). 

Tactica lui Carp şi Maiorescu s-a dovedit a fi mai lucidă şi 
mai potrivită scopurilor urmărite. „Opoziția unită, iritată de 
încrederea regelui — excesiv prelungită — acordată lui Ion 
Brătianu, adoptă o amenințătoare atitudine antidinastică. La 
banchetul ziarului Epoca din 23 noiembrie 1887 cineva, 
parafrazându-l pe Gambetta, îl previne ultimativ pe Carol I „să 
se plece (voinţei opoziţiei, n.n.) sau să plece“. Iar în manifestul 
semnat de şefii opoziţiei unite la 15 noiembrie (răspândit pe 
străzile Bucureştiului în timp ce regele citea în parlament 
mesajul pentru redeschiderea Camerelor în ultima lor sesiune a 
acelei legislaturi) foloseşte, de asemenea, somaţia ultimativă 
(„El este în drept şi dator să înlăture..., „El ştie, trebuie să ştie 


ec 


Că...“ etc.). O asemenea atitudine amenințătoare, la care se 


1 Asupra evenimentelor a căror iminență era de toți bănuită, 
junimiştii au vădit puncte de vedere deosebite. Jurnalul lui Maiorescu 
notează la 24 noiembrie 1887 un pariu. Pogor şi I. Negruzzi opinează că 
la căderea guvernului va urma un cabinet al opozitiei unite la remorca 
căruia vor fi îngăduiți câțiva junimişti. Maiorescu socoate că, 
dimpotrivă, va fi instalat un guvern junimist (Th. Rosetti sau P. Carp) la 
remorca căruia vor fi acceptaţi câțiva conservatori din opoziţia unită. 
În martie 1888 Maiorescu consemnează satisfăcut: „am câştigat pariul“. 
(Însemnări zilnice, vol. III, p. 60-61.) 

adaugă şi decizia opoziţiei unite că după câştigarea succesiunii 
vor anula Constituţia revizuită în 1883 şi vor desfiinţa dotația 
Coroanei votată în 1884 nu putea conveni lui Carol I, de voinţa 
căruia depindea decizia succesiunii. Carp consilia grupul său că, 
dimpotrivă, o comportare strict dinastică, de opoziţie leală, putea 
câştiga bunăvoința Palatului. Apoi Carp ştia bine că regele nu 
agrea decât existenţa a două mari partide de guvernământ care 
trebuiau să se roteze în fruntea treburilor statului. După această 
lungă (prea lungă !) guvernare liberală trebuia să urmeze una 
conservatoare. Însă partidul conservator era, acum, în 1887-1888 
nu numai divizat, dar ramura sa cea mai puternică (în frunte cu 
şeful fostului guvern conservator L. Catargi) se afla în alianţă 
cu dezidenţii liberali, formând acea neviabilă struțo-cămilă: 
partidul conservator-liberal. Unei asemenea hibride formaţiuni 
politice, vădit lipsită de stabilitate, regele nu-i putea acorda 
succesiunea. Şi, în plus, intervenea secretul Triplei Alianțe al 
cărei tratat, semnat în august 1883, trebuia — potrivit clauzelor 
stabilite — reînnoit după cinci ani, deci în august 1888. Regele 
Carol care îşi făcuse din acest tratat ax director al politicii sale 
externe nu putea încredința succesiunea guvernării decât unui 
cabinet în care avea deplina încredere că nu va face greutăţi 
politicii sale. O opoziţie turbulentă, antidinastică şi fragilă sub 
raportul stabilităţii politice nu prezenta suficiente garanţii. 
Situaţia dilematică în care se afla vodă Carol nu putea fi 
soluționată decât ori prin menţinerea lui Brătianu, ori prin 
constituirea unui guvern conservator sigur, în componenţa căruia 
cuvântul lui Carp (ca un iniţiat ce era în secretul Triplicei) să se 
bucure de autoritate deplină. Dacă grupul parlamentar junimist 
nu ar fi suferit defecţiunile amintite, ba chiar ar fi izbutit să 
racoleze câțiva conservatori din opoziţia unită, poate că regele 
ar fi acordat conservatorilor (astfel alcătuiți) succesiunea. În 
condiţiile existente însă riscul concedierii bătrânului Ion 
Brătianu i se părea mult prea periculos. 

Aşa se face că în pofida agitaţiilor opoziţiei turbulente 
(junimiştii continuau să-şi menţină statutul de opoziţie „leală“), 
la sfârşitul legislaturii de patru ani a actualului parlament, regele 
îl menţine pe I.C. Brătianu, încredinţându-i organizarea noilor 
alegeri (ianuarie 1888). Cu toată străşnicia ministrului de interne 
(Radu Mihail), liberalii nu pot obţine obişnuita majoritate 
confortabilă (electoratul liberal era şi el scindat). „Opoziția 
unită“ izbuteşte să obţină 49 de mandate (faţă de 121 ale 
liberalilor), iar independenţii (printre care junimiştii) 9 mandate. 
Opoziția unită îşi continua agitația şi mai furios, în stradă şi în 
parlament. Căderea guvernului era inevitabilă. România liberă 
scria în februarie 1888: „Asistăm la agonia guvernului |. 
Brătianu. Şi-a dus viaţa acest guvern, o viaţă necumpătată şi 
plină de greşeli şi acum îşi aşteaptă moartea. Nenorocirea este 
că această agonie ţine prea mult.“! O propunere a liberalilor (din 
21 februarie) de a forma un guvern împreună cu junimiştii cade 
datorită intransigenței lui Carp care condiţionează acordul său 
de reformarea Băncii Naţionale şi rezolvarea problemei 
agio-ului. Eşuează apoi şi o altă încercare, din care lipseau 
junimiştii. În sfârşit, în urma manifestărilor sângeroase din 13 
martie 1888 dezordinea se mută în Camera deputaţilor (la 15 
martie) unde armata, adusă de guvern, arestează doi fruntaşi ai 
opoziției unite (N. Fleva şi N. Filipescu) acuzaţi că ar fi tras în 
uşierul parlamentului. 

Soarta guvernului e pecetluită. La 22 martie 1888 Th. Rosetti 
— împreună cu guvernul său junimist — depune jurământul?. O 
etapă se încheiase după 12 ani. O perioadă în care, dincolo de 
marile erori şi de excesele din ultimii ani, guvernul I. C. 
Brătianu (tocmai pentru că a beneficiat de o atât de îndelungată 


l România liberă, XII, nr 3138 (18 februarie), 1888. 
2 Membri ai guvernului erau: P. P. Carp, T. Maiorescu, Menelas 
Ghermani, general Const. Barozzi, Al. B. Ştirbei, Al. Marghiloman. 

guvernare) a contribuit hotărâtor la constituirea României 
moderne. 


3. Noul guvern (în care Carp, deţinând portofoliul afacerilor 
străine, asigura continuitatea politicii externe a regelui, iar 
Menelas Ghermani, specialist în finanţe, deţinând portofoliul de 
resort, garanta rezolvarea problemei agio-ului) era considerat un 
guvern de tranziție. Avea misiunea — spuneau toţi factorii 
interesaţi — să organizeze noi alegeri, după care se va constitui 
un guvern de stabilitate prin reconstituirea întregului partid 
conservator, eliminându-se elementele provenite din alianțele 
pasagere. Pentru aceasta indicat nu era un Petre Carp (deşi el era 
şeful recunoscut al grupului junimist şi, indiscutabil, factorul 
conducător în noul guvern), ci Th. Rosetti, membru la Curtea de 
Casaţie, o vreme chiar preşedintele acestui cel mai înalt for al 
magistraturii. Formal, Rosetti era o personalitate neangajată în 
ostilitățile politice, având deci calitatea morală pentru a tempera 
încinsa viaţă publică şi a garanta legalitatea alegerilor. 
Deocamdată, în aprilie, guvernul obține de la această Cameră cu 
majoritate liberală votarea bugetului pentru exerciţiul în curs 
fără de care activitatea întregii administrații ar fi fost paralizată. 
La 4 aprilie parlamentul îşi închide sesiunea, anunţându-se că 
alegerile vor avea loc târziu, în toâmnă. Deocamdată, guvernul 
avea de înfruntat mişcările ţărăneşti izbucnite încă la mijlocul 
lunii martie în satele din jurul Bucureştiului şi extinse imediat 
în judeţele Ialomița şi Prahova. Interpelat în Senat, Maiorescu 
(era nu numai ministru al cultelor, ci şi — până în iunie — 
ad-interim la domenii) declară că „guvernul va proceda cu toată 
prudenţa, dar, în acelaşi timp cu toată severitatea necesară“. În 
Cameră preşedintele guvernului declară şi el: „Datoria 
guvernului e de a reprima cât de curând orice mişcare ce tinde la 
anarhie. Mişcarea în multe părți a fost potolită graţie energiei ce 

s-a arătat şi în celelalte părţi unde continuă revolta, azi trupele se 
află faţă în faţă şi cred că ordinea va fi învingătoare.“ 

Paralel cu reprimarea răscoalelor ţărăneşti (realizată fără 
menajamente), guvernul procedează rapid la îmbunătăţirea 
administraţiei publice. Deşi în opoziţie junimiştii s-au ridicat nu 
o dată împotriva practicii demisiei forţate a funcţionarilor 
publici o dată cu schimbarea guvernului, acum, ajunşi la putere, 
procedează la fel. Au fost schimbaţi nu numai un număr de mari 
şi mai mici funcţionari publici şi judecătoreşti, dar chiar şi 
directori de liceu. E drept că junimiştii justificau măsura lor prin 
necesitatea eliminării corupţiei din administraţia aşezată de 
liberali. Dar nu puteau utiliza acelaşi argument şi adversarii ? Şi 
cine garanta că noii funcţionari nu vor fi şi ei, după un timp mai 
scurt sau mai îndelungat, „victime“ ale corupţiei ? Politica, 
indiferent cine o dirija din fruntea guvernului — (chiar dacă liderii 
junimişti erau perfect oneşti şi repudiau ferm corupţia) — avea 
legile sale, egale pentru toţi. E drept însă că junimiştii au avut grijă 
să păstreze unii funcţionari, cunoscuţi prin pricepere şi onestitate, 
ai fostului regim liberal, trezind protestele conservatorilor lui 
Lascăr Catargi- Vernescu. 

Deşi era formal un „guvern de tranziţie“ (sau, cum îl numeau 
conservatorii lui Catargi, supăraţi că succesiunea nu le-a revenit 
lor, un „guvern personal“ format din „curtezani ai Coroanei“), 
junimiştii se gândeau să consolideze tranziţia până la a o 
permanentiza. Parlamentul a fost dizolvat tocmai în septembrie 
(rechemat în sesiune o zi pentru a fi dizolvat), alegerile fiind 
hotărâte pentru 2-18 octombrie. Până în septembrie guvernul şi-a 
pregătit noile proiecte legislative ce avea să le propună 
parlamentului. Era vorba, de fapt, de corpul de măsuri anunţat de 
Carp încă în 1881 în programul „Era nouă“ la care se adăugau alte 
două măsuri: descentralizarea administrativă şi împroprietărirea 


1 România liberă, XII, nr. 3177 (5 aprilie), 1888. 

țăranilor din moşiile statului. Întregul program a fost publicat 
înaintea alegerilor (inovaţie în viaţa politică românească 
introdusă acum de junimişti) într-un Apel către alegători, şi, 
simultan, în Monitorul Oficial din 3 septembrie 1888. (În 14 
septembrie Monitorul Oficial publică integral şi proiectele de 
legi care trebuiau să materializeze programul „Erei noi“ devenit, 
în sfârşit, program de guvernământ.) Alegerile au loc la 14 
octombrie. Au fost considerate de guvern ca fiind .„mai libere şi 
mai curate“ (fără ca ingerinţele să fi lipsit). În componenţa 
noului parlament au intrat 40 de liberali (dintre care a lipsit însă 
lon C. Brătianu, înfrânt, datorită înverşunării primarului Capitalei, 
Pake Protopopescu. în favoarea bancherului Zerlendi), o mare 
majoritate conservatoare (printre care şi — fatalitate ? — destui 
vernescani). În pregătirea şi desfăşurarea alegerilor Th. Rosetti 
(în calitatea sa dublă de prim-ministru şi ministru de interne) a 
colaborat, în înţelegere, cu Lascăr Catargi, ştiindu-se că după 
alegeri trebuie constituit un guvern de concentrare conservatoare. 
Cu toate acestea, noul guvern (ca şi conducerile corpurilor 
legiuitoare) se alcătuieşte foarte greu, după multe tratative 
chinuitoare (junimiştii au fost la un pas de demisie, salvată de 
rege!, care a propus o nouă rundă de tratative cu fruntaşii 
conservatori). În sfârşit, la 12 noiembrie noul guvern se formează. 
E vechea sa structură (Th. Rosetti numai prim-ministru, cedând 
internele lui Al. Ştirbei) la care se adaugă câţiva conservatori 
(Lahovari la domenii, general Manu la război, Gh. Vernescu la 
justiţie). L. Catargi se mulţumeşte cu preşedinţia Camerei, iar 
generalul I. Em. Florescu cu preşedinţia Senatului. În faţa 
regelui, Catargi declară — la o întrebare anume formulată — că 
noul guvern are asentimentul său, fiind expresia majorităţii 
conservatoare a parlamentului. Înțelegerea se va dovedi fragilă 
pentru că L. Catargi nu concepea să obţină fotoliul onorific de 


| Cf. T. Maiorescu, Însemnări zilnice, vol. III, p. 118-119. 

preşedinte al Camerei, ci pe acela activ de prim-ministru. Îşi va 
da demisia foarte curând. la 19 ianuarie 1889, în urma respingerii 
de către parlament a propunerii sale de a se declara porto-franco 
pe 10 ani oraşele Brăila şi Galaţi. Atacul împotriva guvernului e 
reluat la 31 ianuarie când un grup de conservatori (în frunte cu 
N. Blaremberg, şi la care se asociase Gh. Panu ş.a.) propune — la 
indicaţia lui L. Catargi — darea în judecată a fostului minister I. 
Brătianu, ştiind bine că junimiştii nu vor accepta — din principiu 
— reeditarea penibilelor incidente din 1876. Disputele din 
Cameră în jurul acestei chestiuni dovedesc că deputaţii sunt 
divizați în opinii. că nici miniştrii nu se înțeleg între ei 
(Vernescu a sprijinit propunerea lui Blaremberg, având un 
schimb violent de replici cu Maiorescu) şi că junimiştii deţin un 
procent neînsemnat de partizani (41), deşi în noiembrie credeau 
că pot conta pe 100 de voturi. Căderea guvernului se profila 
destul de clar la orizont. La sfârşitul lunii martie, datorită unei 
altercaţii cu Gh. Vernescu, Th. Rosetti îşi prezintă demisia. Se 
formează la 29 martie guvernul L. Catargi în care Vernescu 
primeşte finanţele, iar amicul său, obscurul N. Gherassi, justiţia. 

În această foarte scurtă guvernare (de după remanierea 
cabinetului Th. Rosetti) junimiştii au izbutit să treacă prin 
parlament numai câteva dintre legiuirile anunţate în programul 
electoral: legea izlazurilor comunale şi a împroprietăririi 
țăranilor prin scoaterea la vânzare a moşiilor statului (ministerul 
domeniilor începuse operaţiunile de constituire şi vânzare a 
loturilor). De asemenea, au fost restabilite finanţele prin 
eliminarea agio-ului, trecându-se de la sistemul bimetalist la 
monometalismul aurului, curmându-se practica de prin 1867 — 
profitabilă pentru acţionarii liberali ai Băncii Naţionale — de a 
încasa câştiguri provenite din diferenţa dintre valoarea argintului 
magistratură, legea meseriilor, a reformei administrative (unele 
dintre aceste legiuiri vor fi readuse în parlament şi votate în 

timpul celor două guvernări general Manu şi în aceea a lui Carp 
din 1900-1901). A fost o guvernare într-adevăr scurtă (un an de 
zile, dacă luăm ca moment iniţial instalarea lui Rosetti în fruntea 
guvernului, după demisia lui I. Brătianu), dar fructuoasă, 
demonstrând — credeau liderii grupării — opiniei publice şi 
Palatului capacitatea junimiştilor de a conduce treburile publice. 
Era o încercare, într-adevăr necesară unei grupări politice modeste 
numericeşte, ai cărei lideri nu mai acţionaseră independent în 
responsabilități guvernamentale şi despre care adversarii spuneau 
că sunt teoreticieni, handicapaţi grav înaintea pragmaticii 
curente. lar programul junimist de guvernământ, publicat în 
septembrie, a fost, într-adevăr, un program organic conceput cu 
măsuri bine gândite (Cu excepţia, poate, a fantezistului proiect de 
reorganizare administrativă) din perspectiva unei grupări politice 
conserva.oare. Dar vechii conservatori au minat din interior 
(misiunea aceasta a avut-o în guvern fostul liberal convertit prea 
supe.ficial la conservatorism, Gh. Vernescu) cabinetul junimist 
Th. Rosetti — P. Carp, iar liderul junimiştilor nu a avut niciodată - 
suplețea şi tactul combinativ necesare în viaţa politică, cu 
deosebire în momentele de criză. Junimiştii reintră în opoziţie 
unde, din experienţa pe care o aveau, jocul de alianţe le izbutea 
mult mai bine. 

Cu răsturnarea guvernului Th. Rosetti partidul conservator 
intră într-o gravă şi ireparabilă criză, disoluția devenind o 
realitate cronică. Dacă în anii lungii guvernări a lui Brătianu se 
mai putea spera că relaţiile de colaborare dintre junimişti şi 
liberali sunt numai temporare şi că instalarea unui guvern 
conservator va duce la unificarea partidului, acum, după 
evenimentele din primăvara anului 1889, speranța aceasta era o 
iluzie în care mai credeau puţini. Lascăr Catargi era om bătrân 
(acum, în 1889, avea 66 de ani), niciodată nu a excelat prin 
cultură, fiind pe deasupra închistat în metode şi principii prea 
învechite. În preajma lui se aflau sau fuseseră personalități acum 

deplin formate, cu vocaţie sau numai cu aspirații spre şefie (Al. 
Lahovari, Gh. Gr. Cantacuzino, Petre Carp, fără a mai vorbi de 
ambiţioşii generali Manu şi Florescu). Din urmă veneau 
puternic, cu tot atâtea aspirații legitime, N. Filipescu, Take 
Ionescu şi Al. Marghiloman. Dacă trio-ul acesta juvenil nu ridică 
încă pretenţii de şefie, scopul lor fiind să se plaseze convenabil 
pentru succesiuni viitoare, cei mai înainte citați nu mai aveau 
răbdare, socotind că bătrânul Catargi, omul altei epoci şi altei 
generaţii, trebuie să predea ştafeta. Dintre aceştia, Lahovari şi — 
parţial — Cantacuzino, se aflau în preajma lui Catargi. decişi 
fiind să-l tolereze formal ca lider, dar asumându-şi ei rolurile 
conducătoare. Petre Carp nu acceptă însă tranzacţia. Avea 52 de 
ani, o mare experienţă politică, o grupare a sa, minoră numeric 
dar cu mare suprafață în spiritul public şi, în plus, îşi concepuse 
un program de guvernare alcătuit din reforme gândite organic. 
Erau toate acestea (şi mai ales programul „Erei noi“) un 
ascendent serios — credea Carp — faţă de toate celelalte grupări 
din structurile partidului conservator care îl plasau în fruntea 
tuturor pretendenţilor la succesiunea lui Lascăr Catargi. Dar pe 
lângă aceste inimiciţii şi competiţii (până la un punct aproape 
normale în orice partid), situația conservatorilor era acum mult 
mai complicată. Epoca „opoziției unite“ adusese în partid pe Gh. 
Vernescu (cu gruparea sa ce reprezenta interesele marilor 
moşieri din partidul liberal) care şi-a înveninat atât de rău 
raporturile cu liberalii încât, nemaiputându-se întoarce la matcă, 
înţelegea să se instaleze confortabil şi autoritar în conducerea 
partidului conservator. lar bătrânul Lascăr Catargi era prea slab 
pentru a se debarasa de acest politician veros, tolerându-i 
maşinaţiunile lipsite de scrupule. Or, junimiştii (mai ales Carp, 
Maiorescu şi Rosetti) înțelegeau ca unificarea partidului să se 
facă prin eliminarea elementelor alogene (printre aceştia era şi 
radicalul Gh. Panu devenit conservator mult agreat de Catargi) şi 
acceptarea programului „Era nouă“ ca program de guvernământ 

al întregului partid. Pretenţiile lui Carp — inflexibile ca toate 
deciziile sale — păreau greu de acceptat, toate şi în întregime, de 
ceilalți conducători conservatori. Ruptura care s-a produs se 
anunța, în consecinţă, de lungă durată. Ea va fi, în 1889-1890, 
de două ori anulată (în timpul celor două guverne general Manu) 
şi temporizată pentru alţi patru ani (din noiembrie 1891 până în 
octombrie 1895) în perioada guvernului Catargi-Carp. Apoi 
ruptura se deschide din nou pentru câţiva ani buni. 

Imediat după demisia guvernului Th. Rosetti. junimiştii 
convocați într-un salon la Hotelul Broft (unde locuia Carp când 
se aila în Bucureşti până a se muta, în 1890, cu totul în Capitală) 
constituie „Clubul constituţional“ sub preşedinţia lui Carp. Erau 
prezenți 56 de deputaţi care se considerau fideli junimiştilor 
(evident, foarte curând numărul acestora va descreşte). În 
parlament Carp şi Maiorescu atacă guvernul, îl critică personal 
pe Catargi şi demonstrează inadecvarea lui Vernescu în cadrele 
conservatorismului („întotdeauna m-am întrebat — clama Carp la 
12 decembrie 1889 — oare elementele conservatoare trebuie să 
fie prezentate acestei ţări de d. Vernescu ?... Nu se poate ca 
conservatorii să guverneze decât atunci când au lângă dânşii un 
liberal ? Această situaţiune nu o primesc şi cred că nu trebuie 
s-o primească un partid mândru de trecutul său“). Carp uita că în 
1884 această simbioză i se părea posibilă (dar în politică uitarea 
este de rigoare !). Carp nu cerea în decembrie — din motive 
tactice ? — reconstituirea partidului conservator. De fapt, ceea ce 
dorea acum era eliminarea lui Gh. Vernescu. Constituţionalul, 
noul organ de presă al junimiştilor apărut în 15/27 iunie prin 
contopirea României libere şi a Fpocei, ducea o campanie 
vitriolantă împotriva lui „Gună“ (apelativul lui Vernescu). Să 
mai spunem că titulatura sub care se înfăţişa acum junimismul 
în viaţa politică nu era tocmai potrivită (în decembrie, când, 
într-un discurs parlamentar, Maiorescu a precizat că grupul lor 
nu se numeşte junimist, ci constituţional, M. Kogălniceanu din 

bancă a observat cu umor: „Ce-i aia ? Constituţionali suntem 
toţi“, lăsându-l pe orator fără replică). Dar fruntaşi: junimiști, 
alegându-şi denominaţia (o aleseseră încă în noiembrie 1888 
când izbucnise criza cu prilejul remanierii guvernului Th. 
Rosetti), voiau să sublinieze că dintre toţi conservatorii ei sunt 
singurii dinastici consecvenţi şi fideli Constituţiei. chiar în 
forma ei revizuită în 1883. (Asta pentru că L. Catargi şi ai lui în 
timpul „opoziției unite“ avuseseră nete ieşiri antidinastice şi 
declaraseră că nu recunosc actul revizuirii Constituţiei.) Și cum 
legalismul constituțional şi dinasticismul riguros — altfel spus 
păstrarea instituţiilor existente — sunt elemente definitorii ale 
conservatorismului, junimiştii voiau să sublinieze că ei sunt 
singurii reprezentanţi adevăraţi ai ideii conservatoare. În cinci 
articole din Constituționalul (semnătura M. poate să-l semnaleze 
pe Maiorescu; dar nu e exclus să-i aparţină lui M. Racoviță- 
Sphynx) se explică rostul şi dezideratele grupării. delimitarea de 
Catargi şi partizanii săi: „Grupul care vrea să guverneze ţara în 
numele unui program de principii de stat nu se putea numi altfel 
decât constitutional“! 

Evident, cabinetul Catargi nu putea avea stabilitate, dinire 
deputaţii conservatori destui neagreându-l pe Vernescu. Catargi, 
chiar dacă, finalmente. s-ar fi învoit să se debarascze de acest 
aliat de ocazie, nu o mai putea face în condiţie date. Catergi 
ştia bine că singura soluţie lui convenabilă ar fi fost dizolvarea 
parlamentului şi organizarea unor alegeri „tari“ (era, la acest 
capitol, un adevărat maestru !) care să-i aducă în Cameră 
deputaţii „lui“. Dar regele nu era de acord cu soluţia propusă 
insistent de primul său ministru. A urmat, fireşte, demisia, 
generalul Manu fiind însărcinat să formeze un guvern 
conservator „concentrat“, exprimând fizionomia parlamentului 

1 M.[aiorescu ?], Ref/lecţiuni asupra vieţii noastre politice. 
Constituţionalul, I, nr. 21 (9/21 iulie), 1889. 

ales în octombrie 1888. Prin „concentrare“, generalul Manu 
(Maiorescu îl ortografia adeseori Mano) înţelegea reunirea 
conservatorilor puri cu junimiştii sub preşedinţia sa (dealtfel, 
propuneri de revenire la matcă au fost făcute junimiştilor de 
Catargi — prin intermediul lui Al. Lahovari — şi în octombrie. Au 
fost respinse pentru că L. Catargi nu voia — sau nu putea — să se 
debaraseze de Vernescu). La 5 noiembrie se formează guvernul 
general Gh. Manu având în componenţă trei junimişti: Th. 
Rosetti (justiţie), Marghiloman (lucrări publice) şi Menelas 
Ghermani (finanţe). Maiorescu, invitat stăruitor să intre în 
combinaţie, a refuzat, motivând că ministeriatul i-ar dăuna în 
interesele financiare, avocatura sa bănoasă suferind de obicei în 
perioadele de înaltă responsabilitate publică. Noul guvern — prea 
eterogen — n-a putut dăinui multă vreme. Avea vrăjmăşia 
puternicului grup Catargi- Vernescu (dispunând de un mare lot 
de deputaţi) şi a generalului I. Em. Florescu care, în semn de 
protest, a demisionat din funcţia de preşedinte al Senatului. 
Manu s-a angajat în faţa junimiştilor să continue programul 
lor anunţat în septembrie 1888 şi să împiedice darea în judecată 
a fostului guvern I. C. Brătianu (dorită tenace de grupul Catargi- 
Vernescu). Cea de a doua condiţie este integral respectată. Cât 
priveşte aplicarea programului junimist, acesta se înfăptuieşte 
nartiai. la departamentele conduse de Ghermani (chestiunea 
agioului) şi Th. Rosetti (legea pentru organizarea magistraturii). 
La 16 noiembrie 1890 (a doua zi după deschiderea celei de a treia 
sesiuni a parlamentului) guvernul se remaniază. Th. Rosetti îşi dă 
demisia, înlocuit fiind — la justiţie — de G. Triandafil. Maiorescu ia 
cultele (şi ad-interim la lucrări publice, în locul lui Păucescu, 
eliminat la stăruința lui Carp), Marghiloman primeşte portofoliul 
domeniilor, iar Ghermani îşi continuă funcțiunile la finanţe. Noul 
guvern general Manu nu trăieşte decât până la 20 februarie 1891. 
Căderea a fost provocată de legea instrucţiunii publice (o 
reformă parțială a învăţământului), rămasă în proiect de pe 

vremea guvernului Rosetti-Carp şi pe care Maiorescu înţelegea 
să o readucă în discuţia Senatului (unde se înfundase în 1889). 
În Senat grupul lui Catargi- Vernescu (cel al generalului Florescu 
a acţionat de conivenţă cu liberalii Dim. Sturdza, Petru Poni, 
Const. Exarcu) obţine votarea unei moţiuni de suspendare a 
discuţiei. Propunerea junimiştilor de a se dizolva Senatul şi de a 
organiza noi alegeri nu e acceptată de ministrul preşedinte. În 
consecinţă, singura soluţie era demisia. Strădania lui Maiorescu 
de a-şi vedea legiferată a sa lege a învățământului (fie şi 
parţială) este din nou înfrântă!. Se formează la 21 februarie un 


l Că faptul acesta l-a afectat enorm pentru tot restul vieţii o ştim 
dintr-un adaos amar la introducerea vol. IV din Discursuri parlamentare 
(reprodus de S. Mehedinţi în /sforia contimporană a României): „,...Deşi 
în decursul evenimentelor a făcut şi el (Maiorescu vorbeşte despre sine la 
persoana a treia, n.n) parte din câteva guverne ca ministru al instrucției 
publice, nu a rămas de pe urma sa nici o reformă legislativă; încercările 
sale s-au izbit de rezistența unor majorități variabile. Ideile, de care a fost 
inspirat le-a crezut şi le crede drepte; unele din ele s-au realizat prin legile 
altora, căci ideile nu erau personale, ci culese şi adoptate din tezaurul 
comun al culturei europene; altele se vor realiza poate într-un viitor mai 
îndepărtat, în care putinţa participării sale personale va fi încetat de mult. 
Puţinul ce l-a putut face în acest departament ministerial (aducerea 
documentelor Hurmuzaki, restaurarea bisericei de la Curtea de Argeş, 
introducerea studiului limbei române în licee şi alte câteva măsuri) l-a 
făcut pe cale administrativă, iar nu legislativă. Astfel autorul scrierii de 
față, cu respectul ce-l are pentru realitățile date şi cu recunoaşterea 
dreptului majorităţilor de a fi cum sunt, a renunţat la orice gând la 
legiterare în materie de şcoli şi aşteaptă aici progresul de la îndreptarea 
metodelor şi a personalului profesoral, fără nici o privire la vicisitudinile 
parlamentare. .“ (Istoria contimporană a României, 1925, p. 286-287). 
Să adăugăm că ultima ocazie a lui Maiorescu de a-şi legifera proiectele de 
organizare şcolară a fost ratată prin necooptarea sa în marele guvern 
Catargi-Carp. Portofoliul cultelor, care i se cuvenea lui, i-a fost 
încredințat lui Take Ionescu, om politic de mare talent şi vocatie, dar 

guvern I. Em. Florescu, cu grupul Catargi- Vernescu (Catargi 
avea internele). Junimiştii refuză, evident, orice combinaţie cu 
această echipă a vechilor conservatori, în care vernescanii deţin 
trei portofolii. Cum parlamentul dă un vot de blam chiar a doua 
zi după investitura noului guvern, acesta îl dizolvă, fireşte cu 
acordul Palatului. Noile alegeri, conduse autoritar de Lascăr 
Catargi, aduc — la 9 aprilie 1900 — obişnuita majoritate 
prestabilită. Liberalilor li se acceptă 18 locuri de deputați, în 
schimb junimiştilor, cu duşmănie răzbunătoare combătuţi, nu li 
se îngăduie mai mult de cinci mandate (se aleg Carp, şi 
Gherm ani. Maiorescu e înfrânt la Tg. Jiu — chiar şi la balotaj ! —, 
unde, întovărăşit de soţie, suportase umilitoarea procesiune a 
vizitării prealabile a alegătorilor). 

Junimiştii îşi reconstituie „clubul conservator“ (cu adaosul 
important că acest club e organul central al atunci creatului 
Partid constituţional) tot sub preşedinţia lui Carp şi se pregăteşte 
pentru bătălia din opoziţie. De menţionat că junimiştii obținuseră 
în cei trei ani de când se constituise guvernul Th. Rosetti 
cucerirea treptată a grupului N. Filipescu de la Epoca. A fost o 
racolare nelipsită de rezerve prudente din partea lui Filipescu 
(fidel, cât se putea în politică, al lui Catargi), cu retranşări şi 
apropieri, în funcţie de oscilaţiile conjuncturii. care a preparat 
terenul viitoarei aderări, mai statornice, a turtunosului tânăr om 


avocat şi fără nici o aplicare specială pentru problemele de învățământ. 
Catargi îl antipatiza pe Maiorescu, iar Carp, indiferent cum era, nu a găsit 
cu cale să insiste în favoarea prietenului său care, pentru a salva situaţia, 
nu a făcut din ministeniatul său o problemă de principiu, acceptându-l pe 
Take Ionescu, atunci „omul lui Catargi“. Ba a dat dovadă de obiectivitate 
resemnată, sprijinind legiuirile şcolare ale lui Take lonescu (legea 
organizării învățământului primar din mai 1892) şi recunoscând că tânărul 
ministru, deşi neofit în problemele departamentului său, „ajunge să 
stăpânească resortul ce-i este încredinţat“ (Ibidem, p. 290). 

politic la gruparea junimistă. Junimiştii, deşi teoretic înfrânți, se 
consideră acum (şi aveau de ce) mult fortificaţi pentru că 
dovediseră opiniei publice valoarea şi eficiența programului lor. 
Ştiau că viitorui, în partidul conservator şi în viaţa politică în 
general, este al lor. În martie Maiorescu împărtăşea amicilor săi 
acest punct de vedere îndreptăţit. Edificatoare sunt scrisorile din 
martie 1891 trimise lui N. Petraşcu şi Duiliu Zamfirescu. Cităm 
un pasaj elocvent din scrisoarea trimisă la 1/14 martie 1891 către 
Duiliu Zamfirescu: „Eu personal sunt mulţumit de situaţia 
noastră politică. Acum trei ani erau numai vr-o 3 junimişti 
politici: Carp, Th. Rosetti şi eu, trecând în lumea noastră de 
teoretici-academici. Astăzi suntem vr-o 60, între cari şi 
Ghermani şi Al. Marghiloman, şi am dovedit prin reforma 
minunată a agiului, prin legea vânzării bunurilor în loturi mici 
la ţărani, prin inamovibilitatea şi prin legea pensiilor că suntem 
oameni de acţiune practică şi că nici nu există organizatori în 
afară de noi. Peste mult 3 ani va trebui dar să ne revie apa la 
moară, sub o formă sau sub alta. Direcţia noastră dealtminteri 
este de acum înainte spre liberali. Conservatorii au devenit 
imposibili în vechea accepţiune a cuvântului.“ (Cf. Duiliu 
Zamfirescu şi Titu Maiorescu în scrisori, p. 325.) Aprecierile 
maioresciene din finalul scrisorii se dovedesc peste măsură 
exagerate.! Cum se va vedea, n-au fost necesari trei ani pentru ca 


| Analizând complicata hartă politică internă, Partidul socialist a dat, 
în 1892, o apreciere lucidă a fizionomiei de clasă a grupării junimiste în 
cadrul partidului conservator, subliniind realist incapacitatea acesteia de 
a guverna autonom. Referindu-se la actul instalării guvernului Th. 
Rosetti, publicația Critica socială din 1892 observa — într-un articol 
datorat lui Gherea — că „cu toate veleitățile de a guverna singuri 
(junimiştilor, n.n.), le fu cu neputinţă, deoarece n-aveau nici ei baza 
materială, nu reprezentau o clasă pe care să se sprijine. Imediat după 
alegeri trebuie să facă loc conservatorilor şi liberalilor conservatori care 

junimiştii să revie la putere. În aceste condiţii, previzibile din 
toamna anului 1891, junimiştii abandonează şi ideea unei noi 
alianţe cu liberalii. Aşteptau. siguri de ei, apropiata revenire la 
guvern de a cărei necesitate se convinsese şi Catargi. 
Într-adevăr, guvernul generalului Florescu nu a durat decât 
1] luni. Destul de repede Catargi, ambițios, găsi jignitoare tutela 
generalului. Cum alegerile le patronase el, ca ministru de 
interne, deputaţii majorităţii conservatoare erau, cei mai mulţi, 
devotați lui. Cu asemenea hotărâtor instrument de manevră, lui 
Catargi nu i-a venit deloc greu (după ce vernescanii fuseseră cu 
totul eliminaţi din minister) să provoace căderea guvernului. La 


reprezintă, în adevăr, o clasă puternică în ţară şi formară ministerul 
Lahovary-Vernescu-Carp. Însă îndată au trebuit să cadă şi să facă loc 
liberalilor conservatori“. Caracterizarea grupării politice junimiste merită 
să fie reținută pentru pregnanța observaţiei: „Ce sunt junimiştii ? Ei sunt 
tot conservatori, dar spuma partidului conservator vechi. Ei sunt poeții, 
literaţii, avocaţii, economiştii, filozofii partidei conservatorilor vechi. Pe 
câtă vreme ei au jucat rolul de element inteligent al partidei, ei au fost 
bine primiţi de întreaga clasă a conservatorilor şi şi-au avut partea de 
onoare alăturea cu ei. Când însă au vroit a se constitui în partid aparte, 
clasa pe care se reazimă conservatorii nu putea să le mai dea sprijinul. 
Pentru ce ? Pentru că junimiştii au devenit în partidul conservator ceea 
ce erau liberalii ideologi, utopici în partidul liberal (e vorba de gruparea 
lui C. A Rosetti, n.n). Ei vroiesc a reînvia vechea domnie conservatoare, 
alcătuind societatea după un plan plăsmuit în capul lor. Ei cred că, ajunşi 
la putere, prin un chip oarecare, prin rege, apoi prin legiferăni, după un 
plan făcut în cabinet, să întărească domnia conservatoare, să reînvie 
vechile bresle etc... Dar precum liberalii noştri utopici n-au fost originali, 
ei au copiat pe ideologii francezi, tot aşa şi conservatorii utopici, 
junimiştii -- şi-au luat modelul din Germania. Dl. Carp a vrut să copieze 
pe Bismarck.“ Şi după ce evocă reintrarea în partidul conservator, 
constată ironic că „marele conservator Carp, ca om mai practic se vede, 
a înţeles că nu merge cu utopia“. (I. Vasiliu, - pseudonimul lui Gherea — 
Politica internă, în Critica socială, din 2 ianuarie 1892.) 

28 noiembrie Catargi formează un guvern de tranziţie care, la 
sugestia regelui, avea misiunea de a perfecta înţelegerea cu 
junimiştii pentru a se constitui un guvern unitar conservator. 
Condiţia lui Carp era ca L. Catargi să dizolve actualul parlament 
pentru a se alcătui unul nou în care junimiştii să fie și ei 
proporţional reprezentaţi (cereau 20 de locuri). Regele Carol i-a 
acordat lui Catargi dizolvarea (refuzată generalilor Manu şi 
Florescu) pentru că era interesat să obţină un guvern autoritar şi 
de prestigiu care să poată semna reînnoirea tratatului cu Tripla 
Alianţă. În guvernul lui Catargi junimiştii aveau majoritatea (şi 
ei erau favorabili Triplicei). lar Catargi, unul dintre cei mai de 
suprafaţă oameni politici, s-a declarat favorabil politicii externe 
inițiate de rege şi a semnat reînnoirea tratatului (ministru de 
externe Al. Lahovari) la 25 iulie 1892. Dealtfel, s-o spunem de 
pe acum, menţinerea guvernului Catargi până în 1895 s-a datorat 
aceleiaşi spinoase chestiuni a Triplicei. Liberalii, prin D. 
Sturdza, s-au manifestat ca adversari zgomotoşi ai Austro- 
Ungariei, nereprezentând pentru rege garanţiile necesare 
încredinţării secretului tratatului (singurii — dintre fruntaşii 
liberali — la curent cu acest secret erau D. Sturdza şi I. C. 
Brătianu). Or acesta din urmă decedase în 1891. Dacă ar fi trăit, 
guvernarea conservatoare nu ar fi durat şapte ani. 

Noile alegeri au avut loc în februarie 1892. Dar mai înainte, 
la 18 decembrie 1891, Catargi formează, cum a notat Maiorescu, 
„adevăratul şi definitivul minister conservator” în componenţa 
căruia au intrat şi Carp (domenii), M. Ghermani (finanţe), Al. 
Marghiloman (justiţie). În noul guvern în care fraţii Al. şi Iacob 
Lahovari deţineau externele şi, respectiv, războiul, a debutat ca 
ministru Take Ionescu (la culte). Concentrarea conservatoare era 
cu adevărat necesară pentru că liberalii, după moartea — la 4 mai 
1891 — a lui I. C. Brătianu (apoi a lui Kogălniceanu, la 20 iunie 
1891) au făcut efortul de unificare sub conducerea provizorie a 
lui Dimitrie Brătianu (se ştia că adevăratul succesor al lui I. C. 

Brătianu va fi Dimitrie Sturdza). şi se pregăteau pentru o luptă în 
opoziţie bine organizată. Vremea alianțelor pasagere trecuse şi, 
în faţa forţei organizate a liberalilor în opoziţie, conservatorii 
trebuiau să alinieze un guvern solid, cu un program bine gândit 
şi cu personalităţi politice competente care să-l poată înfăptui. 
Acesta este, cum a rămas cunoscut în analele istoriografiei 
politice, „marele guvern Catargi-Carp“ care era, în fond, un abia 
mascat guvern junimist. Carp avea conducerea efectivă, Catargi, 
lăsat şef şi ministru de interne, acceptând programul „Era nouă“ 
(minus ideea descentralizării administrative şi „majoratul la 
tărani“) proclamat tacit în Apelul către alegători publicat şi 
semnat de membrii guvernului la 4 ianuarie 1892. (Chiar şi acest 
procedeu, reeditând pe cel din 1888 al guvernului junimist Th. 
Rosetti, vorbeşte elocvent despre ascendenta junimiştilor în 
cabinetul condus de Lascăr Catargi.) Cu toată mândria sa 
nemăsurată şi a nemărturisitei desconsideraţii pentru Catargi, 
şeful grupului junimist i-a păstrat recunoştinţă bătrânului om 
politic. În ianuarie 1897, la un banchet politic la Botoşani, Carp 
a toastat în cinstea lui Catargi, declarând: „Beau în sănătatea 
celui care, prin activitatea şi experienţa lui, a permis ideii 
junimiste să devie ideea conservatoare“!. Lascăr Catargi, abil, 
ştie să-şi ascundă antipatiile, şi se apropie de junimişti (a 
acceptat chiar să-l viziteze pe Maiorescu la 15 noiembrie 1892, 
cu prilejul unei întâlniri de lucru a Comitetului conservator. 
Criticul nota în Jurnal, satisfăcut de biruinţa obţinută asupra 
şefului partidului, „de 11 ani nu-mi mai călcase în casă'2). 
Alegerile din februarie 1892 s-au desfăşurat mai (cum să 
spunem ?) relaxat decât de obicei. Opoziţiei i s-au îngăduit (!) la 
început 35 de deputaţi, pentru ca în martie, cu prilejul unor 
alegeri suplimentare, numărul să se ridice la 50. Evident, aceasta 


1! Cf. Prutul, 16 ianuarie 1897. 
2 Jurnal, Caiet 15, B.A.R., Mss. 3656, foaia 12 verso. 

n-a primejduit guvernului „legiuita* sa majoritate. Dar 
guvemanţii se puteau lăuda cu „alegeri libere“ care ar fi adus ţării 
liniştea de mult aşteptată. Preşedinţia Camerei e acordată 
generalului Manu (pentru a nu-l înrăi), iar cea a Senatului lui Gh. 
Gr. Cantacuzino (N. Filipescu deţine primarul Bucureştilor). 
Guvernul imprimă parlamentului un ritm alert de activitate şi în 
prima sa sesiune (din februarie până în iulie) face să se voteze o 
seamă de legiuiri de importanţă reală pentru activitatea 
economică sau administrativă a ţării. Pentru toamnă Carp (care 
era — se ştia — sufletul şi organizatorul cabinetului) anunţă — prin 
obişnuitul mesaj regal — alte legiuiri, mai ales de natură 
financiară şi fiscală, apoi cele pentru reforma judiciară, şcolară 
etc. Aceeaşi activitate, socotită rodnică, se depune şi în 1893 (de 
amintit legea pentru organizarea şcolilor profesionale şi de 
meserii, comerciale, de agricultură şi silvicultură). Mare 
încrâncenare (în parlament şi în afara sa) a produs aşa-numita 
„lege a maximului” din aprilie 1893 prin care întreprinderile cu 
caracter industrial — mari sau mici — din comune urmau să fie 
supuse unor taxe sporite de consum, veniturile rezultate 
constituindu-se drept fondurile necesare diverselor cheltuieli ale 
comunelor, printre care şi cele necesitate de întreţinerea 
jandarmeriei. (În acest fel Carp voia să asigure autonomia 
comunelor care nu ar mai fi dispus de bugetul central.) Fireşte că 
acest spor al taxelor de consum ar fi fost suportat de contribuabili 
şi, mai ales, de țărănime, care forma grosul contribuabililor. 
Opoziția liberală (şeful partidutui liberal devenise în noiembrie 
1892 Dimitrie Sturdza, în urma morţii — la 8 iunie 1892 — a lui 
Dim. Brătianu) a găsit prilejul organizării unor mari agitaţii de 
stradă împotriva guvernului. La 5 aprilie 1893 mii de oameni 
(negustori, măcelari, căruțaşi etc.) ocupau străzile din preajma 
dealului Mitropoliei, barând căile de acces spre parlament!. 


| Vezi C. Bacalbaşa, Bucureştii de altădată, vol. II, p. 150-151. 


Deputaţii şi miniştrii au fost huiduiţi şi molestaţi de mulţime. 
Mişcarea socialistă, delimitându-se de agitaţiile interesate 
organizate de partidul liberal, a luat poziţie faţă de practicile 
conservatorilor de a arunca sarcina poverii fiscale pe umerii 
contribuabililor (ţărani şi pături orăşeneşti), evidențiind 
caracterul de clasă al acestor legiuiri. 

Fireşte că legea era impopulară (a declanşat, printre altele, 
răscoalele ţărăneşti în 1894 în câteva judeţe din Moldova de 
mijloc, reprimate — şi acestea — cu sălbăticie), dar Carp o 
considera utilă şi majoritatea de care dispunea în parlament i-a 
asigurat votarea. Legea cea mai importantă, poate, a „marei 
guvernări conservatoare“ a fost cea a învoielilor agricole supusă 
dezbaterilor şi votată în cele două Camere în lunile ianuarie-mai 
1893. În fond această lege a lui Carp (repetăm, Carp era 
ministrul domeniilor) nu făcea decât să aducă modificări legii 
liberale cu acelaşi nume din 1882 care — cum am arătat la locul 
potrivit — a fost integral sprijinită de liderul grupării junimiste. 
Legea lui Carp, anunţată în 1888, era de-abia acum, după patru 
ani, adusă în discuţia parlamentului. deşi în precedentele 
guvernări junimiste (trei la număr) ar fi trebuit să se găsească 
modalitatea şi răgazul pentru a o legifera, de vreme ce se 
considerau cei mai preocupaţi pentru îmbunătăţirea situaţiei 
economice a ţărănimii. Nu vom relua aici ceea ce am comentat 
despre această chestiune în precedentul capitol al lucrării 
noastre. Adăugăm numai că îmbunătățirile de ordin economic 
aduse de legiuirea lui Carp celei a lui Brătianu din 1882 nu 
numai că nu se ridicau la importanţa pretinsă, dar erau, în bună 
măsură, talonate (când nu de-a dreptul anulate) de stipulaţiile de 
ordin administrativ. lar legea însăşi menținea în continuare 
tocmelile agricole. 

Oricum, preocupările junimiştilor pentru situaţia ţărănimii 
trădează îngrijorarea moşierimii faţă de continuele agitaţii din 
lumea satului, exprimate violent în 1888. Mai lucizi şi cu vederi 

mai înaintate decât restul conservatorilor, junimişti au înţeles 
necesitatea reformelor, le-au legiferat fără însă a prejudicia 
interesele fundamentale ale marilor proprietari şi, evident, fără a 
izbuti să soluţioneze cu adevărat problema ţărănească!. Gherea, 
apreciind lucid întreaga politică agrară a liderului politic 
junimist, scria în Neoiobăgia: „Este evident că întreaga viaţă şi 
întreaga luptă a d-lui Carp sunt pătrunse de un element utopic şi 
de o profundă contrazicere. D-sa a voit să dezvolte categorii 
economice ieşite sub şi din regimul capitalisto-burghez (în 
agricultură ca şi în industrie — vezi legea minelor. n.n.), a voit 
să le dezvolte într-o ţară cu regim semifeudal neoiobag — şi asta 
nu numai fără a înlătura acest regim, dar silindu-se încă să-l 
consolideze. Asta e adevărat..D. Carp nu numai că n-a văzut 
piedicile din drumul său şi deci n-a căutat să le înlăture, dar le-a 
şi înmulțit... “2 

Indiscutabil, semnificativă pentru doctrine politică şi 
ideologică a junimismului a fost şi legea minelor din februarie- 
aprilie 1895. Cum am comentat-o în capitolul precedent, vom 
evita, şi de astă dată, să reluăm discuţia, menţionând numai că 
această lege, rămasă în vigoare timp de trei decenii, a fost 
realmente una dintre cele mai importante din cariera politică a 
lui Carp şi destul de edificatoare pentru programul constructiv 
al junimismului. Semnificativă a fost opinia şi poziţia partidului 
socialist faţă de această lege. Despre ea s-au pronunţat în Lumea 
nouă din 1895 Gherea, I. Nădejde, A. Bacalbaşa ş.a., subliniind 
necesitatea adaptării ei, dar relevându-i totodată aspectele 
retrograde. Într-un articol semnat De la Olt, Gherea observa că 
„această lege e cu desăvârşire capitalistă“ pentru că favorizează 
dezvoltarea industrială a ţării. Se considera pozitivă ideea 


t Vezi şi Traian Lungu, Viața politică în România la sfârşitul 
secolului al XIX-lea, ed. cit., p. 110-122. 
2 C. Dobrogeanu-Gherea, Neoiobăgia, ed. cit., p. 216. 


329 


exproprierii marilor proprietari deținători ai unor terenuri bogate 
în produse minerale, dar nu se accepta extinderea acestui 
principiu şi asupra marilor proprietăţi ţărăneşti. De fapt, preciza 
Gherea, „soluţia unică satisfăcătoare ar fi fost monopolizarea 
minelor de către stat“. iar legea să statueze „marele principiu al 
dreptului naţiunii asupra subsolului“!. 

Soarta guvernului, acum, în aprilie 1895, era însă pecetluită. 
Opoziția liberală era de mult nerăbdătoare să parvină la putere. 
Cei patru ani „normalı“ de aşteptare în opoziţie se terminaseră 
prin noiembrie 1892, şi încă de prin 1891 liberalii au început 
acțiuni pentru a-l avertiza pe rege că le venise rândul la 
succesiune. Dar, deocamdată, acţiunile liberalilor au mai curând 
un caracter de rutină, sunt domoale şi fără vlagă combativă. 
Tocmai lichidaseră dizidenţele şi aveau de aplanat destule 
conflicte interne fără de care nu puteau declanşa o hotărâtă 
ofensivă pentru obţinerea guvernării. De aceea, protestele lor în 
parlamentul nou ales din februarie 1895 au fost tot rutiniere. Dar 
din noiembrie 1892 Dimitrie Sturdza fusese ales şef al partidului 
liberal (au fost învinşi N. Fleva, candiatul acestuia. beizadea 
Mitică — D. Ghica —, N. Bibescu şi, se pare, Eug. Stătescu, care 
a renunţat din capul locului, ieşind singur din cursă) şi acesta 
consideră că ofensiva trebuie necesar declanşată pentru a dovedi 
partidului capacitatea sa politică. Cu siguranţă, marea lovitură a 
opoziţiei în tot cortegiul de agitaţii antiguvernamentale a fost 
chestiunea transilvană din care Sturdza, versat, a ştiut să-şi facă 
un prețios capital politic. 

Nu se poate da crezare afirmațiilor lui Maiorescu din care ar 
reieşi că întreaga chestiune transilvană a fost montată de 
Sturdza?. Problema era complicată, cu rădăcini istorice într-un 


| Cf. Lumea nouă, din 13 şi 20 ianuarie 1895 


2 Cf. T. Maiorescu, Istoria contimporană a României, 1925, 
p. 307-309. 

trecut de luptă de trei ori secular, ajunsă acum într-un moment 
crucial. Sturdza a utilizat-o pentru interesele sale politicianiste, 
dar — încă o dată — nu a creat-o. Lupta politică a populaţiei 
româneşti din Transilvania pentru eliberarea socială şi naţională 
a ajuns în 1892 într-un moment important prin alcătuirea — de 
către conducerea Partidului Naţional Român — a celebrului 
memorandum. Respingerea memorandum-ului de către curtea 
din Viena, procesul ce a urmat şi întemnițarea fruntaşilor P.N.R. 
au produs vii emoţii şi reacţii fireşti dincoace de munţi. De 
altfel. în România preocuparea activă pentru lupta politică a 
„fraţilor de dincolo“ avea tradiţie. Şi această preocupare a fost 
coordonată, mai ales, de cercurile radicale rosettiste din partidul 
liberal. În ianuarie 1891 se întemeiază la Bucureşti „Liga pentru 
unitatea culturală a tuturor românilor“ (cu filiale în toate oraşele 
mai importante ale ţării) în conducerea căreia se aflau 
personalităţi prestigioase ale vieţii culturale şi politice. În 
activitatea „Ligii culturale“ tineretul universitar, în general 
tânăra intelectualitate, are un cuvânt greu de spus!. Când s-a 
declanşat episodul memorandum-ului, acţiunile de solidarizare 
cu lupta politică a populaţiei româneşti din Transilvania au 
cuprins toată ţara. Congrese, adunări demonstrative, publicaţii 
speciale întreţin în ţară vie ideea dreptăţii luptei pentru unitatea 
politică a românilor. Importante stipendii materiale, pe lângă 
cele morale, sunt acordate unor organisme politice sau culturale 
din Transilvania. Toată această înfruntare încleştată în jurul unei 
probleme de vital interes naţional a dominat efectiv viața 
politică românească din anii 1890-1910. Din păcate, această 
chestiune, care reclama slujire rectilinie şi neconcesivă, a fost 
abil folosită de cele două partide pentru rezolvarea unor înguste 
interese de grup. S-ar putea chiar spune că jocul celor două 


1 Vezi lucrarea noastră Sămănătorismul, Editura Minerva, 1971, 
p. 21-22. 

partide în jurul problemei transilvănene, cu tot cortegiul de 
incidente (parlamentare, publice, de presă), a mărit, adesea 
deliberat, tensiunea creată de lupta ce se desfăşura în Ardeal. În 
speţă, problema transilvăneană a devenit — cum spuneam — un 
mijloc pentru liberali pentru a forţa dobândirea guvernării!. 
Guvernul conservator (ca, dealtfel, şi cel liberal de sub 
preşedinţia, din 1895, a lui Dim. Sturdza) dovedeşte o prezenţă 
prudentă faţă de lupta românilor transilvăneni, întrucât orice 
adeziune publică putea complica situaţia politică a ţării, 
primejduind ataşamentul ştiut al României la pactul Triplei 
Alianțe. Şi cum regel Carol I ţinea mult la liniile programatice 
ale Triplicei orice act care ar fi lezat aceste interese ducea 
inevitabil la retragerea protecţiei Curţii şi, automat, la pierderea 
guvernării. Conservatorii, ca, dealtfel, şi liberalii, nu-şi puteau 
îngădui, la guvernare fiind, o asemenea gafă fatală. Lascăr 
Catargi, Petre Carp, N. Filipescu, Al. Lahovari şi Take Ionescu 
au fixat în discursuri notorii atitudinea conservatorilor în 
problema transilvăneană, care se reducea, în esenţă, la o politică 
de neamestec în treburile interne ale unui stat străin. Aceasta, în 
1893, adică în timp ce se desfăşura tulburătorul proces al 
memorandiştilor, dar şi mai târziu?. Sturdza porneşte ostilitățile 


1 Un tablou concludent al acestei perioade, cu toate detaliile ei 
semnificative, în valoroasa lucrare monografică a lui Traian Lungu, 
Viaţa politică în România la sfârşitul secolului al XIX-lea, ed. cit. 

2 lată opinia liderului junimist aşa cum a fost fixată în discursul de 
la 13 decembrie 1894 rostit la Senat: „...Prin urmare, lăsați chestiunea 
aceasta națională, lăsaţi-o în afara unei lupte care documentează în toate 
zilele unitatea de simţire, de limbă, de gândire între noi şi între toţi 
românii oriunde ar fi ei — şi mulțumiţi-vă deocamdată cu atât, căci a 
cere mai mult ar fi a jertfi un prezent care se anunţă frumos, pentru o 
nălucă despre care nimeni, dar absolut nimeni, nu poate să zică de pe 
acum ce formă reală va avea în viitor.“ 

împotriva conservatorilor, denunţțând public „criminala“ 
atitudine rezervată faţă de lupta fraţilor de peste Carpaţi. O 
vreme, în 1893, se afirmă ca partizan al une: acţiuni ferme faţă 
de guvernul de la Budapesta, pentru ca în 1894 să publice 
(pentru captarea, probabil, a bunăvoinţei regelui Carol). în ziarul 
Pester Loyd din Budapesta, o scrisoare, foarte comentată, prin 
care dezavua fără echivoc lupta de eliberare a românilor 
transilvăneni, pledând pentru necesitatea menţinerii, în cadrele 
constituite, a imperiului austro-ungar. Şi tot în acelaşi an 1894, 
în septembrie, nestăpânitul D. Sturdza (de astă dată pentru a 
cuceri, probabil, bunăvoința puterilor centrale. atât de influente 
la Palatul regal din Bucureşti, de care depindea guvernarea) 
divulgă. într-un discurs, stipendiile secrete pe care guvernul 
român, prin ministrul Instrucțiunii, Take Ionescu (se pare fără 
ştirea lui Lascăr Catargi), le acorda mişcării de cliberare din 
Transilvania. Era un act de delaţiune, prin care se sacrifica, 
pentru discutabile arivisme, o cauză de înait interes naţional. 
Scârbit şi scandalizat, fruntaşul memorandist loan Raţiu observă 
cu o mâhnire netăinuită: „Cei de dincolo se folosesc de cauza 
noastră, unii ca să se susţină la putere, alţii şi mai vârtos, ca să 
ajungă la putere“!. Când în 1895 Carol I promite liberalilor 
succesiunea, Sturdza încetează brusc orice agiiaţie în jurul 
problemei transilvane. 

După alte câteva campanii pentru a forţa escaladarea 
guvernării, în octombrie Sturdza devine premier. Cum s-a 
dezvăluit apoi, regele Carol 1 i-a acordat investitura lui Sturdza 
(deşi atunci nu-l agrea deloc) tocmai pentru a se reteza orice 
posibilă reluare a agitaţiilor liberale în chestiunea transilvană 
(sugestia venea, se pare, chiar din partea primului-ministru al 


1 Apud Miron Constantinescu şi G. Penelca, Însemnările din 
închisoarea de la Seghedin ale doctorului Ioan Raţiu, în Studii, 1965, 
nr. 2, p. 357. 

Ungariei). Instalat în fruntea guvernului, Sturdza (beneficiind şi 
de situaţia graţierii., în septembrie, a memorandiştilor), nu 
pregetă să retracteze, într-un ruşinos, mult comentat, discurs, 
ținut la o întrunire în laşi, tot ce afirmase în opoziţie, predicând 
imperturbabil „necesitatea eliminării oricărui amestec al 
României în treburile interne ale monarhiei vecine“, altfel spus, 
retragerea oricărui sprijin mişcării de eliberare a românilor 
transilvăneni. Sturdza nu s-a limitat însă la aceste programatice 
declaraţii publice de politică externă. Cu o consecvență care s-ar 
fi cerut demonstrată altundeva, Sturdza a dispus înfăptuirea 
directivelor sale. Au fost suspendate stipendiile acordate şcolilor 
române din Transilvania (în acest fel se lovea putemic în lupta 
culturală a mişcării româneşti) şi încurajați sistematic partizanii 
pasivismului în lupta politică a românilor de peste Carpaţi. S-a 
produs astfel o gravă sciziune în cadrul P.N.R., cu consecinţe 
extrem de dăunătoare pentru evoluţia luptei întregii mişcări de 
eliberare naţională. Ar trebui adăugat că apoi Sturdza a fost 
acuzat de întreţinerea unor legături secrete cu contele Banffy, 
fost prim-ministru al Ungariei. Agitaţiile de stradă organizate de 
dizidența drapelistă din cadrul partidului liberal, obstrucții 
parlamentare ale conservatorilor, o bine condusă campanie de 
presă aveau să decidă în martie 1899 demisia lui Sturdza (din a 
doua sa guvernare; după „paranteza“ liberală P.S. Aurelian). 
Ironie a istoriei ! Fruntaşul liberal a fost lovit chiar cu armele 
de ei inventate. 

Dar, revenid la guvernarea din ultimele luni a guvernului 
Catargi-Carp, trebuie spus că ea era oricum ajunsă la liman. 
Disensiunile din partidul conservator, câţiva ani domolite, au 
izbucnit deschis în primăvara lui 1895. Gh. Gr. Cantacuzino, 
preşedintele Senatului şi viitorul şef al partidului. şi-a exprimat 
deschis dezacordul faţă de legea minelor şi dacă P. Carp nu ar fi 
operat câteva modificări în textul ei, cerute imperios de 
Cantacuzino, guvernul ar fi trebuit să demisioneze încă în aprilie 

fără ca legea fruntaşului junimist să apuce a fi votată. Dealtfel, 
neînțelegerile — acum mai accentuate — s-au făcut simţite şi între 
Catargi şi Carp, şeful guvernului nemaiputând suporta tutela 
liderului junimist, inflexibilitatea sa care risca să producă o nouă 
disensiune în cadrele conservatorilor. Atitudini opozante au 
manifestat şi generalul Manu în calitatea sa de preşedinte al 
Camerei deputaţilor, N. Filipescu, primarul Capitalei. Lunga 
guvernare a uzat, ca de obicei, partidul conservator, neînțelegerile 
şi conflictele se iveau mereu şi destui dintre miniştri opinau 
pentru retragere, cu atât mai mult cu cât în noiembrie 1895 se 
împlineau, au calculat unii, cei patru ani de funcţiune a 
parlamentului conservator. Oricum, junimiştii erau pentru 
demisie. Cum spunea Maiorescu, „vor fi fost desigur mulţi 
conservatori cari niciodată n-ar fi voit să părăsească puterea de 
bună voie, dar unii din miniştri stăruiesc pentru retragerea 
spontană a Cabinetului, punând astfel interesul general deasupra 
satisfacţiilor personale.“! Majoritatea legiuirilor din programul 
„Era nouă“ au fost adoptate, iar celelalte pe care guvernul ar fi voit 
să le aducă în dezbatere (organizarea meseriilor, descentralizarea 
comunală, extinderea inamovibilităţii magistraturii, consolidarea 
situaţiei financiare a ţării etc.) nu mai puteau găsi audienţă într-o 
majoritate parlamentară acum divizată şi, deci, nedisciplinată. 
Singura soluţie era demisia dorită acum şi de rege. care-i 
promisese lui Sturdza succesiunea în schimbul domolirii sale în 
problema transilvană. La 3 octombrie 1895 L. Catargi a 
demisionat, după ce mai înainte au demisionat cei trei miniştri 
junimişti (Carp, Marghiloman, Ghermani), lăsându-i lui Dim. 
Sturdza deschisă calea jubilaţiilor ministeriale. A doua zi, la 4 
octombrie 1895, Dimitrie Sturdza devine premier. 


1 T. Maiorescu, Istoria contimporană..., p. 325. 


335 


4 După această lungă guvernare (patru ani în guvernul 
Catargi şi aproape doi ani în guvernările din 1888-1889 şi 1891), 
junimiştii intrau în opoziţie destul de bine consolidaţi, cu o 
grupare mărită, cu câteva personalităţi tinere remarcate şi 
competenţe recunoscute pentru departamente cheie. Credeau — 
ba Carp era sigur — că pot oricând revendica un guvern 
eminamente junimist sau unul condus de ei în care să admită, 
concesiv, şi elemente ale conservatorilor puri. Pentru că, oricât 
ar părea de ciudat, deşi timp de patru ani. în perioada marelui 
guvern conservator Catargi-Carp, junimiştii au colaborat destul 
de armonios cu şeful partidului şi au ştiut să evite conflictele 
deschise (sau să le aplaneze repede) cu ceilalţi fruntaşi 
conservatori, continuau să-şi menţină gruparea lor separată, chiar 
dacă acum nu mai era — oficial — dizidentă. Lupta în opoziţie 
avea legile e: şi fiecare fruntaş politic, mai ales o grupare cu 
statut special, trebuia să-şi menţină o relativă autonomie dacă nu 
voia să-şi diminueze autoritatea şi importanţa. Mai ales că în 
partidul conservator condus de un lider care avea 72 de ani lupta 
pentru şefie rămăsese deschisă. În noul parlament ales în 
noiembrie 1895 junimișştii erau reprezentaţi numai cu trei 
parlamentari (Maiorescu, Ghermani, Marghiloman). Dar asta nu 
avea nici o semnificaţie. Sturdza i-a lăsat mână liberă ministrului 
său de interne N. Fleva şi „tribunul poporului“ le-a dirijat atât 
de strâns încât conservatorii au izbutit să trimită în parlament 
numai trei senatori şi patru deputaţi (au căzut în alegeri şi fostul 
premier L. Catargi şi conducătorul efectiv al fostului guvern, 
Petre Carp). De-abia peste un an, în alegerile parţiale ce au avut 
loc în vremea guvernului P.S. Aurelian, conservatorii mai 
izbutesc să aducă în Cameră alţi trei parlamentari (Catargi, Carp 
şi Take Ionescu), încât grupul constituţional (apelativul 
junimiştilor se menţinuse şi el) avea acum şeful reprezentat în 
Camerele legiuitoare. 

Dimitrie Sturdza nu a debutat cu dreptul ca premier. Mai întâi 
a retractat ruşinos — cum spuneam mai înainte — opinia sa din 
opoziţie în chestiunea transilvană (în discursul ţinut la laşi în 13 
octombrie 1895 a declarat: „În chestia naţională situaţiunea 
noastră este clară şi netedă. Avem să ne abţinem cu toţii de la 
orice act de agitaţie în afacerile interne ale statelor vecine şi în 
special ale monarhiei austro-ungare...1). Apoi a îngăduit 
intrarea în guvern a unor elemente ca N. Fleva şi G. Pallade, 
neagreate de grupul rămas credincios aripii brătieniste dominată 
de puternica ocultă, fapt care avea să ducă — rapid — la un 
inevitabil conflict între premier şi flevişti. Apoi, prin fapte 
nechibzuite avea să declanşeze vestita atunci afacere a demiterii 
mitropolitului primat Ghenadie Petrescu care, bine utilizată de 
dizidenţa liberală a lui P.S. Aurelian, avea să provoace căderea 
guvernului Dim. Sturdza la 11 noiembrie 1896. Guvernarea sa 
nu a durat decât ceva mai mult de un an de zile. Şi a fost un an 
agitat, extrem de convulsionat, care nu a prea demonstrat 
capacitatea de lider a lui Sturdza. 

Inflamabila afacere Ghenadie a determinat şi prima disociere 
de atitudine dintre conservatorii puri, conduşi de L. Catargi, şi 
constituționalii junimişti. Dizidenţa drapelistă liberală (P.S. 
Aurelian, N. Fleva, V. Lascăr, Em. Porumbaru), ca şi Delavrancea, 
Petre Grădişteanu, P. Poni, Emil Costinescu, desfăşoară în afara 
parlamentului întruniri publice şi pelerinaje la Căldăruşani (unde 
era depus demisul Ghenadie). Lascăr Catargi, cu experienţa şi 
deprinderile sale în asemenea acţiuni (vezi participarea sa în anii 
coaliţiei de la Mazar Paşa şi în cea a „opoziţiei unite”) a 
considerat că partidul conservator trebuie să se folosească de 
incident şi să preia conducerea ostilităţilor antiguvernamentale, 
mai ales că mitropolitul Ghenadie a apelat la protecţia şi ajutorul 
fostului premier conservator. De aceeaşi opinie erau şi N. 


| Cf. Voința naţională, XII, nr. 2363 (19 octombrie), 1895. 

Filipescu, Take Ionescu şi Gh. Gr. Cantacuzino care s-au angajat 
cu ştiuta lor energie pasională în dispută. Firesc, L. Catargi i-a 
chemat şi pe junimişti să i se alăture. Dar liderii junimişti au fost 
întotdeauna, din principiu, împotriva manifestaţiilor de stradă. 
Înţelegeau deci să-şi păstreze consecvenţa principială şi cu acest 
prilej. Propunerea lui Catargi e, în consecinţă, supusă discuţiei 
Clubului conservator din Bucureşti la 26 mai 1896 şi Carp — venit 
anume de la Ţibăneşti — propune menţinerea în rezervă. Decizia 
lui Carp e acceptată şi disocierea junimiştilor de majoritatea 
fruntaşilor conservatori (astfel reînnoită după aproape cinci ani 
de colaborare) devine publică. Poziţia junimiştilor revine la 
situaţia lor echivocă din anii viziratului, de grupare independentă 
între liberali şi conservatori. Era situaţia — se vede bine — cea mai 
convenabilă grupării junimiste care avea să fie menţinută — cu 
intermitenţele ştiute — până târziu, în 1907. Cum era singura 
grupare conservatoare neimplicată în dispută, gazetarii vorbeau 
curent (anume ?) de o reapropiere a junimiştilor de liberali. 
Zvonurile erau însă false, chiar dacă Sturdza — după ce căzuse de 
la guvern — a trimis emisari sau s-a deplasat personal la 
Maiorescu şi Marghiloman pentru a le propune alianţe. Pur şi 
simplu junimiştilor le convenea situaţia de arbitru în momente de 
criză, condiţia lor politică moderată îngăduindu-le să concilieze 
taberele în ostilitate. Ba aveau chiar grijă să facă publicitate în 
jurul acţiunilor de conciliere pe care — spuneau — erau invitaţi să 
le coordoneze. Asta le aducea ascendență în structurile partidului 
conservator spre şefia cărora ambiţionau, cu îndreptăţire, să 
ajungă. În noiembrie 1896 Maiorescu nota în Jurnalul său: 
„Intenţia mea era să se audă la conservatori (s.n.) că noi suntem 
acum îmbulziţi de apropierea multor liberali şi că rezistăm, 
pentru ca conservatorii să se lase mai jos când va veni vorba de 
formarea guvernului Lascăr Catargi“! (se zvonea atunci că după 


l T. Maiorescu, Jurnal, Caiet 17, Mss. B.A.R., 3658, f. 83 verso. 

căderea guvernului Sturdza va fi rechemat L. Catargi. Dar 
Catargi ar fi refuzat guvernul, precizând regelui că liberalii care 
au declanşat scandalul Ghenadie trebuie să-l soluţioneze tot ei. 
Atunci regele a menţinut la putere pe liberali, încredinţând 
formarea ministerului lui P. S. Aurelian). 

Lucrurile au evoluat astfel până în primăvara lui 1897 când, 
în martie, Sturdza e reinstalat premier. Dar tot în martie 1897 se 
produce un eveniment semnificativ şi în tabăra conservatoare. 
La începutul lunii moare la Paris, de un atac de cord, Al. 
Lahovari, fostul ministru de externe în guvernele conservatoare, 
apreciat de L. Catargi şi considerat, pentru multele sale calităţi, 
succesorul actualului lider la conducerea partidului (succesiunea 
aceasta era — se ştia — agreată şi de castelanul de la Golăşei). 
Eliminarea din cursa spre şefie a lui Al. Lahovari este, fireşte, 
favorabilă lui Carp. Maiorescu a notat în Jurnal, ca şi în prefata 
la vol. V. din Discursuri parlamentare, că la 20 martie emisari ai 
şefului partidului conservator i-au făcut propunerea fuzionării 
celor două cluburi sub preşedinţia lui Catargi, Carp fiind 
recunoscut succesorul oficial. Chemat de la Țibăneşti şi informat 
asupra propunerii, Carp — lovitură de teatru ! — refuză. 
Răspunsul lui Carp e, într-adevăr, surprinzător şi greu de 
explicat. Să fi fost numai ambiția într-adevăr nemăsurată a lui 
Carp, care voia — ce ? Şefia de pe atunci a partidului prin 
debarcarea, încă în viaţă, a lui Catargi ? Greu de răspuns. 
Oricum, refuzul lui Carp (judecat apoi — cum vom vedea — cu 
asprime de Maiorescu) a anulat posibilitatea unificării partidului 
conservator până tocmai în 1907. Singura explicaţie a acestei 
decizii stranii a oferit-o Const. Bacalbaşa care socotea că 
primirea de către Catargi în partid a fostei grupări radicale a lui 
Gh. Panu l-ar fi jignit pe Carp ca unul ce se afla în raporturi 
proaste cu fostul junimist. (Tot Bacalbaşa — care, ca fost radical 
şi apropiat al lui Panu, avea informaţii din sursă directă — afirmă 
însă că Panu ar fi fost solicitat şi de junimişti, dar fostul director 

al Luptei a optat pentru gruparea mai puternică a lui Catargi, 
provocând duşmănia lui Carp şi a amicilor săi.) Oricum — 
apelăm din nou la Bacalbaşa — după intrarea în partidul 
conservator, unde e cooptat chiar în comitetul de conducere, 
„Junimiştii încetară colaborarea cu vechii conservatori sub 
cuvânt că partidul acestora a abdicat de la ideile conservatoare, 
de vreme ce s-au putut coaliza cu radicalii lui Panu“). Dar e tot 
atât de posibil — poate că e singura explicaţie rezonabilă — că 
refuzul lui Carp se datora opiniei sale despre structura dorită a 
partidului. El nu voia o simplă fuziune pasageră, ci o unificare 
pe baza unei platforme de principii unanim acceptată. Or, în 
condiţiile date, când cu câteva luni în urmă se evidenţiaseră 
puternic divergențele de opinii între majoritatea fruntaşilor 
conservatori şi junimişti (şi încă numai într-o chestiune de 
tactică politică conjuncturală ca aceea prilejuită de afacerea 
mitropolitului Ghenadie), nu putea fi vorba de o unificare 
viabilă. iar succesiunea sa, acceptată formal, nu urmărea, când 
mai existau câţiva pretendenți care pândeau „clipa atacului“, 
decât neutralizarea grupării junimiste. 

În toamna lui 1897 agitaţiile politice reizbucnesc cu o 
violență parcă mai accentuată decât în 18965. Motivul imediat a 
fost gafa lui Dim. Sturdza care, cu prilejul unei vizite oficiale a 
regelui Carol la Budapesta, a lăsat (dintr-o eroare) să figureze 
pe lista protocolară de decoraţii — întocmită, potrivit uzanțelor, 
de guvernul ungar, dar pe care le acorda suveranul României, 
numele lui Jezsensky Sandor. Acesta s-a dovedit a fi fost 
procurorul în procesul memorandiştilor. Pe dată dizidenţii 
drapelişti au pornit campania împotriva lui Sturdza despre care 
se spunea că ar fi ştiut cine e Jezsensky şi a contrasemnat — 
tocmai la 12 octombrie — decretul de decorare (Sturdza cumula 


l C. Bacalbaşa, op. cit.. vol. II, 1928, p. 223. 

funcțiunile de premier şi cea de ministru de externe), pentru a 
câştiga simpatiile guvernului maghiar. Opoziţiei drapeliste i s-a 
alăturat şi cea conservatoare, întreţinând, prin mijloacele clasice, 
indignarea opiniei publice, care a fost sinceră. Colac peste 
pupăză. la mijlocul lui noiembrie izbucnesc mişcări antisemite 
în urma unui decret nechibzuit al ministrului de război care 
interzicea evreilor pământeni dreptul şi datoria de a-şi satisface 
stagiul militar. Vehement în protest a fost organul socialist 
Lumea nouă Care a denunţat încăierările provocate de studenţii 
bătăuşi — năimiţi de guvern. Se organizează noi mitinguri, se fac 
manifestații. cu care prilej se produce o încăierare pe culoarele 
universităţii. Guvernul. care a tolerat şi chiar a instigat aceste 
mişcări antisemite, voia să contrabalanseze ecourile afacerii 
Jezsensky demonstrând — astfel — naționalismul. Titu Maiorescu, 
care era rector, demisionează, protestând astfel împotriva 
guvernului care îşi făcuse obiceiul de a utiliza unele cercuri 
studenţeşti (bineînţeles contra plată !) pentru agitaţiile de stradă. 
Junimiştii, consecvenţi conduitei lor, nu s-au alăturat opoziţiei 
în mişcările de stradă, iar cu prilejul agitaţiilor antisemite din 
noiembrie au protestat în parlament (au făcut interpelări P. Carp 
şi Al. Marghiloman). Ca de obicei, se vorbea de căderea 
guvernului de care şi regele era acum vădit nemulţumit. 
Marghiloman şi Maiorescu au fost primiţi, în audienţe 
protocolare, la rege. Culisele acreditau venirea la putere a 
conservatorilor şi junimiştii Se îngrijeau să obțină o poziţie bună 
în eventuala nouă guvernare. La 29 noiembrie 1897, după 
audiența la Palat, Maiorescu i-a relatat convorbirea lui Carp. 
„Carp, — notează Maiorescu în jurnal — vizibil dezolat de 
rezultatul întrevederii mele cu regele. Ce aştepta ? Ca regele 
să-mi spuie că Carp trebuie să fie chemat la guvern fără Catargi ? 
Sau ca eu să sugerez aceasta regelui ? Eu nu o puteam face 
fiindcă în momentul de faţă cred lucrul primejdios. S-ar forma 
îndată o formidabilă duşmănie a conservatorilor contra lui, şi 

poate coalizarea lor cu liberalii căzuţi de la guvern. Şi atunci 
confuzia politică şi mai mare. Trebuie aşteptată îmblânzirea 
firească a raporturilor lui Carp cu conservatorii, înlesnită acum 
după duelul lui Nicu Filipescu şi năbuşirea acestuia pentru câtva 
timp.“! (Filipescu îl provocase la duel, rănindu-l mortal pe G. 
Em. Lahovari pentru un articol socotit injurios publicat în 
l'Indépendance Roumaine. A fost condamnat la şase luni 
închisoare şi pentru puţină vreme a intrat într-o inevitabilă 
eclipsă). 

Această însemnare maioresciană fixează poziţia junimiştilor 
în 1898. Se mențineau independenţi. având mereu grijă să-şi 
păstreze o poziţie bună pentru un viitor guvern conservator care 
— se ştia încă din vremea scandalului Ghenadie — va fi condus 
tot de L. Catargi. Toată energia politică a junimiştilor era 
consumată pentru a-l face pe Catargi să înţeleagă faptul că, 
indiferent de atitudinea lor dizidentă în opoziţie, nici un cabinet 
conservator nu va fi viabil dacă nu i-ar cuprinde — şi încă bine 
reprezentaţi — pe junimişti. Evenimentele s-au precipitat. În 
aprilie patriotismul lui Sturdza este din nou pus la îndoială în 
urma unui discurs al lui Take Ionescu în parlament în care 
dezvăluie că guvernul, de conivenţă cu autorităţile maghiare, a 
întrerupt subvenţiile acordate şcolilor româneşti din Braşov. A 
fost o emoție generală, acuzatoare pentru guvern. Conservatorii 
n-au pornit atunci (şi nici drapeliştii) obişnuitele manifestații 
publice. Au acceptat soluţia lui Maibrescu care a consiliat pentru 
un proces pe care parohia Sf. Nicolae din Braşov să-l intenteze 
statului român. În acest fel s-a legalizat subvenţia. Junimiştii au 
acţionat în această chestiune de comun acord cu conservatorii. 
La alegerile comunale din noiembrie junimiştii au colaborat cu 
conservatorii puri, Carp rostind chiar ~ lucru rar ! — două 
discursuri în întruniri electorale la Bucureşti şi la Iaşi. În iulie, 


l T. Maiorescu, Jurnal, Caiet 18, Mss. B.A.R. 3659, f. 46. 


342 


într-o scrisoare către redactorul Al. Canano de la foaia junimistă 
botoşăneană Prutul, Maiorescu scria „....după toate probabilitățile 
tot cu conservatorii vom lucra împreună la guvern. Nu pentru 
alta (căci la dreptul vorbind. noi junimiştii suntem liberali, deşi 
nu radicali), dar printre conservatori sunt mai mulţi oameni de 
cultură şi de onestitate faţă de bugetul statului şi al comunelor.“! 
Regele, gândindu-se la alternanţa guvernării. propunea frecvent 
fruntaşilor conservatori să fuzioneze cu clubul constituţional al 
lui Petre Carp. În audienţe acordate — în noiembrie 1898 — lui 
Catargi şi Carp regele le cere să se înţeleagă pentru a forma un 
puternic partid conservator. Carp şi Catargi se întâlnesc şi 
pertractează fuziunea. Programul de guvernământ al lui Carp e 
acceptat de Catargi. Neînţelegerea se iveşte pe chestiuni de... 
persoane şi... reprezentare. Catargi îi cere lui Carp să-l accepte 
într-un viitor guvern pe G. Panu intrat în primăvara acelui an la 
conservatori, adăugând că pentru aceasta insistă în mod deosebit 
şi N. Filipescu, cel ce l-a „recrutat“, cu această promisiune, pe 
fostul şef al radicalilor. Evident, Carp a respins această pretenţie. 
La rândul său Catargi i-a făcut greutăţi lui Carp în chestiunea 
reprezentării junimiştilor în viitorul guvern. Tentativa de fuziune 
a eşuat şi a fost comunicată în aceşti termeni Palatului?. Dar o 
înțelegere de principiu se stabilise şi fuziunea putea fi realizată 
— ştiau preopinenţii principali — oricând oportunitatea o va cere, 
Carp devenind astfel succesorul oficial al lu: Catargi. 

Viitorul guvern conservator nu îşi poate stabili de pe acum 
fizionomia. Şi evenimentele se precipitau. În martie chestiunea 
transilvăneană şi condamnabila atitudine duplicitară a lui 
Sturdza în această problemă e din nou readusă pe tapet deoarece 
ea fusese dezvăluită într-o broşură a unui publicist maghiar 

l! Apud Const. Gane, op. cit., vol. II, p. 210. 

2 Cf. T. Maiorescu, Istoria contimporană a României, p. 392. 

apărută la Budapesta. Toată opoziţia era în ofensivă. După 
întrunirile publice de rigoare. şefii opoziţiei cer audienţă la rege 
(de astă dată şi Petre Carp) căruia îi aduc „la cunoştinţă starea 
spiritelor şi necesitatea de a degaja Coroana de faptele lui 
Sturdza“.! Apoi, la 15 martie, şefii opoziţiei. întruniţi la 
Maiorescu, decid — la propunerea lui Carp ! — să se publice o 
declaraţie formală prin care se anunţă obstrucţia parlamentară 
faţă de guvern. Lucrările celor două Camere sunt practic 
întrerupte de avalanşa de interpelări, interminabile discursuri, la 
care se adaugă întrunirile publice, manifestații de stradă, 
campanie de presă. În acest ultim efort de debarcare a guvernului 
„s-au găsit uniţi toţi membrii opoziţiei, în frunte cu Lascăr 
Catargi, care, deşi grav bolnav, îmbărbăta partidul său în această 
direcţie“. După alte confruntări între opoziţie şi guvern, la 30 
martie 1899 Sturdza îşi prezintă demisia care, oricum, nu mai 
putea fi amânată. 

Dar, fatalitate, în aceeaşi zi, tocmai când palatul îl invita pe 
Lascăr Catargi pentru a i se încredința formarea noului guvern, 
bătrânul om politic decedează. Această moarte intempestivă 
complică enorm lucrurile. Cu L. Catargi şeful junimiştilor ar fi 
sfârşit prin a se înțelege, formându-se un minister, poate asemenea 
celui din 1891-1895, în care Carp ar fi fost conducătorul efectiv. 
Dar fără Catargi, în condiţiile când succesiunea la şefia partidului 
nu fusese oficial clarificată, situaţia conservatorilor se complică. 
Conservatorii puri găsesc acum priiejul să administreze 
junimiştilor o bine calculată lovitură. Deşi colaboraseră — pentru 
prima oară în opoziţie — cu junimiştii la înfrângerea lui Sturdza 
şi era limpede tuturor că viitorul guvern va reedita, ca formulă, 
pe cel din 1891-1895, acum conservatorii — eliberaţi de voinţa 


| T. Maiorescu, op. cit., p. 400. 
2 T. Maiorescu, op. cit., p. 402. 

lui Catargi — se gândesc să acapareze puterea. Două ore după 
moartea lui Catargi. fără a se consulta în prealabil cu junimiştii, 
conservatorii convoacă în grabă comitetul lor executiv (care nici 
nu era în complet) şi-l proclamă pe Gh. Gr. Cantacuzino şeful 
partidului conservator. Se pare că cel care a manevrat urgenta 
desemnare a lui Cantacuzino a fost Take Ionescu, urmărind să 
scape de şefia lui Carp. Pentru că actuala şefie a lui Carp 
însemna cea viitoare a lui Marghiloman („.Nu de ramolitul de 
Carp mi-e teamă, ci de Marghiloman“, ar fi spus ambițiosul fost 
ministru de culte). Or. Take Ionescu se voia el viitorul şef de 
partid. Cu siguranță că N. Filipescu, care urmărea şi el şefia 
viitoare a partidului, a manevrat pentru înscăunarea lui 
Cantacuzino pentru că astfel era eliminată candidatura in spe a 
lui Marghiloman. Panu şi generalul Manu — prezenţi la şedinţa 
comitetului executiv —, inamici ai lui Carp (nu i-ar fi acceptat — 
se ştia — în nici o formaţie guvernamentală conservatoare) — au 
stăruit pentru desemnarea lui Cantacuzino. Cu atâtea vrăjmăşii şi 
calcule secrete, grăbita instalare a lui Cantacuzino era inevitabilă. 
Lovitura era dură, privându-l pe Carp de dreptul său la 
succesiunea şefiei conservatoare, aruncând partidul conservator 
în discordie tocmai în ziua când îi era încredinţată formarea 
guvernului. Junimiştii, luaţi prin surprindere, erau furioşi foarte. 
Exista, se ştia, o înţelegere „secretă“ între Carp şi Catargi, 
perfectată în ianuarie-februarie 1899, că în viitorul guvern şeful 
conservatorilor va fi preşedinte fără nici un portofoliu (Carp se 
gândea să încredinţeze internele lui Marghiloman), iar 
conducerea efectivă s-o aibă şeful junimiştilor liber să-şi 
alcătuiască, cum va socoti, cabinetul. De aceea tocmai colaborase 
Carp cu conservatorii pentru înfrângerea lui Sturdza. Or acum 
Carp era frustrat şi înşelat în promisiunile primite. La 1 aprilie 
regele îi primeşte împreună pe Carp şi Cantacuzino, invitându-i 
la conciliere pentru a forma un puternic guvern conservator. 

Conservatorii puri, acum. după ce rezolvaseră, cum doreau 
ei, şefia partidului, depuneau stăruinţe pe lângă Carp să cedeze, 
acceptându-l pe Cantacuzino ca lider şi mulțumindu-se cu câteva 
portofolii în noul guvern. Dar nu era orgoliosul Carp omul care 
putea accepta această formulă umilitoare. Bacalbaşa relatează 
că. sfătuit de un conservator pur să-i cedeze lui Cantacuzino, P. 
Carp ar fi replicat: „Să-i cedez lui Cantacuzino ? Dar pentru ce 
să-i cedez ? Fiindcă are barbete lungi 7“! Carp îl dispreţuia pe 
Cantacuzino în a cărui Capacitate nu avea — se pare cu drept — 
nici o încredere. Sigur pe sine, considera că fără junimişti (el. 
Maiorescu, Th. Rosetti, Menelas Ghermani, Marghiloman) nu se 
poate forma un guvern conservator serios care să se bucure de 
agrementul regelui. Acesta, credea Carp. era atuul său puternic 
faţă de conservatori, cu care le va învinge cerbicia. Dar aceştia 
nu înțelegeau să renunțe la ceea ce au obţinut, iar regele, în 
condiţiile unei crize deosebite de guvern (liberalii erau grav 
compromişi, iar dizidența drapelistă nu putea fi chemată singură 
la guvern), nu avea timp să aştepte până se forma un cabinet 
„serios“. Cum a doua zi, la 2 aprilie, Carp comunică regelui că 
nu s-a putut concilia cu Cantacuzino, regele îi aduce la 
cunoştinţă decizia, neaşteptată, că îl va însărcina pe acesta din 
urmă cu formarea guvernului (era, totuşi, oficial. şeful 
partidului !). Maiorescu relatează că Petre Carp i-ar fi răspuns 
amar regelui: „Que votre Majesté essaie d’abord toutes les 
mediocrites, mon tour viendra aprés, si je ne meurs pas avant“. 
Au urmat câteva zile de interregn. Regele, pentru a forța o 
înţelegere conservatoare, amenința că încearcă soluţia unui 
guvern de concentrare liberală (a şi fost însărcinat D. Giani cu 
formarea unui asemenea cabinet). Dar, zadarnic, Carp nu a voit 
să cedeze, iar conservatorii puri erau decişi să nu renunţe, deşi, 


1 C. Bacalbaşa, op. cit., vol. II, p. 262 

notează Marghiloman, atât Take Ionescu cât şi N. Filipescu 
cereau ca liderul junimiştilor să-l recunoască şef al partidului pe 
Cantacuzino, în schimb Carp să formeze guvernul cum va voi, 
sau, altfel spus, Nababul să aibă puterea nominală iar Carp 
puterea reală!. Dar lui Carp care abia a concedat să primească o 
asemenea formulă, în 1891-1895, în persoana lui Catargi, i se 
părea o enormitate să o reediteze faţă de mediocrul bogătaş 
Cantacuzino. În consecință, la 11 aprilie 1899 s-a format 
guvernul Gh. Gr. Cantacuzino (în care figurau Gh. Manu, 
inamicul lui Carp, Take Ionescu, fraţii Ion şi Iacob Lahovari şi 
abia racolatul conservator, „tribunul“* N. Fleva). De fapt Take 
Ionescu era adevăratul şef al guvernului. 

Cum era de aşteptat, guvernul lui Cantacuzino s-a dovedit 
incapabil, într-o perioadă când ţara se afla în pragul unei grave 
crize economico-financiare. În condiţiile date se cerea prezenţa 
la departamentul finanţelor a lui Ghermani, singurul finanţist 
competent (aşa a apreciat şi regele. Dar Ghermani în guvern 
presupunea prezenţa masivă a junimiştilor. Ceea ce conservatorii 
puri respingeau iritaţi). Generalul Manu în fruntea finanţelor — 
de rosturile cărora era total străin — şi Fleva la domenii însemnau 
o catastrofă previzibilă. Nici soluţia din decembrie, când Take 
Ionescu a luat finanţele (cultele trecând lui C. Istrati) nu s-a 
dovedit o soluţie mai fericită. Junimiştii aşteptau, deloc calmi, 
să le vină rândul. Din păcate, la sfârşitul anului moare şi 
Menelas Ghermani. Junimiştii au primit de la „doamna cu 
coasa“ a doua mare lovitură în timp de un an. Pentru că, aprecia 
Maiorescu lucid, cu moartea lui Ghermani, „noi, junimiştii, ca 
valoare politică actuală am scăzut la jumătate““.2 Evident, la noile 
alegeri, din mai-iunie, cei combătuţi cu duşmănie nu sunt 
liberalii, ci junimiştii. Dar, deşi cu un parlament „sigur“, 


1 Al. Marghiloman, Note politice, vol. I, p. 16-17. 
2 T. Maiorescu, Jurnal, Caiet 21, .B.C.S., Mss. 11 389. 

guvernul nu poate stăpâni situaţia. Dificultatea principală venea 
de la grava criză financiară pe care n-o putea birui. Apoi 
guvernul dă semne de oboseală. Premierul pleacă la sfârşitul 
anului în străinătate pentru motive de sănătate, lăsând ad-interim 
pe generalul Manu. Acesta nu avea însă nici autoritatea şi nici 
priceperea necesară, fiind depăşit de Take Ionescu, omnipotent 
în guvern şi în judeţe, stârnind dezaprobarea colegilor şi. mai 
ales, a lui Nicolae Filipescu, de pe acum rivalul lui Take Ionescu 
(nu numai al lui Al. Marghiloman !). În mai 1900 Filipescu îi . 
cerea lui Maiorescu să-l înduplece pe Carp pentru intrarea 
junimiştilor în guvern!. Dar tot în luna mai junimiştii primesc 
din partea liberalilor propunerea de a se alcătui un „guvern tare 
Sturdza-Carp“. Tratativele le-au dus Marghiloman şi Ionel 
Brătianu’. Evident, nu s-a perfectat nimic. Dar junimiştii au lăsat 
să se audă că sunt asaltaţi de liberali şi că guvernul e, astfel, în 
pericol de a fi înlocuit. Voiau să se ştie că sunt nu numai 
prețioşi, dar că fără ei nu există o soluţie ministerială eficientă. 

Ştirile au ajuns, destul de repede, unde trebuia şi la mijlocul 
lunii iunie Cantacuzino, revenit în ţară, a avut o întrevedere cu 
Carp pentru o reîntregire a partidului şi constituirea unui guvern 
conservator junimist. Cantacuzino ar fi dorit să rămână măcar 
pro forma preşedinte. Carp se arăta intratabil şi emisarul său, 
Marghiloman, ştia să-l reprezinte la tratative (cu N. Filipescu, 
Take Ionescu, Al. Catargi etc.) cum cerea şeful. Tratativele — 
istovitoare — se termină în iulie. La 7 iulie 1900 se constituie 
guvernul P. P. Carp (preşedinte şi ministru de finanţe) în care 
intră alţi doi junimişti (Maiorescu — justiţie, Al. Marghiloman — 
externe). Celelalte portofolii sunt ale conservatorilor puri, dar 
de nuanţă moderată. Internele — portofoliu cheie — râvnit de 
ambele tabere e, finalmente, acordat unui neutral (C. Olănescu). 


l Ibidem. 
2 Al. Marghiloman, op. cit., p. 27-28. 

N. Filipescu a intrat în minister (renunţa la primăria Capitalei), 
neutralizându-se unul din „ulii“ conservatorilor puri. Gh. 
Cantacuzino devine preşedintele Camerei (şi, evident, preşedintele 
partidului), iar C. Boerescu — preşedintele Senatului. Junimiştii 
desfiinţează Clubul lor constituţional şi, intrând în cel al 
„bătrânilor“ conservatori, declară — prin glasul autorizat al 
Nababului — că partidul a fuzionat sub preşedinţia sa. 

Toate se anunțau roz şi dulce. Primejdia rămăsese însă 
întreagă în interiorul parlamentului. Mai întâi Take Ionescu (cel 
care a manevrat alegerile din 1899) a rămas în afara ministerului, 
supărat şi că tratativele au fost duse peste capul său (ceea ce 
însemna Că poziţia sa e diminuată) şi că Petre Carp a refuzat, 
până la urmă, să-i acorde internele (de unde ar fi dominat, cu 
siguranţă, cabinetul, talonându-l pe primul ministru). Ba Take 
Ionescu a crezut că refuzul său de a intra în minister va duce la 
eşuarea întregii combinaţii şi atunci regele va apela la serviciile 
sale, încredinţându-i misiunea de premier. Dar regele, intuindu-i 
strategia, i-a comunicat că nu-i venise încă rândul la preşedinţie. 
Take Ionescu i-a trimis răspuns că-l va sili să o facă!. Apoi a fost 
cu totul neglijat generalul Manu care se vedea coborât, brusc, 
din înaltele sale funcțiuni ministeriale şi cvasi-prezidenţiale. Ura 
sa împotriva lui Carp — şi aşa mare — a luat proporţii paranoice. 
Iar cei doi mari supăraţi aveau numeroşi partizani în parlament, 
ca unii (mai ales Take Ionescu) care dirijaseră alegerile. Aceşti 
doi mari supăraţi au ştiut să concentreze repede într-o ascunsă 
opoziţie nu numai masa de manevră a parlamentarilor, dar şi 
destui fruntaşi „conservatori puri“. Cu o cantitate de dinamită atât 
de considerabilă şi mânuită de „artificieri“ cu mare experienţă 
era de aşteptat ca explozia să izbucnească la momentul ales. 


1 C. Bacalbaşa, op. cit., vol. II, p. 291-292. 

Târziu, în 1916-1917, când Maiorescu şi-a scris prefața la 
ceea ce trebuia să devină al şaselea volum din Discursuri 
parlamentare (nu a mai apărut), în mare duşmănie acum cu Petre 
Carp, criticul l-a judecat foarte sever! pe fostul său prieten 
pentru concesia făcută acceptând să conducă un asemenea 
minister. Concesia îi apărea (acum, în 1916-1917) lui Maiorescu 
cu atât mai inexplicabilă cu cât în 1899 la moartea lui Catargi i 
s-ar fi propus lui Carp o soluţie asemănătoare: Cantacuzino şef 
al partidului, iar Carp să conducă un minister concentrat format 
din patru junimişti şi patru conservatori. Şi atunci Carp ar fi 
respins formula pentru că nu i se acordau unui om al său internele 
cu ajutorul căruia să controleze alegerile. Şi acum — nemotivat — 
acceptă să conducă un guvern în care nu numai că nu avea 
internele, dar (într-adevăr, imensă eroare !) păstra intact actualul 
parlament pe care nu avea cum să-l controleze. Practic, în câteva 
luni s-a demonstrat că majoritatea conservatoare a parlamentului 
se constituise în opoziție faţă de guvernul... conservator. Poate 
că judecăţile aspre ale lui Maiorescu sunt adevărate. Numai că 
ele sunt formulate post factum şi beneficiază de posibilitatea 
evaluării unei experiențe consumate. Pentru că atunci, în vara 
lui 1900, Maiorescu, care a participat la tratative, nu a opus 
veto-ul său (care ar fi putut pune capăt tentativei de conciliere), 
acceptând o dată cu P. Carp (uneori chiar în numele său) formula 
de guvernare (inclusiv menţinerea parlamentului şi cedarea 
internelor) stabilită, intrând chiar în guvern. Eroarea lui Carp e 
deci în egală măsură şi a lui Maiorescu. Dar dacă cei doi lideri 
junimişti au comis o eroare de calcul dinamic, aceasta se 
datorează convingerii lor că în condiţiile date, de gravă criză 
economico-financiară, rolul lor de competenţe financiare este 
indispensabil. Şi în aceste condiţii de forţă majoră, când orice 
eşec putea să ducă la pierderea guvernării în favoarea liberalilor 


1 T. Maiorescu, Istoria contimporană a României, 1925, p. 437-438. 

(regele — se ştia — îl regreta pe Sturdza şi a fost nevoit să renunţe 
la serviciile sale de premier numai pentru că era compromis ca 
„trădător“ în ochii opiniei publice), conservatorii, inclusiv 
dizidenţii, nu vor face greutăţi guvernului. Dimpotrivă, îl vor 
sprijini leal pentru a scoate situaţia din impas, mărind astfel 
prestigiul conservatorilor, acum — orice s-ar spune — fuzionațţi. 
Calculul mental — sau de pe hârtie — s-a demonstrat a fi 
eronat. Criza era prea acută iar Carp s-a dovedit a nu fi la 
înălțimea situaţiei. El era un bun finanţist în perioade normale. 
Dar nu avea pregătirea necesară pentru a face față unei situaţii 
excepţionale în care seceta, recolta proastă se complicaseră cu 
o dificultate financiară europeană — de fapt o criză economică — 
îngreuiată de războiul anglo-bur. Deficitul financiar al ţării era — 
după unele calcule — de patruzeci milioane lei. Dar pentru a 
acoperi împrumuturile contractate şi alte necesităţi presante era 
nevoie de o sumă enormă: peste două sute milioane lei. Acum 
ar fi fost util Ghermani, deşi — cine ştie ? — dacă şi el putea 
soluţiona o dificultate complexă, agravată şi de împrumuturile 
hazardate şi dezavantajoase contractate la bănci europene de 
diletanţi ca general Manu sau I. Kalinderu. Se impuneau măsuri 
financiare care să fie suportate de „clasele conducătoare“, silite 
să-şi micşoreze, cel puţin în perioade extrem de grave, veniturile. 
Dar nu era Petre Carp (cum nu era nici un om politic liberal sau 
conservator) finanţistul capabil de asemenea decizii „vexatorii“. 
El avea planul său: vânzarea acţiunilor Băncii Naţionale aflate 
încă în proprietatea statului, cedarea către un consorţiu de bănci 
a venitului hârtiei de ţigări, modificarea legii impozitului pe 
băuturi alcoolice (vestita „lege a țuicii“), concesiunea unor 
exploatări petrolifere în curs de perfectare, concesionarea unor 
păduri ale statului, reducerea aparatului funcţiofăresc şi a 
salariilor, legea patentelor etc. Adică mai ales măsuri — cum 
relevau publicaţiile socialiste — care porneau de la principiul 


351 


aruncării poverii crizei pe spinarea masei contribuabililor şi aşa 
nevoiaşi. 

Deşi instalat în fruntea guvernului. atât de sigur de sine, Carp 
e vizibil depăşit de o realitate pe care nu o putea stăpâni. Era şi 
greu. Criza economică, izbucnită în 1899, a atins toate sectoarele 
economice (agricultură, industrie, credit, comerţ), seceta a 
compromis recolta de grâu şi porumb, reducând exportul la 
jumătate. Totul era în declin şi în depreciere. Nu a fost, deci, — 
cum s-a spus atunci — vorba numai de consecinţele unui an 
cumplit de secetos. A fost o adevărată criză cu caracter capitalist, 
agravată de existenţa fenomenului crizei în mai toată Europa. În 
aceste condiții competențele financiare, chiar ele, puteau face 
puţin. Cel mult să obţină împrumuturi în condiţii onorabile pe 
piețele financiare europene. Dar aceste împrumuturi au fost 
contractate — cum spuneam — înainte de instalarea lui Carp de 
generalul Manu şi trimisul său, I. Kalinderu, în condiţii 
imposibile. Aşadar, nu stătea în puterile lui Carp să anuleze 
criza. Ar fi putut să-i domolească însă efectele dacă nu prevala 
interesul de clasă şi de partid şi dacă bosa lui financiară ar fi fost 
a unui specialist. Şi — cum s-a demonstrat — nu a fost. Dar poate 
că dacă dispunea de un parlament supus lui putea să-şi voteze — 
nu fără mari dificultăţi create de opoziţia liberală — legile sale, 
chiar dacă ele nu ar fi soluționat chestiunea. Însă parlamentul, 
repede mobilizat de Take Ionescu, i-a făcut opoziţie. Ostilitățile 
le-a declanşat Take Ionescu încă în şedinţele extraordinare din 25 
septembrie (sesiunea parlamentului fusese închisă la începutul 
verii şi în septembrie a fost convocată în chip special, pentru 
câteva zile, la cererea noului guvern) cu prilejul discutării legii 
asupra augmentăriui impozitului asupra ţuicii. Legea a fost votată. 
Dar Take lonescu şi-a coalizat opoziţia liberală, organizând 
adevărate răzmerițe în unele judeţe în lunile septembrie- 
octombrie-noiembrie. Ceea ce a îngrijorat guvernul, parlamentul 
şi pe liderii conservatorilor puri. Brusc, „geniul financiar“ al lui 

Carp a fost pus la îndoială. Chiar Maiorescu nota alarmat în 
jurnalul său despre aceste răzmerițe din judeţe împotriva cărora 
s-a ordonat trimiterea armatei. „Aceasta — comenta stânjenit 
Maiorescu la 28 octombrie 1900 — distruge prestigiul lui Carp... 
N-a fost bine studiată legea, şi n-a fost bine instruită, nici 
explicată prefecţilor.“ Şi mai încolo, după ce diagnostica în 
situaţia creată „o criză morală, dacă nu încă efectiv politică“, nu 
pregeta să afirme că deocamdată „„...Carp n-a luat încă destul de 
în serios ministerul. Mai da până acum o săptămână în toate 
dimineţile câte 1 1⁄2 oră lecţii de latineşte copilului său Grigorie. 
Apoi guvernul nu e Kindergarten“. La 1/14 noiembrie vorbea 
din nou, poate mai apăsat şi de pe acum concluziv, că 
„insuficienţa lui Carp ca ministru-prezident şi ministru de 
finanţe slăbeşte resorturile oricărei activităţi“. Şi, în sfârşit, la 
16 noiembrie, după ce îl vizitase pe Carol I: „Regele vizibil fără 
încredere în capacitatea finanţiară a lui Carp. Nu e de mirare, şi 
eu am pierdut credinţa în Carp. Cam penibilă situaţie a fiecărui 
ministru individual, deşi poate eu personal am ieşit mai bine 
decât alţii. Dar tot junimismul «carpist» e o mare decepţiune. 2 

Dacă Maiorescu, prietenul de o viaţă, îşi formase asemenea 
aprecieri, nu e greu de înțeles ce vor fi gândit miniştrii 
cantacuzinişti. lar parlamentul, bine orchestrat de Take Ionescu 
şi generalul Gh. Manu, îi pregătea vanitosului prim-ministru o 
debarcare de răsunet. Lucrurile s-au precipitat neaşteptat de 
repede şi tuturor le era limpede că guvernul e pe ducă. Nici Gh. 
Cantacuzino, care se angajase formal că va sprijini guvernul, nu 
se mai sfia să-şi arate dezaprobarea. Într-un fel, sub raport 
moral, era „acoperit“. El se angajase să sprijine un guvern care 
declarase că are la îndemână mijloacele pentru asanarea gravei 
situații. Dar dacă guvernul nu-şi respecta promisiunea, 


l T Maiorescu, Jurnal, Caiet nr. 22, B.C.S., Mss. 11 390. 
2 T. Maiorescu, Jurnal, Caiet nr. 22, B.C.S., Mss. 11 390. 


353 


Cantacuzino considera că e liber să acţioneze în consecinţă. La 
sfârşitul lui decembrie Cantacuzino era câştigat de partea 
opoziţiei... conservatoare. Şi ca totul să se încununeze cum se 
cuvine, Carp îşi atrage antipatia — puternică şi de lungă durată — 
a regelui în urma vizitei efectuate la Berlin, unde, în audienţă la 
împăratul Wilhelm, şi-a îngăduit aprecieri nu tocmai favorabile 
despre suveranul său. Evident, regele Carol a aflat şi dizgraţia a 
venit neîntârziat, asociată de o creştere a antipatiei faţă de Carp 
care l-a urmărit tot restul vieţii. Reîntors în ţară, Carp şi-a dat 
seama că nu mai poate guverna. Şi-a dat demisia la 26 ianuarie, 
dar, rugat de rege care nu avea încă pregătită formaţia 
succesoare, a revenit asupra deciziei. Însă la 12 februarie 1901, 
după o şedinţă revelatoare a guvernului anume convocată de 
primul ministru la Palat, Carp, dându-şi seama că are împotriva 
sa şi pe rege, şi pe Cantacuzino, primeşte în parlament un vot de 
blam. Carp a decis ca miniştrii să se abţină de la vot. Moţiunea 
de neîncredere a fost votată cu 75 de voturi faţă de 74 favorabile 
guvernului. Dacă votau şi cei opt miniştri, moţiunea cădea. Dar 
Carp ştia bine. Ar fi urmat o altă maşinaţie care, nu peste multă 
vreme, ducea la acelaşi final previzibil. La 13 februarie 1901 
Carp şi-a prezentat demisia. Înfrângerea lui Carp — hilară 
compensație ! — nu avea să fie însă şi triumful adversarilor. Nu 
a fost chemat să formeze guvernul nici Take Ionescu, nici Gh. 
Gr. Cantacuzino, nici generalul Gh. Manu. De fapt, parlamentul 
conservator a înfrânt propria sa guvernare cu aproape doi ani 
înainte de sfârşitul uzualei legislaturi. Dezlegat de angajamentele 
faţă de conservatori, regele l-a rechemat la guvern, cu vădită 
satisfacţie, pe compromisul de mai ieri Dimitrie Sturdza. Şeful 
liberalilor era un sfetnic prea plecat, până la slugărnicie 
(introdusese obiceiul de a-i săruta mâna lui vodă şi acestuia 
gestul îi plăcea foarte), nu-şi îngăduia iniţiative, executând 
metodic şi cu energie (era, se ştia, un om foarte harnic) înaltele 

dispoziţii. Un asemenea prim-ministru era întotdeauna agreat de 
regele Carol I. 

Noul guvern dizolvă parlamentul, organizează noi alegeri 
unde nu izbuteşte să intre nici unul dintre fruntaşii conservatori 
(Take Ionescu, Cantacuzino, Gh. Manu), dar Carp şi Maiorescu 
ajung în Cameră datorită unui cartel cu liberalii. Conservatorii 
sunt în derută şi furioşi. Disensiunea era totală şi concilierea 
greu de obţinut. Hazliu e faptul că fiecare dintre cele două 
grupări o considera pe cealaltă dizidentă, invitând-o să revină în 
partid. Miniştrii ultimului guvern (cu excepţia generalului Iacob 
Lahovari), solidari cu Carp, considerau că ei formează 
majoritatea partidului, somându-i pe „recalcitranţi“ să revină, 
supuşi, „sub drapel“. De-abia în septembrie, într-un discurs 
pronunţat la laşi, a denunţat Gh. Gr. Cantacuzino fuziunea din 
iulie 1900. Junimiştii erau dezamăgiţi şi iritaţi. E drept că li se 
vor alătura unele personalităţi care înainte aparţineau grupului 
conservator. Printre acestea, cea mai notabilă cucerire era N. 
Filipescu. Apoi Delavrancea. În plus Maiorescu îşi aduce în 
luptele politice noua generaţie de convorbirişti, de el selectată 
şi pregătită (S. Mehedinţi, P. P. Negulescu, Ion Bogdan, Ermil 
Pangratti. C. Rădulescu-Motru). Dar în 1901 Maiorescu era atât 
de deprimat şi îndurerat încât cugeta cu seriozitate să lase totul 
baltă, să se retragă de peste tot, mutându-se în străinătate!. Când 
a căzut guvernul a fost atât de afectat şi furios încât vorbea de 
„„Năruirea idealului meu politic carpo-junimist“ şi se întreba 
debusolat: „Voi mai simţi oare un crâmpei de ideal fără de care 


l La 5/18 martie 1901 nota în jurnal: „De ce voim să vindem casa şi 
să ne strămutăm în străinătate, după ce am pierdut iluziile despre Carp ? 
1) Higienic e mai sănătos; la Bucureşti intoxicație palustră. 2) 
Economic. Locuim prea scump; a sta în casa noastră e şi prea scump ca 
menaj al servitorilor. 3) Mai ales pentru Anicuţa.“ (Alte câteva rânduri 
sunt şterse.) Jurnal, Caiet nr. 22, B.C.S., Mss. 11 390. 

eu unul nu pot lucra ?“ Iar la 16/29 martie, după ce căzuse şi la 
alegerile de senator din partea universităţii bucureştene (a avut 
împotrivă o coaliţie liberal-conservatoare şi în locul său a fost 
ales, cu două voturi în plus, dr. Nicolae Kalinderu, fratele lui I. 
Kalinderu de la domeniile regale) deprimarea a luat proporţii: 
„Eu foarte melancolic, cu impresia unui sfârşit trist al vieţii 
politice. De 30 de ani m-am lăsat cu întreaga convingere şi fără 
cârtire d la remorque de Carp; am căzut în 1891 cu legea 
instrucției cu dragă inimă, aducând cu mulţumire sacrificiul unei 
asemenea căderi; am venit la justiţie şi pentru grele 7 luni am 
renunţat la advocatură (după cum, la 1871, sub generalul Tell 
am pierdut profesura pe 13 ani !); acum destul sacrifiiciile 
sufleteşti ! Zică Carp ce va voi, de acum înainte zic eu ce 
vreau.“ Această deprimare, atât de profundă, pare inexplicabilă 
la un om cu o activitate politică de aproape trei decenii, trecut 
prin multe şi felurite încercări şi care nu era — totuşi — la prima 
cădere de guvern ! 

Sentimentele încercate de Maiorescu sunt cu toate acestea 
legitime. De astă dată nu era vorba de o simplă cădere de la 
putere. Era infinit mai mult. A crezut în mitul vocației politice a 
prietenului său Carp. Şi acum mitul s-a prăbuşit cu tot ceea ce 
însoţise aceste certitudini. Certitudinile s-au demonstrat a fi 
iluzii deşarte. S-a năruit, astfel, în numai şapte luni, întreg 
„idealul politic carpo-junimist“. Trebuia tăiată o nouă cale, iar 
vechile idealuri în întregime regenerate. Şi, în deprimarea sa, nu 
ştia dacă acum, la 61 de ani, mai avea resurse sufleteşti pentru o 
asemenea regenerare. Sigur că decepţia a fost mare şi adâncă 
(începuturile, bine marcate, ale emancipării lui Maiorescu de 
prietenul său Carp, devenită publică în 1912, acum s-au decis), 
dar nu e mai puţin adevărat că judecăţile lui Maiorescu erau prea 
vehemente, având ceva din intransigenţa rechizitoriilor din 


l Ibidem. 

1867-1868. De fapt, dacă Petre Carp era lăsat de „ai lui“ să 
guverneze, finalmente, în doi-trei ani izbutea să redreseze 
finanţele şi economia ţării. La urma urmei, D. Sturdza a obţinut 
acest rezultat, în acelaşi spaţiu de timp, cu măsurile preconizate 
de Carp (plus un împrumut de 15 milioane lei de la instituția 
liberală care era B.N.R. şi câţiva ani de recoltă foarte bună). 
Ceea ce i se putea reproşa integral lui Carp era duritatea 
caracterologică, ambiția nemăsurată, altfel spus carenţa 
necesarei capacităţi tranzacţionale şi a supleţei, a spiritului 
conciliator fără de care nu putea dobândi armonia între atâtea 
vanităţi explozive. Fireşte că aceste trăsături temperamentale 
erau tot atâtea grave „insuficiențe“ pentru un om politic. Şi din 
acest punct de vedere (adesea, ce-i drept, hotărâtor în luptele 
politice). Carp (nu ascultase de învăţul lui Lascăr Catargi: „Când 
te amesteci printre lupi, apăi trebuie să urli !“) era o deceptie, 
demonstrând, de fapt, imposibilitatea de a fi şef de zrupare 
politică. 

Maiorescu (nemaivorbind de ceilalţi junimişti) şi-a revenit 
moral în câteva luni petrecute într-un lung voiaj în străinătate şi 
a reintrat în activitatea politică. Carp era decis să-şi învingă 
adversarii, iar tinerele energii junimiste, mai vechi sau mai noi 
(aici trebuiesc pomeniți mai ales Al. Marghiloman şi N. 
Filipescu) nu înțelegeau să renunţe, ca unii ce ambiţionau spre 
şefia viitoare a partidului conservator. (Un pericol real, credeau, 
era numai Take Ionescu. Cantacuzino şi Gh. Manu erau bătrâni 
şi, oricum, „se pregăteau“ să iasă din competiţie.) În toamnă, 
reîntors în ţară, Maiorescu s-a încadrat destul de activ în 
ostilitățile politice, chiar dacă păstra, bine ascuns, un hotărât 
arrière pensée împotriva lui Carp. Au avut loc consfătuiri, 
întruniri publice (în cinci mari oraşe) în care grupul junimist 
(destul de puternic) revendica pentru sine calitatea de veritabilă 
grupare conservatoare. (Situaţia era puţintel comică pentru că şi 
gruparea condusă de Cantacuzino-Take Ionescu formula pretenţii 

similare.). În iunie 1902 a avut loc aşa-numitul Congres de la 
Liric (de fapt o mare întrunire cu participarea şi a unor delegaţi 
din provincie) în care fruntaşii grupării şi tinerii universitari 
junimişti deveniți oameni politici au rostit discursuri. Maiorescu 
era încântat. În Jurnal a notat că congresul a fost „izbutit peste 
aşteptare“ şi că „pe neaşteptate congresul devenise un fel de 
apoteozare a mea“. lar în scrisoarea din iulie către Iacob 
Negruzzi! a descris pe larg, închipuind — din tuşe repezi — 
portretul celor 13 vorbitori. Profesorul şi-a revenit atât de bine, 
încât vechile certitudini şi-au regăsit făgaşul şi „lecuirea 
decepţiunei şi incertitudinei politico-morale“ era un fapt 
verificat („„acum ştiu că mai pot lucra şi la universitate şi în 
politică“). Simptomatică pentru revenirea lui Maiorescu din 
decepţia lui moralo-politică este opinia de acum despre P. Carp, 
exprimată tot în aceeaşi scrisoare către lacob Negruzzi: „În ziua 
a doua, iarăşi ca al 7-lea şi cel din urmă, şi la aceeaşi oră a vorbit 
Carp. Fără îndoială cel mai însemnat din cele 14 discursuri, cel 
mai aclamat şi cel mai pătrunzător. Nu numai înalt ca idee, dar 
şi foarte abil ca mod de exprimare faţă de rege şi faţă de ţară. 
S-a simţit în auditor că, în sfârşit, după 21 de ani de trudă, e 
pricepută politica junimistă, inaugurată prin contra-adresa de la 
1881 şi concepută de Carp. De astă dată la toate vorbele lui 
răspundea un răsunet din publicul auditor, şi congresul s-a 
transformat în apoteoza lui Carp (în Jurnal apoteoza şi-o 
rezervase totuşi sieşi, n.n.). De acum omul poate zice că n-a trăit 
în zadar.“? Schimbare de umoare de 1800 în ceva mai mult de 
un an! 

Congresul de la Liric, cu tot triumful său, nu a făcut decât să 
releve că gruparea junimistă dispune de un lot important de 
personalități (ceea ce se cam ştia mai dinainte !) şi că programul 


1 Cf. I. E. Torouţiu, op. cit., vol. I, p. 31-32. 
2 Ibidem, p. 33. 

său nu aduce elemente revelatoare (corectitudine în politică, 
principiul inamovibilităţii funcţionarilor publici, impozit pe 
venit etc.). Dar cu asemenea principii nu se putea deloc cuceri 
electoratul. Faptul s-a văzut la alegerile comunale din noiembrie 
1903 unde, la Bucureşti, cele două liste conservatoare obţin mai 
multe voturi decât guvernul, ajungându-se la balotaj. Dar din 
cele două liste conservatoare cea cantacuzinistă avea un număr 
dublu de voturi decât al junimiştilor (1260 fată de 660). Ceea ce 
era simptomatic. Take Ionescu era un elector fără prejudecăţi (la 
laşi îl avea pe celebrul Al. Bădărău) şi în faţa publicului 
„principiile“ sale versatile cucereau în dauna rigorii morale 
carpiste. Singura concesie acceptată de Carp (ba chiar iniţiată de 
el) era cartelarea în alegeri cu liberalii sturdzişti împotriva 
cantacuziniştilor conservatori (sau, cum li se spunea, „februariştii'“, 
pentru izbânda lor din februarie 1901 împotriva guvernului 
Carp), pe care îi ura şi a căror diminuare politică o dorea. La 
alegerile parţiale din ianuarie 1903 sistemul cartelării a fost 
aplicat, spre nemulţumirea lui Maiorescu. Dar strădania a fost 
zadarnică. Cantacuzino şi Take Ionescu s-au ales în parlament. 
Faptul se va repeta în alegerile din 1905, când, la guvern fiind 
Cantacuzino, junimiştii s-au cartelat, acolo unde a fost necesar, 
cu liberalii (liberalii au adoptat această hotărâre la congresul din 
1904). Maiorescu a fost înştiinţat de Ion Bianu că însuşi 
Comitetul executiv liberal a hotărât să-i susțină candidatura de 
senator al universităţii bucureştene, în schimb universitarii 
junimişti ieşeni trebuiau să-şi dea voturile pentru candidatura lui 
Petre Poni. E drept că nici Maiorescu, nici Poni nu au izbândit în 
alegeri. Înțelegerea fusese însă perfectată!. La Bucureşti 
junimiştii din colegiul I au votat candidaţii opoziţiei cartelate, 
iar în câteva judeţe candidaţii opoziţiei au învins chiar listele 
guvernului. 


1 Cf. T. Maiorescu, Jurnal, Caiet 25, B.C.S., Mss. 11 374, f. 3. 

Guvernul Sturdza ajunsese în 1904 în situaţie falimentară. În 
partid erau mari disensiuni care îşi aveau, firesc, reflexul în 
guvern. Sturdza era bătrân şi problema succesiunii sale preocupa 
cercurile interesate. Candidau Vasile Lascar şi Emil Costinescu 
(regele l-ar fi voit pe Costinescu). Dar puternica ocultă, condusă 
de Eugeniu Carada, pregătea candidatura lui Ionel Brătianu, în 
jurul căruia militau „generoşii“ veniţi în 1899 din partidul 
socialist (V. G. Morţun, Const. Stere, G. Diamandy, Al. Radovici 
etc.). Şi voinţa ocultei era atotputernică. Deocamdată cereau 
demisia lui Vasile Lascar din capul ministerului de interne unde 
îşi demontrase capacitatea. Internele pe mâna lui însemna 
treptata dominare asupra electoratului şi a partidului. Dar 
Sturdza nu voia să-l demită. Lucrurile au ajuns atât de departe 
încât parlamentul nu mai ţinea şedinţe, deputaţii rămânând pe 
culoare şi refuzând să intre în incintă. Fireşte, până la urmă V. 
Lascăr a demisionat. Dar ostilitățile erau pornite. Şi-au dat 
demisia alţi patru miniştri (E. Costinescu, Ionel Brătianu, C. 
Stoicescu, M. Pherekide), fără de care guvernul nu se mai putea 
reconstitui. Până la urmă, Sturdza a trebuit să-şi prezinte demisia 
în decembrie, regele urmărind să-i lase pe liberali divizați în 
opoziție pentru ca, între timp, şeful partidului şi succesorul său, 
agreat de Palat, să se învigoreze. De formă regele l-a chemat la 
20 decembrie pentru consultări pe Th. Rosetti (şi nu pe Carp mai 
întâi) pe care l-a... sfătuit să se înțeleagă cu Gh. Cantacuzino. 
Apoi, spre seară, l-a invitat şi pe Carp. Dar tot de ochii lumii. 
(Marghiloman a numit convocarea lui Carp la Palat „ipocrita 
consultaţie“.) Toată lumea ştia că Gh. Cantacuzino fusese deja 
însărcinat cu formarea guvernului. Cercurile liberale şi junimiştii 
erau indignate de procedeul autocratic al regelui. Junimiştii ar fi 
preferat continuarea guvernării liberale — venirii cantacuziniştilor. 
Însă însărcinarea dată lui Cantacuzino de a forma guvernul era, 
în condiţiile date, unica soluţie posibilă. O ştiau — chiar dacă o 
judecau cu asprime — şi junimiştii. Toate alegerile precedente 

(parţiale sau cele comunale) demonstraseră că numărul e de 
partea cantacuziniştilor unde Take Ionescu, Al. Bădărău şi atâția 
alţii asemeni ştiau să mânuiască electoratul. Carp nu a făcut 
decât să-l amenințe pe rege (în timpul audienței) că de acum 
încolo va accepta sfatul amicilor săi politici de a proceda 
întocmai precum Take Ionescu, utilizând „strada“ (citeşte 
mulţimea) în activitatea publică!. Take Ionescu, deşi nu deţinea 
portofoliul internelor, ci al justiţiei (internele au rămas, teoretic, 
în mâna lui Cantacuzino), a dominat guvernul (mai obținuse 
pentru ai lui două portofolii: Al. Bădărău la justiție şi M. 
Vlădescu la instrucţie). Alegerile el le-a condus, alcătuindu-şi 
un parlament takist. P. Carp a izbutit să redevină deputat abia în 
ianuarie 1906 la o alegere parţială în Buzău, fieful electoral al 
lui Marghiloman, unde acesta, lăsându-i-se mână liberă, a 
utilizat toată instrumentaţia obişnuită pentru „a-şi alege“ şeful. 

Politica presupune însă mereu schimbarea conjuncturilor. În 
mai puţin de un an între cantacuzinişti şi takişti intervenise o 
ştiută neînțelegere datorită opiniilor diferite ale celor doi şefi în 
problema concesiunilor petroliere. Junimiştii încep — între ei 
deocamdată — consultări pentru o înţelegere cu Cantacuzino sub 
condiţia expresă a eliminării din guvern a takiştilor. Era, se 
spunea, şi dorinţa regelui care îi considera pe junimişti diminuați 
politiceşte, sfătuindu-i să intre, cuminţi, în partidul conservator 
sub dubia şefie a lui Gh. Cantacuzino (în partid şi în guvern). 
Altfel, ameninţa regele, îi va concedia pe conservatori şi-l va 
rechema pe Sturdza. Aceasta era şi opinia lui Maiorescu (din 
nou decepţionat de eşecul său electoral la universitate şi la 
Bârlad), care nota în 1905, parcă ultimativ, la 21 noiembrie/10 
decembrie în Jurnalul său că, eliminându-se takismul, concilierea 
devine posibilă şi necesară. Chiar cu preţul sacrificării lui Carp: 
„Pe acest temei se poate reconstitui partidul conservator. În faţa 


1! Cf. Al. Marghiloman, op. cit., vol. I, p. 45. 

însemnătăţii generale a acestui fapt nu poate fi vorba de ambiţii 
personale; sub orice şef de guvern conservator se va face aşa 
ceva lucrul trebuie primit de noi, fie sub Cantacuzino, fie sub 
generalul Manu, fie sub Carp, fie sub Th. Rosetti; altfel toată 
lupta noastră politică devine o caricatură a ambiţiei personale a 
lui Carp şi aceasta ar fi înjosirea lui şi a noastră. Eu am părăsit 
pe Lascăr Catargi la 1881 fiindcă avea o atitudine personală în 
contra Domnitorului, n-am să-mi sfârşesc viaţa politică pentru a 
susţine o atitudine personală a lui Carp în contra intereselor 
partidului.“ La 4/17 decembrie vorbea de „reaua situaţie politică 
în care ne-a vârât smintelile exclusiv personale — ambiţioase ale 
lui Carp“. Ba chiar în 14/27 ianuarie 1906 se mărturisea că 
„situaţia politică mă apasă şi mă dezgustă, mai ales Carp, şi mă 
stăpânesc ca să nu o rup cu acest bun teoretic şi zmintit şef 
vanitos şi rebarbativ, exclusiv personal'2. (Aceasta după ce Carp 
a rostit, la 13 ianuarie 1906, un lung discurs în Cameră unde a 
invectivat tot guvernul — luând miniştrii pe rând —, lăsând să se 
înţeleagă că singurul îndreptăţit la şefia partidului conservator 
este... Petre Carp.) Dar Cantacuzino se lăsa şi el greu angajat în 
tratative. A trebuit multă vreme până a fost convins (au 
contribuit la aceasta şi fiii săi, care se gândeau şi ei la... 
succesiune) că takiştii îi sapă autoritatea şi domină peste tot. 
Acum se îndreptau spre junimişti şi takiştii (pentru a-i elimina 
pe cantacuzineşti), şi cantacuzineştii (fireşte, pentru eliminarea 
takiştilor). Aparent, Carp devenise, din nou, omul situaţiei. Dar 
nu era deloc aşa pentru că regele nu-l agrea. Iar Carp refuza (în 
această chestiune avea de partea sa toată gruparea junimistă) 
orice colaborare cu Take lonescu în ale cărui procedee 
politicianiste vedea o alarmantă alienare a conservatorismului. 


1 T. Maiorescu, op. cit., Caiet 25 bis, B.C.S., mss, 11 375, f. 51, 52. 
2 Ibidem, Caiet 26, B.C.S., mss, 11 376, f. 1 verso. 

Târziu, tocmai în noiembrie 1906, au început tratativele dintre 
junimişti şi Gh. Cantacuzino purtate însă prin T. Maiorescu şi N. 
Filipescu (Maiorescu le-a notat, cu detalii, în Jurnalul său). 
Iniţial Cantacuzino a cerut excluderea lui Carp ca unul care, 
ambițios, urmăreşte să obţină şefia partidului şi a guvernului. 
Maiorescu a acceptat, sub rezerva de a-şi asocia la această 
soluție şi pe ceilalți fruntaşi junimişti. Apoi, în decembrie, Carp 
s-a declarat gata să intre într-un minister Cantacuzino împreună 
cu Maiorescu. Au urmat, bineînţeles, cuvenitele dispute în 
legătură cu repartizarea portofoliilor, între cele două grupări ce... 
fuzionau (cuiul lui Pepelea a fost, evident, ministerul internelor). 
Dar în noiembrie tratativele s-au întrerupt. Cantacuzino renunţă 
la junimişti, remaniind guvernul tot cu takiştii. După opinia lui 
Const. Gane, în decembrie Carp ar fi început personal tratativele 
cu Gh. Cantacuzino şi s-ar fi perfectat fuziunea prin decizia ca 
P. Carp să fie desemnat şef de partid, parlamentul să fie dizolvat, 
să se organizeze noi alegeri sub un nou guvern, condus de noul 
şef de partid.! Apoi însă vacanţele de Crăciun şi unele 
neînțelegeri ivite între „înaltele părţi contractante“ prin 
ianuarie-februarie 1907 ar fi întârziat anunţarea publică a 
fuziunii. În Jurnalul lui Maiorescu nu se pomeneşte despre 
această prea rozalie fuziune, iar Marghiloman nu are însemnări 
pentru lunile noiembrie 1906 — martie 1907. Fapt este că fuziunea 
nu a fost anunţată (pentru că nu a fost perfectată ?) şi la 
izbucnirea răscoalelor ţărăneşti Maiorescu semnalează în Jurnal 
la 28 februarie/13 martie 1907, cu năduf şi indignare: „Toate se 
destramă sub incapacitatea lui Gh. Cantacuzino şi hoţia 
takiştilor“. Deşi miniştrii, în derută, agită ideea unui cabinet de 
concentrare (atât Cantacuzino, cât şi generalul Manu şi Take 
Ionescu i-au comunicat regelui că sunt gata să formeze un 
guvern cu P. Carp), guvernul va fi practic demis, succedându-i 


1! C. Gane, op. cit., vol. II, p. 330-331. 

un guvern liberal condus de Dim. Sturdza. În martie, după 
demiterea guvernului, întâmplată în ziua de 12 („„ruşinos sfârşit 
al cantacuzinismului“, observa Maiorescu), fostul şef de guvern 
propune, acum mai hotărât, lui Carp fuziunea sub şefia, în sfârşit, 
a liderului junimiştilor. În calea unificării mai stătea, totuşi, şi 
acum, puternicul Take Ionescu (regele i-ar fi spus lui 
Marghiloman: „trebuie făcută reconstituirea partidului conservator, 
şi făcută cu dl. Take lonescu.“! Şi dacă aşa voia regele...). În 
consecinţă, Carp a admis să aibă în aprilie o convorbire cu Take 
Ionescu, comentată astfel de Maiorescu: „Carp o întrevedere cu 
Take Ionescu la Marghiloman. Triumf pentru T. Ionescu, călcare 
pe inimă la Carp, scuzabilă în ochii lui prin grava situaţie agrară 
a ţării, în fapt prin neputinţa de a ajunge şef fără Take“2. Dar din 
această convorbire nu s-a ajuns la nici o concluzie rezolută. 
Totuşi la 3 aprilie fuziunea a fost proclamată (Cantacuzino şi-a 
dat seama că vremea lui a trecut) şi se anunţă oficial că Petre 
Carp este şeful partidului conservator. La alegerile din mai, 
făcute de liberali (Ionel Brătianu fiind ministru de interne) au 
intrat în cele două corpuri legiuitoare 24 de conservatori. 


5. Târziu, târziu de tot a ajuns Petre Carp şeful partidului 
conservator. Avea 70 de ani şi parvenea la această înaltă 
demnitate într-un moment greu, de mari încercări sociale şi 
politice, când era evident că succesiunea la guvernare îi va fi 
acordată după alţi ani de aşteptare. Până una-alta, Carp se 
declarase de acord cu reprimarea sângeroasă a răscoalei, 
articulând încă la 10 martie 1907 cinica propoziţie: „În aşteptare, 
nu este decât un singur lucru de făcut, nu este decât represiunea. 
Vom aviza pe urmă !“ Apoi, la discutarea tuturor proiectelor de 
reformă propuse de liberali s-a opus cu înverşunare (Casa rurală, 


1 Al. Marghiloman, op. cit., p. 61. 
2 T. Maiorescu, op. cit., Caiet 26, B.C.S., mss. 11 376, f. 84. 

legea învoielilor agricole, legea obştiilor de arendare, legea 
pentru mărginirea dreptului de a ţine moşii în arendă, legea 
pentru arendarea moşiilor statului şi a altor instituții şi societăţi 
neparticulare, modificarea legii băncilor populare ş.a.) în numele 
partidului conservator. Aceeaşi atitudine negativă va adopta şi 
pentru reformele liberale anunţate în 1913-1914 (Colegiul unic 
în materie electorală, o minimală reformă agrară). Reformelor 
din 1907-1908 Carp le opune „complexul de legi“ al partidului 
conservator care cuprindea: tocmelile agricole, crearea de fânețe 
artificiale, organizarea administrativă, legea asupra băuturilor 
spirtoase, cea despre notariatul rural. În acest complex de legi 
cea mai importantă i se părea a fi legea administrativă întrucât, 
afirma el într-un discurs rostit la 14 decembrie 1907: „Putem 
afirma că sătenii suferă mai mult de împilarea administraţiunei 
decât de pretinsele abuzuri ale proprietarilor.“ Dealtfel, cum 
spuneam în capitolul precedent, încă în decembrie 1906 Carp se 
declarase împotriva unei serioase reforme agrare. („Se crede, pe 
nedrept după mine, că singura cauză a mizeriei ţăranului este 
lipsa de pământ... Cauzele sunt deci aiurea. Cauzele sunt: starea 
culturală în care se află ţăranul şi rezultatul lipsei de 
administraţie pe care o avem în ţară la noi.) lar toată ostilitatea 
lui Carp, acum şef al partidului reprezentând interesele 
moşierimii mari, faţă de ideea de reformă agrară o aflăm în 
discursul său din parlament rostit la 13 martie 1907: „În ţara 
aceasta n-avem numai săteni, în ţara aceasta avem proprietari... 
Dacă avem guvern, este ca să ne apere, şi dacă plătim impozite, 
le plătim cât să fim siguri că munca noastră este asigurată.“ 
Aceasta, a diagnosticat Gherea, „ar însemna întoarcerea înapoi la 
o organizaţie politico-socială franc feudală, ceea ce ar fi în 
adevăr o soluţie, — pe dos; dar ea e nerealizabiiă, e o himeră şi o: 


="cl 


utopie reacționară |. 


1! C. Dobrogeanu-Gherea, Neoiobăgia, ed. cit., p. 145. 

Să recunoaştem că există o consecvență de principii şi 
atitudine în opiniile politice junimiste, aşa cum le exprimau Carp 
sau Maiorescu de la 1881 până târziu în 1913-1914. 
Administraţie onestă, prin inamovibilitatea funcţionarilor şi 
selectarea lor după criteriile competenţei, asanarea sistemului 
financiar, prin bugete echilibrate şi mărirea impozitelor, 
orientarea şcolii spre învăţământ real, tocmeli agricole şi mărirea 
proprietăţilor ţărăneşti prin achiziţionarea unor pământuri din 
moşiile statului, legea minelor, a meseriilor etc. etc. Negreşit, 
măsuri utile şi necesare. Dar, evident, toate izvorâte din ideea de 
a fixa, prin legiuiri asanatoare, structurile existente!. Problema 
reformării mai profunde a acestor structuri şi a creării condiţiilor 
necesare evoluţiei lor nu apărea niciunde în programele politice 
junimiste. lar atunci când le formulau adversarii lor (C.A. 
Rosetti în 1883, socialiştii din 1886 încolo, poporaniştii în 
1907-1908 sau în 1913-1914) erau combătute cu o violenţă 
neîmpăcată. De fapt, toate reformele socio-politice junimiste 
porneau, paradoxal, de la ignorarea principiului, în alte domenii 
respectat, „de la inferior la superior“. Nu se putea clădi nimic 
durabil, în orice compartiment al vieţii sociale şi publice, atâta 
vreme cât fundamentele, straturile de jos, erau precare şi profund 


1 Cum aprecia Gherea: „Pentru d. Carp aplicarea legilor şi 
administrația bună însemnează crearea unor norme legale în toate 
raporturile sociaie din viaţa satelor, pentru consolidarea statului nostru 
aşa cum este el acum, ceea ce ar fi în primul rând în interesul permanent 
al claselor dominante şi îndeosebi al clasei agrariene. În intenţia d-lui 
Carp aplicarea legilor şi administrația corectă au, deci, un sens 
eminamente conservator... Aşa fiind în intenţia lor (a moşienilor, n.n.) 
aplicarea legilor şi administraţia bună a d-lui Carp ar însemna 
consolidarea ilegal:smului, legalizarea destrăbălăni administrative, însă 
în aşa fel ca de aici să rezulte toate foloasele cele vechi, neajunsurile şi 
char primejdiile pe cari uneori le implică o asemenea stare de lucruri“... 
(Neoiobăgia, 1910, p. 146-147). 

suferinde. Imensa majoritate a populaţiei ţării (aproape 90 %), 
țărănimea, era lipsită de pământ (altfel spus, de mijloace de trai) 
şi de drept la expresie politică, iar păturile nevoiaşe de la oraşe 
nu o duceau mult mai bine. Dacă ar fi fost consecvenţi cu 
propriile principii ideologice afirmate cu atâta parapon şi 
intransigenţă polemică, se cuvenea ca valoarea lor metodologică 
să se aplice şi fenomenelor infrastructurii. E de neînțeles de ce 
„pretenţiile fără fundament“ şi „iluziile fără trup“ erau căutate 
exclusiv în zonele suprastructurii şi cu deosebire în cele ale 
culturalului, când, jos, „singura clasă reală“ era lipsită de 
drepturi sociale şi politice elementare. Ceea ce îi trebuia acestei 
clase reale nu era, din păcate, ceea ce solicita compensatoriu 
Maiorescu în 1868: .....o lucrare care să-i înalțe inima şi să-l facă 
să uite pentru moment mizeria de toate zilele.“ Îi trebuia ceva 
mult mai material: pământ şi drept la expresie politică. Altfel 
spus, condiţii pentru a ajunge să poată citi această „lucrare care 
să-i înalțe inima“. 

Să admitem că aceste reforme de interes fundamental nu 
puteau fi înfăptuite la 1871 când junimiştii au intrat în viaţa 
politică. Dar junimiştii nu au înscris aceste cerinţe, totuşi 
esenţiale, nici în programul lor din 1881, le-au combătut pătimaş 
în 1883-1884, în 1907 şi în 1914. Adică oricând le-au întâlnit 
afirmate de alte formaţiuni politice. Această flagrantă 
contradicţie dintre unele directive ideologico-filozofice şi cele 
politice dezvăluie condiţia socială a grupării politice junimiste. 
Oricât de luminat a fost conservatismul junimist, a ţinut să se 
menţină în cadrele stricte ale apărării intereselor marii moşierimi, 
din „drepturile“ căreia a înțeles să nu ciuntească nimic. „În ţara 
aceasta — clama indignat Carp în 1907 — nu avem numai săteni, 
în ţara aceasta avem proprietari“, închipuind un fel de echilibru 
între doi parteneri egali. De fapt, — cine nu ştie ? — dezechilibrul 
era total. După o apreciere aproximativă a lui E. Costinescu, 
menţionată într-un discurs parlamentar din martie 1907, 

comentată polemic de P. Carp (tocmai de aceea o cităm), 
proporţia în structura proprietății agrare de atunci era 
următoarea: 5 milioane de locuitori (ţărani) aveau în proprietate 
3 732 000 ha, iar 7 500 locuitori (moşieri) deţineau peste trei 
milioane de ha. Acesta era „echilibrul“ — recunoscut de 
oficialități politice — între cei doi parteneri din lumea rurală. Sau 
după datele mai exacte ale lui Radu Rosetti: 1 563 de proprietari 
cu o suprafaţă de peste 500 ha deţineau 3000 147 ha, 
reprezentând 37,68 % din totalul suprafeţei arabile, iar 
proprietăţile ţărăneşti până la 10 ha deţineau 41,65 % din 
suprafaţă, numărul proprietăților fiind de 1 015 302!. Iar 
Enciclopedia României a precizat (ca să apelăm tot la surse 
oficiale) că „din cei peste un milion de ţărani capi de familie 
numai un sfert stăpâneau parcele mai mari de 2 ha'2. Singura 
soluție de rezolvare dreaptă şi eficientă a chestiunii era 
împroprietărirea țăranilor prin desființarea  latifundiilor 
moşiereşti şi universalizarea dreptului la vot. Dar, bineînţeles, 
aceste soluţii radicale erau ocolite de conservatorii junimişti care 
nu osteneau în a demonstra funcția utilă, eficientă a marii 
proprietăți latifundiare. 

Cum spuneam, există o consecvență de principii între opiniile 
lui Carp din 1907 şi cele din 1881 sau de mai înainte. Această 
preciziune e importantă pentru că e firesc să ne întrebăm dacă, 
acum, din 1907 încolo, când sub raport politic fosta grupare 
fundată la laşi în 1871 se confundă cu partidul conservator în 
totalitatea sa, mai poate fi vorba de un junimism politic. Oricâte 
evoluții şi involuţii a su: erit junimismul politic, fiinţa şi spiritul 
său continuau să existe. Nu numai pentru că principalii săi 
exponenţi de altă dată (Carp, Maiorescu, Th. Rosetti, Iacob 
Negruzzi) continuau să trăiască (s-au bucurat toţi de o invidiată 


| Radu Rossetti, Pentru ce s-au răsculat țaranii, 1907, p. 493. 
2 Enciclopedia României, vol. III, 1940, p. 300. 

longevitate). Ci şi pentru că spiritul politic junimist aplicat 
asupra vieţii publice continua să fie menţinut aproape la aceeaşi 
temperatură ideologică. Carp sau Maiorescu afirmau cu aceeaşi 
energie mai vechile (foarte vechile ?) principii diriguitoare care 
au intrat în plămada junimismului: adevăr, cinste, sinceritate, 
echilibru între forme şi fondul lor propriu, dinasticism, cultură şi 
ştiinţă variat distribuită după mediul căruia le este destinată, 
moralitate în viaţa politică, toleranţă, conservarea structurilor 
socio-politice constituite, împotrivire conservatoare faţă de orice 
încercare reformatoare „„bruscată“. Aceleaşi principii directoare 
încercau să le insufle mai tinerilor oameni politici care se 
alăturaseră grupării junimiste. Din păcate, Maiorescu nu găsise 
în cadrele de el pregătite pentru a prelua rolurile diriguitoare în 
toate compartimentele junimismului personalităţi de egală 
energie şi vocaţie. lar cum în partidul conservator exista oricum 
o mare competiție pentru succesiune şi funcțiuni conducătoare, 
Maiorescu a trebuit să se mulţumească cu personalităţile 
exclusiv specializate pentru politică: Marghiloman sau N. 
Filipescu. Şi aceştia din urmă nu aveau prea multe elemente 
comune din legatul „de aur“ al junimismului. Dar „bătrânii“ erau 
încă în viaţă, se ţineau dârz şi câtă vreme se aflau în fruntea 
grupării sau a partidului ceva din fiinţa spirituală a junimismului 
politic continua să trăiască. Aceasta chiar dacă, din păcate, de 
acum încolo junimismul — prin personalităţile sale conducătoare 
— va continua Să vieţuiască numai în planul spiritului public. De 
o grupare literară junimistă nu se mai putea vorbi de mult, de o 
direcţie literar-culturală junimistă nu se putea de asemenea 
vorbi, acum, când sămănătorismul şi poporanismul dominau 
viaţa literar-culturală, iar Convorbirile literare, îmbătrânite şi 
epuizate, încăpuseră pe mâna geografului sămănătorist S. 
Mehedinţi. 

Partidul conservator este preocupat în 1907 de problema 
răscoalelor ţărăneşti. La început de reprimarea lor, când cerând 

fermitate, când denunţând atrocitățile. Apoi de corpul de legiuiri 
agrare prezentate de liberali pe care, bineînţeles, le-au combătut. 
Au elaborat contraproiectele lor, le-au dezbătut şi le-au prezentat 
parlamentului. Au organizat Comitetul de rezistenţă al marilor 
proprietari pe lângă Societatea agrară şi au dus tratative de culise 
cu liberalii pentru a se ajunge la o înţelegere de nebeligeranţă în 
problema legiuirilor agrare. Tratativele le-au purtat o vreme 
Iacob Lahovari şi Take.lonescu din partea conservatorilor şi 
Ionel Brătianu din partea liberalilori. În interior se pregătea 
răfuiala cu gruparea lui Take Ionescu care, deşi a stabilit în 
declaraţii publice fuziunea, o considera funestă datorită, evident, 
înscăunării lui Carp în fruntea partidului. Dealtfel, şi în 
dezbaterile din parlament, când s-au discutat reformele liberale, 
el a adoptat o atitudine deosebită de a conservatorilor. Punctul 
său de vedere va fi afirmat mai târziu, în decembrie 1908, când a 
declarat în parlament că, după opinia sa, „singurul mijloc de a 
uşurz învoielile agricole şi, prin urmare, de a se aşeza mai bine 
viaţa economică a ţăranului, e ca proporțiunea dintre proprietatea 
mică şi proprietatea mare să se schimbe în folosul proprietăţii 
mici“. Dar acum Take lonescu părăsise partidul conservator, 
întemeind al său partid conservator-democrat. Ruptura s-a 
produs în ianuarie 1908, când — în lipsa lui Take Ionescu din 
ţară — junimiştii şi cantacuziniştii decid într-o adunare generală 
a partidului alegerea unui nou comitet din care îi exclud pe 
takişti, organizând aproape în aceeaşi paritate şi comitetul 
electoral conservator din Bucureşti. Alertat de ai săi, Take 
Ionescu se reîntoarce urgent în ţară, încearcă o conciliere cu P. 
Carp, dar neobţinând nici un rezultat, anunţă — printr-un 
manifest datat 19 ianuarie 1908 — retragerea din partid. O 
propagandă foarte iscusit condusă în toată ţara şi un program 


1 Cf. T. Maiorescu, Jurnal, Caiet 27, B.A.R., mss. 3661, f. 24, 27; 
Al. Marghiloman, op. cit., p. 63-64. 

atrăgător pentru păturile mijlocii recoltează ecou şi simpatie, 
într-o perioadă când opinia publică era profund dezamăgită de 
activitatea celor două partide istorice. Take Ionescu încerca o 
demult necesară revitalizare a conservatorismului, adaptat noilor 
realităţi socio-economico-politice. Multora li se părea că a 
apărut, în sfârşit, un partid radical care va fi altceva decât cele 
două partide. Şi într-o oarecare măsură noul partid oferea o 
alternativă. Destui intelectuali de bună credinţă, cu convingeri 
democratice, s-au lăsat cuceriţi de sloganurile noului partid, 
alăturându-i-se (A. D. Xenopol, C. Rădulescu-Motru, Ovid 
_ Densusianu, N. Titulescu, N. Xenopol, I. L. Caragiale!, M. 
Dragomirescu ş.a.). De fapt, noul partid — cum spunea Arghezi — 
era o asociere hămesită a tuturor nemulţumiţilor din partidele 
existente. Curând s-a demonstrat că a înşelat toate iluziile 
investite în acest nou şi fără scrupule partid politic. 

„Partidul lui Take” devine repede puternic, îngrijorând 
cfectiv pe conservatori ca şi pe liberali. Mai ales că în primele 
luni de la constituirea noului partid, la nişte alegeri parţiale, 
candidaţii takişti ieşiseră învingători. Dacă la începutul 
organizării noului partid liberalii i-au încurajat, sperând că vor 
slăbi numai partidul conservator, succesele eclatante ale 
takiştilor îi descumpănesc şi pornesc ostilitățile. Îşi unesc 
eforturile cu conservatorii, apelează la regele Carol care, 


l La 26 ianuarie/18 februarie 1908 Caragiale îi scria entuziast lui 
Dragomirescu (dramaturgul era atunci ostil junimiştilor şi exulta pentru 
lovitura pe care le-o administra Take Ionescu): „În momentul când 
expediez aceste rânduri primesc Ordinea (nr. 50 din 25 ianuarie), cu 
notița despre aderarea ta la partidul conservator-democrat. Te felicit. 
Acolo este locul nostru al tuturor, cari iubim ordinea şi progresul pentru 
că niciodată aceste amândouă n-au fost mai duşmănite ca astăzi de către 


mici şi mari secături“. (B.A.R., mss. rom. S E .) 

neacceptând decât două mari partide, asigură pe „istorici“ că 
şansele de guvernare ale lui Take Ionescu sunt nule. „Augusta 
persoană“ îl sfătuieşte pe noul şef de partid — personal şi prin 
emisari — să reintre la conservatori unde, pe bază de înţelegere, 
să obțină locul privilegiat ce i se cuvine. Soarta noului partid era 
astfel, practic, pecetluită. 

Dar până ca acest lucru să devină tuturor limpede, partidul 
conservator-democrat adună aderenţi mulţi, compromiţând 
electoratul conservator (ca, dealtfel. şi cel liberal). Fruntaşii 
conservatori, în cap cu Petre Carp, se angajează şi ei în 
obositoare turnee de conferinţe în provincie pentru a recâştiga 
“din popularitatea pierdută. Zadarnic. La orice alegeri parţiale 
takiştii dominau autoritar la colegiul II şi III (şi colegiul II era, 
prin tradiţie, guvernamental). Iritat, Carp merge până acolo încât 
dă mână liberă lui Marghiloman şi conservatorilor tineri să-i 
învingă pe takişti cu propriile lor arme. În alegerile parţiale din 
iarna 1909, la Iaşi, de pildă, junimiştii îi concurează pe takişti, 
utilizând aceleaşi mijloace venale!. Dar nimic nu-i putea 
înfrânge pe takişti încât regele îi exprima lui Marghiloman 
îngrijorarea sa privind situația electorală a conservatorilor 
într-un moment în care, inevitabil, venise vremea să-i cheme la 


1 Ibrăileanu îi scria lui Brătescu-Voineşti, la sfârşitul anului 1909: 
„Cu alegerile ai văzut ce-am pățit, stăm prost, pentru că, între alte 
cauze, noi ne purtăm englezeşte, iar adversarii, val !, nici nu-ţi poți face 
idee ! Bădărău cumpără, ameninţă cu pârjolul când va veni la putere 
făgăduieşte totul: legi favorabile pensionarilor, profesorilor — tuturor 
oamenilor, e ceva grozav ! [ar junimiştii, «asanatorii», au cheltuit zeci 
de mii de franci, au dat câte 500 franci pe un vot. Un om al lui 
Marghiloman s-a adresat tatălui unu colaborator al revistei noastre ca 
să-l cumpere cu bani pentru a câştiga votul colaboratorului nostru... Ce 
subiecte de tragedie poate crea Marghiloman cu milioanele lui !* (În 
Scrisori către Ibrăileanu, vol. III, Editura Minerva, 1973, p. 456.) 

guvern. Marghiloman l-a liniştit pe rege: „Am răspuns că nimic 
nu se prezintă tragic. Dacă nu reuşim, va fi evident că trebuie să 
ne împăcăm cu Take Ionescu şi să ne reconstituim partidul. Dar 
acest al doilea act nu are de ce să fie jucat înainte.“! Carp însă 
nu punea mare preţ pe popularitate, electorat şi electori (turneele 
de conferinţe din 1908 le-a întreprins numai pentru a le face pe 
plac amicilor săi politici). El ştia că cel ce oferă guvernul este 
regele. „Numărul (adică masa alegătorilor, n.n.) — spunea el şi 
acum — vine pe urmă.“ Deci cerea regelui succesiunea. Mai ales 
că liberalii, după ce îl debarcaseră pe D. Sturdza şi îl 
înscăunaseră pe lonel Brătianu (după o luptă epuizantă pe care 
am schiţat-o într-o altă lucrare a noastră)?, aveau nevoie de o 
perioadă de refacere în opoziţie. lar cei patru ani ai rotativei 
guvernării se apropiau de sfârşit. Încă în iunie făcea să se audă 
ameninţarea că se retrage din viaţa politică dacă în toamnă 
regele nu-i încredinţează guvernul. Regele voia însă un guvern 
concentrat în care Take Ionescu să fie reprezentat după ce 
gruparea sa (aşa o numea regele) va reintra în partid. Se încep 
deci tratative în octombrie. Dar ele eşuează pentru că Petre Carp 
refuza unele dintre condiţiile lui Take Ionescu (redesemnarea 
unui succesor la conducerea partidului, revizuirea Constituţiei 
pentru a se contopi colegiul I şi colegiul II). La un moment dat, 
prin septembrie, N. Filipescu i-a propus lui Maiorescu“ să 
perfecteze el înţelegerea cu Take Ionescu, preluând funcțiunile 
conducătoare în partid şi în guvern în cazul... retragerii lui Carp. 


i Al. Marghiloman, op. cit., p. 68. 

2 Vezi detalii în lucrarea noastră Poporanismul, Editura Minerva, 
1972, p. 284-309. 

3 Filipescu va deveni în aceşti ani „omul lui Maiorescu“, după cum 
Marghiloman era „omul lui Carp“. Fiecare din aceşti „oameni“ doreau 
să asigure patronului lor o poziție prioritară în partid pentru că astfel 
îşi adjudecau avantaje pentru iminenta succesiune la şefia partidului. 

Pentru că şeful conservatorilor îşi reînnoise amenințarea cu 
retragerea în viaţa privată dacă nu i se încredinţează guvernul. 
O amânase doar din septembrie pentru 15 decembrie. La 
sfârşitul lui decembrie regele îl însărcinează pe Carp cu 
formarea guvernului, precizându-i în prealabil două condiţii: „Să 
nu se atingă de legiuirile agrare ale lui Brătianu“ şi să încerce o 
înţelegere cu Take Ionescu pentru a forma „un guvern de 
concentrare“. Carp ştia bine că prima condiţie e obligatorie iar 
cea de a doua e facultativă. Dar voinţa regelui trebuia respectată. 
L-a vizitat deci pe Take Ionescu acasă! şi a comunicat regelui 
eşecul... tratativelor. Take Ionescu a fost indignat de cinismul 
procedeului carpist şi de parţialitatea regelui care ignora 
indicaţiile electoratului, acordându-i guvernul lui Carp, ca şef al 
conservatorilor, şi nu lui ca lider al, atunci, celui mai popular 
partid. A jurat răzbunare. Vindicta n-o putea, evident, exercita 
asupra regelui. O va îndrepta deci asupra lui Carp, utilizând 
toate armele pentru a-l debarca. Şi va izbuti. 


6. La 29 decembrie 1910 Petre Carp e pentru a doua oară în 
viaţa lui prim-ministru. Din guvernul său făceau parte: Maiorescu 
(externe), Marghiloman (interne), Filipescu (război), Delavrancea 
(lucrări publice), I. Lahovari (agricultură şi domenii), C. C. Arion 
(culte şi instrucţie), D. Neniţescu (industrie şi comerţ) şi M. G. 
Cantacuzino, fiul Nababului (la justiţie). Alegerile au avut loc 
în februarie 1911, guvernul având de înfruntat o opoziţie 
coalizată. (Chiar la 31 decembrie Take Ionescu a perfectat 


l Biograful lui Take Ionescu a relatat că întâlnirea a fost cu totul 
formală: „Am venit, Take, trimis de rege. El vrea să mă înţeleg cu tine 
pentru guvernare. Tu ştii însă că noi doi nu suntem făcuţi să ne 
înțelegem. Să vorbim dar de altceva mai interesant.“ A urmat o 
convorbire convențională după care s-au despărțit... ca doi oameni de 
lume (C. Xeni, Take Ionescu, 1932, p. 243). 

cartelul electoral cu Ionel Brătianu. Maiorescu a observat în 
Jurnalul său: „Take Ionescu a devenit Take Ionel ?“ʻ) 
Marghiloman a intuit pericolul, într-adevăr foarte mare, şi a 
condus alegerile într-o manieră indescriptibilă. Contemporanii 
au relatat că lumea era pur şi simplu îngrozită. Opoziția abia a 
putut obţine 42 de mandate în parlament. (Marghiloman oferise, 
la început, 55 de locuri. Dar cum a fost refuzat... i-a învăţat 
minte !) Programul de guvernământ al lui Carp, destul de atent 
alcătuit, dar cu elemente socotite de opoziţie drept demagogice 
e, potrivit uzanţei junimiştilor din 1888, publicat mai înainte şi 
proiectele de legi pregătite minuţios. Dar toate legiuirile propuse 
de guvern trecură curâna pe locuri secundare, totul fiind eclig sat 
de furtunoasa afacere a tramvaielor. Creaţie a liberalilor, 
societatea tramvaielor electrice din Bucureşti a fost alcătuită în 
1908 (primar era Vintilă Brătianu iar prim ministru lonel 
Brătianu) cu capitalul unor bănci lezate prin interese de P.N.L. şi 
a unor acţionari bine plasați în ierarhiile partidului sau ale 
prietenilor acestora. Marghiloman, sesizat de noul primar, 
Matache Dobrescu, îi dezvăluie lui Carp panamaua şi acesta 
decide declanşarea ostilităţilor împotriva partidului liberal încă 
din februarie 1911. Dar Take Ionescu a intuit — în embrion — 
proporţiile scandalului şi s-a alăturat pe dată liberalilor, 
conjugându-şi eforturile pentru... distrugerea lui Carp. Ostilitățile, 
neînchipuit de dure şi desfăşurate în parlament, în presă, în 
justiţie, în cabinetele Palatului regal şi „în stradă“, au luat sfârşit 
în aprilie 1912 prin înfrângerea lui Carp. 

Regele a propus în tot anul 1911 abandonarea afacerii 
tramvaielor şi împăcarea cu Take Ionescu prin cooptarea acestuia 
în guvern, acordându-i-se trei portofolii. Dar condiţiile lui Take 
Ionescu, fortificat, erau — considera Carp — inacceptabile (voia 
dizolvarea parlamentului, reviziunea Constituţiei etc.). În 
chestiunea tramvaielor Carp era intransigent. Spunea regelui şi 
colegilor de guvern că societatea liberală a tramvaielor e o 

expresie tipică „de brigandagiu politic“ şi că a o accepta înseamnă 
recunoaşterea dreptului familiei Brătianu la monopolizarea vieții 
economice a ţării. Atunci, în noiembrie 1911, Carp a rostit vestitul 
discurs din Cameră în care a ameninţat partidul liberal că îi va 
aplica „fierul roşu“ pentru că „să fii bogat ca rezultat al exploatării 
statului, aceasta nu o admit“. Şi cel din Senat în care punea sub 
semnul îndoielii integritatea morală a lui I. I. C. Brătianu 
(„Domnule Brătianu, autoritatea morală a unui om politic nu se 
judecă decât după două lucruri şi nu se câştigă decât printr-un 
singur mijloc. În viaţa ta privată să fii totdeauna corect, în viaţa ta 
publică să fii totdeauna dezinteresat.'). Carp avea, negreşit, 
dreptate. Dar ignora că valabilitatea principiului său imanent nu 
a fost niciodată acceptată în viaţa politică. Regele nu mai putea 
tolera acest război intern. Cerea acum concilierea cu liberalii 
(secretarul său particular, Basset, achiziționase şi el un important 
stoc de acţiuni ale societății tramvaielor şi exercita presiuni pe 
lângă „patronul“ său în favoarea liberalilor) şi fuziunea cu takiştii 
(aceştia, pe lângă mai vechile lor condiţii puneau una nouă: şeful 
guvernului să-i ceară scuze publice lui Ionel Brătianu). Au urmat 
câteva luni de umilitoare şi enervante pertractări. Carp nu putea 
accepta condiţiile regelui şi ale lui Take Ionescu. Apropiaţii lui 
Maiorescu îi propuneau, încă din ianuarie 1912, să preia preşedinţia 
nui guvern concentrat. Carp cerea retragerea întregului guvern sau, 
eventual, un guvern de tranziţie. Îi propunea preşedinţia lui 
Maiorescu. Dar spera că Maiorescu, loial, va refuza propunerea 
sau dacă o acceptă să declare că tranziţia va dura numai până ce 
soluţionează problema tramvaielor şi concentrarea cu Take 
Ionescu, redându-i apoi lui Carp prim-ministeriatul!. Maiorescu 


! Însemnări semnificative în Jurnalul 1u Maiorescu. La 8/21 martie 
1912: „Anicuţa şi cu mine foarte intensiv examen de conştiinţă să nu 
facem nimic în contra unei scrupuloase fidelităţi către Carp, către 
partid, către rege“. (Caiet 30, B.A.R., mss. rom. 3664, f. 37 verso.) 

acceptă această ultimă propunere a lui Carp (reînnoită la 14/27 
martie) deşi ştia clar că regele nu voia readucerea preşedintelui 
partidului în fruntea guvernului concentrat. Şi apoi, în pofida 
propunerilor sale către Maiorescu, Carp considera că cea mai 
bună soluţie este retragerea întregului guvern pentru a lupta, în 
opoziţie, împotriva... banditismului politic dovedit de liberali. 
Dar Maiorescu s-a făcut că nu înţelege gândurile lui Carp! şi, 
bazat pe propunerile formale ale prietenului său, acceptă 
sugestia regelui şi preia, la 28 martie 1912, conducerea 
guvernului. Carp era indignat de... perfidia lui Maiorescu şi 
considera, încă de pe atunci. amiciţia lor stinsă pentru totdeauna. 
Şi fusese o prietenie de aproape jumătate de veac. Decizia lui 
Maiorescu din 1901 („zică Carp ce va voi, de acum înainte zic 
cu ce vreau“) a fost înfăptuită târziu, după un deceniu şi mai 
bine. Carp nu a iertat până la sfârşitul vieții gestul lui Maiorescu, 
care putea fi într-adevăr interpretat ca o lovitură nu tocmai 
bărbăteşte aplicată. Degeaba încredința Maiorescu în martie 
jurnalului mărturia „intensivului examen de conştiinţă pentru a 
nu comite o infidelitate faţă de Carp, partid şi rege.“ Dilema (sau 
trilema) pe care o descria era insolubilă. Ştia doar prea bine că 
regele nu-l dorea premier pe Carp, iar Carp nu înţelegea să se 
supună umilit voinţei regale. A rămâne fidel ambelor tabere era 
o imposibilitate logică şi etică. Se impunea o opţiune. Dacă 
Maiorescu ar fi voit să rămână, cu adevărat, fidel amiciţiei de o 
jumătate de veac, ar fi respins propunerea regelui. Degeaba 
mima — fără să-şi dea seama ? — sfâşierea între imperative 
polare: amiciţie şi datorie. Nici o datorie nu-l obliga să-şi 
renege, la 72 de ani, un prieten de o viaţă. Se condamna astfel 


l Carp i-a mărturisit lui Marghiloman la 2 aprilie „Vei vedea că 
Maiorescu caută să facă el concentrarea în afară de mine. Eu atunci mă 
voi retrage în viaţa privată. La urma urmelor dacă este să se dea partidul 
pe mâna lui Take, să se facă aceasta fără mine“. (Op. cit., p. 112.) 

partidul conservator scoţându-l din guvernare ? Sau, şi mai grav, 
se primejduia astfel însăşi fiinţa partidului conservator ? Greu 
de răspuns în puţine cuvinte. Oricum, partidul conservator era 
ameninţat cu disoluția încă din 1890 din cauza competiției 
pentru şefie. Şi fenomenul era de nestăvilit, ducând inevitabil la 
pulverizare. lar apariţia lui Take Ionescu, cu pretenţiile sale 
ambiţioase la şefie, constituia cea din urmă şi cea mai dură 
lovitură aplicată organismului politic conservator. Din această 
perspectivă privind lucrurile poate că dacă Petre Carp ar fi fost 
sprijinit fără rezerve de întregul partid (ceea ce însemna ca 
Maiorescu să refuze propunerea regală), precizându-se că 
succesiunea va fi rezolvată mai târziu prin crearea unui 
triumvirat Marghiloman, Filipescu, I. Lahovari, atunci partidul 
conservator ar fi evitat sau numai ar fi amânat disoluția. lar Take 
Ionescu — care oricum era duşmănit de Palat —, ar fi sfârşit, în 
pofida popularității câştigate, să-şi piardă din importanţă, 
supunându-se el voinţei conducerii partidului (id est Petre Carp). 
Dar Maiorescu devenise tot atât de ambițios ca Petre Carp. 
Examenul de conştiinţă la care s-a supus în martie 1912 urmărea 
nu atât să soluţioneze o dilemă... insolubilă, cât să-şi creeze un 
alibi moral pentru o atitudine destul de condamnabilă. De fapt, 
decizia lui Maiorescu, materializată în 1912, fusese luată cu 
multă vreme înainte, când — după deliberări interioare — ajunsese 
la concluzia că politica personală a lui Carp (în dublul sens al 
expresiei) e un eşec şi o primejdie. Simptomatică în acest sens ni 
se pare a fi o însemnare de jurnal din februarie 1905, când 
căderea de la alegerile de senator al universităţii bucureştene i-a 
reeditat lui Maiorescu accentele rechizitoriale din 1901 
(menţionate mai sus): „De vreo 2 zile şi eu sufleteşte deprimat în 
urma căderii la alegerea de senator universitar şi a falimentului 
politicei de reformă conservatoare a lui P. Carp. Lui nu i-a păsat 
de partidul conservator, ci numai — sub acest pretext — de ambiția 
lui personală de a fi şef de guvern. Nu trebuia să încerce 

decapitarea lui Lascăr Catargi la 1888, trebuia să intre în partidul 
lui Lascăr Catargi el — Carp — la oct. 1895, trebuia să primească 
prezidenţia ministerului la aprilie 1899 cu George Gr. 
Cantacuzino ca şef nominal de partid. A primit în iulie 1900, 
prea târziu. Camera era a lui Take Ionescu; atunci cel puţin 
trebuia să introducă pe Take Ionescu în minister, dar a mancat 
momentul de Crăciun 1900 pentru a se duce de vanitate la 
Împăratul Wilhelm II şi Franz Iosef (portret şi mare decorație). 
La 12 februarie a zis miniştrilor să nu voteze (pierzând astfel 
prosteşte majoritatea), a fost criminal de nepriceput la facerea şi 
aprecierea legii ţuicei (răscoală de ţărani) şi apoi în opoziţie, la 
congresul nostru din 1902 a atacat personal pe Take Ionescu în 
advocatura lui, probabil împins şi «berne» de Mitiţă Sturdza... 

Cum se vede, rechizitoriul întreprinde o veritabilă incursiune 
în istoria erorilor lui Carp — adresând o explicită condamnare. 
Pe scurt spus, Maiorescu era convins să trebuie să-şi joace cartea 
sa politică, socotind ambițiile lui Carp dinamitarde pentru partid. 
Atunci de ce „examenul de conştiinţă“ din 1912 când decizia 
fusese luată încă în 1901 sau 1905 ? Realitatea este însă că 
Maiorescu vedea bine, că, acum, în 1912 poziţia lui Carp nu era 
deficitară şi nu primejduia partidul, oricum ameninţat de Take 
Ionescu, adevărat cal troian pentru conservatori. Decizia din 
1901 şi 1905 avea nevoie de un plus de motivaţie, pentru a 
învinge ultimele scrupule morale. „Intensivul examen de 
conştiinţă“ din 1912 urmărea aşadar să-i creeze o justificare 
morală pentru o opţiune (ba chiar decizie) adoptată cu un 
deceniu înainte. Nu uităm, şi ne grăbim să cităm aici, aforismul 
maiorescian: „Nu există prieteni în politică, există numai 
prieteni politici“. Şi cine ar fi putut crede între 1870-1900 că T. 
Maiorescu şi Petre Carp sunt numai prieteni politici care se vor 


1 Op. cit., Caiet nr. 25, B.C.S., mss. rom. 11 374, f. 11. 

despărți, într-un hotărâtor moment dilematic, pentru a se 
duşmăni până la sfârşitul vieţii ? 

Cartea lui Maiorescu fusese jucată. Dar tratativele cu Take 
Ionescu se tergiversau, acesta cerând portofoliul internelor, alte 
câteva portofolii, un partaj al prefecturilor şi primăriilor, 
respingând şi şefia lui Carp. Maiorescu (pe care Carp îl considera 
acum a fi exclusiv „omul regelui“) trebuia să adopte o hotărâre 
grea, optând între preşedinţia guvernului concentrat (propusă lui 
de rege) şi amiciţia pentru Carp. În august nu se hotărâse, de 
vreme ce îi scria lui Carp la Ţibăneşti: „dorinţa mea rămâne ca 
tu să formezi ministerul unificat şi la aceasta lucrez“!. Dar în 
calea soluționării cu bine a chestiunii se punea o dificultate 
insurmontabilă. Brătianu cerea o retractare publică a insultei şi 
Carp refuză?. Or fără această canosă Take Ionescu (angajat faţă 
de Brătianu) nu-l admitea pe Carp premierul unui guvern 
unificat. lar instalarea lui Carp ca premier, fără cuvenita 
retractare, ameninţa Brătianu, ar fi considerată de partidul liberal 
ca o efectivă declaraţie de război civil. De fapt, opoziţia faţă de 


l Op. cit., Caiet 31, B.A.R., mss. rom. 3663, f. 124 verso. 

2 lată, după relatarea lui Marghiloman, încercarea de ultimă oră a 
lui Carp — la 27 septembrie — pentru a obține ceea ce considera că 1 se 
cuvine: „Carp revine din Sinaia. Anunţat regelui că este gata să facă 
concentrarea, că poate da Internele, dar că voieşte lămuriri asupra 
condițiunii ce i se pune ca partidul liberal să ia parte la alegeri, «fierul 
roşu» nu este o insultă; a citit regelui discursul cu pricina; este gata însă 
să declare lui Brătianu în prezenţa regelui că nu a vizat onorabilitatea 
lui personală şi să-i întindă mâna. Regele: nu ştie de se va mulțumi 
Brătianu şi el nu se poate expune la un eşec. Carp: Neapărat, şi lucrul 
nu se poate face decât dacă s-a negociat şi acceptat. Faţă de partidul 
liberal nu are nimic de retractat sau de declarat, ar fi să cumpere puterea 
cu părăsirea unei idei fundamentale de politică. Carp crede că toată 
afacerea este un clenci pentru a fi înlăturat. Acceptă să facă oricine 
concentrarea, dar el se va retrage din viaţa politică“, op. cit., p. 123. 

Carp o făcea regele inventând mereu dificultăţi de nedepăşit. 
Înaintea evenimentelor internaţionale ce se anunțau (războiul 
balcanic) regele voia un guvern împăcat şi supus (acesta nu 
putea fi condus de un Petre Carp care avea, în orice chestiurie, 
soluţia sa, neacceptând-o sau amânând-o pe a regelui) şi o 
opoziţie liniştită. Maiorescu face jocul regelui. Dacă s-ar fi opus 
regelui care nu voia un guvern condus de Take Ionescu şi nici 
Brătianu nu accepta un guvern de concentrare cu şeful partidului 
conservator-democrat pentru că dorea ca afacerea tramvaielor să 
fie soluţionată de conservatori şi nu de un minister în care să fie 
reprezentaţi şi liberalii — poate că conservatorii conduşi de P. 
Carp rămâneau la guvern. Cum nu a ţinut seama ue aceste calcule 
la îndemâna oricărui cunoscător al culiselor (şi el le cunoştea ca 
nimeni altul), criticul formează guvernul sacrificându-l, de astă 
dată definitiv, pe Carp. Era a doua lovitură, şi mai dură, pe care 
o administra prietenului său în exact 7 luni. Oricâte argumente 
înalte ar fi produs Maiorescu, Carp avea dreptate să vadă în 
gestul — acum — fostului său prieten o felonie. Şi feloniile Carp 
nu le ierta. Mai ales dacă veneau din partea unui prieten bun. La 
28 octombrie noul guvern Maiorescu depune jurământul. În 
componenţa sa patru conservatori (Maiorescu [care şi-a rezervat 
şi externele], Marghiloman, Filipescu şi M. Cantacuzino), patru 
takişti (Take Ionescu, Bădărău, Disescu, N. Xenopol) şi un 
neutru (general N. Hîrjeu) la război. În plus prefecturile au fost 
împărţite ca un legat de preţ între cele două tabere. Fuziunea 
partidului nu a fost însă realizată deoarece Take Ionescu voia 
adjudecată pentru el şefia. Carp îşi dă demisia din conducerea 
partidului. Dar demisia sa nu este acceptată. Alegerile din 
noiembrie se desfăşoară în linişte, liberalilor asigurându-li-se 
numărul de mandate promis. Carp a refuzat să i se pună 
candidatura. Era şef de partid fără a fi deputat. Şi, mai ales, şeful 
partidului de guvernământ. O situaţie neobişnuită. Dar cum totul 
era acum neobişnuit la conservatori, se acceptă şi această 

ciudăţenie. Carp a mai încercat să revină la putere în primăvara 
lui 1913, aşezându-şi campania de relansare pe incompetenţa 
guvernului în problema conflictului balcanic. În aprilie convoacă 
chiar un congres al partidului fără acordul prealabil al membrilor 
guvernului şi al comitetului executiv. Congresul e un fiasco. O 
ultimă încercare, în mai, când convoacă (sprijinit de apropiații 
săi de acum, Filipescu — demisionat din guvern —, C. Olănescu; 
Maiorescu îi numea „smintiţii“ de Carp, Filipescu, Olănescu) 
parlamentarii conservatori la o şedinţă, somându-i să semneze 
într-un registru — pe care-l va prezenta regelui — că sunt de acord 
cu opiniile şefului (deşi nu mai era) în problemele de politică 
externă. Cum e refuzat, demisionează din şefia partidului 
printr-o scrisoare către Ion Lahovari, preşedinte al clubului 
conservator din Bucureşti. (Maiorescu a notat sec, dar vădit 
satisfăcut: „Caraghioslâc e sfârşitul campaniei Filipescu-Carp- 
Olănescu.“) La 29 mai demisia lui Carp e primită, fără a se 
desemna un succesor. Cei patru miniştri conservatori se 
constituie în membri delegaţi pentru a reprezenta conducerea 
partidului conservator. Carp devenise un particular... încă destul 
de temut iar fostul lui prieten, Maiorescu (nu-şi mai vorbeau), 
jubila ca ministeriabil de platformă europeană. După încheierea 
cu succes a războiului din iunie-iulie 1913, conferinţa de pace 
de la Bucureşti, prezidată cu tact şi pricepere de Maiorescu, i-a 
adus un mare succes moral şi politic. E încântat de opinia 
elogioasă a regelui despre capacitatea sa diplomatică şi de om 
de stat. (A ţinut să transcrie în Jurnal o apreciere a regelui făcută 
lui Marghiloman că s-a dovedit a fi al doilea mare om de stat al 
ţării, după Kogălniceanu. „Va să zică nu Sturdza“, preciza 
satisfăcut preşedintele de consiliu.) După semnarea păcii, 
retragerea guvernului devenise iminentă. Era, de altfel, hotărâtă 
revenirea liberalilor la putere. Maiorescu, într-un gest de 
reparație tardivă, îi propune în august regelui să admită „de a 
aduce pe Carp din nou ca şef al partidului conservator în 

opoziţie, fiindcă liberalii vor pune chestia agrară pe tapet şi Carp 
are aici autoritate în ţară. După 3 ani în opoziţie Carp va fi de 
80 de ani — prin urmare «hors de cause», iar în opoziţie nu e 
periculos. Regele a admis fără greutate.“ Carp a făcut. probabil, 
greutăţi, neputând accepta să se mulţumească cu „resturile“ ce i 
se zvârleau. La 14 noiembrie 1913 Maiorescu „se alege“ şef al 
partidului conservator (din 23 de membri prezenţi doar Virgil 
Arion, apropiat lui Carp, s-a opus la început. Apoi a votat și el 
favorabil). Era astfel lovit, din nou (pentru a treia oară) Petre 
Carp. Dar i se administra o lovitură dureroasă lui Take Ionescu 
care şi-a văzut spulberat visul de a deveni preşedinte de guvern 
pentru ca, la nici doi ani, să i se risipească şi cel de a fi şef al 
partidului conservator integrat. La 31 decembrie 1913 Maiorescu 
prezintă demisia guvernului iar la 4 ianuarie 1914 Ionel Brătianu 
formează cabinetul liberali. Conservatorii ies din scenă, 
Maiorescu fiind de mult hotărât să se retragă din politica activă, 
încredinţând succesiunea şefiei (de aceea tocmai o primise în 
noiembrie 1913) lui Al. Marghiloman. La 6 februarie/ll martie 
1914 de la Abazzia, unde îşi petrecea vacanţa, îi trimite lui 
Marghiloman demisia din şefia partidului conservator. Demisia 
e desigur primită, la 4 iunie, de comitetul executiv. Maiorescu 
părăsea viaţa publică obosit, îngrijorat, dar în apoteoză. Carp. 
marele înfrânt, mai zăbovea o clipă. Avea, la 77 de ani, planuri 
de viitor. Spera, încă, în posibilitatea revanşei. Dar, indiferent 
de situaţia celor doi lideri, junimismul politic îşi încheiase rolul 
şi funcțiunile. 

Finalul, ca în marile drame, e tragic. Politica a sfârşit prin a 
învrăjbi doi buni prieteni din energia, inteligenţa şi cultura 
cărora — conjugate fericit — s-a ivit una dintre marile orientări în 


l Despre situaţia partidului conservator în această perioadă vezi şi 
informata lucrare a lu: Anastasie Iordache, Viaţa politică în România. 
1910-1914, Editura Ştuinuifică, 1974. 


383 


spiritul public din România. Nume care timp de cincizeci de ani 
se asociau aproape reflex erau instalate, acum, la antipozi. 
Prezicerea de la 1871 că politica va introduce dihonia printre 
junimişti s-a adeverit şi în cazul celor doi lideri. Ce-i drept, din 
fericire, târziu de tot. Dar tocmai pentru că s-a produs atât de 
târziu regretul e cu atât mai mare. Mai ales că duşmănia, după ce 
actele care o pricinuiseră s-au consumat, se dovedea a fi inutilă 
şi gratuită. Vană ambiţie politică, vicioasă ca-orice patimă. La 
ce a folosit, într-adevăr, gestul lui Maiorescu, din martie şi 
noiembrie 1912 ? Şi-a motivat adeseori atitudinea, în declaraţii 
publice sau în intime pagini de jurnal, prin necesitatea de a se 
supune voinţei regale pentru a salva partidul conservator. Dar l-a 
salvat ? Fuziunea cu partidul lui Take Ionescu nu a izbutit defel 
s-o realizeze, fiind — şi-a dat finalmente seama — o tentativă 
sortită eşecului. O ultimă încercare din mai 1913, când i se 
promitea şefia „dacă primeşte să se curețe de Bădărău- 
Păltineanu“, eşuează lamentabil. A contopi cele două partide sub 
preşedinţia lui Take Ionescu însemna a renunţa la tot ceea ce 
semnificasc junimismul în materie politică timp de cinci decenii. 
A izbutit doar să prelungească cu ceva mai puţin de doi ani 
guvernarea conservatoare. Merita acest răgaz (dacă eliminăm din 
discuţie vanitatea de a fi premier) sacrificarea unei amiciţii de o 
viaţă ? Mai ales că, repetăm, partidul conservator a rămas în 
1914 mai învrăjbit decât în 1912. Acum dispăruse şi Carp cu 
grupusculul său, iar competiţia pentru şefie, lăsată vraişte, a 
căpătat aspectul sălbaticei înfruntări între adversari egal de 
îndreptăţiţi. Dacă rămânea Carp liderul partidului, competiţia 
pentru şefie era temporizată încă pentru câţiva ani buni. Tot 
sacrificiul lui Maiorescu (dacă sacrificiu poate fi numit) se 
dovedeşte a fi de o neaşteptată inutilitate. 

Cât priveşte gestul de intransigenţă probat de nu mai puţin 
ambițiosul Petre Carp el este, examinat lucid, atins — vai — de 
gratuitate. O gratuitate tragică. Carp se voia un apostol al cinstei 


384 


şi al civismului dezinteresat. Credea că, la adânci bătrâneţe, spre 
sfârşitul carierei va putea oferi o pildă, arzând cu „fierul roşu“ 
afacerismul înveşmântat în fraze tremolate. Ciudată, foarte 
ciudată această izbucnire tardivă de donchijotism a lui Petre 
Carp. Să nu fi observat el timp de cincizeci de ani că partidul 
liberal a monopolizat viaţa economică a ţării, îngăduindu-şi cele 
mai abuzive panamale ? Cum de nu a denunţat Petre Carp aceste 
uriașe matrapazlâcuri în cei aproape zece ani de cordială 
colaborare cu partidul liberal din anii viziratului bătrânului lon 
Brătianu ? Cum de nu s-a încordat până la revoltă fibra morală a 
lui Petre Carp atâtea decenii pentru a izbucni ultimativ, brusc, 
tocmai în 1910 ? Doar” afacerea tramvaielor, fără îndoială 
revoltătoare, avea precedente. Şi încă multe. E drept că Petre 
Carp a fost întotdeauna cunoscut ca un om politic de o onestitate 
ireproşabilă, dispreţuind moravurile veroase, afacerismul 
clientelar, înfruptarea oficializată din avuţia naţională. Dar le-a 
cunoscut — ca spectator — îndeaproape, ştiind prea bine că sunt 
atât de adânc pătrunse în viaţa politică, încât se confundă cu ea. 
O eradicare a plăgii era — nu se poate să nu fi ştiut — imposibilă 
Cu experienţa sa politică e imposibil de crezut că a sperat în 
izbândă atunci când a declanşat campania împotriva societăţii 
liberale a tramvaielor electrice. Şi totuşi a făcut-o ! Gestul poate 
fi sublim. Dar perfect gratuit, aducând partidului conservator, a 
cărui responsabilitate conducătoare de-abia o căpătase, grave 
prejudicii... morale. Am crede mai curând că intransigenţa sa era 
dictată de ambiţie. Ambiţiona să-şi uluiască contemporanii şi să 
lase posterităţii o pildă. Fireşte, a fost înfrânt. Dacă măcar acum, 
când purta pe umeri responsabilitatea şefiei spre care năzuise o 
viaţă, ar fi izbutit să-şi îmblânzească ambițiile coborând în real, 
aşa maculat cum era ar fi adus, poate, partidului său servicii 
importante. Dar tocmai acum Carp găsise că e nimerit să 
pornească bătălia decisivă cu corupţia de parcă nu ar fi ştiut că 
e o componentă inextricabilă a vieţii politice. Dar ambiția 

(Maiorescu a calificat-o o dată ca fiind criminală) şi trufia au fost 
elementele caracteristice ale personalităţii politice a lui Carp. 
Privite lucrurile astfel, s-ar putea explica gestul lui Maiorescu 
de a curma răul repunând în drepturi echilibrul acolo de unde 
ambiția îl izgonise. Dar explicitare nu înseamnă şi justificare. 
Pentru că aşa gratuit cum apare gestul lui Carp, el se dovedeşte 
a fi legatarul principiilor junimiste care făcuseră epocă 
odinioară. Ca un june contestatar de la 1868 Carp continua să 
apere valoarea moralității, a adevărului, a sincerităţii şi 
onestităţii. Maiorescu, cel care semnase teribilele rechizitorii din 
1867-1868, se pliase pe real, uzând de diplomaţie şi spirit 
tranzacţional. Maiorescu îmbătrânise şi devenise... înţelegător, 
adică concesiv. În Carp palpitau acordurile juneţei şi zvâcnetul 
nonconformismului se redeşteptase întreg. (Întinerise sau, vorba 
lui Take Ionescu, se ramolise ?) Împreună, cei doi prieteni s-ar fi 
complinit, echilibrând — cine ştie ? — termenii unei relaţii prin 
definiție antinomică. Dar acum prietenii de odinioară erau ei 
înşişi ipostazele umane ale termenilor amintiţi. lreconciliabili. 
I-a fost dat junimismului să-şi încheie ciclul în singurul plan în 
care mai exista, în cel politic, printr-o reeditare a intransigenței 
contestatare din anii şaizeci. Era, de altfel, şi pe acest plan unica 
trăsătură, pe neaşteptate reanimată, din junimismul de odinioară. 
În rest conservatorismul luminat de altădată se întunecase 
compact. Prin poziţia adoptată faţă de problemele cheie ale 
reformării structurilor existente (cea agrară şi a lărgirii dreptului 
la vot) din junimismul de altădată rămăsese, îngroşat, numai 
conservatorismul cel mai închistat, Maiorescu vorbea sarcastic 
despre „proiectele socialist-antiproprietare“ ale liberalilor, iar 
Ionel Brătianu era denunţat ca „susținătorul socialiştilor în 
guvern“. lar Carp, în discursuri notorii, la care ne-am referit, a 
combătut, cu vehemenţa-i obişnuită, proiectele reformatoare. 
Oricât de paradoxal ar părea, ipostaza conservatorismului 
luminat o reprezentau acum Take Ionescu şi gruparea sa. 

Dacă nu ar fi intervenit războiul mondial din 1914, perioada 
neutralității României şi apoi a beligeranţei, cele „două coloane“ 
ale junimismului de altădată (expresia e a lui Ibrăileanu), Carp şi 
Maiorescu, s-ar fi retras, cu siguranţă, unul mai târziu, celălalt 
mai devreme, din viaţa politică. Dar noile desfăşurării, cu 
interesul lor politic, de dimensiune cu adevărat naţională, le 
readuce în for. Nu vor mai ocupa poziţii de prim plan pentru că, 
oficial, nu mai reprezentau organisme politice. Dar se 
reprezentau pe ei înşişi. Ceea ce, prin ce însemnau, era enorm. În 
noile condiţii se regăsesc — oare cu mirare ? — pe aceeaşi poziţie. 
Carp încă la Consiliul de Coroană din iulie 1914 cere intrarea 
imediată a României în război alături de puterile centrale 
(„Război imediat. Trebuie ajutat germ?mismul... Avem un tratat, 
România trebuie să-şi ţie angajamentele“). Maiorescu nu se afla 
în ţară. O asista în Germania pe soţia sa al cărei cancer, 
recidivat, avea să o răpună. Se reîntoarce toamna, în octombrie, 
zdrobit sufleteşte, el însuşi bolnav de inimă. Vinde casa (vestita, 
legendara casă din str. Mercur...), donează — la 24 octombrie — 
biblioteca sa Fundaţiei universitare („minus — spunea — unele 
volume de inimă“), şi se mută în pensiune în locuinţa nepoatei 
sale M. Racottă. Faţă de evenimentele în curs are aproape 
aceeaşi opinie cu a lui Carp: respectarea tratatelor încheiate, 
altfel spus alăturarea de puterile centrale. Cu un corectiv 
hotărâtor. Nu imediat. Adică se ralia opiniei exprimate de 
Marghiloman în amintitul Consiliu de Coroană: neutralitate... 
favorabilă puterilor centrale. 

Carp este, în limitele prerogativelor sale de acum, foarte 
activ, militând pentru înfăptuirea punctului său de vedere. 
Maiorescu este un retras, bolnav fiind şi — repetăm — pustiit 
sufleteşte. Se mulţumeşte să-l consilieze pe Marghiloman (şi în 
februarie 1915 îi scria lui Marghiloman: „Impresia mea este 

identică cu a dumitale“), cerând mereu ca acţiunile României să 
fie călăuzite de ideea amiciţiei cu Germania. Pleda şi în martie — 
pe lângă rege şi Marghiloman — pentru... „neutralitate 
prelungită“. Marghiloman vedea şi el în atitudinea lui Maiorescu 
„triumful politicii mele proprii“! Apoi, în a doua jumătate a lui 
1915, Maiorescu e parcă mai prezent decât Carp. Dar activismul 
lui Maiorescu este dictat strict de disensiunile din partidul 
conservator, în care N. Filipescu izbutise să creeze o puternică 
dizidenţă, blamată de bătrânul critic, ocrotitor al lui 
Marghiloman. Printre conservatori se produsese, după moartea 
regelui Carol, o reevaluare de opinii. Filipescu, Delavrancea. 
Take lonescu cereau imediata intrare în război alături de 
Antanta. Marghiloman şi un grup al său destul de neînsemnat îşi 
înclinase neutralitatea spre o alianţă cu puterile centrale. Partidul 
conservator era practic dizolvat între cele trei grupări existente. 
Era denunţat ca „germanofil“. Cei doi foşti stâlpi ai Junimii, 
Carp şi Maiorescu (cărora li se asocia şi Th. Rosetti) îşi păstrau 
opiniile favorabile puterilor centrale cu unele deosebiri care se 
vor menţine. Şi când Take Ionescu a ţinut, în decembrie 1915, 
un patetic discurs, clamând vibrant pentru intrarea în război 
(„Generaţia aceasta a fost ursită de soartă să îndeplinească fapta 
cea mare. Ea va fi sau groapa muncii de veacuri, sau zămislitoarea 
unei vremi aşa de frumoase, încât vedenia ei mă smereşte.“). Carp 
a intervenit a doua zi, blamând schimbarea la faţă a lui Take 
Ionescu — de la neutralitate la beligeranţă — adresându-i cuvinte 
care au căpătat semnificaţia unui diagnostic moral: „Dar să-mi 
permiteţi să amintesc că baletul nu justifică toate încarnaţiunile, 
precum frumuseţea nu justifică toate prostituțiunile“. Era ultimul 
său discurs parlamentar. Dar nici acesta n-a fost o apoteoză. 
Maiorescu nu a ţinut nici un discurs. Dar credea în ianuarie şi 
chiar în martie, după victoriile Germaniei în Serbia, pe frontul 


| Al. Marghiloman, op. cit., p. 415, 422, 465. 

francez că „Brătianu e pe ducă“ şi ar trebui alcătuit un guvern 
Marghiloman în care ar accepta să fie... ministru de externe!. În 
timp ce Carp, în iunie, făcea să se audă că ar accepta să reintre 
în gruparea lui Marghiloman pentru a forma „un partid mare“ 
care ar putea alcătui guvernul. Şi cine altul putea fi premier 
decât însuşi Petre Carp ? Dar alţii susțineau că Maiorescu îl 
obstacolează din nou pe Carp întrucât dorea preşedinţia 
guvernului pentru sine ! Aceste zvonuri din iunie 1916, care 
trebuie să fi fost verosimile, nu îşi găsesc confirmare în Jurnalul 
lui Maiorescu. Dimpotrivă, la 6/19 decembrie 1915 scria: 
„Hotărăsc (a sa, n.n.). Dacă regele cere guvern de război contra 
Rusiei să-l cheme pe Carp. Eu voi susţinea acest minister ca 
senator, ca scriitor în gazete, dar în nici un caz ca ministru. Ca 
ministru nu pot susținea decât o neutralitate în toate privirele. 
Folosul ţării ar fi deschiderea întregului export, Liniştirea 
cugetelor celor nepoliticiani şi poate promisiunea unei întinderi 
de hotare la viitorul congres de pace, dacă — precum sper — 
Germania va fi biruitoare. În orice caz se poate obţine aşa o mai 
bună tratare a românilor în Ungaria. Ceea ce mă face să fiu 
contra unui război al nostru contra ruso-francezilor în situaţia de 
astăzi este şi grija de siguranţa tronului. Noul rege cu greu se 
poate pune contra simţimântului, fie şi rătăcit, al majorităţii 
păturii politice din țară“?. Cu Carp continuă să nu vorbească (din 
octombrie 1912) şi nici unul dintre cei doi foşti prieteni nu făcea 
gestul de conciliere. Mai ales că, acum, şi în chestiunea politică 
esenţială, atitudinea faţă de război, se găseau, din nou, pe poziţii 
diferite. Carp cerea imediata intrare în război alături de 
Germania şi Austro-Ungaria (Tripla Alianţă nu mai exisia de 
când, în 1915, Italia intrase în război de partea Antantei, iar 


i Ibidem, vol. Il, p. 18. 
2 T. Maiorescu, op. cit., Caiet 39, B.C.S., mss. rom. 11 398, f. 23-24. 

Maiorescu sfătuia pentru o „cinstită neutralitate... însă mai 
binevoitoare pentru puterile centrale“). Ruptura între ei era atât 
de mare încât sfârşitul lui iulie 1916 când Marghiloman trata, în 
numele fostului premier, o conciliere cu Carp, acesta din urmă 
i-a replicat scurt şi dur: „Niciodată nimica cu Maiorescu“. lar în 
august, chiar în preajma decisivului Consiliu de Coroană, 
Maiorescu mai credea (ca şi Marghiloman) că a sosit momentul 
să-şi ia „răspunderea situaţiei” şi numai audiența la rege, în 
aceeaşi zi de 13 august, îl trezeşte la realitate, conchizând, 
înfrânt „totul este pierdut... Regele s-a hotărât“. Apoi, a doua zi, 
la 14 august 1916 în Consiliul de Coroană, Maiorescu şi Carp 
s-au găsit... aproape alături!. Maiorescu s-a declarat împotriva 
intrării în război, cerând — din nou — neutralitate... favorabilă 
puterilor centrale (acelaşi lucru a cerut şi Th. Rosetti), Carp, 
evident, s-a opus alăturării la Antanta, cerând, dimpotrivă, 
imediata angajare în frontul puterilor centrale. Maiorescu şi-a 
susținut cu demnitate, sincer îngrijorat pentru destinul ţării, 
punctul de vedere. Pe când vanitosul Carp, văzându-şi infirmat 
punctul de vedere, în faţa deciziei majorităţii Consiliului de 
Coroană, a ajuns să exclame: „Doresc să fiți bătuţi căci istoria 
voastră ar fi pieirea țării“ (am redat cinica propoziţie după 
transcripţia lui Maiorescu). 

În anii războiului atitudinea celor doi foarte bătrâni oameni 
politici a fost net deosebită. Carp. greu încercat prin pierderea, 
în război, a unuia dintre fiii săi, se afla îndurerat la Țibăneşti. A 
fost adus la Bucureşti, la stăruința prietenilor (mai ales Lupu 
Kostaki) lăsaţi de guvern să administreze capitala părăsită, în 
octombrie. Maiorescu nu s-a refugiat, rămânând în capitală 


l Maiorescu a notat mâhnit că l-a întâlnit pe Carp „pe care nu l-am 
mai văzut de la 16 octombrie 1912 şi care nici la grozava îmbolnăvire a 
neveste-mi, nici la moartea ei n-a dat semn de viaţă. Salut pe toţi din cap 
dar nu mă apropiu de el“. (Caiet 40, B.C.S., mss. 11 400, f. 43 verso.) 

(Marghiloman a rămas şi el la Bucureşti, însărcinat de rege să 
reprezinte Crucea Roşie). Fiică-sa, Livia Dymsa, îl invita la 
Petersburg (unde locuia ea) pentru ca de acolo să se stabilească, 
împreună, la Stockholm. Maiorescu, mişcat, i-a răspuns dârz: 
„Dar eu nu părăsesc ţara, nici Capitala (şi astăzi bombardată) la 
primejdie“. Amândoi primesc cu durere şi umilinţă intrarea la 
23 noiembrie a trupelor germane în Bucureşti sub comanda 
mareşalului Mackensen. Foarte grăbit, şase zile mai târziu, 
Mackensen îi comunică lui Marghiloman, prin Tzigara-Samurcaş, 
că este însărcinat de împăratul Wilhelm al II-lea să discute o 
pace separată cu România. Interlocutorii doriți de împărat: Carp, 
Marghiloman, Maiorescu. Carp, încunoştinţat de Tzigara- 
Sarmurcaş, răspunde în stilul lui: „Aceasta nu mă interesează; 
este o prostie, căci în acest moment ar fi o slăbiciune“. 
Încunoştinţat şi Maiorescu, acesta îi cerea lui Marghiloman o 
întrevedere în trei cu P. Carp. Dar acesta din urmă răspunde cu 
nespusă iritare: „Cât voi mai trăi, cu Maiorescu n-o să mai am 
vreo conversaţie politică'2. Carp şi ai lui se declară antidinastici 
şi cred că salvarea ţării ar sta în detronarea (sau abdicarea) 
regelui Ferdinand, demisia guvernului Brătianu şi tratative 
pentru o pace — nu imediată — cu puterile centrale. Până şi Th. 
Rosetti devenise un potrivnic al regelui. Lui Maiorescu şi lui 
Marghiloman acest punct de vedere li se părea inacceptabil. Ba 
chiar Maiorescu refuza orice întrevedere, oficială, cu inamicul. 
Jurnalul lui Maiorescu păstrează această însemnare (din 21 
decembrie/3 ianuarie 1917) de o demnitate emoţionantă. O 
transcriem în întregime: „Pe la 5 seara colonel Brociner la mine 
din partea mareşalului Mackensen care ar vrea să aibă cu mine 
(o întrevedere, n.n., textul e indescifrabil) despre care ştie că 
regele Carol avea mare încredere în mine. Ar vrea să se 


1 T. Maiorescu, op. cit., Caiet 41, B.C.S., mss. 11 401, f. 29. 
2 Al. Marghiloman, op. cit., p. 339-340. 

întâlnească şi cu Carp şi Marghiloman (care e însă bolnav în pat 
de pleurezie). l-am răspuns că eu şed strada Lustrului 7 şi 
mareşalul n-are decât să depuie o cartă de vizită la mine şi eu 
mă voi crede obligat să-i răspund vizita şi atunci putem vorbi. 
A plecat Brociner (care a părut foarte puţin îndemânatic) şi a 
venit peste o oră cu răspunsul că Mackensen nu e hotărât şi că va 
vedea el în sus, mâine, dacă poate primi acest mod de intrare în 
relaţii. I-am răspuns că altfel nu primesc eu. Eu sunt supusul 
credincios al regelui nostru Ferdinand, câtă vreme este rege, şi 
nu pot merge la altă autoritate parcă ar fi ea stăpâna de drept a 
ţării. Mackensen trebuie să păzească cu mine regulele sociale nu 
autoritative... El mă poate aresta, dar nu mă poate schimba în 
credinţa mea de cetăţean român.“! În februarie 1917 Mackensen 
reînnoieşte invitaţia de întrevedere. A găsit prilejul cu ocazia 
deschiderii stagiunii Teatrului Naţional. Autorităţile germane îi 
invită pe Maiorescu, Carp şi Marghiloman la premieră (se juca, 
în limba germană, Ifigenia in Taurida, a doua seară urmând să 
se reprezinte Fântâna Blanduziei). În antract, Mackensen ar fi 
voit să aibă o convorbire cu cei trei oameni politici. Maiorescu 
refuză invitaţia, pe motive de boală. „Astfel refuzul meu, 
precizează în Jurnal, de a asista la această serbare teatrală 
instituită de germani are un adevărat motiv (era într-adevăr 
bolnav, n.n.), nu numai un pretext.“ Carp a declinat şi el 
invitaţia invocând doliul. Marghiloman a avut, la 16 ianuarie, 
întrevederea cu Mackensen. Dar Carp, deşi în noiembrie 
refuzase propunerile lui Mackensen, apoi în ianuarie s-a întâlnit 
cu mareşalul, îl dirija pe Lupu Kostaki, care se credea mai mult 
decât un ministru, în teritoriul ocupat. (,„„Dealtmintrelea cine 
merge la ministerul de Interne, între orele 11 şi 12 — scria 
Marghiloman la 29 ianuarie 1917 — găseşte acolo pe Carp care 


1 T. Maiorescu, op. cit., Caiet 41, B.C.S., mss. 11 401, f. 86. 
2 T. Maiorescu, op. cit., Caiet 41, B.C.S., mss. 11 401, f. 86. 

dă directive“.) Carp iniţiase în ianuarie o reformă administrativă 
a teritoriului ocupat, după un plan al lui anterior. Maiorescu 
condamna proiectul: „Căci altceva este să provoci tu răsturnarea 
legilor tale, altceva să te supui unei impuneri... Rău atunci de cei 
ce vor rătăci pe căile antidinastice, rău de cei ce vor fi pus la cale 
o răsturnare a legilor noastre, care nu vor sta un minut în picioare 
după ce se vor fi retras germanii. Şeful partidului a avut dreptate 
să degajeze răspunderea lui.“ Apoi Carp se dezice de aceste 
proiecte şi îşi consiliază „oamenii“ să nu devină exponenți ai 
autorităţii civile patronată de ocupanţi. lar, prin Lupu Kostaki, 
Carp iniţia (încă în martie) tratative de pace separată cu 
Germania, împotriva voinţei autorităţilor oficiale stabilite la Iaşi. 
Stere a făcut o călătorie în acest scop la Berlin şi Viena, 
Maiorescu crezând că „Stere e trimis de Carp, care cu atât mai 
mult va nega faptul. 

Duşmănia dintre cei doi foşti lideri junimişti atinsese din 
nou, în 1917, cote paroxistice. Nu vrem să spunem că atitudinea 
lui Carp a fost a unui colaboraţionist. Dar a acceptat să 
întâlnească pe Mackensen de câteva ori şi convorbirile nu au 
ocolit chestiunile politice. Pe când Maiorescu a respins orice 
contact cu ocupanţii. Oricine venea la el pentru intervenţii pe 
lângă oficialitățile de ocupaţie căpăta, invariabil, acelaşi răspuns: 
„N-am şi nu vreau să am relaţii cu germanii câtă vreme suntem 
în război“. Destinul ţării îl îngrijora şi, bolnav fiind de o boală 
cardiacă fără leac, era mâhnit că e silit să-şi trăiască zilele din 
urmă în umilinţa unei ţări temporar îngenuncheate. „N-am ieşit 
toată ziua din casă, nota la 25 ianuarie/7 februarie 1917. Mă lupt 
cât pot în contra deprimării. Greu de prevăzut, dacă şi cum va 
scăpa ţara.“ La a 77-a aniversare a zilei de naştere nota scurt dar 
revelator: „Sufleteşte, aştept cu răbdare pacea.“ Hotărât lucru, 
destinul a fost crunt cu omul şi patriotul Maiorescu. Merita un 


1 Al. Marghiloman, op. cit., p. 400. 

sfârşit mai senin. A făcut şi el proiecte în prima jumătate a 
anului 1917, a participat la conciliabule şi convorbiri. Dar 
totdeauna cu ai săi, refuzând tratativele cu ocupanţii şi veghind 
mereu să apere demnitatea ţării şi a civismului său neprofanate. 
Cu Carp nu s-a mai împăcat. A murit singur şi în durere 
sufletească fără a fi apucat să vadă înfăptuit actul istoric de la 1 
decembrie 1918. Ar fi avut, cu siguranţă, tăria morală de a se 
recunoaşte învins, şi s-ar fi bucurat de împlinirea unui vis secular. 
Când la 1 iulie 1917 i s-a anunţat sfârşitul fostului său prieten 
Carp a replicat concis: „Pentru mine Maiorescu era mort de 5 
ani“, iar celui ce a venit a doua zi să-l invite la înmormântare i-a 
servit această butadă pe care n-o putem numi altfel decât tot 
cinism: „De ce aş face lui Maiorescu o politeţă pe care el nu va 
putea să mi-o întoarcă“. Era, de fapt. altfel exprimată decizia sa 
de mai anul trecut: „Cu Maiorescu nimica niciodată“. Din păcate 
înțelegea să-şi păstreze hotărârea şi în faţa mormântului deschis. 

Carp i-a supravieţuit lui Maiorescu aproape doi ani. Lucruri 
deosebite, pentru Carp, nu s-au mai petrecut în această perioadă. 
În preajma protocolului de la Buftea şi a păcii de la Bucureşti, 
martie şi mai 1918, Carp voind să păstreze cât mai mult din 
teritoriul ţării a ţinut mortiş la ideea sa: detronarea regelui 
Ferdinand şi un alt guvern (evident, prezidat de el) care să ducă 
tratativele de pace. Era intransigent în pertractările sale cu 
Mackensen, aproape neţinând seama că, totuşi, mareşalul 
reprezenta armata care, vremelnic, ieşise victorioasă. Nu a 
acceptat pacea de la Bucureşti, socotind că dacă regele 
Ferdinand ar fi fost detronat se putea obţine mai mult decât 
puţinul obținut şi s-a retras mohorât la Tibăneşti. Şi el credea că 
pacea generală de după sfârşitul războiului va trebui să 
reevalueze fundamental provizoratul stipulat, totuşi. într-un 
tratat în mai 1918. Că nu a crezut în dezlegările fericite pentru 
România care s-au materializat în tratatul de la Versailles, este 
adevărat. Dar câţi din oamenii politici de atunci au putut 

prevedea aceste dezlegări fericite ? Destul de puţini. Că Petre 
Carp, ca dealtfel şi ceilalţi conservatori din partidul condus 
de Marghiloman, s-a compromis prin filo-germanismul lui 
inflexibil este iarăşi adevărat. Dar să recunoaştem că împlinirea 
marelui deziderat istoric al poporului român nu s-a datorat — 
cum s-a acreditat — alianţei cu puterile Antantei. La aceasta au 
contribuit în primul rând în chip esențial lupta şi sacrificiul de 
sânge al poporului care, pe fondul marilor evenimente (prăbuşirea 
Imperiului Austro-ungar şi a celui țarist) a ştiut să-şi impună 
voinţa şi puterea. Această nouă configurare a Europei de răsărit 
şi de centru a creat condiţiile ca lupta şi sacrificiile poporului 
român pentru unificarea statală să se poată realiza. În vechile 
structuri e sigur că nici una dintre cele două mari tabere 
victorioase — Antanta sau puterile centrale — nu ar fi recunoscut 
(deşi Antanta se angajase oficial prin tratatul de alianţă din 
august 1916) dreptul României la unificare statală. Ipoteza unei 
Antante victorioase, cu Rusia rămasă în cadrele ei vechi, cu 
aceleaşi tendinţe şi scopuri anexioniste, nu ar fi sancţionat, cu 
siguranță, împlinirea marilor deziderate istorice ale poporului 
român. (Tocmai această ipoteză, socotită de Carp periculoasă, 
l-a îndemnat spre politica sa filo-germană.) lar o victorie a 
puterilor centrale — mai e necesar s-o spunem ? — nu ar fi 
contribuit, desigur, la realizarea actului de la 1 decembrie 1918. 
Dar destinul a vrut altfel şi istoria ne-a fost fastă. 

Carp, cu umorul său negru, ar fi spus atunci: „România are 
atâta noroc încât nu-i trebuie oameni de stat“. Era o formulă 
spirituală, ca atâtea altele ale lui Carp, îndeplinind de astă dată 
oficiul de replică finală. De final tragic. Cu acest „mot“ sarcastic 
Carp părăseşte, de fapt definitiv, scena politică românească, 
retrăgându-se undeva, departe, dincolo de culise. Se retrage la 
Ţibăneşti unde în 18 iunie 1919 moare, nu fără a fi fost vizitat — 
în mai — de un comisar regal pentru a-i solicita informaţii despre 
comportarea sa şi — mai ales — a unor oameni politici 

colaboraţionişti în anii războiului. Moartea a venit la vreme. 
Retragerea în lumea umbrelor devenise de câtva timp un 
imperativ şi Carp a găsit, încă în 1918, spirituala butadă 
justificativă. Nu vrem să absolvim prin aceasta eroarea fatală a 
filo-germanismului probat de Carp, Maiorescu şi ceilalți 
conservatori rămaşi credincioşi lui Marghiloman. Vrem numai 
să observăm că nici planurile adversarilor lor politici nu au 
constituit factorii care au asigurat marea împlinire de la sfârşitul 
războiului. Şi aceasta pentru că din octombrie 1917 încolo au avut 
loc evenimente esenţiale pe care nimeni (poate, cu excepţia 
parţială, a lui Const. Stere) nu le-a putut prevedea. Repetăm, 
aceasta nu diminuează cu nimic din marea eroare a germanofililor 
conservatori, agravată de atitudinea lor (cu excepţia lui 
Maiorescu) în anii 1917-mai 1918 când au tratat cu ocupanţii (la 
început fără însărcinări oficiale), transmițând Curţii regale de la 
laşi note ultimative în care cereau admiterea imperativelor de ei 
ideate. La Carp, dincolo de principii, vor fi îndeplinit un rol, 
probabil nu tocmai minor, tendinţele sale vindicative. În 1917 
credea, ca foarte mulţi alţii (de pildă, Ibrăileanu) că eşecul 
militar este opera improvizaţiilor triumviratului I.I.C. 
Brătianu-Take lonescu-N. Filipescu şi a slăbiciunii regelui 
Ferdinand. Se vedea ajuns — în împrejurări tragice pe care nu 
le-ar fi voit, dar le prevăzuse — omul situaţiei. Şi în această 
calitate credea că e de datoria sa să-i înlăture pe cei responsabili 
de dezastru şi să obţină, până la o conferinţă de pace generală, 
condiţii cât mai „avantajoase“ pentru ţară la pacea separată. 
Eroarea gravă a conservatorilor — în frunte cu P. Carp, Al. 
Marghiloman şi, parţial, T. Maiorescu — din anii războiului: a fost, 
pentru ei, dezastruoasă. În decembrie 1919, Al. Marghiloman a 
încercat să se salveze prin adoptarea unei noi titulaturi. Şi-a 
împrumutat numele de Partidul Conservator Progresist. Dar nimic 
nu mai putea salva existenţa conservatorilor. În 1924 dispare pur 
şi simplu din viaţa politică românească. Reformele socio-politice 

postbelice (reforma agrară şi votul universal), pe care au 
continuat să le combată, alături de calificativul infamant de 
„trădători“ (deloc îndreptăţit) i-a eliminat cu justificare din viaţa 
politică. Dar soarta partidului conservator postbelic nu mai are 
nici o legătură cu junimismul şi junimiştii. Junimismul politic 
îşi încheiase ciclul existenţial mult înainte. 

